
Padėka 


Šis vadovėlis būtų buvęs neįmanomas be auditorijos - Vilniaus 
dailės akademijos Dailėtyros studijų programos bakalaurantų. Semi- 
naruose aptariamos ir rašto darbuose neretai pamirštamos teorijos 
prašėsi sudedamos į daiktą, kuriuo, lai ir netobulu, tapo šis vadovė- 
lis. Esami ir buvę studentai yra ne tik numanomi vadovėlio vartoto- 
jai, bet ir jo indėlininkai. Rengiant teorijų apžvalgas, formuluojant 
tyrimo klausimus, parenkant dailėtyros tekstų pavyzdžius ir kūrinius 
interpretacijos gairėms, stengtasi atsižvelgti į auditorijos lūkesčius, 
atsakyti į užduotus ar numanomus klausimus, pagilinti per seminarus 
kilusias įžvalgas. Tad ačiū vadovėlio skaitytojams. 

Dėkoju kolegoms, prisidėjusiems prie vadovėlio koncepcijos ir 
struktūros sukūrimo, parašiusiems atskirus skyrius ar jų dalis. Nors 
buvo sumanytas kaip kolektyvinis darbas, vadovėlis skaitytojus pasie- 
kė akivaizdžiai monologiškesnis, nei buvo numatyta. Planavau, kad 
kiekvieną skyrių rašys jame apžvelgiamos teorijos žinovas ar šalinin- 
kas. Planams, pažadams ir tikrovei nesutampant, teko parašyti sky- 
rius ir tų teorijų, kurių ekspertė nesu; be abejo, tai praplėtė ir pagilino 
mano profesines žinias, tačiau galbūt nuvils skaitytojus. 

Nuoširdžiausią padėką reiškiu kolegėms Aleksandrai Aleksandra- 
vičiūtei, profesoriškai sulaikiusiai nuo kai kurių teksto slystelėjimų ir 
trumparegiškų įžvalgų, ir Monikai Krištopaitytei, geranoriškai prisiė- 
musiai studentės vaidmenį ir iš šios pozicijos perskaičiusiai daugelio 
vadovėlio skyrių juodraščius. 

Ačiū autoriams ir leidėjams, sutikusiems perspausdinti anksčiau 
skelbtus tekstus ar jų ištraukas. Dėkoju Nacionaliniam M. K. Čiurlionio 
dailės, Lietuvos dailės ir Bažnytinio paveldo muziejams ir Nacionali- 
niam muziejui „Lietuvos Didžiosios Kunigaikštystės valdovų rūmai“, 
neatlygintinai suteikusiems savo rinkiniuose saugomų eksponatų 
nuotraukas. Ačiū fotografams, dailininkams ir VDA leidyklai už vado- 

vėlyje reprodukuojamas fotografijas. Esu ypač dėkinga Dailės istorijos 
ir teorijos katedros referentei Elenai Sabataitytei, talkinusiai įvairiose 
vadovėlio rengimo stadijose. 

Suprantama, vadovėlį parengti ir išleisti būtų buvę neįmanoma 
be finansinės Europos socialinio fondo paramos, taip pat studijų pro- 
gramų atnaujinimo projektą administravusių Vilniaus dailės akademi- 
jos projektų skyriaus bei leidybą organizavusių leidyklos darbuotojų 
profesionalumo ir geranoriškumo. 

Be visų autorių ir talkininkų supratimo ir pagalbos, vadovėlis ne- 
būtų toks, koks yra. Suprantama, visa atsakomybė už klaidas ir netiks- 
lumus tenka autoriams ir sudarytojai. 








Pratarmė 


GiEDRĖ MiCKŪNAITĖ 


Vadovėlio ištakose, matyt, būta pavydo, nes sudarytojo darbo im- 
tis paskatino mintis, kad užsienio dailėtyrininkai ir Lietuvos literatūro- 
logai tokį turi, o mes - Lietuvos dailėtyrininkai - ne. Tad nenuostabu, 
kad leidinio sumanymui didžiausią įtaką padarė du vadovėliai: anglų 
Anne DAllevos Dailės istorijos metodai ir teorijos" ir lietuvių Aušros 
Jurgutienės sudarytas XX amžiaus literatūros teorijos*. Iš pradžių netgi 
planavau išversti D'Allevos teorijų apžvalgas į lietuvių kalbą, tačiau 
vėliau persigalvojau. Tam priežasčių būta kelių, kurių svarbiausios - 
lietuvių dailėtyrininkų orientacija į dailės objektą ir keliasluoksnis dai- 
lės istoriją, teoriją ir kritiką apimantis dailėtyros turinys. Nors galima 
įtarti, kad teiginys apie į kūrinį susitelkusią dailėtyrą slepia moderniz- 
mo tradiciją, Lietuvos dailės istorikų praktikoje jis reiškia ne dailės kū- 
rinio autonomiškumą, bet tyrėjų ekspertų kompetencijas. Šia nuos- 
tata vadovaujamasi ir Vilniaus dailės akademijos Dailėtyros studijų 
programoje, stengiantis savosios profesijos nepaversti į reprodukcijų 
interpretavimo mokslą. 

Permaininga XX a. politinė istorija darė įtaką visiems mokslams, o 
dailėtyros ryšys su žodinės raiškos stokojančia daile dažnai buvo abie- 
jų sričių saugumo garantas. Džiugu, kad šiandien apie dailėtyrą nebe- 
tenka rašyti kaip apie saugumo ieškančią discipliną. Dabarties lietuvių 
dailėtyra turi gan stiprias pajėgas, dirbančias ir mokslo centruose, ir 
muziejuose bei galerijose, ir redakcijose. Susitelkimas į dailės kūrinį yra 
tapęs Lietuvos (ar Rytų Europos) profesijos išskirtinumu tarptautinia- 


1 Anne DAlleva, Methods 4 Theories of Art History, London: Laurence King, 2005. 
2 XX amžiaus literatūros teorijos, sudarė Aušra Jurgutienė, Vilnius: VPU leidykla, 2006. 

me kontekste. Ekspertų kvalifikacija ir interpretacinė įžvalga yra stiprio- 
ji Lietuvos dailėtyros pusė, kurią siekia palaikyti ir šis leidinys. Sudarant 
vadovėlį vadovautasi nuostata, kad teorijos poreikis kyla iš objekto 
patirties ir apmąstymo, dailėtyrininkų siekis yra sistemiškai apmąstyti 
kūrinį ir santykius su juo, o ne ieškoti kūrinių kaip teorijos iliustracijų. 
Suprantama, kai analizuojamas kuria nors teorine prieiga grįstas meno 
kūrinys, paranku jį interpretuoti pasitelkiant pirminės teorijos postula- 
tus. Vis dėlto nuo vertinimo link interpretacijos pasukusi dailėtyra žino, 
kad kiekviena, net ir dekonstrukcinė, interpretacija paklūsta mąstymo 
sistemai, o dailėtyrininko profesinė branda - tai gebėjimas perkelti na- 
grinėjamą objektą iš vienos mąstymo sistemos į kitą. 

Apsisprendus parengti lietuvišką Dailėtyros vadovėlį, siekta sude- 
rinti pasaulines mokslo teorijas su vietos profesinėmis praktikomis ir 
sprendimais, todėl išsikelti šie tikslai: 

1) apžvelgti šiuolaikinėje dailėtyroje taikomas teorijas, jų esmę, 
istorinį ir šiandienį kontekstą; 

2) pristatyti teorijos ir metodo ryšį; 

3) pateikti teorijos taikymo dailėtyroje pavyzdžių; 

4) susieti teoriją su Lietuvoje viešai prieinamais dailės objektais. 

Šie tikslai lėmė kiekvieno skyriaus struktūrą ir bendrus viso vado- 
vėlio bei atskirus kiekvieno skyriaus uždavinius. 

Bendrieji uždaviniai kyla iš dviejų pirmųjų tikslų. Visų pirma, reikė- 
jo atrinkti dailėtyrai aktualias teorijas. Iš esmės yra keturios grynosios 
dailėtyros prieigos: tai formos ir stiliaus teorijos, ikonografija ir iko- 
nologija. Visos keturios, papildytos ne teorine, o tyrimui būtina me- 
džiagų, technikų ir technologijų apžvalga, pristatytos pirmoje dalyje. 
Ilgas buvo dailėtyros teorinių skolinių sąrašas, sudarytas remiantis 
profesijos būtinybe ir potencialu, tačiau dėl ribotų išteklių teko ap- 
gailestaujant atsisakyti skyrių, pristatančių kultūros studijas, herme- 
neutiką ir fenomenologiją. Šis sprendimas nereiškia, kad dailėtyroje 
esama svarbių ir ne tokių svarbių prieigų, bet pripažįsta siekį parengti 
panoraminę teorijų apžvalgą, juolab kad apžvalgos gelmę reglamen- 
tuoja vadovėlio žanras. 








Sudėtingesnis uždavinys buvo pačios teorijos samprata, jos tin- 
kamumas šiandienai ir apžvalgos chronologinės ribos. Profesinio 
skepticizmo nestokojantys dailėtyrininkai dažnai pastebi į savąją dis- 
cipliną perkeliantys teorijas, kurių atsisakė jas subrandinusios sritys. 
Iškalbingi tokios „reanimacijos“ pavyzdžiai - dailėtyroje ir kituose 
humanitariniuose moksluose įvairiais pavidalais atgimstantis mark- 
sizmas ar froidizmas. Iš pirmo žvilgsnio anachronistiškas kai kurių te- 
orijų perkėlimas į dailės tyrimus anaiptol nėra disciplinos vėlavimo 
požymis. Kitaip nei socialiniai mokslai, kurių objektas yra dabarties 
žmogus ir visuomenė, dailėtyra nagrinėja tik vieną žmogaus veiklos 
apraišką - dailę. Įvairios teorijos irgi yra žmogaus veiklos apraiškos, 
todėl suprantama, kad du minties produktai - mokslo teorija ir dailės 
objektas - susiję glaudžiau nei žmogus ir jo pasaulį aiškinanti teori- 
ja. Be to, visi šiandien patiriami dailės kūriniai yra dabarties įvykiai, 
nesvarbu, kada ir kur sukurti, o kūrinys tampa mąstymo objektu, jei 
atliepia mąstymo lūkesčius, kuriuos iš dalies formuoja teorijos. Teori- 
jos sampratą taip pat koregavo tai, kad dauguma dailėtyrininkų pa- 
sitelkiamų teorijų yra pasiskolintos iš kitų mokslo sričių. Skolinantis į 
dailėtyrą perkeliamas teorijos požiūris ir tik iš dalies teoriją lydintys 
kitoje srityje naudojami tyrimo instrumentai. Pavyzdžiui, psichoanali- 
zės prieiga pasirinkę dailėtyrininkai pripažįsta trinarę psichikos struk- 
tūrą, tačiau kalbėjimo terapijos metodo netaiko. Perimti požiūrį ir į 
dailėtyrą perkelti kai kuriuos instrumentus, viena vertus, yra būdinga 
visai disciplinai, kita vertus, tai daroma individualiai. Tai reiškia, kad 
požiūrį ir iš jo išplaukiantį tyrimo metodą dailėtyrininkas integruoja 
į savo dalyko diskursą; integracija taip pat vyksta pagal individualią 
profesijos sampratą ir pajautą. Teorijų apžvalgose siekta derinti abi 
dailėtyros kaip disciplinos ir dailėtyrininko kaip asmens plotmes. Tas 
pats principas galioja ir kiekvienam skyriui bei jį rengusiam autoriui. 
Siekta pateikti teorijos sintezę, tačiau kiekvienas autorius „sintetina“ 
individualiai. Todėl, suprantama, visos apžvalgos yra subjektyvios, to- 
dėl diskusinės. 

Metodo klausimas taip pat turėjo būti išspręstas bendruoju vado- 

vėlio lygiu. Vadovautasi nuostata, kad metodas - tai į loginę klausimų 
seką redukuota teorija. Esminis metodo bruožas - jo perkeliamumas 
vienos teorijos ribose. Tai reiškia, kad tuos pačius klausimus įmanu 
užduoti įvairiems dailės lauko dalyviams - asmenims, objektams, 
reiškiniams, institucijoms, ir t. t., o į juos argumentuotai atsakant gau- 
namos skirtingos, bet viena teorija besiremiančios interpretacijos. 

Kiti bendrieji vadovėlio dalykai priskirtini nebe prie uždavinių, o 
prie sąlygų. Lyginant su kitomis humanitariniuose moksluose taiko- 
mų teorijų apžvalgomis?, šiame leidinyje siekta pristatyti ir dailėtyros 
produktus - tekstus, parašytus pasirinkus apžvelgiamos teorijos pri- 
eigą. Rengti tokį vadovėlio ir skaitinių mišrūną paskatino profesinė 
patirtis. Pastebėjau, kad ir dėstant, ir atliekant mokslinius tyrimus di- 
desnę įtaką daro adaptuotos teorijos. Būtent adaptacijos paskatina 
skaityti originalus arba imtis teorinio pastišo. Tai ypač akivaizdu semi- 
naruose, kai skaitydami dailėtyros tekstus studentai susiduria su teo- 
rijos perkėlimu į profesijos diskursą. Tekstus parinko skyrių autoriai, o 
atrankos sąlygos buvo tokios: viena vertus, pristatyti Lietuvos autorių 
tyrimus, kita vertus, skelbti verstinius tekstus, kurie būtų it linkėjimas 
Lietuvos dailėtyrininkams imtis pastišų savuose tyrimuose. Autorių 
buvo paprašyta skyriaus pabaigoje pateikti Lietuvoje viešai prieina- 
mų dailės kūrinių interpretacijos gaires, teoriją susiejant su vietos 
praktika. Viliamasi, kad susipažinus su kūrinių originalais, gairės taps 
studentų interpretacijų pagrindu. Tradiciškai kiekvieną skyrių užbai- 
gia literatūros sąrašas. Siekta, kad pavadinimo paantraštėje išvardyti 
dailėtyros sandai: teorijos, metodai, praktikos, atsiskleistų ir kiekvie- 
name skyriuje, ir bendrai vadovėlyje. 


3 Rengiant šį vadovėlį taip pat naudotasi: Gillian Rose, Visual Methodologies. 
An Introduction to Interpretation of Visual Materials, 2 leidimas, London: SAGE 
Publications, 2007; Gregory Castle, The Blackwell Guide to Literary Theory, Oxford: 
Blackwell publishing, 2007; Terry Eagleton, Įvadas į literatūros teoriją, vertė Marijus 
Šidlauskas, (ser. ALK), Vilnius: Baltos lankos, 2000; Literatūros analizės kritinių me- 
todų pagrindai, sudarė Daniel Bergez, vertė Rūta Kisielytė ir kt., (ser. ALK), Vilnius: 
Baltos lankos, 1998. 








Vadovėlio skirstymas į dalis grįstas dailėtyrininkų pozicija, kurios 
ištaka - rega patiriamas kūrinys. Pirmajai „Vaizdo ir medijos“ daliai 
priklauso dailėtyros sine gua non. Šiuose skyriuose pristatomos į kū- 
rinį orientuotos tyrimo prieigos, o kūrinys suprantamas kaip medijos 
perteikiamas objektas. Žinoma, interpretuojant tokį objektą neišven- 
giamai išeinama už jo ribų, tačiau atskaitos taškas visuomet yra pats 
interpretacijos objektas. Antrosios dalies „Aplinka ir ryšiai" skyriuose į 
kūrinį žvelgiama kaip į vieną iš žmonių ryšių dėmenų. Nepaisant pasi- 
rinktos prieigos, kūrinys tebus viena iš ryšių grandinės dalių, funkcio- 
nali ir interpretuotina tik visų jungčių kontekste. Trečiosios dalies „Rega 
ir suvokimas“ skyrių bendrasis vardiklis - psichologijos prieiga. Joje 
aptariamų teorijų atstovai neneigia, kad kūrinys yra sistemos dalis, ta- 
čiau daugiausia dėmesio skiria suvokėjui (žiūrovui ir dailininkui), o dai- 
lės objektą traktuoja kaip medijoje įkūnytą psichinių procesų apraišką. 
Ketvirtoji dalis „Struktūra ir mąstymas“ dėmesį nuo objekto perkelia į 
subjektą - kūrinį interpretuojantį dailėtyrininką, ir žvelgia į jo mąsty- 
mo būdus. Penktoji dalis „(At)pažinimas“ skirta dailėtyros praktikai ir 
jos dėmenims: atribucijai, šaltiniotyrai ir paveldo tyrimams. Reikia pri- 
pažinti, kad šioje dalyje dailėtyra kone redukuojama iki dailės istorijos 
(išimtis - į dabartį orientuotas „Sociologinių tyrimo metodų“ poskyris), 
išsaugant viltį, kad galbūt rengiant antrą, peržiūrėtą ir papildytą, va- 
dovėlio leidimą šioje dalyje bus apžvelgtos dailės kritika ir kuratorystė. 
Nė viena teorija dailėtyroje netaikoma izoliuotai, jų tarpusavio sąsajas 
nurodo vadovėlio paraštėse pažymėti kitų skyrių pavadinimai. 

Vadovėlis parengtas ir gyvena savo gyvenimą. Kiek šis gyvenimas 
bus įdomus ir prasmingas, parodys laikas. Diskusija prasideda. 

Formos ir stiliaus teorijos 


ALEKSANDRA ALEKSANDRAVIČIŪTĖ 
GiEDRĖ MiCKŪNAITĖ 


Forma (lot. forma - išvaizda, pavidalas) - „dailės kūrinio išraiškos 
priemonių visuma, plastinių elementų sandara, vaizdavimo būdas. 
Formą lemia istorinės epochos arba laikotarpio bendrosios pažiūros, 
individuali dailininko vaizduotė ir profesiniai įgūdžiai, pasirinktos 
„Forma dailėje reiškia ne tik 
vizualiųjų objekto elementų visumą, bet ir būdą, kuriuo jie tarpusa- 


"14 


meninės technikos ir medžiagų savybės 


vyje sujungti. Vizualieji elementai suteikia kūriniui formą, nesvarbu, 
kokia jų prasmė. Pavyzdžiui, Vilniaus Aušros vartų paveikslo formą su- 
daro tapybos spalvos, Švč. Mergelės Marijos siluetas ir piešinio linijos, 
Marijos veido plastinė forma. Tačiau sakralioji šio paveikslo simbolika, 
ikonografiniai ypatumai, atvaizdo išraiškos tyrumas ir melancholija 
yra neformalūs žiūrovo sąmonės produktai. 

Žinome dvi iš esmės skirtingas dailės istorijos sampratas. Pirmo- 
sios šalininkai tiria bendruosius filosofinės, istorinės ir dvasinės meno 
sklaidos dėsningumus, interpretuodami konkretų dailės kūrinį kaip 
simptominę jų raišką. Antrieji susitelkia ties konkrečių kūrinių formos 
analize ir sistemina meno kūrinius atsižvelgdami į pačios dailės kaip 
reiškinio specifinius ypatumus. Toks sisteminimas grįstas formos ir 
stiliaus teorija. Formalusis (meninės formos analizės) metodas yra 
dailėtyros pakraipa, paremta kūrinių vaizdinės formos sandaros ir jos 
suvokimo psichologijos tyrinėjimais. Šio metodo šalininkai vizualiąją 


1 Dailės žodynas, sudarė Jolita Mulevičiūtė, Giedrė Jankevičiūtė ir Lijana Šatavičiūtė, 
Vilnius: VDA leidykla, 1999, p. 128. 

formą aiškina kaip dailės specifikos esmę, o dailės istoriją laiko ima- 
nentine formų raida*. 

Formaliosios dailėtyros atstovai analizuoja objekto vietą erdvėje, 
kūrinio kompozicijos, linijinės ir kolorito sąrangos ypatumus, tekstū- 
ras ir kitus individualius meninės formos bruožus. Šios analizės tiks- 
las yra paaiškinti ir įvertinti formos emocinį bei psichologinį poveikį 
žiūrovui, įtaigumo priežastis ir meninio sprendimo naujumą. Kitas 
tikslas yra nustatyti ir įrodyti kūrinio priklausymą prie tam tikro me- 
ninio stiliaus, laikotarpio, mokyklos. Formalioji analizė taikoma dailės 
paveldo atribucijai. Jei stinga rašytinių šaltinių ir nėra galimybių atlik- 
ti laboratorinę ekspertizę, formaliosios analizės metodas iki šiol lieka 
vienintelė priemonė datuoti dailės paminklus. 

Formaliosios dailėtyros pranašumas yra tas, jog ji padeda arčiau 
nei kiti metodai priartėti prie specifinių, išimtinai vizualių kūrinio as- 
pektyirriboja spekuliatyvias ar beletristines interpretacijas. Remiantis 
formos analize dailės kūriniai gana tiksliai ir mokslui patogiai sugru- 
puojami pagal stilių požymius ir chronologiją, argumentuotai apibū- 
dinama kūrinių raiška ir ja remiantis nustatoma meninė vertė. Tačiau, 
be pranašumų, metodas turi ir trūkumų bei kelia tam tikrų pavojų. 
Vienas jų - polinkis pervertinti stiliaus grynuolius, dailėtyros dėmesio 
užribyje paliekant aiškių stiliaus charakteristikų neturinčius kūrinius 
ar stiliaus mišrūnus. Kūrinius, sukurtus Europoje iki Naujųjų amžių, 
taip pat esančius už europinės dailės tradicijos ribų (pvz., priešisto- 
rinę, Afrikos, Azijos dailę), galima analizuoti ir formaliuoju metodu, 
tačiau ši prieiga dažniausiai būna neadekvati tokių kūrinių prigimčiai 
ir tikslams. Ji tinka daugumai modernizmo kūrinių, nes jie absoliutina 
formos uždavinius, bet sunkiai dera su postmodernizmo principais. 
Antras trūkumas - šis metodas netinka vizualių, pavyzdžiui, siužeto 
ar suvokėjo santykį atskleidžiančių, kūrinio bruožų analizei ir todėl šis 
ryšys būna ignoruojamas arba nepakankamai įvertinamas. Metodas 


2 Ibid., p. 128. 

verčia dailėtyrininką labai tiksliai verbalizuoti plastinės formos ypaty- 
bes, todėl jį sėkmingai valdo tik profesinę regą išlavinę tyrėjai. Kitais 
atvejais tekstas tampa nuobodžiu, betiksliu formos aprašu. 

Dailėtyros praktikoje formalioji stiliaus analizė derinama su kitais 
tyrimų metodais, pavyzdžiui, istoriniu chronologiniu. Su kai kuriais, 
pavyzdžiui, ikonografiniu, ikonologiniu metodu ar socialine dailės 
istorija, formalioji analizė dažnai prasilenkia, nes iš esmės skiriasi teo- 
rinės nuostatos ir tyrimo tikslai. 

Dailės kūrinio formos teorija ir ja grįstas analizės metodas forma- 
vosi XIX ir XX a. sandūroje keleto Europos šalių (Vokietijos, Austrijos, 
Prancūzijos ir Anglijos) universitetuose. Jis atsirado priešinantis XIX a. 
viduryje vyravusiai materialistinei pasaulėžiūrai ir pozityvizmo esteti- 
kai. Kita vertus, šis metodas tapo atsvara istorikų ar kitą išsilavinimą 
turinčių dailės žinovų pažiūroms, kad kūrinius galima vertinti atsietus 
nuo dailininkų kūrybos „virtuvės“, o dailę suprasti kaip bendrųjų isto- 
rijos bei kultūros procesų iliustraciją. Vokietijoje formalusis metodas 
buvo ypač išvystytas, jis radosi iš nuolatinės diskusijos su kita aktua- 
lia - meno istorijos kaip dvasios istorijos samprata, plėtojama Vienos 
dailėtyros mokyklos atstovų. 

Vokiečiakalbėje menotyroje formaliojo metodo pirmtakai buvo 
Johannas Wolfgangas Goethe (1749-1832), Immanuelis Kantas 
(1724-1804), Friedrichas Wilhelmas Schellingas (1775-1854), Jaco- 
bas Burkhardas (1818-1897), kurie formos percepciją pripažino pir- 
maeile meno kūrinio suvokimo priemone. Tokį požiūrį programiškai 
suformulavo Conradas Fiedleris (1841-1895), paveiktas bendravi- 
mo su iškiliais savo meto dailininkais. Gebėjimas matyti jam atrodė 
tapatus gebėjimui pažinti ir suprasti tiek išorinės tikrovės, tiek ima- 
nentinius meno dėsningumus. Fiedleris siekė tapti kūrybinio proce- 
so stebėtoju, suvokiančiu jį iš vidaus kaip realybę, o ne iš šalies kaip 
realybės iliuziją. Jis ir Goethe tikėjo ne aprioriniais sprendimais, bet 
vieno konkretaus kūrinio svarba, tiesa ir iškalba. Nors dabartinė dai- 
lėtyra kvestionuoja daugelį Fiedlerio teiginių, nekyla abejonių, kad jis 
padėjo meno kūrinio formos teorijos pamatus, paversdamas dailinin- 

ko autorinio braižo ypatumus mokslinių tyrimų objektu. 

Vokietis Augustas Schmarsowas (1853-1936) toliau tyrinėjo 
meno specifiką ir formulavo dailėtyros sąvokas bei terminologiją. 
1905 m. Schmarsowas paskelbė veikalą Pamatinės menotyros sąvo- 
kos3, kuriame pirmasis įrodė, jog menotyros sąvokos visada priklauso 
nuo tuo metu vyraujančių požiūrių į meno esmę bei kūrybos prigim- 
tį, ir pripažino, kad menotyros mokslas gali funkcionuoti tik atsižvelg- 
damas į aspektus, aktualius savo laiko meno praktikai. 

Formaliojo dailės kūrinio analizės metodo autorius, Bazelio, 
Miuncheno, Ciuricho universitetų profesorius šveicaras Heinrichas 
Wolfflinas (1864-1945) realizavo siekį susisteminti pamatines dai- 
lėtyros sąvokas, atsižvelgiant į formaliąją meno kūrinio sandarą. 
Wėlfflinas meniniams tarpusavio sąryšiams apibūdinti ir nušviesti 
pritaikė abstrakčias schemas. Kaip ir jo mokytojas Burkhardas, Wėlf- 
flinas daugiausia rašė apie italų Renesanso epochą, vėliau išvystė 
savo sąvokų sistematiką, pagrįstą renesanso ir baroko konfrontaci- 
ja. 1888 m. išėjo Wėlfflino Renesansas ir Barokas“. Čia jam iškilo „sti- 
liaus“ sąvokos klausimas, o pagrindiniu dailėtyrininko uždaviniu jis 
paskelbė stiliaus posūkių pažinimą. 

Garsiosiose knygose Albrechto Diurerio menass (1905) ir ypač Pa- 
matinės meno istorijos sąvokos“ (1915) Wėlfflinas išsamiai pristato 
savo požiūrį į sisteminę dailės istoriją, formuluoja dailėtyros faktų 
interpretavimo principus. Pamatinėse meno istorijos sąvokose anali- 
zuodamas renesanso ir baroko dailę, Wėlfflinas pateikė sąvokų poras: 


3 August Schmarsow, Grundbegriffe der Kunstwissenschaft am ūbergang vom 
Altertum zum Mittelalter, kritisch er6rtert und in systematischem Zusammenhange 
dargestellt, Leipzig, Berlin: B. G. Teubner, 1905. 

4 Heinrich Wėlfflin, Renaissance und Barock. Eine Untersuchen ūber Wesen und 

Entstehung der Barockstil in Italien, Mūnchen: T. Ackermann, 1888. 

Heinrich Wėlfflin, Die Kunst Albrecht Dūrers, Munich: F. Bruckmann, 1905. 

6 Heinrich Wėlfflin, Kunstgeschichtliche Grundbegriffe: Das Problem der Stilentwicklung 
in der neuren Kunst, Munich: F. Bruchmann, 1915; vertimas į lietuvių kalbą: 
Pamatinės meno istorijos sąvokos. Stiliaus raidos problema naujajame mene, 
vertė Jurgita Gudavičienė, (ser. ALK), Vilnius: Pradai, 2000. 

linijinį kūrinio pobūdį priešpriešino tapybiškam, plokštumą - gyliui, 
uždarą formą - atvirai, įvairovę - vientisumui, aiškumą - neaiškumui, 
koordinacijos principą kompozicijoje - subordinacijai. Knygos paan- 
traštėje suformulavęs tyrimo aspektą (Stiliaus raidos problema nau- 
jajame mene), Wėlfflinas stengėsi, pasitelkdamas šias sąvokų poras, 
išryškinti baroko ir renesanso stiliaus dailės kūrinių skirtumą. 

Nepaisant tariamai abstrakčios schemos, Wėlfflino tyrimai visada 
būdavo nukreipti į konkretų meno kūrinį ir kilo iš dailininko kūrybos 
proceso specifikos. Anot jo, regimasis suvokimas, percepcija, yra kū- 
rinio aprašymo sąlyga, o aprašymas kontroliuoja regėjimą. Nuo šių 
funkcijų prasideda mokslinė meno kūrinio interpretacija. Wėlfflinas 
teigė: „[...] pirmaeilį dailėtyrininko uždavinį visada matau regimųjų 
formų analizėje“? Jis paskatino dailės istorijos rašytojus suprasti, jog 
dailėtyrininko pareiga dirbti ne su kokia šalutine teologijos ar istori- 
jos srities disciplina, bet su dailės istorija, ieškant paaiškinimo, kaip 
meninės raiškos priemonės padeda pasiekti tikslą - norimą kūrinio 
įtaigumą, poveikį žiūrovui (žr. skyrių „Vizualinis suvokimas ir recepci- 
jos teorija“). 

Wėlfflino metodas buvo ir tebėra kritikuojamas dėl santykinumo. 
Sutikus su jo siūloma lyginimo schema, Rafaelis (Raffaello Sanzio, 
1483-1520) tikrai atrodys „linijinis“ šalia „tapybiškojo“ Rubenso (Peter 
Paul Rubens, 1577-1640), tačiau jis taps „tapybiškas“ greta to paties 
stiliaus atstovo Mazačo (Masaccio, 1401-1428), o Rubensas atrodys 
„linijinis“ šalia Tiepolo (Giovanni Battista Tiepolo, 1696-1770). Antra- 
sis argumentas prieš Wėlfflino kategorijas yra toks: jos tinka analizuoti 
poklasikiniam menui, bet ne tai dailei, kuri nesiekia iliuziškai perteikti 
regimosios tikrovės. Metodas netinka dirbant su neeuropietiškomis 
kultūromis, priešistoriniu menu, daugeliu XX a. krypčių. 

Nors knygą Pamatinės meno istorijos sąvokos ir jo stiliaus anali- 
zės metodą atmetė tokie žmonės kaip Benedetto Croce ir kritikavo 


7 Udo Kultermann, Geschichte der Kunstgeschichte, Mūnchen: Prestel, 1996, p. 170 

kolegos (Erwinas Panofsky ir kt.), Wolfflino mokymas turėjo įtakos ne 
tik dailės istorijai. Literatūros istorijos (Fritzas Strichas), archeologijos 
ir muzikos istorijos tyrimų metodika pagal jį orientavosi į analogišką 
sąvokų sistemą. Kalbant apie metodo tęstinumą, galima aiškiai pa- 
stebėti jo įtaką tokiems dailės ir architektūros teoretikams kaip Wil- 
helmas Worringeris (1881-1965), Nicolausas Pevsneris (1902-1983), 
Siegfriedas Giedionas (1888-1968), Gotthardas Jedlicka (1899-1965) 
ir kt. 

Wėlfflino tyrimai suteikė svarbų pirmą postūmį dailėtyros kaip 
mokslinės disciplinos atsiradimui, siekiant nustatyti dailės istorijos tai- 
sykles ir dėsningumus, pranokstančius tyrėjo individualųjį pradą. Į for- 
mą koncentruotą senųjų ir moderniųjų menų tyrimą tęsė anglas Roge- 
ris Fry (1866-1934), žinomas kaip gamtininkas, tapytojas ir dailės isto- 
rikas. Jis studijavo tapybą Anglijoje, Prancūzijoje ir Italijoje, pastarojoje 
paskatintas Bernardo Berensono (1865-1959) ėmėsi italų Renesanso 
tyrimų. 1920 m. pasirodė Fry'aus esė rinkinys Matymas ir piešinys“, 
1926 m. Transformacijos“ ir 1927 m. Flamandų dailė*“. Kai 1933 m. tapo 
Kembridžo universiteto profesoriumi, jis perskaitė pranešimą „Meno is- 
torija kaip akademinė disciplina“"". Fry kėlė idėją, kad tik imanentiniai 
formos pokyčiai paveikdavo meno transformacijas, ir reikia stengtis ją 
pažinti: „Aš laikiau formą pačia esmingiausia meno kūrinio kokybe, ta- 
čiau maniau, kad ši forma yra tikrosios gyvenimo patirties ir suvokimo, 
kurį išgyvena menininkas, tiesioginis rezultatas... Aš suvokdavau formą 
ir jausmą, kurį ji perteikia, kaip kažką visiškai neatsiejamai tarpusavy 
susijusį estetinėje visumoje:"'* Meno formų emocinis ir psichologinis 
paveikumas Fry'ui tapo svarbiausia kūrinio savybe. 1910 m. Londono 


8 Roger Fry, Vision and Design, London: Chatto 8 Windus, 1920. 
9 Roger Fry, Transformations: Critical and Speculative Essays on Art, London: Chatto č 
Windus, 1926. 
10 Roger Fry, Flemish Art: a Critical Survey, New York: Brentano“, [1927]. 
11 Roger Fry, Art-History as an Academic Study: An Inaugural Lecture Delivered in 
the Senate House, Cambridge: The University Press, 1933. 
12 Kultermann, Geschichte der Kunstgeschichte, p. 172. 

Graftono galerijoje jis surengė parodą „Manet ir postimpresionistai“ (iš 
čia ir postimpresionizmo pavadinimas), tačiau Anglijos publika pašai- 
piai sutiko modernųjį žemyno meną - feljetonai spaudoje teigė, jog tai 
prastuomenės dailė, kuriai nereikalingas išprusęs žiūrovas, nes joje nėra 
jokio turinio, tik beprasmis linijų ir spalvų šėlsmas. Į tai Fry atsakė cituo- 
damas garsiųjų XIX a. operų arijų žodžius: juose banalūs meilės ir ilge- 
sio prisipažinimai, šlovės ir garbės deklaracijos, vaitojimai ir aikčiojimai, 
tačiau klausantis arijų, neatrodo, kad girdi banalybę. Šios citatos Fry'ui 
tapo turinio ir formos metafora, turinys - žodžiai, forma - muzika, ir bū- 
tent muzikinė forma banalaus turinio operas paverčia giliai išgyventu 
menu, tad ir postimpresionistų dailę jis vadino regimąja muzika. 1912 
m. Fry surengė Didžiosios Britanijos postimpresionistų parodą, kurioje 
vadovavosi vaizduotės atskyrimu nuo tikrovės ir teigė pirmosios pra- 
našumą. Parodos kataloge jis rašė: „Šie dailininkai nesiekia sužadinti ti- 
krovės atpažinimo reflekso, bet kuria įsitikinimą, kad egzistuoja kitokia 
tikrovė. Jie neimituoja formų, bet formas kuria; neimituoja gyvenimo, 
bet ieško gyvenimui lygiavertės atsvaros. [...] Tiesą sakant, jų tikslas - ne 
iliuzija, bet tikrovė.“*3 Anot Fry'aus, dailės kūrinys - tai artefaktas, gimęs 
dailininko vaizduotėje, išreikštas forma, medžiaga bei spalva, ir geban- 
tis sužadinti žiūrovo emocinį atsaką. Cėzano natiurmortas jam - drama 
be draminio turinio. Meno kokybės klausimus kėlusiam Fry'ui nebuvo 
ypač svarbi dailės ir dailiųjų amatų riba, jis padėjo ir naujus pamatus 
neeuropietiško meno pažinimui. Praktiškai Fry ištikimybę moderniz- 
mo dailei išreiškė ne tiek savo tapyboje (kuri liko gan konservatyvi), bet 
įsteigdamas Omega dirbtuves, kurios, remdamosi Meno ir amatų judė- 
jimo principais, gamino kokybiškus modernistinio dizaino gaminius. 
Clive'as Bellas (1881-1964) tęsė Fry'aus tradiciją. Šie autoriai bi- 
čiuliavosi nuo 1910 m. ir kartu organizavo postimpresionistų parodą. 
1914 m. išėjo Bello knyga Menas“, kurioje suformuluota meninės 


13 Roger Fry, Vision and Design, Oxford: Oxford University Press, 1981, p. 167. 
14 Clive Bell, Art, New York: Frederick A. Stokes, 1913. 

Ikonologija 


kūrybos idėja ir pritaikyta lemtinga reikšmingos formos sąvoka. Jis 
klausė:„Kokia ypatybė būdinga visiems objektams, kurie veikia mūsų 
estetinį jausmą? Kokia yra bendra Sofijos soboro ir Šartro katedros 
langų, meksikiečių skulptūros, persų dubens, kinų kilimo, Giotto fres- 
kų Padujoje ir Poussino, Piero della Francescos, Cezanne'o šedevrų 
savybė? Tėra vienas galimas atsakymas - reikšminga forma:"5 

Dailės istoriko Henri Focillono (1881-1943) darbuose, priešta- 
raujant to meto Prancūzijoje vyravusiam tradiciniam ikonografinių 
tyrimų pobūdžiui, akcentuojama formalioji dailės pusė (Formų gyve- 
nimas, 1934“). Ikonografijos klausimai Focillonui rūpėjo tik dėl san- 
tykio su forma. Pasak jo, žvelgti į ikonografiją galima dvejopai: vienais 
atvejais kaip į formų variacijas, atitinkamas kiekvienai prasmei, arba 
kaip į prasmių variacijas tos pačios formos atžvilgiu'?. Taip jis tyrinėjo 
praeities ir dabarties Rytų ir Vakarų kultūras, nuo Benvenutto Cellini 
iki Hokusai. Kaip ir Wėlfflino, Focillono išeities taškas buvo dailininko 
kūrybos procesas. Jis sakė: „Mąstykime kaip dailininkas - tai yra pa- 
grindinė mūsų tiriamojo darbo idėja:'"* Formų gyvenimo skyriaus „Pa- 
gyrimas rankai", vėliau išleisto atskira knygele““, išvada teigia: „Dvasia 
sukuria ranką, ir ranka kuria dvasią'**. Per Antrąjį pasaulinį karą Focil- 
lonas buvo vizituojantis profesorius Jeilio universitete ir jo nuostatos 
padarė didelę įtaką JAV dailės istorijai. 

„Bevardės meno istorijos“, pagrįstos formos tyrimais, dėmesio 
centre buvo kryptys ir sąjūdžiai, sąvokos ir tendencijos. Kartu dailėty- 
rininkai suprato, jog visa tai neatsiejama nuo aktualaus meno proce- 
so. Wėlfflinas dar 1914 m. rašė:,[...] dailė ir dailės istorija bėga greta/'*" 
Tai įrodo ir tolesnės formaliosios dailėtyros transformacijos, kaip antai 


15 Kultermann, Geschichte der Kunstgeschichte, p. 172. 

16 Henri Focillon, Vie des Formes, Paris: Presses Universite de France, 1934. 

17 Kultermann, Geschichte der Kunstgeschichte, p. 173. 

18 Ibid. 

19 Henri Focillon, Ėloge de la main, Paris: Presses Universitaires de France, 1943. 
20 Ibid., p. 18. 

21 Kultermann, Geschichte der Kunstgeschichte, p. 175. 

abstraktaus meno pagrindimas Clemento Greenbergo (1909-1994) 
darbuose. JAV eseistas, vizualiojo meno kritikas darė tiesioginę įtaką 
XX a. vidurio JAV moderniojo meno procesams. Jis ypač žinomas kaip 
abstrakčiojo ekspresionizmo sąjūdžio dalyvis ir gesto tapytojo Jack- 
sono Pollocko (1912-1956) kūrybos „atradėjas“ bei populiarintojas. 
Greenbergas plėtojo meninių priemonių specifikos koncepciją. Anot 
jo, kiekvienai meninės kalbos sričiai ir šakai yra būdingos kitos raiškos 
formos. Dvimatė tapybos tikrovė verčia artėti prie plokštumos, prie- 
šingai nei Renesanso tradicija, pagrįstai iliuzine perspektyva. Skulp- 
tūros kūriniuose menininkai intuityviai palieka plastinio formavimo 
proceso žymes. Dėl visiško atsidavimo dailės kūrinio plastinės formos 
raiškai suprantama, kodėl Greenbergas vertino ir rėmė potapybinę 
abstrakciją, buvo nevienareikšmiškos nuomonės apie popmeną, kan- 
džiai pašiepė socialistinį realizmą ir atmetė postmodernizmą. 

Formaliosios analizės metodas itin paplitęs Lietuvos dailėtyroje. 
Juo rėmėsi profesijos pirmeivė, Heinricho Wėlfflino mokinė Halina 
Kairiūkštytė-Jacinienė (1886-1984). Nuo XX a. 8-ojo dešimtmečio 
pabaigos galbūt dėl principinio ideologinio neutralumo tai buvo vie- 
nintelis taikomas, nors ir atsargiai toleruojamas, dailėtyros metodas, 
alternatyvus socialistiniam realizmui. Jį skleidė tuometinio LTSR vals- 
tybinio dailės instituto Dailės istorijos ir teorijos katedros dėstytojai, 
ypač Jonas Umbrasas (1925-1988). Šiuo metodu grįstos jo mokinių 
Rūtos Janonienės, Dalios Klajumienės, Nijolės Lukšionytės, Gražinos 
Marijos Martinaitienės, Marijos Matušakaitės, Dalios Ramonienės, Da- 
lios Vasiliūnienės ir kitų autorių publikacijos, nagrinėjančios Lietuvos 
dailės paveldą. Remiantis formaliosios ir stiliaus analizės principais 
buvo suinventorizuota ir įrašyta į kilnojamųjų meno vertybių sąrašus 
dauguma Lietuvos kultūros paveldo objektų. Jis iki šiol taikomas raši- 
niuose apie Lietuvos modernizmo architektūrą ir dailę. 

Forma ir vienovė yra kertinės stiliaus teorijos sąvokos. Stilius (lot. 
stilus - rašymui vartojamas pagaliukas; rašysena) - tai išraiškos vie- 
novė, būdinga meno kūriniui ar kūrinių grupei (dailininko, mokyklos, 

regiono, tautos, epochos kūrybai)**. Keisdamas spalvas ir tekstūras, 
erdvinių formų modeliavimo, perspektyvos matymo ir perteikimo 
būdus, menininkas įtvirtina tam tikrą kūrybos „taisyklių“ ir normų 
rinkinį - individualų stilių, kurį, jei atitinka poreikius, perima sekėjai 
ir bendraminčiai. Dailininkas suteikia stiliui pavadinimą, pavyzdžiui, 
„ekspresionizmas“, arba vėliau jį pavadina kiti dailininkai, žiūrovai ar 
dailėtyrininkai, pavyzdžiui, „manierizmas“, „impresionizmas“, „kubiz- 
mas“. Stiliaus problemos buvo plačiai diskutuojamos XIX ir XX a. san- 
dūroje, stilių kaita grįsta Europos ir jos įtakoje buvusių kraštų dailės 
ir architektūros periodizacija. Stiliaus teorija įgalina apibendrinti for- 
maliosios analizės tyrimų rezultatus, grupuojant panašius objektus 
ir juos siejant su dailininkais ar jų grupėmis, geografiniais regionais 
ir laikotarpiais. Taigi ikimodernistinėje dailėje stilius nėra vidinė, bet 
priskirtoji kūrinio savybė; o priskyrimas remiamas tokiomis prielaido- 
mis: 1) medžiaginis objektas turi vizualias ypatybes; 2) tos ypatybės 
yra matomos, jas galima apibūdinti žodžiais; 3) ypatybių apibūdini- 
mai tinka ir kitiems objektams; 4) objektus pagal jiems priskirtas ypa- 
tybes (ir jų raiškos laipsnį) galima jungti į grupes, o grupes į telkinius; 
5) grupės ar telkinio turinį įmanoma apibendrinti. Atrodytų, tokios 
nuostatos leidžia nešališkai grupuoti objektus pagal jų formaliąją 
raišką. Šis įspūdis būtų teisingas, jei pamirštume, kad ypatybes išski- 
ria ir grupes sudaro žmogus, kuriam vienos ypatybės yra svarbesnės 
ar labiau pastebimos nei kitos. Chronologiškai ir geografiškai taiko- 
ma stiliaus samprata yra ir hierarchinė, jos tiesioginiai vediniai - stilių 
(ar plačiau - istorijos) vėlavimo, meninio centro ir periferijos, meninių 
įtakų ar atsilikimo nuostatos. Stilistinės analizės potencialą ir univer- 
salizmo grėsmę išryškino 1936 m. Alfredo H. Barro (1902-1979) 
sudaryta abstrakčiosios dailės evoliucijos schema, išspausdinta kaip 
parodos,Kubizmas ir abstrakčioji dailė“ parodos katalogo aplankas*3. 


22 Dailės žodynas, p.401. 
23 Cubism and Abstract Art, New York: Museum of Modern Art, 1936. 

1890-1935 m. dailės procesus apibendrinanti schema vaizduoja mo- 
dernizmo ištakas, įvairių krypčių ryšius ir jų pasekmes - geometrinės 
ir negeometrinės abstrakcijos susiformavimą. Stiliaus universalizmo 
pasekmės matyti Lietuvos kultūros istorijoje, kai neretai ji vadinama 
vėluojančia ir net skaičiuojamas atsilikimo laikas. Viduramžių dailę ta- 
patinant su gotikos stiliumi, kurio raiška skulptūroje - išilgintos pro- 
porcijos, aštrios, laužytos linijos, į vadinamąsias liaudies meno kolek- 
cijas pateko šių stiliaus charakteristikų stokojanti viduramžių medžio Atribucija 
drožyba, o atskirų kūrinių atribucija tapo įmanoma pasitelkus ikono- 
grafinį tyrimą“. Šaltiniotyra 
Pozityvizmo epochoje subrendusi stiliaus teorija remiasi progreso 
ir jį žyminčios kaitos idėja, o kiekvieno stiliaus esmė - formų vieno- 
vė. Šios vienovės priežasčių ieškojo iškilus Vienos mokyklos atstovas 
Aloisas Rieglis (1858-1906), jungdamas pozityvistinę pasaulėžiūrą 
ir idealistinę vokiečių filosofiją, o stiliaus esme laikydamas imanen- 
tinę meno valią (vok. Kunstwollen). Meno valia yra pamatinė knygos 
Stiliaus klausimai (1893)**, skirtos ornamento istorijai, kategorija, 
aiškinanti dailės ir architektūros formų kaitą. Tai vidinė meno jėga ir 
tendencija, glūdinti pačiame mene - kaip gyvybės energija mumy- 
se. Mes augame ir keičiamės, nes kitaip negalime - vidinė gyvybinė 
jėga funkcionuoja pagal savo dėsningumus ir mus stumia iš vidaus. 
Studijoje Vėlyvosios Romos Imperijos menas (1901)*“ Rieglis išskyrė dvi 
priešingas meno valios raiškas - optinę ir haptinę (kitaip regimąją ir 
taktilinę), kurių kaita lėmė stilių kaitą. Svarbu, kad savo itin abstrak- 
čias išvadas Rieglis grindė tuo metu nevertintos didžiųjų meistrų sto- 


24 Marija Kuodienė, „Gotikinė skulptūra liaudies meno rinkiniuose“, in: Lietuvos dailės 
muziejaus metraštis, Nr. 2, Vilnius: LDM, 1998, p. 197-205; Idem, „Gotikinės žvakidės 
„Angelas“ naujas tyrimas“, in: Lietuvos dailės muziejaus metraštis, Nr. 4, Vilnius: 
LDM, 2001, p. 224-228. 

25 Alois Riegl, Stilfragen: Grundlegungen zu einer Geschichte der Ornamentik, Berlin: 
G. Siemens, 1893. 

26 Alois Riegl, Die spūtrėmische kunst-Industrie nach den Funden in Osterreich-Ungarn 
im zusammenhange mit der Gesammtentwicklung der bildenden Kiinste bei den 
Mittelmeervėlkern, Wien: K. K. Hof- und Staats-druckerei, 1901. 

Vizualinio 
suvokimo ir 
recepcijos teorijos 


Feminizmas ir 


kojančios ornamentikos ir dekadentišku laikyto helenistinio meno 
studijomis. Jo stiliaus samprata nėra vertinamoji, o formų kaita suvo- 
kiama kaip dvasios judesių išdava, lemianti meno transformacijas. Vis 
dėlto Rieglio stiliaus samprata XX a. netapo dominuojanti. 

Formos tyrimų metodologijai įtaką padarė ir radikalus filosofas 
italas Benedetto Croce (1866-1952). 1902 m. veikale Estetika? jis 
išryškino antiistorinę prieigą. Jis apskritai suabejojo meno tyrimų 
ir dailės istorijos prasmingumu, nes menas esąs gyvybinga visuma, 
ir bet koks skirstymas pagal rūšis, žanrus ar tipus esą beprasmiški. 
Crocei meno objektas - tai intuicijos kūrinys. Remdamasis šia sam- 
prata jis ieškojo būdų atskleisti meniškumo specifiką. Croce buvo 
formos fanatikas: „Estetinis aktas yra [...] forma ir niekas kitas, kaip 
tik forma.“ Jis prieštaravo tuo metu dar paplitusiai kūrinio turinio ir 
formos skirčiai, nes tik glaudus jų ryšys sudaro meno kūrinį, ir buvo 
kategoriškas: „Menas reiškia intuiciją, o intuicija reiškia individualy- 
bę, ir individualybė niekada nepasikartoja:“? 1919 m. paskelbtoje 
knygoje Meno ir literatūros istorijos reforma?“ išreiškė nuomone, jog 
charakterizuoti galima tik patį meno kūrinį, daugių daugiausia - me- 
nininką, bet jokiu būdu ne epochą nei tuo labiau ne bendrą dailės 
istorijos sklaidą. Vienas iš žinomų jo posakių yra, jog turime mokytis 
ne Giotto interpretuoti pagal trečentą, bet trečentą suprasti remian- 
tis Giotto kūryba. Croce kovojo ne su pačia dailės istorija, bet su tuo 
metu praktikuojamais metodais, skatinančiais mąstyti apie istorines 
sąlygas ir ryšius. Jam svarbus buvo tik vienetinis gyvas meno kūrinys, 
į kurį žmogus turi įsigilinti, kad suprastų, ar tai iš tikrųjų menas. 

XX a. pradžioje stilius buvo suprastas kaip normatyvas, tad užriby- 


lyčių studijos, je liko įvairovė, hibridiniai dariniai. Negana to, stiliaus samprata tapo 

27 Benedetto Croce, Filosofia come scienza dello spirito, t. 1: Estetica come scienza 
dellespressione e linguistica generale: teoria e storia, Milano: Remo Sandron, 1902. 

28 Kultermann, Geschichte der Kunstgeschichte, p. 167. 

29 Ibid. 

30 Benedetto Croce, La riforma della storia letteraria ed artistica, Caserta: E. Marino, 1919. 

politiška - totalitariniai režimai savo reprezentacijai rinkosi klasicisti- 
nę raišką, ojų propaguojamų stiliaus normų neatitinkantys žmonės ir 
objektai būdavo išstumiami į užribį ar naikinami?". Taigi, stiliaus sam- 
prata ne tik analizuoja ir apibendrina formos raišką, bet ir kuria forma 
išreikštus pranešimus, kurie, nebūdami stiliaus teorijos objektas, ne- 
retai laikomi universaliais, ir tada ima grėsti ne tik meninei, bet ir soci- 
alinei įvairovei. Šiandienos dailėtyroje stiliaus teorija yra problemiška. 
Viena vertus, ji paranki dėl kultūrinio kapitalo: kai sakome renesansi- 
nis koklis, ne tik nusakome formą, bet ir charakterizuojame laikotarpį. 
Kita vertus, būtent šis kapitalas riboja objekto interpretacijas. 


Tyrimo klausimai: 


1. Iš kokios medžiagos ir kokia technika atliktas kūrinys? Kokią įtaką 
techninis atlikimas turi meninei objekto raiškai? 

2. Koks šio kūrinio tipas, žanras, paskirtis ir kaip tai atsiliepia meninei 
formai? 

3. Kokią vietą erdvėje ir aplinkoje užima kūrinys, koks jo santykis su 
kontekstu? 

4. Kokia šio kūrinio sandara (planas), kompozicija, konstrukcinės ir 
tektoninės savybės, koks jų poveikis estetinei kūrinio išraiškai? 

5. Kokia kūrinio plastika, siluetas ir grafinis sprendimas ir kokias išraiš- 
kos ypatybes ji lemia? 

6. Kokia meninio objekto spalvinė sandara ir tekstūros ypatumai, ko- 
kia jų įtaka kūrinio ekspresijai? 

8. Ar kūrinio plastinių savybių visuma pagrįsta kontrastais ar konso- 
nansu? Ar ji harmoninga, ar išskaidyta, ir ko tuo norėta pasiekti? 


31 Plačiau žr. Willibald Sauerlander, „From Stilus to Style: Reflections on the Fate of 
the Notion“, in: Art History, 1983, Nr. 6.3, p. 253-270; Carlo Ginzburg, „Style as 
Inclusion, Style as Exclusion“, in: Picturing Science, Producing Art, sudarė Peter 
L. Galison ir Caroline A. Jones, New York, London: Routledge, 1998, p. 27-54. 


Postkolonijinė 

Diskurso teorija 


29 














ALEKSANDRA ALEKSANDRAVIČIŪTĖ + GIEDRĖ MICkŪNAITĖ 


30 


9.Kuriam laikotarpiui, kultūros epochai ir meniniam stiliui priskirtinas 
kūrinys ir kaip tai įrodo atlikta meninės formos analizė? 

10. Kaip kūrinys atspindi individualų autoriaus braižą arba dirbtuvės 
(mokyklos) tradiciją? 


Dailėtyros tekstų pavyzdžiai 


Heinrich Wėlfflin. Pamatinės meno istorijos sąvokos. Stiliaus 
raidos problema naujajame mene, vertė Jurgita Ludavičienė, [ser.] 
ALK. Vilnius: Pradai, 2000. p. 177, 179-182. 

[p. 177, 179-182] 

Renesansinio grožio simbolis yra Giorgione's tipą pakartojanti 
Tiziano „Gulinti Venera“. Čia nepriekaištingai aiškiai apibrėžti atskiri 
nariai sudaro harmoniją, kurioje visiškai aiškiai skamba kartu ir kie- 
kvienas tonas. Kiekvienas sąnarys pavaizduotas aiškiai, o kiekviena 
atkarpa tarp sąnarių atrodo esanti uždara savyje forma. Kam čia kiltų 
noras kalbėti apie anatomijos žinių pažangą! Bet koks natūralistinis 
ir materialus turinys nublanksta prieš susidariusią grožio suvokimo 
sampratą. Šiam gražių formų sąskambiui kaip niekam kitam tiktų pa- 
lyginimai su muzika. [...] 

Tačiau bandydami aprėpti paveikslo visumą [...] atpažinsime pa- 
matinę klasikinės dailės savybę - natūralią klasikinio piešinio pase- 
kmę - atskirų figūrų izoliuotumą paveiksle. Iškirpus tokią figūrą ji, 
žinoma, neteks kai kurių savo ankstesniosios aplinkos teikiamų prana- 
šumų, betir nepradings. Barokinė figūra, priešingai, savo egzistencija 
neatsiejama nuo likusių paveikslo motyvų. Net ir atskirai pavaizduota 
galva portrete būna organiškai įpinta į fono judėjimą, nors tai tebūtų 
šviesių ir tamsių dėmių judėjimas. Juo labiau tai pasakytina apie tokią 
kompoziciją, kaip Velėzguezo „Venera“. Tiziano gražuolės ritmas glūdi 
joje pačioje, Velėzguezo figūros vaizdą užbaigia tiktai paveikslo prie- 
dai. Kuo būtinesni tokie papildymai, tuo tobuliau vieningas barokinio 
meno kūrinys. 

Daugiafigūrio paveikslo raidai suprasti pamokančių pavyzdžių 
galima rasti tyrinėjant olandų grupinius portretus. Tektoniškai su- 
komponuoti XVI a. šaulių portretai yra vieningi dariniai, kurių ele- 
mentai gerai koordinuoti. Šaulių kapitonas kartais gali būti išskirtas 
iš kitų, tačiau visuma yra vienodai akcentuotų figūrų eilė. Radikali 
tokios manieros priešybė yra Rembrandto „Naktinės sargybos“ trak- 
tuotė. Čia atskiros figūros, o kartu ir figūrų grupės vertė sumažinta 
taip, kad jos tampa beveik nebeatpažįstamos, užtat tuo energingiau 
priekin išsiveržia pora aiškių svarbiausiųjų motyvų. Lygiai tas pats at- 
sitiko ir regentus vaizduojančiuose paveiksluose, nors figūrų juose ir 
mažiau. Neužmirštamą įspūdį palieka jaunojo Rembrandto 1632 m. 
tapytoje „Anatomijos pamokoje“ sugriauta senoji koordinacijos sis- 
tema: čia visas sambūris padarytas priklausomu nuo vieno judesio 
ir apšviestas vienu šviesos spinduliu; šitą metodą kiekvienas pripa- 
žins būdingu naujajam stiliui. Tačiau čia stebina tai, kad Rembrandtas 
šiuo sprendimu nepasitenkino. 1661 m. tapyti „Gelumbininkų sindi- 
kai" yra visiškai kitokie. Vėlyvasis Rembrandtas tarsi neigia ankstyvąjį. 
Tema: penki ponai ir tarnas. Tačiau kiekvienas ponas atrodo vertas 
tiek pat, kiek ir kiti. Neliko nieko iš virpančios „Anatomijos pamokos“ 
koncentracijos - čia matome glaudžiai sugretintus lygiaverčius na- 
rius. Ar tai - grįžimas prie archajiškos manieros? Visai ne. Vieningumą 
čia nulemia ryškiai pabrėžtos judesių tarpusavio sąsajos. Galima tei- 
sėtai tarti, kad viso motyvo suvokimo „raktas“ yra ištiesta kalbančiojo 
(Jantzenas) ranka. 

Penkios didelės figūros išrikiuojamos į eilę esant natūralaus gesto 
būtinumui. Nė viena galva negalėtų būti pasukta kaip nors kitaip, nė 
viena ranka negalėtų būti pavaizduota ištiesta ar sulenkta kaip nors 
kitaip. Kiekvienas asmuo atrodo veikiantis savarankiškai, tačiau visu- 
ma įprasmina atskirą veiksmą ir padaro jį estetiškai reikšmingą. Žino- 
ma, kompoziciją sudaro ne tik figūros. Vienovės taip pat suteikia dar 
ir spalva bei šviesa. Labai svarbi yra ryškiai apšviesta staltiesė, kurios 
iki šiol neperteikė jokia fotografija. Taigi ir čia grįžtame prie barokinio 
reikalavimo taip ištirpinti figūras visame paveiksle, kad vienovę būtų 


31 














ALEKSANDRA ALEKSANDRAVIČIŪTĖ + GIEDRĖ MICkŪNAITĖ 


32 


galima pajusti tik bendrai suvokiant šviesą, spalvą ir formą. 

Aptardami vien šiuos formos aspektus, neturime teisės nepaste- 
bėti to, kuo vienovę papildė naujasis ekonomiškas dvasinių akcen- 
tų paskirstymas. Jis vaidina reikšmingą vaidmenį tiek „Anatomijos 
pamokoje“, tiek ir „Gelumbininkų sindikuose“. Vienur labiau išoriškai, 
kitur imanentiškiau vidinis paveikslo turinys suvestas į vieningą mo- 
tyvą, kurio pasigendame ankstyvesniuose grupiniuose portretuose, 
kur vaizduojamos atskiros savarankiškos figūros. Toks gretinimas ne- 
turi ypatingo atsilikėliškumo, dėl kurio menas šiuo atžvilgiu atrodytų 
esąs suvaržytas primityvių formulių - jis veikiau atitinka koordinuotų 
akcentų grožio koncepciją, kurios renesanso laikais laikytasi kuriant 
net ir laisvesnes kompozicijas, pavyzdžiui, buitinius paveikslus. 


Marija Matušakaitė. Išėjusiems atminti: Laidosena ir kapų žen- 
klinimas LDK, Vilnius: VDA leidykla, 2009. p. 173-174, 175-177. 

[p. 173-174, 175-177] 

Daug geriau išlikę kiti Veselovskio paminklo autoriaus ar autorių 
kūriniai. Architektūrinei antkapio daliai suteikęs smulkesnį mastelį, 
redukavęs kai kuriuos jo elementus ir gulinčio mirusiojo figūrą pa- 
keitęs jo biustu, iki tol Lietuvoje nesusilaukusiu populiarumo, metais 
kitais anksčiau meistras Vilniaus katedroje sukuria naujų architektūri- 
nių epitafijų. 

Viena jų, skirta Samuelio Paco atminimui, įrengta Vilniaus kate- 
droje prie dešiniojo pilioriaus. [-..] 2 m pločio ir 3 m aukščio epitafijos 
tamsiai rusvos ir juodos spalvos architektūrinė dalis primena neaukš- 
tą ir gana platų portalą, užsibaigiantį trikampiu plokščiu frontonu, 
kurį drauge su antablementu laiko gysloto rusvo marmuro piliastrai. 
Santūrios, beveik griežtos architektūrinės dalies formos pagyvinamos 
dekoratyviniais elementais. Pertraukto frontono centre įkomponuo- 
tas plastiškas aukštas ir siauras kartušas. Šoniniai piliastrai, užsibai- 
giantys dinamiškomis voliutomis, ir lanksti apačią remianti konsolė 
sušvelnina epitafijos siluetą, suteikdami jam gyvą kontūrinę liniją. 

Centrinėje dalyje virš memorialinės plokštės - redukuotas mirusio- 
jo biustas, kuriame dominuoja galva kaip pagrindinis kompozicinis 
akcentas. Ši palyginti smulki skulptūra išryškinta balta spalva, išsi- 
skiriančia tamsios architektūrinės dalies fone, ir labai puošniu ovaliu 
įrėminimu. Trumpai kirpta pailgos formos galva, pratęsiama apvalios 
barzdos, pavaizduota griežtai frontalia poza ir puikiai įsirašo į ovalų 
medalioną. Samuelio Paco epitafijos kūrėjas čia operuoja stambiomis 
apibendrintomis formomis. Labai vieninga uždara kontūrinė linija su- 
stiprina skulptūros monumentalumo įspūdį. [...] 

Kadangi Kristupas Sapiega gyveno vos 24 metus, nėra ko kalbė- 
ti apie iš anksto užsakytą antkapį. Jį galėjo užsakyti Leonas Sapiega, 
netrukus pats baigęs gyvenimą, arba mirusiojo vyresnysis brolis Sta- 
nislovas. Dabar buvusio vienuolyno laiptų narvelin nukelta epitafija 
kadaise puošė bažnyčios dešinę sieną. Antkapis, iškaltas iš raudonos 
spalvos gysloto bei lygaus juodo marmuro, palyginti nedidelis - 1,5 
m pločio ir 3 m aukščio. Čia vėlgi matyti Samuelio Paco epitafijoje 
panaudota kompozicinė schema. Kartodamas visus pagrindinius jos 
elementus, dailininkas sugeba suteikti kūriniui naują originalų cha- 
rakterį. Jis išgaunamas skirtingomis proporcijomis, skirtingu paskirų 
elementų tarpusavio santykiu ir naujais dekoratyviniais motyvais. 

Siaura ištęsta Kristupo Sapiegos epitafija daug lengvesnė ir grakš- 
tesnė už anksčiau nagrinėtą kūrinį. Stipriau proflliuotas architektūri- 
nės dalies įrėminimas. Kiek neįprastą pobūdį teikia šoninės gysloto 
marmuro puskolonės, priešais kurias komponuojami frontoną prilai- 
kantys piliastrai. Į dvi dalis suskaidytas frontonas įgavęs segmentinę 
formą. Virš pailgos plokštės su memorialiniu įrašu - biustas be jokio 
įrėminimo. Laikomas nedidelės konsolės, jis išsikišęs į priekį, todėl 
skulptūros paviršiaus neskaido gilūs šešėliai, Paco atvaizdui teikę 
dramatizmo. Šios skulptūros kontūras irgi vientisas bei uždaras. Ra- 
mybe dvelkia jaunatviškas taisyklingų bruožų veidas, akių žvilgsnis 
įsmeigtas į tolį. Lengvumo teikia meistriškai išspręsta apatinė dalis, 
užbaigiama kaklą bei pečius dengiančių šarvų puslankio. Šarvų pavir- 
šių pagyvina koncentriškos ritmiškai išdėstytos linijos, atkartojančios 

minkštą Sapiegos veido ovalą. Kompoziciją praturtina meistriškai ant 
dešinio peties susegtas apsiaustas, būdingas baroko epochos bius- 
tams. Abipus Kristupo Sapiegos atvaizdo svyra iš balto marmuro iš- 
kalti vaisiai. Nedidelis pailgos formos herbinis kartušas, kaip ir Samu- 
elio Paco epitafijoje, įkomponuotas frontoninėje antkapio dalyje ant 
specialaus postamento. Vietoje grėsmingos Paco epitafijos kaukolės 
tarp dviejų piliastrus remiančių konsolių čia pavaizduota žavi angelo 
galvutė. 

Grakšti harmoninga architektūrinė forma, giedras Kristupo Sapie- 
gos veidas, švelni sparnuotos galvutės šypsena ir pietų vaisių motyvai 
teikia epitafijai naujumo. Ji nebekelia minčių apie mirtį, bet veikiau 
žadina švelnią, elegišką nuotaiką. Didelį šių epitafijų autoriaus talentą 
liudija tai, kad jis sugebėjo susieti kūrinius su mirusiųjų asmenybėmis 
ir rasti skirtingas formas prieš laiką mirusio jaunuolio ir kovose užgrū- 
dinto kario antkapiams. 


Interpretacijos gairės 


Vsevolodas Kopylovas, Šv. Mikalojaus cerkvė Telšiuose, 
1935-1937 


Kompaktiško tūrio, kvadrato plano su 
nedidelėmis prieangio ir apsidės iškyšo- 
mis tinkuotas plytų mūro pastatas išsiski- 
ria drąsiomis piramidinėmis konsolėmis, 
remiančiomis ir tarsi iškeliančiomis karni- 
zą. Aštrioms konsolėms oponuoja sienų 
plokštumas skaidantys arkiniai apvadai ir 
juose įkomponuoti mažesni to paties pro- 
filio arkiniai langai. Keturšlaitis stogas kelia 
svogūninį kupolą ir stačiatikių kryžių. Cer- 
kvės pastatas - tradicijos ir modernumo 
jungtis: pusapvalės arkos ir svogūninis ku- 

polas - tai rusų stačiatikių architektūros bruožai, smailūs kampai, 
aukštos sienos, iš kurių veržiasi konsolių piramidės - kubizmo, kar- 
tu ir modernizmo, kalba architektūroje. Dviejų stilių jungtis XX a. 
4-0jo dešimtmečio cerkvėje - tai į ateitį nukreipta tradicija. 


Sienų tapybos kompozicijos Vilniaus ber- 
nardinų konvento pirmojo aukšto korido- 
riuje, XVI ir XVII a. sandūra. (iš Rūta Janonie- 
nė, Bernardinų bažnyčia ir konventas Vilniuje, 
Vilnius: Aidai, 2010, 3.12 pav., p. 153) 

Sienų tapyba įkomponuota koridoriaus 
skliauto suformuotose smailiaarkėse nišose. 
Visos kompozicijos apvestos tamsiai pilku 
pusapvalės arkos rėmu. Architektūros ir ta- 
pybos formų neatitiktis - akivaizdus stiliaus 
kaitos liudininkas, kai „nauja“ tapyba nebe- 
paklūsta „senų“ architektūros formų logikai. 


Madona su kriauše, liepos medis, drožyba, 
polichromija, XV ir XVI amžių sandūra, Naci- 
onalinis M. K. Čiurlionio dailės muziejus. (iš 
Marija Matušakaitė knygoje Lietuvos skulp- 
tūra iki XVII a. vidurio, Vilnius: Aidai, 2007, 43 
pav., p. 50) 

„Frontali, kompaktiško silueto madona 
išskobta nugara stovi keldama kaire ranka 
žaismingą nuogą Kūdikį, imantį iš jos kriau- 
šę, suteikusią pavadinimą kūriniui. Gausios 
aštriabriaunės neramios klostės rodo jį ga- 
lėjus atsirasti XV-XVI a. sandūroje, laužyto 
stiliaus klestėjimo periodu. [...] Marijos fi- 
gūra, čia visai tiesi. Ji vaizduojama [..] kaip 
jauna moteris, kurios didoka galva teikia fi- 

gūrai sunkesnes proporcijas. [...] Marija vilki žalia suknele platokomis 
rankovėmis. Jos trikampę kaklo iškirptę su apvadu iš dalies užpildo 
apačioje užvilktas drabužis, kurio siauras rankovės kraštas atideng- 
tas kriaušę laikančioje rankoje. Nuo aštraus suknelės iškirptės kampo 
bėga žemyn minkšta klostė, pabrėžianti formą laisvo apdaro, srūvan- 
čio žemyn ramiomis vertikalėmis. Jos pečius gaubia ilga smėlio spal- 
vos skraistė, pamušta vietomis atidengtu tamsiai mėlynos spalvos 
audiniu. Dešinėje skulptūros pusėje abu skraistės kraštai srūva žemyn 
lėkštomis lygiagretėmis kreivėmis, susiliedami apačioje su pagrindu 
ir teikdami figūrai aptakų uždarą kontūrą. Didelis dėmesys skiriamas 
ties liemeniu besigarankščiuojančios skraistės klostėms, dominuo- 
jančioms skulptūros kompozicijoje, kurioje joms tenka pagrindinė 
vieta. Ties kriaušę laikančia Madonos ranka skraistė išlinksta, brėžda- 
ma veik apskritą kreivę, užpildytą gausiais neramaus kontūro, šešėlių 
sklidinais pagilinimais, kurių siauros iškilios briaunos formuoja keistą 
linijų rezginį. Daug santūriau traktuotos didelės klostės, dengiančios 
kairįjį skulptūros šoną. Čia apsiaustas lūžta trikampėmis didėjančio- 
mis plokštumomis [...], o apžvelgiant skulptūra iš skirtingų pusių kei- 
čiasi jos meninis poveikis“, rašo Marija Matušakaitė knygoje Lietuvos 
skulptūra iki XVII a. vidurio??. 


Viktoras Petravičius, iliustracijos knygai Marti iš jaujos, Paryžius, 
1940, in: Viktoras Petravičius, Dvi lietuvių liaudies pasakos / Two Li- 
thuanian Fairy Tales, sudarė ir įvadą parašė Ingrida Korsakaitė, Vilnius: 
Baltos lankos, 1998 

Šešiasdešimties medžio raižinių ciklas vaizdais ir tekstu perteikia 
vestuvinę sakmę. „Primityvus, emocingas piešinys, rupi raižysena, 
plokštuminės kompozicijos, drauge su vaizdu išraižytas tekstas'*3 pa- 


32 Marija Matušakaitė, Lietuvos skulptūra iki XVII a. Vidurio, Vilnius: Aidai, 2007, 
p. 50-53. 

33 Ingrida Korsakaitė, „Iš pasakos gelmių“, in: Viktoras Petravičius, Dvi lietuvių liaudies 
pasakos / Two Lithuanian Fairy Tales, sudarė ir įvadą parašė Ingrida Korsakaitė, 

klūsta kontrasto ritmui, ar tai būtų vienas į 
opozicinius vaizdinius ir prasminius dėme- 
nis (vyras - moteris ir judesys - sąstingis) 
padalytas lakštas, ar į sakmės siužeto plo- 
tmes suskaidytas ciklas. 

Medžiagos, technikos, 
technologijos 


Medžiagiškumas, vaizdą perteikiančios medijos, technikų ir tech- 
nologijų indėlis į kūrinio suvokimą ir interpretacinį potencialą yra 
esminis dailės ir dailėtyros ištakų dėmuo. Šiame skyriuje medžiagos 
aptariamos pasitelkiant tradicinį, šiuolaikinei dailei tik su išlygomis 
taikomą skirstymą į vaizduojamąją, taikomąją ir technologijomis ku- 
riamą vaizdą. 


Medžiagos ir technikos 
vaizduojamojoje dailėje 


IEvA PLEIKIENĖ 


Vaizduojamosios dailės kūriniai - materialūs erdvėje egzistuojan- 
tys objektai. Dailės išraiškos priemonių visuma sudaro vizualiai suvo- 
kiamą kalbą. Ji susideda iš elementų, kuriuos išdėsčius plokštumoje 
arba erdvėje gaunama tam tikra meninė tvarka. Šios kalbos raiška 
labai priklauso nuo to, iš ko ir kokiu būdu dailės kūrinys padarytas. 
Ieškodamas meninio sprendimo dailininkas renkasi tokias medžiagas 
ir technikas, kurios padeda perteikti sumanytą idėją. Dailėtyrininko 
užduotis - suprasti, kokius kūrinio bruožus lemia medžiaga ir atliki- 
mo technika, o kurie priklauso vien nuo dailininko. 


Formos ir 
stiliaus teorijos 

Medžiagiškumas - puikus kai kurių kūrinių interpretacijos pagrin- 
das. Visoms medžiagoms būdingos tam tikros prigimtinės savybės 
dailės kūrinyje gali būti išryškintos arba, priešingai, užmaskuotos. Tai 
priklauso nuo dailininko santykio su pasirinkta materija. Šis santykis 
lemia ir pasirenkamą būdą medžiagai apdoroti. 

Pavyzdžiui, medžio skulptūros virtuozas Vytautas Šerys (1931- 
2006) naudojasi įdomia pliauskos forma. Jis nuskelia plonas skiedre- 
les ir komponuoja jas paryškindamas medžiui augant atsiradusius 
išlinkius, prisidedančius prie subtilių skulptūros linijų ir siluetų. Iki 
švelnumo nugludintas Šerio skulptūrų paviršius dar labiau pabrėžia 
linijų ir formų svarbą. Leonas Stringa (g. 1930), priešingai, iš medžio 
išdrožia kuo įvairiausias pavidalus, netgi batus su raišteliais, tarsi pri- 
gimtinės medžio formos nė nebūtų. Čia medžiagiškumą liudija cha- 
rakteringas rupus drožinių paviršius. Šis palyginimas padeda suvokti, 
kokius įvairius rezultatus galima gauti naudojant skirtingas raiškią- 
sias tos pačios medžiagos savybes. 

Medžiagų ir technikų pasirinkimas turi daug įtakos grafikos kūri- 
nių raiškai, nors neįgudusiai akiai tai nėra taip akivaizdu, kaip skulp- 
tūroje. Vaizdas grafikoje - raižytų ir ėsdintų piešinių atspauduose 
- priklauso nuo keleto dalykų: medžiagos, iš kurios pagaminta spau- 
dos forma, įrankių ir priemonių, kuriomis joje išraižomas ar (ir) išėsdi- 
namas piešinys, spausdinimo būdo, paviršiaus, ant kurio tas vaizdas 
atspaudžiamas, ir naudojamų dažų. Dažniausiai nė nekyla klausimas, 
iš kokios medžiagos padarytas spaudos formos paviršius. Tačiau kar- 
tais atspauduose matyti jo pėdsakų: medžio rievių, metalo įbrėžimų, 
audinio faktūrų ar dar kitokių žymių. Pavyzdžiui, Vincentas Smakaus- 
kas (1797-1876), raižydamas iliustracijas ant skersinio pjovimo me- 
džio trinkelių, kai kuriose kompozicijose pasitelkė apvalainą lentelės 
krašto formą. Atspaudams naudojami dažai iš pirmo žvilgsnio taip 
pat ne itin išraiškingi, bet vis dėlto daug priklauso nuo to, kokia pa- 
sirenkama spalva, tono sodrumas, blizgumas, dažo paskirstymo ant 
spaudos formos ypatumai, atspaudo faktūriškumas. Labiausiai gra- 
fikos kūrinių pobūdį lemia raižymo technika ir spaudos būdas. Nuo 

to, koks pasirinktas peiliukas, raižiklis, kaltelis ar adata, kaip atlieka- 
mas mechaninis ar cheminis įbrėžimas, priklauso linijos charakteris. 
O pasitelkus spaudos plokštę šiurkštinančias ar išėdančias priemones 
gaunama dar ir toninė gradacija. Grafikos technikų įvairove galime 
įsitikinti palyginę, pavyzdžiui, lakoniškus Smakausko raižinius su ta- 
pybai reprodukuoti naudotomis metalo graviūrų atmainomis. 

Šiuolaikiniams grafikams svarbu pasirinkti paviršių, ant kurio 
spausdinama. Tas pats vaizdas skirtingai atrodys atspausdintas ant 
įvairių rūšių popieriaus, o ant audinio ar veltinio pamatysime jį dar 
kitokį. 

Tapyba, ko gero, ta vaizduojamosios dailės šaka, kurioje įmanoma 
labiausiai paslėpti, beveik paneigti medžiagiškumą, kūrinį paverčiant 
langu į pasaulį, pratęstos tikrovės fikcija. Tačiau gali būti ir priešin- 
gai - kai paveikslo reikšmes kuria aiškiai matomos dailininko rankos 
judesių žymės, potėpiai palieka ant drobės faktūrines sangrūdas, lei- 
džiančias pajusti dažo klampumą, arba slysta paviršiumi, liejasi, tykš- 
ta ant jo. Kartais į prasmių kūrimo priemonių arsenalą įtraukiami ir 
popieriaus ar drobės paviršiaus ypatumai. Norint pajusti galimybių 
skalę, galima prisiminti Algimanto Švėgždos (1941-1996) ir Ričardo 
Povilo Vaitekūno (g. 1940) natiurmortus. Pastarasis, pastoziškai tapy- 
damas senus daiktus, meistriškai naudoja tirštas faktūras. Grublėti 
paveikslų paviršiai perteikia nusidėvėjimo, aptrūnijimo įspūdį, net ai- 
troką kaimo rakandų kvapą. O štai Švėgždos nutapyti vaisiai, šakelės, 
virvelės sukelia norą jas paliesti, paturėti rankose dėl gyvo vaizdo ti- 
kroviškumo, visiškai neakcentuojant priemonių ir būdų, kad žiūrovas 
mMėgautųsi iliuziniais paveikslo vaizdais, bet ne materija, iš kurios jie 
padaryti. 


Vaizdinio 
suvokimo ir 
recepcijos teorijos 

Tyrimo klausimai: 

1.Iš kokios medžiagos sukurtas kūrinys? 

2. Ar prigimtinės medžiagos savybės matyti kūrinio paviršiuje, jo 
formose? 

3. Kaip prigimtinės medžiagos savybės veikia kūrinio raišką? 

4. Kokią įtaką medžiaga turi kūrinio minčiai? 

5. Kodėl menininkas pasirinko būtent tą medžiagą nagrinėjamam 
kūriniui? 

6. Kokia technika atliktas kūrinys? 

7. Kaip nuo atlikimo technikos priklauso kūrinio kompozicija? 

8. Kaip technika veikia kūrinio mintį? 

9. Kodėl menininkas pasirinko būtent tą techniką nagrinėjamam 
kūriniui? 

10. Kaip keistųsi kūrinys, jei būtų pasirinkta kitokia medžiaga ir 
technika? 


Dailėtyros tekstų pavyzdžiai 


Tojana Račiūnaitė, „Kopėčios ir žuvis, kurios nėra, arba An- 
tano Šnaro akmeninių skulptūrų nuostaba ir istorija“, in: Alfon- 
sas Andriuškevičius, Lietuvių dailė: 1996-2005, Vilnius: VDA leidykla, 
2006, p. 197-199. 


Antano Šnaro akmeninės skulptūros - ne akmenys ir ne daiktai, 
o suakmenėję daiktai ar daiktais paversti akmenys. Kartą mačiau su- 
akmenėjusią žuvį. Tai, kad akmuo iš esmės yra žuvis, liudijo tik „žuviš- 
kas“ akmens pavidalas. Jei niekada nebūčiau susidūrusi su žuvimis, 
nebūčiau aptikusi šio akmens „slaptumo“ ir dviprasmiškumo, numa- 
čiusi jo akmeniškume slypinčios žuviškos esmės. 

Panašiai atsitinka ir žvelgiant į Antano Šnaro akmenines skulptū- 
ras. Lakoniškos, įvairiai atremtos ir paguldytos, tiesios ir išlinkusios, 
jos kaip ir tie akmenyje perkeisti gamtiškieji pavidalai - fosilijos, rei- 

kalauja atpažinimą lemiančio žinojimo. 

Kita vertus, akmeninės kopėčios - jau nebe kopėčios ir nebe 
akmuo, kaip ir suakmenėjusi žuvis jau nebe žuvis ir nebe akmuo, 
bet kažkas panašaus į paminklą - atmintį turinčią ir atminčiai skirtą 
formą. Tokioje struktūroje akmuo tampa nedaliu individuum, nepa- 
kartojamu, unikaliu kūnu, o atpažįstamas akmenyje daiktas - daiktų 
tipu, visos daiktų rūšies atstovu. Taip akmeninės kopėčios gal būti 
laikomos paminklu ne vienoms kurioms nors kopėčioms, bet visai 
kopėčių rūšiai, pačiai kopėčių idėjai ir istorijai. 

Šnaro skulptūrų „istoriškumas“ kitoks nei praeities įvykius ir gar- 
bius asmenis jamžinančių statulų. Jis grįstas ne praeities figūras suda- 
bartinančiais, bet praeitį slepiančiais pavidalais, struktūromis, pavir- 
šiais ir faktūromis, todėl artimesnis gamtos nei kultūros paminklams. 
Istorija šiose mMonolitinėse formose aptinkama panašiai kaip jau ne- 
besantis, bet kartu lemiantis formą „gyvis“ fosilijoje: jis nebegyvas, 
bet teikiantis paslapties gyvybę jį ,panardinusiai“ medžiagai, jis nieko 
nebesako, bet savo nebylia praeitimi teikia plastinį mąstymą formai. 

Taip daikto istorija čia aptinkama ištirpdyta mąstyme apie akme- 
ninę formą. Atmintimi paremtas, bet jos nedemonstruojantis mąsty- 
mas - tai plastinė skulptūrų dabartis, kurioje svarbiausia ne tai, kaip 
atrodo lazda, stalas, kopėčios ir kt., bet kaip atrodo ir ką veikia šiuos 
pavidalus įkūnijantis akmuo. 

Šnaro skulptūrų akmuo leidžia save patirti kaip išvaduojantį iš 
substancinio amorfiškumo ir paklūstantį formą kuriančiai valiai. Jis 
gali būti regimas kaip judesio veikiama medžiaga ir kartu kaip jude- 
syje gimusi forma. Žiūrint į akmeninius paviršius iš arti, matyti dirbti- 
nių ir natūralių faktūrų liudijamas medžiagos virtimo forma procesas. 
Skulptoriaus instrumento prisilietimo žymės, akmeniniai „Žvynai“ ir 
„dumbliai“, paviršių lygumas ir grūdėtumas - tai forma tampančios 
medžiagos gyvenimas, pripildytas vidinio tankio ir išorinių faktūrų 
kaitos. Žvelgiant iš toliau Šnaro skulptūros atrodo jau gimusios ir vei- 
kiančios formos. Vienur jos nerangios ir apsunkusios lyg priešistori- 
niai reliktai, kitur - energingos ir žvitrios it drėgni bestuburiai. 

Visi šie akmeniniai pavidalai kuria tarpusavio panašumais ir skirty- 
bėmis grįstą erdvės piešinį. Apvalumai kalbasi su apvalumais, horizon- 
talūs pavidalai guli kontrastingai stovint vertikaliems. Taip atremtos 
ir savarankiškai stovinčios skulptūros, rodydamos pačius įvairiausius 
buvimo erdvėje būdus, lemia jas supančios erdvės judrumą. Tačiau 
galimas ir atvirkštinį poveikį tvirtinantis skulptūrų matymas. Jis lei- 
džia daryti prielaidą, kad erdvė (oras) paveikė akmenis ir vienaip ar 
kitaip nulėmė jų formas. Vienur toji atmosfera taip slėgė, kad atremta 
į sieną tiesi lazda pradėjo linkti ir tebelinksta savo plastinėje dabar- 
tyje. Kitur oras buvęs toks karštas, kad jo veikiama kita lazda išsiraitė 
ir tapo panaši į blizgų slieką, o aptaki tarsi storai apsnigta kopėčių 
forma leidžia spėti apie šalto ir kupino kritulių oro poveikį. Taip Šnaro 
skulptūrų akmuo gali būti išvystamas ir kaip kitos medžiagos metafo- 
ra, kaip įkūnijanti ir kitą kūną reiškianti medžiaga. Todėl ir suakmenė- 
jusios kopėčios - jau nebe kopėčios ir nebe akmuo, o skulptūra, kuri 
turi galią slėpti, reikšti, perkeisti ir stebinti... 

2003 


Vladas Drėma, Vincentas Smakauskas, Vilnius: VDA leidykla, 
2001. 

[p. 174-176] 

Poetinę Smakausko iliustracijų nuotaiką kuria pati medžio raižinių 
technika. Dailininkas pats nurodo, kaip rėžtukais formuoti linijas, jų tin- 
klą, sukurti toninę skalę ir visą neišsenkamą meninių priemonių įvairo- 
vę. Ksilografiją Smakauskas suprato kaip naują meninės raiškos prie- 
monę, o ne kaip faksimilinę piešinio reprodukciją. Nieko nekeisdami, 
nebent kiek supaprastindami ar deformuodami, graveriai specialistai 
tiksliausiai išgraviruodavo visas dailininko medžio lentoje nupieštas li- 
nijas. Kadangi Smakauskas pats ir piešė, ir graviravo, tai raižydamas ga- 
lėjo koreguoti ar net kai ką keisti. Iš pradžių beveik išimtinai graviravo 
kontūrinius ir linijinius piešinius, o vėliau, norėdamas išryškinti daiktų 
plastiką, medžiagos paviršiaus faktūrą, pilką debesuotą dangų, turėjo 
formuoti šešėlius, brūkšniuoti tankesnes ar retesnes linijas. Pereina- 

mųjų piešinių nebrūkšniuodavo, tą atlikdavo iš karto graviruodamas 
lentoje, improvizavo, vartodamas skirtingo storio kaltelius, rėždamas 
įvairaus gylio griovelius. Norint išgauti šviesesnes ar tamsesnes plo- 
tmes, reikiamą brūkšnį, toninius pilkus, subtiliai graduotus niuansus, 
įvairiausias faktūras, reikia turėti ypač įgudusią akį ir tikslų rankos jude- 
sį, preciziškai dirbti. Ilgainiui Smakauskas pradėjo piešti ne tik tiesias, 
bet ir kreivas, lanksčias linijas, narplioti fantastiškus tinklus ar mazgus. 
Taip piešė ne natūraliai kopijuodamas vaizdus ar daiktų formas, kaip 
tą darė T. Bewickas savo paukščių atlase, bet meniškai transformuoda- 
mas, estetiškai įprasmindamas atvaizdą. Visų ksilografijos priemonių 
paskirtis - estetinė, jos turi perteikti meninę idėją, būti autonomiškos. 
Smakauskas laikėsi nuostatos, kad menininkas kurdamas turi atsižvelg- 
ti į kiekvienos medžiagos, įrankio specifines savybes, darbo technines 
galimybes, šiuo atveju - į torcinės medžio lentos ir plieninių rėžtukų 
formų įvairovę. Meninės kūrybos technika turi būti tokia pat natūrali, 
kaip ir paties dailininko nuoširdūs estetiniai išgyvenimai ar įsitikinimai. 


Interpretacijos gairės 


Robertas Antinis, Eglė žalčių karalienė, 1958, bronza, liejimas; 
Palanga 

Roberto Antinio skulptūra puikiai tinka ap- 
tarti liedinimo iš bronzos teikiamoms galimy- 
bėms. Svarbiausi aspektai, leidžiantys spręsti, 
kad medžiaga ir technika pasirinkta tinkamai: 
1) bronzos liejinys įgalina realizuoti atvirą, 
sudėtingo judesio, labai plastišką kompozici- 
ją; 2) kompozicijos pobūdis lemia žiūrėjimo 
rakursų gausą; 3) dinamiškas siluetas sukuria 
stiprių emocijų išraišką; 4) skulptūros pavir- 
šiaus ypatumai - faktūros, spalva, prisideda 
prie temos plėtotės. 





Živilės Intaitės nuotrauka, 2011 

Danielius Schūltzas, Klaros Izabelės de Meji Laskaris-Pacienės por- 
tretas, 1670; Nacionalinis M.K. Čiurlionio dailės muziejus, Kaunas 

Ištrauka iš Kristinos Sabaliauskaitės dak- 
taro disertacijos „Danieliaus Schūltzo (1650- 
1683) tapybos kūrinių atributavimo proble- 
mos“, Vilnius: VDA, 2005, p. 98-99: 

„ galima iškelti hipotezę, jog Szhūltzo 
parengiamasis piešinys buvo atliekamas ma- 
niera lavata būdu, naudojant „mirusią spal- 
vą". Taip manyti leidžia nuosekli vizualinė 
daugelio kūrinių apžiūra. Šiuo atveju labiau- 
siai domino tos paveikslų zonos, kur dažų 
sluoksnis yra ploniausias. Jau minėta, jog 


tai - šešėlinės kūno zonos. Tačiau pastebėta 
ir eilė kitų dėsningumų, pavyzdžiui, jog itin 
plonu sluoksniu tėra padengti ir kitų šviesių- 
jų zonų šešėliai. Parankus pavyzdys būtų „Klaros Izabelės de Mailly- 
Lascaris“ portreto detalė - nėriniais ir perlais puošta balta drabužio 
rankovė, kurios šviesieji elementai yra „iškelti“ balto dažo pagalba ant 
jau minėto umbros spalvos pagrindo. Štai kriaušės formos perlo kai- 
rėje pusėje gaunamas šešėlis yra praktiškai sudarytas vien iš umbros 
spalvos sluoksnio be kokios nors viršutinės baigiamojo tapybos eta- 
po tamsesnės lesiruotės - taip atvirtina balti nėrinių potėpiai, „užli- 
pantys“ ant umbros sluoksnio. Šiuo principu nutapyti (nors teisingiau 
būtų sakyti „neužtapyti“) ir nėrinių rankovės klosčių įdubimo šešėliai. 
Umbros spalvos pagrindas yra matomas apvaliųjų perlų modeliuo- 
tėje, kurie yra meistriškai nutapyti tiesiog šviesiu dažu paženklinant 
šviesos bliką perlo viršuje ir baltą refleksą perlo apačioje; pusmėnulio 
formos šešėlis ant perlo yra sudarytas iš neužtapyto pagrindo sluoks- 
nio. Norint tuo įsitikinti, pakanka pažvelgti į apvaliųjų perlų šešėlius, 
metamus ant nėrinių - šie šešėliai (kaip ir rankovės raukšlė einanti 
nuo paskutinio matomo perlo iki fotonuotraukos apatinio dešiniojo 
kampo) yra kaip tik akcentuoti tamsiais, pusiau skaidriais potėpiais, 

atliktais viename iš baigiamųjų paveikslo tapymo etapų. 

„Purvinas“, umbros pagrindo sluoksnio atspalvis neleidžia atmesti 
galimybės, jog pirminei toninei modeliuotei naudotas dažas - „miru- 
si spalva“ - buvo išgaunama iš teptukų nuoplovų. Faktas, jog tokios 
spalvos pagrindas aptinkamas ne vien ant kūno, bet ir kitose šviesiose 
paveikslo zonose perša mintį, jog parengiamasis piešinys buvo daro- 
mas šia praskiesta, pusiau dengiančia „mirusia spalva“ atliekant toninį 
kompozicijos ženklinimą ir jau pirmajame etape modeliuojant šešėlius. 
Skaidriai dengtose, vienasluoksnėse „mirusios spalvos“ zonose neper- 
sišviečia joks linijinis piešinys, atliktas, tarkime, sidabriniu pieštuku ar 
anglimi - tai irgi verstų manyti, jog piešiama buvo skystu dažu. 

Taikomosios dailės 
tyrimų specifika 

Taikomosios dailės? kūriniai gali būti interpretuojami taip pat, 
kaip ir vaizduojamojo meno objektai. Ypač dažnai pasirenkamas 
formaliosios analizės metodas, padedantis išryškinti kūrinio ikiikono- 
grafinio lygmens ypatybes, sukeliančias estetinį išgyvenimą. Meninės 
formos analizė atskleidžia kūrinio plastinės struktūros, proporcijų, ri- 
tmo, spalvinių derinių, faktūrų santykio išraiškos ypatybes. Formaliai 
galima analizuoti tiek istorinio paveldo, tiek ir šiuolaikinių kūrinių 
plastinę išraišką. 

Taikomosios dailės paveldo, t. y. dailiųjų amatų, objektai ir mo- 
dernizmo bei postmodernizmo epochos kūriniai dažnai reikalauja 
skirtingų teorinių prieigų ir tyrimo metodų. Pirmieji tiriami tais pa- 
čiais metodais, kaip ir tuometinė vaizduojamoji dailė. Antruosius, XX 
a. paskutiniojo ketvirčio-XXI a. pradžios taikomosios dailės kūrinius, 
dauguma kritikų analizuoja panašiai kaip visus modernizmo bei 
postmodernizmo plastinių menų reiškinius. Aptariant šiuolaikinius 
unikaliosios tekstilės, keramikos, metalo, stiklo kūrinius tinka įvairios 
vizualumo tyrimo teorijos ir jų realizavimo metodai. 

Dėmesys atkreiptinas į tam tikrą taikomojo meno kūrinių speci- 
fiką ir jų tyrimų savitumą. Bet kuris taikomosios dailės kūrinys yra iš 
prigimties susijęs su amato tradicijomis. Aptariant vaizduojamosios 
dailės objektus, jų technologinis atlikimas gali likti antrajame plane, 


1 Terminas,taikomoji dekoratyvinė dailė“ (Dailės žodynas, Vilnius: VDA leidykla, 
1999, p. 415 - 416) yra vėlyvas ir jau nevartojamas. Lietuvių kalboje dažniausiai 
vartojamas terminas „taikomoji dailė“. 

o taikomojoje dailėje jis turi pirmaeilę svarbą. Nuo medžiagos ypa- 
tumų, technologinių ir techninių jos formavimo būdų priklauso bet 
kurio meninių amatų dirbinio kompozicija, spalvos, faktūros. Šiuo- 
laikiniai taikomosios dailės objektai kuriami naudojant ir tikslingai 
įprasminant mechanines žaliavos transformavimo priemones. Molis 
žiedžiamas, porcelianas formuojamas, tekstilės vaizdai išgaunami 
įvairiai kombinuojant metmenų ir ataudų siūlus ar kitas pluoštines 
medžiagas. Kiekvienas tapytojo, skulptoriaus judesys tradiciniame 
dailės kūrinyje palieka pėdsaką (skirtingos formos potėpius, faktū- 
ras). O štai keramikos dirbiniuose, stikle ar audinyje įprasminami uni- 
fikuoti žaliavos virsmo pėdsakai. Kai kada jie sąmoningai utriruojami, 
technologinio proceso žymes paverčiant meninės išraiškos priemo- 
nėmis. Taigi, analizuojant taikomosios dailės objektą kaip vizualiosios 
kūrybos reiškinį, dera atsižvelgti į jo technologijos ir plastinės kalbos 
specifiką. 

Taikomosios dailės kūriniai būna integruoti į architektūrinę erdvę, 
tampa bendro ansamblio dalimi. Ansambliškumas, santykis su aplin- 
ka ir su kitais kūriniais yra vienas pagrindinių analitinės žiūros į šios 
šakos meno objektus kampų. Atskirai paimtas taikomojo meno kū- 
rinys paprastai neatveria visų savo prasmių ir neatskleidžia plastinės 
išraiškos pilnatvės. 

Taikomosios dailės objektai yra daiktai arba iš jų kilę, tebesau- 
gantys prigimtinį daiktiškumą. Dažniausiai taikomojo meno dirbi- 
nį būtina tyrinėti funkcionalumo požiūriu, taikyti įvairias teorines 
funkcionalizmo prieigas. Tik taip atsiskleidžia kūrinio konstrukcijos, 
erdvinės struktūros, medžiagų parinkimo prasmingumas ir estetinė 
vertė. Tyrinėjant taikomosios dailės kūrinius kultūros istorijos ir teo- 
rijos požiūriu, būtina pažinti juos kaip daiktus, įkūnijančius istorinę 
atmintį, reprezentuojančius tam tikros epochos mentaliteto, magi- 
jos, tikėjimo, buities, papročių ypatumus. Taikomosios dailės kūrinys 
kaip materialus ženklas atspindi vietos arba tarptautinės imties sim- 
bolinio mąstymo ir komunikavimo požymius, būdingus savo laikui ir 
aplinkai. Taikomosios dailės objektas kaip istorinės asmenybės, šei- 

mos ar bendruomenės naudotas daiktas liudija istorines personalijas, 
gyvensenos ir bendravimo ritualus, padeda atskleisti kitus antropolo- 
ginius aspektus. 

Kol kas atrodo neįmanoma sukurti visiškai nuoseklią taikomosios 
dailės šakų ir žanrų tipologinę sistemą, tinkamą kiekvienai epochai. 
Tai lemia keletas priežasčių. Viena vertus, dėl hierarchinio požiūrio 
į meno sritis, įsitvirtinusio dar akademizmo laikais, ši dailės sritis iki 
šiol palyginti mažai teoriškai ištyrinėta ir konceptualizuota. Šioje 
srityje tradiciškai vyrauja empirinio pobūdžio tyrimai, orientuoti 
į atskirų konkrečių objektų technikos, kilmės ir dirbtuvės, stiliaus 
bruožų analizę. Taikomosios dailės kūriniai iki šiol dažniausiai siste- 
minami chronologiškai, katalogo principu. Antra vertus, taikomoji 
dailė be galo įvairi ir turtinga medžiagų, technologijų, tipų ir žanrų. 
Kiekviena dailiųjų amatų ir profesionaliosios kūrybos epocha paliko 
aibę tik tam laikui ir tai vietai būdingų apraiškų: mokyklų, techni- 
kų, dirbinių rūšių. Buvo vartojami darbiniai, kalbiškai nesunorminti 
terminai, kurie ir dabar šioje šakoje paplitę labiau nei kitose meno 
srityse. 

Pagrindinė taikomosios dailės sisteminimo spragų priežastis, kad 
nėra visiems reiškiniams bendrų atskaitos taškų. Nėra tokių kriterijų, 
kuriuos būtų galima pritaikyti sisteminant bet kurį taikomosios dailės 
objektą. Antai tradiciškai taikomoji dailė skirstoma pagal objekto pa- 
skirtį, vietą erdvėje, medžiagą ir atlikimo techniką. Imdami atskaitos 
tašku medžiagą, turėtume tekstilės, keramikos, stiklo, medžio, metalo 
dirbinių grupes ir kiekvienai jų galėtume taikyti specifinius analizės 
principus (panašiai kaip juos taikome tapybai, skulptūrai, grafikai). 
Tačiau tokia tipologija neatspindėtų vidinių kiekvienos kūrinių gru- 
pės estetinių skirtumų, pavyzdžiui, meninio metalo apdirbimo srityje 
- tarp auksakalystės ir kalvystės, keramikoje - tarp molio dirbinių ir 
porceliano. 

Šiuolaikinio dizaino ir taikomosios dailės santykis yra atskira tiek 
teorinė, tiek ir praktinė problema. Pagrindiniai dizaino principai ga- 
lioja vienetiniams taikomojo meno objektams ir, atvirkščiai, amatų 

tradicija iki šiol gaivina dizainą. Kūrinio funkcijos ir meninės formos 

santykis buvo diskutuojamas Leono Battistos Alberti, Immanuelio 

Kanto laikais ir iki šiol lieka aktualus. Kiekvienu istoriniu laikotarpiu 

taikomosios dailės kūrinio grožio kriterijai ir vertinimo principai pri- 

klauso nuo vyraujančios nuomonės. 
Istorinio paveldo tyrinėtojams kyla daug keblumų nustatant tai- 

komosios dailės kūrinių autorystę. Iki XX a. dauguma jų buvo ano- 

niminiai, be signatūrų. Rašytiniuose šaltiniuose nuolat aptinkame 

minimų auksakalystės, tekstilės dirbinių, liturginių reikmenų. Tačiau Šaltiniotyra 

retai pavyksta aprašus sutapatinti su šiandien rinkiniuose išlikusiais 

objektais. Nežinomi net išskirtinės meninės vertės gobelenų, liturgi- 

nių apdarų, taurių ir monstrancijų autoriai. Norint nustatyti bent jų 

dirbtuvę ir tikslinti sukūrimo laiką, neišvengiamai tenka naudoti lygi- 

namąjį metodą ir gretinti įvairių vienalaikių Europos dirbtuvių gami- 

nius bei grafinius dekoro pirmavaizdžius. Kartais praverčia vaizdo ir 

teksto paralelės: įgudęs ekspertas pažįsta įprastinį tam tikro laikotar- 

pio ir vietovės įrašų žodyną, darbinius tam tikrų medžiagų ir technikų 

pavadinimus. Atribuciją sunkina tai, kad, kitaip nei vaizduojamosios 

dailės paveldui, šios meno šakos dirbiniams nebūdingas išskirtinis 

siužetas ir retai kada jie būdavo detaliai aprašomi. Atribucija 
Dauguma taikomosios dailės kūrinių sukelia harmoningus este- 

tinius išgyvenimus, leidžia patirti būties pilnatvės įspūdį. Tik XX a. 

II pusėje, susiniveliavus dailės šakų ir žanrų hierarchijai ir nusitry- 

nus įvairių plastinės kūrybos sričių ribai, įsigalėjus poparto bei kitų 

vėlyvojo modernizmo krypčių įtakai, o vėliau ir postmodernizmui, 

taikomosios dailės lauke tapo legitimuotos ne tik pozityvios, bet Vaizdinio 

ir negatyvios emocijos, buvo pradėti toleruoti bjaurumo estetikos suvokimo ir 

elementai. recepcijos teorijos 
Pristatant taikomosios dailės tyrimų ypatumus, turėti omenyje to- 

kie kūriniai, su kuriais dailėtyrininkai susiduria savo kasdienėje darbo 

praktikoje. Kalbėta apie Vakarų kultūros taikomąją dailę. Rytų meno 

tyrimuose atsiskleidžia visai kitos perspektyvos, saviti požiūriai į ana- 

lizės objektą, vizualumo tradicijos, kūrybos ideologija. 

Tyrimo klausimai: 

1. Koks šio kūrinio santykis su dailiųjų amatų tradicija? 

2. Iš kokios medžiagos ir kokia technika sukurtas kūrinys? Kokią įtaką 
techninis atlikimas turi objekto meninei išraiškai? 

3. Kokia šio kūrinio paskirtis ir kaip tai veikia jo kompoziciją? 

4. Kokia šio kūrinio sandara, koks jos poveikis estetinei kūrinio 
išraiškai? 

5. Kokią ekspresiją lemia šio kūrinio plastika? 

6. Kokie simboliniai ir semantiniai šio kūrinio ypatumai? 

7. Kokia jo vieta architektūroje ir santykis su erdve, kitais ansamblio 
elementais? 

8. Kuriam laikotarpiui, kultūros epochai ir meniniam stiliui priskirtinas 
kūrinys? 

9. Kaip kūrinys atspindi individualų autoriaus braižą arba dirbtuvės 
(mokyklos) 

tradiciją? 

10. Kokia šio kūrinio vieta tarptautiniame kontekste ? 


Dailėtyros tekstų pavyzdžiai 


Gražina Marija Martinaitienė, Kontušo juostos Lietuvoje, Vil- 
nius: Kultūros, filosofijos ir meno institutas, 2006 (ištrauka skelbiama 
be nuorodų). 

[p. 98-99] 

Labai pasikeitė Gardino audiniuose pavaizduotų gėlinių orna- 
mentų plastiniai pavidalai. Grafišką Slucko juostų puokščių linijinę ir 
plokštuminę stilizaciją pakeitė lanksčios, vingrios, laisvai plaukiančios 
piešinio linijos, būdingos XVIII a. pabaigos rokoko tekstilei. Motyvų 
apimties, „trečiojo matmens“ iliuzija kuriama gėlių žiedų rakursais, 
bet ir šešėliavimu, nebūdingu kitoms kontušo juostoms. Įsidėmėtina, 
jog metalo siūlais gerojoje pusėje dažniausiai būdavo brošuotas pats 
galvučių ornamentas arba jo detalės, bet ne laukelio dugnas. 

Pavaizduotų augalų gracingumo, vaiskaus lengvumo įspūdį pa- 
deda sustiprinti Gardino juostų spalvos, kurias įgalina nustatyti ne 
tiktai „gyvi“ fabrikui priskiriamų audinių pavyzdžiai, bet ir išlikę jų 
sąrašai. Pavyzdžiui, 1790 m. birželį sudarytame „Įvairių prekių likučių 
sąraše“, kur įrašytos ir 35 - tai yra jau pačios paskutinės - Gardino fa- 
brike išaustos juostos. Prie kiekvieno pavadinimo pridurta trumputė 
spalvų bei siūlų rūšies pažyma leidžia numanyti juostos dekoro sti- 
lių. Jis būdingas rokoko, neretai - klasicizmo dailei: vyrauja šviesios 
ir skaidrios spalvos, subtiliai suderintos su prislopintu metalo siūlų 
spindesiu. Spalvų gama ne tokia plati, kaip Slucko, juo labiau - Kobyl- 
kos audinių; Gardino prancūziško stiliaus juostų koloritas susideda iš 
trijų keturių rausvų atspalvių (karmazinas, raudonis, granatas, vyšni- 
nis), šviesiai žalios, tamsiai žalios, žydros, balsvos, gelsvos ir kreminės 
spalvų. 

Deja, pačias gražiausias ir originaliausias Gardino juostas galima 
aptikti tiktai Lenkijos ir Rusijos muziejuose. Ypač išsiskiria Varšuvos 
Muzeum Narodowe ir Rusijos valstybiniame istorijos muziejuje sau- 
gomos trys beveik vienodos juostos, austos iš šilko bei auksuoto 
sidabro siūlų. Jų vertikalaus stačiakampio formos galvutėse pavaiz- 
duota po du šakotų medžių kamienus, tarp kurių kabo rožių ir kito- 
kių gėlių pridėta pintinė. [...] Šių juostų projektą, remiantis išlikusiu 
laišku, gana patikimai galima priskirti V. Du Piney, kuris rašė:„Šiomis 
dienomis staklėse buvo užbaigtas vienas darbas, tai yra iškart dvi 
juostos, kurių auksiniame dugne ant šakos kabo gėlyčių pintinė. 
Šios juostos pranašesnės už ankstesnes, Varšuvoje bus aukščiau 
vertinamos nei čia, kur jas, kaip ir mendelines, pardavinėja po300 
auksinų“. Pažymėtina, jog šis pintinės su gėlėmis motyvas labai pri- 
mena Lietuvoje anksčiau minėtų LDM ir ČDM juostų miniatiūras. Ar 
jos nėra V. Du Piney darbo? 

Jurgita Ludavičienė, „Kičas tarp originalo ir reprodukcijos: 
Solveigos ir Alfredo Krivičių atvejis“, in: Dailės parafrazės. XX am- 
žius, sudarė Marius Iršėnas ir Gabija Surdokaitė (ser. Acta Academiae 
Artium Vilnensis, 38), Vilnius: VDA leidykla, 2005, p. 149-160 (ištrauka 
skelbiama be nuorodų). 


[p. 156] 

Vienas tokių vietos, kurioje susilieja menas ir kičas, pavyzdžių — 
Solveigos ir Alfredo Krivičių kūryba. Šie autoriai atstovauja lietuvių 
juvelyrų grupei, kuri vadovaujasi postmodernistinėmis nuostatomis. 
Drauge su Žilvinu Bautrėnu, Adolfu Šauliu, Redu Diržiu, Jurgita Er- 
minaite ir kitais jaunosios kartos su metalu dirbančiais menininkais 
jie naudojasi galimybe maišyti įvairius stilius, medžiagas, semtis ins- 
piracijų iš įvairių istorinių laikotarpių. Kičas jiems taip pat yra vienas 
įkvėpimo šaltinių, palanki proga pasitelkti jį kaip pamatą savo sarkaz- 
mui demonstruoti. Sąmoningai pasirinkę lietuvių juvelyrikos enfant 
terrible poziciją, šie menininkai greta juvelyrams įprastų metalų ir 
brangiųjų akmenų kaip vieną išraiškos priemonių naudoja gintarą. 
Šis mineralas XX a. Lietuvoje įgijęs ypatingą simbolinį kapitalą, pos- 
tmodernia stilistika besiremiantiems S. ir A. Krivičių kūriniams sutei- 
kia ypatingą atspalvį. Gintaras, laikytas lietuviškojo dvasingumo ir 
tyrumo simboliu ir nuvertėjęs dėl sovietmečiu liaudies meistrų ypač 
aktyviai gausinto kičinių gaminių asortimento, yra ypač patraukli me- 
džiaga tiek kičinių suvenyrų gamintojams, tiek - nuo dešimtojo XX a. 
dešimtmečio - menininkams, kurie būtent kičinį gintaro įvaizdį laiko 
savo kūrybinio įkvėpimo šaltiniu. 

A. ir A. Krivičiai savo darbuose dažnai visiškai nenaudoja gintaro; jų 
kūriniuose eksponuojamas tik jo įvaizdis. Šie autoriai paslepia gintaro 
gabalą betoniniame kube, užrašydami „amber inside“, priversdami pa- 
sikliauti laboratorinės analizės duomenimis apie tai, jog kubo viduje 
tikrai yra gintaras. Kartais gintaro apskritai nereikia: jį galima pakeisti 
epoksidine derva, įžūliai pateikiant dervos gabalą kaip gintarą. Meni- 
ninkai drastišką gintaro pakeitimą įvaizdžiu pagrindžia pseudomoksli- 

niais tekstais: „Karma-kolos epochoje tu esi tai, kas atrodai. Tu esi įvaiz- 
dis“. Autoriai iš gintaro sukuria lūpų dažus, skirtus apdovanoti konkurse 
„Mis Lietuva“ karūną laimėjusiai pretendentei, vaikišką čiulptuką; bui- 
tyje naudojami aksesuarai, virsdami gintariniais, atrodo ironiškai. 


Interpretacijos gairės 


Didžioji (Goštautų arba Geranainių) monstrancija, 1535, sidabras: 
kalstymas, liejimas, raižymas, puncavimas, montavimas, auksavimas, 
Vilniaus katedros lobyno auksakalystės dirbinių kolekcija, Bažnytinio 
paveldo muziejus, Vilnius 

Didžioji Goštautų monstrancija - tai vie- 
nas didžiausių (150 cm aukščio), seniausių, 
istoriškai ir meniškai vertingiausių Lietuvoje 
sukurtų ir čia saugomų auksakalystės kūrinių. 
Renkantis iš daugelio galimų tyrimo prieigų, 
siūloma monstranciją analizuoti pagal amato 
specifiką. Kiekviena amatų dirbtuvė kiekvie- 
nu laikotarpiu turėdavo savo technologinių 
paslapčių, kaip išgauti tam tikrą formą ar pa- 
viršiaus faktūrą. Pagal detalių interpretaciją ir 
atlikimo technikos niuansus buvo nustatyta, 
jog Goštautų monstrancija sietina su XVI a. 
Krokuvos auksakalių dirbtuvių tradicijoms. 
Tai papildė turėtą informaciją apie Vilniaus 
amato tradicijos ištakas. Kita vertus, techni- 
nio atlikimo priemonės padeda išgauti įtaigų 
meninį vaizdą. Šios monstrancijos šoninius 
bokštelius viršuje užbaigia spiralinės ažūri- 
nės smailės, suformuotos iš plonų briaunotų 
suktinių (tordiruotų) strypelių. Jų siluetai lengvi, bet ryškūs, nes ma- 
žytės briaunelės gerai atspindi šviesą. Anot Vydo Dolinsko, ažūrinių 

smailių „sukuriamas beveik penkiabokštės monstrancijos viršūnės 
įspūdis, nors formų masyvumu šoniniai kontraforsai-bokšteliai negali 
lygintis su ažūrišku viduriniu ar tokiais pat šoniniais“. 


Feliksas Jakubauskas, Virš mano slėnio juodas debesis, 1987, 
gobelenas: vilna, šilkas, putlieji verpalai; Lietuvos dailės muziejus, 
Vilnius 


Felikso Jakubausko 
kūriniai tęsia ir koncep- 
tualiai transformuoja kla- 
sikinę gobeleno audimo 
tradiciją. Dailininkas es- 
tetiškai įprasmina lytos 
potyrius, kuriuos žiūrovui 
perteikia tekstilės techni- 
ka: siūlų medžiagiškumą, 
pavyzdžiui, „šalto“ lino ir 
„karštos“ vilnos pluošto 
kontrastus; lengvus pus- 
tonių ir atspalvių niuan- 
sus; paviršiaus faktūrų 
kaitą ir siūlų persipynimo 
kartotes. Jo kūrinių paviršiaus monotonijos ir ritmingų permainų 
stebėjimas gali peraugti į vaizdinę meditaciją. Jakubauskui audimas 
yra techninė priemonė, padedanti specifiniu, ne tapybai, bet teks- 
tilės menui pavaldžiu būdu sužadinti asociacijas ir kurti vaizdinius. 
Siūloma aptarti gobeleno „Virš mano slėnio juodas debesis“ vaizdo 
sandarą (figūras ir jų prasmę, užbaigtumo ir improvizacijos santykį 
kompozicijoje, erdvės ir intervalų santykius, atspalvių ir tonų gradaci- 
ją, piešinio ypatumus) ir išsiaiškinti, kaip kūrinys atskleidžia specifines 
tekstilės technikos galimybes. 

Technologijos kaip medijos 


VYTAUTAS MICHELKEVIČIUS 


Sparti technologijų raida nuo XIX a. pabaigos pakeitė meno kū- 
rinio sandarą ir menininkų kūrybos galimybes, dailėtyrininkų meno 
kūrinio suvokimą ir analizę. Net ir dabar, nors įvairios technologijos 
naudojamos kasdien, tačiau jos retai yra kritiškai vertinamos ir dažnai 
jomis siunčiami pranešimai priimami kaip tikrovė, neįvertinant tech- 
nologijų įtakos ir kalbos. 

Kiekviena nauja technologija įvedė naujų dimensijų į meno isto- 
riją: fotografija - dokumentiškumą ir betarpiškumą, kinematografija 
ir videografija - laikiškumą, kompiuterija - interaktyvumą ir įsitrau- 
kimą. Technologijomis kuriamo meno istorija gali būti nagrinėjama 
kaip vis naujos medijos atsiradimo mene ir jos estetinio poveikio 
istorija?. Iš pradžių naujoji medija buvo fotografija, vėliau fonografi- 
ja (garso įrašymas ir perdavimas), tuomet kinas, videografija, kom- 
piuterija ir t. t. 


Kodėl reikia analizuoti technologijas? 

Vienas įtakingiausių medijų mąstytojų Marshallas McLuhanas 
(1911-1980) yra pasakęs:„Medija yra pranešimas: Ir ši frazė yra tapusi 
dažniausiai vartojama medijų teorijos aksioma. Ji reiškia, kad praneši- 
mą kuria ne tik turinys, bet ir pati medija bei jos savybės. Tarkime, tą 
pačią idėją perteikdami fotografija ar videografija gausime skirtingus 
pranešimus. Todėl svarbu analizuoti ne tik turinį, bet ir pačią tech- 
nologiją bei jos raiškos elementus. McLuhanas išskyrė keletą analizės 
kriterijų, tačiau ne visi jie vienodai tinkami meno kūrinio technologi- 


2 Michael Rush, New Media in Art, London: Thames 8. Hudson, 2005. 

jų analizei. Vienas iš dažniausiai naudojamų kriterijų yra technologijų 
skirstymas į vėsiąsias ir karštąsias pagal auditorijos įsitraukimo laipsnį 
ir technologijos raišką. Pavyzdžiui, vėsiosios technologijos galėtų būti 
telefonas ir internetas, o karštosios - radijas ir televizija, nes naudo- 
jantis telefonu labiau įsitraukiama nei klausantis radijo. 


Kada technologija tampa medija? 

Britų medijų kritikas Martinas Listeris, remdamasis kultūros ir 
medijų kritiku Raymondu Williamsu (1921-1988), akivaizdžiai pa- 
rodo, kaip ir kodėl iš pirmo žvilgsnio artimos sąvokos technologija ir 
medija visiškai skiriasi. Pasak jo, medija - tai technologijos naudoji- 
mas ar pasitelkimas siekiant komunikuoti ar išreikšti. Listerio pavyz- 
dys, kaip fotografijos technologija tampa medija, padeda dar aiškiau 
suprasti technologijos ir medijos skirtį: 


Žinoma, kad egzistuoja fotografijos technologija - ta, kurioje optinės ir mechani- 
nės sistemos nukreipia šviesą ant chemiškai apdorotų paviršių ir pažymi juos taip, 
kaip šviesos konfigūracijos krinta ant paviršiaus. Tačiau tai nėra medija. Ši fotogra- 
fijos technologija naudojama silicio mikroschemų gamyboje - techniniame pro- 
cese, nuo kurio priklauso kompiuterių gamyba. Ji naudojama raižyti schemoms 
mikroskopiniuose lustuose. Tai technologinis procesas, veikianti technologija. Ta- 
čiau fotografijos technologija naudojama ir atvaizdams kurti, t. y. atvaizduoti as- 
menims ar pasaulio įvykiams. Tai irgi galėtų būti veikianti technologija. Tačiau, kai 
girdime, kad šie atvaizdai pateikia mums informaciją, reprezentuoja idėją, išreiškia 
požiūrį ar kaip nors kviečia mus lavinti vaizduotę, turėdami omenyje atvaizdo tu- 
rinį ir formas, galime teigti, kad fotografija yra naudojama kaip medija. Arba dar 
tiksliau, fotografijos technologija naudojama kaip komunikacijos, išraiškos, repre- 
zentacijos ar vaizduotės projekcijos medija. Remiantis šiuo argumentu, medija yra 


kažkas, ką mes darome su technologija. <...> Intencionali technologija nėra tech- 


3 Martin Lister, New Media: A Critical Introduction, London, New York: Routledge, 
2003, p. 83-84. 

Diskurso 
teorija 


nologijos per se sinonimas. Medija tampa technologija, patyrusi daug sudėtingų 
socialinių transformacijų ir pokyčių. Ji (medija), Williamso supratimu, iš esmės yra 


kultūros produktas, o ne kokia nors technologijos pasekmė.* 


Taigi, matome, kad komunikacijos intencija yra esminis veiksnys, 
technologiją paverčiantis medija, nes pastaroji gali egzistuoti ir būti 
apibrėžiama tik atsižvelgiant į jos socialinę ir kultūrinę vartoseną. 


Kas yra medija? 

Medijos sąvoka lietuvių kalboje dažnai vartojama labai skirtin- 
giems dalykams apibrėžti, dažniausiai dėl anglų kalbos, kurioje ši 
sąvoka daugiaprasmė. Tačiau lietuvių kalboje kiekvienai iš tų pras- 
mių turime atskirus žodžius: terpė, laikmena, turinys, tarpininkas ir 
t. t. 

Dailėtyroje prasminga naudoti siaurąją medijos sampratą, me- 
dija - tai komunikacijos medija, veikianti su informacijos įrašymo, 
apdorojimo ir sklaidos funkcijas atliekančia sistema. Taigi ši sąvoka 
apibrėžiama integraliai - kaip technologijos, turinio ir institucijos, 
reguliuojančios mediją, derinys. Sudaroma tokia sampratos formu- 
luotė: medija = technologija su intencija + laikmena su turiniu. Todėl 
dažniausiai analizuojant reikia atkreipti dėmesį ne tik į pačią mediją, 
bet ir visą jos veikimo mechanizmą ir instituciją, esančią už jos. 


Aparatinės medijos 

Vokiečių medijų teoretikas ir filosofas Friedrichas Kittleris (g. 
1943) aparatinės (arba technines, automatines) medijas apibrėžia 
taip: „Kitaip nei raštas, techninės medijos nenaudoja kasdienės kal- 
bos kodo. Jos pasitelkia fizikinius procesus, kurie yra greitesni už 
žmogaus suvokimą ir apskritai gali būti išreiškiami tik šiuolaikinės 


4 Ibid.,p.83. 

matematikos kodais“ Taigi, technologija komunikacijos procesą au- 
tomatizuoja, nesvarbu, ar mechaniškai, ar skaitmeniškai, ir pasekmė 
yra suintensyvėjusi ir pagreitėjusi komunikacija. Tuo aparatinės me- 
dijos skiriasi nuo manualinių (pvz., tapybos). Kaip atskirą meno šaką 
ar srovę galima išskirti medijų meną, kuriame technologijos yra pa- 
grindinės kūrybos priemonės. 


Medijų menas 

Tai menas, kuriamas naudojantis aparatinėmis medijomis, pa- 
prastai jas jungiant ir derinant. Medijos naudojamos kaip komunika- 
cijos priemonė ir kūrybinė medžiaga. Šiam menui būdingas įvairia- 
žanriškumas, diskursyvumas, laikiškumas, medijos kritika ir refleksija, 
masinių medijų dekonstrukcija, meno, mokslo ir technologijų sąsajų 
paieška. 

Medijų meno užuomazgos - dadaizmas ir futurizmas. Jis susiklos- 
tė XX a. 7-ajame dešimtmetyje kaip reakcija į masinių medijų (žinias- 
klaidos) plitimą. Pastarosioms pradėjus keisti meną ir jo funkcijas, 
menininkai sureagavo imdami naudoti medijas kaip raiškos priemo- 
nes ir kritikos objektus. 


Technologijų analizė 

Analizuojant technologijas meno kūrinyje yra svarbu plėsti žo- 
dyną, skaitant kitų teoretikų ir kritikų tekstus. Juose autoriai nurodo, 
iš kokių elementų susideda medijos, kaip tie elementai susiję ir kaip 
suteikia reikšmę. Pavyzdžiui, fotografija gali būti analizuojama tona- 
lumo, spalvingumo, kontrastingumo, grūdėtumo/taškingumo, ryš- 
kumo, įrėminimo (eksponavimo) aspektais. Videografijoje atsiranda 
garsas, laikas, aiškesnis naratyvas, instaliavimo ir rodymo specifika 
(ekranas, projekcija, erdvė, galiausiai rodymo aparatas). Kompiute- 


5 Friedrich Kittler, „The History of Communication Media“, in: On line. Kunst im Netz, 
Graz: Steirischen Kukturinitiative, 1993, p. 66-81. 

riniuose kūriniuose prisideda interaktyvumas, imersija (įsiliejimas), 
sąsaja su žiūrovu ir t. t. 

Vienas pirmųjų meno kūrinių technologijas pradėjo analizuoti fi- 
losofas Walteris Benjaminas (1892-1940). Jis XX a. 4-ajame dešim- 
tmetyje įžvelgė, kad fotografijos ir kino automatinis mechaniškumas 
iš esmės pakeitė meno sistemą, nes leido beveik neribotai reprodu- 
kuoti vaizdus“. Su tuo buvo susijęs ir meno kūrinio auros praradimas 
ir daugelis kitų svarbių procesų. Vėliau vis daugėjo teoretikų, anali- 
zuojančių meno kūrinius technologiniu aspektu, be to, buvo pradė- 
tos taikyti kitų mokslų teorijos ir metodai: tai komunikacijos mokslai, 
medijų studijos, medijų filosofija, audiovizualumo studijos ir t. t. 

Analizuojant kūrinius reiktų nepamiršti ne tik pačios medijos 
analizės, bet ir jos sudėtinių technologinių dalių ir specifinių bruožų: 
laikmenos (popieriaus, interneto, CD, kasetės, juostos ir kt.), komuni- 
kacijos kanalo (analoginis arba skaitmeninis, internetas, TV, radijas ir 
t. t.) ir pan. 


Kaip technologijos pakeitė dailės kūrinio suvokimą ir patirtį? 
Fotografija iš esmės pakeitė dailėtyrą, nes ji įgalino reprodukcijas 
ir meno kūrinių sklaidą per laiką ir atstumą. Kita vertus, fotografija 
apribojo meno kūrinio patirtį, nes dauguma kūrinių (net ir erdvinių 
ar laikinių) yra suvokiami per fotografiją. Todėl pats fotografavimo 
procesas ir fotografas iš esmės formuoja mūsų nuomonę apie kūri- 
nį. Pagal apšvietimą, kadravimą ir kitus veiksnius galime vienaip ar 
kitaip analizuoti ir suvokti kūrinį. Negana to, kai kurios meno sritys 
gali egzistuoti ir būti analizuojamos tik dėl technologijų. Pavyzdžiui, 
performansas dažniausiai gali būti nagrinėjamas tik žiūrint jo doku- 
mMentaciją. Be to, pastaroji meno rūšis, pirmiausia dėl fotografijos, o 
vėliau ir videografijos, galėjo būti atskirta nuo konkrečios veiksmo 


6 Walter Benjamin, „Meno kūrinys techninio jo reprodukuojamumo epochoje“, in: 
Nušvitimai: Esė rinktinė, vertė Laurynas Katkus, Vilnius: Vaga, 2005, p. 214-243. 

vietos bei laiko ir perkelta į galerijas ar kitų medijų sistemas: knygas, 
televiziją, internetą. 

Ilgus dešimtmečius meno kūrinys buvo analizuojamas pagal kon- 
krečios technologijos savybes, tačiau sparčiai joms besivystant ir jun- 
giantis, iškilo klausimas, ar tai įmanoma daryti dabar. 

Pavyzdžiui, Levas Manovichius konstatuoja skirtingų meno raiš- 
kos priemonių ir medijų ribų išsitrynimą įvardydamas tai kaip pos- 
tmedijų estetiką ir kvestionuodamas medijos specifiškumą, iki šiol 
buvusį vienu iš esminiu analizės pradžios taškų: 


Tokie įrankiai, kaip kopijuoti [copy], įklijuoti [paste], palaipsniui keisti [morph], in- 
terpoliuoti [interpolate], filtruoti [filter], kombinuoti [composite] ir kt., pakeitė tradi- 
cinius menininko įrankius. Estetikoje pasirodė naujas komunikacijos standartas, 
atsiradęs interneto dėka, - multimedijos dokumentas, kuriame susiliejo teksto, 


fotografijos, video-, grafikos ir garso medijos". 


Pasak Manovichiaus, nors naujieji įrankiai ir ištrynė technologijų 
ribas, bet kartu atvėrė bendrą pagrindą analizuoti skirtingomis tech- 
nologijomis sukurtiems kūriniams. Postmedijų estetikoje nebesvar- 
bu, ar tai fotografija, ar vaizdo juosta, nes visi jie yra sukurti bendro 
skaitmeninio kodo, kuris gali imituoti bet kokios medijos savybes. 

Ir galiausiai analizuojant meno kūrinius, perteiktus kitomis tech- 
nologijomis, nei jie yra sukurti, reikia atkreipti dėmesį į tų technolo- 
gijų daromą įtaką pačiam meno kūriniui. Pavyzdžiui, jei analizuojama 
fotografuota instaliacija ar nufilmuotas performansas, visuomet rei- 
kia atkreipti dėmesį į tai, kad technologijos pakeičia kūrinio suvoki- 
mo situaciją bei patį pranešimą. Svarbu bandyti atsiriboti nuo tech- 
nologijos veiksnių, keičiančių matymo kampą, spalvingumą ir t. t. 


7 Lev Manovic, Balsas.cc, [interaktyvus], [žiūrėta 2011-08-07], 
www.balsas.cc/levas-manovichius-post-mediju-estetika-1-d/ . 

Tyrimo klausimai: 

1. Kokius išskirtumėte pagrindinius šio kūrinio technologijos 

elementus? 

Koks yra kūrinio pranešimas ir kaip technologija jį keičia? Kokį pra- 

nešimą šiame kūrinyje siunčia medija? Kodėl? 

„Palyginkite, koks buvo kūrinio santykis su technologijomis tuomet, 
kai jis buvo sukurtas, ir dabar (įvertindami dabartinę technologijų 
situaciją)? 

4. Ar pasireiškia kūrinyje intermedialumas ir transdiscipliniškumas? 


2 


w 


Lygindami su kitais kūriniais ir kontekstu, pateikite pavyzdžių. 

„ Palyginkite, kaip keičiasi skirtingomis medijomis perduodamo to 
paties kūrinio prasmė. Pabandykite nufotografuoti ar nufilmuoti 
analizuojamą kūrinį parodoje ar kitur ir tada išanalizuokite tą patį 


vi 


kūrinį erdvėje ir dokumentacijoje. 

6. Ar kūrinyje naudojama medija turi savitų, tik jai būdingų bruožų ir 
kokių. Gal šį kūrinį galima analizuoti iš postmedijų estetikos pers- 
pektyvų, kur svarbu tik perduodama idėja, bet ne jos forma. 


Dailėtyros tekstų pavyzdžiai 


Agnė Narušytė, „Postfotografijos pėdsakas Lietuvoje: pasi- 
žvalgymai po vietinį kontekstą“, in: Fotografija, 2006, Nr. 2 (13), 
(Post)fotografija, p. 4-12. 


[p. 8] 

Kitas etapas - tai dešimtmečių sandūra ir paskutinysis XX a. dešim- 
tmetis, kai jau buvo galima daryti viską ir nebevaržė jokie ankstesnės 
fotografijos kanonai. Tuomet Gintautas Trimakas, Alvydas, Lukys, Re- 
migijus Pačėsa, Remigijus Treigys ir Gintaras Zinkevičius kartais „išlip- 
davo“ iš fotografijos, kad galėtų pažvelgti į vieną ar kitą jos aspektą. 
Taigi Trimakas fotografavo ties šviesos riba („Viskas apie juodą“, 2001) 
taip sukurdamas beveik neįžvelgiamos tamsos peizažus ar greičiau 

fotografijos ties nebuvimo, negalimybės riba reprezentacijas. Taip 
pat įsimenantis jo darbas - išdidinti juodi tarpukadriai, eksponuoti 
ant nebaigtų statyti kolūkio fermų Molėtuose („Pauzės“, 1998). Su- 
daiktinta tarpukadrių juoduma, jų išdidinta fotografinė nebūtis, be 
kita ko, išryškino monstrišką kolūkinės praeities tuštumą. 


Vytautas Michelkevičius, „Postfotografija: nuo globalių teori- 
nių įžvalgų link lokalių praktikų Lietuvoje“, in: Vilniaus fotografijos 
mokykla: tęstinumo ir naujų strategijų problemos, sudarė Margarita 
Matulytė, Vilnius: LDM ir VDA, 2009, p. 179-194. 


[p. 191-192] 

Robertas Narkus parodo, kaip priklausomai nuo mūsų kasdienės 
aplinkos kinta fotografijos reprezentacijos mechanizmas ir funkcijos. 
XIX amžiuje fotografijos funkcija buvo užfiksuoti ir reprezentuoti re- 
gimą akimis tikrovę (tarkime vaizdą pro langą, peizažą). XXI amžiuje 
fotografijos tikrovės reprezentacijos funkcija ironiškai tampa nereika- 
linga, nes: pirma, mūsų kasdienis peizažas yra ne vaizdas pro langą, 
o kompiuterio darbalaukis; antra, dažniausiai jis yra tas pats visur; 
trečia, tas peizažas yra tik peizažo simuliacija, t. y. kompiuterio suge- 
neruotas vaizdas, neturintis referencijos tikrovėje. Taip būtų galima 
apibūdinti R. Narkaus darbą „bliss.bmp“, kur perskaičius metriką (31“, 
sidabro bromido atspaudas iš skaitmeninio negatyvo), žiūrovui lei- 
džiama vystyti kūrinio interpretaciją. Priešingai nei tradiciniame fo- 
tografijos kūrinyje, čia pateikiami ne kraštinių dydžiai centimetrais, o 
įstrižainės matmenys coliais - tai iš karto nurodo į „ekraninę“ peizažo 
prigimtį. Skaitydami toliau matome, kad galutinis darbas vis dėl to 
yra klasikine fotografijos technika (kurią vertina visi muziejai ir kolek- 
cionieriai) atliktas „sidabro bromido atspaudas“. Deja, skaitydami dar 
toliau, vėl nusiviliame, nes atspaudas yra padarytas iš skaitmeninio 
negatyvo. Taigi R. Narkus žongliruoja ne tik nuorodomis, bet klasi- 
kinėmis ir šiuolaikinėmis technologijomis, surasdamas plonytę jų 

sankirtos liniją, pateikdamas savitą žiūrėjimo perspektyvos ir peizažo 
komentarą. Menininko pastangomis per fotografiją šiuolaikinė kas- 
dienybė vėl tampa vertingu galeriniu objektu, turinčiu bent jau fizinę 
išliekamąją vertę. 


Interpretacijos gairės 


Nomedos ir Gedimino Urbonų meno projektas (instaliacija) Tran- 
sakcija, 2000-2004, prieiga internete: www.transaction.lt 

Tai medijų Meno projektas, susidedantis iš kompleksinio archyvo 
ir analizuojantis lietuviškumo kaip aukos scenarijų. 

Kokios pagrindinės technologijos naudotos meno projekte 
(instaliacijoje) ir kokia vieta joms suteikta? Kaip kinta projekto per- 
duodamas pranešimas, patiriamas skirtingose erdvėse: internete 
bei realioje patalpoje (galerijoje ar parodoje)? Kaip projekto tech- 
nologijos padeda pasakoti istoriją ir pagrindinę idėją? Kada ir kaip 
pasireiškia intermedialumas (tų pačių idėjų išraiška skirtingomis 
medijomis)? 

RemigijausTreigio fotografijų stilius, in: 771 požiūris, parodos ka- 
talogas, Vilnius: Lietuvos fotomenininkų sąjunga, 2002, prieiga inter- 
nete: www.photoartklaipeda.lt/lt/fotografai.html?k=1;show=album 

Siūloma analizuoti ne konkretų kūrinį, 
bet jų visumą, nes menininkas kuria spe- 
cifiniu stiliumi, pagrįstu eksperimentais su 
technologijomis. 

Kiekvienas atspaudas yra vienetinis, nes 
jis braižomas, peršviečiamas, tonuojamas ir 
kitaip keičiamas. Kas atsitinka su automatine 
medija (kurios pagrindinis siekis yra reprodukuoti kuo daugiau vie- 
nodų atvaizdų), kai ja sukurtas kūrinys tampa vienetinis? Ko siekia- 
ma norint prieštarauti technologijų logikai? Kuo ypatinga menininko 
naudojama fotografijos technologija? Kokią atmosferą sukuria iš pir- 
mo žvilgsnio technologinis brokas? Išsamiai apibūdinkite fotografi- 
jos technologijos detales turėdami omenyje skaitmeninės fotografi- 
jos amžių. 





Evaldas Jansas, Prasmingumo antologija, 2003, performanso vide- 
odokumentacija, prieiga internete: http://vimeo.com/2249161 

Tai Evaldo Janso performansas, dokumentuotas 
vaizdo kamera. Jis tapęs vienu iš klasikinių Lietuvos 
performansų, kuriame menininkas naudoja savo kūną. 
Kaip montažas keičia performanso suvokimą ir ką jis 
išryškina, palyginti su galerijoje stebimu performansu? 
Įsižiūrėkite į vaizdo filmo pabaigą, kur pradeda bėgti 
titrai: koks girdimo garso ir matomo vaizdo santykis? 
Palyginkite su prieš tai buvusiais epizodais. Įvardykite, 
kokie montažo efektai naudojami ir kaip jie sustiprina ar susilpnina 
performansą ir jo idėją. Kaip juda kamera ir kokius performanso mo- 
mentus išryškina? Ką menininkas norėjo pasakyti auditorijai to laiko 
meno kontekste? 

Ikonografija 


RūTA BIRUTĖ VITKAUSKIENĖ 


Ikonografija (gr. eikon „paveikslas, atvaizdas“ + grapho „rašau“) - 
tai analitinis, aprašomasis dailėtyros metodas, grįstas sisteminiu temų 
grupavimu, siekiant nustatyti „dailės kūrinių personažų bei siužetų 
vaizdavimo taisykles“". Temos pagal kilmę skirstomos į religines, kon- 
ceptualias ir socialines. Pagrindinis ikonografinio tyrimo uždavinys 
- identifikuoti kūrinio turinį ir atsakyti į klausimą, kas pavaizduota. 
Tokios iš pirmo žvilgsnio elementarios žinios buvo reikalingos visada, 
tad metodo apraiškų galima aptikti jau Plinijaus vyresniojo Gamtos 


"4 


istorijoje (Naturalis historiae, | a. po Kr.), jį naudojo Naujųjų laikų an- 
tikvarai grupuodami kūrinius pagal temas ir ypač siekdami identifi- 
kuoti asmenis, kurių portretai iškalti ant antikinių monetų. Nuo XIX a. 
ikonografija vadinamas tyrimas, kurio tikslas identifikuoti, aprašy- 
ti ir klasifikuoti dailės temas. Paties metodo raida glaudžiai susijusi 
su krikščioniškos viduramžių dailės studijomis, o garsiausiu atstovu 
laikomas Ėmile'is Male'is (1862-1954). Pozityvistiniai Male'io darbai 
daugiausia grindžiami XIII a. Prancūzijos akmens reljefų studijomis 
ir remiasi visuminio meno kūrinio (vok. Gesamtkunstwerk) sampra- 
ta. Perkelta į bažnytinės dailės tyrimus ši samprata teigia, kad visiš- 
kai įrengta gotikinė bažnyčia - tai vaizdų enciklopedija, lygintina su 
tokiais brandžiųjų viduramžių tekstais kaip Vincento Boviečio (apie 
1190-1264) Didysis veidrodis ar Jokūbo Voraginiečio (1230-1298) 
Aukso legenda*. Gotikinėje bažnyčioje visi svarbiausi pasakojimai ir 


1 Dailės žodynas, sudarė Jolita Mulevičiūtė, Giedrė Jankevičiūtė, Lijana Šatavičiūtė, 
Vilnius: VDA leidykla, p. 161. 
2 Bovietis veikale stengėsi susisteminti visas tuo metu prieinamas žinias, o 

Saltiniotyra 


faktai perteikti simboline vaizdų kalba taip, kad net ir beraščiai mal- 
dininkai galėjo tuos vaizdus perskaityti ir iš jų mokytis tikėjimo tiesų. 
Taigi, anot Male'io, krikščionių bažnyčia - tai ištisinis vaizdais perteik- 
tas tekstas, ir nėra tokio viduramžių dailės kūrinio, kurio nebūtų ga- 
lima paaiškinti tuo metu prieinamais rašytiniais šaltiniais. Nepaisant 
gan tiesmuko vaizdo ir rašytinio teksto lyginimo, Male'io darbai buvo 
ir tebėra populiarūs, nes parašyti suprantama kalba ir padeda paaiš- 
kinti šių dienų žmogui nesuprantamus vaizdus*. Male'io ikonografijos 
kaip teksto iliustracijos sampratą amžininkai kritikavo teigdami, kad 
ne visi vaizdai paremti rašytiniais tekstais, o vaizduojami siužetai yra 
nulemti socialiai ir istoriškai. 

XIX-XX a. sandūroje Vienos mokyklos dailės istorikai, ypač Maxas 
Dvofakas (1874-1921), atkreipė dėmesį į ypatingą meno kūrinio ryšį 
su kultūros istorija. Savo studijose jis dailininkų El Greco (1541-1614), 
Pieterio Bruegelio (apie 1525-1569) kūrybą analizavo to laiko ir kul- 
tūros kontekste. Dvofakas davė pradžią naujam tyrimo metodui, ku- 
rio esmę sudaro visuomeninio konteksto analizė ir meno kūrinio in- 
terpretacija, atsižvelgiant į jo atsiradimo aplinkybes. 

Šis požiūris labai greitai sulaukė sekėjų. Vienu įtakingiausių ikono- 
grafinio metodo plėtotojų XX a. pradžioje laikomas Aby Warburgas 
(1866-1929). Jį ypač domino vėlyvųjų viduramžių ir renesanso kūri- 
nių simbolika, sąsajos su astrologija, magija, religija ir mokslo istorija. 
Sudėtingiausius ikonografijos rebusus, pavyzdžiui, Feraros Palazzo 
Schifanoia freskų turinį (1912)*, Warburgas analizavo gilindamasis į 
antikos simbolių interpretaciją. Jis teigė, kad dailės tyrinėtojas, no- 


Voraginietis - šventųjų gyvenimus, pastarieji yra išversti į lietuvių kalbą (Jokūbas 
Voraginietis, Aukso legenda, arba šventųjų skaitiniai, vertė Veronika Gerliakienė ir 
kt., 2 kn., Vilnius: LLTI, 2008) ir naudojami atliekant ikonografinius tyrimus. 

3 Male'io intelektualinę biografiją žr.: Julian M. Luxford,„Ėmile Male“, in: Key Writers 
on Art: The Twentieth Century, sudarė Chris Murray, London, New York: Routledge, 
2003, p. 204-211. 

4 Aby Warburg,,Italienische Kunst und internationale Astrologie im Palazzo 
Schifano zu Ferrera', in: Lltalia e "arte straniera. Atti del X Congresso Internazionale 
di Storia dell'arte, 1912, Roma: Unione editrice, 1912. 

rėdamas išsiaiškinti kūrinio prasmę, turi gilintis į menui gan tolimas 
sritis ir tam reikalinga didelė erudicija bei įvairi pagalbinė literatūra. 
Todėl, naudodamasis savo turtingos šeimos galimybėmis, kaupė spe- 
cializuotą biblioteką. Vėliau jo asistentas Fritzas Saxlas (1890-1948), 
gelbėdamas nuo nacių persekiojimo, biblioteką iš Hamburgo perkėlė 
į Londoną. Po Antrojo pasaulinio karo Warburgo biblioteka buvo pri- 
jungta prie Londono universiteto ir šiandien pripažinta vienu geriau- 
sių pasaulyje specializuotų dailėtyros institutų (Warburg Institute). Šio 
mokslininko darbais ypač domėjęsis ir jo vardo institute dirbęs Erns- 
tas H. Gombrichas (1909-2001) susistemino nepublikuotus Warbur- 
go rankraščius ir išblaškytas publikacijas, išleido jo darbų antologiją ir 
intelektualinę biografijąs. 

Tiesioginis Warburgo sekėjas, giliausiai ir išsamiausiai plėto- 
jęs ir pritaikęs jo interpretacijos metodą buvo Erwinas Panofsky's 
(1892-1968), pradėjęs savo mokslinį kelią taip pat Warburgo bibli- 
otekoje Hamburge, 1933 m. emigravęs į JAV. Polemizuodamas su 
formalistais ir remdamasis Ernsto Cassirerio (1874-1945) formų 
simbolikos teorija, Panofsky's išplėtojo aiškų ir logišką meno kūrinio 
interpretacijos metodą, kuris grindžiamas teze, kad meno formos ne- 
gali būti atplėštos nuo turinio, o linijos, spalvos, šviesa bei perspektyva 
kaip integruotas vizualinis spektaklis turi būti suvokiamas plačiau nei 
tik kaip vizualinį malonumą teikiantis objektas“. Iki tol dailėtyrininkai /konologija 
dažniausiai stengėsi nustatyti stilių kaip pagrindinę kūrinio, kūrėjo, 
vietos, laiko ir kultūros jungtį. Panofsky's surado kitą tyrimo pjūvį, Atribucija 
kuris, analizuojant kūrinio ikonografiją, atskleidžiant jo simbolines 
prasmes, leidžia atverti istorinę vaizdinių evoliucijos perspektyvą/. Tai 
padėjo žengti žingsnį dar toliau - į idėjų, kurios reiškiasi dailės kūri- 


5 Ernst H. Gombrich, Aby Warburg: An Intellectual Biography, 2 leidimas, Chicago: 
University of Chicago Press, 1986. 

6 Anne DAlleva, Methods and Theories of Art History, London: Laurence King 
Publishing, 2005, p. 22. 

7 Wstep do historii sztuki, t. I, Przzedmiot. Metodologia. Zawėd, Warszawa, 1973, p. 191. 

niuose, istoriją. Pavyzdžiui, studijoje Renesansas ir renesansai Vakarų 
dailėje* Panofsky's, remdamasis rašytiniais šaltiniais, bandė nustatyti 
Veneros įvaizdžio prasmę ir jos atributų - Kupidono, kriauklės - reikš- 
mes. Ypač įspūdingas vadinamojo aklojo Kupidono tyrimas, atsklei- 
dęs Kupidono užrištomis akimis ikonografijos įrodymų grandinę. Stu- 
dijuodamas motyvo genezę, Panofsky's pirmiausia rėmėsi rašytiniais 
šaltiniais ir simbolio interpretacija to laiko, kai kūrinys buvo sukurtas, 
kontekste. Chrestomatiniu tapo Panofsky'o ir Saxlo atliktas Albrechto 
Dūrerio (1471-1528) graviūros Melencolia I (1514) tyrimas: išnagrinė- 
ję kompoziciją, sudarytą iš keistų objektų - romboedro, rutulio, svars- 
tyklių, rakto, krepšio, rašančio putto bei susimąsčiusios sparnuotos 
būtybės su skriestuvu rankose, jie nustatė, kad renesanso dailininkas 
pavaizdavo vieną iš keturių temperamentų - melancholiją. Ir, remda- 
miesi humanisto Marsilio Ficino (1433-1499) traktatais, paskelbė, kad 
melancholikų temperamentas renesanse buvo laikomas genijaus po- 
žymius. Šioje studijoje autoriai įrodė, kaip svarbu iššifruoti renesanso 
paveikslus, kurie dažnai esti tarsi rebusai, nes iš pirmo žvilgsnio atro- 
do, kad tarp pavaizduotų daiktų nėra ryšio. Kita vertus, XX a. antrojoje 
pusėje ir kiti dailės teoretikai vis grįždavo prie šio paslaptingo kūrinio 
stengdamiesi jį suvokti. Antai Wojciechas Balus pateikė įdomų garsios 
Dūrerio graviūros aiškinimą, teigdamas, jog įrodinėdamas pavaiz- 
duotų daiktų reikšmes Panofsky's išleido iš akių pačios kompozicijos 
plastines savybes. Batus įtikinamai parodė, kad galimos dar gilesnės 
įžvalgos - šiame kūrinyje vokiečių graveris pavaizdavo ne tik save, bet 
ir jį apėmusią depresijos būseną““. Vis dėlto ginčas dėl genijaus melan- 
choliko ar Dūrerio depresijos išeina už ikonografijos ribų ir patenka į 
ikonologijos bei psichoanalizės tyrimų lauką. 


8 Erwin Panofsky, Renaissance and Renascences in Western Art, Stockholm: Almgvist 
8. Wiksell, 1960. 
9 Erwin Panofsky, Fritz Saxl, Dūrers Melencolia I: Eine guellen- und typengeschichtliche 
Untersuchung, Leipzig und Berlin: B. G. Teubner, 1923. 
10 Wojciech Baltus, „Dūrer's Melencolia I: Melancholy and the Undecidable“, in: Artibus 
et historiae, Nr. 30, 1994, p. 9-21. 








Ikonografijos metodo esmę Panofsky's yra išdėstęs straips- 
nyje Ikonografija ir ikonologija: renesanso dailės studijų įvadas“. Iko- 
nografinį tyrimą jis suskirstė į du etapus: ikiikonografinę analizę, kai 
žiūrovas atpažįsta, kas pavaizduota, ir ikonografinę analizę, kai pa- 
vaizduotas objektas susiejamas su tam tikru kontekstu - Panofsky'o 
darbuose tai dažniausiai mitologinis ar literatūrinis šaltinis. Panofsky'o 
ikonografijos metodo nereikėtų suprasti ir taikyti paraidžiui. Ikono- 
grafinis tyrimas - tai iš esmės tam tikros tiriamo objekto paralelės su- 
radimas. Tokia paralelė gali būti: 1) kitas ikonografinę prasmę turintis 
motyvas; 2) rašytinis šaltinis (dažniausiai Panofsky'o naudota parale- 
lė); 3) kraštas, kuriame sukurtas tiriamas kūrinys, to laiko papročiai 
ir socialinis kontekstas; 4) simbolių pasaulis. Neretai atliekant vieno 
kūrinio ikonografinę analizę randamos kelios paralelės, pavyzdžiui, 
simbolis, turintis ne tik bendrąją, bet ir asmeninę prasmę kūrinio už- 
sakovui ar adresatui. Paralelės priklauso ir nuo kūrinio laiko, pavyz- 
džiui, renesanso dailėje bus ieškoma simbolių prasmės ar antikinių 
pirmavaizdžių, modernizmo kryptims aktualesni socialiniai pokyčiai, 
nauja visuomenės sankloda. Temų, motyvų, atributų, spalvų, t. y. iko- 
nografinių taisyklių, kaitą analizavo Janas Bialostockis (1921-1988) 
veikale Stilius ir ikonografija (1966). Šią kaitą jis apibūdino ikono- 
grafinės gravitacijos sąvoka ir aiškino, jog vaizduojami motyvai „mi- 
gruoja“ plačiame egzistencinių temų, tokių kaip herojiškumas, auka, 
motinystė, valdžia, marumas, lauke. Ikonografinė gravitacija paaiški- 
na, pavyzdžiui, kaip antikinis valdovo - žmogaus, sėdinčio soste su 
vainiku ant galvos, ir greta klūpinčių figūrų - vaizdavimas krikščiony- 
bėje buvo pritaikytas Kristaus paveikslui sukurti. Ikonografinių sche- 
mų tąsą ir kaitą antikos ir viduramžių dailėje išsamiai analizavo An- 


11 Erwin Panofsky, „Ikonografija ir ikonologija: renesanso dailės studijų įvadas“, in: 
Prasmė vizualiniuose menuose, vertė Sandra Skurvydaitė, (ser. ALK), Vilnius: baltos 
lankos, 2002. 

12 Jan Bialostocki, Sti/ und Ikonographie. Studien zur Kunstwissenschaft, Dresden: 
Verlag der Kunst 1966. 

Atribucija 


drė Grabaris (1896-1990), ypač daug dėmesio skirdamas bizantiškajai 
vaizdavimo tradicijai"? 

Ikonografiniai tyrimai yra neatskiriama mokslinės dailės kūrinio 
analizės dalis, o tyrėjų darbą palengvina įvairūs siužetų, motyvų ir 
atributų žodynai, tyrimo institucijų sudarytos ir nuolat papildomos 
duomenų bazės. Vienas išsamiausių, didžiulę įtaką katalikų kraštuo- 
se turėjęs yra Cesare'io Ripos (apie 1560-apie 1622) sudarytas te- 
minis alegorijų, simbolių ir personifikacijų leidinys /conologia (1593, 
iliustruotas leidimas - 1603), kuriame pateikti vaizdai bei paaiškini- 
mai, skirti idėjoms, sąvokoms, reiškiniams, dalykams ar savybėms 
perteikti. Ripos traktatu naudojosi XVII ir vėlesnių amžių dailinin- 
kai bei užsakovai, o šiandien tai vienas svarbiausių leidinių baroko 
dailės ikonografijai studijuoti. Sisteminių vaizdų tyrimų pradžia 
laikytini Adamo von Bartscho (1757-1821) graviūrų aprašai, ats- 
kirų graverių darbų kritiniai katalogai ir daugiatomė Peintre-graveur 
katalogų serija, sistemiškai pristatanti tapytojų pagal savo pačių pa- 
veikslus kurtas graviūras'*. XX a. tęsdamas Bartscho pradėtą grafi- 
kos kūrinių katalogavimą antikvaras Friedrichas W. H. Hollsteinas 
(1888-1957) sudarė kritinius Nyderlandų ir Vokietijos graviūrų ir 
raižinių rinkinius““. Bartscho ir Hollsteino leidiniai ir katalogai nau- 
dojami ieškant kūrinių grafinių pirmavaizdžių ir siekiant identifikuo- 
ti jų siužetus. 

Vienas pirmųjų klasifikuotų ikonografijos motyvų išteklių - tai 1917 
m. Charleso Rufuso Morey'aus Prinstono universitete pradėtas suda- 
rinėti Krikščioniškosios dailės indeksas, apimantis laikotarpį iki 1400 


13 Andrė Grabar, Krikščioniškoji ikonografija. Antika ir Viduramžiai, vertė Aušra 
Grigaravičiūtė, Vilnius: Aidai, 2003. 

14 Le Peintre-graveur, sudarė Adam von Bartsch, 21 t., Vienna, 1803-1821; peržiūrėtas 
leidimas The Illustrated Bartsch, redaktorius Walter L Strauss, New York: Abaris, 1978. 

15 Friedricho W. H. Hollsteino sudarytos leidinių serijos: Dutch and Flemish Etchings, 
Engravings and Woodcuts c. 1450-1700, Amsterdam, 1947; German Etchings, 
Engravings and Woodcuts c. 1450-1700, Amsterdam, 1954; visų tomų sąrašą žr. 
www.hollstein.com 

m."“ Minėtina „migruojantiems“ motyvams sisteminti skirta Warburgo 
instituto fototeka Londone, Vokiečių baroko dailės indeksas, kurį kau- Atribucija 
pia ir administruoja Miuncheno centrinis dailės istorijos institutas, ir 
Hamburgo Politinės ikonografijos indeksas'?. Vieną išsamiausių ir funk- 
cionaliausių sisteminių ikonografijos archyvų /conclass Leideno univer- 
sitete sudarė Henris van de Waalas (1910-1972). Hierarchinė skaičių 
ir raidžių kodais pagrįsta sistema susieja temas ir motyvus su aprašais 
anglų kalba. Pavyzdžiui, ieškoma tema - Jėzaus laidojimas, kurios ko- 
das 73D76 reiškia: 7 - Biblija, 73 - Naujasis Testamentas, 73D - Kristaus 
kančia, 73D7 - motyvai nuo Kristaus nuėmimo nuo kryžiaus iki lai- 
dojimo, 73D76 - Jėzaus laidojimas; tada pristatomi vaizdai, nurodant 
autorius ir kūrinių pavadinimus (pvz., Petrus Christis, Jėzaus laidojimas; 
Adriaen Isenbrant, Kristaus laidojimas su angelais, laikančiais kankinimo 
įrankius), nuorodos į rašytinius šaltinius (Jn 19, Lk 23, Mk 15 ir Mt 27) ir 
susijusius motyvus (angelas, laidotuvės, ola, kūnas, kapas). Sėkmingai 
suskaitmeninta /conclass sistema yra vienas parankiausių ikonogra- 
finio tyrimo įrankių'*. Lietuvos dailėtyrai svarbus Dalios Ramonienės 
parengtas Krikščioniškos ikonografijos žodynas (1997)“*, pristatantis pa- 
grindinius siužetus ir motyvus, norminantis šios srities terminiją. 

Ikonografija, kaip ir kiekvienas tyrimo metodas, yra ribota. Jos 
objektas yra siužetiniai, teminiai kūriniai, metodas netaikomas abs- 
trakčiajai dailei ar architektūros objektams tirti; gali būti bergždžias 
susidūrus su konceptualaus ar performatyvaus meno kūriniais, taiko- 
mosios dailės ar dizaino objektais. 


16 Princeton Index of Christian Art, prenumeratoriams prieinamas internete adresu 
http://ica.princeton.edu/ 

17 Iconographic Database, the Warburg Institute, prieiga internete: http://warburg.sas. 
ac.uk/vpc/VPC search/main page.php; Index zur Dokumentation der Barocken 
Ikonographie, Zentralinstitut fur Kunstgeschichte, Mūnchen; Index zur Politischen 
Ikonographie, Warburg-Haus Hamburg, prieiga internete: www.warburg-haus.de/ 
texte/forsch.html. 

18 Iconclass, prieiga internete: www.iconclass.nl. 

19 Krikščioniškosios ikonografijos žodynas, sudarė Dalia Ramonienė, Vilnius: VDA 
leidykla, 1997. 

Tyrimo klausimai 


1. Kas vaizduojama kūrinyje? 

2. Kokie yra (jei yra) vaizduojamųjų atributai? 

3. Ar kūrinyje yra simbolių? Jei yra, kokia jų reišmė? 

4. Koks kūrinio siužetas (jei yra)? 

5. Kokiais tekstais (jei yra) grįstas kūrinio siužetas? 

6. Koks socialinis kūrinio kontekstas? 

7. Kokie vaizdai ar objektai yra kūrinio pirmavaizdžiai? 

8. Kokių galima įžvelgti ikonografinių tiriamo atvaizdo paralelių? 


Dailėtyros tekstų pavyzdžiai 


Erwin Panofsky, „Ikonografija ir ikonologija: renesanso dai- 
lės studijų įvadas“, in: Prasmė vizualiniuose menuose, vertė Sandra 
Skurvydaitė, Vilnius: Baltos lankos, 2002, p. 37-64. 


[p. 39-40] 

1. Pirminis arba įprastinis siužetas, toliau išsišakojantis į faktinį 
ir ekspresinį. Jis atsiskleidžia įvardijant grynąsias formas, tai yra ma- 
nant, kad tam tikra tvarka išdėstytos linijos ir spalvos arba savitą 
formą įgavę bronzos ar akmens luitai vaizduoja natūralius objek- 
tus, tokius kaip žmonės, gyvūnai, augalai, pastatai, įrankiai ir taip 
toliau; įvardijant jų tarpusavio santykius kaip įvykius; ir suvokiant 
tokias išraiškos savybes kaip gedulinga poza arba judesys, arba 
jauki, rami interjero nuotaika. Grynųjų formų pasaulį, suvokiamą 
kaip pirminių ir įprastinių reikšmių nešėją, galima vadinti motyvų 
pasauliu. Šių motyvų išvardijimas sudarytų ikiikonografinį dailės kū- 
rinio aprašymą. 

2. Antrinis arba sutartinis siužetas. Jis atsiskleidžia perpratus, 
kad vyro su peiliu figūra vaizduoja šv. Baltramiejų, kad moters su 
persiku rankoje figūra yra Teisingumo personifikacija, kad figūrų, tam 








tikromis pozomis sėdinčių prie pietų stalo, grupė vaizduoja Paskutinę 
vakarienę, ar kad dvi tam tikru būdu tarpusavyje kovojančios figūros 
vaizduoja Ydos ir Dorybės kovą. Šitaip mes siejame meninius moty- 
vus ir jų derinius (kompozicijas) su temomis arba sąvokomis. Tad mo- 
tyvus, perteikiančius antrinę arba sutartinę reikšmę, galima vadinti 
įvaizdžiais, o tokių įvaizdžių deriniai ir bus tai, ką antikiniai dailės 
teoretikai vadino invenzioni; o mes esame linkę vadinti pasakojimais 
ir alegorijomis. Tokių įvaizdžių, pasakojimų ir alegorijų įvardijimas api- 
brėžia tyrimo sritį, paprastai vadinamą „ikonografija“. Tiesą sakant, 
kalbėdami apie „siužetą, kaip opoziciją formai“, iš esmės kalbame 
apie antrinį arba sutartinį siužetą, tai yra apie konkrečias temas bei 
sąvokas, kurias įkūnija įvaizdžiai, pasakojimai ir alegorijos, o ne pirminį 
arba įprastinį siužetą, kurį sudaro meniniai motyvai. „Formalioji ana- 
lizė“, anot Wolfflino, daugiausia yra motyvų ir jų derinių (kompozicijų) 
analizė; todėl formalioji analizė, griežtai tariant, turėtų vengti netgi 
tokių pasakymų kaip „žmogus“, „arklys“ ar „kolona“, jau nekalbant 
apie tokius vertinimus kaip „bjaurus trikampis Michelangelo „Do- 
vydo' šakume“ arba „puikiai išryškinti žmogaus kūno sąnariai“. Sa- 
vaime suprantama, teisinga ikonografinė analizė remiasi teisingai 
įvardytais motyvais. Jeigu peilis, iš kurio atpažįstame šv. Baltramiejų, 
- visai ne peilis, o kamščiatraukis, tai ir figūra - ne šv. Baltramiejus. 
Toliau svarbu atkreipti dėmesį į tai, kad teiginys „ši figūra yra šv. Bal- 
tramiejaus atvaizdas“ tereiškia dailininko sumanymą pavaizduoti 
šv. Baltramiejų, tačiau pačios figūros išraiškos dailininkas gali būti 
iš anksto nenumatęs. 

Aistė Niunkaitė-Račiūnienė, „Dėl vieno unikalaus žydų meno 
kūrinio atributavimo“, in: Istorinis naratyvas: problemos ir tyrinėjimai, 
sudarė Neringa Markauskaitė, (ser. Acta Academiae Artium Vilnensis, 30), 
Vilnius: VDA leidykla, 2003, p. 115-153. 


Straipsnis skirtas žydų meno kūrinio, sukurto Kelmės žydų meni- 
ninko Aarono Chaito ir Antrojo pasaulinio karo metais praradusio savo 
pirminę struktūrą, ikonografinei analizei, siužetui nustatyti, kompozici- 
jai rekonstruoti ir išlikusiems elementams identifikuoti. Autorė paneigė 
ankstesnes 1941 m. prof. Pauliaus Galaunės išgelbėtos ir Kauno žydų 
etnografijos muziejaus rinkinyje saugotos daugiafigūrės kompozici- 
jos identifikacijas, teigiančias, jog tai aronkodešas ir žydų teatro lėlės. 
Remdamasi Penkiaknyge bei agadine žydų literatūra, įtraukdama dro- 
žėjo Chaito sūnaus Jakovo prisiminimus, autorė nustatė, kad šios lėlės 
vaizduoja karaliaus Saliamono sosto salę teismo metu. Biblijoje rašoma: 
„Jis padarė Sosto salę - Teismo salę, kurioje turėjo spręsti bylas. Ji buvo 
išmušta kedro medžiu nuo grindų ligi lubų sijų (1 Kar 7, 7) - B.R.V. 


[P. 143-146] 

Karalius teisėjas. Karaliaus Saliamono išmintis, kuri Biblijoje laiko- 
ma pagrindine taikos ir gerovės viešpatavimo karalystėje priežastimi, 
susijusi su Saliamono karaliaus teisėjo įvaizdžiu. Karalius Saliamonas api- 
būdinamas kaip išmintingiausias iš visų žmonių (1 Kar 5,9-14; 4,29-34), 
ir, svarbiausia, kaip išmintingiausias teisėjas. 

Pasak Biblijos, Saliamonas sapne apsireiškusio Dievo, žadėjusio 
išpildyti bet kokį jo troškimą, paprašė tik vienos dovanos - išmin- 
tingos širdies, kad galėtų valdyti tautą (1 Kar 3, 5-13). Saliamono iš- 
mintis atsiskleidė jau pirmame teisme, kuriame jis išsprendė dvie- 
jų Moterų, negalėjusių padalyti gyvo kūdikio, ginčą (vienos moters 
kūdikis buvo gyvas, kitos miręs, abi moterys teigė, kad gyvasis - jų 
sūnus). Tikrąją motiną jis išsiaiškino, liepdamas perkirsti gyvą vaiką 
pusiau ir atiduoti kiekvienai jo po pusę, tikroji motina atsisakė kūdi- 
kio, kad tik jis liktų gyvas (1 Kar 3, 16-28). Ši pirmoji ir žymiausioji 








jaunojo Saliamono byla, atskleidusi jam Dievo dovanotą išmintį, tapo 
mėgstama tema mene. Šis siužetas yra paplitęs tiek judaizmo, tiek 
krikščioniškoje ikonografijoje, dažniausiai vaizduojamas taip: Saliamo- 
nas sėdi soste, apsuptas teismo dalyvių; priešais jį - dvi moterys, 
dažniausiai viena, o kartais abi suklupusios, ir budelis, viena ranka 
iškėlęs kūdikį, kita kalaviją; negyvas kūdikis vienos moters rankose 
arba guli ant žemės. 

Visi lėlių tipažai ir tipažų grupės atitinka daugumą šio siužeto 
personažų ir paplitusią jų vaizdavimo ikonografiją; deja, trūksta pagrin- 
dinio istorijos personažo - karaliaus, vienos moters ir vieno vaiko. Vis 
dėlto galima manyti, kad šios lėlės tiesiog neišliko, taip pat kaip ir kiti Si- 
nadriono nariai bei dalis motyvų iš Saliamono sosto kompozicijos. 

Spėjimą dėl kompozicijos siužeto (Saliamono teismas) galutinai 
patvirtina Jakovo Chaito atsiminimai (žr. Priedai, III šaltinis /Kelm - 'Ets 
Karut, 1993, p. 25.). 

Šiame šaltinyje lengvai atpažįstame pirmajame analizės etape apra- 
šytus drožinių motyvus ir lėlių tipažus, kurių dauguma buvo minima 
jau Antrojo Targumo tekste; sužinome kelių motyvų bei motyvų grupių 
vietą kompozicijoje. Pavyzdžiui, šešių gėlių ilgais stiebais skulptūrėlės, pri- 
skirtos augalinių motyvų grupei, yra gėlės, „augusios“ už sosto; gausūs 
architektūriniai motyvai yra fragmentai milžiniškos „rūmų“ konstrukci- 
jos, baldakimo dalys (panašios bazės ir prie jų pritaikyti išlikę trys vytų 
kolonų stiebai pagal aprašymą ir mastelį greičiausiai yra „marmuriniai 
stulpai“, laikantys baldakimą virš sosto); kiti plokšti architektūriniai mo- 
tyvai - Jeruzalės scenų už Sinadriono narių nugarų, elementai ir t.t. 

Šis šaltinis atkuria ir lėlių kompoziciją erdvėje, padeda įsivaizduo- 
ti neišlikusius personažus, nustatyti išlikusių lėlių kompozicines grupes, 
pavyzdžiui, vieno kareivio ranka nulūžusi, vaiko kojos taip pat - grei- 
čiausiai būtent šios figūros sudarė kareivio, laikančio už kojų vaiką, 
kompoziciją. Prisiminkime ir keturias pirmajame analizės etape mi- 
nėtas lėles - mediniai biustai atsiskyrę nuo medžiaginių korpusų be 
rūbų —,jis trankė Sinadriono figūras vieną po kitos, plėšė nuo jų rūbus, 
kirto joms galvas...“ 

Svarbiausia, kad šis šaltinis ne tik patvirtina spėjimą dėl kompozi- 
cijos siužeto ir padeda detaliau rekonstruoti kompozicijos vaizdą - jos 
elementų išsidėstymą erdvėje, bet ir leidžia atributuoti šį neįprastą žydų 
meno kūrinį. Iš teksto matyti, kad kompoziciją „Saliamono sostas“ XX a. 
pradžioje sukūrė žydų liaudies menininkas Aaronas Chaitas iš Kelmės, 
o būtent Antrasis Targumas ir buvo jo įkvėpimo šaltinis. 

Jakovas Chaitas atsimena, kad paskutinį kartą tėvo Aarono Chaito 
kūrinį matė 1939 m. Kaune, Žydų etnografijos muziejuje. Būtent čia 
Saliamono sosto „likučius“ 1941 m. aptiko ir išsaugojo Paulius Galaunė. 

Ar Aaronas Chaitas pats sunaikino karalių Saliamoną ir kitus perso- 
nažus, ar jie prasidėjus karui buvo išgrobstyti iš ištuštėjusio Žydų etno- 
grafinio muziejaus, kol kas lieka paslaptis. Identifikavus ir atributavus šį 
unikalų ir netipišką žydų meno kūrinį, atsiveria plati erdvė visapusiš- 
kiems tolimesniems jo tyrimams ir interpretacijoms. 

Visi trys šaltiniai - Biblijos, Antrojo Targumo tekstai ir menininko sū- 
naus atsiminimai, papildydami vienas kitą, leidžia įvardyti, atributuoti 
bei rekonstruoti kompoziciją ir teigti, kad: 

Lėlės, žvakidė ir grupė drožinių yra bendros kompozicijos sudėti- 
niai elementai. 

Kompozicijos siužetas - Saliamono teismas. 

Kūrinio pavadinimas - Saliamono sostas. 

Kūrinio autorius - žydų liaudies menininkas Aaronas Chaitas. 

Sukūrimo vieta - Kelmė. Laikas - XX a. pirmoji pusė. 

Karniziniai kokliai su alegorinėmis kiškių medžioklės scenomis 
iš Vilniaus Žemutinės pilies rūmų, XVI a. vid., Nacionalinis muziejus 
„Lietuvos Didžiųjų kunigaikščių valdovų rūmai“, 


Vytauto Abramausko nuotraukos 





1989 m. Vilniaus Žemutinėje pilyje buvo rasta koklių serija, vaiz- 
duojanti kiškių karą su medžiotoju. Tai penki karniziniai renesanso 
krosnies kokliai, sukurti Vilniuje maždaug XVI a. viduryje. Keturiuo- 
se vaizduojama scena, kaip kiškiai kepa medžiotoją. 1991-1992 m. 
pasirodė publikacijos, kuriose mėginta paaiškinti šių siužetų prasmę. 
Iškelta hipotezė, esą tai „populiari pasaka“, „vaikiškas siužetas“, nes 
krosnis galbūt stovėjusi devynmečio Žygimanto Augusto kambaryje 
(A. Kuncevičius). Gerokai taiklesni bandymai atrasti panašių siužetų 
Niurnbergo „mažųjų“ grafikų Sebaldo Behamo (1500-1550), Georgo 
Penczo (1500-1550) ir Bartelio Behamo (1502-1540) kūryboje. Mė- 
ginta susieti ir su reformacijos judėjimo platinamomis „skriaudikų ir 
skriaudžiamųjų“ idėjomis (K. Katalynas, S. Zakrauskas). Tačiau nė vie- 
name minėtų dailininkų piešinyje nepavyko rasti taip pavaizduotos 
scenos. Apie šiuos koklius rašę autoriai scenos prasmės neįžvelgė. To- 
dėl paieškų zoną teko išplėsti. Vilniaus pilies kokliuose pavaizduota 
kiškių karo istorija turi analogų XIII-XIV a. rankraščių marginalijose, 
vadinamose drolerijomis. Šie mažyčiai linksmi piešinukai, vaizduo- 
jantys atvirkščią pasaulį (mundus inversus), inspiravo dailininkus kurti 
paveikslus, išįuokiančius pasaulio galinguosius. Seniausiu tokiu pa- 
veikslu laikomas vokiečių graverio ir auksakalio Israhelio van Mecke- 
nemo (apie 1450-1503) vario raižinys, kuriame yra trys scenos, iden- 


81 

















Giedrės Mickūnaitės nuotrauka, 2011 


BiRuTĖ RŪTA VITKAUSKIENĖ 


82 


tiškos pavaizduotoms kokliuose: kiškis neša ant pečių šunį, o iš kitos 
pusės - kiškis beria druską į puodą; kiškiai kepa medžiotoją, pririšę 
prie sukamo iešmo; kiškiai velka šunį laužo link. Panašią sceną po 
1550 m. pakartojo Niurnbergo dailininkas Virgilis Solis (1514-1562). 
Šie piešiniai pateko į amatininkų naudotus pavyzdžių rinkinius ir su 
tokiu rinkiniu pasiekė Vilnių?“. 

Aiškinantis,kas pavaizduota kokliuose, buvo pritaikytas Panofsky'o 
dažnai naudotas metodas, kai siužetą nustatyti padeda panašūs gra- 
fikos motyvai, nes būtent knygų iliustracijos ir grafikos rinkiniai buvo 
labiausiai tarp amatininkų paplitęs ikonografijos šaltinis. Tai atvejis, 
kai ikonografijos rebusą išspręsti padėjo panašus motyvas. 


Valdovai, skulptūros Vilniaus Šv. Kazimiero 
koplyčioje, XVII a. II p., 

Vilniaus Šv. Kazimiero koplyčios nišose 
pastatytos sidabruotos karalių figūros buvo 
interpretuojamos kaip portretiškai vaizduo- 
jančios konkrečius Jogailaičių dinastijos 
atstovus: Jogailą, Žygimantą Augustą, Kazi- 
mierą Jogailaitį, Joną Albrechtą, Vladislovą 
Varnietį (kartais laikoma Vytauto atvaizdu), 
Aleksandrą Jogailaitį, Žygimantą Senąjį, šv. 
Kazimierą (kartais laikoma Onos Jogailaitės 
atvaizdu)*". Tačiau šių skulptūrų ikonogra- 
fija prieštarauja tokiai interpretacijai. Atsi- 
žvelgiant į Šv. Kazimiero koplyčios politinę 
svarbą, jos ryšį su Gediminaičių ir Jogailaičių 


20 Birutė Rūta Vitkauskienė, „Vilniaus Žemutinės pilies renesansinių koklių ikonogra- 
finiai šaltiniai. Karnizinių koklių serija su kiškiais“, pranešimas, skaitytas mokslinėje 
konferencijoje Lietuvos dailės muziejuje 2006 m. spalio 12 d. 

21 Marija Matušakaitė, Senoji medžio skulptūra ir dekoratyvinė drožyba Lietuvoje, 
Vilnius: Baltos lankos, 1998, p. 136-137. 








valdovų dinastija bei greta buvusiais didžiųjų kunigaikščių rūmais, 
tiksliau šias skulptūras vadinti idealiaisiais karaliais. Jėzuito Roberto 
Bellarmino knygoje Apie krikščioniškojo valdovo įpareigojimus (1619)?*, 
dedikuotoje karalaičiui Vladislovui Vazai (1595-1648), šv. Kazimiero 
biografija pateikiama greta Senojo Testamento ir Senovės Romos 
valdovų bei septynių šventaisiais pripažintų krikščionių karalių: Bo- 
hemijos karaliaus šv. Vaclovo, imperatoriaus šv. Henriko, Vengrijos ka- 
raliaus šv. Stepono, Anglijos karaliaus šv. Eduardo, Austrijos markizo 
šv. Leopoldo, Prancūzijos karaliaus šv. Liudviko, Savojos kunigaikščio 
palaimintojo Amadėjaus. Šv. Kazimiero portretas piešiamas greta val- 
dovų, kurie gynė tikėjimo vertybes ir kurių valdomos šalys klestėjo. 
Taip Bellarmino knygoje, kaip ir koplyčios interjere, bandyta sukurti 
idealios valdovo ir visagalio Dievo sąjungos paveikslą: valdovo par- 
eigos Viešpačiui - tai jo paklusnumas Šventojo Rašto įstatymams ir 
priklausomybė nuo Viešpaties malonių?s. 

Ikonografiniam tyrimui pasitelkiamas rašytinis šaltinis. Tai ypač 
perspektyvu tiriant Lietuvos baroko dailės kūrinius, nes ši epocha 
paliko nemažai tekstų, padedančių nagrinėti vaizduojamosios dailės 
kūrinius. 


Netsukė skulptūrėlės, Nacionalinis M. K. Čiurlionio dailės muzieius. 
XIXa,, 

Įdomi ir vertinga japonų miniatiūrinių 
kaulo skulptūrėlių - netsukė - kolekcija sau- 
goma Nacionaliniame M. K. Čiurlionio dailės 
muziejuje Kaune. Netsukė atspindi Japonijos 
miestų gyvenimo realijas, savitą kultūrą ir 


22 Robertus Bellarminus, De Ofūcio Principis Christiani libri tres, Antverpiae: Ex Officina 
Plantiniana, 1619. 

23 Birutė Rūta Vitkauskienė, „Šv. Kazimiero koplyčios fundacija, statybos ir 
dekoravimas XVII a. šaltinių duomenimis“, in: Šventasis Kazimieras istorijos vyksme. 
Įvaizdis ir refleksija, sudarė Paulius Subačius, Vilnius: Lietuvos nacionalinis 
muziejus, 2006, p. 37-38 

buitį. Norint nustatyti, kas pavaizduota skulptūrėlėje, reikia pasidomėti 
krašto tradicijomis. Vienas populiariausių netsukė siužetų - septyni lai- 
mės dievai valtyje - Sitifukudzin (Shichifukujin). Septynių laimės dievų 
skulptūrėlės buvo nešiojamos kaip talismanai, laikomos sintoistiniuose 
namų altorėliuose. Sitiftukudzin išreiškė pagrindinius žmogaus troški- 
mus: sveikatos, meilės, grožio, ilgaamžiškumo ir turto. Dažnai visi sep- 
tyni laimės dievai būdavo vaizduojami plaukiantys stebuklingu laivu 
- Takarabunu. Japonai tikėjo, kad kiekvieną Naujųjų metų naktį Takara- 
bunas, prikrautas brangenybių, įplaukia į uostą, o toks atvaizdas atneša 
laimę ir sėkmę visiems ateinantiems metams. Šiame siužete interpre- 
tuojamos japonų gyvenimo realijos. Netsukė vaizduoja, kaip plauk- 
dami laivu septyni laimės dievai linksminasi tarsi paprasti miestiečiai: 
skambina styginiu instrumentu, per rankas keliauja sakės dubenėlis. 
Toks vaizdas buvo dažnas Edo epochos (1603-1868) Japonijoje, ypač 
Osakoje, šalies komerciniame centre, kuriame sparčiai plėtojosi mies- 
tiečių luomo kultūra. „Malonumų laivas“ - tipiška to periodo laisvalai- 
kio samprata, nes Osakoje, kaip ir Venecijoje, išvagotoje kanalų ir prata- 
kų, turtingi išlaidūs verslininkai romantiškai leisdavo laisvalaikį, gražiai 
dekoruotuose laivuose puotaudami su muzikantais ir šokėjomis“. Net- 
sukė ikonografiją paaiškina krašto papročiai ir socialinis kontekstas. 


Triveidis, stiukas Vilniaus Šv. Petro ir Povilo bažnyčios prieangyje, 
prieš 1682 

Vilniaus Šv. Petro ir Povilo bažnyčioje, prieangio skliaute, yra tri- 
veidės būtybės atvaizdas, kuris iki šiol nesulaukė įtikinamos inter- 
pretacijos. Atvaizdą pastebėjo monografijos apie bažnyčią autoriai, 
tačiau nepaaiškino, ką jis reiškia?s. Tai, kad šią skulptūrą sunku inter- 
pretuoti, pripažino naujos knygos apie Šv. Petro ir Povilo bažnyčios 


24 Rūta Vitkauskienė, „Žmogus ir gamta japonų miniatiūrinėse skulptūrose netsukė“, 
in: Kultūros barai, 1987, Nr. 7, p. 63-66. 

25 Stasys Samalavičius, Almantas Samalavičius, Vilniaus Šv. Petro ir Povilo bažnyčia, 
Vilnius, 1998, p. 73, il.63. 








dekorą autorė Anna Sylwia Czyž*“. Autorė 
siūlo triveidžio aiškinimą, vadindama jį trif- 


ronosu ir nurodydama Andreos Alciato Em- = NTT 
blemų knygelės (Emblematum libellus, 1522) E 4 15 " 2 1 = 
ji api, SA ugeniss sie 1 M A * 
Ė ymas“) ir vaizduoja, kaip lemoje k Id" = 
rašo Alciatus, dviveidį Janą, kuris simbo- ' / f “ 
lizuoja siekį žvelgti į priekį ir atgal, žvelgti 4 * “ 
giliau į tikrovę?7. Romėnų dievas Janus (lot. 2 
janua „durys, įėjimas“), kaip teigia mitologi- 
> — L ——— 


niai šaltiniai, buvo „dievas visokios pradžios, " 
visokio ruošimosi į kelionę, visokio įėjimo 

ar įžengimo kur nors“?2. Romoje išlikusi Janikulo kalva - tai pirmo- 
ji Romos įkūrėjo Jano buveinė, senovės Italijos pradžia. Romėnai 
dviveidžio, o kartais triveidžio ir keturveidžio Jano atvaizdą dėdavo 
prie durų ir vartų, laikydami jį turinčiu galią atverti ir uždaryti. Vie- 
nas veidas būdavo jaunas, kitas - senas, tad Janas siejasi su laiko 
suvokimu. Triveidė būtybė Vilniaus Šv. Petro ir Povilo bažnyčioje gali 
būti suprantama kaip šv. Augustino mokymo apie laiko - praeities, 
dabarties ir ateities - vientisumo žmogaus sąmonėje įvaizdinimas. 
Jano kultas Senovės Romoje buvo susijęs su karu ir taika, forume 
buvo pastatyta speciali arka, kurios vartai turėjo būti atidaromi 
per karą ir uždaromi, kai įsivyraudavo taika. Taigi Šv. Petro ir Povilo 
bažnyčios triveidžio reikšmės gali būti kelios: reljefas yra bažnyčios 
prieangyje - vietoje, skirtoje kitatikiams ir nusidėjėliams, taigi nuo- 
roda į dievo Janus simboliką čia akivaizdi. Kita vertus, kaip tik po 
prieangiu palaidotas bažnyčios fundatorius Mikalojus Kazimieras 


26 Anna Sylwia Czyž, Košci6! Swietych Piotra i Pawta na Antokolu w Wilnie, Nrocdaw, 
Warszawa, Krakow, 2008, p. 205. 

27 Alciati, Emblematum liber / Alciatos Book of Emblems, [interaktyvus], 
[žiūrėta 2011-04-12], www.mun.ca/alciato/test1.html 

28 Imrė Trečeni-Valdapfelis, Mitologija, Vilnius, 1972, p. 321. 

Pacas (1624-1682), karys, Vilniaus vaivada, sąmoningai pasirinkęs 
šią kapo vietą. Todėl triveidžio vieta ir prasmė gali būti susijusi su 
gyvenimo ir mirties, karo ir taikos temomis šioje bažnyčioje. Trivei- 
džio ikonografijos ištakos - simbolių pasaulyje. 

IKONOLOGIJA 


Ikonologija 


GiEDRĖ MIiCKŪNAITĖ 


Ikonologija - interpretacinis dailėtyros metodas, kurio tikslas - 
atskleisti kūrinio prasmę istoriniame ir kultūriniame kontekste. Inter- 
pretuojant derinamos ikonografijos, formos ir stiliaus analizės, suvo- 
kimo psichologijos, psichoanalizės, kalbotyros prieigos, pasitelkiami 
dailės, filosofijos, religijos, politinės, socialinės ir ekonominės istorijos 
šaltiniai. 

Istoriškai ikonologija (gr. eikon - vaizdas + logos - žodis) - tai 
mokslas apie atvaizdus, tiriantis vaizdinės ir žodinės kalbos jungtį 
ikonografijos pavyzdžių (alegorijų, simbolių, personifikacijų) rinki- 
niuose. Svarbiausias toks pavyzdžių rinkinys yra Cesare'o Ripos (apie 
1560-apie 1622) Iconologia (1593, iliustruotas leidimas - 1603), ku- 
rioje pateikiami alegoriniai ir simboliniai vaizdai bei paaiškinimai skir- 
ti idėjoms, sąvokoms, reiškiniams, dalykams ar savybėms vaizduoti. 
Ripos /conologia vadovavosi Pietro Perti, stiuko lipdyba puošdamas 
Vilniaus katedros Šv. Kazimiero koplyčią (1690-1692); ja remiantis 
sukurtas ir Johanneso Vermeerio paveikslas „Tapybos menas“ (1666- 
1667), kuriame studijoje dirbančio tapytojo modelis yra istorijos 
mūza Klėja, dėvinti laurų vainiką, rankose laikanti trimitą, reiškiantį 
šlovę, ir knygą, nurodančią į istoriją. Ripos knygos pavadinimas ilgam 
įtvirtino ikonologijos kaip įvaizdintos mįslės sampratą: 1756 m. iš- 
leisto Honorė Lacombe de Prezelio Ikonologijos žodyno (Dictionnaire 
iconologigue) viršelyje pavaizduota moteris, piešianti personifikaciją, 
kurios turinį jai kužda sparnuotas genijus. Taigi, ikonologija buvo su- 
prantama kaip vaizdinių simbolių, personifikacijų ir alegorijų kūrimo 
mokslas, kurio vaisiais gali naudotis dailininkai ir užsakovai. Šiandien 
Naujųjų laikų ikonologijos pasitelkiamos atliekant ikonografinį tyri- 

mą, siekiant nustatyti vaizdų reikšmes. 

Interpretacinė ikonologija formavosi XX a. pradžioje kaip atsakas 
į tuo metu dominavusius stilistinius ir formaliuosius dailės tyrimus. 
Svarbiu vaizdų turinio interpretavimo centru tapo Vienos mokykla 
ir jos atstovai Maxas Dvofakas (1874-1921), Julius von Schlosseris 
(1866-1938), vadovavęsi pirmojo pasiūlyta dailės istorijos kaip dva- 
sios istorijos (Kunstgeschichte als Geistesgeschichte) samprata. 1912 m. 
Aby Warburgas (1866-1929) ikonologijos terminą pavartojo šiuo- 
laikine - giluminės vaizdų interpretacijos - prasme. Giluminių dailės 
kūrinio prasmių paiešką skatino psichologijos mokslas ir Sigmundo 
Freudo (1856-1939) psichoanalizė. Pastarojo straipsnis apie Leo- 
nardo vaikystę ir Michelangelo skulptūros „Mozė“ (apie 1513-1515) 
studija? atskleidė tokios interpretacijos potencialą. Neokantinės filo- 
sofijos atstovas Ernstas Cassireras (1874-1945) suformulavo reikš- 
mingos formos teoriją, teigiančią, jog vaizdai išreiškia pamatinės 
savojo laiko, vietos ir kultūros idėjas (simbolines vertes), taigi dailės 
kūrinys taip pat yra dailininko, tikėjimo, filosofijos ar net civilizacijos 
dokumentas*. Palyginti su formaliosios analizės šalininkais, svarbu 
pabrėžti, kad, anot Cassirero, formoje glūdi kultūrinė prasmė, ji nėra 
tik emociškai paveikus pavidalas. 

Ikonologijos ir ikonografijos sąsajas ir skirtį 1928 m. paaiškino 
Godefridusas Johannesas Hoogewerffas (1884-1963): „Deramai su- 
prantama ikonologija susijusi su gera ikonografijos praktika panašiai 
kaip geologija susijusi su geografija: geografijos tikslas - aiškus apra- 
šymas, ji atsakinga už faktų fiksavimą ir simptomų nustatymą, tačiau 
jų neaiškina ir nekomentuoja. Ji grįsta stebėjimu ir apribota žemės 
paviršiaus požymių. Geologija gi, nagrinėja struktūras, vidinę sanda- 
rą, kilmę, raidą ir mūsų Žemės sąryšingumą. Panašus mokslinis san- 


1 Sigmund Freud, Eine Kindheitserrinnerung des Leonardo da Vinci, Leipzig, Wien, 
1910; Idem, „Der Moses von Michelangelo“, in: Imago, 1914, Nr. 3, p. 15-36. 

2 Ernst Cassirer, Philosophie der symbolischen Formen, Berlin: Bruno Cassirer, 
1923-29. 








tykis yra nusistovėjęs tarp etnografijos ir etnologijos. Pirmoji siekia 
įvardinti, antroji - paaiškinti... Atlikus sisteminę [dailės kūrinių - G. M.) 
temų studiją, ikonologija kelia užduotį juos interpretuoti. Daugiau 
dėmesio skirdama tęstinumui nei kūrinio medžiagiškumui ji siekia 
suprasti simbolinę, dogmatinę ar mistinę (net ir paslėptą) figūrinio 
vaizdavimo prasmę: XX a. ketvirtąjį dešimtmetį Erwinas Panofsky's 
(1892-1968) ėmėsi formuluoti esminius metodologinius ikonolo- 
ginės interpretacijos principus. Juos išsamiai išdėstė 1939 m. išleis- 
tose Ikonologijos studijose.* Tripakopis tyrimas turi: 1) aprašyti vaiz- 
dą; 2) nustatyti jo temas bei sutartines reikšmes ir 3) atskleisti vidinį 
turinį. Pirmosios dvi pakopos yra analitinės prigimties ir priskiriamos 
ikonografijai; trečioji - ikonologinė - pagrįsta sintetiniu mąstymu ir 
interpretatoriaus erudicija, taip pat kultūros istorijos išimanymu. Iko- 
nologija kūrinį interpretuoja jo laiko kultūrinėje aplinkoje pasitelkda- 
ma idėjų ir mentaliteto istoriją, poetiką ir filosofiją, tikėjimo ir didak- 
tikos šaltinius. Anot Panofsky'o, ikonologinė interpretacija lygiomis 
teisėmis jungia įvairias humanitarines disciplinas, o interpretuojamas 
kūrinys yra tarsi raktas į savo laiko ir vietos kultūros istoriją. 
Panofsky'o suformuluota ikonologijos užduotis ir metodologija XX 
a. II pusėje įsitvirtino Vakarų, ypač anglakalbėje, dailėtyroje. Vidinių, 
dažnai už kūrinio slypinčių prasmių paieška, vaizdo kaip kultūriškai 
nulemto asmens ar visuomenės būsenos simptomo samprata sklei- 
dėsi Rudolfo Wittkowerio (1901-1971), Ernsto Gombricho (1909- 
2001), Jano Bialostockio (1921-1988), Leo Steinbergo (1920-2011), 
Meyero Shapiro (1904-1996), Svetlanos Alpers (g. 1936) vaizduo- 
jamosios dailės studijose. Richardas Krautheimeris (1897-1994) ir 
Gūntheris Bandmannas (1917-1975) ikonologiją pasitelkė architek- 


3 Achim Timmermann, „Iconology“, in: The Oxford Companion to Western Art, Grove 
Art Online prieiga per www.lnb.lt. Hoogewerffo paskaitos tekstas paskelbtas: 
Godefridus Johannes Hoogewerff, „Liconologie et son importance pour Iėtude 
systėmatigue de lart chrėtien", Rivista di Archeologia Cristiana, 1931, Nr. 8, p. 53-82. 

4 Erwin Panofsky, Studies in Iconology: Humanistic Themes in the Art of the Renaissance, 
Oxford: Oxford University Press, 1939. 

tūrai interpretuoti. Anot jų, pastatai nėra tik stilistinės ir tipologinės 
raiškos produktai, bet tam tikrų idėjų ir vertybinių nuostatų išraiška. 
Šių dailėtyrininkų tekstai išsiskiria ne tik gilia erudicija, tyrimo nuose- 
klumu, moksline įžvalga, kuri tampa interpretacijos ašimi, bet ir pui- 
kia retorika. Būtent anglosaksiškas įtikinėjimo menas, iš politikos ir 
teisės srities perkeltas į humanistiką ir jos dalį dailėtyrą, ilgam kūrinių 
interpretacijose įtvirtino Panofsky'o ikonologijos sampratą, jo paties 
išsamiai atskleistą Ankstyvojoje Nyderlandų tapyboje (1953)3. Šioje 
studijoje Panofsky's ne tik iškelia teiginį apie vėlyvųjų viduramžių dai- 
lėje klestėjusį užslėptą simbolizmą, bet ir parodo, kaip ikonologinė 
interpretacija leidžia metodiškai nuosekliai tuos simbolius iššifruoti. 
Tuokart Panofsky'o teiginiu suabejojo vienintelis Otto Pachtas (1902- 
1988). Jis pasigedo atsakymo į klausimą, kodėl krikščioniškame pa- 
saulyje reikėjo slėpti krikščionybės tiesas perteikiančius simbolius“. 
Šiandien aišku, jog atsakymą pateikia ne viduramžiai, o modernybė: 
užslėptas simbolizmas - tai dailėtyros praktikų projekcija į tyrimo 
objektą. Simboliai paslėpti ne nuo viduramžių žiūrovo, o nuo kitame 
laike ir kultūroje gyvenančio tyrėjo. Panofsky'o ikonologijos tapsmą ir 
sklaidą apmąstė Michael Ann Holly, studijoje Panofskys ir dailės isto- 
rijos pagrindai (1984)? ikonologijos metodą pristatydama kaip tipišką 
XX a. vidurio mokslo ir akademinės veiklos produktą, besivadovau- 
jantį nuostata, jog interpretatorius ne kuria ir suteikia kūriniui pras- 
mes, bet jas atranda. Atradimas suponuoja, jog interpretuotojas yra 
tik kūrinyje glūdinčių prasmių įžodintojas. Toks metodo pateikimas 
laidavo akademinį ir visuomeninį ikonologijos prestižą, apgaubė ją 
tuomet populiariu mokslinio objektyvumo šydu. Dailėtyrininko vai- 
dmens antraeiliškumas, tarsi ne interpretuotojas pasirinktų kūrinį ir 


5 Erwin Panofsky, Early Netherlandish Painting, 2 t, Cambridge: Harvard University 
Press, 1953. 

6 Otto Pacht,„Panofsky's „Early Netherlandish Painting“, in: The Burlington Magazine, 
1956, t. 96, Nr. 641, p. 267-279. 

7 Michael Ann Holly, Panofsky and the Foundaions of Art History, Ithaca, London: 
Cornell University Press, 1984. 








jam suteiktų reikšmes (suprantama, jas tinkamai ir įtinkinamai pa- 
grįsdamas), pavertė ikonologiją kone vieninteliu „tikru“ dailėtyros 
metodu, kuris neigdamas interpretuotojo subjektyvumą neretai va- 
dovaudavosi sofistine logika. Anot Holly, Panofsky'o interpretacijos 
nuostatą galima apibūdinti tokiu logiškai klaidingu teiginiu: jei tuo 
metu toje vietoje egzistuoja didi idėja ir iškilus kūrinys, tai tas kūrinys 
tą idėja perteikia. Būtent po lingvistinio lūžio XX a. 9-ajame dešim- 
tmetyje Panofsky'o ikonologinis metodas menkiau taikytas dailėty- 
roje, dažniau jis pasitelkiamas ikimodernistinės dailės interpretaci- 
joms, pabrėžiamas interpretuotojo indėlis kuriant prasmes. Keičiantis 
akademinei retorikai, išnyko beasmenė argumentacija, mokslininkai 
ėmė rašyti vienaskaitos pirmuoju asmeniu ir pripažinti, kad kiekviena 
interpretacija yra ne tiek prasmės atradimas, kiek jos projekcija. 
Naują impulsą ikonologijai suteikė vizualiosios informacijos gau- 
sa, XX a. paskutiniame dešimtmetyje persmelkusi visas žmogaus vei- 
klos sritis. Tai, kad ikonologija atsisakė hierarchiškai skirstyti vaizdus, 
tapo produktyvia prieiga literatūrologui ir vizualiosios kultūros tyri- 
nėtojui Williamui J. Thomasui Mitchellui (g. 1942). Jis savo interpre- 
tacijas išdėstė knygoje Ikonologija: vaizdas, tekstas, ideologija (1987) ir 
plėtoja vėlesnėse studijose?. Pagrindinis Mitchello tyrimų klausimas 
yra vaizdo ir žodžio ryšiai, vaizdo santykis su vaizdavimo, vaizduotės, 
panašumo, kartotės sąvokomis ir iš jų kylančios vaizdo apibrėžtys. 
Mitchello darbuose plačiame istoriniame Vakarų kultūros kontekste 
analitiškai kuriama vaizdų ir žodžių mūšio scena, aptariamos ikono- 
filų ar ikonofobų pergalės. Prioritetas vienu ar kitu laiku, vienoje ar 
kitoje disciplinoje žodžiui arba vaizdui suteikiamas ne atsitiktinai, bet 
yra nulemtas galios ir vertės, priskiriamos žodinei ar vaizdinei raiškai. 


8 Ibid., p. 173. 

9 W.J.T. Mitchell, Iconology: Image, Text, Ideology, Chicago: University of Chicago 
Press, 1986; Idem, What do Pictures Want? The Lives and Loves of Images, Chicago: 
University of Chicago Press, 2005; Idem, Picture Theory: Essays on Verbal and Visual 
Representation, Chicago: University of Chicago Press, 1994. 


IKONOLOGIJA 


93 














GiEDRĖ MICKŪNAITĖ 


Diskurso teorija 


94 


Vadinasi, vaizdas, jo samprata ir interpretacija yra ideologinė, kylanti 
iš institucionalizuoto disciplinų diskurso ir vartosenos, įpročių, susita- 
rimų ir siekių. Interpretaciją lemia pasirinkimas, poreikis ir interesas, 
o kalbant apie vaizdo ir žodžio santykį vienas iš dėmenų visada yra 
„reikšmingasis kitas“ (terminas, nurodantis asmenį ar dalyką, be kurio 
ryšys neįmanomas, pvz., sutuoktinių poroje abu partneriai vienas kito 
atžvilgiu yra reikšmingieji kiti). Ikonologijos tikslas, anot Mitchello, 
sugrąžinti vaizdams jų potencialą dalyvauti dialoge ir analizuoti juos 
ideologiniame kontekste. Mitchello metodas išlaiko trinarę struktūrą, 
kuriame pirmasis žingsnis - vaizdas - atitinka Panofsky'o suformuluo- 
tą vaizdo atpažinimo užduotį. Antrasis žingsnis - tekstas - reikalauja 
identifikuoti temą, vaizde glūdintį motyvą ar pirmavaizdį ir išryškina 
semiotinės prieigos potencialą. Trečioji pakopa - ideologija - nubrė- 
žia interpretacijos rėmus ir apriboja dailėtyrininko pasirinkimą. Anot 
Mitchello, ideologija - tai įrodymo nereikalaujanti mąstymo tiesų sis- 
tema - politinė pasąmonė. Vaizdo interpretavimas remiasi kalba - tik 
kalbą vartojantis žmogus pajėgus nuspręsti, jog kažkas yra vaizdas 
ir jį apibrėžti. Tokiose apibrėžtyse vaizdas gali būti ir reprezentacija 
(pvz., dvimatis paukščio piešinys - gyvūno reprezentacija), ir analizės 
instrumentas (pvz., paukščio piešinys ornitologijos atlase), ir retori- 
nė figūra (pvz., paukštis M. K. Čiurlionio paveiksle „Šaulys“, 1907), o 
vaizdo ir žodžio ryšys neatsiejamas nuo klausimų apie galią, vertybes 
ir žmogaus interesą. Ir vaizdinė, ir žodinė kalba yra ideologiška. Ideo- 
loginiai pasirinkimai, visada susiję su klase, lytimi, rase, amžiumi, for- 
muoja vizualiosios kultūros klišes. Dailėtyra yra vienas iš būdų kalbėti 
už ir apie vaizdus, vadinasi - tai nuolatinės vaizdinės ir žodinės raiškos 
derybos ir kartu kalbėtojo prisiimama galia kalbėti už nebylų vaizdą. 
Kūrinio interpretatorius privalo įvardyti, kokios ideologijos produktas 
yra interpretuojamas vaizdas, įsisąmoninti savo laiko bendrąsias bei 
profesines ideologijos nuostatas ir pripažinti, kad jas pakeitus keisis ir 
kūrinio interpretacija. 

Ankstyvieji ikonologinio metodo kritikai priekaištavo, kad 
Panofsky'o interpretacija nuvertina kūrinio meniškumą, jo estetinę 








brandą. Ieškant vidinių reikšmių ir ideologinių reprezentacijų, nepai- 
soma vaizdo vietos menų hierarchijoje. Tai, kas atrodė nepriimtina XX 
a. vidurio humanitarams, šiandien yra humanitarinių mokslų, tarp jų 
ir dailėtyros, duotybė. Meniškumas tėra ideologinis konstruktas, tad 
interpretatorius arba jį pripažįsta, arba jo nepaiso. Kasdienė vaizdų 
gausa skatina atsigręžti į suvokėją, analizuoti vaizdų poveikį. Kuris 
vaizdas ir kodėl yra suvokiamas kaip vaizdas, išskiriamas iš suvokėją 
supančios vizualiosios aplinkos? Tai klausimai, kuriuos kelia Hansas 
Beltingas (g. 1937). Savo siūlomą vaizdų interpretavimo būdą Beltin- 
gas pavadino naująja ikonologija ir, tęsdamas pirmtakų darbus, pa- 
siūlė trinarę vaizdo analizės prieigą“. Tačiau, jei Panofsky's ir Mitchel- 
las metodą grindė pakopomis (t. y. jų metodų struktūra hierarchinė), 
Beltingo modelio dėmenys - vaizdas, medija, kūnas - lygiaverčiai ir 
neatsiejami, nes kyla iš požiūrio, kad vaizdas yra įvykis. Tiksliau, vaiz- 
do išskyrimas iš vizualiosios aplinkos yra sąmonės veiksmas, todėl 
vaizdas ir tampa įvykiu. Vizualioji aplinka yra ir išorinė (suvokiama 
rega), ir vidinė (vaizduotės pasaulis). Nesvarbu, kurioje iš jų įvyksta 
vaizdas, tai nutinka suvokėjo sąmonėje, jo kūne (Beltingas vadovau- 
jasi kūniškos sąmonės samprata). Kad sąmonės įvykis taptų regimas 
išoriškai, jis turi palikti kūną ir persikelti į mediją. Beltingas medijos 
terminą vartoja plačiausia - ir medžiagine, ir technologine - prasme. 
Vaizdo, medijos ir kūno dėmenis jungia priežastiniai, bet ne hierarchi- 
niai ryšiai. Šį ikonologijos modelį galima paaiškinti pasitelkiant viruso 
analogiją: vaizdas it virusas glūdi organizme ir esant tam tikroms są- 
lygoms įvyksta (vaizdas suvokiamas - organizmas suserga). Kad vaiz- 
das taptų ir kito suvokėjo sąmonės įvykiu (virusas persikeltų į kitą or- 
ganizmą), reikia tarpininko - medijos, kuri vaizdą (ar virusą) perneštų. 
Viruso analogiją pasirinkau siekdama pabrėžti, kad sąmonėje vaizdas 
kinta it organizme mutuojantis virusas. Ši kaita skatina klausti, kaip 


10 Hans Belting, Bild-Anthropologie: Entwiirfe fūr eine Bildwissenschaft, Mūnchen: 
Wilhelm Fink, 2001; studijos santrauka anglų k.: Idem, „Image, Medium, Body: 
A New Approach to Iconology“, in: Critical Inguiry, 2005, Nr. 31, p. 302-319. 

atpažįstamas nuolat kintantis vaizdas, kai sąmonės įvykis tampa me- 
dijuotu vaizdu. Klausimas apie regimojo vaizdo ir sąmonės vaizdinio 
ryšį keltas ne kartą. Vaizdai ne tik yra vaizduotės produktai, bet ir jos 
formuotojai. Vaizduotė remiasi jau egzistuojančiais vaizdais ir nuolat 
juos perkuria. Šioje ikonologijos schemoje medija nėra pasyvus dė- 
muo, ji aktyvi reikšmės perteikėja - pranešimas“. Esama kultūriškai 
būdingų, funkcionalių, neįprastų medijų. Vaizdai suvokiami kaip se- 
kos, kurių neregimos grandys yra sąmonės vaizdiniai, o regimuosius 
perteikia medija, tad ikonologijos užduotis argumentuotai atskleisti 
priežastinius vaizdinių sekų ryšius ir juos interpretuoti. 

Lietuvos dailėtyroje ikonologinę prieigą pasitelkia Aleksandra 
Aleksandravičiūtė, Erika Grigoravičienė, Laima Laučkaitė-Surgailienė, 
Rūta Janonienė, Giedrė Mickūnaitė, Jolita Mulevičiūtė, Tojana Račiū- 
naitė, Birutė Rūta Vitkauskienė ir kiti tyrinėtojai. 

Nesvarbu, ar ikonologinė interpretacija grindžiama vienu iš šiuo 
metu naudojamų trijų modelių, ar jų junginiu, svarbiausia šio kon- 
tekstinio interpretacijos metodo taikymo sąlyga yra tyrėjo erudicija. 
Kaip šmaikštavo Holly, vaizdo poveikis priklauso ne nuo laiko praleis- 
to į jį žiūrint, bet nuo perskaitytos literatūros kiekybės ir kokybės**. 


Tyrimo klausimai: 


1. Kuo šis vaizdas panašus ir kuo skiriasi nuo vienalaikių to paties siu- 
žeto vaizdų? 

2. Kuo šis vaizdas panašus ir kuo skiriasi nuo kitų laikotarpių to paties 
siužeto vaizdų? 

3. Kaip šis siužetas skleidžiasi kitose vienalaikėse ar ankstesnėse kul- 
tūros terpėse (pvz., literatūroje, filosofijoje, religijoje ir t. t.)? 


11 Plačiau apie mediją žr. Marshall McLuhan, Kaip suprasti medijas. Žmogaus tęsiniai, 
Vilnius: Baltos lankos, 2003. 
12 Holly, op. cit., p. 173. 








4. Kaip vaizdo ir jį perteikiančios medijos pokyčiai sietini su kultūros 
kaita? 

5. Ar šie pokyčiai būdingi ir kitiems vienalaikiams vaizdams? 

6. Kaip šie pokyčiai atsispindi kitose kultūros srityse? 

7. Kokiai ideologinei aplinkai priklauso vaizdas? 

8. Kurias ideologinės klišes pasitelkia ir kurias atmeta vaizdas? 

9. Kodėl vaizdas realizuotas šioje medijoje? 

10. Koks šio vaizdo ir vaizduotės santykis? Kokiais kitais vaizdiniais ir 
rašytiniais šaltiniais šį santykį galima pagrįsti? 


Dailėtyros tekstų pavyzdžiai 


Hans Belting, „Vaizdas, medija, kūnas: nauja ikonologijos pri- 
eiga“ (ištrauka iš: „Image, Medium, Body: A New Approach to Icono- 
logy“, in: Critical Inguiry, 2005, t. 31, p. 302-319, anglų k. vertė Giedrė 
Mickūnaitė) 


[P. 302-307] 

1. Kodėl ikonologija? 

1986 m. išleistoje knygoje apie ikonologiją Mitchellas šio inter- 
pretacinio metodo uždavinius aiškino pasitelkdamas vaizdo, teksto ir 
ideologijos terminus". Savo pastarojoje knygoje Vaizdo antropologija 
taip pat pasitelkiu terminų triadą, kurioje dėl akivaizdžių priežasčių 
vaizdas išlieka, bet dabar jį rėmina medija ir kūnas*. Toks pasirinkimas 
nesiekia paneigti Mitchello požiūrio. Priešingai, jis išreiškia dar vie- 
ną prieigą greta daugybės bandymų suprasti vaizdą plačiausiame 


1 Žr. W. J. T. Mitchell, Iconology: Image, Text, Ideology, Chicago, 1986. 

2 Ši esė - tai bandymas reziumuoti ir pratęsti diskusiją, plėtojamą mano knygoje 
Bild-Anthropologie: Entwūrfe fūr eine Bildwissenschaft (Mūnchen, 2001); vertimas į 
prancūzų kalbą turi pasirodyti šį rudenį: Pour une anthropologie des images, vertė 
Jean Torrent (Paris, 2004). 

jo reikšmių ir funkcijų diapazone. Vis dėlto manau, kad šios reikšmės 
tampa prieinamos tik įvertinus kitus, neikoninius veiksnius, tokius 
kaip medija ir kūnas, suvokiant juos pačia bendriausia prasme. Me- 
dija čia suprantama tradicine tarpininko - vaizdų nešėjo - prasme, o 
kūnas reiškia arba veikiantį, arba suvokiantį kūną, nuo kurio vaizdai 
priklauso ne mažiau nei nuo atitinkamos medijos. Suprantama, čia 
nekalbu apie mediją pačią savaime nei apie kūną patį savaime. Abu 
nuolat kinta (ir tai leidžia mums kalbėti apie vizualinių technologijų 
istoriją, taip pat, kaip ir pažinti suvokimo istoriją), tačiau nuolat kisda- 
mi jie išlaikė savo vietą vaizdų apykaitoje. 

Vaizdai nėra nei vien tik ant sienos (ar ekrane), nei vien tik galvo- 
je. Jie neegzistuoja patys savaime, bet atsitinka; jie įvyksta ir nesvarbu, 
ar tai judantys vaizdai (šiuo atveju tai akivaizdu), ar ne. Jie įvyksta dėl 
perdavimo ir suvokimo. Vokiečių kalboje nėra skirtumo tarp vaizdo ir 
paveikslo; ši skirties stoka puikiai jungia psichikos vaizdinius ir fizinius 
artefaktus - toks yra ir šios mano esė tikslas. Suprantama, gali kilti ne- 
sutarimų, nes čia norima vaizdus aptarti istoriškai, o istorija nesibaigia 
skaitmenine era. Tik pripažinus tokią poziciją, mano ikonologinė priei- 
ga tampa prasminga. Kitu atveju bet kokia pastanga laikytina vaizdų, 
kurių prasmė neatitinka šiuolaikinių patirčių, archeologija. Aš primygti- 
nai laikausi tokios pozicijos, nes tik ji įgalina manąją prieigą laikyti api- 
bendrinama. Užuot aptaręs šiuolaikinę kultūrą, tebepuoselėju idealisti- 
nį sumanymą parašyti besitęsiančią vaizdų istoriją. Dėl šios priežasties 
siūlau naują ikonologijos rūšį, kurios visuotinumas pravartus praeities 
ir dabarties sąjungai vaizdų gyvenime ir nėra apribotas dailės istorija 
(kokia buvo čia mano neaptariama Panofsky'o ikonologija3). 

Kalbant apie vaizdus, nėra taip sunku peržengti dailės ir nedai- 
lės skirtį, nes ji šiuolaikiniame pasaulyje gali būti išlaikyta tik tada, kai 
dailė, iš kurios nebesitikima pasakojimo ankstesne prasme, išlaiko au- 


3 Žr. Erwin Panofsky, Studies in Iconology: Humanistic Themes in the Art of the 
Renaissance, Oxford, 1939. 








tonomišką estetinį nuotolį ir vengia informavimo ar pramogos (pa- 
minėsiu tik šias dvi) funkcijų. Ginčas apie aukštąją ir žemąją [kultūrą] 
kyla iš gerai pažįstamo dualizmo, kurio taikinius verta prisiminti. Šian- 
dien vizualieji menai vėl atsigręžia į vaizdą, ilgą laiką išstumtą vyrau- 
jančių dailės teorijų. Šiuolaikinė dailė pačiais radikaliausiais būdais 
analizuoja vaizdų prievartą ir banalybę*. Tokia vizualine ikonologija 
užsiimantys dailininkai panaikina išankstinę skirtį tarp vaizdo ir dai- 
lės teorijų, kurių antroji tėra reikšminga pirmosios dalis. Precedento 
neturinčios žiniasklaidos galios veikiamai šiandienos visuomenei bū- 
tina kritinė ikonologija. 

Dabarties vaizdų diskursas kenčia nuo skirtingų, netgi prieštarin- 
gų, sampratų, kas yra vaizdai ir kaip jie veikia. [...] Neseniai pasiūliau 
antropologinę prieigą, antropologiją suprasdamas europietiška pras- 
me, ją atskirdamas nuo etnologijos. Vadovaujantis tokiu požiūriu, 
vidinės ir išorinės reprezentacijos, arba psichiniai vaizdiniai ir fiziniai 
vaizdai, suprantami kaip skirtingos tos pačios monetos pusės. Endo- 
geninių ir eksogeninių vaizdų dvilypumas, jų įvairialypė sąveika yra 
neatskiriama žmonijos vaizdavimo praktikų dalis. Sapnai ir Ikonos, 
kaip juos savo knygoje Sapnų karai įvardija Marcas Augė, yra vienas 
nuo kito priklausomi“. Psichikos vaizdinių ir fizinių vaizdų sąveika 
tebėra mažai pažinta teritorija, o jos pažinimas ne mažiau susijęs su 
vaizdų politika nei su tuo, ką prancūzai vadina tam tikros visuomenės 
vaizdinija (pranc. imaginaire). 


2. Medija ir vaizdas 
Klausimas, kas yra vaizdas (arba kam vaizdas kaip toks reikalingas, 
arba su kuo jis siejasi), priklauso nuo to, kaip jis perduoda savo prane- 


4 Žr. High and Low, redaktorius James Leggio, (parodos katalogas), New York: 
Museum of Modern Art, 1990-10-07-1991-01-15. 

5 Žr. Marc Augė, La Guerre des rėves: Exercises dethno-fction, Paris, 1997; vertimas į 
anglų k.: The War of Dreams: Exercises in Ethno-fiction, vertėja Liz Heran, Sterling, 
Va.,, 1999. 

šimą. Tiesą sakant, dažnai šiuos kas ir kaip sunku atskirti, nes jie - tai 
pati vaizdo esmė. Tačiau kaip - dažnai lemia vaizdinė medija, kurioje 
vaizdas ir reiškiasi. Bet kuri dabarties ikonologija turi aptarti vaizdo 
ir medijos jungtį ir skirtį, pastarąją suprantant kaip mediją nešėją ar 
šeimininkę. Joks regimasis vaizdas nepasiekia mūsų nemedijuotas. 
Matomumas remiasi specifine medija, o šioji kontroliuoja suvokimą 
ir kreipia žiūrovo dėmesį. Fiziniai vaizdai yra fiziniai dėl savo medi- 
jų, tačiau fizinis nebegali paaiškinti šiandieninių savo technologijų. 
Vaizdai visuomet kliovėsi tam tikra jų vizualaus perdavimo technika. 
Kai mes atskiriame drobę nuo joje išreikšto vaizdo, mes kreipiame dė- 
mesį arba į vieną, arba į kitą, tarsi jie būtų atskiri, o jie tokie nėra; jie 
tampa atskiri tik tada, kai mes norime į juos žiūrėti kaip į atskirus. Šiuo 
atveju mūsų analitinis suvokimas nutraukia jų faktinę „simbiozę“. Mes 
netgi prisimename vaizdus toje jų medijoje, kurioje juos patyrėme, o 
atsiminti reiškia, pirma, atsieti vaizdą nuo jo pradinės medijos, o tada 
juos vėl susieti. Atrodo, kad vizualinės medijos varžosi su savo per- 
duodamais vaizdais. Jos linksta slėptis arba veržiasi į pirmą planą. Kuo 
daugiau kreipiame dėmesio į mediją, tuo sunkiau jai sekasi paslėpti 
savo strategijas. Referentiška vizualinė medija atsigręžia prieš savo 
perduodamą vaizdą - ji vagia mūsų dėmesį“. Šia prasme medžiaga 
negali pakeisti medijos, kaip kad buvo įprasta senojoje formos ir tu- 
rinio skirtyje. Medžiagiškumas yra nepakankamas terminas dabarties 
medijai apibrėžti. Medija yra forma, arba ji perduoda pačią formą, 
kurioje suvokiamas vaizdas. Medija naudoja simbolines technikas, 
kuriomis perduodami vaizdai įrašomi į kolektyvinę atmintį. Vaizdų 
politika remiasi medijalumu, nes medijalumą dažniausiai kontroliuo- 
ja politinei galiai paklūstančios institucijos (net ir tada, kaip kad tenka 
patirti šiandien, kai ji slepiasi už tariamai anoniminio siųstuvo). Vaiz- 
dų politikai medijos reikia tam, kad vaizdą paverstų paveikslu. 

Mes nesunkiai skiriame senus ir naujus paveikslus, kiekvieno jų 


6 Žr. Belting, Bild-Anthropologie, p. 29-33. 








vaizdinė medija reikalauja kitokio dėmesio. Mes skiriame viešas ir 
privačias medijas, kiekviena jų skirtingai veikia mūsų suvokimą ir pri- 
klauso skirtingoms jas kuriančioms erdvėms lygiai taip, kaip ir pačios 
tas erdves kuria. Iš tiesų vaizdą ir mediją patiriame kaip nedalomus, 
bet skiriame vieną kitame. Ir vis dėlto vaizdai nėra medijų produktai, 
kaip kartais norėtų teigti technologinė euforija, jie perduodami, o tai 
reiškia, kad vaizdai negali būti patenkinamai apibūdinti vien tik me- 
dijų požiūriu. 


3. Medija ir kūnas 

Vizualinės medijos panaudojimas yra lemiamas veiksnys vaizdo 
ir kūno apykaitoje. Medija yra vieną ir kitą jungianti grandis, formuo- 
janti mūsų suvokimą ir kartu sulaikanti mus nuo vaizdo palaikymo 
tikru kūnu arba, priešingai, tik daiktais ar mašinomis. Mūsų kūniška 
patirtis leidžia atpažinti esmišką vizualinės medijos dvilypumą. Mes 
žinome, kad visi turime ar savinamės vaizdus, kad jie gyvena mūsų kū- 
nuose ar mūsų sapnuose ir laukia, kol mūsų kūnas pakvies juos pasi- 
rodyti. Kai kurios kalbos, kaip antai vokiečių, skiria sąvokas „atmintis“ 
- tai vaizdų archyvas (Gedūchtnis), ir „atminti“ - tai vaizdų atsiminimo 
veiksmas (Erinnerung). Ši skirtis reiškia, kad mes ir turime, ir kuriame 
vaizdus. Abiem atvejais kūnas (t. y. smegenys) veikia kaip gyva medi- 
ja, verčianti mus suvokti, kurti ar atsiminti vaizdus ir įgalinanti mūsų 
vaizduotę juos cenzūruoti ar keisti. 

Tiesą sakant, vaizdų medialumas neapsiriboja vizualumu. Kalba 
perteikia žodinę vaizdiniją, kai žodžius išverčiame į savo pačių psichi- 
kos vaizdinius. Žodžiai stimuliuoja vaizduotę, o vaizduotė juos verčia 
į žodžio nurodytą vaizdinį. Šiuo atveju kalba yra vaizdų perdavimo 
medija. Bet vėlgi, kalbai reikia kūno, žodžius pripildančio asmeninių 
patirčių ir prasmių; dėl šios priežasties vaizduotė taip dažnai prieši- 
nasi bet kokiai išorės kontrolei. Kalbant apie žodinius vaizdinius, mes 
esame gerai išmokyti skirti vaizdą ir mediją, o fizinių ar regimųjų vaiz- 
dų - ne.Vis dėlto abiem atvejais vaizdų suvokimas skiriasi kur kas ma- 
žiau, nei mūsų išsilavinimas leidžia tuo tikėti. 

Šiam atvejui iliustruoti tinka kalbėjimo ir rašymo skirtis. Sakytinė 
kalba susijusi su kūnu, kuris, kaip gyva medija, ja kalba, o rašytinė kal- 
ba iš kūno pasitraukia į knygą ar ekraną, kuriame mes ne klausome 
balso, bet skaitome tekstą. Skaitymas priklauso nuo mūsų įgyto gebė- 
jimo skirti žodį ir mediją, o tai tam tikra prasme galioja ir vaizdų žiūrė- 
jimui, nepaisant to, kad šie procesai vyksta nesąmoningai. Atskirdami 
vaizdus nuo jų medijos, mes tam tikra prasme juos skaitome. Vizuali- 
nė medija tam tikru lygiu atitinka rašytinę kalbą, nors ji ir nepasiekė 
rašto kodifikavimo lygio. Klausa taip pat dalyvauja suvokiant garso 
lydimą vaizdą ir taip tampa nenumatytu dirgikliu ar partneriu vaizdų 
suvokime. Garsinis filmas buvo pirmoji vizualinė mediją, išnaudojusi 
mūsų gebėjimą glaudžiai sujungti klausą ir regą. Nutinka ir taip, kad 
lydimoji muzika, kurią nebyliame kine atlikdavo pianistas, veikia vaiz- 
dų suvokimą - jie atrodo skirtingai, kai skirtingas garso takelis veikia 
mūsų nuotaiką. 

Kūniška savivoka (supratimas, kad mes gyvename kūne) yra bū- 
tina sąlyga medijai, kurią galėtume pavadinti techniniu ar dirbtiniu 
kūnu, skirtu simboliškai pakeisti gyvenantį kūną. Vaizdai gyvena savo 
medijoje, panašiai kaip mes gyvename savo kūne. Nuo neatmenamų 
laikų žmonės linko bendrauti su vaizdais tarsi su gyvais kūnais ir netgi 
priimti juos vietoj kūnų. Šiuo požiūriu mes faktiškai sudvasiname jų 
mediją tam, kad vaizdus patirtume it gyvus. Sudvasinimas yra mūsų 
reikalas, o mūsų žvilgsnio troškimas atitinka esamą mediją. Sudvasi- 
nimas, tiksliau nei suvokimas, apibūdina vaizdų naudojimo veiksmą. 
Pastarasis galioja mūsų vizualinei veiklai ir apskritai, ir kasdienybėje. 
Vizualiniai artefaktai priklauso nuo ypatingo suvokimo būdo - suvo- 
kimo vaizdų, it jie būtų kūnai arba atstovautų kūnams - o tai simbo- 
linis suvokimo būdas. Vaizdų troškimas yra pirmesnis nei juos atitin- 
kančios medijos sukūrimas. 








Giedrė Mickūnaitė, „Vytauto portretas“ (sutrumpinta ištrauka 
iš Vytautas Didysis. Valdovo įvaizdis, Vilnius: VDA leidykla, 2008, ištrau- 
ka skelbiama be nuorodų) 


[p. 242-251] 

Apibendrintas žodinis didžiojo kunigaikščio [Vytauto] portretas 
būtų toks: mažo ūgio, lieknas, dešinioji ranka žymiai ilgesnė už kai- 
riąją, moteriškų veido bruožų, bebarzdis. Nežinia, kiek šis aprašymas 
atitinka tikrovę, bet panašiai Vytautą vaizdavo ankstyvieji portretai, 
mat Martinas Kromeris, pakartojęs Dlugošo aprašytą didžiojo ku- 
nigaikščio išvaizdą, pastebi, kad šis buvęs lygiai toks, kokį matome 
Trakų parapinėje bažnyčioje. Nežinia, ar išlikę Vytauto portretai tapy- 
ti vadovaujantis vaizdiniais ar žodiniais pirmavaizdžiais, tačiau tokio 
pirmavaizdžio egzistavimą aiškiai liudija tai, jog beveik visų atvaizdų 
ikonografija kone identiška. Portretuose vaizduojamas šarvuotas vy- 
ras, apsisiautęs šermuonėlių kailiais pamušta purpurine mantija, ant 
jo galvos - didžiojo kunigaikščio mitra, ant krūtinės - grandinė, de- 
šiniojoje rankoje - valdžios ženklas regimentas, kairėje pusėje - prie 
diržo prisegtas kalavijas. Bebarzdį veidą supa pečius siekiantys plau- 
kai. Kunigaikščio fone vaizduojamos arba karo palapinės, arba sąlygi- 
nis interjeras su kolona ir draperija. [...] 

Ankstyviausią liudijimą apie Trakų bažnyčioje buvusį Vytau- 
to portretą pateikia Martinas Kromeris. Deja, šio paveikslo likimas 
nežinomas, tačiau akivaizdu, kad išvydęs dabar bažnyčioje kabantį 
garsiojo fundatoriaus ir geradario atvaizdą, Kromeris su žodiniu di- 
džiojo kunigaikščio portretu jo nebetapatintų. Portrete vaizduoja- 
mas vyras XVII amžiaus pirmos pusės LDK bajoro apranga, dešiniąja 
ranka jis rodo į kalaviją, kurio rankeną gniaužia kairiojoje. Pirmame 
paveikslo plane ant kunigaikščio mantija užkloto stalelio padėta ir 
didžiojo kunigaikščio mitra. Fone - masyvaus audinio draperijos. Ta- 
čiau netikėčiausia šiame atvaizde matyti skustą Vytauto galvą, rudų 
plaukų kuokštą paliekant tik viršugalvyje ir vešlius valdovo ūsus bei 
vidutinio dydžio barzdą. Jei ne įrašas paveikslo apačioje, įvardijan- 

tis vaizduojamojo tapatybę, galėtumėme sakyti, jog tai - nežinomo 
LDK bajoro portretas. Dėl savo neatitikimo Vytauto atvaizdo „kano- 
nui“ šis portretas dažniausiai atmetamas kaip prastas XVII ar XVIII 
amžiaus istorinės vaizduotės padarinys. Būtent priskyrimas vaiz- 
duotės sričiai skatina imtis portreto analizės. Ko gero, dėl atvaizdo 
nekanoniškumo šis paveikslas niekada nebuvo restauruotas, todėl, 
aptariant jo pertapymus, remiamasi stilistine analize, o ne restaura- 
cinių tyrimų duomenimis. Tikėtina, kad portretas yra ankstesniojo 
LDK bajoro, galbūt Trakų bažnyčios geradario, atvaizdo perdirbinys 
prie jo pridėjus didžiojo kunigaikščio atributus ir identifikacinį įrašą. 
Kokie gi motyvai galėjo paskatinti tokio didžiojo kunigaikščio at- 
vaizdo atsiradimą? Atspindėdamas tradicinę bajorų aprangą ir šu- 
kuoseną, suvokiamą kaip bajoriškosios tapatybės ženklas, portretas 
greičiausiai išreiškė ir bajorijos idealus, kuriuos įkūnijo nenuilstantis 
valstybės gynėjas, pergalingasis, pirmosiose mūšio eilėse stovėjęs 
karvedys ir nuoširdžiai pamaldus valdovas (šiame portrete ant Vy- 
tauto krūtinės kabo Švč. Mergelę Mariją su Kūdikiu vaizduojantis 
medalionas). Beje, toks Vytautas jau pažįstamas iš kitų šaltinių, XVI 
amžiaus Radvilas garsinę poetai savo patronus nedvejodami greti- 
no su didžiuoju kunigaikščiu. Bajorų balsą išreiškęs Samuelis Dau- 
girdas rašė, kad praeities valdovai asmenišku pavyzdžiu įkvėpdavę 
bajorus žygiams. Tad kyla klausimas, ar šiame portrete nebus užfik- 
suotas LDK bajorijos susitapatinimas su šlovinguoju valdovu, ar čia 
neišreikštas noras Vytaute matyti save, valstybės gynėjus, priėmu- 
sius atsakomybę už savo krašto likimą. 

Pranciškaus Smuglevičiaus (1745-1807) eskizas iš albumo, kadai- 
se priklausiusio Varšuvos pilies karališkiems rinkiniams, išsiskiria LDK 
dailėje reta istorine tema. Eskize vaizduojamas soste priešais karo 
palapinę sėdintis Vytautas, jo dešinėje stovi šarvuotas riteris, kairė- 
je - kontušu vilkintis vyras. Antrame plane matyti palapinių eilės ir 
kariai. [..] Atkreiptinas dėmesys, kad Smuglevičiaus Vytautas daug 
artimesnis Trakų portretui - tai soste sėdintis, kontušu vilkintis, man- 
tija apsigobęs barzdotas vyras, jam prie šono kabo kalavijas, o galvos 








apdangalas nė kiek neprimena didžiojo kunigaikščio mitros. Išskirti- 
nė ir pati pokalbio scena - didysis kunigaikštis nebėra pergalės ikona 
kaip daugumoje jo portretų, o asmuo, besidalijantis patirtimi su savo 
valdiniais. Nežinia, ar tokį sprendimą paskatino XVIII amžiaus pabai- 
gos nuotaikos ar pakitęs Vytauto įvaizdis - savo valdovo tarp savųjų 


didikų ir bajorų. 


Interpretacijos gairės 


Vincas Grybas, Paminklas Vytautui Didžiajam Kaune, 1932; atkur- 


tas 1989. 

Paminklą sudaro bronzinė didžiojo Lietuvos 
kunigaikščio Vytauto figūra, stovinti ant gra- 
nitinio postamento, kuriame iškaltos palin- 
kusios rusų, totorių, Vokiečių ordino ir lenkų 
karių figūros. Kompozicija nurodo seną karve- 
džio, laimėjusio mūšį, pakėlimo ritualą, tačiau 
Jį praplečia, mat Vytautą,kelia“ ne jo kariauna, 
o nugalėtieji svetimšaliai. Postamente iškalti 
skirtingų tautybių kariai - tai kariuomenių ir 
tautų personifikacijos. Vytauto laimėtus mū- 
šius prieš rusus, totorius ir Vokiečių ordiną 
patvirtina rašytiniai šaltiniai, tačiau lenkų ka- 
rio figūra yra istorinis nesusipratimas - didysis 
kunigaikštis nėra kariavęs su Lenkija. Ši figūra 
interpretuotina kaip tarpukario politinių norų 
išsipildymas vaizde, siekiamybę - Vilniaus 
krašto gražinimą Lietuvai - paverčiantis regi- 
mybe, nugalėtu lenkų kariu. Atkreiptinas dė- 


* 


„a AVA 


mesys į tai, kad paminklo užsakovė Lietuvos karo akademija 1932 m. jį 
pastatė savo rūmų kieme Aukštojoje Panemunėje, o Vytauto žvilgsnis 


buvo nukreiptas į Vilnių. 

Giedrės Mickūnaitės nuotrauka, 2005 














Giedrės Mickūnaitės nuotrauka, 2006 

Nežinomas LDK autorius, Berniukas su 
rože, XVIII a. vid., drobė, aliejus, Žemaičių mu- 
ziejus „Alka“, 1940 m. gautas iš nacionalizuoto 
Platelių dvaro 

Kontrapostu stovintis vaikas, vilkintis su- 
mažintais suaugusiojo drabužiais ir dėvintis 
baltą pudruotą peruką, putlia ranka rodo į 
paveikslo žiūrovą. Fono kairėje - drožiniais 
dekoruotas stalas, ant jo skaidraus stiklo va- 
zoje - rausvas rožės žiedas; dešinėje - raudo- 
na draperija, ant kurios padėta kailiu pamuš- 
ta kepurė. Naujaisiais laikais vaikas suvoktas 
kaip sumažinta suaugusiojo kopija, todėl jo 
reprezentacijoje vaikystę išreiškia tik kūnas, 
ne kostiumas. Aristokratišką berniuko kilmę 
pabrėžia apranga, prie šono kabantis lenktas kardas - išskirtinis bajo- 
ro atributas, valdinga poza. Kilmės reprezentacija užgožia vaiko kūną, 
ofono motyvai - kelionę nurodanti kepurė ant raudonos - gyvenimo 
spalvos draperijos, ir laikinumą simbolizuojantis skintos gėlės žiedas 
trapaus stiklo vazoje, stovinčioje ant gausybės motyvu - vaisiais ir 
piligrimų, lankančių Kristaus kapą, ženklu kriaukle dekoruoto stalo. 
Ką šis paveikslas teigia apie kilmę, vaikystę, bajorystę ir laiką? Kodėl 
vaizdo elementai jungiami į priešybes? Kaip šiame kūrinyje susijusi 
universali portreto funkcija ir individo samprata? Ar tai gyvo ar miru- 
sio berniuko portretas? 


Buvusi sinagoga, XIX a. II p. (rekonstruota 1926 m.), kultūros centro 
„Salonta“ pastatas (rekonstruotas 1958 m.), Salantai 

Klasicizmo stiliaus XIX a. II pusėje pastatyta mūrinė Salantų sinago- 
ga buvo rekonstruota po 1926 m. gaisro. Jos eksterjeras įgavo moder- 
nizmo architektūros bruožų, o interjere buvo išlaikyta ne tik klasicizmo 
estetika, bet ir virš bimos įrengtas aklasis kupolas po šlaitiniu stogu - 
konstrukcinis ir semantinis elementas, atsiradęs dėl judėjų architektūri- 








nės raiškos suvaržymų 
ir tapęs litvakų sinago- 
gų savastimi. Po An- 
trojo pasaulinio karo 
sinagoga paversta kul- 
tūros namais: šiaurės 
rytų fasado priestatas 
pakeitė plano struktū- 
rą, segmentinių arkų 
langai perdaryti į sta- 
čiakampius, modernistinėms mentėms prilipdyti kapiteliai, frontono 
skydas papuoštas stilizuotais liaudiškais augalų motyvais, sinagogos in- 
terjeras visiškai sunaikintas. Kokios ideologinės pozicijos lėmė pastato 
rekonstrukcijas? Kaip 1926 m. rekonstrukcijoje išreikšta Lietuvos žydų 
tapatybė ir ideologinė pozicija? Kokią tapatybę konstruoja 1958 m. 
rekonstrukcija, kokie jos ideologiniai dėmenys? 


Dionizo Poškos Baublys, 1812, Bijotai, XX a. 
pradžios atvirukas. (iš: Nastazija Keršytė, Lie- 
tuvos muziejai iki 1940 metų, Vilnius: Lietuvos 
Nacionalinis muziejus, 2003, 8 pav., p. 54) 

Tuščiaviduris stuobrys ar laiko mašina? 
Valstietiškas sodo paviljono sekinys ar „proto 
vaistinė“, kuriai neprilygsta nė Goethe's to- 
šies namelis Veimaro parke? Tūkstantmečio 
ąžuolo kamienas yra mediena, jos vaizdinys 
- nenutrūkstamas ryšys su istorija. Vaizdinį 
įžodino Adomas Mickevičius poemoje Po- 
nas Tadas, iš jo naivumo šaipėsi savaitraščio 
„Wiadomošci Brukowe“ feljetonistai, nes tai 
sąmonę užkrečiantis vaizdinys. Šio stuobrio 
paveikta brendo tautiškumo ideologija ir bręsdama saugojo Baublį 
kaip paminklą ir užkratą, gaivinantį žemaičių sąmonę. 

Socialinė dailės istorija 

Tyrimų objektas 

Socialinė dailės istorija siekia nustatyti ir išanalizuoti socialinius 
veiksnius, lėmusius dailės kūrinio(-ių) arba reiškinio(-ių) sukūrimą / 
atsiradimą ir jo(-ų) funkcionavimą visuomenėje. Kitaip sakant, socia- 
linė dailės istorija - tai dailėtyros metodas, kurio tyrimų objektas yra 
ideologinės ir materialinės meninės kūrybos ir jos produktų sklaidos 
skirtingose istorinėse bendruomenėse sąlygos, aprėpiančios įvairius 
dailininko ir visuomenės santykių aspektus. Socialinę dailės istoriją 
domina dailininko socialinis statusas, jo ryšiai su užsakovu, dailės rin- 
kos ypatumai, dailės kūrinio legitimacijos mechanizmai, dailės madų 
atsiradimas ir plitimas, dailės gyvenimą reguliuojančių institucijų bei 
organizacijų raida ir pan. 

Socialinės dailės istorijos autoriai taip pat siekia ištirti dailės kū- 
rinių politinę prigimtį ir parodyti specifinį dailės vaidmenį reprezen- 
tuojant ir skleidžiant ideologijas, įsitikinimus, kurie leidžia palaikyti 
ir įteisinti socialinius santykius, t. y. traktuoja dailę kaip galios įtvirti- 
nimo priemonę bei simbolį. Metodo šalininkai, žvelgiantys į dailę iš 
galios santykių perspektyvos, analizuodami ir interpretuodami arte- 
faktus siekia išryškinti prieštaravimus, konkuruojančių ideologijų ir už 
jų slypinčių politinių bei socialinių interesų konfliktus. 

Socialinės dailės istorija remiasi nuostatomis, kad: 

visi dailės kūriniai yra istoriški ir išreiškia savo epochą; 

kiekvienas kūrinys turi autorių(-ius) ir užsakovą(-us); 

kiekvieną kūrinio suvokimą, interpretaciją ir/arba reinterpretaci- 
ją nulemia konkrečios istorinės (dažniausiai politinės ir ekonominės) 
aplinkybės; 

dailė visada yra veikiama ideologijos ir atstovauja tam tikros vi- 
suomenės grupės interesams; 

užsakovas paverčia dailininką savo idėjų ir vertybių ruporu; 

dailės kūrinys yra neužbaigtas tol, kol įgyja žiūrovą, publiką, kurie 
perkelia jį į kitą kontekstą ir veikimo sferą. 


Metodo bruožai 

Gryna socialinė dailės istorija praktiškai neegzistuoja, išskyrus 
mėginimus dailės tyrimams tiesiogiai pritaikyti marksistinę ekonomi- 
nės ir socialinės „bazės“ ir kultūrinio „antstato“ teoriją". Šiuo metodu 
siekiama atskleisti vaizdinių simbolines bei ideologines prasmes, ta- 
čiau vaizdinių istorija paprastai paliečiama tiek, kiek ji siejasi su visuo- 
menės poreikių tenkinimu. 

Tyrimo tikslai socialinės dailės istoriką verčia pasitelkti įvairių kitų 
disciplinų žinias ir duomenis. Analizuojant ideologines meninės kū- 
rybos aplinkybes, nagrinėjama užsakovų veikla, jų santykiai su dai- 
lininku, mecenavimo motyvai. Tokia analizė suartėja su kolekciona- 
vimo ir mecenavimo tyrimais, naudojasi jų duomenimis ir suteikia 
jiems naujų įžvalgų. Socialinės dailės istorijos akiratyje svarbią vietą 
užima dailininkų visuomeninio statuso klausimas, apimantis kūrėjų 
organizacijų istoriją nuo viduramžių cecho iki šiuolaikinių galerijų, 
reikalaujantis dailės rinkos studijų ir pan. Kolekcionavimo istorijos 
ir teorijos, muziejininkystės, parodų fenomeno, dailės rinkos tyrimai 
nuo seniausių laikų iki mūsų dienų aprėpia kultūrinius, ekonominius, 


1 Ekonomikos teoretikas ir filosofas Karlas Marxas (1818-1883) veikale Kapitalas 
(Das Kapital; pradėtas spausdinti 1867) savo teoriją apie kapitalistinės visuomenės 
pagrindą - išnaudojamąjį darbą - perteikė pasitelkdamas bazės ir antstato 
metaforą. Pasak jo, bazė - tai ūkinių santykių visuma, antstatas - visuomenės ir 
valstybės institucijos. Bazė garantuoja materialinį antstato išlaikymą, o antstatas 
kuria ir palaiko save legitimuojančią ideologiją (ideologija suprantama kaip tarpu 
savyje susijusių idėjų visuma). Remiantis marksizmo teorija, menas - viena 
ideologijos priemonių, kurią dominuojančioji klasė pasitelkia tam, kad išlaikytų 
sau palankius klasinius santykius (arba kurią pasitelkia išnaudojamieji, kad 
suardytų juos varžančią visuomenės santvarką). 

teisinius aspektus. Tam reikia minėtų sričių žinių, kad būtų sufor- 
muojamas kontekstas, kuriame iškyla meninio skonio ir meno madų 
klausimai, vedantys prie grupių psichologijos. Materialinių kūrybos 
sąlygų bei aplinkybių tyrimai aprėpia dailės medžiagų ir technikos 
istoriją; atitinkamai socialinės dailės istorijos darbuose naudojamos 
mokslo ir technologijų žinios. 

Taigi socialinė dailės istorija remiasi ekonominės, politinės, socia- 
linės istorijos duomenimis, ji artimai susijusi su kultūros istorija ir kul- 
tūros sociologija, taip pat su tokiomis disciplinomis kaip mentaliteto 
bei atminties studijos, etnologija, antropologija, kolektyvinė psicho- 
logija ir kt. Kai socialinės dailės istorijos objektas yra modernizmo ir 
postmodernizmo dailė, priartėjama prie dailės kritikos ir kultūrinės 
žurnalistikos. 


Metodo atsiradimas ir raida 

Socialinė dailės istorija kaip savitas metodas paplito nuo XX a. 
8-ojo dešimtmečio. Šio metodo pripažinimas ir įsitvirtinimas susijęs 
su disciplinos kritinės autorefleksijos sustiprėjimu dailėtyroje. Jo iš- 
raiška tapo Naujosios dailės istorijos (New Art History) samprata, iš- 
plėtota XX a. 8-ajame dešimtmetyje: britų žurnalo Art History autoriai 
1978 m. paskelbė atsiribojantys nuo tradicinės dailės istorijos ir pra- 
dėjo diegti naujas teorines bei metodologines prieigas. Tais pačiais 
metais socialinės dailės istorijos kursą magistrantams pasiūlė Lidso 
(Leeds) universitetas, o 1979-aisiais Midlsekso (Middlesex) Politech- 
nikos institutas pradėjo leisti socialinės dailės istorijos žurnalą Block. 
Nepaisant to, dar 1985 m. Svetlana Alpers (g. 1936) tebekėlė tegul ir 
retoriškai skambantį klausimą: „Menas ir visuomenė: turime rinktis?'2. 
Taigi metodas įsitvirtino ir buvo visuotinai pripažintas tik į baigiantis 
XX a. 9-ojo dešimtmečiui. XX a. pabaiga - socialinės dailės istorijos 


2 Svetlana Alpers, „Art and society. Must we choose?', in: Representations, 1985, 
Nr. 12, p. 1-43. 

klestėjimo laikotarpis, tai rodo gausybė įvairaus žanro dailėtyros dar- 
bų, parašytų remiantis šiuo metodu. Socialinė prieiga vizualumo ty- 
rimuose išlieka aktuali ir XXI a. pirmųjų dešimtmečių dailėtyroje. Šis 
metodas būdingas feministinei dailėtyrai, naudojamas postkoloniji- 
nėse studijose (galios diskursas), paveikė vizualinės kultūros teoriją 
(reprezentacijos sąvoka). 

Specifiniai socialinės dailėtyros bruožai pradėjo ryškėti XX a. 
3-ajame dešimtmetyje, kai buvo ieškoma alternatyvos formalizmo 
ribotumui, tačiau metodo ištakos siejamos su XX a. pradžia ir net 
nukeliamos į XIX a. vidurį. Aiškinantis socialinės dailės istorijos kilmę 
pasitelkiami XIX a. antrosios pusės kultūrai charakteringi reiškiniai: 
visuomenės gyvenimo, visų pirma, socialinės nelygybės ir klasių skir- 
tumų kritika, intensyvi socialinių mokslų raida, meno kūrėjų ir teo- 
retikų pasipriešinimas koncepcijai „menas menui“, meno socialumo 
idėjos ir kaip jų pasekmė - pastangos dailės priemonėmis reformuoti 
visuomenę. Tarp XIX a. autorių, inspiravusių socialinės dailės istorijos 
tyrėjus, minimi: tapytojo, realizmo protagonisto Gustave'o Courbet 
bičiulis prancūzų socialistas Pierre'as Josephas Proudhonas (ypač jo 
veikalas Apie dailės ir jos socialinės paskirties principą, 18653), šveicarų 
istorikas Jacobas Burckhardtas (reikšmingu kultūros istorijos veikalu 
pripažintas jo dvitomis Italų Renesanso kultūra, 1860*), anglų dailinin- 
kas ir mąstytojas Williamas Morrisas, vokiečių kilmės filosofas ir eko- 
nomistas, komunizmo mokslinės doktrinos kūrėjas Karlas Marxas ir kt. 
Socialinės dailės istorijos metodologiniam kontekstui priskiriami šie 
XX a. pirmosios pusės humanistiką reformavę autoriai: vokiečių eru- 
ditas ikonologijos metodo kūrėjas Aby Warburgas, prancūzų medie- 
vistikos, vadinamosios Analų mokyklos, atstovai (Marc Bloch, Lucien 
Febvre), Frankfurto mokyklos filosofai, ypač Walteris Benjaminas. 

Socialinis požiūris į dailę, pradėtas reikšti nuo XIX a. vidurio, me- 


3 Pierre-Joseph Proudhon, Du principe de'lart et de sa destination sociale, Paris: 
Garnier frėres, 1865. 
4 Jacob Burckhardt, Die Kultur der Renaissance in Italien, Basel: Schweighauser, 1860. 

todo bruožų įgijo XX a. 4-6-ojo dešimtmečių marksistinių pažiūrų 
dailės istorikų veikaluose. Marksistinės pakraipos dailės istorikai Mar- 
xo tezę apie ekonominės gamybos įtaką socialiniams ir politiniams 
santykiams mėgino perkelti į kultūros istorijos ir teorijos sritį, many- 
dami, kad taip pavyks suprasti ir paaiškinti meno vietą ir vaidmenį 
visuomenės gyvenime. Pasitelkiant Marxo terminiją, bandyta įvardyti 
priežastinius ekonominės bei socialinės „bazės“ ir meninio bei kultū- 
rinio „antstato“ ryšius. Susiejus dailę su socialiniais procesais, atskleis- 
ti tam tikri meno raidos dėsniai, kurių nepavyko apčiuopti taikant sti- 
lių analizės ir kitus metodus. Tai laikoma marksistinės dailės istorijos 
privalumu ir nuopelnu dailės istorijai. Prie programinių ankstyvosios 
marksistinės dailėtyros tekstų priskiriami Lietuvoje gimusio JAV dailės 
istoriko Meyerio Schapiro (1904-1996) straipsniai (dalis jų pasirodė 
žurnaluose Marxist Ouarterly, The New Masses ir The Partisan Review) 
ir iš Vengrijos kilusių britų meno istorikų veikalai: Arnoldo Hauserio 
(1892-1978) keturtomis Socialinė dailės istorija (1951-1958)5 bei 
Frederico Antalio (1887-1954) studija Florencijos tapyba ir jos soci- 
alinis fonas (pirmas leidimas 1947; pakartotiniai leidimai 1975, 1977, 
19869). 

Schapiro viduramžius ir renesansą suvokė kaip feodalizmo nuos- 
mukio ir kapitalizmo augimo erą. Hauseris dailės istoriją analizavo 
remdamasis klasių santykiais, siekdamas parodyti, kaip dailė atsklei- 
džia politinės ir ekonominės galios instrumentų naudojimą (jis pri- 
pažino ir dailės imanentinę raidą, negalimą ištirti socialinės analizės 
priemonėmis, įspėjo, kad socialinė perspektyva dažnai ignoruoja 
estetinės kokybės vertinimą). Siekis parodyti, kaip dailės procesus 
veikia visuomeninės galios struktūros, liko aktualus ir neomarksizmo 
dailės istorijos atstovams. Pasitelkdami sudėtingesnes priemones nei 
pirmtakai, jie mėgino atskleisti, kaip dailė reprezentavo atskiras vi- 


5 Arnold Hauser, Social Art History, 4 t., London: Routledge 8: Kegan Paul, 
1951-1958. 
6 Frederic Antal, Florentine Painting and Its Social Background, London: K. Paul, 1947. 

suomenės klases, kaip meninius įvaizdžius lėmė ekonominės aplin- 
kybės ir veiksniai, kaip dailės kūriniai įvaizdino politikos idėjas ir pa- 
dėjo ideologijų sklaidai. 

Lūžis marksistinės ir apskritai socialinės dailės istorijos raidoje 
siejamas su XX a. 8-ojo dešimtmečio pradžia. Keli tuo metu pasiro- 
dę veikalai suteikė naujų impulsų socialinės dailės istorijos raidai. 
Tai JAV dailės istorikės, vienos iš feministinės dailėtyros pradininkių 
Lindos Nochlin (g. 1931) studija Realizmas (1971)? ir ypač dvi britų 
dailės istoriko Tymothy J. Clarko (g. 1943) knygos: Žmonių paveiks- 
las: Gustave Courbet ir 1848-ųjų revoliucija (1973) ir Absoliutinis bur- 
žua: dailė ir politika Prancūzijoje 1848-1851 (1973). Nochlin ir Clarkas 
nagrinėjo XIX a. vidurio ir antrosios pusės dailę, reprezentuojančią 
socialinių pervartų epochą, kuri įtvirtino naujos, savo rankose galios 
instrumentus sutelkusios socialinės klasės - buržuazijos - pozicijas 
ir ženklino masiniam vartojimui skirtos miesto kultūros atsiradimą. 
Marksistinė prieiga jiems buvo paranki priemonė, leidžianti apčiuopti 
ir įvardyti analizuojamų meno reiškinių esmines savybes. Amžininkai 
jų veikalus vertino prieštaringai; ypač karštų diskusijų dėl pernelyg 
tiesmuko sąvokų klasė“ ir „ideologija“ taikymo dailės interpretacijoje 
sukėlė Clarko monografija Modernaus gyvenimo paveikslas. Paryžius 
Manet ir jo sekėjų paveiksluose (198 5)*. Kiti du baziniai Clarko terminai 
„Spektaklis“ ir „spektaklio visuomenė“ susiję su jo asmenine patirtimi 
dalyvaujant tarptautiniame situacionistų judėjime ir šio judėjimo ide- 
ologų, visų pirma Guy Debord'o (1931-1994), įtaka. 

Polemika dėl neomarksizmo ribotumo padėjo plačiau pažvelgti 


7 Linda Nochlin, Realism, Penguin books, 1971. 

8 Timothy J. Clark, Image of the People: Gustave Courbet and the 1848 Revolution, 
Berkeley: University of California Press, 1973; Idem, The Absolute Bourgeois: Artists 
and Politics in France, 1848-1851, Berkeley: University of California Press, 1973. 

9 Timothy J. Clark, The Painting of Modern Life. Paris in the Art of Manet and his 
Followers, Priceton: Princeton University Press, 1985; šios knygos kritiką žr. Hilton 
Kramer, „T. J. Clark and the Marxist critigue of modern painting“, in: The New 
Criterion, [interaktyvus],1985, Nr. 3, www.newcriterion.com/articles.cfm/T-J-- 
Clark-and-the-Marxist-critigue-of-modern-painting-6863> [žr. 2011-10-10]. 

į socialinės dailės istorijos siekius bei galimybes ir atskleidė, kad jau 

nuo XX a. 5-ojo dešimtmečio šis metodas sėkmingai plėtojamas pa- 

sitelkiant su marksizmu nesusijusius diskursus. Pavyzdžiui, išryškėjo 

Wilhelmo Pinderio mokinės JAV dailės istorikės Elizabeth Gilmore 

Holt (1906-1987), britų dailės istoriko Franciso Haskello (1928-2000) 

tyrimų reikšmė. Holt domėjosi dailės parodų ir kritikos istorija, vertė 

ir leido probleminius dailės šaltinių rinkinius. Nuo 4-ojo dešimtmečio 

plėtotus tyrimus ji apibendrino monografijoje Žiūroviškos dailės tri- Šaltiniotyra 

umfas: parodų ir kritikos iškilimas (1977)'*. Haskello vardą išgarsino jau 

pirmas jo veikalas Patronai ir tapytojai. Dailės ir visuomenės santykiai 

baroko epochos Italijoje (1963)"", skirtas mecenatystės klausimams. Jo 

antra monografija Pakartotiniai dailės atradimai. Kai kurie Anglijos ir 

Prancūzijos skonio, mados ir kolekcionavimo ypatumai (1976)** patvir- 

tino socialinės dailės istorijos metodo efektyvumą tyrinėjant dailės 

rinkos formavimąsi, meninio skonio reikšmę ir įtaką dailės madų pliti- 

mui, kartu dailės pirkimui bei rinkimui. 
Nuo XX a. 9-ojo dešimtmečio socialinės dailės istorijos prieiga 

pradėta sieti su reprezentacijos ir vizualumo studijomis. Šiuo požiūriu 

išsiskiria vokiečių dailės istoriko Hanso Beltingo (g. 1935) darbai, iš 

kurių minėtina monografija Paveikslas ir žiūrovas Viduramžiais: anks- 

tyvųjų Kristaus kančios atvaizdų forma ir funkcija (1981)". Ikonologija 
Socialinės dailės istorijos bruožų turi daugelis XX a. pabaigoje 

- XXI a. pradžioje pasirodžiusių įtakingų tyrimų, skirtų tiek klasiki- Vaizdo 

nių epochų, tiek modernybės menui. Tarp žinomų dailėtyrininkų, antropologija 


10 Elizabeth Gilmore Holt, The Triumph of Art for the Public: the Emerging Role of 
Exhibitions and Critics, New York: Doubleday, 1977. 

11 Francis Haskell, Patrons and Painters. A Study in the Relations between Italian Art 
and Society in the Age of the Barogue, New York: Alfred N. Knopf, 1963. 

12 Francis Haskell, Rediscoveries in Art. Some Aspects of Taste, Fashion and Collecting in 
England and France, New York: Cornell University Press, 1976. 

13 Hans Belting, Das Bild und sein Publikum im Mittelalter: Form und Funktion frūher 
Bildtafeln der Passion, Berlin: Mann, 1981; vertimas į anglų k.: /mage and Its Public 
in the Middle Ages: Form and Function of Early Paintings of the Passion, vertė Aristide 
D. Caratzas, 1990. 

be kitų prieigų naudojusių ir socialinės dailės istorijos metodą, 
minimas britų mokslininkas Michaelis Baxandallis (1933-2008), 
laikomas vienu ryškiausių Naujosios dailės istorijos atstovų. Tokios 
priemonės kaip visuomenės gyvenimo sąlygų tyrimas, tekstologinė 
analizė (todėl Baxandallis įdomus ir tyrinėjantiems dailės istorijos 
šaltinius), leido jam praturtinti tradicinę ikonografinę analizę bei re- 
kontekstualizuoti pasirinktus artefaktus, o tai ir yra pagrindinis bet 
kurio naujo metodo siekis. Baxandallio dailėtyros interesų laukas 
buvo gana platus - nuo renesanso epochos Vidurio Italijos iki Pi- 
casso Paryžiaus. Atitinkamai jo darbai suteikė impulsų ir klasikinės 
dailės, ir modernizmo tyrimams. Kontekstualumas lėmė jo tyrimų 
tarpdalykinį aktualumą - Baxandallio darbai gerai žinomi kultūros 
Šaltiniotyra istorikams. 

Ypač smarkiai socialinė prieiga paveikė XIX ir XX a. dailės istorijos 
tyrimus, parodų kuravimo praktiką, ypač turint omenyje objekto pa- 
sirinkimą, temos formulavimą ir pristatomų artefaktų interpretavimą 
(eksponuojant dailės kūrinius pradėta naudoti gausi papildoma vaiz- 
dinė medžiaga, sukurianti atitinkamą kontekstą jiems suvokti). Kaip 
metodas taikytas modernizmo dailės tyrimams, rodo ir dailės istori- 
jos periodikos pokyčiai, pavyzdžiui, 1986 m.„Wolfsonian Foundation“ 
pradėtas leisti The Journal of Decorative and Propaganda Arts, skirtas 
XIX-XX a. dailės istorijos problematikai. 

Būtent muziejų praktikos ir parodų tyrimų srityje socialinė dailės 
istorija siejasi su sociologijos disciplina. Tai ypač gerai parodo įtakin- 
go XX a. antrosios pusės prancūzų kultūros sociologo, antropologo 
ir filosofo Pierre'o Bourdieu (1930-2002) atvejis. Jo suformuluo- 
tos kultūrinio, socialinio ir simbolinio kapitalo, habitus arba „laukų“, 
„simbolinės prievartos“ sąvokos, padedančios analizuoti meno var- 
tojimo mechanizmą, jo sąsajas su vartotojo padėtimi visuomenėje, 
buvo sėkmingai pritaikytos tiriant muziejų ir parodų praktiką, dailės 
rinką ir kūrinių kolekcionavimą. Bourdieu darbų įtaką dailės istorijai 
sutvirtino ir tai, kad jis pats sėkmingai derino teorinius apmąstymus 
su empirinėmis studijomis, įsitraukdamas į socialinius dailės tyrimus 

(pvz., su Alainu Darbeliu parengta studija Meilė dailei: Europos dailės 
muziejai ir jų publika, 1969'*). Bourdieu atskleista „socialinio kapitalo“ 
reikšmė tapo svariu argumentu prieš marksistinį ekonominių veiks- 
nių reikšmingumą. 

Norint įvertinti socialinės dailės istorijos reikšmę ir įtaką dailėtyrai, 
pakanka palyginti dabartinius leidinių katalogų sudarymo kriterijus 
su taikytais pačioje XX a. pabaigoje. Vos prieš dešimt metų tokių žo- 
džių junginių kaip „dailė ir visuomenė“, „dailė ir valstybė“, „dailė ir po- 
litika“, „dailės mecenatas“ katalogų sistemoje apskritai nebuvo; dabar 
ne tik yra, bet ir juos pasitelkę randame šimtus monografijų, parodų 
katalogų, straipsnių rinkinių. 

Socialinės dailės istorijos prieiga gana plačiai taikoma šiuolaiki- 
nėje Lietuvos dailėtyroje. Pirmieji intuityvaus pobūdžio mėginimai 
interpretuoti XX a. Lietuvos dailės istoriją per visuomenės gyvenimo 
prizmę pateikti straipsnių rinkinyje Žmogus ir aplinka XX a. Lietuvos 
dailėje (1992). Šį XX a. dailės istorijos tyrimų metodą pagrindė ir sė- 
kmingai naudoja minėto rinkinio straipsnių autorės Lolita Jablonskie- 
nė, Giedrė Jankevičiūtė ir Jolita Mulevičiūtė. Socialinės dailės istorijos 
elementų esama Laimos Laučkaitės-Surgailienės darbuose, skirtuose 
XX a. pradžios Vilniaus meninei kultūrai, Lijanos Šatavičiūtės-Natale- 
vičienės XX a. pirmosios pusės Lietuvos dailiųjų amatų ir taikomosios 
dailės tyrimuose. Socialinės dailėtyros principus perėmė jaunesnės 
kartos sovietinio ir posovietinio laikotarpio dailės ir dailės gyvenimo 
tyrinėtojos Laima Kreivytė, Skaidra Trilupaitytė, išplėtojo Clarko sekė- 
ja Lietuvoje vadintina Linara Dovydaitytė. Lietuvos Didžiosios Kuni- 
gaikštystės dailės tyrimams socialinės dailės istorijos metodą taiko 
mecenatystės klausimais besidominti Aistė Paliušytė, taip pat istorikų 
išsilavinimą įgiję jos kolegos Lina Balaišytė ir Mindaugas Paknys. 


14 Pierre Bourdieu, Alain Darbel, Lamour de "art: les musėes dart europėens et leur 
public, Paris: Les Ėditions de Minuit, 1969; vertimas į anglų k.: The Love of Art: 
European Art Museums and Their Public, Polity Press, 1991. 

Tyrimo klausimai: 
„ Kada ir kokiomis visuomenės gyvenimo aplinkybėmis sukurtas 


- 


kūrinys? 


N 


„Kas buvo / yra kūrinio užsakovas? Koks jo socialinis statusas? 

3. Koks kūrinio autoriaus socialinis statusas (pvz., dvaro dailininkas, 
amatininkų cecho narys, dailininkas mėgėjas, valstybės dotuoja- 
mos dailininkų organizacijos narys ir pan.)? 

„Kokiomis aplinkybėmis užsakovas pasirinko dailininką(-us)? 

„Kokias epochos politinio ir/ar socialinio gyvenimo realijas perteikia 


nu 5 


kūrinys? 
6. Kokios autoriaus ir užsakovo pažiūros bei ideologinės nuostatos 
lėmė siužetą, ikonografiją, išraiškos priemones? 
„Kaip vyko (buvo organizuojamas) darbo kūrimo procesas? 


0 N 


„Kaip amžininkai vertino kūrinį? Kokiai auditorijai jis buvo skirtas? 

9. Jei kūrinys buvo dauginamas ir reprodukuojamas, kada ir kokiu 
mastu? 

10. Kokia darbo mastelio ir medžiagų reikšmė kūrinio suvokimui? 

11. Koks kūrinio kilmės ir vartojimo santykis su institucijomis? 

12. Ar darbo prasmė kada nors buvo keičiama dėl politinių tikslų? Jei 

taip, dėl kokių ir kaip tai buvo daroma? 


Dailėtyros tekstų pavyzdžiai: 


Svetlana Alpers, „Kaip padarytas Rubensas“ - paveikslo „Ker- 
mošius“ (1631, drobė, aliejus, Paryžius, Luvras) analizė (sutrumpin- 
tas vertimas iš: Idem, The Making of Rubens, New Haven, London: Yale 
University Press, 1995, ištrauka skelbiama be nuorodų, iš anglų k. ver- 
tė Giedrė Mickūnaitė) 


[P. 302-307] 
Visų pirma, kodėl Rubensas pasirinko valstiečių temą? Kaip galime 
paaiškini jo norą vaizduoti valstiečius būtent tuo metu? Kokia buvo 








SOCIALINĖ DAILĖS ISTORIJA 


Flandrijos - kaip įprasta, vartosiu šios provincijos pavadinimą visiems 
Ispanijos Nyderlandams apibūdinti - padėtis ir Rubenso požiūris į ją, 
kai jis tapė „Kermošių“? Kokią įtaką mūsų požiūriui į paveikslą visa tai 
gali daryti? 


I. Aplinkybės 

1630 m. kovą Rubensas grįžo namo po beveik pusantrų metų 
nuolatinių diplomatinių kelionių Ispanijoje ir Anglijoje, į kurias vyko 
kaip Ispanijos Nyderlandų valdovės Izabelės pasiuntinys. Septynių 
mėnesių vizitas Ispanijoje, kurioje, be kitų tapybos užduočių, jis, ma- 
noma, kopijavo daugybę Tiziano paveikslų iš Ispanijos karališkųjų rin- 
kinių, išsiskyrė neįprastu, bet tuo metu Rubensui būdingu dailės ir 
diplomatijos mišiniu. Gebėjimas derėtis su karališkaisiais mecenatais 
buvo vienas to meto dailininkams reikalingų įgūdžių, bet daile pri- 
dengtos Rubenso diplomatinės pareigos kone neturėjo precedento. 
Visam tam reikėjo ne tik energijos bei takto, bet ir išskirtinės tapytojo 
rankos, diplomato iškalbos ir socialinių įgūdžių jungties, apie ką tuo 
metu ne visuomet atsiliepta palankiai. Diplomatinis Rubenso tikslas 
(ko gero, nepasiekiamas) buvo susitarti dėl kovojančių šiaurinių ir pi- 
etinių Nyderlandų provincijų (grubiai tariant, šiandienos Olandijos ir 
Belgijos) paliaubų, kad savo kraštui, ypač Antverpeno miestui, grąžin- 
tų ekonominę gerovę. (Prieš Ispaniją sukilę olandai dumblu užtvenkė 
per Antverpeną tekančią Šelto upę, ir taip sėkmingai užblokavo mies- 
tą sužlugdydami Antverpeno uostą.) 1630 m. kovą Rubensas sėkmin- 
gai susiderėjo dėl Ispanijos ir Anglijos paliaubų, tikėdamasis, jog tai 
taps žingsniu jo tikslo link. Grįžęs į Antverpeną sėkmę viešuosiuose 
reikaluose Rubensas vainikavo vedybomis su antrąja žmona, jaunąja 
Helena Fourment, surengtomis 1630 M. gruodį, prieš pat pasirašius 
paliaubų sutartį. Šiuos laimingus įvykius miniu, nes „Kermošius“, ku- 
rio nutapymas įtikinamai datuojamas po metų ar dvejų, dažniausiai 
siejamas su namo pas naują žmoną ir savo meną grįžusio tapytojo-di- 
plomato vėl prabudusia meile Flandrijai. Taigi, iš naujo atrasta laimė 
sudarė sąlygas kūrybai. 

Kai toks meno ir politikos internacionalistas kaip Rubensas grįžta 
namo ir nutapo savo krašto tradicijos paveikslą, atrodo, kad tarp jo 
gyvenimo ir meno yra ryšys. Tačiau šis numanomas ryšys sudėtingė- 
ja rekonstravus viešosios erdvės aplinkybes. Kai Rubensas sugrįžo, 
švęsti nebuvo ko. Užuot įsivyravus lauktajai taikai, sutartis suderėta 
neatsižvelgiant į įspūdingus olandų karinius laimėjimus. 1629 m. jie 
užėmė Hertogenbošą, vieną pagrindinių Brabanto miestų, tradiciškai 
lyginamą su Antverpenu, Briuseliu ar Liuvenu. Ekonominį spaudimą 
patyręs Ispanijos karalius Pilypas IV atsisakė padėti. Jis apsisprendė 
nedidinti savigynai skirtos karinės pagalbos lojalioms provincijoms 
ir neleisti joms vesti savarankiškų taikos derybų su Olandijos Respu- 
blika. Trumpai tariant, Ispanija neatsisakė nei minties laimėti prieš 
Olandiją, nei leido Ispanijos Nyderlandams šiuos planus įgyvendinti 
patiems. Padėtis tapo tokia rimta, kad 1632 m. Flandrijos aukštuome- 
nė sukilo prieš savo valdovę ir patikimą Rubenso darbdavę ercherco- 
gienę Izabelę. 

Ambrogio Spinolos, kurį Rubensas vertino ir kaip draugą, ir kaip 
mecenatą, mirtis 1630 m. rudenį, praėjus pusmečiui nuo Rubenso 
grįžimo namo, veikiausiai buvo įvykis, akivaizdžiausiai atskleidęs 
esminius ir, manyta, neišsprendžiamus Ispanijos ir Flandrijos skirtu- 
mus. Maždaug dvejais metais anksčiau, Spinolai rengiantis išvykti iš 
Flandrijos į Ispaniją, Rubensas nutapė jo portretą. Garbingos Genujos 
šeimos atžala, Ispanijos karo vadu tarnaujantis Spinola - neilgai tru- 
kus už šią tarnybą jį įjamžins ir Velazguezas, pavaizduosiantis jį kaip 
gailestingą nugalėtoją po Bredos kapituliacijos - Rubensui įkūnijo 
didžiąją Flandrijos viltį sulaukti Ispanijos paramos siekiant taikos su- 
sitarimo Nyderlanduose. Tad mirtis Italijoje, į kurią jis buvo priverstas 
išvykti iš Nyderlandų, pastarųjų nesutarimai su Ispanijos karaliumi ir 
šio patarėju Olivaresu, tik patvirtino niūrią Rubenso nuotaiką. 

Nors Rubensas ir džiaugėsi parvykęs namo, jo laiškai, rašyti sugrį- 
žus, kalba apie asmeninę laimę, sumišusią su nerimu dėl Flandrijos 
ateities. 1631 m. pradžioje, praėjus kiek daugiau nei mėnesiui po 
vedybų, Rubensas rašo senam draugui: „Esu labai patenkintas savo 

vedybomis bei laimingas dėl taikos su Anglija“ Tada šiek tiek aprašo 
vėluojantį atlyginimą už diplomatinę tarnybą ir užbaigia: 


Taip šlykščiuosi dvaru, kad kurį laiką neplanuoju vykti į Briuselį... Nerimą kelia pras- 
tas elgesys su manimi, o viešasis blogis gąsdina. Atrodo, Ispanija ketina atiduoti 
šį kraštą kaip grobį pirmajam okupantui ir palikti jį be pinigų ir be tvarkos. Kartais 
mąstau, jog Man su šeima reikėtų pasitraukti į Paryžių ir tarnauti Karalienei Motinai 
[Marijai de Mediči]... Viliuosi, audra praeis, bet iki šiol esu neapsisprendęs ir mel- 


džiuosi Dievui, kad įkvėptų mane geriausiam poelgiui. 


Vadinasi „Kermošius“ buvo nutapytas ne tik švenčiant laimingą 
Rubenso grįžimą namo, bet ir tada, kai jo susirūpinimas Flandrijos 
ateitimi buvo toks stiprus, kad jis tuo pat metu mąstė ją palikti - ir, 
nepaisydamas būgštavimų dėl dvaro, svarstė tarnystę karaliams. Pa- 
radoksalu, bet po šešių mėnesių ne Rubensas, o Marija de Mediči 
buvo priversta bėgti, ir pasienyje ją pasitiko ne kas kitas, o ištikimasis 
tapytojas. Ispanai nepaisė Rubenso maldavimų suteikti prieglobstį 
buvusiai Prancūzijos karalienei, jo kitai didžiajai karališkajai globėjai, 
be to, (per savo motiną Joaną Austriškę) priklausančią Habsburgams, 
ir ji buvo priversta vykti toliau į Amsterdamą. „Kermošių“ paskatino 
gilus susirūpinimas Flandrija. Tam tikra prasme tai maldavimas dėl 
Flandrijos. 

Kodėl nerimaujant dėl savo krašto gręžiamasi į puotą ir valstie- 
čius? Kaip šie lėbautojai susiję su žinoma to meto faktine ir jausmine 
aplinka? Pasirodo, puota, šįkart ne valstiečių, užima neabejotiną vietą 
Rubenso tapybos santykiuose su Flandrijos būkle: tai atsiskleidė po 
kelerių metų, 163 5-aisiais, jo sukurtose Kardinolo Infanto Ferdinando, 
Pilypo IV brolio, sutiktuvių dekoracijose, kuriomis Antverpenas ofici- 
aliai pasitiko naująjį generalinį Flandrijos valdytoją. Šia proga tapyti 
skydai ir kitokios prie didžiulių medinių stovų ar pakylų tvirtinamos 
dekoracijos buvo įrengtos gatvėse ir pagrindinėse miesto aikštėse, 
pro kurias turėjo vykti procesija. Dauguma naujam valdovui sutikti 
Rubenso suprojektuotų dekoracijų, kaip įprasta, šlovino jį ir jo gimi- 

nę, pradedant nesenu triumfu prieš švedus prie Nordlingeno. Tačiau 
pabaigoje, tarsi sutiktuvių kulminacija, Ferdinando laukė eilė kitokių 
paveikslų - juose gana neįprastai buvo pavaizduotas karo siaubas ir 
jo sukeltas Antverpeno ekonominis nuosmukis. Vadinamoji Merku- 
rijaus pakyla, skirta prekybos globėjui Merkurijui, turėjo paskatinti 
Ispanijos valdytoją atgaivinti Antverpeno jūrų prekybą ir gerovę. Ro- 
dydama, kokia bloga padėtis susiklostė, centrinė Merkurijaus figūra 
nusigręžia palikdama miestą, prie išdžiūvusios urnos miega susilen- 
kęs ir bejėgis [vyras, reprezentuojantis] Šelto upę, prie jo kojų guli ne- 
vilties apimta moteris - miesto personifikacija, už jos matyti apleisti 
laivai didžiajame uoste. Sprunkančio Merkurijaus dešinėje - netekčių 
vaizdai: darbo netekęs jūrininkas, priverstas dirbti žemę, nusigręžęs 
nuo savo kastuvo į Skurdo personifikaciją, kuri tiesia jam žalią daržo- 
vę - vienintelį maistą jo vaikui; šiek tiek vilties teikia Pramonė, Skurdo 
dukra, pavaizduota jos dešinėje. Dešinėje vaizduojamas žlugimas, o 
kairėje - dosnios praeities vaizdai: Gausa srūva iš Turto personifikaci- 
jos laikomo gausybės rago. 

Galbūt stebina, tačiau siejant su„Kermošiumi“ ypač įdomu tai, kad 
ši gerovė veda į puotą, atstovaujamą puotų dievo Komio, pavaizduo- 
to tolumoje kairėje. Stebina, nes, kaip teigė artimas Rubenso draugas 
Casparas Gevaertsas arba Gevartius, atidus ir išmintingas pirmojo 
sutiktuvių dekoracijų leidimo redaktorius, Komis, arba puota, gali, o 
dažnai ir veda link nevaldomų riaušių ir nesaikingumo, vaidų ir mušty- 
nių. Kodėl iš šito daroma dorybė? Nepaisydamas atsargaus požiūrio, 
Rubensas pasirinko vaizduoti bakchišką energiją ir puotą kaip teigia- 
mą turtingos ir taikios Antverpeno praeities įvaizdį, ignoruodamas jų 
abejotinas, netgi pavojingas ar bjaurias puses. 

I] 

Tebesitęsiančio karo ir Flandrijos ekonominio nuosmukio kon- 
tekste „Kermošius“ yra taikos, įkūnytos triukšmingai geru gyvenimu 
besimėgaujančių flamų valstiečių, paveikslas. Tuo jis panašus į Komį 
ir satyrą su bakchantėmis. Ir nors,„Kermošius“ savo išraiška ir adresatu 
skiriasi nuo sutiktuvių kompozicijos ir tapybinės alegorijos, juos sieja 

rūpinimasis Flandrija. Galima sakyti, kaip sutiktuvių scenos dekoras 
pakylėtai, universaliai ir alegoriškai kalba už Antverpeno miestą, taip 
„Kermošius“ šlovina šio krašto žmones remdamasis vietine senojo 
Bruegelio žemųjų sluoksnių tradicija. 

Puotą ir puotautojus palikus nuošalyje, atkreiptinas dėmesys, kad 
už Rubenso pasirinkimo Flandrijos klestėjimo viltį reprezentuoti vaiz- 
duojant kaimo žmones glūdi ekonominės priežastys. Trumpai tariant, 
šis darbas turi ekonominį kontekstą. Nors XVI a. paskutiniais dešim- 
tmečiais karai nuniokojo kaimą, esama duomenų, kad prieš 1630 
m. žemės ūkis vėl klestėjo. Sistema, derinanti intensyvaus auginimo 
būdus su valstietiškais verslais, palaikė aukštą kaimo gamybos ir dar- 
bo lygį. XVII a. Flandrija buvo žemės ūkio vystymo pavyzdys likusiai 
Europai. 

[...] 

Rubensas nebuvo pirmasis tapytojas, tautos nevilties metais atsi- 
gręžęs į valstiečių gerovę. Kaip Bruegelis, XVI a. 7-ajame dešimtmety- 
je tapęs valstiečių šventes, Rubensas vaizdavo žmones, palaikančius 
negandų ištiktos Flandrijos ūkį. Paneigdamas savo teiginius, jog pasi- 
traukė iš politikos tam, kad tapytų, imdamas teptuką Rubensas nenu- 
sišalino nuo diplomatinių rūpesčių. Viduriniaisiais amžiaus dešimtme- 
čiais daug turtingų Antverpeno žmonių išsikraustė į kaimą. Jie tapo 
kilmingais žemvaldžiais, pakeisdami XVI a. socialinėje ir ekonominėje 
viršūnėje buvusius miesto patricijus. Po kelerių metų, kai buvo nuta- 
pytas „Kermošius“, Rubensas taip pat rado vietą tarp šių naujakilmių 
žemvaldžių. 1624 m. jis kreipėsi į Pilypą IV dėl kilmingumo patvirtini- 
mo, 0 1630 m. Karolis I jį pakėlė į riterius. (Šis šlovingas titulas tebe- 
puoselėjamas Anglijoje, kur Bondo gatvės aukcionų katalogai skelbia 
apie Sero Peterio Paulo Rubenso, arba Peter Paul Rubens, Kt., darbų 
parodas.) Žemvaldžio statusą jis įtvirtino 1635 m. nusipirkdamas Het 
Steen kaimo dvarą bei su šia nuosavybe įgydamas ir dvarininko titulą. 
Tuo pat metu, kai perspėjo Ferdinandą dėl mirštančio Antverpeno, 
Rubensas, nors tebegyveno ir tebedirbo savo didžiuosiuose Antver- 
peno namuose, prisijungė prie kaiman sprunkančių miestiečių. 


127 














GIEDRĖ JANKEVIČIŪTĖ 


128 


Rubensas tapo ponu. Bet tam, kad išvystume valstiečius pono 
akimis, reikia žiūrėti ne į Rubenso, bet į daugybę Davido Tenierso II 
(1610-1690) nutapytų kermošių. Rubenso kaimiečiai vemia, šlapina- 
si, guli girtu miegu užvirtę ant stalų ir bičiuliaujasi su paršais, Tenierso 
drobės vaizduoja švarius, gerai apsivilkusius valstiečius, besielgiančius 
pakankamai padoriai, kad jais žavėtųsi ar net kartais prie jų prisijung- 
tų pašokti aukštesnės klasės žiūrovai, kurių dvarai puošia horizontą. 
Kaimo visuomenės padorumo ir tinkamo elgesio pabrėžimas dera su 
paties dailininko nerimu dėl savo socialinio statuso. Teniersas taip pat 
norėjo tapti kilminguoju, bet jam, kitaip nei Rubensui, tai tapo ilga ir 
eikvojančia kova. Susirūpinęs dėl savo nepriklausomybės nuo dvaro 
Rubensas atsisakė vykti į Briuselį ir tapti Alberto ir Izabelės dvaro ta- 
pytoju, ir, kaip vyras bei tapytojas, stačiokiškai parodė savo pasirinki- 
mą, antrąkart į žmonas imdamas jaunatvišką pirklio dukterį, o ne dva- 
ro damą. Priešingai, Teniersas išsikėlė į Briuselį, tapo dvaro tapytoju ir 
iš dalies savo gyvenimą skyrė valdovo Leopoldo Viljamo kolekcijos 
šlovinimui tapyba, antrąja žmona pasirinko turtingą ir socialiai iškilią 
moterį, nusipirko dvarą kaime, tik lygą [apie 3 mylias] nutolusį nuo 
Rubenso Steeno, ir buvo priverstas dvidešimt penkerius metus laukti, 
kol 1680 m. buvo patenkintas jo kilmingumo prašymas. 

[...] 

Mano tikslas buvo aptarti, kaip apie 1631 m. reiškėsi Rubenso susi- 
rūpinimas Flandrija, ir taip paaiškinti tą „vietos“ jausmą, tokį akivaizdų 
„Kermošiuje“. Nepaisant to, jog Rubenso „Kermošius“ buvo sukurtas 
ypatingomis istorinėmis sąlygomis, nutapytas jis taip, kad jas peržen- 
gia. Nors akivaizdžiai priklauso vaizdavimo tradicijai, siekiančiai Brue- 
gelį (ir Niurnbergo graverius iki jo), sunku net įvardyti temą - kermo- 
šius ar vestuvės. Kas tiksliai vaizduojama? Rubensas atsisako turgaus, 
sporto rungčių, religinių apeigų ir privalomos kermošių identifikuo- 
jančios šventojo vėliavos. Vestuvinė karūna, kabanti prie audeklo 
kairėje, parodo, kad Liudviko XIV inventoriuje įrašytas pavadinimas 
„Les Noces de Village" (Kaimo vestuvės) yra tinkamas. Nuotaka, pagal 
tuometę madą nugaroje paleistais plaukais, pavaizduota viename iš 

Rubenso parengiamųjų piešinių. Tačiau, nepaisant karūnos audeklo 
fone, drobėje nuotaka nenutapyta. Ko gero, Rubensas sąmoningai 
ją praleido. Šventės ir šokių junginys, atrodo, susiformavo poriniuo- 
se XVI a. vokiečių grafikos spaudiniuose, vaizduojančiuose valstiečių 
šventes, tačiau nežinoma, kad vestuvės būtų vaizduojamos tokiame 
plačiame pastoraliniame peizaže. Nors darbe ir remiamasi susiforma- 
vusiais švenčių vaizdavimo motyvais, tokiais kaip vemiantis vyras ir 
jo žmona, miegantis vyras, paršas, gašlios poros (išsiskirianti žindanti 
moteris atrodo kaip autorinis priedas), Rubensas išraiškingai pertei- 
kiamų valstiečių ir jų įprastų veiklų nesieja su jokia aiškia proga. Arba, 
sakant pozityviau, Rubensas sugeba išsaugoti būdingą valstiečių elg- 
seną ir išvaizdą, nenurodydamas siužeto. 

Apsieidamas be konkrečios progos nuorodos, Rubensas tik susti- 
prina pasirinkto vaizdo vizualų patrauklumą. O būdinga visuotinumo 
atmosfera pasiskolinta iš antikinių motyvų ir tekstų. 

[...] 

Pastoralinėje antikos poezijoje prie valstiečių ir jų švenčių tradiciš- 
kai prisijungdavo vietos satyrai ir nimfos. (Prado muziejaus „Valstiečių 
šokis“ šią jungtį atkartoja kiek aukštesne maniera.) „Kermošiuje“ Ru- 
benso pastoralinę nuorodą sustiprina fono peizažas ir tolumoje ma- 
tomi bandą genantys piemenys - abu elementai nebūdingi vaizduo- 
jamoms valstiečių šventėms, o tolumoje matoma bažnyčios smailė 
sugrąžina mus į krikščionišką dabartį. 

Valstiečių šventės turi savo literatūrinius pirmavaizdžius poezijo- 
je, Horacijaus Giesmėse ir ypač Vergilijaus Georgikose. Rubenso vals- 
tiečių išvaizdą gali aprašyti garsusis Horacijaus kreipimasis į šokėjus, 
linksmai kojomis trypiančius žemę: „Nunc et bibendum, nunc pede 
libero / pulsanda tellus ..“ („Nūn gert pabandom, trypkim nevaržo- 
mai po kojom žemę! (Horacijus, Giesmės, 1, 37)*). O šventės įkurdi- 
nimas kaime, žemdirbių gyvenimo viduryje, jį suartina su Vergilijaus 


* Horacijus, Lyrika, vertė Henrikas Zabulis, Vilnius: Vaga, 1977, 37 giesmė „Vyno 


draugams“, 1-2 eil., p. 82. 

Georgikomis, žemdirbystę šlovinančia nirtulinga patriotine poema. 
Poema parašyta per žiaurius pilietinius karus, apėmusius Romą, kai 
buvo nužudytas Julijus Cezaris. Joje valstiečių sąžiningai užsidirbtas 
atokvėpis nuo darbų supriešinamas su pasauliu, kuriame Žmonės 
griauna miestus, slepia turtą ir skandinasi kraujyje. Šis metas ne itin 
smarkiai skiriasi nuo Rubenso laikų. Šiuo būdu vaizduodamas šventę, 
Rubensas nutolina flamų valstiečių puotos konkretybę ir, pasitelkda- 
mas antikines nuorodas, kalba apie bendrą Flandrijos situaciją. It Ver- 
gilijaus Georgikose, Rubenso valstiečių šventė - tai taikus gyvenimas 
siaučiant karui. 

Konkrečios progos stoka ir Antikos dvasia leidžia Rubensui nuta- 
pyti ne kermošių ar vestuves, bet žmogišką šventę, kurią reprezen- 
tuoja švenčiantys flamų valstiečiai. Rubensas neketina atsieti flamų 
valstiečių portreto nuo to aspekto, kuriuo juos vaizduoja: taip stipriai 
jis siekė susieti ir kartu apibrėžti savo požiūrį į Flandriją ir jos žmones 
ir tą seną, bendrą požiūrį į žmoniją. [...] „Kermošiuje“ Rubensas bandė 
laikytis [...] abiejų požiūrių - aukštojo ir žemojo - neaukodamas nė 
vieno. [...] 


Il. Kūrinys 

Vienu metu buvau patenkinta šia interpretacija ir laikiau ją baig- 
ta. Tačiau nesklandumas: ji teikia didžiulę reikšmę vieniems darbo 
bruožams ir ignoruoja daugybę kitų. Susitelkti į bakchiškais šokėjais 
paverstus flamų valstiečius, vadinasi, žvelgti į šį kūrinį, tarsi jis būtų 
vadinamasis „Valstiečių šokis“. Praleidžiami patys mįslingiausi ir malo- 
niausi kūrinio aspektai, tiksliau, tai, kas buvo mįslinga ir malonu Ru- 
bensui. Arba galima sakyti taip: keistai neįvardyta ar neišsprendžiama 
šiame paveiksle yra šio nuostabaus darbo sukūrimo proga. 

[...] 

Mastelio klausimas susijęs su erdvės klausimu. Neįprasta tyrinėti 
erdvę tokių paveikslų, kaip kad šis Rubenso. Šio žanro darbų erdvė 
yra antrinė, veikėjams skiriamas pirmas planas. Be figūrų, šios kom- 
pozicijos neįsivaizduotinos ir neįsivaizduojamos. Tiksliau, jos apibūdi- 

namos kaip vaizdavimo laukas, ne vaizdavimo erdvė. Rubenso tapy- 
bai ši perskyra netinka. Tačiau ,„Kermošiuje“ proskynos, o ji tarsi ir nėra 
takas, rodomas nuolydis skrodžia [paveikslą] įstrižai, nustumdamas 
figūras į vieną pusę, kitoje palikdamas tuščią erdvę, kurios kampą už- 
pildo antys, paršas ir vanduo. 

Sunkumus, su kuriais perteikdamas erdvę susidūrė Rubensas, ga- 
lima atsekti jo darbo pirmavaizdyje - Adriaeno Brouwerio valstiečių 
šokyje. Brouweris buvo to paties laiko tapytojas, valstietiškojo žanro 
specialistas, nors toks apibūdinimas nėra tinkamas nei jo įstabaus 
meno, nei gyvenimo, nei jo susikurtos asmeninės legendos atžvilgiu. 
Tai dar aptarsime išsamiau, tačiau dabar galima pasakyti, kad 1631 m. 
Rubensas įsigijo Brouwerio boerendans [kaimo šokius vaizduojantis 
žantas - GM), išlikusį tik pieštoje kopijoje Berlyne. Rubenso smuklė, 
medis ir natiurmortas pirmojo plano kampe, kaip ir visa kompozici- 
ja, yra bruveriškos. Tačiau Brouwerio darbas vientisesnis nei Rubenso 
parafrazė. Rubensas buvo imitacijos meistras tapyboje, puikiai per- 
dirbantis kito tapytojo vaizdavimo būdą ar atlikimą į savąjį. Šiuo atve- 
ju reikalai taip paprastai ir sklandžiai nesiklostė. 

Į Rubenso valstiečius žiūrėta, tarsi šie būtų jo meno pakeisti. Ta- 
čiau pamėginkime įsivaizduoti jį bandantį perimti tai, kas tapyboje 
jau buvo nebe jo. Kitaip sakant, jis neperdirbinėjo prasčiokų valstie- 
čių, o bandė rasti savo būdą jiems vaizduoti. Taigi performuluokime 
sakydami, kad tai buvo ne tik pavadinimo „valstiečiai“ reikalas, bet ir 
ištikimybės tam, ką šiandien įvardytume etnine ar tautine tapatybe. 
Rubensas žiūrėjo į Brouwerį, pasitelkė Brouwerio pavyzdį, kad susido- 
rotų su tapyboje užkoduotu flamiškumu. 

T. J. Clark, „Modernaus gyvenimo tapyba“ - skyriaus, kuria- 
me nagrinėjama impresionistų kūrinių ikonografijos kilmė, įžanga 
(sutrumpintas vertimas iš: Idem, The Painting of Modern Life. Paris in 
the Art of Manet and His Followers, Princeton: Princeton University 
Press, 1999, ištrauka skelbiama be nuorodų, iš anglų k. vertė Giedrė 
Mickūnaitė) 


[P. 49-54] 

Tai, kad miestas tapo laisva ženklų rodymo erdve, parduodama 
vaizdų mase, vieta, kurioje visam laikui buvo sulaužytos senos persky- 
ros, yra, sakyčiau, esminis modernaus gyvenimo mitas. Modernybė, 
dar sykį pakartosiu mitą, - tai marginalumas, dviprasmybė, klasių ir 
klasifikacijų maišatis, tai moralės nuopuolis ir improvizacija, tai neapi- 
brėžtų iliuzijų viešpatija. Nė vienas šių teiginių man ir, viliuosi skaity- 
tojui, neatrodo paprasčiausiai ar akivaizdžiai neteisingas. Tačiau tikrai 
akivaizdu, kad nė vienas jų nedera su kitais, dažnai tų pačių autorių 
teiginiais apie Haussmanno Paryžių. Liudininkai sutiko, kad miestas 
dar tvirčiau buvo padalytas į klases ir suskaidytas nei anksčiau, kai 
buvo žengiama į „gyvenamojo rajono“ ir „pramoninio priemiesčio“ 
amžių, o gajūs eufemizmai slėpė neginčijamą tų klasių uždarumą, it 
būtų gyvenama karantino sąlygomis. Tai, ko modernumo mitas ne- 
gali padaryti ir kas leidžia mums jį vadinti mitu, yra suderinti teiginius 
apie moralinį nuopuolį ir socialinį persiskirstymą; jis nepajėgus susie- 
ti šių abiejų kontrolės būdų. Klausimas, kurį tolesniuose puslapiuose 
užduosiu modernizmo tapybai, yra toks: kiek ji pajėgi tai susieti, daž- 
niausiai nepaisydama savo pačios ideologijos? 

Tačiau prieš tęsiant tenka apginti dar vieną požiūrį. Skeptiškas žiū- 
rovas gali smalsauti, kaip ką tik išsakytas argumentas siejasi su anksčiau 
pasiūlytaisiais [...]. Argi aš anksčiau neakcentavau barono negebėjimo 
savajam Paryžiui suteikti kokių nors suprantamų formų, ar kapitalisti- 
nio ūkio veiksnių, vedusių link išsiskaidymo ir fragmentacijos? Priešta- 
ravimo čia nėra. Viena yra aiškinti, kad kapitalistinis miestas stokoja su- 
prantamos formos, kitaip sakant, jame nėra darnos; visai kita yra teigti, 

jog jis stokoja tvarkos, tai yra jis nevaldomas ar beklasis. Neatrodo, kad 
mūsų laikų miestas būtų specialiai beklasis ar betvarkis, ar kad kasdienį 
gyvenimą jame visavertiškai gyvena tik liminalai ar marginalai. Ko gero, 
mes tokiais dalykais tikime, nes per procesą, vadinamą modernėjimu, 
praradome tuos politinės, ekonominės ir ideologinės reprezentacijos 
modelius, kuriais remiantis kadaise buvo sukonstruoti miestai - soci- 
alinių praktikų susaistytas vienetas. Pritaikydami ankstesnę formulę 
galime sakyti, kad kapitalas kuria taisyklių ir normų sekas, miestą pa- 
verčiančias nesuprantamybe, bet nekuria modernybės ar kasdienybės. 
Priešingai, gyvenamųjų rajonų ir pramoninių priemiesčių kasdienybė 
kaip niekada anksčiau buvo pripildyta instrukcijų ir reklamų: intymu- 
mas ir laisvalaikis retai kada buvo toks apibrėžtas, tipizuotas ir klasifi- 
kuotas. Šio įsitikinimo dalis yra ir teiginys, jog miestas turėtų išnykti, nes 
būtent ankstesnėje socialinėje santvarkoje miestas buvo nestabilumo 
- nekontroliuojamumo - vieta: jis tebuvo galimos bendros veiklos ir 
supratimo horizontas, o vartojimu grįstose visuomenėse tokie hori- 
zontai turi tapti nematomi. 

Taigi neturėtų stebinti, kad Haussmannas ir jo kritikai iš esmės 
sutarė dėl vieno pagrindinio dalyko. Visi jie norėjo miesto - tiesiog 
duoto tam, kad išliktų. Norėjo jam arba sugrąžinti pripažintas repre- 
zentacijos formas, arba suteikti naujų. 

Savo architektams baronas priekaištavo dėl vaizduotės, dėl mas- 
telio, dėl žiūros taškų. Jam nepatiko Concorde [Santarvės - G.M.] aikš- 
tės neutralumas su jos neiššifruojamu obelisku, kurį svajojo pakeisti 
kuo nors stipresniu; atrodo, jis nesuvokė, kad mieste yra vietų, ne- 
tinkančių simbolinei tvarkai dėl joms keliamų gausių, neretai krau- 
ju apšlakstytų skirtingų istorinių laikotarpių pretenzijų. Jis neketino 
Liuksemburgo sode nukirsdinti paskutinio Didžiosios revoliucijos pa- 
likuonio - Laisvės medžio - ir jo vietoje pastatyti Jean-Baptiste'o Car- 
peaux „Keturių pasaulio šalių“, kurių imperiniai pranešimai išstumia 
respublikos idealus. Būta piktdžiugos įkurdinant Policijos prefektūrą 
Eugėneo Sue vagių virtuvės vietoje Fėves gatvėje ar įveisiant pievas ir 
ežerą Buttes-Chaumonte, kur kadaise stovėjo didžiosios Montfaucono 

kartuvės. Chdūteu d'Eau aikštėje inžinieriai nugriovė panoramą (vieną 
paskutiniųjų), kad padarytų vietos kareivinėms ir įvairiems senojo 
„Nusikaltimų bulvaro“ teatrams - Cirgue, Folines-Dramatigues, Gaitė, 
Funambules, Dėlass'-Com, Petit-Lazari - turėjo užleisti vietą vieninte- 
liam Orphėonui rytinėje aikštės dalyje, kur vyrų chorai būtų padarę 
harmoningą kiekvieną darbo žmogaus naktį. Priešais kareivines pa- 
statyta universalinė parduotuvė Magasins Rėunis [Jungtinės krautu- 
vės - G.M.l; iš vieno gatvės kampo alėja ėjo link geležinkelio stoties, iš 
kito - tiesus kelias į Pėre Lachaise kapines. 

Tačiau kartais sekėsi, ir Orphėonas niekada nebuvo pastatytas. 
Netgi patys didžiausi Haussmanno kritikai nebūtinai piktinosi tuo, kad 
jis Paryžiaus gatvėms suteikė kitokią simbolinę tvarką, kuriai jie nepri- 
tarė, kurią jie vis dar galėtų sunaikinti. Priešingai, jie teigė, kad jokios 
simbolinės tvarkos nebeliko, kad gatvės miršta, o Haussmannas tėra 
eilinis gvardietis laidotuvėse. Galime klausti, kam prilygo toks kaltini- 
mas? Kitais žodžiais tariant, ką reiškė teiginys, jog gatvių nebėra? 

Kai gatvės buvo sveikos, teigė vadovai po miestą, jos būdavo 
pilnos žmonių, užsiimančių verslu ant šaligatvių. Gėlių mergaitės ir 
žabų pardavėjai, vandens nešikai, pasiuntinukai, dėvėtų drabužių 
prekeiviai, rylininkai, keliaujantys prekijai, antstoliai, akrobatai, imty- 
nininkai, skudurininkai, sąskaitų išnešiotojai, žibintininkai, turgaus ir 
parduotuvių krovikai, samdomi nešikai, vežikai, langų valytojai, šunų 
mMaudytojai ir prižiūrėtojai, peilių galandytojai, knygų pardavėjai, an- 
glies pirkliai, sunkiųjų krovinių gabentojai, prostitutės, padieniai dar- 
bininkai, stikliai, keliaujantys santechnikai, batų ar skilusių indų taisy- 
tojai; prekiautojai saldymedžio vandeniu, citrinų sultimis, žolelėmis, 
krepšiais, skėčiais, batraiščiais, smiltėmis ir botagais; lėlininkai, gatvės 
dainininkai, somnambulai, domino žaidžiantys šunys, škotų fokusi- 
ninkai, lazdų sukėjai, laukiniai su akmenimis ant kaklų, kaučiukininkai 
ir žmonių skeletai.„Rašalo, žuvies, bulvių bušelių, durpių, paukščių Ie- 
salo pardavėjai; kaminkrėčiai, iliuzionistai, šarlatanai, akmenskaldžiai, 
juvelyrai po atviru dangum, prekiautojai smulkmenomis; visi šau- 
kiantys, dainuojantys, nuolat keičiantys kreipinius ir giedantys pom- 

pastiškus kvietimus tokiu mastu, kad imi dantimis griežti.“ 

Šie žmonės - o, kaip varžėsi žurnalistai sudarinėdami pačius ne- 
įtikimiausius, pačius nenuginčijamiausius jų sąrašus! - reiškė, kad 
kaimynystėje viskas gerai. Jie teikė pramogas ir ne tik: jų paslaugos 
ir informacija buvo verslo, nuo kurio priklausė kvartalo ekonominis 
gyvenimas, dalis. Jie įvairiausiais būdais buvo susiję su kvartalo vi- 
diniu gyvenimu, su dirbtuvėmis ir dengtais turgumis, krautuvėmis ir 
jungtinėmis prekyvietėmis, barais ir arkadomis, kur amatininkai keis- 
davosi gandais ir ieškojo darbo. 

1870 m. Paryžius, nepaisant visų Haussmanno pakeitimų, dau- 
giausia priklausė darbininkams. 1866 m. surašyme beveik trys vyrai iš 
penkių nurodė pragyvenantys iš „pramonės“ ir tik vienas iš dešimties 
- iš „prekybos“. Terminai migloti ir platūs, tačiau daugiausia „pramo- 
nė“ reiškė amatininkystę, ne darbą fabrike. Kažkas vyko nuomojamų- 
jų namų galinių kiemų kalvėse ir dirbtuvėse su pustuzinio vyrų briga- 
domis ar fasadiniuose salonuose, kuriuose siuvėjos laikė savo „naujai 
iškeptas“ siuvimo mašinas. Iš pirmo žvilgsnio atrodo, kad dažniausiai 
Paryžiuje dirbami darbai nesikeitė šimtmetį ar daugiau: patentininkų 
sąrašai pilni spaustuvininkų ir siuvėjų, mezgėjų ir stiklių, alavininkų, 
auksakalių, aludarių, bronzuotojų, duonos ir pyragų kepėjų, kondi- 
terių ir mėsininkų, dailidžių ir stalių, metalo apdirbėjų ir kailiadirbių, 
pirštininkų ir balnininkų, baldžių, knygrišių, batsiuvių ir graverių. Ma- 
noma, jog tai buvo tradiciniai verslai: pavadinimai tie patys, kaip ir, 
grubiai tariant, 1750 ar 1650 m., be to, kalvių ar mūrininkų šutvė var- 
gu ar padidėjo, kartais ji sumažėdavo. Savininkas dažniau ir visai ne 
be reikalo būdavo vadinamas meistru-šeimininku. Jis įkūrė dirbtuves; 
prasimušė savo pastangomis ir geru darbu: bendrais įgūdžiais sutvir- 
tinta draugystė ir pompastika tvyrojo visur, o darbas būdavo aptaria- 
mas ir paskirstomas pagal tai, kokiu „meistru“ buvo laikomas „vyras“. 

Tokios pramonės terpė buvo kvartalas. Tai nereiškia ir niekada 
nereiškė, kad gyvenimas kaimynystėje buvo uždaras ir pats sau pa- 
kankamas; kas gi buvo tie gatvės artistai, jei ne išorinio pasaulio atvy- 
kėliai, tuoj tapsiantys išvykėliais? Tačiau būta dalykų - apskritai, pačių 

svarbiausių, - kurie priklausė nuo kvartalo atskirumo, jo vidinių ryšių 
ir artimai pažįstamų gyventojų. Dirbtuvės buvo mažos: tas pats daik- 
tas, ar tai būtų bufetas, batas ar krosnis, buvo gaminamas šimtuose 
skirtingų vietų; todėl reikėjo, kad tokios dirbtuvės būtų ranka pasie- 
kiamos, žaliavomis būtų mainomasi ir prekiaujama, kainos nekistų, o 
rinkos būklė būtų aptariama vietinėje vyninėje. Verslas ir bendravi- 
mas buvo vienas su kitu susiję. Šiuose versluose ar tuose, kurie bus 
ateityje, galiojo savitas prestižas ir išmonė, susiję su priklausymu tam 
tikrų gatvių šeimynai. Pasitaikydavo, netgi dažnai nutikdavo, jog šie 
dalykai lemdavo, ar įmonė išliks, ar užsidarys: ilgalaikis susitarimas su 
tiekėju, žinančiu, kad teks pagelbėti vangiuoju sezonu; daugybė susi- 
tarimų su tam tikrais padieniais darbininkais, keliaujančiais santech- 
nikais, anglių pardavėjais ir kioskininkais; pasitikėjimas, kai susidūrus 
su tam tikro tipo kėdės koja ar rutuliniu guoliu, pirmas į galvą atėjęs 
dalykas yra meistro vardas. 

Kiekvienas kvartalas turėjo savo krautuvininkus ir didmenininkus, 
kurie palaikė jo ryšius su Paryžiumi ir pasauliu už jo: jie atgabenda- 
vo prekes ir produktus iš Halių, žinojo, kaip kalbėti su banku ir kaip 
geriausiai suderėti su pono Kelo ar pono Sajaus atstovais; tai buvo 
kaimynystėje gyvenantys buržua ir tokiais buvo laikomi. Jų buržua- 
ziškumas kilo iš priklausymo kvartalui taip, kaip jam priklausė ir meis- 
tras-šeimininkas: didmenininko verslas labiausiai rėmėsi jo vietos 
profesine patirtimi ir reputacija, ir pasitikėjimą savimi jis turėjo puo- 
selėti gatvėje, atskirti mokiuosius nuo nemokiųjų, žinoti, kaip kito 
derybų įpročiai nuo vieno iki kito Saint-Paulio gatvės galo. Supran- 
tama, tuo pat metu jis stengėsi laikytis atokiau nuo gatvių, kurioms 
priklausė: jis baiminosi riaušių ir netvarkos, o badmečiu šalia esanti 
bakalėjininko krautuvėlė ne sykį tapdavo nerimą keliančia šykštuolio 
tvirtove. Buržua žinojo, kad pasitikėjimas juo priklauso nuo skirtumo, 
tad didžiausias pastangas skyrė išvaizdai palaikyti ir deramai pagar- 
bai pelnyti. Tačiau net ir šie dalykai - kasdienės derybos dėl klasės, 
išskirtinumo ir galios - vyko kvartale ir nereiškė nieko daugiau nei 
sekimą nusistovėjusiais pavyzdžiais. 

[---] 

1864 ir 1865 m. Paryžiuje kilo streikų banga, o 1867 m. pradžio- 
je ji išsiplėtė. 1865 m. Haussmanno perstatymą Mėnesiui sustabdė 
akmenskaldžių, reikalaujančių 6,5 franko valandinio užmokesčio, 
streikas (į darbą jie grįžo šio reikalavimo nepatenkinus). Dešimtmečio 
pabaigoje nuožmiausius ir didžiausius streikus surengė marmurinin- 
kai ir medžio auksuotojai, pardavėjai, ketaus liejikai ir balintos odos 
dirbėjai. 

Tai buvo patys dramatiškiausi išorės ženklai, kad tradicinės ga- 
mybos pasaulis Paryžiuje keičiasi. Kvartalas su mūrininkų kiemais ir 
liejyklomis išliko, tačiau jo reikšmė net ir kvartalo viduje vykstantiems 
darbams ir prekybai tolydžio menko: jungtys, kadaise besidriekusios 
nuo liejyklos, sakykime, iki palūkininko už trijų gatvių, o tada iki vie- 
tinio prekiautojo metalo atliekomis ir laisvai samdomo santechniko 
ar čiaupų pirklio - šios jungtys trūkinėjo ir vien jų nebepakako, kad 
liejykla išsilaikytų. Metai iš metų gamyba vis labiau tapo viso Pary- 
žiaus reikalu, ji vyko visame mieste; o tai reiškė, kad vis akivaizdžiau 
ir primygtiniau virto kapitalistine: rinka išsiplėtė, pelno ir nuostolių 
maržos tapo griežtesnės, o sandoriai - beasmeniai, ar bent atrodė to- 
kie, palyginti su kvartalo ekonomika; nuosavybę veiksmingai valdė ir 
kontroliavo nuolat mažėjantis žmonių skaičius; užduoties ir atlieka- 
mo darbo jungtys darėsi sudėtingesnės ir dažnai nebeiššifruojamos, 
o verslai, kad išliktų, buvo skaidomi į mažesnes dalis, kurių kiekviena 
tapo lengviau išmokstama ir mechanizuojama. 

Kai šiuos reikalus žmonės aptarinėjo 7-ajame dešimtmetyje, daž- 
niausiai kaltino du dalykus: hausmanizaciją ir didžiąsias parduotuves. 
Tam tikru požiūriu jie buvo teisūs. Paryžiaus perstatymas pats savai- 
me pasirodė esąs didi pramonė, pati didžiausia ir pelningiausia mies- 
te; ji nutekino kvartalų darbo jėgą ir apskritai turėjo keistų padarinių 
užmokesčiui; ji paskatino naujų darbų atsiradimą ir padidino atlygį 
tokių darbuotojų, kaip antai prekiautojai atliekomis ir kelių dangos 
gamintojai, bet žlugdė vandens nešikų ir tų, kurių nuosavybė pasiro- 
dė esanti netinkamoje vietoje. Vis dėlto perstatymo pramonė nebuvo 

kuo nors išskirtinė: buvo numatyta, kad ji paskatins platesnius eko- 
nomikos pokyčius ir taps šios kaitos emblema, ir iš esmės tai įvyko. Ši 
tema buvo artima Haussmanno širdžiai ir jos buvo kupinos jo kalbos: 
bulvarai ir kanalizacija buvo nutiesti, kad nuolankiai tenkintų gamy- 
bininkų ir prekybininkų poreikius. Tiesūs keliai į geležinkelio stotis 
turėjo reikšti, jog nuo tada Paryžius yra nacionalinės ir tarptautinės 
ekonomikos dalis, priemiesčių aneksija vykdyta, kad moderni gamy- 
ba atsidurtų tinkamoje vietoje - nematomame miesto pakrašty, bet 
trijų juostų gatvėmis ir priemiestiniais geležinkeliais sujungta su birža 
ir universalinėmis parduotuvėmis. 


Interpretacijos gairės 


Vytautas Kazimieras Jonynas, Šv. Kazimie- 
ras, 1932, medžio raižinys, Lietuvos dailės mu- 
ziejus, Lietuvos nacionalinis muziejus, Naciona- 
linis M. K. Čiurlionio dailės muziejus 


Lietuvos globėją šventąjį karalaitį Kazi- 
mierą vaizduojantį spalvotą medžio raižinį 
vos pradedantis savo profesinę karjerą Jo- 
nynas sukūrė paragintas Kauno M. K. Čiurlio- 
nio galerijos direktoriaus Pauliaus Galaunės, 
kuris su kitais tarpukario Lietuvos dailės ži- 
novais (kunigu ir literatu Adolfu Sabaliaus- 
ku-Žalia Rūta, dailininkais Vytautu Bičiūnu, 


+Šv. KAZIMIERAS* Adolfu Valeška, žurnalistu Juozu Keliuočiu, 

dailės kritike Julija Maceiniene) kėlė min- 
tį apie būtinumą atnaujinti bažnytinį meną. Galaunė taip pat labai 
domėjosi grafika, jos istorija ir stengėsi kiek įmanoma prisidėti prie 
nacionalinės grafikos raidos. Užsakymas Jonynui - konkreti šio susi- 
rūpinimo ir kartu paramos jaunam talentingam dailininkui išraiška. 

Jonyno sukurtas šv. Kazimiero atvaizdas beveik identiškas provaiz- 
džiams - anoniminių amatininkų sukurtiems paspalvintiems medžio 
raižiniams, su kuriais, tikėtina, dailininkas susipažino besimokydamas 
Kauno meno mokykloje (mokiniai buvo skatinami studijuoti liaudies 
meną, vasarą dalyvaudavo kraštotyros ekspedicijose, kuriose buvo 
renkamas liaudies menas). Jonyno pasirinktas meninis sprendimas 
tenkino tarpukariu aktualų Lietuvos moderniosios dailės nacionalinio 
savitumo siekį ir kartu išreiškė visam Vakarų modernizmui būdingą 
susidomėjimą primityvu. Tačiau amžininkai šių ypatybių neįvertino: 
per penkerius metus (nuo 1933 iki 1938 m.) nupirkta vos dvidešimt 
bendrovės „Malda“ išleisto Jonyno šv. Kazimiero atvaizdo ir kitų dvie- 
jų (taip pat sukurtų Galaunei paraginus) jo raižinių - „Šv. Jurgis“ ir 
„Nuėmimas nuo kryžiaus“ - atspaudų. Tik po Antrojo pasaulinio karo, 
pirmiausia tarp lietuvių išeivių, Jonyno kūrinys tapo vienu populia- 
riausių Lietuvos šventojo globėjo atvaizdų. 

Nagrinėjant kūrinį iš socialinės dailės istorijos perspektyvos, gali- 
ma kelti klausimus: a) kas buvo raižinio užsakovas ir kokiomis aplinky- 
bėmis, kokiais tikslais kūrinys buvo užsakytas; b) kokia kūrinio stiliaus 
ir technikos reikšmė jo suvokimui; c) kaip ir kodėl kito jo recepcija? 


Antanas Gudaitis, Moterys su žuvų krepšiais, 1933, drobė, aliejus, 
Nacionalinis M. K. Čiurlionio dailės muziejus 

Kompozicija nutapyta modernistinės grupuotės Ars (1932-1934), 
kurios aktyvus narys buvo Gudaitis, veiklos metais. Kūrinys išreiškia 
grupuotės manifeste deklaruotus siekius moderniomis priemonėmis 
(šiuo atveju tai ekspresionizmui būdinga dinamika, platūs potėpiai, 
disonuojantis koloritas) kurti nacionalinę dailę, taip atveriant Lietu- 
vos kultūrą Europai. Kartu paveikslas ženklina individualaus stiliaus 
posūkį, susijusį su pagrindinio tarpukario Lietuvos dailės mecenato - 
valstybės - reikalavimais. Pokyčius visų pirma rodo paveikslo turinys. 
Žvejų moterys su žuvų pintinėmis - aiški nuoroda į pajūrio gyvenimą, 
turėjusi liudyti, kad Lietuva yra jūrinė valstybė. 4-ajame dešimtmetyje 

dailė buvo vis labiau pasitelkiama skleidžiant 
teritorinio integralumo idėją (didžioji Lietuva 
su Kaunu, Klaipėda ir Vilniumi). Pagrindžiant 
šią simboliką, Gudaičio paveikslą galima 
gretinti su kitų jaunųjų dailininkų kūriniais 
(Juozo Mikėno sienų tapybos kompozicijų 
projektai, vaizduojantys žvejų gyvenimą; 
Vytauto Jurkūno linoraižinių ciklas „Žvejai“, 
sukurtas 1938-1939 m. Palangoje ir kt.). Po 
Antrojo pasaulinio karo pastaroji kūrinio 
prasmė buvo visiškai ignoruojama, iškeliant 
universalią darbo temos reikšmę. 

Nagrinėjant kūrinį iš socialinės dailės is- 
torijos perspektyvos, galima kelti klausimus: 
a) kokias epochos politinio gyvenimo realijas 
perteikia kūrinys; b) kokios autoriaus ir užsakovo pažiūros bei ideo- 
loginės nuostatos lėmė paveikslo siužetą, ikonografiją, išraiškos prie- 
mMones; €) kaip ir kodėl kito kūrinio suvokimas? 


Bronius Pundzius, S. Darius ir S. Girėnas - dvigubas portretas ant 
Puntuko akmens, 1943 

Atlanto vandenyną nenutūpus perskridusių ir Soldine 1933 m. 
žuvusių Lietuvos lakūnų atvaizdas buvo iškaltas ant gamtos pamin- 
klo - Puntuko riedulio prie Anykščių per 1942 m. rudenį ir 1943 m. 
pavasarį bei pirmuosius vasaros mėnesius. Sovietmečiu paminklas 
laikytas antinacinės rezistencijos simboliu (neva Bronius Pundzius 
turėjęs slapstytis provincijoje po konflikto su gestapininku viename 
iš Kauno restoranų ir tuomet iškalęs jau seniai sumanytą paminklą 
vokiečių numuštiems lietuvių lakūnams; pasak kitos versijos, 1937 m. 
paminklo S. Dariui ir S. Girėnui laimėtojas Pundzius buvo pakviestas 
iškalti lakūnų atvaizdų ant akmens, ant kurio nacių valdžia esą norė- 
jusi pavaizduoti okupuotų Rytų žemių ministrą Alfredą Rosenbergą 

ar net patį Hitlerį). Pastaruoju metu pamin- 
klo prasmė reinterpretuojama, remiantis 
amžininkų atsiminimais ir karo metų spau- 
da. Manoma, kad sumanymas panaudoti 
Puntuką kilo 1941 m. pabaigoje S. Dariaus 
ir S. Girėno atminimo įamžinimo komiteto 
nariams (visų pirma, jo pirmininkui lakūnui 
Tomui Zaukai), rengiantis minėti jų pilotuo- 
jamo lėktuvo Lituanica skrydžio dešimtme- 
tį. Pundzius įvykdė užsakymą padedamas 
akmentašių su paveldosaugos įstaigos leidi- 
mu ir okupantų vyriausybės žinia. Užbaigtą 
paminklą priėmė žurnalisto Juozo Keliuočio vadovaujama komisija, 
jį pristatė lietuviška spauda, vyko iškilmingas atidarymas. Vietos gy- 
ventojai paminklą vertino skeptiškai, nes, vienų manymu, ant jo de- 
rėjo iškalti vyskupo Antano Baranausko atvaizdą, kiti apskritai buvo 
įsitikinę, kad meno kūrinys sudarkė unikalų gamtos paminklą. 
Nagrinėjant kūrinį iš socialinės dailės istorijos perspektyvos, gali- 
ma kelti klausimus: a) kokiomis aplinkybėmis atsirado kūrinys; b) kokia 
bareljefo atsiradimo priešistorė; c) kaip paminklą vertino amžininkai 
ir kodėl skyrėsi jų požiūriai; d) kokią propagandinę funkciją paminklui 
suteikė sovietų valdžia ir kokiais sumetimais buvo vadovautasi. 


Vladas Urbanavičius, Krantinės arka, 2009, metalas, Vilnius 
Garsiausiu XXI a. Lietuvos dailės kūriniu vadinama skulptūra buvo 
sumontuota Nėries krantinėje ties buvusia šilumine elektrine Žvejų 
gatvėje 2009 m. žiemą kaip laikinas objektas. „Krantinės arka“ - vie- 
nas iš trijų kūrinių, sudarančių projektą, skirtą humanizuoti paupio 
erdvėms kaip traukos taškus panaudojant meno objektus. Projektas 
buvo finansuojamas programos Vilnius - Europos kultūros sostinė 
(VEKS) ir privačių rėmėjų lėšomis. Dar sumanymo stadijos projektą, 
aprobuotą Lietuvos ir užsienio ekspertų, pradėta blokuoti Vilniaus 

Arūno Baltėno nuotrauka, 2009 

savivaldybės politi- 
kų pastangomis. Sie- 
kiant pademonstruoti 
galiąirsukompromituo- 
ti politinius priešininkus, 
„Krantinės arka“ žinias- 
klaidos buvo pateikia- 
ma kaip „modernistų“ 
mažumos mėginimas 
primesti daugumai savo 
skonį bei pažiūras ir taip 
uzurpuoti reikšmingas 
miesto viešąsias erdves; taip pat kaip VEKS lėšų švaistymo pavyzdys. 

Nagrinėjant kūrinį iš socialinės dailės istorijos perspektyvos, ga- 
lima kelti klausimus: a) kodėl skulptūrinis objektas „Krantinės arka“ 
buvo paverstas programos Vilnius - Europos kultūros sostinė vykdy- 
tojų veiklos diskreditavimo priemone, kokių tikslų siekė kampanijos 
organizatoriai; b) kokie Lietuvos visuomenės ypatumai lėmė propa- 
gandos kampanijos, panaudojant „Krantinės arką“, sėkmę; c) kokiais 
kriterijais rėmėsi amžininkai XXI a. 1-ajame dešimtmetyje, vertindami 
meno kūrinį Vilniaus centro ir periferijos viešoje erdvėje; d) kaip ir 
kodėl „Krantinės arka“ išryškino XXI a. pirmo dešimtmečio Lietuvos 
menininkų skirtį, kaip šie pozicijų skirtumai išsakyti? 

FEMINIZMAS IR LYČIŲ STUDIJOS 


Feminizmas ir lyčių studijos 


GiEDRĖ MiCKŪNAITĖ 


„Ko jūs moterys norit?" 

„Mes jums dovanojame rožes 

ir visą laiką jus statome ant pjedestalo, 
garbiname, ko jūs daugiau norit?“ 

Man atrodo, kad ant pjedestalo negyvensi, 
ten nelabai patogu.* 


Feminizmai 
Feminizmas - tai politinis sąjūdis, siekiantis pakeisti moterų statusą 
ir kylantis iš prieštaravimo, jog pasaulio gyventojų daugumą sudaran- 
čios moterys yra laikomos mažuma ir patiria diskriminaciją dėl lyties. 
Judėjimas prasidėjo kaip kova už pilietines ir politines teises XVIII a. 
pabaigoje ir yra siejamas su rašytojos Mary Wollstonecraft (1759- 
1797) traktatu Moterų teisių apgynimas (1792), kuriame įrodoma, 
kad moterys kaip visuomenės dalis nėra žemesnė už vyrus; o mažesni 
moterų laimėjimai aiškinami ne prigimtimi, o prastesniu išsilavinimu 
ir menkesnėmis galimybėmis. Manoma, jog pirmasis feminizmo ter- 
miną pavartojo socialistas Charles'is Fourier (1772-1837), teigęs, kad 
moterų išsilaisvinimas yra žmonijos išsilaisvinimo pradžia?. 
XIX a. JAV, o vėliau ir Europos moterys jungėsi į sufražisčių (angl. 


* Violeta Kelertienė, „Kokio feminizmo reikėtų Lietuvai?“ in: Kita vertus... Straipsniai 
apie lietuvių literatūrą, Vilnius: Baltos lankos, 2006, p. 64. 

1 Mary Wollstonecraft, A Vindication of the Rights of Woman with Strictures on Moral 
and Political Subjects, London: Joseph Johnson, 1792. 

2 Solveiga Daugirdaitė,„Feministinė literatūros kritika“, in: XX amžiaus literatūros 
teorijos: Vadovėlis aukštųjų mokyklų filologijos specialybės studentams, sudarė Aušra 
Jurgutienė, Vilnius: VPU leidykla, 2006, p. 160. 

suffragist - moterų lygiateisiškumo šalininkas < suffrage - rinkimų 
teisė < lot. suffragium - balsavimas) judėjimą, kovojantį, kad mote- 
rims būtų suteikta balsavimo teisė. Daugumoje valstybių moterys šią 
teisę gavo XX a. (Lietuvoje - 1920 m.) ir judėjimas perėjo į kitą - lygių 
galimybių, socialinėje ūkinėje ir kultūrinėje veikloje - etapą. Vienu 
svarbiausių šio etapo tekstų laikomas Virginios Woolf (1882-1941) 
esė Savas kambarys (1928)3 ir jo ištarmė, jog moteriai tam, kad ga- 
lėtų kurti, reikia savos erdvės ir pastovių pajamų. Įprastai politinės, 
pilietinės ir ekonominės lygybės siekiantis feminizmas vadinamas 
liberaliuoju, o jo laimėjimai - teisė į išsilavinimą, į vienodą atlygį už 
tą patį darbą, nuosavybės, skyrybų teisė - daugumoje šalių teisiškai 
realizuoti, nors ne visada praktiškai įgyvendinami. 

Po Antrojo pasaulinio karo feministinis judėjimas transformavosi, 
ojo kaitos pamatiniais tekstais tapo Simone de Beauvoir Antroji lytis 
(1949)* ir Betty Friedan Moteriška mistika (1963), keliantys „neegzis- 
tuojančio moterų reikalo“ klausimą ir apeliuojantys į viduriniosios 
klasės moteris. Išsivaduojamasis judėjimas kolonizuotuose Afrikos 
ir Azijos kraštuose, protestai prieš Vietnamo karą, „naujosios kairės“ 
iškilimas ir 1968 m. protestai Europoje bei JAV sukėlė antrąją feminiz- 
mo bangą, neretai vadinamą radikaliuoju feminizmu. Judėjimo at- 
stovės atmetė simbolinę patriarchalinę pasaulio tvarką, kuri palaiko 
vyro dominavimą visuomenėje ir privačioje erdvėje, nagrinėjo galios 
santykius ir jų raišką visuomenės struktūrose. Judėjimo esmę išreiškia 
feminisčių šūkis: asmeniška yra politiška. Atsigręžiama į sąmoningai 
visuomenės dėmesio užribyje paliktą privatų gyvenimą, kovojama už 
Moterų teisę į savo kūną: kontracepciją, abortus. Reikalaujama bausti 
už smurtą šeimoje. Kvestionuojamas moters kūno kaip disciplinuoto 


3 Virginia Woolf, A Room of Ones Own, London, 1928; vertimas į lietuvių k.: Savas 
kambarys, vertė Lina Būgienė, (ser. ALK), Vilnius: Charibdė, 1998 (2-oji laida, 2008). 

4 Simone de Beauvoir, Le deuxiėme sexe, (ser. Essais), Paris: Gallimard, 1949; 
vertimas į lietuvių k.: Antroji lytis, vertė Violeta Tauragienė ir Diana Bučiūtė, 
(ser. ALK), Vilnius: Pradai, 1996 (2-oji pataisyta laida, Margi raštai, 2010). 

5 Betty Friedan, The Feminine Mystigue, New York: W.W. Norton, 1963. 

estetinio produkto suvokimas. Radikalusis feminizmas atkreipė dė- 
mesį į visuomenės grupių diskriminaciją ne tik dėl lyties ar seksuali- 
nės orientacijos, bet ir dėl amžiaus, rasės ar etniškumo. Studentės ir 
dėstytojos sąjūdžio idėjas perkėlė į universitetus, čia imtos formuoti 
įvairios feministiniu požiūriu grįstos disciplinos, taip pat feministinė 
menotyra. Bene svarbiausias akademinio sąjūdžio indėlis - išplėtotos 
moterų studijos (vėliau išaugusios į lyčių studijas), keliančios ir nagri- 
nėjančios lytiškumo ir seksualumo, lyčių tarpusavio santykių klausi- 
mus. Akademinėje bendruomenėje, o vėliau ir kitose kultūros srityse, 
įsitvirtinęs feminizmas iš pradžių siekė užpildyti baltąsias istorijos ir 
šiandienos kultūros sampratos dėmes, aiškindamasis moterų ir kitų 
visuomenės diskriminuojamų grupių indėlį į kultūrą. Taigi radikalu- 
sis feminizmas veikė iškart trijose srityse: buitinėje, visuomeninėje ir 
teorinėje. 

Politinė feminizmo prigimtis lemia, kad judėjimas kinta pagal 
polinę situaciją. Baigiantis šaltajam karui, XX a. 9-ajame dešimtme- 
tyje, kaip atsakas į viduriniosios klasės baltųjų moterų pozicijas iš- 
sakiusį radikalųjį feminizmą kilo trečioji feminizmo banga, kurios 
dėmesio centre - tapatybės konstruktas, moteriškumo ir vyriškumo 
sampratos, galios santykių revizija, skirtingų tos pačios lyties asme- 
nų grupių analizė. Tyrinėjamos specifinės su lytimi ir seksualumu 
susijusios patirtys, jų raiška ir reprezentacija moksle ir mene. Aka- 
deminės lyčių studijos suformavo savą terminiją, atskyrė biologinę 
ir socialinę lytį; išaiškino, kad pastaroji yra socialinis vaidmuo, api- 
brėžė sąvokas: „moteriškas (pvz., moteriškas elgesys) nurodo kul- 
tūros nulemtų bruožų rinkinį, moters - nuoroda į biologinius reiš- 
kinius, o feministinis reiškia politinę poziciją““; įvedė metaforišką 
stiklo lubų kategoriją, nusakančią nematomą, nutylimą ir legaliai 
neegzistuojančią, bet tikrovėje diskriminuojamų grupių patiriamą 


6 Daugirdaitė, op. cit, 164. 

kliūčių visumą?; suteikė naują prasmę patriarchatui, suprantamam 
„kaip fundamentali priespaudos jėga, nepaisanti socialinės klasės, 
etninių šaknų [ir] pasireiškianti įvairiais galios santykiais"*. 

Feminizmo ir kultūros santykius apmąsčiusi Julija Kristeva esė 
Moters laikas (1979)? teigė, kad pirmosios bangos sufražistės siekė 
įrašyti moteris į linijinį patriarchališką istorijos bei atskirų nacijų laiką 
ir manė, kad sulyginus moterų ir vyrų teises bus panaikinta diskrimi- 
nacija. Antroji banga suteikė balsą moterų tapatybei, pareikšdama, 
kad pastaroji neturi savo atitikmens priešingoje lytyje. Ji atsisakė 
patriarchalinės visuomenės sampratos ir jos peršamų normų. Tre- 
čioji banga, anot Kristevos, nėra chronologinė pirmų dviejų tąsa, bet 
kūniškųjų patirčių ir psichinių troškimų suformuota reikšminė erdvė. 
Akademinis šios bangos tikslas nagrinėti tai, kas neišnagrinėjama: 
„neišreiškiamą, heterogenišką, radikalų individo ir kultūrinio gyveni- 
mo kitoniškumą“"*, 


Feministinė dailėtyra 

Tai dailėtyros sritis, kurios tyrimų objektas - moterys menininkės, 
užsakovės, žiūrovės; dailės subjektai ir objektai. Įvardytas objektas 
aiškiai nurodo feministinės ir socialinės dailėtyros artumą, (Socialinė 
dailės istorija) tačiau feminizmas - tai politinė pozicija, ne sistemiška 
teorija, todėl feministiniai tyrimai visuomet tarpdalykiniai. Lyčių stu- 
dijų prieiga visų pirma kelia lytiškumo klausimą. Taigi dailininkės kū- 
rybos analizė nebus feministinė, jei neklaus, kaip moteriška tapatybė 
reiškiasi darbuose ir kūrybos procesuose, kokią įtaka lytis daro dailės 


7 Žr. feminizmo terminų žodyną From the Godess of the Glass Ceilin:. A Dictionary of 
Feminism, sudarė Janet K. Boles ir Diane Long Hoeveler, Lanham, New York, 
London: Madison Books, 1996. 

8 Daugirdaitė, op. cit., p. 170. 

9 Julia Kristeva, „Le Temps des femmes“, in: 33/44 Cahiers de recherche de sciences 
des textes et documents, 1979, Nr. 5, p. 5-19. 

10 John Lechte, „Julija Kristeva', in: Idem., Penkiasdešimt pagrindinių šiuolaikinių 
mąstytojų. Nuo struktūralizmo iki postmodernizmo, Vilnius: Charibdė, 2001, p. 167. 

vertinimui. Keliami klausimai apie dailininkės įgytą išsilavinimą, dai- 
lininkės statusą, pasirinktas ar nepasirinktas kūrybos sritis, koks daili- 
ninkės ir kultūros institucijų, ekspozicijų erdvių santykis, koks dalinin- 
kės santykis su tuo metu tradiciškai (t. y. dažniausiai patriarchališkai) 
suprantama moterų erdve, kaip jos veikloje ir kūryboje skleidėsi (buvo 
slopinamos) lytiškumo patirtys. Domimasi, kodėl ir kokioje aplinkoje 
vaizduojamos moterys ir ką šie vaizdai sako apie moters sampratą ir 
lyčių santykius. Kadangi to paties laikotarpio ir tos pačios kultūros 
Moterų ir vyrų dailė yra artima, lyties dėmenį padeda suvokti moterų 
ir vyrų to paties siužeto kūrinių analizė ar vaizduojamų vyrų ir moterų 
vaidmenys ir aplinką. Visi šie klausimai kelia santykio problemą, todėl 
atsakymų ieškoma lyginant, o lyginimas neretai grindžiamas statisti- 
niu metodu. Atsakymai į šiuos klausimus užpildo baltąsias dėmes - į 
dailės istoriją įrašoma dar viena biografija, ji papildoma naujais kū- 
riniais. Nors tokio papildymo nauda neabejotina, jis nekeičia pačios 
dailės istorijos sampratos, nes dailininkė į dailės istoriją įtraukiama 
remiantis nusistovėjusiu disciplinos diskursu, feministinėje dailėtyro- 
je vadinamu kanonu. Su antrąja feminizmo banga universitetuose 
įsitvirtinusi feministinė dailėtyra teigia, kad kūryba yra daugiabalsė, 
ojos pagrindinis tikslas - galios kritika, nes kas turi žinias ir valdo jų 
prieinamumą, visada turi galią kontroliuoti ir disponuoti tomis ži- 
niomis. Kaip ir kitose akademinėse disciplinose, taip ir dailėtyroje, 
feminizmas kursto vidinį maištą siekdamas ir skatindamas peržiūrėti 
esminius postulatus ir paradigmas, keisti bendrąjį dailėtyros diskur- 
są. Feministinė dailėtyra pasitelkia tarpdalykinius (dažniausiai sociali- 
nių mokslų ir psichoanalizės) metodus, remiasi filosofijos teorijomis, 
ypač poststruktūralizmu ir dekonstrukcija, ieško kitų tyrimo objektų 
ir imasi alternatyvios raiškos. Nesitaikstydamos su vyriškąja autorys- 
tės samprata, dailės istorikės jungėsi į tyrimų grupes, savotiškas femi- 
nistinių tyrimų laboratorijas, ir bendradarbiaudamos rašė studijas bei 
rengė parodas, ėmėsi edukacinės ir kūrybinės veiklos. Feminizmas 
tapo motyvu plėtoti alternatyvią tarpdalykinę, bendradarbiavimu 
grįstą ir visuomet kritišką bei savikritišką dailėtyrą. 


Diskurso teorija 


Socialinė dailės 
istorija 


Psichoanalizė 
Struktūralizmas 


poststruktūralizmas 
dekonstrukcija 

Dailės istorijos kanono klausimą iškėlė Linda Nochlin (g. 1931) 
šiame skyriuje pateikiamame straipsnyje Kodėl nėra žymių dailininkių? 
(1971), jos atsakymas - dėl patriarchalinės „žymumo“ apibrėžties. 
Nochlin mintį toliau plėtojusios dailėtyrininkės ėmėsi peržiūrėti pro- 
fesijos kanonus ir dailėtyros akiratin įtraukti nedailės erdves, kuriose 
dažniausiai ir reiškėsi moterų kūryba. Šį klausimą Vakarų dailės istori- 
joje nagrinėjo Nanette Salomon straipsnyje Dailės istorijos kanonas 
(1991)"' apžvelgdama moterų neatitiktį Giorgio Vasari pradėtai ir kitų 
kartų uoliai tęstai garsaus dailininko sampratai, paremtai vidurinio- 
sios ir aukštesniosios klasės baltojo vyro socialiniais vaidmenimis. 
Maištas prieš įsigalėjusį dailės istorijos diskursą skatino permąstyti ir 
naujai apibrėžti kūrybą bei jos raišką, atsisakyti ne tik patriarchalinės, 
bet ir baltosios rasės žiūros. Literatūrologė Alice Walker (g. 1944) esė 
Mūsų motinų sodų beieškant (1983)'* teigė, kad juodaodžių moterų 
kūrybos reikia ieškoti ne meno srityse: siuviniuose, mezginiuose, au- 
diniuose, dainavime, pasakojimuose, sodininkystėje, gėlių darželiuo- 
se, maisto gaminime - ten, kur jos galėjo kūrybiškai reikštis, kai ne 
tik dailininko pasirengimas, bet ir pradinis išsilavinimas joms buvo 
neprieinamas. Dailėtyrininkės Griselda Pollock (g. 1949) ir Rozsi- 
ka Parker (1945-2010), šiuo požiūriu peržiūrėjusios dailės istorijos 
kanoną, priėjo prie išvados, jog meno skirstymas į aukštąjį ir žemąjį, 
dailę ir amatus yra paremtas lytiškumo principu: vyrai yra dailininkai, 
moterys - amatininkės“*. Patriarchališkas dailėtyros diskursas sufor- 
mavo kanoną, kurio užribyje lieka įvairi vizualinė kūryba, o jo peržiūra 
ir (ar) reformavimas dažniausiai baigiasi kito kanono sukūrimu, nes 


11 Nanette Salomon, „The Art Historical Canon: Sins of Omission“, in: (En)gendering 
Knowledge, sudarė J. Hartmann and E. Messer-Davidow, 1991; perspausdinta 
in: The Art of Art History: A Critical Anthology, sudarė Donald Preziosi, Oxford: 
Oxford University Press, p. 344-356. 

12 Alice Walker, „In Search of Our Mothers' Gardens“, in: /Idem, In Search of Our 
Mothers' Gardens: The Creativity of Black Women in the South, San Diego: Harcourt 
Brace Jovanovich, 1983, p. 235-246. 

13 Griselda Pollock ir Rozsika Parker, Old Mistresses: Women, Art and Ideology, 
London: Pandora Press, 1981. 

reforma remiama tais pačiais kanonų gamybos būdais, ir naujasis, lai 
nuo pirmtako ir besiskiriąs, kanonas atkartoja senojo veikimo princi- 
pus'*. Dailėtyrininkės kaip išeitį siūlo atsisakyti kanono, kartu ir moks- 
linio objektyvumo iliuzijos, dailėtyrai atsigręžti į gyvenimišką patirtį, 
suvokti daugybinį kūrybos pobūdį ir imtis motyvuotų, savo ribas pri- 
pažįstančių bei atpažįstančių tyrimų“. 

Lyčių studijų prieiga dailėtyroje ne tik kėlė lytiškumo klausimus 
dailės/kūrybos lauke (Piere'o Bourdieu terminas), bet ir kritiškai per- 
žiūrėjo ir įvertino lyties reprezentacijas. Suprantama, didžiausias dė- 
mesys skirtas moterų vaizdams dailėje, kurių gausa atvirkščiai pro- 
porcinga dailininkių skaičiui. Taigi kokią moterį vaizduoja dailininkai? 
Rečiausia - moteris individualybė, turinti ne tik savo vardą, bet ir bio- 
grafiją. Tačiau gausiausia moterų atvaizdų reprezentuoja moterims 
priskiriamus, stereotipinius vaidmenis - tai arba deseksualizuota, 
pasiaukojanti motina, madona, mergelė, arba hiperseksualizuota, 
grėsminga paleistuvė, vampyrė. Moterys personifikuoja abstrakčias 
laisvės, lygybės, taikos, gerovės, meilės, atjautos, globos idėjas, jos - 
alegoriniai pavidalai, ne individai. Neindividualizuotos moterų repre- 
zentacijos aiškinamos metaforišku tuščio indo terminu. Tik XIX a. II 
pusėje buvo nustatyta, jog ir moteris aktyviai dalyvauja biologinėje 
reprodukcijoje, t. y. vaikas paveldi abiejų tėvų genus. Iki tol manyta, 
kad moters gimda tėra vieta vyro sėklai augti (iš čia ir paveldėjimo pa- 
gal tėvo liniją tradicija), taigi moteris yra indas, kuriame sudygsta, kas 
įdėta. Toks požiūris lėmė, kad ir moterų reprezentacijos atliko indo 
funkciją - vyrų idėjoms ir tikslams personifikuoti, t. y. moters figūra - 
forma be turinio, kurią užpildo vyrų mintys. 

Opozicinės mąstymo schemos „moteris - kūnas - gamta“ ir „vyras 
- protas - kultūra“ paskatino feministes permąstyti moterų raiškos 


14 Griselda Pollock, Differencing the Canon: Feminist Desire and the Writing of Art's 
Histories, London, New York: Routledge, 1999. 

15 Sue Malvern, „Griselda Pollock“, in: Key Writers on Art: The Twentieth Century, 
sudarė Chris Murray, London, New York: Routlege, 2003, p. 228-234. 

galimybes. Patriarchalinėje tvarkoje moteris laikoma neracionalia, o 
jos kūnas - tai kaltės vieta, seksualumas - tai neišvengiama stigma, 
o kalboje nėra žodžių moters kūnui išreikšti kitaip nei neiginiu. Vy- 
rišką giminę universalizuojanti kalba (pavyzdžiui, tokie žodžiai kaip 
„Žmogus“ yra vyriškos giminės, o galią išreiškiantis „vyrauti“ yra su- 
veiksmažodėjęs „vyras“) neadekvati moterų patirčiai. Specifinių mo- 
terų raiškos būdų ėmėsi ieškoti ir juos kurti postfeminizmo atstovės, 
kurių prieigą galima apibūdinti kaip psichoanalizės feminizacija““. 
(Psichoanalizė) Šia kryptimi teoriją plėtoja Julija Kristeva (g. 1941), 
analizuojanti kūno patirtis ir į kultūros apyvartą įvedusi kūniško, ne 
tik seksualinio malonumo - jouissance, terminą. Dailėtyrai aktualus 
Kristevos reprezentacijos, semiotinių ir simbolinių plotmių apmąs- 
tymas. Tam, kad pasikeistų lyčių samprata, lemianti mūsų mąstymą 
ir veiklą, turi pasikeisti reprezentacijos būdai. Taigi reikia keisti mūsų 
psichinių varų ir fizinių patirčių santykį su žodinėmis ir vaizdinėmis 
reprezentacijomis, vadinasi, su kalba. Kalbėtojas (žodžiais, vaizdais, 
veiksmais save reprezentuojantis) subjektas, kaip ir jo raiška yra 
nuolatinės kaitos būklės, tokia turi būti ir mūsų patirtis. Tai proceso 
subjektas - „jis niekada nėra vien statiškas vienokia ar kitokia vaiz- 
duotės forma virtęs fenomenas, galintis komunikuoti su kitais; jis taip 
pat yra ir neapsakomas, neįvardijamas, užslopintas, pažinus tik per 
savo apraiškas“. Suvokdamas dailės kūrinį žiūrovas turi apmąstyti 
ne tik regimą objektą, bet ir savo santykį bei save patiriantį kūrinį. 
Dailė suprantama kaip psichinė erdvė, skatinanti egzistencinius iš- 
gyvenimus ir žmogiškųjų ryšių permąstymą'“. Istoriškumo lygmenį į 
postfeministinį mąstymą įtraukė Lucy Irigaray (g. 1932), ieškodama 
moteriškumo apraiškų falocentrinėje kultūros istorijoje. Irigaray kriti- 


16 Žr. Audronė Žukauskaitė, „Psichoanalizė ir postfeministinė kritika“, in: XX amžiaus 
literatūros teorijos, p. 197-203. 

17 Lechte, op.cit., p. 168. 

18 Kelly Oliver, „Julija Kristeva“, in: Key Writers on Art: The Twentieth Century, sudarė 
Chris Murray, London, New York: Routlege, 2003, p. 170-171. 

kuoja psichoanalitinį lyčių suvokimą, kai skirtingos lytys tėra vienos 
vyriškos lyties variacijos - vyras ir kastruotas/nepakankamas vyras. 
Pagrindinis tikslas atskleisti anapus falo esantį moterišką subjektą, 
jos daugialypes binarinės logikos dėsniams nepaklūstančias patirtis 
ir atrasti moterišką kalbą“. 

Lytiškumo ir seksualumo, nutylėtų ir neįžodinamų kūniškų patir- 
čių klausimai paskatino savosios lyties mažumų raišką. Feministinis 
įtarumas permąstė normalumo sąvoką ir ją pervadino normatyvu- 
mu. Tai, kas visuomenėje laikoma normaliu, tėra pagal galią turinčią 
statistinę daugumą sukonstruota norma. Kalbant apie seksualumą, 
normalumu laikomas heteroseksulumas, nes heteroseksualių žmonių 
yra dauguma, tad statistinė norma paverčiama visiems taikomu nor- 
matyvu ir įvardijama kaip normalumas. Normatyvinio lytiškumo vai- 
dybą išsamiai nagrinėjo Judit Butler (g. 1956)**. Anot jos, seksualinę 
tapatybę formuoja ir išreiškia daugybė veiksmų (tokių kaip apranga 
ir dėvėsena), ritualų (pvz., vedybos), profesijų pasirinkimas, socialinė 
elgsena. Visa tai yra socialiai sankcionuotos ir kultūriškai priimtinos 
lytiškumo raiškos, įtvirtintos mėgdžiojimu ir iteracijomis, taigi lytiš- 
kumo reprezentacija tėra prievartinės normatyvinės citatos, anaiptol 
neatskleidžiančios lytiškumo esmės. Vis dėlto vaidyboje galima kaita 
(mėgdžiojant ir kartojant patiriamas „sugedusio telefono“ efektas). 
Vizualiojoje kultūroje kaitą paskatina normatyviai arba alternatyviai 
reprezentuojamas lytiškumas*' (lietuviškame kontekste minėtina 
Jurgos Barilaitės videoinstaliacija „Būtinoji gintis“, 2001). Lytiškumo 
vaidybiškumu rėmėsi ir prieš normalumo sociolingvistinę tironiją 
sukilo lesbiečių ir gėjų judėjimas. Judėjimo pavadinimo vertimas į 
lietuvių kalbą problemiškas, dažnai vartojamas anglų kalbos žodis 


19 Žukauskaitė, op. cit., p. 201-202. 

20 Judit Butler, Gender Trouble: Feminism and the Subversion of Identity, London, 
New York: Routledge, 1990. 

21 Anne DAlleva, Methods A Theories of Art History, London: Laurence King 
Publishing, 2005, p. 73. 

gueer, transliteruojamas į kvyrų ar verčiamas kaip kreivas?*. Tačiau 
visi pasiūlyti terminai yra akademiško padorumo gaubtas, nes gueer 
- tai „iškrypėlis“, niekinamas homo- ir biseksualių asmenų apibūdini- 
mas, nurodantis, jog ji(-s) iškrypo iš normatyvumo rėmų. Feministinė 
nuostata reikalauja tikslumo, todėl šiame vadovėlyje toliau vartoja- 
mas iškrypusių žmonių teorijos terminas?*. Nukrypimą nuo hete- 
roseksualinės daugumos apibrėžto normatyvo iškrypimu vadinanti 
visuomenė varžo homoseksualų raišką. Iškrypusių žmonių kūrybą ty- 
rinėjanti dailėtyra, be feminizmo, keltų socialinio statuso, seksualinės 
orientacijos (ne-)pripažinimo ar (ne-)reprezentavimo, taip pat homo- 
erotinės vaizdinijos klausimą. Homoerotinė ikonografija nesiekia su- 
žadinti geismo, bet kuria homoseksualios tapatybės reprezentacijas. 
Tyrimams ypač aktualus atsakas ir sklaida, nes represuotas seksualu- 
mas dažniausiai plinta dengiamas kamufliažu ir retai peržengia priva- 
tumo ribas. Homoerotinį potencialą turi daug normatyvinių kūrinių, 
o moderniaisiais laikais homoerotinė estetika darė įtaką normatyvi- 
nėms reprezentacijoms ir socioseksualinei vaidybai (minėtini XIX a. 
populiarūs dendžio, fatališkos moters; ar XX a. sėkmingo verslininko, 
gundančios sekretorės įvaizdžiai). Iškrypusius kūrinius tirianti dailėty- 
ra netik atkreipė dėmesį į homoerotinių siužetų gausą antikos mene, 
bet ir atskleidė erotizuotą atsaką į viduramžių religinę dailę, ypač ryš- 
kų vienuolijose ir moteriškajame vėlyvųjų viduramžių misticizme“. 


22 Kvyrų - žr. Daugirdaitė, op. cit., p. 181; kreivas - žr. Laima Kreivytė, „Ji/s: kreivi 
įvaizdžiai populiariojoje erdvėje“, in: Lytys, medijos, masinė kultūra, sudarė Audronė 
Žukauskaitė ir Virginija Aleksėjūnaitė, (ser. Acta Academiae Artium Vilnensis, 37), 
Vilnius: VDA leidykla, 2005, p. 115-124. 

23 Dėkoju terminą 2008 m. pasiūliusiems VDA Dailėtyros pagrindinių studijų II kurso 
studentams. 

24 Žr. Artūras Tereškinas, „Tautos kūnas ir kūno tauta: keletas falologizmų apie 
Maironio poeziją“, in: Idem, Kūno žymės: seksualumas, identitetas, erdvė Lietuvos 
kultūroje, Vilnius: Baltos lankos, 2001, p. 79-92. 

25 Žr.: Jeffrey Hamburger, The Visual and the Visionary: Art and Female Spirituality in 
Late Medieval Germany, New York: Zone Books, 1998; Idem, Nuns as Artists: The 
Visual Culture of a Medieval Convent, Berkeley-Los Angeles: University of California 
Press, 1996; Caroline Walker Bynum, Jesus as Mother- Studies in the Spirituality of 

Lyčių studijų įtaka Lietuvos dailėtyrai dvejopa. Moterišku solida- 
rumu vadinčiau reiškinį, nulemtą fakto, jog absoliuti dailėtyrininkų 
dauguma yra moterys. Solidari jų laikysena skatina pildyti baltąsias 
Lietuvos dailės istorijos dėmes. Feministinės teorijos (nepaisant to, 
kad dirbama iš kitų disciplinų pasiskolintais instrumentais) prieigo- 
je išskiriu dvi - socialinio diskurso ir psichoanalitinę/antropologinę 
- kryptis, nereti abiejų krypčių junginiai ar daugiakrypčiai mišrūnai. 
Minėtini Margaritos Jankauskaitės, Laimos Kreivytės, Erikos Grigora- 
vičienės, Giedrės Jankevičiūtės, Laimos Laučkaitės-Surgailienės, Lina- 
ros Dovydaitytės, Agnės Narušytės, Ramutės Rachlevičiūtės, Monikos 
Krištopaitytės, Helmuto Šabasevičiaus tyrimai ir dailės kritika. 

Akivaizdžiai ir metodiškai šališkos lyčių studijos neretai kritikuo- 
jamos už įsivaizduojamo priešo puolimą, nesistemišką ir neapibrėžtą 
argumentaciją. Į tai atsakoma pabrėžiant savo pozicijos sąmoningu- 
mą, autoritetų neturėjimą ir alternatyvios, o ne patriarchatui priešin- 
gos mąstymo, veiklos ir raiškos erdvės kūrimą ir įtvirtinimą. „Feminis- 
tinė kritika ypač skiriasi nuo kitų šiuolaikinių kritikos teorijos rūšių 
tuo, kad neturi vienos itin svarbios figūros ar tekstų, kuriuos galėtume 
pavadinti svarbiausiu autoritetu. Kitaip nei struktūralizmas, sekantis 
Saussure'o lingvistiniais atradimais, kritikai psichoanalitikai, lojalūs 
Freudui ar Lacanui, marksistai, panirę į Kapitalą, ar Derrida cituojan- 
tys dekonstruktyvistai, feministinė [...] kritika neieško Visų Mūsų Moti- 
nos ar atskiros mąstymo sistemos, kuri aprūpintų fundamentaliomis 
idėjomis“ Trumpai tariant, feministinė pozicija nesistengia patriar- 
chato pakeisti matriarchatu. 


the High Middle Ages, Berkeley, Los Angeles: University of California Press, 1982. 

26 Elaine Showalter, „The Feminist Critical Revolution“, in: The New Feminist Criticism, 
sudarė Elaine Showalter, London: Virago Press, 1993, p. 4, vertimas į lietuvių k. 
cituotas iš: Daugirdaitė, op.cit., p. 172. 

Tyrimo klausimai: 


- 


„Kaip moteris įgijo dailininkės išsilavinimą ir statusą arba kaip jų nej- 
gijo? Kaip jos karjera skyrėsi nuo vienalaikės vyrų karjeros? 

2. Kaip kūrinys atspindi moterų padėtį ir individualią autorės patirtį? 

„ Kokią įtaką autorės lytis darė kūrinio siužetui, kompozicijai, me- 
džiagai, palyginti su vienalaikių vyrų darbais? 


w 


4. Kokia kūrinio vieta tradicinėje lyčių reprezentacijoje? Kokiai - vyrų, 
moterų ar mišriai - auditorijai skirtas kūrinys? 
„Kokia darbo užsakovų ir vertintojų lytis, seksualinė orientacija, so- 


vi 


cialinis, institucinis statusas? 
„Koks kūrinio homoerotinis potencialas? 
„Kokia pavadinimo funkcija? Ar jis atskleidžia ar maskuoja kūrinio 


NM O 


pranešimą? 

8. Kaip ir kokią savo tapatybę nurodo (ar jos nenurodo) autorius(-ė) 
(interviu, anotacijose)? 

9. Ar dailininkas(-ė) dekonstruoja kokią nors socialinę normą ar 
vaidmenį? 

10. Ar ši kūryba veikia kaip politinės pozicijos medija ir kaip? Ar tai 
intymios, privačios savivokos rezultatas? 


Dailėtyros tekstų pavyzdžiai 


Linda Nochlin, „Kodėl nėra žymių dailininkių?“, in: Kultūros 
barai, 2000, Nr. 4, p. 49-53 (vertsta iš Linda Nochlin, „Why are no 


great women artists?“ in: Aesthetics: the big guestions, Londonn: Blac- 
kwell, 1999; iš anglų kalbos vertė Vytautas Kinčinaitis) 


Diskusijų apie vadinamąją moters problemą fone priekaištingai 
skamba klausimas: „Kodėl nėra didžių dailininkių?“ Vyrai, išgirdę šį 
klausimą, apgailestaudami kraipo galvas, o nusivylusios moterys pik- 
tai griežia dantimis. Kaip ir daugelis kitų klausimų, dėl kurių vyksta 

karšti feministiniai ginčai, taip ir šis klastoja problemos esmę ir slapta 
siūlo atsakymą: „Didžių dailininkių nėra todėl, kad moteris nesugeba 
būti didi“. Tokio klausimo prielaidos gali būti įvairios: nuo,moksliškai“ 
įrodyto žmogiškų būtybių su gimdomis nesugebėjimo sukurti ką nors 
iškilaus, iki atviro nusistebėjimo, kodėl, nepaisant tariamos lygybės, 
moterys vizualiniuose menuose kol kas nepasiekė nieko reikšminga. 
Bet juk ir daugelis vyrų susiduria su panašaus pobūdžio problema. 

Pirmoji feministo reakcija yra praryti masalą, kabliuką, valą, 
gramzdiklį iš karto, t.y. bandyti atsakyti į klausimą taip, kaip jis pa- 
teiktas: atkapstyti istorijoje nusipelniusias ir nepakankamai įvertintas 
dailininkes; reabilituoti nors ir kuklią, bet įdomią ir produktyvią jų vei- 
klą; prisiminti pamirštas gėlių tapytojas ar Davido pasekėjas ir taip 
apginti savo tiesą. Įrodyti, kad Berthe'a Morisot iš tikrųjų buvo mažiau 
priklausoma nuo Manet negu yra manoma - kitaip tariant, imtis to, 
ką daro vidutinis mokinys, nesvarbu, ar vyras, ar moteris, įrodinėda- 
mas užmiršto ar nežymaus savo mokytojo tiesą. Feministinės ar ne, 
tokios pastangos nenueina niekais - įgyjame žinių tiek apie moterų 
pasiekimus, tiek apie meno istoriją apskritai. Šioje srityje dar daug ką 
galima nuveikti. Deja, tokios pastangos, jei jos atstovauja nekritiškam 
feministiniam požiūriui, anaiptol nepadeda ieškoti atsakymo į klausi- 
mą,Kodėl nėra didžių dailininkių?“ Priešingai, netinkamas bandymas 
į jį atsakyti tik sustiprina negatyvias šio klausimo pasekmes. 

Moterų lygiateisiškumo šalininkai kartais aptinka savyje pašauki- 
mą klastoti savo pačių pareiškimus: atkapstyti pamirštus moteriškos 
lyties genijus ar tikrai puikų, bet neabejotinai menkesnį moterų tapy- 
tojų ir skulptorių įnašą į dailės istoriją, ir net apkaltinti klausėją taikant 
„vyriškus“ didingumo ar puikumo kriterijus. Šitoks bandymas atsakyti 
į minėtą klausimą šiek tiek iškreipia kontekstą: daugelis šiuolaikinių 
feministų tvirtina, kad moteriškam menui būdingas kitoks didingu- 
mas, tylomis darydami prielaidą, jog esama būdingo ir atpažįstamo 
moteriško stiliaus, kuris tiek formaliomis, tiek išraiškos savybėmis ski- 
riasi nuo vyriško stiliaus ir apibrėžia unikalų moters padėties ir paty- 
rimo pobūdį. 

Iš pirmo žvilgsnio su tuo sunku būtų nesutikti: apskritai moters 
patirtis ir padėtis visuomenėje, vadinasi, ir kaip dailininkės, yra kitokia 
negu vyro. Todėl dailė, sukurta sąmoningai susivienijusių moterų, ku- 
rių tikslas yra artikuliuoti savo ketinimus ir formuoti grupinę moterų 
patyrimo sąmonę, stilistiškai gali būti identifikuota kaip feministinė, 
jeigu ne moteriška, dailė. Deja, kol kas tai tik galimybė. Caravaggio 
pasekėjai, tapytojai, susitelkę apie Gauguiną, „Mėlynasis raitelis“ ar 
kubistai gali būti identifikuojami pagal tam tikrus stiliaus ar išraiškos 
bruožus, tačiau bruožų, kurie leistų kalbėti apie moterų dailininkių 
stilių, nesama. Kaip kad niekas nesieja ir moterų rašytojų. Jokia sub- 
tili moteriškumo esmė nejungia į visumą Artemisiaos Genti-leschi, 
Elisabethos Vigėe-Lebrun, Angelica'os Kauffmann, Rosa'os Bonheur, 
Berthe'os Morisot, Suzanne'os Valadon, Kathe's Kollwitz, Barbaros He- 
pworth, Georgia'os O'Keefe, Sopie Taeuber-Arp, Helenos Frankentha- 
ler, Bridgetos Riley, Lee Bontecou ir Louise'os Nevelson kūrinių. Dar 
mažiau esminio panašumo rasime tarp Sappho, Marie de France, Ja- 
ne“ Austen, Emily Brontė, George Sand, George Eliot, Virginia'os Wo- 
olf, Gertrude Stein, Anais Din, Emil Dickinson, Sylvia'os Plath ir Susan 
Sontag. Bet kuriuo atveju moterys dailininkės ir rašytojos yra artimes- 
nės savo laikmečio ir pasaulėžiūros dailininkams ir rašytojams vyrams 
negu viena kitai. 

Problemiška čia yra ne tiek feministinė moteriškumo samprata, 
kiek neteisinga dailės samprata, t.y. naivus įsitikinimas, kad dailė yra 
tiesioginis individualios emocinės patirties realizavimas, asmeninio 
gyvenimo transliacija į vizualumo sritį. Dailė, ypač didi, dažniausiai 
yra visiškai ne tai. Ji apima savitą formos kalbą, kuri yra daugiau ar 
mažiau priklausoma (arba laisva) nuo laiko nulemtų konvencijų, vaiz- 
davimo sistemų, kurių išmokstama arba kurios ištobulinamos moky- 
mu, savarankišku mokymusi ar ilgalaikiu individualiu eksperimenta- 
vimu. Meno kalba yra įkūnyta dažais ir linijomis drobėje ar popieriuje, 
akmenyje ar metale, - tai nėra nei graudi istorija, nei konfidencialus 
šnibždėjimas. Tad nors ir buvo daug įdomių dailininkių, kurios nepa- 
kankamai ištyrinėtos ir įvertintos, didžių dailininkių nežinome. Kaip 

nežinome didžių Lietuvos džiazo pianistų ar eskimų tenisininkų, net 
jei ir labai norėtume, kad tokių būtų. Tai apgailėtina, tačiau joks ma- 
nipuliavimas istorine ar kritine medžiaga nepakeis situacijos; net jei 
vyrus šovinistus apkaltinsime istorijos iškraipymu ir dailininkių (arba 
juodaodžių fizikų, ar Lietuvos džiazo muzikantų tikrųjų pasiekimų su- 
menkinimu. Tikrovė yra tokia, kad neturime moteriškų Michelangelo 
ar Rembrandto, Delacroix ar Cėzanne'o, Picasso ar Matisse'o, arba šiais 
laikais de Kooningo a Warholo atitikmenų, kaip kad nėra ir jiems pri- 
lygstančių juodaodžių. Jeigu iš tikrųjų buvo daug „neįvertintų“ didžių 
dailininkių arba jeigu tikrai egzistuoja vyriškiems priešingi moteriš- 
kos dailės standartai - logiškai mąstant abiejų požiūrių laikytis vienu 
metu neįmanoma - tai dėl ko turėtų kovoti feministai? Jeigu moterys 
dailėje tikrai pasiekė tokių pat puikių rezultatų kaip ir vyrai, tuomet 
esamoji situacija yra tiesiog puiki. 

Tačiau, deja, dailėje, kaip ir daugelyje kitų sričių, tie, kam nenusi- 
šypsojo laimė gimti baltaisiais, - pageidautina vidurinės ar aukštes- 
nės klasės, - vyrais, buvo ir yra kvailinami, engiami, atbaidomi nuo 
veiklos. Kaltos dėl to ne žvaigždės, ne mūsų hormonai, ne mens- 
truacijų ciklai ar tuščios mūsų vidinės erdvės, o mūsų institucijos ir 
švietimas, pastarąjį suprantant kaip visa, kas mums atsitinka nuo to 
momento, kai kaktomuša įžengiame į prasmingų simbolių, ženklų ir 
signalų pasaulį. Tikras stebuklas, kad esant tokiai priešiškai aplinkai, 
tiek daug moterų sugebėjo tiek daug pasiekti tokiose vyriškos pre- 
rogatyvos valdose kaip politika, mokslas ar dailė. Kai kuriose srityse 
moterys tikrai pasiekė lygybę. Nors ir neturime moterų garsių kom- 
pozitorių, tačiau turime žymių dainininkių; nors neturime moterų 
shakespeare'ų, tačiau turime didžių artisčių. Kur yra poreikis, ten yra ir 
sprendimas. Instituciškai kalbant, kartą publikai ir patiems autoriams 
pareikalavus daugiau realizmo ir didesnės veikimo laisvės, negu galė- 
jo pasiūlyti vaikinai, važinėjantys karietomis, ir romūs kastratai, išeitis 
buvo rasta įtraukiant moteris atlikėjas į institucinę struktūrą, net jeigu 
kai kuriais atvejais kopdamos karjeros laiptais jos ir buvo priverstos 
šiek tiek paleistuvauti. Iš tikrųjų kai kuriuos atlikimo menus, pavyz- 

džiui, baletą, moterys netgi monopolizavo, nors tiesa ir tai, kad jos tai 
padarė, kaip papildomą profesiją pasirinkusios tarnystę Didiesiems 
Kunigaikščiams ar iškiliems bankininkams. 

Silpnos moterys, Anglijos monarchės - Elžbieta I ir Viktorija, jau- 
tėsi pajėgios kontroliuoti visų tautų likimus ir darė tai nuostabiai sė- 
kmingai. Per Antrąjį pasaulinį karą gamyklų institucinės struktūros 
trapią smulkią moterį sugebėjo paversti tvirta Kniedžių Rože. Poka- 
riu, kai šių darbų prireikė raumeningiems vyrams, tos pačios kniedės 
pasirodė per silpnos dirbti ką nors rimtesnio, nebent supermarketuo- 
se tikrinti bakalėją ir už daug mažesnį atlyginimą visą dieną kilnoti 
sunkias dėžes arba tapti namų šeimininkėmis ir vaikų auklėmis, taigi 
visai be atlyginimo šešiolika valandų tvarkytis su trim ar keturiais vai- 
kais. Nuostabūs vyro ir pagal jo valią įkurtų arba panaikintų institucijų 
triūso vaisiai! 

Rimtai pagalvojęs apie klausimo „Kodėl nėra didžių dailininkių?“ 
implikacijas, pradedi suprasti, kad jis tėra tik į paviršių iškilusi klai- 
dingų aiškinimų ir klaidingo protavimo ledkalnio viršūnė. Po ja slypi 
didžioji idėes recues dalis: apie meno prigimtį ir jo aplinkybes, apie 
žmogaus galimybes apskritai ir atskirai apie žmogaus pranašumą, 
taip pat ir apie tai, koks vaidmuo tenka socialinei tvarkai. Šis klausi- 
mas slepia naivias, iškraipytas, nekritiškas prielaidas apie meninę kū- 
rybą apskritai, bent jau apie didžiojo meno kūrimą. Šios prielaidos, 
nesvarbu, sąmoningai ar ne, su rubrika „Didysis Dailininkas“ į vieną vi- 
sumą sujungia tokias skirtingas superžvaigždes kaip Michelangelo ir 
van Goghas, Raphaelis ir Jacksonas Pollockas... „Didžiuoju Dailininku“ 
laikomas tas, kuris yra apdovanotas genialumu. Genijus savo ruožtu 
suprantamas kaip kažkokiu būdu Didžiojo Dailininko asmenyje glū- 
dinti amžina ir paslaptinga jėga. Todėl klausimo „Kodėl nėra didžių 
dailininkių?“ konceptuali struktūra remiasi nekvestionuotomis, pa- 
prastai nesąmoningomis, metaistorinėmis prielaidomis. Klausimas 
apie moterį dailininkę maskuoja ištisą unikalaus, dieviško, šimtuose 
monografijų kuriamo Didžiojo Dailininko mitologiją. Nuo pat gimimo 
jo asmenyje esama pono Grasso vištienos sriubos aukso grynuolį pri- 

menančios paslaptingos esencijos, vadinamos genialumu ar talentu, 
kuris visada atsiskleidžia, kad ir kokios skirtingos bei nepalankios 
būtų aplinkybės. 

Vizualinius menus ir jų kūrėjus supanti magiškoji aura nuo seniau- 
sių laikų buvo neišsenkamas mitų šaltinis. Pavyzdžiui, įdomu, kad apie 
senovės graikų tapytojui Lysipui Plinijaus priskirtas magines galias - 
paslaptingas vidinis pašaukimas ankstyvoje jaunystėje, neturėjimas 
jokių mokytojų, skyrus pačią prigimtį - Maxas Buchonas rašo ir XIX a. 
tapytojo realisto Courbet biografijoje. Antgamtinės, didžiulės, galbūt 
pavojingos menininko kaip imitatoriaus galios, energijos valdymas is- 
toriškai funkcionavo išskirdamos jį iš kitų kaip dievišką kūrėją, demiur- 
gą, būtį kuriantį iš nieko. Legendos apie seno dailininko ar įžvalgaus 
mecenato atrastą stebuklingą vaiką, paprastai kuklaus piemens ap- 
daru, buvo įprasti meninės mitologijos argumentai. Nuo tų laikų, kai 
Vasari's suteikė nemirtingumą jaunajam Giotto, kurį, ganantį bandą, 
didysis Cimabue atrado ant akmens piešiantį avį. Cimabue, sužavėtas 
piešinio realistiškumo, iškart pakvietė jaunuolį būti jo mokiniu. Pana- 
šiai sutapus aplinkybėms, pastoralinėje aplinkoje vėliau buvo atrasti 
tokie dailininkai kaip Beccafumi's, Andrea Sansovino, Andrea del Cas- 
tagno, Mantegna, Francisco de Zurbaranas ir Goya. Net jei Didiesiems 
Dailininkams jaunystėje ir nenusišypsojo laimė piemenauti, jų talentas 
pasireiškė labai anksti, be jokio paskatinimo iš šalies: Fra Filippo Lippi's, 
Poussinas, Courbet ir Monet, užuot mokęsi reikalingų dalykų, vadovė- 
lių paraštėse piešė karikatūras. Savaime suprantama, mes nieko negir- 
dėjome apie nesuskaičiuojamą daugybę jaunuolių, kurie irgi skrebeno 
mokyklinių sąsiuvinių paraštes, nesimokė, o vėliau tapo klerkais ar batų 
pardavėjais. Ir pats didysis Michelangelas, pasak jo biografo ir mokinio 
Vasari'o, vaikystėje daugiau piešė negu mokėsi. Michelangelo talentas 
jaunystėje buvo toks ryškus, kad jo mokytojui Ghirlandajo trumpam 
palikus savo darbo vietą Santa Maria Noveloje, jaunasis genijus pasi- 
naudojo galimybe ir piešė „pastolius, estakadas, dažų indus, teptukus ir 
dirbančius pameistrius“ taip meistriškai, kad grįžęs mokytojas paskel- 
bė:„Šis jaunuolis moka daugiau už mane patį“. 

Istorijomis, kuriose tikrai gali būti grūdas tiesos paprastai šie vė- 
liau nieko nepasiekė, tapo vidutinybėmis arba nevykėliais - meno is- 
torikai jais, žinoma, nesidomi. O gal derėtų detaliau panagrinėti, kokį 
vaidmenį Picasso tapybinei kvalifikacijai turėjo jo tėvas - piešimo pro- 
fesorius? O jeigu Picasso būtų buvęs mergaitė? Ar ponas Ruizas ir jai 
būtų skyręs tiek daug dėmesio ir taip labai rūpinęsis jos pasiekimais 
kaip mažuoju Pablitu? 

Visose šiose istorijose pabrėžiama stebuklinga, nedeterminuota 
ir asociali pasiekimų dailėje esmė. Tai neturinti rimto pagrindo, pu- 
siau religinė dailininko vaidmens samprata, kuri XIX a. buvo pakylėta 
iki tikros hagiografijos. Meno istorikai, kritikai ir juo labiau kai kurie 
dailininkai meną buvo linkę paversti religijos pakaitalu, paskutine 
didžiųjų vertybių tvirtove vis labiau materialėjančiame pasaulyje. 
Šventoji Legenda: menininkas grumiasi su asmenybę varžančia tėvų 
ir socialine aplinka, kaip koks krikščionių kankinys jis patiria socialinę 
gėdą ir pagaliau įveikia visų pasipriešinimą, deja, paprastai po savo 
mirties. Nes iš jo gelmių spinduliuoja paslaptingas, šventas šviesulys: 
genialumas. 

Tai ir pamišęs Van Goghas, nepaisant epilepsijos priepuolių ir 
bado, o gal kaip tik dėl jų, verpiąs savo saulėgrąžas; ir Cėzanne'as, dėl 
reformų tapyboje drąsiai sutikęs tėvų priešiškumą ir viešą panieką; 
ir Gauguinas, atsisakęs respektabilumo ir finansinės gerovės dėl vie- 
nintelio egzistencinio gesto - savanoriškos tremties į beviltiškiems 
miesčionims nežinomas atogrąžas; ir Toulouse-Lautrecas, žemaugis, 
suluošintas alkoholikas, savo aristokratišką kilmę paaukojęs įkvėpimą 
jam teikusiai audringai bohemai. 

Žinoma, rimti šiuolaikiniai meno istorikai tokių legendų nelaiko 
grynu pinigu. Tačiau tokios pasiekimų dailėje mitologijos labai dažnai 
formuoja nesąmoningas ar nekvestionuotinas meno istorikų prielai- 
das, nesvarbu, kiek trupinių nubyrėtų socialinėms įtakoms, laikmečio 
idėjoms, ekonominėms krizėms ir panašiai. Moksliškiausiuose didžių 
dailininkų tyrinėjimuose, - tiksliau, dailės istorijos monografijose, 
kuriose pirminė yra Didžiojo Dailininko sąvoka, o socialinėms ir ins- 

titucinėms struktūroms, kuriose jis gyveno ir dirbo, tenka šalutinė 
„Įtakos“ ar „fono“ reikšmė - slypi auksinio genijaus branduolio teorija 
ir individualių laisvos iniciatyvos pasiekimų koncepcija. Tuo remian- 
tis suformuluota moterų stygiaus didžiojoje dailėje problema gali 
būti performuluota į silogizmą: jeigu Moteris turėtų auksinį meninio 
genijaus branduolį, ji atsiskleistų. Tačiau moteris niekada savęs neat- 
skleidė. Ouod erat demonstrandum. Moteris neturi auksinio meninio 
genijaus branduolio. Kodėl nežinomas piemuo Giotto ar epileptikas 
Van Goghas jį galėjo turėti, o jokia moteris - ne? 

Bet vos paliekame legendų ir pranašysčių išsipildymo pasaulį ir 
realiai įvertiname visas istoriškai nulemtas socialines ir institucines 
aplinkybes, kurioms susidėjus buvo sukurti reikšmingiausi dailės kū- 
riniai, pamatome, kad vieninteliai klausimai, kuriuos galima laikyti 
vaisingais ir deramais, įgyja kiek kitokį pavidalą, tenka atsižvelgti ne 
tik į meninį genijų, o ir į diskusijas apie intelektą ir talentą apskritai. 
Studijose apie proto ir vaizduotės lavinimą Piaget ir kiti autoriai pa- 
brėžė, kad intelektas arba tai, ką turime galvoje kalbėdami apie geni- 
alumą, yra ne statiška esencija, bet dinamiškas subjekto in a situation 
aktyvumas. Tolesni vaiko brendimo tyrimai parodė, kad intelektas 
formuojasi laipsniškai, žingsnis po žingsnio, nuo pat kūdikystės. Tie- 
sa, subjekto prisitaikymo, prisiderinimo prie aplinkos įgūdžiai kartais 
nusistovi taip anksti, kad eiliniam stebėtojui jie tikrai gali atrodyti 
įgimti. Tokie tyrimai leidžia suprasti, jog, išskyrus meta-istorines prie- 
žastis, mokslininkai turėtų atsisakyti sąmoningai ar nesąmoningai ar- 
tikuliuojamos minties apie įgimtą individualų genialumą ir visų pirma 
- meninėje kūryboje. 

Klausimas,Kodėl nėra didžių dailininkių?“ perša išvadą, kad menas 
tėra laisva, autonomiška, neeiliniais gabumais apdovanoto individo, 
kuriam darė įtaką ankstesni menininkai, o kiek mažiau ir paviršutiniš- 
kiau „socialinės jėgos“, veikla. Tačiau meninė kūryba tiek menininko 
tapsmo, tiek paties meno kūrinio prigimties prasme, vyksta socialinė- 
je aplinkoje, yra integralus socialinės struktūros elementas, veikiamas 
konkrečių socialinių institucijų, ar tai būtų meno akademijos, ar me- 

cenavimo sistemos, ar dieviško kūrėjo ir menininko kaip tikro vyro ar 
socialinio tremtinio mitologijos. 

Nuogos figūros problema. Jei aptariamasis klausimas susijęs ne su 
individualiu genialumu, jo buvimu ar nebuvimu, o su esamomis soci- 
alinėmis institucijomis bei tuo, ką įvairiose klasėse ir individų grupė- 
se jos draudžia ir palaiko, tai galima rasti ir suprantamesnį atsakymą. 
Pirmiausia panagrinėkime iš pažiūros paprastą, tačiau moterims dai- 
lininkėms lemiamą, nuogos figūros modelio prieinamumo problemą. 
Nuo Renesanso iki XIX a. pabaigos nuodugnus ir ilgai trunkantis nuo- 
gos figūros modelio studijavimas buvo nepaprastai svarbus kiekvie- 
no jauno menininko studijose, jis buvo esminis bet kuriam į didingu- 
mą pretenduojančiam kūriniui, o ir pačiai tapybai, kaip aukščiausiai 
meno kategorijai. Tradicinės tapybos šalininkai XIX a. įrodinėjo, kad 
negali būti didžios tapybos su aprengtomis figūromis, nes rūbai ne- 
išvengiamai suardo tiek laikinį universalumą, tiek ir klasikinį ideali- 
zavimą, kurio reikalauja didis menas. Jau nekalbant apie svarbiausią 
vietą mokymosi procese užimančias meno akademijų programas, ku- 
rioms pradžią XVI a. pabaigoje-XVII a. pradžioje davė nuogo modelio, 
dažniausiai vyro, piešimas. Be to, šio tikslo siekdami dailininkai ir jų 
mokiniai dažnai susitikdavo piešti privačiose studijose. Pavieniams 
dailininkams ir privačioms akademijoms plačiai naudojantis moters 
modeliu, nuoga moters figūra faktiškai buvo uždrausta visose visuo- 
meninėse dailės mokyklose iki pat 1850 metų ir vėliau - šią padėtį 
Pevsneris teisingai pavadino „sunkiai įtikėtina“. Deja, kur kas labiau 
tikėtinas buvo bet kokio nuogos figūros modelio, nesvarbu, vyro ar 
moters, neprieinamumas moterims dailininkėms. Oficialioje Londo- 
no akademijoje „lady“ studentėms nebuvo leidžiama piešti iš natūros 
iki pat 1893 metų. Net kai vėliau tokia galimybė joms buvo suteikta, 
Modelis turėjo būti tik „iš dalies nusirengęs“. Pati „akademijos“ išliki- 
mo sąlyga - detalios, kruopščios nuogos figūros modelio studijos 
jaunatviškuose dailininkų nuo Seurat iki XX a. darbuose liudija, koks 
svarbus šios studijų šakos vaidmuo pedagogikai ir talentingo pra- 
dedančiojo brandai. Pagal formalią akademinę programą nuo pieši- 

nių ir raižinių kopijavimo natūraliai pereinama prie žymių skulptūros 
kūrinių gipsinių kopijų ir gyvo modelio piešimo. Kad ir kokia geniali 
būtų „lady“, jai teko apsiriboti „antraeile“ ir mažiau vertinama portre- 
tine, žanrine tapyba, kraštovaizdžiais ir natiurmortais. Dauguma iš 
negausaus būrelio siekusių tapti tapytojomis moterų taip ir darė. Nes 
būti atskirtam nuo šios aukščiausios studijų pakopos reiškė neturė- 
ti galimybės kurti didžiuosius dailės kūrinius. Būtų lygiai tas pats, jei 
medicinos studentui kas atimtų galimybę skrosti ir net tyrinėti nuogą 
žmogaus kūną. 

Nuogos figūros modelio prieinamumas yra tik vienas iš automati- 
nės, instituciškai įtvirtintos moters diskriminacijos aspektų. Jis parodo 
diskriminacijos visuotinumą ir jos pasekmes, taip pat veikiau institu- 
cinę negu individualią moterų nesėkmės didžiojoje dailėje priežastį. 
Lygiai taip pat galima kvestionuoti ir kitus situacijos dėmenis, tokius 
kaip vertinimo sistema, akademinis ugdymo modelis, kuris, ypač 
Prancūzijoje, buvo bene vienintelis kelias į sėkmę. 

O kaip vertinti tą mažą grupę herojiškų moterų, kurios nepaisy- 
damos kliūčių įvairiais amžiais bandė pasiekti Michelangelo, Rem- 
brandto ar Picasso didingumo viršūnes? Ar yra kokių nors savybių, 
kurios leistų šias moteris apibūdinti kaip grupę ir kaip individualy- 
bes? Kadangi gilūs tyrimai nėra šio esė tikslas, apsistosime ties keliais 
bendrais dailininkių moterų bruožais: visos jos, beveik be išimčių, 
buvo arba dailininkų dukros arba artimai asmeniškai bendravo su 
stipresne vyriškos lyties menine asmenybe. Pradedant legendine XV 
a. skulptore Sabina von Steibach, Strasbūro katedros portalinių gru- 
pių autore, baigiant garsiausia XIX a. gyvūnų tapytoja Rosa Bonheur 
ir tokiomis nuostabiomis dailininkėmis kaip Tintoretto dukra Maria 
Robusti, Lavinia Fontana, Artemisia Gentileschi, Elizabeth Chearon, 
Elisabeth Vigėe-Lebrun ir Angelica Kaufman - visos be išimties buvo 
dailininkų dukros. Berthe'a Morisot buvo artimai susijusi su Manet, 
vėliau ištekėjo už jo brolio, o Mary Cassatti kūryba didele dalimi re- 
miasi jos artimo draugo Dega stiliumi. 

Iš tėvų tradicijos išsivadavę, pančius nutraukę ir atsisakę sekti lai- 

kmečio mada vyrai dailininkai XIX a. antroje pusėje pasuko visiškai 
kita kryptim, o tai, nors ir su papildomais sunkumais, atvėrė kelią ir 
moterims. 

Daugelis to meto moterų dailininkių, sakykim, Suzanne'a Valadon, 
Paula Modersohn-Becker, Kathe Kollwitz ar Louise Nevelson atėjo ne 
iš meninės aplinkos. Aišku, daug dailininkių ištekėjo už savo draugų 
dailininkų, kas buvo neįmanoma jų vyriškiems antrininkams, nes 
aplink paprasčiausiai nebuvo pakankamai moterų dailininkių. 

Čia būtų įdomu patyrinėti tėvo vaidmenį dukros dailininkės pro- 
fesiniam formavimuisi: pavyzdžiui, tiek Kathe Kollwitz, tiek Barbara 
Hepworth mini didelę nepaprastai supratingų ir kantrių tėvų įtaką jų 
kūrybai. Neturėdami išsamesnių tyrimų, galime remtis vien įspūdin- 
gais duomenimis apie prieštaringą santykį su tėvų autoritetu. Tačiau 
viena aišku: moteris, kuri nori padaryti meninę karjerą, turi peržengti 
konvencionalumo ribas; ši taisyklė galioja iki šiol. Ar moteris dailinin- 
kė maištauja prieš savo šeimos nusistatymus, ar atvirkščiai - randa 
juose atramą, bet kuriuo atveju ji turi turėti stiprų poreikį priešintis, 
kad apskritai įžengtų į meno pasaulį, o ne prisitaikytų prie visuoti- 
nai priimto žmonos ir motinos vaidmens, kurį vienintelį bet kuri so- 
cialinė institucija priskiria jai automatiškai, tiesiog todėl, kad ji gimė 
moterim. 

Nors ir vogčiomis perimdamos „vyriškas“ savybes - susitelkimą, 
atkaklumą, atsidavimą idėjoms ir nuolatinį meistriškumo ugdymą, - 
moterys daug pasiekė ir joms toliau sekasi meno pasaulyje. 

Atskleidėme tą apgaulingą intelektualinę substruktūrą, kuria pa- 
remtas klausimas „Kodėl nėra didžių dailininkių?“ <...> Detaliau apta- 
rę elementarų teisės atėmimo ir kliūčių sudarymo pavyzdį - nuogos 
figūros modelio neprienamumą dailę studijuojančioms moterims - 
teigėme, jog instituciškai buvo įtvirtinta, kad moterys negalėtų pa- 
siekti tokio meninio meistriškumo ar tokios pat tvirtos padėties vi- 
suomenėje, kokią pasiekia vyrai, ir tai nepriklauso nuo vadinamojo 
talento, genijaus potencijos ar šio paslaptingo ingrediento trūkumo. 

Margarita Jankauskaitė, „Galios žaidimai masinės kultūros 
vaizdiniuose“, in: Lytys medijos, masinė kultūra, sudarė Audronė 
Žukauskaitė ir Virginija Aleksėjūnaitė, Vilnius: VDA leidykla, 2005, p. 
89-100. 


[P. 94-96] 
Seksualus objektas 

Fizinė jėga nėra vienintelis vyro statusą reprezentuojantis aspek- 
tas. Jis konstruojamas ir kaip žvilgsnį valdantis, kontroliuojantis su- 
bjektas. „Jūsų fotoaparatas mato tą patį, ką ir jūs“, - skelbia Naujosios 
komunikacijos žurnale? išspausdinta /nvent produkcijos reklama, kur 
dešinioji, su fotoaparato objektyvu sutapatinta vyro akis yra foku- 
suojama į moters atvaizdą. Šis vaizdas puikiai iliustruoja Johno Ber- 
gerio tezę: vyrai žiūri, o moterys demonstruoja save, - kuri taikliai 
apibendrina vizualaus diskurso ypatumus. Nesvarbu, kokiais tikslais 
naudojamas moters įvaizdis, - reklamos ar reprezentacijos, - tačiau 
jis visuomet išsaugo pasigėrėjimo objektui būdingus bruožus. 

Renesanso epochoje moters kūno grožis buvo laikomas tapy- 
bos grožio sinekdocha. Šiandien sudaiktintas moters įvaizdis tampa 
masinės kultūros sinonimu. O žiniasklaida - neatskiriama tos kultū- 
ros dalis - aktyviai formuoja ir palaiko šias nuostatas. Jos vaidmuo 
reiškiasi ne vien tuo, kad moterį reprodukuoja kaip seksualinį rekla- 
mos objektą. Preke virtusios moters įvaizdis įsišaknijo ir kaip pačios 
spaudos sinekdocha. Ekstra žinios, Lietuvos rytas, Vakaro žinios, Vakarų 
ekspresas išnaudoja pusnuogių merginų kūnus, kurie perša mintį, jog 
vieninteliai šalies naujienomis besidomintys (reklamos išlaidų verti) 
kaitytojai yra heteroseksualūs vyrai. Moterys tėra gundymui skirtas 
masalas. Ypač drastiška šiame kontekste atrodo Vakaro žinių, kaip tei- 
giama, skandalingiausio laikraščio, redakcijos laikysena. Skaitytojų 
dėmesiui patraukti pasitelkiamos ne tik pornografinės vaizdo klišės. 


1 Naujoji komunikacija, 2004 m. liepos 20 d. - rugpjūčio 15 d., p. 5. 

Sutapatinti su reklamuojamu produktu, t.y. laikraščiu jaunų moterų 
kūnai pateikiami kaip visiškai pigi, vos 50 centų kainuojanti prekė, 
kurią siūloma įsigyti per daug nesvarstant, - juk pasinaudojus pigiu 
daiktu visuomet galima atsikratyti. 

Panašiomis nuostatomis vadovaujasi ir Omnitel reklaminių kam- 
panijų kūrėjai. 2004 m. pavasarį pasirodę mobiliais telefonais siun- 
čiamu vaizdo žinučių paslaugą siūlantys videoklipai ir stendai Norisi 
parodyti? taip pat orientuoti išimtinai į vyrus kaip potencialius naujų- 
jų technologijų vartotojus. Jiems Omnitel siūlo produktą, kuris puikiai 
atitinka nuolatine konkurencija pagrįstos vyriškos kultūros reikalavi- 
mus ir leidžia „sublizgėti“ bičiulių draugijoje. Tereikia apsišarvuoti 
vaizdą reprodukuojančiomis technologijomis, kurios garantuoja 
pačios egzotiškiausios nuosavybės demonstravimą. Kaip galimus 
variantus reklamos kūrėjai siūlo antikvarinį automobilį, vištą su pri- 
tvirtinta povo uodega ir iš baseino išlipusią merginą, kuri draugams 
įvertinti nunešama prieš savo norą. Šiame siužete, kaip ir laikraščių 
reklamose, ji paverčiama ne šiaip seksualiai patraukliu daikčiuku. 
Įperšama nuomonė, kad mergina apskritai yra menkavertis objek- 
tas, jaunuolių varžytuvėse neatlaikantis nei vištos, nei automobilio 
konkurencijos (ji rodoma pirmoji, o sekant pasakojimo kulminacijos 
logika, reikšmingiausi dalykai paliekami pabaigai). Tuo tarpu vyru- 
kams, kuriems kultūra garantuoja ne tik stebėtojo, bet ir eksponuo- 
tojo statusą, reklama leidžia patikusius daiktus panaudoti taip, kaip 
norisi - parodyti, pasipuikuoti, o prireikus, panaudoti prievartą. 

Stanislovas Kuzma, Mūzų šventė, 1981, skulptūrinis Nacionalinio 


dramos teatro frizas, Vilnius 

Trys auksaveidės mūzos, apsigobusios 
stilizuotais liaudiškais nuometais ir sunkiais 
plazdančiais sijonais užklojusios teatro prie- 
angį, personifikuoja aukštąjį (aukso veidai), 
tautinį (apranga) ir teatro (mūzų emocinė 
išraiška atitinka dramą, komediją ir tragediją) 
meną. Tai tušti indai, kurių išorė atskleidžia, 
kad turinys (randamas įėjus į teatrą mūzoms 
po sijonais) pripildytas kilnių, sociokultūriš- 
kai įteisintų idealų. 





Medžioklės svetainės baldai iš buvusių Oginskių dvaro rūmų Rieta- 


ve, XIX a. vid., Žemaičių muziejus „Alka“, Telšiai 


Rietavo dvarui priklausęs baldų komplek- 
tas: krėslai, stalelis, veidrodis sumontuoti iš 
medžio ir briedžių bei tauriųjų elnių ragų. Iš 
tradicinių medžioklės trofėjų ragų pagaminti 
baldai pabrėžia norminiam vyriškumui pri- 
valomus laimėjimus, kurie už namų ribų pa- 
siekiami dėl fizinio ir intelektinio šaunumo. 
Komplektas veikiausiai buvo skirtas būdin- 
gai vyriškajai erdvei - rūkomajam ar kabine- 





tui - apstatyti ir atskleidžia homoerotinį gėrėjimąsi vyriškumo raiška, 


esamomis ir numanomomis pergalėmis. 

Giedrės Mickūnaitės nuotrauka, 2011 


Pranciškaus Balčiūno nuotrauka, 2010 

Kanutas Ruseckas, Pjovėja, 1844, drobė, 
aliejus, Lietuvos dailės muziejus, Vilnius. 
(Iš Lietuvos dailės istorija, sudarė Alfonsas 
Andriuškevičius ir kt., Vilnius: VDA leidykla, 
2002, p. 209) 

Itin liekna, puošniai apsirengusi, it šokio 
judesy su iškeltu rugių pėdu ir pjautuvu su- 
stingusi mergina rugiapjūtės peizažo fone, 
matantis kryžių kalneliui tolumoje, turėtų 
būti Lietuvos valstietės portretas. Tačiau ji 
yra personifikuota Lietuva: grakšti, tvarkinga, 
nuolankiai nuleidusi akis, dirbanti orius kas- 
dienius darbus ir nuoširdžiai katalikiška. 


Elžbieta Daugvilienė, 1863-ųyjų sukilėliai, 
1945-1955, drobė, medžio žievė, viela, Na- 
cionalinis M.K. Čiurlionio dailės muziejus, 
Kaunas 

Horeljefas išsiskiria netradicinėmis me- 
džiagomis ir technika - prie drobės pagrin- 
do viela tvirtinama medžių žievė. Tai pačios 
paprasčiausios buityje randamos medžiagos 
ir tradiciškai moteriška siuvimo technika. 
Kūrinys interpretuotinas kaip specifinės mo- 
ters raiškos radimas. Savamokslė dailininkė, 
orientuodamasi į tarp profesionalų skulp- 
torių paplitusį vaizdavimą, kuria iš žievės, 
staliaus darbams netinkamų, tačiau lengvai 
drožiamų ir nekaitrių medienos atliekų. Dau- 
gvilienės horeljefai - tai meno užribyje rasta 
moters lyčiai atlikusi meninė raiška. 

Postkolonijinė teorija 


LINARA DovYDAITYTĖ 


Nėra nė vieno kultūros dokumento, 
kuris tuo pat metu nebūtų ir barbarybės liudijimas.“ 


Walter Benjamin 


Pokolonijinė teorija yra tarpdalykinių tyrimų sritis, kurios objek- 
tas - kolonializmo poveikį patyrusios kultūros. Taigi postkolonializmo 
studijos susijusios su europiečių imperializmo istorija - Didžiosios 
Britanijos, Prancūzijos, Ispanijos, Portugalijos, Olandijos ekspansija į 
Aziją, Afriką, Ameriką ir kitas užjūrio teritorijas siekiant ekonominių, 
politinių ir strateginių tikslų. Remiantis klasikine apibrėžtimi, kolo- 
nizacija reiškia užgrobtos teritorijos apgyvendinimą, kurį lydi ne tik 
ekonominis vietos gyventojų išnaudojimas, bet ir vietos kultūros 
slopinimas“. Postkolonializmo teoretikus labiau nei politinė imperia- 
lizmo istorija domina kolonijinei tvarkai būdingas kolonisto ir koloni- 
zuotojo galios santykis. 

Šios teorijos požiūriu kolonijinei tvarkai būdingi nelygiaverčiai, do- 
minavimu paremti santykiai: imperinis centras (metropolija) laikomas 
civilizuotu, progresyviu ir todėl pranašesniu už barbarišką, atsilikusią, 
antrarūšę imperijos periferiją (koloniją). Toks pasaulio suskirstymas 
netik pateisina karinę svetimų žemių okupaciją, bet ir sukuria sąlygas 
kultūrai dominuoti: pavyzdžiui, dėl pažangos į neeuropietiškas šalis 


* "Walter Benjamin, Nušvitimai. Esė rinktinė, vertė Laurynas Katkus, ALK „Vilnius: Vaga, 
2005, p. 328. 

1 Bill Ashcroft, Gareth Griffiths, Helen Tiffin, Key Concepts in Post-Colonial Studies, 
London, New York: Routledge, 1998, p. 46, p. 122. 

kadaise „eksportuotos“ Europos šalių kalbos, literatūra ir švietimo 
modeliai*. Pokolonijinės teorijos atstovai kultūrą mato kaip svarbiau- 
sią erdvę, kur susiduria kolonistas ir kolonizuotasis, kuri apima įvairius 
kolonijinius santykius: ideologinį valdymą, svetimų vertybių ir normų 
primetimą, naujų tapatybių kūrimą, taip pat netiesioginį pasiprieši- 
nimą kolonizacijai. Pokolonijinė teorija paprastai tyrinėja kelių rūšių 
kultūros produkciją: 1) imperinių centrų kūrinius kolonijų tema (pvz., 
orientalistinę Vakarų Europos tapybą); 2) kolonizuotų šalių kūrinius 
(pvz., Indijos modernizmo dailę); 3) diasporos kultūrą (pvz., Britanijos 
afrikiečių kūrybą). Šiai teorijai būdinga kolonializmo kritika dažnai 
reiškiasi ir kaip bet kokius rasinius, etninius ir kultūrinius skirtu- 
mus lydinčių galios santykių kritika (pvz., bendras Vakarų kultūrinio 
kanono kvestionavimas, įvairiems tekstams būdingų eurocentrinių 
idėjų demaskavimas, dėmesys vietos kultūrinėms praktikoms). 
Postkolonializmo kaip akademinės teorijos pavadinimas įsitvirti- 
no XX a. 10-ajame dešimtmetyje, tačiau pirmieji kolonializmo kritikos 
veikalai buvo parašyti XX a. 6-7-ajame dešimtmetyje, vykstant inten- 
syviam kolonizuotų tautų išsivadavimo judėjimui visame pasaulyje 
(didžiųjų Europos imperijų žlugimo periodą ženklino 1947 m. Indijos 
atsiskyrimas nuo Didžiosios Britanijos ir 1962 m. - Alžyro nuo Pran- 
cūzijos). Daugelio svarbiausių šios srities veikalų autoriai yra išeiviai 
iš buvusių arba esamų kolonijų, vienaip ar kitaip patyrę kolonistų 
priespaudą ir neslepiantys politinio angažuotumo. Klasikinis tokio 
tyrinėtojo pavyzdys galėtų būti Frantzas Fanonas (1925-1961), 
prancūziškai rašęs išeivis iš tuometės Prancūzijos kolonijos Martini- 
koje ir aktyvus judėjimo už Alžyro išsilaisvinimą dalyvis. Jo knygos 


2 „General introduction“, in: The Post-Colonial Studies Reader, sudarė Bill Ashcroft, 

Gareth Griffiths, Helen Tiffin, London, New York: Routledge, 1998, p. 1. 

3 Postkolonializmas gali reikšti ir iš kolonijinės priespaudos išsivadavusios šalies 
būvį. Tokia prasme jis buvo paplitęs istorijos ir politologijos moksluose po II 
pasaulinio karo, kol XX a. 8-ojo dešimtmečio pabaigoje šį terminą pradėjo taikyti 
literatūrologai, atkreipę dėmesį į kolonializmo poveikį kultūros praktikoms. Žr. Bill 
Ashcroft, Post-Colonial Transformation, London, New York: Routledge, 2002, p. 9. 








POsTKOLONIJINĖ TEORIJA 


Juoda oda, baltos kaukės ir Žemės pasmerktieji* laikomos pokoloniji- 
nių studijų pradžia. Vienas svarbiausių šio autoriaus indėlių - iškeltas 
klausimas, kaip kolonializmas konstruoja tam tikros žmonių grupės 
tapatybę arba primeta ją. Remdamasis psichoanalitikų įžvalgomis, Fa- 
nonas teigė, kad per prancūzų kolonizaciją juodojo identitetas buvo 
kuriamas naudojantis schema „aš“ (baltasis) ir „kitas“ (juodasis), pagal 
kurią „kitas“ dėl rasinio skirtumo laikomas nukrypimu nuo baltojo pa- 
saulio normų, todėl jaučiasi menkesnis ir patiria nepilnavertiškumo 
kompleksą. Siekdamas reabilituotis juodasis mėgina perimti baltojo 
vertybes ir elgseną, paversti tai savo oda arba užsidėti baltojo kaukę. 
Kitaip tariant, kolonijinė tvarka priverčia subjektą jaustis ne savimi, o 
„kitu“ — tokiu, kokį jį mato kolonistas: kitonišku, egzotišku, laukiniu, 
antrarūšiu ir pan. Toks kolonizuotam subjektui būdingas savivokos 
procesas vadinamas,savęs susvetinimu“, išreiškiamas požiūriu „aš esu 
kitas“. Ši Fanono koncepcija apie baltaodžio ir juodaodžio santykių 
psichodinamiką iki šiol laikoma reikšminga analizuojant kolonijinio 
subjekto tapatybę“. 

Pokolonijinėms studijoms, užsimezgusioms su XX a. vidurio išsi- 
laisvinimo sąjūdžiais, panašiai kaip ir kitoms tuo metu susiformavu- 
sioms kritikos teorijoms, pavyzdžiui, feminizmui, būdinga ne siste- 
miška metodologija, o politinių klausimų kėlimas. Postkolonializmo 
atstovai tyrimuose taiko įvairias metodologines prieigas, tokias kaip 
marksizmas, psichoanalizė, semiotika ar diskurso analizė, tačiau vi- 
siems jiems būdinga kelti politinius galios ir dominavimo klausimus 
analizuojant iš pirmo žvilgsnio neutralias kultūros praktikas. Tyrinė- 
dami kultūros ir imperializmo temą šios srities mokslininkai pasitelkia 
labai įvairius šaltinius - nuo literatūros ir kitų menų iki mokslinių trak- 


4 Frantz Fanon, Peau noire, masgues blancs, Paris: Seuil, 1952; Idem, Les damnes de la 
terre, Paris: La Dėcouverte, 1961. 

5 Stuart Hall, „Cultural Identity and Diaspora“, in: Identity: Community, Culture, 
Difference, sudarė Jonathan Rutherford, Lawrence and Wishart, p. 1990, p. 225. 

6 The Post-Colonial Studies Reader, p. 321. 

tatų, kelionių užrašų ar populiariosios kultūros reiškinių. Svarbiausi 
pokolonijinės teorijos kūrėjai - Edwardas W. Saidas (1935-2003), 
Gayatri Chakravorty Spivak (g. 1942), Homi K. Bhabha (g. 1949) 
ir kt. - daugiausia dėmesio skiria literatūros kūriniams ar kitokiems 
rašytiniams šaltiniams, beveik nesiremdami vizualinių menų pavyz- 
džiais ar juos tik minėdami. Tačiau pokolonijinė teorija yra padariusi 
nemažą įtaką ne tik atskiriems dailės istorikams, bet ir ištisų dailės 
sričių tyrimams. Toliau pristatomos dailėtyrai aktualios postkolonia- 
lizmo idėjos. 

Klasikiniu pokolonijinės teorijos veikalu laikoma palestiniečių kil- 
mės mokslininko Edwardo W. Saido knyga Orientalizmas (197877. Ši 
studija atskleidžia orientalizmo kaip Vakarų sukurto Rytų įvaizdžio 
logiką ir ryšius su kolonijiniu Vakarų šalių dominavimu Artimuo- 
siuose Rytuose. Kritiškai analizuodamas įvairius vakariečių istorijos, 
filosofijos, politikos ir literatūros veikalus apie Rytus, Saidas parodo, 
kad orientas yra ne gamtos reiškinys, o vakariečių vaizduotės kūri- 
nys, kuris ne tiek atspindi tikruosius Rytus, kiek išreiškia galią Rytams 
ir atveria kelią europiečių imperializmui. Pagrindinė autoriaus min- 
tis ta, kad tam tikros savybės, kurias Vakarų kultūra priskyrė Rytams 
(despotizmas, žiaurumas, juslingumas, neistoriškumas ir pan.), buvo 
naudingos karinei ekspansijai ir politiškai bei ekonomiškai šiem kraš- 
tams išnaudoti. 

Pokolonijinėms studijoms ypač svarbi Saido metodologinė po- 
zicija, kurią jis taiko analizuodamas įvairius Vakarų kultūros tekstus 
ir praktikas. Visų pirma, jis remiasi politinio, o ne grynojo pažinimo 
metodu, teigdamas, jog pastarasis išvis nėra įmanomas*. Būdamas 
marksizmo, laikančio žmogų išskirtinai visuomenine būtybe, šalinin- 


7 Edward W. Said, Orientalism, London: Routledge, 1978, vertimas į lietuvių k.: 
Orientalizmas, vertė V. Davoliūtė, Vilnius: Apostrofa, 2006. 

8 „Niekas dar nesukūrė metodo, kuris padėtų mokslininkui atsiriboti nuo gyvenimo 
aplinkybių ir nuo fakto, kad jis - sąmoningai ar nesąmoningai - atstovauja tam 
tikrai socialinei grupei, įsitikinimų sistemai, socialinei padėčiai, yra tam tikros 
visuomenės narys." (Said, Orientalizmas, p. 35-36.) 

kas, Saidas teigia, jog bet koks moderniųjų laikų tyrinėtojas ar meni- 
ninkas, besidomintis Rytais, į juos žvelgia pirmiausia kaip vakarietis, 
priklausantis kolonijinei galios struktūrai. Todėl norint suprasti kultū- 
ros ir imperializmo sąsajas, būtina analizuoti politinius, institucinius ir 
ideologinius veiksnius, kurie veikia kūrėją ir jo Rytams reprezentuoti 
pasirinktus būdus?. Antroji svarbi Saido metodologinė prielaida yra 
ta, kad kultūros praktikos nėra tik blankus tarptautinės politikos in- 
teresų atspindys. Priešingai, kultūra suvokiama kaip aktyvus visuo- 
meninio gyvenimo veiksnys, įvairiomis praktikomis - literatūriniais 
tekstais, meno kūriniais, muziejų ekspozicijomis ir kt. - kuriantis ir 
palaikantis tam tikrą, šiuo atveju kolonijinį, pasaulio vaizdą, padalytą 
į dvi nelygiavertes dalis: Vakarus ir Rytus**. 

Postkolonializmo nuostatos ypač naudingos tyrinėjant, kaip ne- 
europietiškos arba kolonijų kultūros vaizduojamos Vakarų dailėje. 
Šią reprezentacijos tradiciją pokolonijinė teorija siūlo nagrinėti pla- 
tesniame politinio kolonializmo kontekste. Pirmąja tokio pobūdžio 
studija laikoma australų dailės istoriko Bernardo Smitho knyga Eu- 
ropietiškoji žiūra ir pietų Okeanija (1960) apie Ramiojo vandenyno 
salų ir Australijos tautų vaizdavimo stereotipus, būdingus Europos 
dailei". Svarbią vietą pokolonijinės dailėtyros tyrimuose užima XIX 
a. itin išpopuliarėjusi orientalistinė dailė, apie kurią savo klasikiniame 
veikale užsiminė, bet giliau nenagrinėjo Saidas. Jo įžvalgas pratęsė 
Linda Nochlin (g. 1931) viename pirmųjų šiai temai skirtų tyrimų. Jos 
straipsnyje Įsivaizduojamas Orientas (1983)'* Jeano Lėono Gėrėme'o 
(1824-1904)'3, Eugene'o Delacroix (1798-1863) ir kitų XIX a. dailinin- 


9 Ibid., p. 39. 

10 Ibid, p. 38. 

11 Bernard Smith, European Vision and the South Pacific, 1768-1850: A Study in the 
History of Art and Ideas, Oxford: Clarendon Press, 1960. 

12 Linda Nochlin, „The Imaginary Orient“, in: Art in America, 1985, t. 71, Nr. 5, p.118- 
131ir p.187-191. 

13 Jeano Lėono Gėrėme“o paveikslas Gyvačių kerėtojas (apie 1870) buvo reprodukuotas 
ant E. Saido knygos Orientalizmas pirmojo leidimo viršelio. 

kų paveikslai analizuojami kaip kolonijinės ideologijos vizualiniai do- 
kumentai'*. Nochlin klausia: ką reprezentuoja orientalistines scenas 
vaizduojantys paveikslai? Kokio pobūdžio - realistinė ar imaginacinė 
- reprezentacija jiems būdinga? Kokiais šaltiniais naudojosi dailinin- 
kai, (įsivaizduodami Rytus? Kieno tikrovę - Rytų ar Vakarų - jie per- 
teikia? Pagrindine problema Nochlin laiko tai, kad minėti dailininkai 
savo darbuose ne tik perteikia (ir palaiko) vakariečių fantazijas bei 
stereotipus apie Rytus, bet ir įvelka juos į tariamai tikrovišką apdarą. 
Nochlin išsakyta apgaulingo realizmo kritika siejasi su pokolonijinei 
teorijai būdinga objektyvumo ir universalumo kritika. Pastaruoju 
požiūriu bet koks universalizmas reiškia, kad vienos dominuojan- 
čios kultūros (šiuo atveju - europinės) vertybės ir patirtys yra laiko- 
mos universaliomis, t. y. galiojančiomis ir visoms kitoms pasaulio 
kultūroms“. 

Pokolonijinė teorija taikoma ir permąstant Vakarų Europos mo- 
derniojo meno sąsajas su neeuropietiškomis kultūromis, pavyzdžiui, 
naujai interpretuojant „primityvizmo“ reiškinį modernistų kūryboje. 
Tradicinėje dailės istorijoje įprasta sąvoka „primityvistinis“ postko- 
lonializmo žodyne suvokiama kritiškai. Manoma, kad šis terminas, 
taikomas, viena vertus, savamokslių dailininkų kūrybai, kita vertus, 
Afrikoje, Australijoje ar Amerikoje aptinkamiems genčių objektams 
apibūdinti, tiesiog vertina labai skirtingus reiškinius pagal vieną va- 
kariečių meno kanoną, ignoruodamas kultūrų skirtumus. Žvelgiant 
iš europiečių kanono perspektyvos, „primityvistinis“ menas laikomas 
naiviu, nebrandžiu, neišsivysčiusiu, o jei jam suteikiamos pozityvios 
reikšmės, vis tiek jis žymi kitokią, „egzotišką“, kartu nepilnavertę kū- 
rybą'“. Remiantis šiomis postkolonializmo įžvalgomis, dailės istorikų 


14 Linda Nochlin, „The Imaginary Orient“, in: The Nineteenth-Century Visual Culture 
Reader, sudarė Vanessa R. Schwartz, Jeanenne M. Pzyblyski, London, New York: 
Routledge, 2004, p. 289. 

15 Key Concepts in Post-Colonial Studies, p. 216. 

16 Ibid., p. 179. 

permąstoma, pavyzdžiui, Pablo Picasso (1881-1973) ir kitų Paryžiaus 
modernistų kūrybos reikšmė, perkeliant į XX a. pradžios prancūzų 
kolonializmo kontekstą. Didžiausia tokios dailėtyros naujovė, kad 
amžiaus pradžios modernistų susidomėjimas genčių objektais tyri- 
nėjamas ne tik kaip naujos meno kalbos paieškos, bet ir kaip politinė 
pozicija dėl Prancūzijos kolonializmo'?. Keliami klausimai: kokiais ke- 
liais gentiniai objektai pasiekė dailininkus modernistus? Kokioms kul- 
tūroms šie objektai atstovavo? Ką jie reiškė savos kultūros kontekste? 
Kokias reikšmes jiems suteikė vakariečiai menininkai? Kaip kolonijų 
kultūros buvo reprezentuojamos metropolijoje? Kokį požiūrį į koloni- 
alizmą kūrė ir palaikė modernistų „primityvizmas“? 

Dar viena svarbi dailės istorijos tyrimų sritis, kurią įgalino pokoloni- 
jinė teorija, susijusi su pastarosios siūlomu kritišku opozicijos centras 
- periferija permąstymu. Kolonijinėje tvarkoje centras (metropolija) 
ne tik laikomas viršesniu už pavaldžią periferiją (koloniją), bet ir kalba 
už ją bei ją reprezentuoja"*. Pavyzdžiui, tradicinė dailės istorija ilgą 
laiką buvo rašoma iš europinio (vėliau - amerikietiško) meno kanono 
perspektyvos, o tai reiškė, jog istorinis pasakojimas rėmėsi tokia sche- 
ma: centras kuria inovacijas (naujus stilius, judėjimus ir t. t.), periferija 
naujoves tik perima ir adaptuoja. Pokolonijinė teorija siūlo klausti, ko- 
kia būtų istorija, parašyta periferijos? Kokias istorijas papasakotų tie, 
už kuriuos paprastai kalbama? Išsamiausiai šiuos klausimus yra gvil- 
denę literatūros tyrinėtojai. 1989 m. išleista pirmoji literatūrologinių 
tekstų rinktinė iškalbingu pavadinimu Imperija atrašo: teorija ir prak- 
tika pokolonijinėse literatūrose“*. Šioje knygoje, kuri akademinėje te- 
orijoje įtvirtino ir terminą „pokolonijinis“, aptarti būdai, kaip buvusių 
kolonijų rašytojai reiškė savo patirtis ir vertybes, t. y. siuntė atkirtį im- 


17 Pvz., Patricia Leighten, „The White Peril and LArt Negre: Picasso, Primitivism, and 
Anti-Colonialism“, in: The Art Bulletin, 1990, t. 72, Nr. 4, p. 609-630. 

18 Said, op.cit., p. 31. 

19 Bill Ashcroft, Gareth Griffiths, Helen Tiffn, The Empire Writes Back: Theory and 
Practice in Post-Colonial Literature, London, New York: Routledge, 1989. 

perijos centrui. Nuo XX a. 9-ojo dešimtmečio panašios idėjos matyti 
ir dailėtyroje, visų pirma šiuolaikinės dailės pristatymo srityje. Pirmąja 
reikšminga ekspozicija, suteikusia balsą subalternui?“, laikoma 1989 
m. Paryžiuje Georgeso Pompidou centre įvykusi šiuolaikinės dailės 
paroda Žemės burtininkai (Les magiciens de la terre, kuratorius Jeanas 
Hubert'as Martinas). Joje pirmą kartą vienodomis teisėmis dalyvavo 
menininkai ir iš „centrų“ - JAV bei Vakarų Europos, ir iš „pakraščių“ - 
Afrikos, Lotynų Amerikos, Azijos bei Australijos. 1998-2002 m. įvy- 
kusi viena didžiausių Europos šiuolaikinės dailės parodų Documenta 
11, kurią kuravo iš Nigerijos kilęs Okwui Enwezoras, įtvirtino postko- 
lonializmo problematiką šiuolaikiniame mene. Ši ir panašios parodos 
ne tik kritikuoja Vakarų meno dominavimą reikšminguose tarptauti- 
niuose projektuose, skatina lygiavertes kitų kultūrų reprezentacijas, 
bet ir kelia klausimus apie naujas rasinių, etninių, kultūrinių tapatybių 
apibrėžtis, su kuriomis susiduria menininkai, kuriantys globalizacijos 
sąlygomis. 

Pokolonijinei teorijai būdinga centro ir periferijos skirties kritika 
suteikė postūmį ir dailės istorijos rašymo krypčių apmąstymui. Per 
pastarąjį dešimtmetį pasirodė daugybė studijų, skirtų moderniosios 
dailės istorijai buvusiose Europos kolonijose: Indijoje, Afrikoje, Lotynų 
Amerikoje ir kt?'. Šiuos tyrimus sieja požiūris, jog modernizmą reikia 


20 Subalternas (lot. subalternus - pavaldus) - iš politinio mąstytojo marksisto 
Antonio Gramsci filosofijos pasiskolintas ir postkolonializmo teorijoje dažnai 
vartojamas terminas, apibūdinantis žmogų ar žmonių grupę, kurie dėl rasinės, 
klasinės ar lytinės priklausomybės užima žemesnę padėtį, tampa „pavaldūs“. Šį 
terminą išpopuliarino indų kilmės postkolonializmo teoretikė Gayatri Chakravorty 
Spivak, straipsnyje Ar subalternas gali kalbėti? (1988) iškėlusi negalėjimo savęs 
reprezentuoti problemą ir politines jos pasekmes. Žr. Gayatri Chakravorty Spivak, 
„Can the Subaltern Speak?“ in: Marxism and the Interpretation of Culture, sudarė 
Cary Nelson ir Lawrence Grossberg, London: Macmillan, 1988, p. 271-313. 

21 Partha Mitter, The Triumph of Modernism. Indian Artists and the Avant-Garde, 1922- 
1947, London: Reaktion, 2007; Reading the Contemporary: African Art from Theory 
to the Marketplace, sudarė Olu Oguibe ir Okwui Enwezor, London, Cambridge MA: 
INIVA/ The MIT Press, 1999; Luis Camnitzer, Conceptualism in Latin American Art: 
Didactics of Liberation, Austin: University of Texas, 2007. 

„Aecentralizuoti“?*, atimant privilegijuotą poziciją iš europietiško mo- 
dernizmo, ir, užuot lyginus periferinius, dažniausiai „vėluojančius“ mo- 
dernizmus su „centriniu“, imti kalbėti apie skirtingus įvairių pasaulio 
kultūrų modernizmus ir skirtingus jų kilmės šaltinius bei reikšmes. 

Pastarojo šimtmečio dailės procesus tyrinėjančiai dailėtyrai ne ma- 
žiau svarbi hibridiškumo idėja, kurią savo veikaluose pagrindė indų 
kilmės mokslininkas Homi K. Bhabha. Saidas kolonializmo reiškinį in- 
terpretavo kaip dviejų oponuojančių kultūrų sandūrą, kuriai būdinga 
aiški perskyra į „mes“ ir „jie“, „kolonistas“ ir „kolonizuotasis“. Bhabha tei- 
gia, jog toks binarizmas būdingas pačiam kolonializmui - tai jo galia 
pagrįsta griežta „aš“ ir „kitas“, „civilizuotas centras“ ir „laukinė periferija“ 
opozicija. O štai kolonijinė kultūra iš tiesų yra veikiau ambivalentiška, 
nes ne tik kolonistas verčia pavergtąjį perimti, imituoti imperinės kul- 
tūros modelius, bet ir kolonizuotasis savo mėgdžiojamąja veikla (mi- 
mikrija - tai maskuotė, apsimetimas kitu) keičia, iškraipo primestos kul- 
tūros pamatus??. Hibridiškumo kaip rasinį, etninį ar kultūrinį grynumą 
paneigiančios koncepcijos laikosi dailėtyrininkai, analizuojantys ne tik 
kolonijinio meno praktikas, bet ir XX a. II pusės daugiakultūrės dailės 
procesus, taip pat diasporos menininkų kūrybą**. 

Ar pokolonijinė teorija taikytina Lietuvos ir kitų posovietinių šalių 
kultūros analizei? Į šį klausimą vienareikšmiško atsakymo nėra. Jei po- 
kolonijinės teorijos pagrindas - schema „Europa kaip kolonizatorius 


22 Partha Mitter, „Intervention. Decentering Modernism: Art History and Avant-Garde 
Art from the Periphery“, in: The Art Bulletin, 2008, t. 90, Nr. 4, P. 543-544. 

23 Bhabha išryškina kolonizuotojo elgsenai būdingos mimikrijos arba užmaskuoto 
prisitaikymo paradoksalumą, kuris randasi, nes kolonistas, primesdamas savąją 
imperinę kultūrą, geidžia pakeisti, reformuoti kolonijinį „kitą“ taip, kad jis taptų 
„beveik toks pat, bet ne visiškai“. Dėl šio neatitikimo mimikrija tampa ne tik impe- 
rinių normų imitavimu, bet ir „išklibina“ jas, atveria jų vidinius prieštaravimus, va- 
dinasi, savotiškai prisideda ir prie imperinės tvarkos ardymo. Žr. Homi K. Bhabha, 
The Location of Culture, Amsterdam, New York: Routledge, 2004 [1 laida - 1994], p. 
121-131. 

24 Pvz., The Other Story: Afro-Asian Artists in Post-War Britain, sudarė Rasheed Araeen, 
London: Hayward Gallery, 1989. 

ir neeuropietiškos šalys kaip kolonijinis kitas“, ar galima Lietuvą lai- 
kyti kolonializmą išgyvenusia šalimi: carinės ir sovietinės okupacijos 
metais ji save laikė Europos dalimi, o imperialistinę Rusiją - rytietišku 
„kitu“? Kitas klausimas, ar socialistinė SSRS yra lygintina su kapitalis- 
tinėms Vakarų Europos imperijoms? Šie ir panašūs klausimai tebėra 
diskusijų objektas“. Vis dėlto jau daugiau nei dešimtmetį ir Lietuvo- 
je, ir kitose posovietinėse šalyse pokolonijinė teorija yra sėkmingai 
taikoma, visų pirma literatūros studijose. JAV gyvenantys išeivijos 
mokslininkai Violeta Kelertas (g. 1942) ir jos mokiniai Jūra Avižienis, 
Danas Lapkus, Dalia Cidzikaitė ir kt. interpretuoja XX a. lietuvių litera- 
tūrą vadovaudamiesi pokolonijinės teorijos nuostatomis, ieškodami 
įvairiuose sovietmečio ir posovietinio laikotarpio literatūros tekstuo- 
se kolonijinio kalbėjimo, pasipriešinimo kolonializmui, pokolonijinio 
mentaliteto ženklų. 

Pirmasis ir iki šiol vienintelis nuosekliai pokolonijinę teoriją lietu- 
vių dailės analizei yra pritaikęs išeivijos mokslininkas Danas Lapkus 
knygoje Poteksčių ribos: uždraustos tapatybės devintojo dešimtmečio 
lietuvių prozoje (2003)*“. Greta vėlyvojo sovietmečio literatūros kūri- 
nių, autorius nagrinėja nemažai XX a. 8-9-ojo dešimtmečio tapybos 
darbų, didžiausią dėmesį kreipdamas į kūrinių potekstę arba vadi- 
namąją Ezopo kalbą. Laikydamasis klasikiniam postkolonializmui 
būdingos idėjos, kad kultūra gali tapti pasipriešinimo kolonistams 
priemone, Lapkus teigia, kad dėl Ezopo kalbos daugelis vėlyvojo so- 
vietmečio menininkų palietė nemažai draudžiamų temų, tokių, kaip 
Lietuvos okupacija, partizaninis karas, tremtis ir pan.?7 Lapkus savo 
tyrime remiasi semiologine meno kūrinio kaip komunikacinės siste- 
mos samprata, kuri būdinga ir pokolonijinėms studijoms“. Ši sam- 


25 Plačiau žr. Violeta Kelertas, „Baltic Postcolonialism and its Critics“, in: Baltic 
Postcolonialism, sudarė Violeta Kelertas, Amsterdam, New York: Rodopi, 2006, p. 1-10. 

26 Danas Lapkus, Poteksčių ribos: uždraustos tapatybės devintojo dešimtmečio lietuvių 
prozoje, Čikaga: A. Mackaus knygų leidimo fondas, 2003. 

27 Ibid., p. 71. 

28 Ibid., p. 19. 

prata teigia, kad meno kūrinio reikšmė priklauso ne tik nuo autoriaus, 
bet ir nuo suvokėjo - tokia nuostata ypač aktuali tyrinėjant paslėptas, 
perkeltines kolonijinio meno reikšmes, kurias iššifruoti galėjo tik tam 
pasiruošusi suvokėjų bendrija. Analizuodamas sovietmečio meno 
kūrinius Lapkus klausia: kaip juose vaizduojama kolonizuota tauta 
ir jos patirtys? Kokiomis priemonėmis perteikiamos kolonisto drau- 
džiamos temos, susijusios su tautos tapatybe? Kaip meno kūriniai 
formuoja tautinį identitetą? Kokiais būdais juose reiškiamos pasiprie- 
šinimo kolonistams nuotaikos? 

Kaip rodo Lapkaus pavyzdys, Lietuvos dailėtyroje pokolonijinė 
teorija gali būti vaisingai taikoma tyrinėjant okupacinių periodų 
dailę, juolab kad šios teorijos akcentuojamas meno ir politikos klau- 
simas tais laikotarpiais buvo itin aktualus. Pokolonijinė perspektyva 
gali būti taikoma ir naujuose lietuviškojo avangardo bei moderniz- 
mo tyrimuose, atsisakant eurocentrinio požiūrio nulemto vietos 
dailės lyginimo su vakarietiškais „prototipais“ ir didesnį dėmesį krei- 
piant į lokalius šių reiškinių susiformavimo ir funkcionavimo ypatu- 
mus. Pasinaudoti šios teorijos idėjomis apie kultūrų hibridiškumą, 
kolonijinės ir metropolinės kultūrų sąsajas globalizmo sąlygomis 
būtų prasminga rašant Lietuvos išeivių dailės istoriją. Pokoloniji- 
nė teorija gali būti naudinga dailėtyrininkams ir plačiąja prasme - 
kaip paskata permąstyti dailės istoriją, kurios rašymas dažniausiai 
yra kultūros dominavimo, kanonų kūrimo ir „kito“ reprezentavimo 
aktas. Svarbiausia postkolonializmo pamoka dailėtyrai galėtų būti 
tariamo objektyvumo („o buvo taip“) atsisakymas, suvokiant savo 
veiklos šališkumą ir nuolat kritiškai apmąstant ją veikiančias politi- 
nes ir ideologines aplinkybes. 

Tyrimo klausimai: 


1. Kokiomis politinėmis, ideologinėmis aplinkybėmis sukurtas ir 
(arba) eksponuotas meno kūrinys? Kaip šios aplinkybės galėjo 
paveikti objekto formą, turinį? 

2. Kokie meno kūrinio elementai (siužetas, simboliai, motyvai, 
formos ir pan.) atskleidžia skirtingas kultūras? Kokius skirtingų 
kultūrų vaizdinius jie koduoja? 

3. Kaip meno kūrinyje reprezentuojamos kolonializmo patirtys? 

4. Kokias ideologines nuostatas, susijusias su kolonializmu, perteikia 
meno kūrinys? 

5. Kokį požiūrį į skirtingas rasines, etnines, kultūrines tapatybes 
išreiškia meno kūrinys? 

6. Kokiai rasinei, etninei, kultūrinei žiūrovų grupei yra skirtas meno 
kūrinys? Kaip jis veikia žiūrovo savęs ir „kito“ įsivaizdavimą? Ko- 
kios institucijos ir kokiais būdais palaiko šį vaizdinį? 


Dailėtyros tekstų pavyzdžiai 


Homi Bhabha, „Paribių gyvenimai: dabarties menas“, knygos 
Kultūros vieta įžangos pradžia (sutrumpintas vertimas iš Border Lives: 
The Art of the Present, in: The Location of Culture, London, New York: 
Routledge, 1994, pp. 1-9; iš anglų k. vertė Giedrė Mickūnaitė). 


Riba nėra tai, kur kažkas baigiasi, bet, 
kaip pripažino graikai, riba yra tai, kur kažkas pradeda būti. 


1 


Martinas Heideggeris, „Statymas, gyvenimas, mąstymas 


Mūsų laikų tropas - kultūros temą svarstyti anapus erdvėje. Am- 
žiaus pabaigoje mes menkiau įgudę ir naikinti, teigdami autoriaus 
mirtį ar pripažindami subjekto gimimą. Šiandienę mūsų egzistenciją 
ženklina gūdus išlikimo, gyvenimo ant,„dabarties“ ribos pojūtis, kuriam 

apibūdinti, atrodo, nėra kito tinkamo žodžio kaip ginčytinas priešdėlis 
„post-“: postmodernizmas, postkolonializmas, postfeminizmas... 

„Anapus“ nėra nei naujas horizontas, nei praeities atsisakymas... 
Pradžios ir pabaigos - tai viduramžio būseną palaikantys mitai; bet 
fndesiėcle būsena - tai kaita, kai erdvė ir laikas susikerta, kad išgautų 
sudėtingas skirties ir tapatumo, praeities ir dabarties, vidaus ir išorės, 
įtraukimo ir pašalinimo figūras. „Anapus“ plotmėje tvyro nesiorien- 
tavimo, supainiotos krypties jausmas: tiriantis, neramus judėjimas 
taikliai išreikštas prancūzų kalbos žodžiais au-deld - čia ir ten, visose 
pusėse - ir fort/ da - čionai ir tenai, pirmyn ir atgal. 

Nusigręžus nuo vienareikšmių, pirminių, konceptualių ir organiza- 
cinių „klasės“ ir „lyties“ sąvokų, gaunamas rezultatas - subjekto rasės, 
lyties, kartos, institucinės padėties, geopolitinės apibrėžties, seksua- 
linės orientacijos pozicijų suvokimas; pozicijų, kurias šiuolaikiniame 
pasaulyje slepia bet kuris tapatybės teigimas. Teoriškai naujas ir poli- 
tiškai lemtingas yra poreikis mąstyti, išeinant už prigimties ir pradinio 
subjektyvumo rėmų, susitelkiant į kultūrinį skirtingumą teigiančius 
momentus ar procesus. Šioje „tarpinėje“ dirvoje bręsta individualios 
ar bendruomeninės savivokos strategijos, pasireiškiančios naujais ta- 
patybės ženklais, inovatyviais bendradarbiavimo būdais ir ginčais dėl 
pačios visuomenės idėjos sampratos. 

Šiose plyšio zonose, kuriose persidengia ir į kurias persikelia skir- 
tingumo sferos, deramasi dėl intersubjektyvaus ir kolektyvinio tau- 
tiškumo, bendruomenės intereso ar kultūros verčių. Kaip šioje „tarp“ 
zonoje iš skirtybės dalių (įprastai įvardijamų kaip rasė, klasė, lytis ir 
t. t.) sumos formuojamas subjektas? Kaip formuluojamos reprezenta- 
cijos ir įgalinimo strategijos tarp besivaržančių bendruomenių, kurių, 
nepaisant bendros nepriteklių ir diskriminacijos patirties, apsikeiti- 
mas vertybėmis, reikšmėmis ir prioritetais, nebūtinai grįstas dialogu 
ar bendradarbiavimu, bet gali būti iš esmės priešiškas, konfliktiškas ir 
netgi nesuderinamas? [...] 

Ir priešiškumu, ir bendradarbiavimu grįstos kultūrinio įsitraukimo 
sąlygos kuriamos vaidybiškai. Skirtybių raiška neturėtų būti skubo- 
tai suprantama kaip rinkinys išankstinių etninių ar kultūrinių bruožų, 

išdėstytų nekintamoje tradicijos lentelėje. Mažumai atstovaujanti so- 
cialinė skirtingumo reikšmė - tai sudėtingos ir nuolatinės derybos, 
kuriomis siekiama įteisinti istorinių pervartų laikotarpiais iškylantį 
kultūrinį hibridiškumą. 

„Teisė“ reikšti, būnant pripažintų galių ir privilegijų periferijoje, 
nepriklauso nuo tradicijos gajumo; bet kyla iš tradicijos galios būti 
perrašytai atsitiktinėmis ar prieštaringomis sąlygomis, kuriomis vyks- 
ta „mažumos“ gyvenimai. Tradicijos suteikiamas pripažinimas yra 
dalinė identifikavimo forma. Pervaidindama praeitį ji pasitelkia kitus 
nepalyginamus kultūrinius laikiškumus ir taip kuria tradiciją. Šis pro- 
cesas atitolina greitą prieigą prie prigimtinės tapatybės ir „gautos“ 
tradicijos. Tarpiniai susitarimai dėl kultūrinių skirtumų gali būti ir 
kompromisiniai, ir konfliktiniai: jie gali griauti mūsų tradicijos ir mo- 
dernumo sampratas; pertvarkyti įprastas viešo ir privataus, aukšto ir 
žemo ribas; ir užginčyti norminius vystymosi ir progreso lūkesčius. 


Norėjau padaryti pavidalus ar sukurti situacijas, kurios būtų kažkaip atviros... Mano 
darbai susiję su takumu, judėjimu pirmyn ir atgal, ir nepretenduoja į jokį specifinį 


ar esminį buvimo būdą'. 


Rašo afroamerikietė dailininkė Renėe Green. Ji apmąsto poreikį 
suprasti mažumos tapatybę sudarančius kultūrinius skirtumus, nes 
tai „skaldančios“, pačios sau svetimos tapatybės, tačiau išsakymas jas 
paverčia kolektyviniu kūnu: 


Daugiakultūriškumas neišreiškia mano kasdien patiriamos situacijos sudėtingu- 
mo... Jis reikalauja išeiti iš savęs tam, kad suprastum, ką darai. Aš nenoriu pasmerkti 
gero linkinčių žmonių ir teigti (kaip tie marškinėliai, kuriuos gali nusipirkti gatvėje): 


„Ne tau suprast, tai juodaodžių reikalas“ Man tai juodumo suabsoliutinimas?. 


1 Elizabeth Brown interviu su Renėe Green iš Allen Memorial meno muziejaus, 
Ohajaus Oberlin kolegijos išleisto katalogo. 
2 Miwon Kwon interviu parodoje Kylantys Niujorko menininkai (Emerging New York 

Politinių galių suteikimas ir daugiakultūriškumo pozicijos plėtra 
kyla iš plyšio lygiu keliamų solidarumo ar bendruomeniškumo klau- 
simų. Socialiniai skirtumai patiriami ne tik susiklosčiusioje kultūrinėje 
tradicijoje; jie - tai požymis, kad iškilo bendruomenė, sumanyta kaip 
projektas. Tokia bendruomenė yra ir vizija, ir konstruktas, ji iškelia 
individą „anapus“ savęs tam, kad šis apimtas revizionizmo ir rekons- 
trukcijos dvasios sugrįžtų į dabarties politines sąlygas: 


Net ir tada - tai įvairių etninės grupės viduje esančių grupelių kova dėl galios, dėl 
to, kas sakoma ir kas ką sako, kas kam atstovauja? Ir kas gi yra bendruomenė? Kas 
yra juodaodžių bendruomenė? O kas yra lotynoamerikiečiai? Man sunku mąstyti 


apie šiuos dalykus, tarsi jie būtų iš anksto nustatytos monolitinės sąvokos*. 


Renėe Green klausimai atveria klausiamąją plyšio erdvę tarp re- 
prezentacijos akto - kas? ką? kur? - ir pačios bendruomenės buvimo, 
tad pažvelkime į jos kūrybinę intervenciją šioje plyšio erdvėje. Įvie- 
tintas „architektūrinis“ Green kūrinys „Genealogijos vietos“ (neeks- 
ponuojamas, Šiuolaikinio meno institutas, Longailendas, Niujorko 
valstija), atskleidžia ir išvietina dvinarę logiką, kuri dažniausiai pasitel- 
kiama konstruojant skirtingas tapatybes: juodas - baltas, aš - kitas. 
Užuot paprasčiausiai pasinaudojusi ekspozicine erdve, Green muzie- 
jaus pastatą paverčia metafora: 


Architektūrą naudojau tiesiogiai kaip nuorodą - palėpę, katilinę ir laiptinę pasitel- 
kiau, kad sukurčiau tam tikrų dvinarių struktūrų asociacijas, kaip antai aukščiau ir 
žemiau, rojus ir pragaras. Laiptinė tapo slenksčio erdve, taku tarp aukštesnės ir že- 


mesnės srities, kurių kiekvieną žymėjo juodumą ir baltumą nurodančios lentelės. 


Artists), Sala Men-donza, Karakasas, Venesuela, rankraščio kopija. 

3 Ibid., p. 6. 

4 Renėe Green kalbasi su Donna Harkavy, Vorčesterio muziejaus šiuolaikinio meno 
kuratore. 

Laiptinės slenksčio erdvė tampa simboline tapatybės žymenų 
sąveika, jungiamuoju audiniu, kuris konstruoja viršaus ir apačios, 
juodo ir balto skirtumus. Laiptinės šen ir ten, laikinas judėjimas ir jos 
suteikiamas takas, neleidžia jos galuose įtvirtintoms tapatybėms tap- 
ti pirmapradėmis priešpriešomis. Toks tarpinis ėjimas tarp nustatytų 
žymenų sudaro sąlygas kultūriniam hibridiškumui, atsižvelgiančiam į 
skirtumus be tariamos ar primestos hierarchijos: 


Aš nuolat toldavau ir grįždavau nuo rasinių prie fizikinių ar kitų simbolinių žyme- 
nų. Visi jie tam tikru būdu susilieja... Man įdomu kurti spalvų ir nespalvų funkcio- 


navimo genealogiją.? 


„Anapus“ žymi erdvinį atstumą, nurodo progresą, žada ateitį, ta- 
čiau mūsų pranešimai apie ribų ar sienų įveikimą - pats ėjimo „ana- 
pus“ veiksmas - yra nežinomi, nereprezentuojami, nesugrįžtantys į 
„dabartį“, kuri dėl nuolatinio kartojimo tampa atskirta ir išvietinta. 
Erdvinis nuotolio vaizdinys - kažkaip gyventi už savojo laiko ribų — 
suteikia paguodą išgyvenantiems dėl laiko ir socialinių skirtumų ir 
pertraukia kultūrinio vienalaikiškumo sąmokslą. 

Dabartis nebegali būti paprasčiausiai įsivaizduojama kaip lūžis ar 
praeities ir ateities jungtis - sinchroninio būvio nebėra: artimiausia 
mūsų pačių egzistencija, mūsų viešas įvaizdis, atskleidžiamas per savo 
netolydumus, nelygybes, mažumas. Kitaip nei mirusi istorijos ranka, 
siekianti sukurti serijinius, priežastinius ryšius ir it rožinį skaitanti nuo- 
seklaus laiko vėrinį, mes patiriame tai, ką Walteris Benjaminas aprašo 
kaip monadinio momento atsiskyrimas nuo homogeniškos istorijos 
tėkmės, dabarties kaip ,„dabarlaikio“ supratimo įtvirtinimas“. 


5 Ibid. 

6  W.Benjamin, „Theses on the philosophy of history“, in: Idem., Illuminations, 
London: Jonathan Cape, 1970, p. 265. (Terminas „dabarlaikis“ [vok. Jetztzeit] 
naudojamas remiantis Walter Benjamin, „Apie istorijos sampratą“, in: Nušvitimai. 
Esė rinktinė, vertė Laurynas Katkus, Vilnius: Vaga, 2005, p. 332 - G. M.) 

Jei mūsų laikų žargonas - postmodernizmas, postkolonializmas, 
postfeminizmas - išvis turi prasmę, ji glūdi ne populiarioje „post-“ 
vartosenoje, nurodančioje tęstinumą - po feminizmo, ar priešin- 
gumą - anti-modernizmas. Šios sąvokos, primygtinai nurodančios į 
anapus, įkūnija neramią ir revizionistinę energiją, keičiančią dabartį į 
išplėstą ir decentruotą patirties ir įgaliojimų lauką. Tačiau, jei postmo- 
dernizmo siekis apsiriboja didžiųjų, po Apšvietos atėjusio racionaliz- 
mo, pasakojimų skaidymo šlovinimu, tada, nepaisant viso jo teikiamo 
intelektualinio džiaugsmo, tai tėra parapinis užsiėmimas. 

Platesnė postmodernaus būvio reikšmė - supratimas, jog epis- 
temologinės etnocentrinių idėjų „ribos“ taip pat yra tariamos sienos 
daugybei kitų prieštaraujančių istorijų ir balsų: moterų, kolonizuotų- 
jų, mažumų, represuoto seksualumo. 

Pokolonijinės migracijos istorija, kultūrinių ir politinių diasporų 
pasakojimai, valstiečių ir autochtonų bendruomenių perkėlimas, eg- 
zilio poetika, niūri politinių ir ekonominių pabėgėlių proza yra demo- 
grafinis naujo internacionalizmo šaltinis. Šia prasme riba tampa vieta, 
kur kažkas prasideda, judesiu primenančiu gausią, ambivalentišką 
anapus artikuliaciją: „Visuomet ir kaskart kitaip tiltas palydi gaišlius ir 
skubotus žmonių kelius į ir iš taip, kad jie galėtų pasiekti kitus krantus 
„. Tiltas surenka taip, kaip takas, kuris kerta? 

Homogeniškų tautinių kultūrų, sutarimu ir tęstinumu grįstų isto- 
rinių tradicijų perdavimo ar „organinių“ etninių bendruomenių - taigi 
pamatinės kultūrų palyginamumo sąvokos išgyvena esminio apibrėž- 
čių permąstymo būseną. Atstumiantis serbiško nacionalizmo ekstre- 
malumas patvirtina, kad net pati grynos, „etniškai išvalytos“ tautinės 
tapatybės idėja gali būti pasiekta tik tiesiogine ir perkeltine prasme 
numarinus sudėtingose istorinėse sampynose susiformavusias, taigi 
kultūriškai atsitiktines, moderniojo tautiškumo ribas. Esu linkęs many- 


7 M. Heidegger, „Building, dwelling, thinking“, in: Poetry, Language, Thought (New 
York: Harper 8: Row, 1971), p. 152-3. 

ti, jog šioje patriotinės psichozės dalyje glūdi nepaneigiami įrodymai, 
jog transnacionališkesnis ir išverčiamas įsivaizduojamų bendruome- 
nių hibridiškumo pojūtis yra įmanomas. [...] 

Pats savaime postkolonializmas yra svarus patvarių „neokolonializ- 
mo“ santykių „naujoje“ pasaulio tvarkoje ir daugiataučio darbo pasida- 
lijimo priminimas. Toks požiūris įgalina patvirtinti eksploatacijos isto- 
rijas ir pasipriešinimo strategijų evoliuciją. Be to, pokolonijinė kritika 
liudija tuos kraštus ir bendruomenes - šiaurės ir pietų, miesto ir kaimo 
- susidariusias, jei leisite pasiūlyti apibrėžtį, kitu būdu nei modernėji- 
mas. Tokios pokolonijinės kontramodernios kultūros gali būti atsitikti- 
nės mModernybei, nutrūkstančios ar besivaržančios su ja, besipriešinan- 
čios jas slegiančioms asimiliacinėms technologijoms, bet jose taip pat 
skleidžiasi kultūrinis paribio sąlygų hibridiškumas, gebėjimas išversti ir 
taip naujai įrašyti ir metropolito, ir modernybės socialinius vaizdinius. 

[:::] 

Būti „anapus“, kaip informuoja bet kuris žodynas, reiškia gyventi 
tarpinėje erdvėje. Tačiau apsistoti „anapus“ taip pat, kaip esu parodęs, 
yra dalyvauti revizionistiniame laike, grįžti į dabartį, perrašyti mūsų 
kultūrinį dabartiškumą; vėl įrašyti mūsų žmogišką istorinį bendrumą, 
prisiliesti prie ateities šioje jos pusėje. Vadinasi, šia prasme tarpinė „ana- 
pus“ erdvė įsiterpia į čia ir dabar erdvę. 

[...] 

Paribio kultūros darbas reikalauja susitikti su „naujumu“, kuris nėra 
praeities ir dabarties kontinuumo dalis. Jis sukuria naujumo pojūtį 
tarsi maištaujantis kultūrinio vertimo aktas. Toks menas ne tik atku- 
ria praeitį kaip socialinę priežastį ar estetinį precedentą; jis atnaujina 
praeitį, perdirbdamas ją atsitiktinėje „plyšio“ erdvėje, kurioje keičia- 
ma ir pertraukiama dabarties vaidyba. „Dabartiška praeitis“ tampa 
reikiamybe, ne gyvųjų nostalgija. 

Pepono Osorio iš niujorikanų (niujorkiečių-puertorikiečių) ben- 
druomenės objets trouvės - tai kūdikių mirštamumo statistika ar tylus 
(ir nutildytas) AIDS plitimas ispanakalbių bendruomenėje - išplėtoti 
iki barokinių socialinės atskirties alegorijų. 

Tačiau ne tik aukščiausioji gyvenimo ir mirties drama patraukia 
įspūdingą Osorio vaizduotę. Jis - didysis migrantų išgyvenimo cele- 
brantas, mišria technika kuriantis hibridišką kultūrinę erdvę, kuri su- 
sidaro atsitiktinai ir alternatyviai įrašant kultūrinės atminties ženklus 
ir politinio veikimo vietas. „La Cama“ [Lova - G. M.] paverčia gausiai 
dekoruotą lovą su baldakimu į pirmykštę vaikystės prisiminimų ra- 
dinių sceną, paminklą mirusiai auklei Chuanai, erotišką „emigranto“ 
kasdienybės mizansceną. Osorio išlikimas - tai dirbti tarp kelių prak- 
tikų: instaliacijos „erdvėje“, visuomenės statistikos spektaklyje, tranzi- 
tyviame vaidinančio kūno laike. 

Galiausiai, apie uostus pasakojančiame Alano Sekulos fotografijų 
projekte „Fish Story“ [Žuvies istorija - G. M.) tarpinė kultūrinio vertimo 
sąlyga išplečiama iki globalių ribų: „uostas - tai vieta, kurioje didelis 
prekių kiekis atsiduria pačiame mainų sraute“"*. Uostas ir birža tam- 
pa moralizuojančiais konteinerizuotos, kompiuterizuotos pasaulinės 
prekybos peizažais. Asinchronišką transnacionalinio „mainų“ ir eks- 
ploatacijos erdvėlaikį įkūnija navigacijos alegorija: 


Dabar reikalai painesni. Subraižytas Norvegijos tautinio himno įrašas kaukia iš garsia- 
kalbio prie Jūrininkų namų, stovinčių ant stataus kanalo kranto. Sveikinamas krovininis 
laivas mojuoja patogia Bahamų vėliava. Jį pastatė korėjiečiai, ilgas valandas dirbantys 
milžiniškose Ulsano laivų statyklose. Nepakankamai apmokama ir žmonių stokojanti 


įgula galėtų būti salvadoriečiai ar filipiniečiai. Tik kapitonas girdi pažįstamą melodiją." 


Nacionalistinė Norvegijos nostalgija nepajėgi nustelbti Babelio kran- 
tinėje. Tarptautinis kapitalizmas ir Trečiojo pasaulio skurdinimas aiškiai 
sukuria aplinkybių grandines, supančiojusias salvadoriečius ar filipinie- 
čius. Kultūrinis čionai ir tenai migruojančių darbininkų - didžiulės šiuolai- 
kinio pasaulio ekonominės ir politinės diasporos dalies - judėjimas įkūni- 
ja Benjamino „dabarlaikį“, momentą atplyšusį nuo istorijos kontinuumo. 


10 A. Sekula, Fish Story, rankraštis, p. 2. 
11 Ibid., p. 3. 

Danas Lapkus, Poteksčių ribos: uždraustos tapatybės devinto- 
jo dešimtmečio lietuvių prozoje, Čikaga: A. Mackaus knygų leidimo 
fondas, 2003. 


[p. 125] 

Šiuo požiūriu tapybinis Ir apsiniauks žvelgiantys pro langą [S. T. 
Kondroto romano - L.D.] atitikmuo galėtų būti Algimanto Kuro „K. 
geležinkelio stotyje“ (1972). Natiurmortiškuose Kuro peizažuose me- 
taforiškai keliamos mintys apie degradaciją čia pavaizduotos grubiau 
ir suprantamiau - sovietizmas, kaip tualetas. Viešojo tualeto vaizdas 
gana šlykštus ir realistiškas: grindys padengtos kraujais, išmatomis, 
purvu, žMogystos tualeto architektūros priverstos viešai atlikti pri- 
vačius dalykus. Šiai apgailėtinai buitinei scenai dailininkas suteikia 
apibendrinantį, simbolinį turinį. Paveikslas pasižymi labai gilia pers- 
pektyva, per gilia ne tik viešajam tualetui, bet ir salei. Be to, mėlyna 
su balkšvomis dėmėmis tualeto siena labai primena dangų, o rusvų 
atspalvių grindys - žemę. Toks, manyčiau, autoriaus tyčia sukurtas 
požiūris paverčia dvokiančią uždarą patalpą iki ryškios horizonto lini- 
jos nusidriekiančiu peizažu su jį dergiančiomis keturiomis juodomis, 
beveidėmis gyvuliškų milžinų figūromis. Tualeto pertvarų ir unitazų 
išvaizda turi sąšaukų su antkapiniais paminklais ir kapais. Priešpasta- 
toma viešojo tualeto tėvynė Rusija, perėjūnai (geležinkelio stotis) tu- 
aleto vartotojai ir lietuvių istorija, parodoma š... dabartis. 


[p. 166-169] 

[Kalbama apie R. Gavelio romaną „Vilniaus pokeris“ - L. D.] Pasako- 
jimui šokčiojant nuo Vargalio potencijos prie impotencijos, atsisklei- 
džia kolonizuoto žmogaus paveikslas: herojus jaučia esąs sekso - kaip 
fizinės jėgos, proto, jautrumo, pastabumo, net genų - milžinas, išskir- 
tinis, pranašesnis už kitus, tačiau kitų pasakotojų žvilgsnis iš šono ir 
konkretūs Vargalio veiklos rezultatai kelia mintį, kad šis pranašumas 
tėra įsivaizduotas, įsikalbėtas. Uždaroje melo ir slaptumo visuomenė- 
je nieko neįmanoma blaiviai įvertinti, net savęs, nes nėra palyginimo 

galimybės ir konkurencijos. 
Toks individualus įsikalbėto ir esamo neatitikimo atvejis autoriaus 
suabsoliutinamas iki visuotinio tautinės psichologijos bruožo [...]. 


Tautinės auros apjuodinimas, ironiška savikritika, aštrus politinis 
kampas matosi dailininkų Arvydo Šaltenio, Kosto Dereškevičiaus, 
Henriko Natalevičiaus, Raimundo Sližio, Romano Vilkausko [...] dar- 
buose. [...] 

Henriko Natalevičiaus darbų siužetai, nors atrodo fantastiniai, pa- 
sąmoniški, dažnai buvo politiškai aktualūs ir kritiški. Kaip ir Ričardas 
Gavelis, dailininkas perkelia žiūrovą iš paradinės Vilniaus pusės į ap- 
leistus miesto kiemus, laiptines, pastatų griuvėsius. Tai - Vilniaus pa- 
vidalo nuodėmingas pasaulis, persmelktas grėsmės ir mirties kvapo. 
Istorinio konteksto dėka tokių kūrinių socialinis angažuotumas buvo 
akivaizdus. 

Kontekstas iš esmės keičia daugelio Henriko Natalevičiaus dar- 
bų prasmę. Pavyzdžiui, žaismingas „Prisukamas paminklas“ (1982), 
paties autoriaus teigimu, sukurtas klasikinės Trajano kolonos pavyz- 
džiu, siužetines scenas komponuojant paeiliui spirališkai kolonos 
paviršiumi kylančiame frize. Marmuriniuose Trajano kolonos reljefuo- 
se įamžintas sėkmingas Romos imperijos karinis plėtimasis į Dakiją. 
Natalevičiaus „kolona“ ištapyta ant rusiškos patrankos sviedinio gil- 
zės. Pasirinkdamas variaciją klasikine tema, dailininkas sugretino dvi 
imperijas ir dvi karines ekspansijas. Dauguma Trajano kolonos scenų 
vaizduoja organizacinius, žaliavų ir maisto tiekimo bei inžinerinius ro- 
mėnų veiksmus kolonizuotoje dakų žemėje. Karinių susirėmimų be- 
veik nėra. Pats būdamas kolonizuotas, „Prisukamo paminklo“ autorius 
seka šia schema, pridėdamas savikritišką akcentą - gilzės paviršiuje 
knibžda mažytės sužmogintų gyvūnų figūrėlės, privačiai autoriaus 
vadinamos žiurkiažmogiais. Konfliktas vystosi ne tarp jų ir svetimųjų, 
bet žiurkiažmogių tarpusavyje. Figūrėlėse vyrauja žiurkiškasis pradas, 
teigiantis agresyvumą, prisitaikymą, nuasmenėjimą. 

Toks individualus įsikalbėto ir esamo neatitikimo atvejis autoriaus 
suabsoliutinamas iki visuotinio tautinės psichologijos bruožo [...]. 

[...] 

Tautinės auros apjuodinimas, ironiška savikritika, aštrus poli- 
tinis kampas matosi dailininkų Arvydo Šaltenio, Kosto Dereškevi- 
čiaus, Henriko Natalevičiaus, Raimundo Sližio, Romano Vilkausko |[...] 
darbuose. 

[...] 

Henriko Natalevičiaus darbų siužetai, nors atrodo fantastiniai, pa- 
sąmoniški, dažnai buvo politiškai aktualūs ir kritiški. Kaip ir Ričardas 
Gavelis, dailininkas perkelia žiūrovą iš paradinės Vilniaus pusės į ap- 
leistus miesto kiemus, laiptines, pastatų griuvėsius. Tai - Vilniaus pa- 
vidalo nuodėmingas pasaulis, persmelktas grėsmės ir mirties kvapo. 
Istorinio konteksto dėka tokių kūrinių socialinis angažuotumas buvo 
akivaizdus. 


Kontekstas iš esmės keičia daugelio Henriko Natalevičiaus dar- 
bų prasmę. Pavyzdžiui, žaismingas „Prisukamas paminklas“ (1982), 
paties autoriaus teigimu, sukurtas klasikinės Trajano kolonos pavyz- 
džiu, siužetines scenas komponuojant paeiliui spirališkai kolonos 
paviršiumi kylančiame frize. Marmuriniuose Trajano kolonos reljefuo- 
se įamžintas sėkmingas Romos imperijos karinis plėtimasis į Dakiją. 
Natalevičiaus „kolona“ ištapyta ant rusiškos patrankos sviedinio gil- 
zės. Pasirinkdamas variaciją klasikine tema, dailininkas sugretino dvi 
imperijas ir dvi karines ekspansijas. Dauguma Trajano kolonos scenų 
vaizduoja organizacinius, žaliavų ir maisto tiekimo bei inžinerinius ro- 
mėnų veiksmus kolonizuotoje dakų žemėje. Karinių susirėmimų be- 
veik nėra. Pats būdamas kolonizuotas, „Prisukamo paminklo“ autorius 
seka šia schema, pridėdamas savikritišką akcentą - gilzės paviršiuje 
knibžda mažytės sužmogintų gyvūnų figūrėlės, privačiai autoriaus 
vadinamos žiurkiažmogiais. Konfliktas vystosi ne tarp jų ir svetimųjų, 
bet žiurkiažmogių tarpusavyje. Figūrėlėse vyrauja žiurkiškasis pradas, 
teigiantis agresyvumą, prisitaikymą, nuasmenėjimą. 








Interpretacijos gairės 


Juozas Mikėnas, Pirmosios kregždės, 1964 (pastatyta 1980) 


1964 m. sukurtas paminklas, skirtas sovie- 
tiniams kosmonautams, 1980 m. pastatytas 
Vilniuje prie Revoliucijos muziejaus. Šiandien 
puošia vietoj minėto muziejaus įsikūrusios 
Nacionalinės dailės galerijos prieigas, kartais 
spaudoje pristatomas kaip paminklas laisvai 
Lietuvai. Analizuojant šį darbą pokolonijinės 
teorijos kontekste reikėtų atkreipti dėmesį į: 
1) skirtingas politines aplinkybes, kuriomis 
šis darbas buvo sukurtas, funkcionuoja ir yra 
suvokiamas; 2) kūrinio siužetą ir formą, turint 
omenyje, jog skulptorius naudojo panašias 
stilistines priemones ir nepriklausomos Lie- 
tuvos (1918-1940), ir imperinės SSRS laimė- 
jimams šlovinti; 3) tai, kaip šį kūrinį suvokė 
įvairios kultūrinės grupės: vienokią reikšmę 
jis turėjo sovietiniams kolonistams, kitokią — 

Giedrės Mickūnaitės nuotrauka, 2011 


okupantams priešiškai nusiteikusiai lietuvių auditorijai sovietmečiu, 


dar kitokią - šiandieniam posovietiniam žiūrovui. 


Leopoldas Surgailis, Arkangelas (Karo angelas), 1965, drobė, tem- 


pera, Lietuvos dailės muziejus, Nacionalinė 
dailės galerija, Vilnius) 

Kūrinys iš paveikslų ciklo „Mitologijos“, 
pradėto kurti kultūrinio atšilimo metais ir 
vaizduojančio įvairius krikščionybės per- 
sonažus ir siužetus liaudies menui artimu 
stiliumi. Ciklo darbai eksponuoti 1966 m. 
personalinėje dailininko parodoje, vėliau ro- 
dyti retai, tačiau sovietų valdžios pripažinti 

už neva ateistinį turinį. Analizuojant šį paveikslą iš postkolonializmo 
perspektyvos, galima iškelti bent kelias klausimų grupes. 1) Kokiomis 
politinėmis aplinkybėmis XX a. pradžioje buvo atrasta vadinamoji 
liaudies arba neprofesionalių kūrėjų religinė dailė? Kokiais tikslais 
(estetiniais - siekiant meno atsinaujinimo, politiniais - nacionalizmo 
propagandos, etc.) ji buvo naudojama pasaulietinėje dailėje? Kokias 
reikšmes skirtingais laikotarpiais jai suteikdavo profesionalūs daili- 
ninkai? Kaip šie „pasisavinimo“ procesai susiję su kultūros dominavi- 
mu? 2) Ką vietos ikiindustrinė, agrarinė kultūra simbolizavo sovietų 
imperijoje, konkrečiai - chruščiovinio atšilimo laikotarpiu? Kokį po- 
žiūrį į vietos etnines, religines tradicijas išreiškė Surgailio Arkangelas 
(Karo angelas)? Kaip šį kūrinį galėjo suvokti skirtingos žiūrovų grupės: 
pavyzdžiui, rusų kilmės cenzoriai, kolonistams priešiškai nusiteikusi 
lietuvių inteligentija, religinė kaimo bendruomenė? 


Druskininkų purvo gydykla, architektas Vsevolodas Ulitka, fasado 
mozaikų Nemunas ir Ratnyčėlė autorius Boleslovas Klova, 1960 
| Rekreacinės architek- 
tūros pavyzdys iliustruo- 
ja sovietų kolonijinės 
kultūros hibridiškumą - 
jame derinami imperinio 
neoklasicizmo elemen- 
tai su vietos folkloriniais 
motyvais. Pokolonijinė 
teorija skatina kelti šiuos 
analizės klausimus: ko- 
kias politines reikšmes neoklasicizmo stiliui priskirdavo skirtingos kul- 
tūros, pvz., tautinė Lietuvos valstybė (1918-1940) ir sovietų imperija? 
Kokias vertybes turėjo perteikti šis stilius okupuotų teritorijų architek- 
tūroje? Kurie šio pastato meniniai elementai gali būti interpretuojami 
kaip imperinės galios ženklai? Kokias ideologines nuostatas kolonijinio 
režimo atžvilgiu išreiškia pastato meniniai sprendimai, pvz., folklorinių 

motyvų naudojimas fasado mozaikose? Pa- 
sipriešinimą kolonializmui, prisitaikymą prie 
oficialios sovietų politikos reikalavimų (pvz., 
„Socialistinis turiniu, liaudiškas forma“), savęs 
susvetinimo fenomeną (metropolijos kuria- 
mas ir palaikomas Lietuvos kaip egzotiško 
imperijos pakraščio su savitomis vietos tradi- 
cijomis įvaizdis) ir pan.? 


Giedrės Mickūnaitės nuotraukos, 2011 





Gintaras Makarevičius, Hot, vaizdo filmas, 12 min., 1999, Lietuvos 
dailės muziejus, Nacionalinė dailės galerija, Vilnius 

Vaizdo filme rodomas uždaromos skai- 
tliukų gamyklos darbininkų susitikimas, 
kurį menininkas surengė jau nebeveikian- 
čioje gamyklos valgykloje. Menininko su- 
manymu pagal sovietinių laikų receptus 
paruoštas maistas turėjo sužadinti prisi- 
minimus, tačiau filmo herojai kalbasi apie 
dabarties rūpesčius. Šį kūrinį galima ana- 
lizuoti taikant vidinio kolonializmo aspek- 
tą, kai kolonijiniu „kitu“ tampa įvairios marginalizuotos socialinės 
grupės, šiuo atveju - rusakalbiai darbininkai, atsidūrę posovieti- 
nės visuomenės paraštėse. Keltini klausimai: koks etninio ir socia- 
linio „kito“ vaizdinys formuojamas šiame kūrinyje? Kokios savybės 
jam priskiriamos? Kokiai etninei ir kultūrinei žiūrovų grupei skir- 
tas šis filmas? Kaip jis veikia žiūrovo savęs ir „kito“ įsivaizdavimą? 
Kokią poziciją dėl kolonijinių stereotipų išreiškia kūrinys, sukurtas 
neva autentišku dokumentiniu stiliumi? Kaip kūrinio idėjos siejasi 
su posovietinės (pokolonijinės) visuomenės problemomis: uždaru 
nacionalizmu, ksenofobija ir t. t.? 


Giedrės Mickūnaitės nuotrauka, 2011 

Vaizdo antropologija 


ALEKSANDRA ALEKSANDRAVIČIŪTĖ 
GiEDRĖ MiCKŪNAITĖ 


Antropologija - tai socialinis mokslas, tiriantis žmonių bendruo- 
menes, vidinius ir išorinius jų ryšius. Pagrindinės antropologų prie- 
monės - stebėjimas, interviu, anketos ir kiti sociologų naudojami in- 
formacijos rinkimo įrankiai, kuriais tyrėjas kaupia empirinę medžiagą. Šaltiniotyra 
Nors antropologija duomenis gauna tais pačiais būdais, kaip ir socio- 
logija ar etnografija, tačiau nuo šių disciplinų skiriasi, nes antropo- 
logas bendruomenes tiria iš teorinės „žinančiojo daugiau“ pozicijos 
ir, remdamasis šiuo išankstiniu žinojimu, kaupia, analizuoja ir inter- 
pretuoja medžiagą. Prasidėjusi XVIII a. nuo „primityviųjų“ Okeanijos 
ir Afrikos tautų gyvensenos stebėjimo ir tipologizavimo, šiandienė 
antropologija domisi žmogaus ryšiais, bendrumo ir skirties raiška, kū- 
niška patirtimi, mitiniu mąstymu, ritualais. 

Antropologinė prieiga į humanitarinius mokslus imta perkelti XX a. 
I pusėje. Žymiausias pavyzdys - Marco Bloch'o (1886-1944) studija 
Karaliai stebukladariai (1924)', kurioje analizuojamas tikėjimas, kad 
Prancūzijos karaliai galėję gydyti skrofuliozę. Anot legendos, ši ga- 
lia įgaunama per vainikavimo ceremoniją, kai valdovas patepamas 
šventuoju aliejumi. Viena vertus, Bloch'o studija parodė, kaip kitų 
mokslų, šiuo atveju antropologijos, nuostatų perkėlimas į istorijos ty- 
rimą išplečia nagrinėjamų klausimų spektrą; kita vertus, atskleidė, jog 


1 Marc Bloch, Les rois thaumaturges, ėtude sur le caractėre surnaturel attribuė la 
puissance royale, particuliėrement en France et en Angleterre, (ser. Publications de 
la Facultė des lettres de /'Universitė de Strasbourg, 19), Strasbourg, Paris: Librairie 
Istra, 1924. 

toks tyrimas gali būti produktyvus ir taikomas jau egzistuojantiems, 
ne tyrėjui vykdant stebėjimus sukauptiems, šaltiniams. Būtent socia- 
linių mokslų nuostatų ir metodų perkėlimu į praeities tyrimus buvo 
grįstas ir žurnalo Les Annales įsteigimas 1929 m. (steigėjai Blochas ir 
Lucienas Febvre'as). Apie žurnalą susibūrę mokslininkai, vadinamoji 
Annales mokykla, pasuko istorijos tyrimus nuo politikos ir diplomati- 
jos studijų link bevardžių ir beveidžių praeities žmonių, ėmė domėtis 
įvykiais ir nutikimais bei jų poveikiu neistoriniam eiliniam gyventojui, 
tai yra atsigręžė į įvykių veikiamus, o ne juos kuriančius žmones. Toks 
dėmesys davė pradžią mentaliteto - kolektyvinės sąmonės, kuri nėra 
suvokiama, tačiau organizuoja žmonių grupių gyvenseną ir galvose- 
ną- istorijos tyrimams. 

XX a. II pusėje humanitariniams mokslams didžiausią įtaką darė 
struktūrinė antropologija ir garsiausias jos atstovas - Claude'as 
Lėvi-Straussas (1908-2009)*. Apibendrinant itin gausų šio moksli- 
ninko palikimą, galima teigti, jog pagrindinis jo tyrimų klausimas - 
tai žmogaus mąstymas ir elgsena, nulemta mitų ir ritualų. Mitas - tai 
figūratyvinis mąstymo apie kultūrą būdas, paaiškinantis tikrovės ir 
žmogaus įsitikinimų apie ją neatitikimą. Pavyzdžiui, tikima žmonijos 
autochtoniškumu, teigiančiu žmogaus gimtį iš žemės, nors žinoma, 
jog kūdikis atsiranda iš moters ir vyro sąjungos. Mitas suvokiamas 
kaip dieviškojo plano dalis. Ritualas - tai senų žinomų formulinių 
veiksmų ir frazių kartojimas, skirtas pereiti į naują žinomos kokybės 
būseną. Pavyzdžiui, pasisveikinimas paduodant ranką ir ištariant „la- 
bas“ patvirtina draugiškus santykius. Kasdieniai ritualai yra asmeni- 
niai ir bendruomeniniai, jie kartojami nuolat, o atliekant iniciacinius, 
pavyzdžiui, krikštą, santuoką, negrįžtamai pereinama į naują žinomą 
kokybę. Ir mitas, ir ritualas įtvirtina simbolinę tvarką ir paprastai yra 
šeiminio ir bendruomeninio auklėjimo dalis. Nuolat ir įvairių žmonių 
atliekami ritualai keičiasi, tačiau jų struktūra išlieka atpažįstama. Bū- 


2 Claude Lėvi-Strauss, Anthropologie structurale, Paris: Plon, 1958. 

tent tikėjimas mitais ir dalyvavimas ritualuose yra bendruomenės 
pagrindas. Tradicinė bendruomenė - tai skirtingos socialinės padėties 
asmenys, gyvenantys vienoje teritorijoje ir dalyvaujantys bendruose 
ritualuose, pavyzdžiui, parapija. Iš šios apibrėžties kyla ir domėjima- 
sis žmogaus ryšiu su gyvenamąja erdve, bendruomeninės tapatybės 
raiška ir bendruomenei nepriklausančiu kitu. Vis dėlto šiandienė 
virtualių bendruomenių steigimosi ir funkcionavimo patirtis leidžia 
teigti, jog tikrą erdvę nesunkiai pakeičia skaitmeninė jos regimybė, 
tačiau ir virtualias bendruomenes vienija savi mitai ir ritualai. 

Tikros ar virtualios aplinkos subendruomeninimas vyksta atliekant 
ritualus ir pasitelkiant ženklinimą. Neretai šie ženklai yra vaizdai, da- 
lis jų - dailės kūriniai (pvz., paminklai) ar jų dalys (pvz., ornamentai). 
Komunikacijos technologijų plėtra parodė, kad socialinės padėties 
ir teritorijos dėmenys yra antriniai bendruomenės požymiai. Ben- 
druomenės tapatybę įtvirtina ir teigia mitai, ritualai ir ženklai, o jų 
nežinantis arba juos ignoruojantis yra kitas, svetimas, taigi individas 
visada apibrėžiamas neiginiu. Daugiausia ritualų tyrinėtojų dėmesio 
sulaukė mainai ir jų objektai: dovana ir prekė, dažniausiai daiktai ir (ar) 
vaizdai. Mainų tyrimai užmezgė antropologijos ir dailėtyros sąveiką, 
o antropologinę meno kūrinio apibrėžtį studijoje Laukinis mąstymas 
(1962)* suformulavo Lėvi-Straussas. Anot jo, mitinis mąstymas linkęs 
įredukciją, jis atmeta nebūtinus elementus, tačiau kliaujasi suvokėju, 
kuris atpažindamas mitą mintyse grąžina trūkstamus dėmenis. Meno 
kūrinys - tai redukuotos tikrovės modelis, kurio suvokėjas kom- 
pensuoja praleistas dalis. Pavyzdžiui, tapyba atsisako gylio, skulptūra 
- laiko, literatūra - vaizdo, muzika - vaizdo ir pasakojimo, bet šiuos 
dėmenis prideda suvokėjas. Tikrovę reprezentuojantys meno kūri- 
niai sukurti ne tik redukuojant tikrovės dalių kiekį, bet ir ją kokybiškai 
supaprastinant, todėl yra suvokiami iš karto. Toks momentinis suvo- 


3 Claude Lėvi-Strauss, La Pensėe sauvage, Paris: Plon, 1962; vertimas į lietuvių k.: 
Laukinis mąstymas, vertė Marius Daškus, Vilnius: Baltos lankos, 1997. 

kimas yra pasitenkinimo šaltinis, nes kuria suvokėjo galios - ne tiek 
meno kūriniui, kiek jame vaizduojamam objektui - iliuziją. 

Meninė kūryba grįsta dviem strategijomis - reprezentavimo ir 
ženklinimo: pirmoji daro objektą atpažįstamą, antroji reikšmingą. 
Mito ir meno analizė išryškino tapačius struktūros dėmenis: kaip vie- 
nas mitas interpretuoja kitą, o bendruomenės mitologija yra transfor- 
macijų virtinė, taip ir meno kūriniai perkuria vieni kitus ir visi kūriniai 
yra perdirbiniai, o vieni kitų atžvilgiu - ir metafora, ir metonimija. 
Struktūrinės kūrybos analizės išvada teigia, kad kūrėjo proto veiki- 
mas nepriklauso nuo kūrybos rezultato ir išlieka toks pats kuriant 
mitą, novelę, simfoniją ar peizažą. 

Struktūrinė antropologijos prieiga skatina dailėtyrininkus anali- 
zuoti kūrybinio mąstymo principus ir vizualiąją raišką, suvokėjo in- 
dėlį į meno kūrinį, bet yra kritikuojama dėl perdėm apibendrinamų, 
visiems kūriniams ar dailės reiškiniams vienodų išvadų, įvardijančių iš 
anksto žinomas struktūras. Individualios pagal vietą, laiką ir vartotoją 
interpretacijos poreikį atliepė kultūros antropologija, XX a. 8-ajame 
dešimtmetyje įsiskverbusi į istorijos tyrimus, o literatūrologijoje sufor- 
mavusi Naujojo istorizmo srovę“. Kultūros antropologijos pagrindus 
suformavo Cliffordas Geertzas (1926-2006) studijoje Kultūrų inter- 
pretavimas (1973)*. Jo dėmesio centre buvo bendruomenės mitinė 
savinaracija - mitai, kuriuos palaiko visuomenė ir galios institucijos, 
nepaisant to, jog jų netikrumas yra akivaizdus ir visuotinai žinomas. 
Kita kultūros antropologijai aktuali tema - kūniškumas, kūno potyriai 
ir kūno raiška. Tyrinėjami ir klasifikuojami gestai, jų reikšmės kasdie- 
niuose ir iniciaciniuose ritualuose, kūno švaros/nešvaros sampratos, 
maisto vartojimas ir kūno išskyros. 


4 Plačiau žr.: Brigita Speičytė, „Naujasis istorizmas“, in: XX amžiaus literatūros teorijos, 
Vilnius: VPU leidykla, 2006, p. 258-283. 

5 Clifford Geertz, The Interpretation of Cultures, New York: Basic Books, 1973; 
vertimas į lietuvių k.: Kultūrų interpretavimas, sudarė Arūnas Sverdiolas, vertė 
Antanas Danielius ir kt., Vilnius: Baltos lankos, 2005. 

Kultūros antropologijos požiūrį perėmę dailėtyrininkai suformavo 
vaizdo antropologijos kryptį, kurios atstovai domisi žmogaus ryšiais 
su vaizdais ir (ar) daiktais, nesiekdami jų apibendrinti iki universalių 
struktūrų, bet ieškodami asmeniui, bendruomenei, vietai ir laikui bū- 
dingos šių santykių raiškos. Kultūros antropologijos prieigą pasitel- 
kusi dailėtyra kartais vadinama dailės arba vaizdo antropologija. 
Vienais atvejais ji laikoma siauresne antropologijos mokslo šaka, ku- 
rios atstovai įpareigoti remtis šio mokslo teoriniais pagrindais, tyrimo 
metodais ir autoritetais. Kitais atvejais akcentuojami autonominiai 
vaizdo antropologijos ypatumai, vizualaus jos objekto pobūdžio nu- 
lemta specifika. Dėl skirtingų išeities pozicijų ir požiūrių į savo tikslus 
pasirenkama ir nevienoda dailės tyrimų metodika: vienais atvejais ji 
artimesnė etnologijos, kitais - ikonologijos tradicijoms. Vaizdo antro- 
pologijos ištakomis laikoma „primityviųjų“ kultūrų vizualiosios pro- 
dukcijos, taip pat jos dokumentavimo metodų kritinė analizė. XX a. 
8-ajame dešimtmetyje dėmesys nukrypo į kiną ir televiziją kaip do- 
kumentavimo metodus. Vėliau imta studijuoti gilesnes ir platesnes 
vizualines kultūros pažinimo sistemas - nagrinėta plačiau suvokia- 
ma vizualioji estetika kaip būdas matyti ir veikti pasaulį. Mėgstama 
vaizdo antropologų laboratorija tapo postmodernusis menas su visu 
savo medijų kompleksiškumu. 

Vaizdo antropologijos objektas - tai kultūroje dalyvaujantys vaiz- 
dai ir daiktai, jų ir žmogaus tarpusavio ryšiai. Tarpkultūrinė, viršistori- 
nė ir tikrai antropologinė meno objekto konstanta yra jo pakaitinė 
funkcija, kai vaizdas ar daiktas atstoja, kompensuoja trūkumą: por- 
tretas vietoj asmens, žaislas vietoj suaugusio vaiko ir t. t. Neatsitiktinai 
Aby Warburgas (1866-1933), Hansas Beltingas (g. 1937), Francesco 
Pellizzi (g. 1940) ir kiti iškiliausi vaizdo antropologai tyrinėjo laidoji- 
mo ritualus, kaukes, kūno ir veido atspaudus, fotografinius ir kitomis 
medijomis sukurtus nesančių asmenų atvaizdus. 

Vaizdo antropologija tiria ne vizualias ir medžiagines socialinių 
procesų (dažniausiai mainų) objektų reikšmes, bet veiksmus ir ryšius, 
kuriuos šis objektas sukelia ar kuriuose dalyvauja. Atliekant ritualą 

daiktai naujai įprasminami (pvz., konsekruotas pastatas tampa baž- 
nyčia), o šį pokytį išreiškia kitoks žmonių santykis su tuo pačiu objek- 
tu. Tad vaizdo antropologijos prieigą pasirinkęs dailėtyrininkas tiria, 
pavyzdžiui, ne tik portreto vaizdą (nors jo neignoruoja), bet ir žmo- 
gaus ryšius su juo, pavyzdžiui, pasirengimą pozuoti ir pozavimą, por- 
treto kūrimą ir raišką, vartoseną ir sklaidą, morfologinį vaizdo poten- 
cialą. Tyrėjas ieško atsakymų, kaip šiuose ryšiuose skleidžiasi ir kokias 
reikšmes kuria reprezentacija ir ženklinimas, kokios lokalios ir laikinos 
vartosenos atsiranda. Tokiam tyrimui svarbus kompensuojamasis su- 
vokėjo indėlis į vaizdą - neregimųjų savybių priskyrimas, nes vaizdo 
reikšmes kuria ne tik tai, kas pavaizduota, bet ir tai, kaip su vaizdu 
elgiamasi vienomis ar kitomis aplinkybėmis, pavyzdžiui, baltos ir ža- 
lios spalvos marškinėliai - ne tik drabužis, bet ir pranešimas, kad esi 
sporto klubo fanas. 

Vaizdas, kaip ir kiekvienas socialinių ryšių dalyvis, yra mobilus, 
keliaudamas laiku ir erdve jis rekontekstualizuojamas. Rekontekstu- 
alizacijos kuria vaizdo „biografiją“. Kitaip nei istoriniai tyrimai, kurių 
tikslas — fiksuoti kaitą, vaizdo antropologijos prieiga neneigdama 
permainų stengiasi užčiuopti stabilumą, kuris dažnai sinonimiškas 
dekonstruktyvistų pėdsakui. Beltingas lygina istorijos lauką su audi- 
niu, kuriame ilgainiui pasikartojantys prasmingi vaizdai tarsi ataudų 
siūlai tai nugrimzta, tai iškyla į paviršių - kai tik vėl tampa aktuali jų 
atliekama funkcija. Taip vaizdai migruoja po laiką ir erdvę, iš dalies 
keisdami savo pavidalą arba įprasminimą. Nevengdami prieštarauti 
racionaliai aksiomai, kad Žmonės suteikia daiktams reikšmes, vaizdo 
antropologai teigia, jog keliaujantys vaizdai ir daiktai išreiškia asme- 
nines ir bendruomenines būsenas. Todėl svarbu analizuoti, kurios 
vaizdo/daikto dalys ar savybės įtraukiamos į socialinį veiksmą ir kaip 
tai daroma. 

Kaip ir šiuolaikinė psichologija bei fenomenologija, antropologi- 
nė prieiga vadovaujasi nuostata, jog sąmonė yra kūniška. Ji neigia 
proto ir kūno skirtį, teigia, kad kūne - smegenyse - vykstantis mąs- 
tymas taip pat yra juslingas, ir klausia kaip vaizdas/daiktas jaučiamas 

ir kaip tos pajautos išreiškiamos. Tarkime, tyrimo objektas - dėžutė 
su kūdikio fotografija ir plaukų sruoga. Klausiame: kaip, kam, kur ir 
kada dėžutė ir jos turinys laikomas, rodomas, galbūt jis nežiūrimas ir 
nerodomas? Kaip kinta objekto reikšmės pagal fotografijoje užfiksuo- 
to kūdikio amžių, jo gyvybės ar mirties faktą, dėžutės savininko ryšį 
su kūdikiu? Kokia fotografijos, šviesos atspaudo popieriuje, ir plauko, 
portretuojamojo kūno dalies, funkcija ir tarpusavio ryšys? Kaip įmanu 
dėžutėje laikyti bendrumo jausmą ir ar jis išlieka, dėžutei tapus mu- 
ziejaus eksponatu? 

Kūniškumo temą plėtojo dailėtyrininkai nagrinėdami kūno raišką, 
vaidybinius vaizdo/daikto ir žmogaus ryšius, gesto meną, performan- 
sus, kūno pozų vaizdavimą. Istorinėje dailėje ši raiška yra ir reprezen- 
tuojamoji, ir ženklinamoji, bet ne natūralistinė. Antai dešinę ranką 
iškėlusio kontrapostu stovinčio oratoriaus ar triumfatoriaus poza at- 
pažįstama, nes yra nugludinta daugybės perkūrimų, o ne lyginant su 
tikrovės patirtimi. 

Kita vaizdo antropologijos kryptis - kūno keitimo ir ženklinimo 
vaizdinėmis priemonėmis tyrinėjimai - prasidėjo nuo kaukių“ bei 
tatuiruočių studijų ir greitai tapo kostiumo istorijos analizės instru- 
mentu. Antropologinei prieigai svarbi ne kaukės forma ar meninė 
raiška, bet tai, jog ji vienu metu ir slepia, ir atskleidžia; ženklindama 
bendruomenės narį, vizualiai, bet ne verbaliai, reprezentuoja kitą. 
Kūniška žmonijos kasdienybė siekė kūną transformuoti pasitelkdama 
kostiumus. Pasaulietiškumo kaip žemiškos fizinės prigimties atsižadė- 
jimas demonstruojamas kūną maskuojančia, kūniškumą neigiančia 
apranga (liturginiai drabužiai); o poravimąsi reprezentuojanti apran- 
ga atskleidžia daugiau kūno (iškeliamos šukuosenos, prailginamos 
galūnės, išryškinami klubai, krūtinė ar žastas), o per ritualą jis vizualiai 
keičiamas pridedant ar nuimant kostiumo detales. 


6 Mariėt Westermann, „Introduction: The Objects of Art History and Anthropology“, 
in: Antropologies of Art, (ser. Clark Studies in the Visual Arts), London, New Haven: 
Yale University Press, 2003, p. ix. 

Grožio pajauta yra nulemta kultūros, o atsakas į vizualiąją stimu- 
liaciją gali būti baimė, pagarba, susižavėjimas, atmetimas, diskom- 
fortas, pyktis ir t. t. Antropologiniu požiūriu gražus yra kultūriškai 
artimas objektas, o kitakilmiai meno objektai sukelia priešiškas reak- 
cijas. Dažniausiai meno objektai reikalauja estetinio atsako, deramo 
tai kultūrinei terpei, kuriai priklauso?. Moderniaisiais laikais, menui 
paskelbus sąlyginę kultūrinę autonomiją, meno sritis ėmė funkcio- 
nuoti pagal bendruomenės dėsnius - jos mitus ir ritualus, o meni- 
ninkai, užsakovai, kolekcininkai tapo šios bendruomenės autoritetais, 
galinčiais kitų sričių ar kultūrų objektus įvesdinti į savo bendruome- 
nę. Taip meno kūriniais imtos laikyti dadaistų kriauklės ar Marcelio 
Duchamp'o eksponuotas pisuarasš. Taigi, kūrinio kaip institucijos Ie- 
gitimacija yra daikto iniciacijos ritualas, nekeičiantis jo fizinio būvio, 
bet transformuojantis jo ir žmogaus santykius. 

Tiriamųjų objektų geografija, palyginti su antropologijos mokslui 
įprastomis Okeanijos, ikikolumbinės Amerikos, „primityviųjų“ tautų 
etnografijos praktikomis, pasislinko islamo pasaulio, Afrikos ir Azijos, 
XX a. vakarietiškųjų subkultūrų linkme. Būtent subkultūrų studijos 
aktualizavo Julijos Kristevos (g. 1941) psichoanalitinėje teorijoje su- 
formuluotą išmesties/abjekto klausimą. Kristeva abjektą apibrėžia 
neiginiu - tai nei objektas, nei subjektas, o kažkas, kas ką tik buvo 
gyvo kūno dalis, o dabar atmesta, nors tebeatpažįstama, organinė, 
bet jau mirusi ir yranti, medžiaga. Antropologai išmestimi laiko atma- 
tas - natūralias kūno išskyras, mitiniame mąstyme reprezentuojan- 
čias marumą, o kasdienybėje siejamas su nešvara ir nevalyvumu: sei- 
les, šlapimą, menstruacijų kraują, pašalintas kūnas dalis - nukirptus 
plaukus, nagus. Nerodytina, bet visuomet esanti išmestis yra svetimo 
ir maraus kito reprezentantas mūsų kūne. Kultūroje ja tampa iš kultū- 
ros „regos zonos“ išstumiami produktai - šiukšlės. Meno priemonė- 


7 Ibid., p. xii. 
8 Ibid., p. xi. 

mis (ir ritualais) išmestis grąžinama į kultūros sferą ir parodoma kaip 

kūrinio medžiaga (pvz., tapyba krauju, seilėmis, objektas iš šiukšlių) ar /konologija 
kitomis priemonėmis sukuriami išmestį reprezentuojantys vaizdai?. 

Abjektas - tai mirtingumo akivaizdybė. Psichoanalizė 

Lietuvos dailėtyroje antropologinė prieiga reiškiasi dviem kryp- 
timis. Vieną jų galima pavadinti empatiška žiūra, tai yra autoriaus įsi- 
jautimų, įsitraukimu į tyrinėjamą objektą. Tokia prieiga itin produkty- 
vi istorinės dailės tyrimuose, nes žmogiškasis požiūris užpildo laiko 
atstumą ir leidžia čia ir dabar išgyventi praeities kultūros objektą. 
Šie dailėtyros tekstai retai vartoja antropologijos sąvokas, bet juose 
gausu juslinės raiškos, lyta, klausa, uoslė neretai pranoksta regą, o 
kasdienės patirtys tampa bendrystės liudijimu**. Dažnai sutampantis 
su postmodernia kultūros žmogaus pozicija, šis požiūris į dailėtyros 
tyrimų lauką įtraukė marginalijomis laikytus įvairių epochų dailės 
objektus, vizualius privatumo dokumentus, nemeniškus, bet ben- 
druomeniškumą nurodančius kasdienės aplinkos daiktus. Šią kultū- 
rinę poziciją aiškiai atspindi dailės paveldo inventorizacijos pokyčiai" 
ir kontekstualios parodos. 

Kita nuosekliai plėtojama dailės ir architektūros studijų kryptis yra 
vaizdo antropologija, suvokiama kaip viena iš šiuolaikinės dailėtyros 
paradigmų. Šios krypties pradžia laikoma Hanso Beltingo knyga At- 
vaizdas ir kultas** ir kiti jo veikalai, sukurti „perrašant“ dailės istoriją 
po jos „mirties“. Tuo pačiu metu paskelbta Arthuro Danto (g. 1924) 
teorija liko antrajame Lietuvos dailėtyrininkų dėmesio plane galbūt 


o Plačiau žr. Lolita Jablonskienė, „Kitos šiuolaikinių meninių vaizdų interpretavimo 
galimybės“, Menotyra, 2000, Nr. 1 (18), p. 36-39. 

10 Pvz.,Vidas Poškus, 1863-ieji, 145-0sioms sukilimo metinėms skirta paroda 
Lietuvos nacionaliniame muziejuje, 7 meno dienos, 2008-06-06. 

11 Pvz., Lietuvos sakralinės dailės katalogo pirmosios knygos, anksčiau apsiribojusios 
dailės kanono nekvestionuojančiais objektais, šiandien įtraukia įvairiausius 
amatininkų dirbinius, Lietuvos sakralinės dailės katalogas, t. 1, Vilkaviškio vyskupija, 
6 kn., Vilnius: Gervelė/KFMI, 1996-2006. 

12 Hans Belting, Bild und Kult. Eine Geschichte des Bildes vor dem Zeitalter der Kunst, 
Mūnchen: Verlag C. H. Beck, 1990. 

dėl amerikietiško konteksto. Beltingas iškelia šiuos antropologinius 
atvaizdo aspektus: atvaizdas ir kūnas; atvaizdas kaip galios ir veiksmo 
reprezentantas; perkeltieji atvaizdai; atvaizdo santykis su kasdienybės 
istorija. 1995 m. Beltingas su Christiane Cruse parengė fundamentalų 
leidinį, kuriame naujai interpretuojama XV a. Nyderlandų tapyba'* ir 
kuriame suformuluota žvilgsnio teorija. Pastarąją išskleidė Victoras 
Stoichita'* ir daug kitų, ne vien Beltingo mokiniai ir sekėjai. Esminis 
šios prieigos bruožas - dėmesys vaizdą perteikiančiai medijai. Beltin- 
gas skiria dvi medijos sampratas. Įprastinė samprata aprėpia mediją 
kaip paveikslą, knygą, TV, fotografiją, vaizdą, kiną, įvairius virtualiosios 
erdvės formatus. Patį Beltingą kur kas labiau už techninę sampratą 
domina medija kaip priemonė perteikti vaizdui, jos sąveika su vaiz- 
du. Jis tyrinėja vidinių medijų struktūrų reprezentatyvumą, retoriką ir 
įtaigą. Tokia prieiga būdinga Tojanos Račiūnaitės, Erikos Grigoravičie- 
nės, Aleksandros Aleksandravičiūtės, Agnės Naršytės tyrimams. 

Vaizdo antropologija neišvengiamai peržengia vieno dalyko ribas 
ir jau savo prigimtimi yra tarpdalykinė. Metodo požiūriu iš dalies su- 
tampa su ikonologiniais, funkcionalistiniais kontekstų tyrimais, kar- 
tais susipina su fenomenologiniu diskursu, kartais glaudžiai siejasi su 
šaltiniotyra. 


13 Hans Belting ir Christiane Cruse, Die Erfindung des Gemčildes: das erste Jahrhundert 
der niederlčūndishen Malerei, Mūnchen: Hirmer, 1994. 

14 Victor I. Stoichita, Das mystische Auge. Vision und Malerei im Spanien des Goldenen 
Zeitalters, Mūnchen: Wilhelm Fink, 1995; Idem, Eine kurze Geschichte des Schattens. 
Bild und Text, Mūnchen: Wilhelm Fink, 1999. 

Tyrimo klausimai: 


1. Kokių tikrovės elementų atsisako kūrinys? 

2. Kaip jame skleidžiasi reprezentavimo ir ženklinimo strategijos? Kuri 
iš jų dominuoja? 

3. Kaip medijuojamas vaizdas? 

4. Kąir kaip pakeičia kūrinys? 

5. Kokiuose ritualuose dalyvauja šis kūrinys ir ką tai įprasmina? 

6. Kokias jusles ir kūniškas patirtis sukelia vaizdas? 

7. Kaip jame reiškiasi vietos ir laiko specifika bei kaita? 

8. Koks mirties ir gyvybės, to, kas autentiška, santykis su tuo, kas pa- 
keista, kūrinyje? 

9. Ar kūrinio raiškoje dalyvauja išmestis / abjektas? Kokias prasmes ir 
ryšius ji kuria? 

10. Kokie kūrinio ir žmogaus tarpusavio ryšiai? Kaip jie skleidžiasi? 


Dailėtyros tekstų pavyzdžiai 


Janet Catherine Berlo, „Antropologijos ir dailės istorijos: 
žvilgsnis iš Šiaurės Amerikos čiabuvių dailėtyros lauko“ (sutrum- 
pintas vertimas iš Idem, „Antropologies and Histories of Art: A View 
from the Terrain of Native North American Art History“, in: Anthropo- 
logies of Art, sudarė Mariėt Westermann, (ser. Clark Studies in the Visu- 
al Arts), New Haven, London: Yale University Press, 2003, p. 178-192; 
iš anglų k. vertė Giedrė Mickūnaitė) 


Tarp čiabuvių kolegų įprasta prisistatyti ir pasisveikinti gimtąja 
kalba. „Hau, Kola“, pasakytų lakotas. Navahė tęstų atskleisdama savo 
motinos ir tėvo klanus tam, kad navahų publika ar skaitytojai rastų 
jos vietą savo politinėje ir metafizinėje erdvėje. Akademinė terpė ma- 
žai skiriasi: joje vyraujanti individų klasifikavimo sistema apima disci- 
plinas ir praktikas, laiką ir vietą, kai buvai inicijuotas į jos paslaptis, ir 

su kuo sakaisi esąs giminingas. Taigi šią esė pradedu autobiografine 
pratarme, kad skaitytojas galėtų įvertinti mano įsivaizduojamus gimi- 
nystės ryšius ir kas buvo mano protėviai, kaip pasakytų socialiniai an- 
tropologai. Ir tikrai, tą patvirtintų ir navahai, šie ryšiai paaiškina mano 
vietą akademinėje erdvėje ir mano požiūrį į antropologijos bei dailė- 
tyros ryšius, kurie mane erzina kur kas labiau nei kurį kitą pašnekovą. 

[...] 

1980-aisiais tapau šviežiai iškepta mokslų daktare, manančia, kad 
viskas įmanoma, dailė yra daugiabalsė, kaip ir tas diskursyvus tyri- 
mo laukas, šiandien vadinamas vizualiąja kultūra. [...] Praėjus beveik 
dvidešimt penkeriems metams po doktorantūros studijų, matau, jog 
tai Bobas Thompsonas manyje suformavo daugiabalsiškumo - he- 
teroglosijos - poreikį ir tai, kad čiabuviai yra kolegos ir ištekliai, ne 
„Informatoriai“; kad muzika, vaidyba, kalba, teisinė sistema ir net iš 
mados išėję klausimai, pavyzdžiui, apie individualaus dailininko sti- 
liaus susiformavimą, yra tinkami tirti“. Iš George'o Dublerio išmokau, 
kad probleminiai - su laiku ir vieta nesusieti - klausimai yra tyrimo 
energijos šaltinis. [...] 


Šiaurės Amerikos čiabuvių dailės istorijos ir antropologijos link 

Nepaisant teigiamų tarpdalykinių studijų patirčių, aš mokiausi 
tuo metu, kai dailėtyroje mus vadino primityvistais, o mūsų tyrimo 
laukas apėmė visą Afriką, Okeaniją ir abi Amerikas [...]. Po kokių tris- 
dešimties metų tai tapo keturiomis skirtingomis subdisciplinomis: 
Afrikos, Okeanijos, Amerikos čiabuvių ir ikikolumbinės dailės istorijos, 
kiekviena savais saitais susijusi su antropologų, archeologų, etnologų 
ar regionų studijų bendruomenėmis, kiekviena su savomis profesi- 
nėmis asociacijomis ir leidiniais. Kone keturis dešimtmečius šių dai- 
lėtyros subdisciplinų mokslininkai užsiima hibridiniais tyrimais. Mes 


8 Robert Farris Thompson, „Abatan: A Master Potter of the Egbado Yoruba', in 
Tradition and Creativity in Tribal Art, redaktorius Daniel Biebuyck, Berkeley: 
University of California Press, 1969, 126-182. 

balansuojame tarp klasikinės antropologijos praktikos (lauko tyrimai 
ir kultūrinės gamybos matricos analizė) ir klasikinės dailėtyros (isto- 
riškai ir archyviniais dokumentais grįstas tyrimas, individuali stiliaus ir 
ikonografijos analizė). 

Be to, mūsų subdisciplinos esmiškai nujautė kai kurias transdis- 
ciplinines vizualumo ir kultūros studijų praktikas. Minėtini socialinės 
istorijos tyrimai ir kontekstinė analizė, intra- ir interkultūrinė vaizdų 
apykaitos analizė, įvairialypės objektų veikimo aplinkos dokumenta- 
vimas. Mūsų darbai pastūmėjo į dailėtyros diskursą įtraukti daugelį 
už (ar žemiau) tradicinės Vakarų dailės istorijos ribų buvusių medi- 
jų. Tai ir vaidyba, apranga, laikinieji menai, ir vadinamieji tradiciniai 
amatai. Žinoma, mūsų studijos taip pat praturtėjo iš nesenų abiejose 
disciplinose vykusių revoliucijų, minėtinas kad ir supratimas, jog ir į 
antropologijos, ir į dailės istorijos archyvus būtina žvelgti kritiškai, o 
jie privalo būti tiriami kaip suformuoti tam tikromis istorinėmis sąly- 
gomis, kur, be kitų žaidėjų, buvo ir rasė, ir religija, ir lytis, ir klasė, o tai 
formuoja ribas, lemiančias mokslininkų keliamus klausimus ir išgirs- 
tamus atsakymus. 

Žinoma, tikrai nėra tokio dalyko kaip vienas antropologinis požiū- 
ris į vizualiąją kultūrą, tai liudija ir gausi dailės antropologijos literatū- 
ra, ir kiti šiame rinkinyje spausdinami straipsniai. Nėra ir vieno dailėty- 
rininkų požiūrio. Vis dėlto ir dailėtyra, ir antropologija formavosi XIX a. 
antrojoje pusėje - darvinizmo epochoje - ir abi disciplinos patyrė 
esminę evoliucinės minties įtaką. Pirmosios dvi knygos, pasiūliusios 
„Visaapimančią“ tuomet „primytiviąja“ vadintos dailės estetiką, buvo 
išleistos 1894 ir 1895 m., jų autorius - Darwino sekėjas biologas Alf- 
redas Hadsonas, natūraliosios atrankos teoriją pritaikęs dailei. Knygo- 
se Britanijos Naujosios Gvinėjos dekoratyvinė dailė ir Evoliucija dailėje 
Hadsonas siekė išnagrinėti meninės išraiškos variacijas“*. Darviniškas 


10 Alfred Haddon, The Decorative Art of British New Guinea, London: Walter Scott, 
1894, in Evolution in Art, London: Walter Scott, 1895. 

meninės evoliucijos modelis įgalino Hadsoną sudaryti ornamentinių 
formų serijas. Panašiai Enstas Grosse savo Dailės ištakose teigė, kad 
ideali „techninė forma arba techniškai atgaminamas ornamentas yra 
dailės raktas“. 

Franzas Boasas, visą tyrimų lauką truktelėjęs tolyn nuo elementa- 
rių evoliucinių schemų, daugeliui etnografinių menų studentų buvo 
svarbiausia savosios intelektualinės istorijos figūra. Neretai vadinamas 
Amerikos antropologijos tėvu Boasas buvo liberalių pažiūrų vokietis, 
1886 m. emigravęs iš savo šalies. Tarp nesuskaičiuojamų jo tyrimo 
krypčių buvo ir gyvas bei ilgalaikis domėjimasis daile. Pirmąkart jis pa- 
sireiškė 1896 m. straipsnyje „Šiaurinių Ramiojo vandenyno pakrančių 
indėnų dekoratyvinė dailė“'*. Iškilus darbas, kuriame vieninteliame iš 
to meto antropologinės literatūros domimasi ikonografija, reprezen- 
tacija ir abstrakcija. Išmaningai suprasdamas šiaurės vakarų pakran- 
tės dailininkų pasirinkimo galimybes, Boasas parodė, kad šieji neretai 
priešpriešindavo realizmą ir abstrakciją, ir taip paneigė to meto litera- 
tūros norma buvusį supaprastintą evoliucinį požiūrį į meno raidą“. 


--] 


12 Franz Boas,„The Decorative Art of the Indians of the North Pacific Coast“, in: 
Science, 1896 07 24, Nr. 4, p. 101-3. 

13 Žr. Aldonos Jonaitis išskirtinės reikšmės esė,„The Development of Franz Boas's 
Theories on Primitive Art“ (įvadinė dalis) in: A Wealth of Thought: Franz Boas on 
Native American Art, sudarė A. Jonaitis, Seattle: University of Washington Press, 
1995, p. 3-37; Idem, „The Decorative Art of the Indians of the North Pacific Coast“, 
in: Ibid., p. 55-106. Apie Boaso karjerą antropologijoje žr.: Michael Durr, Erich 
Kasten ir Egon Renner, Franz Boas: Ethnologe - Anthropologe-Sprachwissens- 
chaftler. Ein Wegbereiter der modernen Wissenschaft von Menschen, Berlin: 
Staatsbibliothek au Berlin, Preussischer Kulterbesitz, 1992; The Ethnography of 
Franz Boas, sudarė Ronald Rohner, Chicago: University of Chicago Press, 1969; A 
Franz Boas Reader: The Shaping of American Anthropology 1883-1911, sudarė 
George Stocking, Chicago: University of Chicago Press, 1974. 

Nors čia ne vieta išsamiai aptarinėti Amerikos čiabuvių dailės 
istorijos temas“, vis dėlto paminėsiu keletą ryškesnių pastarųjų de- 
šimtmečių tendencijų. Įtakinga buvo struktūrinė antropologija, pa- 
skatinta prancūzų antropologo Claude'o Lėvi-Strausso XX a. 7-8-ojo 
dešimtmečio tyrimų. Kaip vieni iš Amerikos čiabuvių temas liečiančių 
studijų, reikšmingi dailėtyrininkės Aldonos Jonaitis darbai, skirti kva- 
kiutlų kaukėms ir tlingitų skulptūrai'?. 8-ajame dešimtmetyje išleista 
daugelis svarbių antologijų, įtraukusių ir antropologų, ir dailėtyrinin- 
kų studijas, įvairiausiais aspektais nagrinėjančias Afrikos, Okeanijos 
ir Amerikų dailę. Knygų pavadinimai: Tradicija ir kūrybiškumas genčių 
mene, Dailės antropologija ir Primityviųjų visuomenių dailė ir estetika, 
atspindi naujos kartos susidomėjimą šiais klausimais tuomet, kai vis 
daugiau dailėtyrininkų buvo mokomi atlikti lauko tyrimus Afrikoje, 
Okeanijoje ar tarp Amerikų čiabuvių?“. Pabrėžtina, kad tuo laiku vis 
mažiau antropologų nagrinėjo dailės klausimus; netgi pati „medžia- 
ginės kultūros studijų“ idėja tapo anatema, mat visas dėmesys buvo 
sutelktas į socialines struktūras, ūkinę veiklą ir etnologinius mokslus, 
tai yra į visa tai, kas atrodė moksliškiau nei daiktai. 


18 Aptarimas dar turi būti parašytas, bet literatūra iki 1945 m. aptarta: Berlo, 

The Early Years of Native American Art History. Kalbant apie Amerikos čiabuvius, 
nėra nieko išsamumu (iki 1987 m.) ir pagalbinės literatūros apžvalga prilygstančio 
Monni Adams ir Paulos Ben-Amos studijoms apie Afrikos dailę. Žr.: Paula 
Ben-Amos, „African Visual Arts from a Social Perspective“, in: African Studies Review 
32, 1989 rugsėjis, Nr. 2, p. 1-53, ir Monni Adams, „African Visual Arts from an Art 
Historical Perspective“, in: /bid., p. 55-103. 

19 Claude Lėvi-Strauss, The Way of the Masks, Seattle: University of Washington Press, 
1982; Aldona Jonaitis, Art of the Northern Tlingit, Seattle: University of Washington 
Press, 1986. Afrikos problematika - Pierre Bourdieu, „The Berber House“, in: Rules 
and Meanings, redaktorė Mary Douglas, Harmondsworth: Penguin Education, 
1973, p. 98-110, ir James Fernandez, „Principles of Opposition and Vitality in Fang 
Aesthetics“, in: The Journal of Aesthetics and Art Criticism 25, Nr. | (1966), p. 53-64, 
- taip pat seka šiuo modeliu. 

20 Tradition and Creativity in Tribal Art, sudarė Daniel Biebuyck, Berkeley: Univ of 
California Press, 1969; Anthropology and Art: Readings in Cross-Cultural Aesthetics, 
sudarė Charlotte Otten, Garden City, N.Y.: The Natural History Press, 1971; Art and 
Aesthetics in Primitive Societies: A Critical Anthology, sudarė Carol Jopling, New 
York: E. P. Dutton, 1971. 

Visose nevakarietiško meno studijų srityse įtakinga buvo Rober- 
to Farriso Thompsono Judanti Afrikos dailė. 1974 m. Vašingtono na- 
cionalinėje galerijoje surengtoje parodoje ir ją lydinčiame kataloge 
Thompsonas tvirtino, jog Afrika „pristato kitokią - šokančios dailės - 
istoriją, apibrėžiamą judesio ir skulptūros, tekstilės ir kitų formų jung- 
timi ir taip atskleidžiančią prigimtinį šių dailės šakų gyvybingumą ir 
vertybes. Šokis užbaigia sunkiai suvokiamo objekto transformaciją į 
esinį; šokis padvigubina regimosios būties galią; šokis apima laiką ir 
erdvę“. Jis tęsia: 


Garsioji menų vienybė Afrikos performanse siūlo patogią prieigą, kurioje nė vienai 
medijai neteikiama pirmenybė. Skulptūra nėra pagrindinis menas, bet toks nėra ir 
šokis, nes abu priklausomi nuo žodžių ir muzikos ir netgi nuo sapnų bei burtų. Vis- 
kas - muzika, šokis, regimieji objektai - yra svarbu, atskirai ar kartu; judesys suteikia 
reikšmę muzikai ir dailei, o skulptūra pagilina judesį, susiedama keletą veiksmų. 
Šios jungtys skatina mus imtis bendrųjų vaidybos normų, prieš analizuojant atskiro 


objekto, drabužio ar šokio procesus ar funkcijas.?? 


Thompsono multimedijos estetikos studija padarė įtaką ir Ame- 
rikos čiabuvių mokslininkams: antropologės Barbaros Tedlock zunių 
estetikos studija Gražus ir pavojingas sąmoningai vadovavosi šiuo 
modeliu?*. 

Poststruktūralizmo eroje dailėtyrininkai ir antropologai ėmė daly- 
tis esminėmis tyrimo problemomis, įskaitant ir kritinį santykį su dis- 
ciplinų iškilimą lėmusiomis institucijomis. Pastarosioms priklauso ir 
kolekcionavimas, muziejinės praktikos, rinkos vaidmuo, ir kritiškesnė 


21 Robert Farris Thompson, „Preface“, in: African Art in Motion, p. xii. 

22 Barbara Tedlock, The Beautiful and the Dangerous: Encounters with the Zuni Indians, 
New York: Viking Books, 1992. Taip pat žr.:,„The Beautiful and the Dangerous: Zuni 
Ritual and Cosmology as an Aesthetic System“, in: Conjunctions 6, 1984, 

p. 246-265, kurį pati Tedlock apibūdina kaip pastangą pritaikyti Thompsono 
metodus Amerikos indėnų medžiagai studijuoti (asmeninė informacija, 1988). 

istoriografija?*. Vien iš tyrimo pavadinimo ar teorinės prieigos tapo 

sunku nustatyti pagrindinę tyrėjo discipliną. Iš pastaruosius dešim- 

tmečius tyrinėtų Amerikos čiabuvių dailės problemų minėtinos: 

+ replikų, reprodukcijų ir kūrybiškų vertimų vieta šiaurės vakarų 
pakrantės vizualiojoje kultūroje?*; 

+ giluminiai atskirų ikimoderniųjų laikų dailininkų kūrybos tyrimai?5; 

+ moterų gaminti suvenyrai ir tarpkultūrinė estetinė tam tikro istori- 
nio laikotarpio patirtis?5; 

+ Amerikos čiabuvių dailės ir Niujorko modernizmo ryšiai?7; 

+ piešinys kaip tarpkultūrinės dailės sklaidos būdas čiabuvių 
istorijoje??; 

+ tarpkultūrinės pirminės paskirties vietos netekusių objektų 
biografijos??; 

+ komercijos ir tradicijos sąveika vadinamųjų sakralinių dailės formų 
prekyboje““. 


23 Pvz.: Berlo, The Early Years of Native American Art History; Berlo ir Phillips, „Our 
(Museum) World Turned Upside Down“; Unpacking Culture: Art and Commodity in 
Colonial and Post-Colonial Worlds, sudarė Christopher Steiner ir Ruth Phillips, 
Berkeley: University of California Press, 1998; Lynda Jessup ir Shannon Bagg, On 
Aboriginal Representation in the Gallery, Hull, Ouebec: Canadian Museum of 
Civilization, 2002. 

24 Judith Ostrowitz (dailėtyrinikė), Privileging the Past: Reconstructing History in 
Northwest Coast Art, Seattle: University of Washington Press, 1999. 

25 Joyce Szabo (dailėtyrininkė), Howling Wolf and the History of Ledger Art, 
Albuguergue: University of New Mexico Press, 1994; Candace Greene (antropologė), 
Silver Horn: Master Illustrator of the Kiowa, Norman: University of Oklahoma Press, 
2001; Janet Berlo (dailėtyrininkė), Spirit Beings and Sun Dancers. 

26 Ruth Phillips (dailėtyrinikė), Trading Identities: The Souvenir in Native North American 
Art from the Northeast, 1700-1900, Seattle: University of Washington Press, 1998. 

27 W. Jackson Rushing (dailėtyrininkas), Native American Art and the New York 
Avant-Garde, Austin: Univeristy of Texas Press, 1995. 

28 Plains Indian Drawings 1865-1935, sudarė Janet C. Berlo (dailėtyrinikė). 

29 Aldona Jonaitis (dailėtyrinikė), The Yuguot Whalers" Shrine, Seattle: University of 
Washington Press, 1999; ir The Totem Pole: Monuments and Myths (rengiama). 

30 Nancy Parezo (anthropologė), Navajo Sandpainting: From Religious Act to 
Commercial Art, Tucson: University of Arizona Press, 1983. 

Viena iš labiausiai mokslą praturtinusių ir konceptualiai reikšmin- 
gų mokslinės veiklos sričių pastaruosius penkiolika metų buvo išau- 
gusi daugiabalsiškumo prieigos svarba istorinėse interpretacijose, 
pripažįstančiose subjektyvumą ir interpretacines strategijas. Ryškiau- 
siai ši nuostata išsiskleidė parodose ir jas lydinčiuose kataloguose. 

Aš ir dauguma mano kolegų sakytume, jog tikroji vidinė dailės 
istorijos skirtis yra tarp europocentrinės geografinės pozicijos ir tos, 
kuri dešimtmečiais veikė visame pasaulyje su daugybe tautų ir dailės 
istorijų??. 

Subjektyvumo įvairovės pripažinimas iš dalies išaugo iš anksty- 
vųjų Tedlock kvietimų imtis „dialogiškos antropologijos'**, kurioje 
čiabuvio praktiko ir antropologo klausytojo susitikimo vieta taptų ir 
mokslinio intereso prieiga. 


[..] 


Nuo regionų studijų iki istorinio globalizmo 

Tiems iš mūsų, kurie universitetuose studijavo XX a. 7-8-ajame de- 
šimtmetyje, Amerikos čiabuvių kultūrą apibrėžė - ir turbūt iškreipė - 
regionų kultūros prieiga, vyravusi to meto Amerikos antropologijoje. 
Ji pirmus tris XX a. ketvirčius siekė suvokti penkis šimtus Šiaurės Ame- 
rikos čiabuvių tautų, skirstydama jas į aiškius regionus: šiaurės vakarų 
pakrantė, prerijos, rytinė miškų zona ir taip toliau [...]. Visi turimi duo- 
menys rodo, kad nuo 2000 m. pr. Kr. Senojoje Amerikoje žmonės ir 


33 Dar 2003 m. žiemą College Art Association sekcijoje „Dailė ir rega“ W. J. T. Mitchell, 
Keith Moxey ir James Elkins ragino neapsiriboti vieninteliu modernizmu, vienin- 
teliu subjektyvumu. Visdėlto tie iš mūsų, kurie tai daro jau keletą dešimtmečių, 
dažnai mato, jog mūsų darbai nėra šių diskusijų dalis, kad mūsų pastangos dirbti 
su čiabuviais kolegomis arba naujai apibrėžti mūsų istorinius Amerikų ar Afrikos 
čiabuvių tradicijų tyrimus yra visiškai nepastebimos tų, kurių praktikos išlieka 
tvirtai eurocentrinės, nepaisant to, ką jie skelbia nacionalinėse konferencijose. 
Žvelgiant iš mūsų pozicijos, tai tėra tušti žodžiai, o ne reikšmingas dėmesys dau- 
gybiniam subjektybumui. 

34 Dennis Tedlock, „The Analogical Tradition and the Emergence of a Dialogical 
Anthropology“, in: Journal of Anthropological Research 35, Nr. 4 (1979 žiema), 

P. 387-400. 


216 








VAIZDO ANTROPOLOGIJA 


kultūros judėjo ir kontaktavo tiekdamos žaliavas, prabangos prekes 
bei ideologijas - šią praktiką tęsė ir pirmosios su Europos įsibrovė- 
liais susidūrusios čiabuvių kartos. Vis dėlto daug XIX a. pabaigos ir 
XX a. mokslininkų siekė sudaiktinti vietos kultūras, ieškodami to, ką 
būtų galima įvardyti pirmykščiu, autentišku, nesuteptu, nepaisant to, 
kad ispanai Pueblą nukariavo dar XVI a.; rusų stačiatikių misionieriai 
evangelizavo šiaurinėje Ramiojo vandenyno pakrantėje gyvenančius 
tlingitus XIX a.; o žirgas ir šautuvas (abu - europinės naujovės) suteikė 
energijos ir negrįžtamai pakeitė Didžiųjų prerijų kultūras daug anks- 
čiau, nei baltieji apsigyveno Vakaruose. 

Sąryšingas kultūrinių regionų prieigą pasirinkusių tyrėjų kuria- 
mas paveikslas įgalino prasmingai interpretuoti gausius duomenis. 
Antropologijoje ir dailėtyroje jaučiama ilgalaikė puikių mokslinių vei- 
kalų, skirtų Pueblo keramikai, Kalifornijos krepšiams, šiaurės vakarų 
pakrantės skulptūrai, įtaka; bet dar visai neseniai vos keletas tyrimų 
žengė žingsnį atgal tam, kad nagrinėtų platesnes sistemas ir būdus, 
kaip tose sistemose vyko vietos objektų ir vietos subjektų apykaita. 
Tokie darbai kaip Tapatybių prekyba - Ruth Philips studija, nagrinė- 
janti suvenyrus Šiaurės Amerikos čiabuvių dailėje, ir Kultūros išpaka- 
vimas - Philips ir Steinerio sudarytas tomas, skirtas meno prekėms 
kolonijiniame ir postkolonijiniame pasaulyje??, greta kitų rodo, jog tai 
įdomi tema ir dailėtyrininkams, ir antropologams. Iš tiesų, atsigręži- 
mas į globalizaciją pagyvino abi disciplinas?š. 


37 Žr. Phillips, Trading Identities; Phillips ir Steiner, Unpacking Culture. 

38 Žr.: Appadurai, Modernity at Large; Jonathan Xavier Inda ir Renato Rosaldo, The 
Anthropology of Globalization: A Reader, Oxford: Blackwell Publishers, 2002; Mi- 
chael Kearney, „The Local and the Global: The Anthropology of Globalization and 
Transnationalism“, in: Annual Review of Anthropology, 1995, Nr. 24, p. 547-65; Ni- 
cholas Thomas, Possessions: Indigenous Art/Colonial Culture, London: Thames and 
Hudson, 1999; Idem, Entangled Objects: Exchange, Material Culture, and Colonialism 
in the Pacific, Cambridge: Harvard University Press, 1991. 

Svarbu pripažinti, kad Šiaurės Amerikos čiabuvių tautos ir jų ga- 
minami objektai buvo renesanso laikais prasidėjusios, XVIII a. įgavu- 
sios pagreitį ir šiandien visa apimančios globalizacijos dalis. Žinoma, 
globalizacija, kaip mano kai kurie antropologai ir kultūros teoreti- 
kai, nėra naujovė - tai gilias šaknis turintis, daugelio istorikų ir kelių 
dailėtyrininkų aprašytas istorinis procesas. Tačiau svarbu, kad glo- 
bali prieiga nukreipia mintį nuo supaprastintų priešybių, tokių kaip 
centras / periferija, link „daugiamatės globalios erdvės su nesusais- 
tytomis, dažnai pertrūkstančiomis ir įsiterpiančiomis smulkesnėmis 
erdvėmis'??, Vienas produktyviausių būdų suvokti Šiaurės Amerikos 
čiabuvių kultūras per pastaruosius penkis šimtus metų yra nagrinėti 
jų bendrabūvį su kitomis tautomis ir meninėmis tradicijomis - tema, 
kurią tyrinėja nemažai mūsų“*. 

Esminis savikritiškas antropologijos posūkis sietinas su suartė- 
jimu su istorinėmis disciplinomis“. Nesenas dėmesys istoriškumui 
antropologinėje literatūroje daugiau telkėsi į dokumentinę ir socia- 
linę istoriją nei į dailėtyrą, kurią antropologai retai aptaria kaip sava- 
rankišką discipliną. Tačiau kai kas iš to, kas pastaruoju metu domino 
antropologus istoriniuose tyrimuose, yra dailėtyros savastis. Būtent 


39 Kearney, „The Local and the Global", p. 549. 

40 Phillips, Trading Identities; Berlo, Native American Art History in the Age of Globali- 
zation (rengiama). Kitaip nei Šiaurės Amerikos čiabuvių dailei skirtoje literatūroje 
vyraujanti tyla, daug mokslininkų įžvalgiai prisidėjo prie supratimo apie Meksikos 
ir Andų kalnų sąveikos zonas; galbūt taip yra todėl, kad Meksikos ir Andų koloni- 
zacijos laikotarpiai sukūrė ir išsaugojo daug daugiau dokumentų ir dailės objektų, 
nei kad mes turime iš ankstyvojo Šiaurės Amerikos kolonizacijos laikotarpio, pvz.: 
Serge Gruzinski, The Mestizo Mind: The Intellectual Dynamics of Colonization and 
Globalization, New York: Routledge, 2002. 

41 Žr.: Nicholas Thomas, Out of Time: History and Evolution in Anthropological Discour- 
se, Cambridge: Cambridge University Press, 1989; Johannes Fabian, Time and the 
Other: How Anthropobgy Makes Its Object, New York: Columbia University Press, 
1983; recenzijas šia tema žr.: B. Cohn, „History and Anthropology: the State of 
Play“, in: Comparative Studies in Society and History 22, Nr. 2 (1980), p. 198-221; 
ir James Faubion, „History in Anthropology“, in: Annual Review of Anthropology, 
1993, Nr. 11, p. 35-54. Pabrėžtina, kad visi jie susiję su dokumentine ir socialine 
istorija, ne su dailėtyra, kuri antropologų retai aptariama kaip disciplina. 

tai mes ir galime pasiūlyti antropologams: objektai susieja istorinį ty- 
rimą su specifiniais momentais ir kontekstais, o jų analizė yra tai, ką 
dailėtyrininkai sugeba geriausiai. 

Pastarojo laiko antropologijos tendencijos rodo diskurso judėji- 
mą objekto link. Tai liudija, pavyzdžiui, Fredo Myerso neseniai išleista 
Daiktų imperija. Šios knygos reklama teigia, jog „ji reprezentuoja nau- 
ją mąstymo apie medžiaginę kultūrą - temą, ilgai laukusią perkaino- 
jimo - bangą“**. 

[...] 

Svarbiausi dalykai, kuriuos dar reikia padaryti, tai rasti būdą, kaip 
gausybę čiabuvių balsų ir čiabuvių epistemologiją įtraukti į naujas 
transdisciplinines, kur kas platesnes nei antropologijos ar dailėtyros, 
praktikas ir kaip užtikrinti, kad Amerikos čiabuvių dailės istorijų pa- 
sakojimai atsižvelgtų ir į jų lokalumą, ir globalumą - tai, ko pernelyg 
dažnai nepaiso tradiciniai dailėtyros nei antropologijos pasakojimo 
būdai. Dvi citatos galėtų nukreipti šia linkme. 

Istorikas Kerwinas Lee Kleinas ragina: 


Užuot istoriškumą mėginę paversti tuo, ką Europa išrado ir priskyrė ar perdavė mie- 
liesiems šios Žemės „kitiems“, galime įsivaizduoti europietišką istoriškumą kaip vie- 
ną tarp daugelio kitų; istoriškumą, kuris kalbasi ir pykstasi su gausiomis pasakojimo 
tradicijomis. Užuot kaskart kūrę vis painesnius principus ir tekstus, atskiriančius isto- 
rines ir neistorines kultūras, mums reikia permąstyti tai, kas nutinka istoriškumui, kai 
įsivaizduojame visas tautas, nepaisydami rasės, religijos, raštingumo, kaip istorines 
ir mąstome apie jų pasakojimus kaip apie skirtingas istorinio diskurso atmainas, o ne 


romantines jo alternatyvas. Tol, kol esame linkę permąstyti istoriją, ši daug apimanti 


42 School of American Research Press tinklalapis, [interaktyvus], [žiūrėtas 2002 08], 
www.sarweb.org/press/books/seminars/empiretoc.htm; The Empire of Things: 
Regimes of Value and Material Culture, sudarė Fred Myers, Santa Fe: School of 
American Research Press, 2001. Taip pat žr.: N. Thomas, Possessions, ir Medžiagi- 
nės kultūros studijų grupės Londono universitete darbai, in: The Material Culture 
Reader, sudarė Victor Buchli, Oxford: Berg, 2002. 

prieiga neturėtų naikinti lokalių patirčių ir pasakojimų. Išties galbūt tai tėra vieninte- 


lis būdas rimtai vertinti kitų balsus, atsiminimus ir istorijas“. 


Šitam priešpriešinu šiuolaikinės dailininkės ir intelektualės Jomene 
Rickard, kilusios iš senos tuskarorų karolių verėjų giminės, žodžius. Ji 
rašo apie savosios linijos moteris, o jų atvaizdus naudoja fotografijose: 


Trys indėnės, sėdinčios būdelėje, parduoda, ką padariusios... Viena jų, fotografijos 
kairėje, - mano prosenelė Lorence Nelalie Jones Chew. Ant jos skruosto krinta ka- 
roliukais išsipuošusio šokėjo šešėlis. Moteris viduryje yra mano pusseserė, Louse | 
Falling Husk Henry - Vėžlių klano motina. Moteris šešėlyje dešinėje yra Minna Bra- | 
yley. ... iš šių karolių mano promočiutės darė suvenyrus, skirtus parduoti, taip pat | 
naudojo juos mūsų tikėjimuose. Ši strategija turi būti pripažinta karolių vėrimo 


dalimi... Mano darbas - tai dar vienas karoliukas ant audeklo.“ 


Be savo meninės praktikos, apimančios fotografiją ir instaliaciją, 
kuriomis siekė atpasakoti ir komentuoti čiabuvių istorijas, Rickard 
su dailėtyrininkais, antropologais ir kitais Amerikos čiabuvių moksli- 
ninkais ir menininkais dirbo daugybėje kolektyvinių projektų, kuriais 
siekta atskleisti daugialypes čiabuvių tautų istorijas ir menines prak- | 
tikas. Tokios prieigos, kaip jos, turi likti atsvara toms, kurias pasirinko 
daug kitų šioje esė cituotų mokslininkų. 

Jei, kaip mums sako Jean-Francois Lyotard'as, vienas iš pamatinių | 
postmodernizmo įsitikinimų yra nepasitikėjimas didžiaisiais pasakoji- 
mais*?, turime įtraukti skirtingas istorijas, dailėtyras ir antropologijas į | 
daugiavalentį ir daugiabalsį pasakojimą. Esu tikra, jog tai esminė XXI a. 
transdisciplininių tyrimų užduotis. 


45 Kerwin Lee Klein,„In Search of Narrative Mastery“, in: History and Theory 34, Nr. 4 
(1995), p. 298. 

46 Jolene Rickard,„Cew Ete Haw I Tih“, p. 105-11. 

47 Jean-Francois Lyotard, The Postmodern Condition, Minneapolis: University of 
Minnesota Press, 1984, p. xxiv. 

Tojana Račiūnaitė, „Portretas ir asmens tapatybė: karalaitė 
Marija Ona Teresė“, in: Dailės istorijos studijos, t. 4, Socialinių tapatu- 
mų reprezentacijos Lietuvos Didžiosios Kunigaikštystės kultūroje, suda- 
rė Aistė Paliušytė, Vilnius: Lietuvos kultūros tyrimų institutas, 2010; p. 
150-169, straipsnis skelbiamas sutrumpintas. 


Varšuvos Vizičių vienuolyne yra XVII a. vidurio mergaitės su kar- 
melitės abitu portretas. Kūrinys glumina vien užmetus akį. Rūmų te- 
rasoje, kolonos ir peizažo fone pavaizduota mažoji vienuolė vienoje 
rankoje laiko krucifiksą, kitoje - lelijos šakelę. Maždaug penkerių-še- 
šerių metų mergaitė su karmelitišku abitu kelia keistumo, nesusipra- 
timo ir savito dirbtinumo įspūdį, žadina paslėptos istorijos nuojautą. 

Tai 100 x 83 cm formato Danieliaus Schultzo autorystei priskiria- 
ma drobė“, kurios nugarinėje pusėje yra įrašas: Marja Anna Teresa / 
corka / Fundatorki naszej / krolowej / Maryi Ludwiki / i krola Jana Ka- 
zimierza. Atvaizdas istoriniu požiūriu yra ištyrinėtas menotyrininkės 
Boženos Fabiani 1972 m. skelbtame straipsnyje?. Reprodukuotas ir 
trumpai aprašytas Boženos Steinborn 2004 m. išleistame Danieliaus 
Schultzo kūrinių kataloge?. 

Straipsnis skirtas minėto paveikslo analizei asmens socialinės ta- 
patybės konstravimo aspektu. Sieksime atskleisti, kokie veiksniai Ie- 
mia tokio kaip šis kūrinio atsiradimą. Kaip, iš kokių sandų konstruo- 
jama labai anksti mirusios ir savos istorijos nesukūrusios asmenybės 


1 1966 m. Varšuvos nacionalinio muziejaus kataloge užfiksuota, kad paveikslas nuta- 
pytas karališkojo dvaro dailininko, o 2002 m. Varšuvos nacionaliniame muziejuje 
surengtos parodos kataloge nurodyta, kad paveikslas gali būti priskirtinas Danie- 
liaus Schultzo autorystei; žr. Sztuka warszawska od šredniowiecza do polowy XIX 
wieku: Katalog wystawy, Warszawa, 1966, poz. 217; Orzel i Tzry Korony: Sąsiedztwo 
polsko-swedzkie nad Baltykiem epocie nowožytnej (XVI-XVIII w.): Katalog wystawy, 
Warszawa, 2002, poz. || 70. 

2 B. Fabiani, Habit Krėolewny. „Potret Wazowny 1651“, in: Muzeum Narodowe w 
Warszawie, 1972, t. XVI, p. 55-83. 

3 B. Steinborn, Malarz Daniel Schultz. Gdafiszczanin w stužbie Krėlėw Polskich. Zamek 
krėlewski w Warszawie, Warszawa, 2004, p. 180. 

vizualinė reprezentacija? 

Mūsų nagrinėjimui pasirinktą kūrinį galima apibūdinti keturiomis 
tezėmis: 

1. karališkosios šeimos palikuonės portretas; 

2. karmelitės portretas; 

3. pomirtinis vaiko portretas; 

4.šventosios portretas. 

Visi keturi apibūdinimai tarsi socialinės-informacinės intencijos, 
kurių kiekviena šiame kūrinyje veikia su vienokiomis ar kitokiomis 
išlygomis ir, kaip matysime, nesavarankiškai. Tai, kad mergaitės por- 
tretas yra karališkosios šeimos palikuonės portretas, ikonografiniu 
požiūriu nėra akivaizdu, bet tai žinomas faktas, kurį liudija ir užrašas 
kitoje paveikslo pusėje. Vaizduojamas asmuo - Jono Kazimiero ir Ma- 
rijos Liudvikos dukra - mirė tesulaukusi aštuonių mėnesių, o paveiks- 
le ji pavaizduota kaip maždaug penkerių ar šešerių metų mergaitė. 
Taigi matome meniniu būdu „paaugintą“, „sukonstruotą“ mergaitę- 
atstovę. 

Atstovavimo principas vaizduojant vaikus ne jų pačių, o vieno- 
kiomis ar kitokiomis tariamomis (dažniausiai suaugusiųjų) figūromis 
buvo būdingas klasikiniam ir Viduramžių menui. Tik XVI a. pradžio- 
je susiformavo vaiko kaip autonomiško individo samprata“, atsirado 
atskiri vaikų portretai, turėję asmeninę komemoratyvinę ir diploma- 
tinę paskirtį“. [...] 

Tiesiogiškiausiai mūsų nagrinėjamame paveiksle vaizduojamą 
mergaitę kaip karališkosios šeimos atstovę, šiuo atveju - Jono Ka- 
zimiero ir Liudvikos Marijos dukrą, reprezentuoja jos veidas. Veidas, 
anot Hanso Beltingo, yra dalis natūralaus kūno, per kurį „prisistato“, 


4 J. Gėlis,„Indiwidualnošė dziecka“, in: Historia žycia prywatnego: Od renesansu do 
ošwiencienia, redaktoriai Ph. Ariės, G. Duby, vertimo redaktorius A. tos, t. 3, 
Wroctaw-Warszawa-Krakow, 1999, p. 326. 

5 L. Campbell, Renaissance Portraits: European Portrait painting in the 14th, 15th and 
16th Centuries, New Haven and London, 1990, p. 208. 

„Iškyla“ pats portretas?. Menininkas greičiausiai neturėjo galimybės 
vaiko tapyti iš natūros (portretas buvo užsakytas po mirties), tad iš- 
moningai sujungė jo (tapybos dėka) gerai pažįstamus motinos ir tėvo 
bruožus: Liudvikos Marijos tamsias dideles mįslingas akis ir Jono Ka- 
zimiero charakteringą apatinę veido dalį. Apie tai galime kalbėti ma- 
žosios karalaitės atvaizdą lygindami su Schultzo sukurtais Liudvikos 
Marijos Gonzagos ir Jono Kazimiero portretais. Per šią dvejopą pa- 
našybę sukuriama nauja karališkai šeimai priklausanti individualybė 
(tiksliau, individualybės reprezentacija). Mergaitė kaip karališkosios 
šeimos atstovė reprezentuojama ne apranga, atributika, heraldika, o 
fhzionomine genetine panašybe. Anot Beltingo, „[vleidas iššaukia ge- 
nealoginį žvilgsnį“"*. Taigi šiame portrete veidas yra esminė sociali- 
nės tapatybės konstravimo dalis, nes Onos Marijos kaip karališkosios 
šeimos palikuonės portretas pirmiausia identifikuojamas per veido 
reprezentaciją, kurioje tik kitų portretų-reprezentacijų pagalba ga- 
lime atpažinti įtaigų ir galingą žmogiškojo kūno mimezės impulso 
veikimą“. 

Socialinės tapatybės požiūriu svarbu tai, kad kūnas čia per gene- 
tinę panašybę reprezentuoja ne tik fizinę, bet visuomeninę realybę 
- karalaitę. Būtent per paveiksle analogijos ir mimezės būdu sukur- 
tą nemirtingą simbolinį kūną mažasis šeimos narys (kaip ir visi iš pa- 
veikslų į mus žvelgiantys mirusieji) išlieka žinomas ir atsimenamas 
šeimos bei dinastijos atstovas, visuomenės dalyvis. 

Kita vertus, akivaizdu, kad tai karmelitės portretas, - taip galime 
teigti, nes tam tikros vienuolijos abitu vilkintis asmuo laikytinas jos 
atstovu. Tai karališkosios šeimos palikuonių portretų „galerijoje“ nėra 
įprasta. Kartu tai yra pomirtinis vaiko portretas. Šios dvi „informacinės 
intencijos“ kūrinyje sunkiai atskiriamos, galima sakyti, jos viena kitą 


9 H.Belting, Antropologia obrazu: Szkice do nauki o obrazie, Krakow, 2007, p. 153. 
10 A. Grabar, Krikščioniškoji ikonografija: Antika ir Viduramžiai, iš prancūzų k. vertė 
A. Grigaravičiūtė, Vilnius, 2003, p. 97. 
11 H. Belting, op. cit., p. 153. 

kuria ir grindžia. Kaip tai vyksta? Visų pirma, pomirtinis portretas lei- 
džia vietos ir laiko sąlygiškumą, nekonkretumą. Asmuo po mirties gali 
būti atstovaujamas bet kurio jo atvaizdo. Tą patį žmogų gali priminti ir 
jo jaunystės, ir brandaus amžiaus atvaizdai. Tačiau jis jau suvokiamas 
kaip daugybės laike išsidėsčiusių portretų visuma, kuri nebesisieja 
su konkrečiu laiko momentu. Todėl pomirtiniame portrete asmuo 
vaizduojamas tarsi apibendrinto, „išvestinio“, universalaus amžiaus, 
regimas tarsi „atminties veidrodyje“, kuris sujungia skirtinguose laiko 
tarpsniuose su žmogumi susietus, bet tikrovėje neįmanomus daly- 
kus. Philippe'as Ariesas rašo apie „mirties veidrodį“ (speculum mor- 
tis), kuriame „kiekvienas žmogus pamato savo asmenybės paslaptį 
ir savo mirtyje atpažįsta save'?. Pomirtiniame portrete asmuo gali 
įgyti tikrovėje neįmanomą (bet tikrovės savitai sukurtą) kontekstą. Tai 
ypač raišku antkapiniuose paminkluose, pavyzdžiui, Leono Sapiegos 
antkapyje velionis pavaizduotas su abiem žmonomis: 1591 M. mi- 
rusia Dorotėja Firlėjūte ir 1611 m. mirusia Elžbieta Radvilaite“*. Kiek 
kitaip šis principas atpažįstamas Johano Šreterio tapytame paveiksle 
- meninėje laiko ir vietos vienovėje galime išvysti abi viena šalia kitos 
stovinčias Jonušo Radvilos žmonas: 1642 m. mirusią Kotryną Potoc- 
ką ir paveikslo sukūrimo laiku (1646) dar buvusią gyvą Mariją Lupu“. 
Pomirtiniame asmens ar asmenų grupės paveiksle, kaip ir minėtame 
antkapiniame paminkle, vaizduojama jau įvykusi ir apibendrinta isto- 
rija su jos realiais „istoriniais“, bet natūralų išsidėstymą laike praradu- 
siais, savaip „sudabartintais“ ir teorinėje-spekuliatyvinėje „atminties 
veidrodžio“ plotmėje sudėliotais ryšiais. Žinoma, kad abi Radvilos 
žmonos Kotryna ir Marija kartu niekada nepozavo portretui, galbūt 


12 P. Ariės, Mirties supratimas Vakarų kultūros istorijoje, iš prancūzų k. vertė 
B. Gedgaudaitė, D. Narkūnaitė, Vilnius, 1993, p. 53-54. 

13 Arūno Sverdiolo pastaba. 

14 Anot Laimos Šinkūnaitės, iš inventorių žinomi dar keli dviejų ar trijų žmonų 
portretai, sukurti epitafijos principu, pagal kurį mirusiųjų ir gyvųjų šeimos narių 
atvaizdai tapomi kartu (L. Šinkūnaitė, XVII a. Lietuvos portretas, (ser. Vilniaus dailės 
akademijos darbai, 19), Vilnius, 2000, p. 61). 

net nebuvo susitikusios, bet tokia porinio portreto kompozicija grin- 
džiama moterų šeimyniniu ir socialiniu statusu, jų dalyvavimu vieno- 
je šeimyninio gyvenimo istorijoje. 

Pomirtinis asmens atvaizdas, matyt, iš esmės neįmanomas be 
tam tikro konstravimo: numatymo, įsivaizdavimo, jungimo ir naujos 
niekada tikrovėje nebuvusios dermės sukūrimo. Šioje pomirtinio at- 
vaizdo sferoje „natūralu“ regėti pavaizduotą niekada tokio amžiaus 
nesulaukusią ir taip niekada neatrodžiusią mergaitę. Kūdikis vaizduo- 
jamas kaip jau paaugęs penkerių-šešerių metų vaikas, o vaikas - kaip 
ordino narys. Mažametė karmelitė - tikrovėje neįmanomas dalykas 
(jei tai ne karnavalas). Tačiau mažametė karmelitė gali būti pavaiz- 
duota po mirties. Tai mirties sferos, kultūroje besireiškiančios „laido- 
jimo menu“, realija. 

Vaiko portretui pritaikyta tradicinė vienuolės vaizdavimo schema, 
kurią matome garsiajame Velazguezo Motinos Jeronimos de la Fuen- 
te portrete. Tačiau Marijos Teresės atveju tapytas ne gyvos vienuolės, 
o mirusios mergaitės - karališkosios šeimos atstovės vienuoliniais 
drabužiais - atvaizdas. [...] 

Mūsų nagrinėjamas atvejis greičiau priešingas tokioms tiesio- 
ginėms negyvo kūno ir jį supančio „laidojimo meno“ fiksacijoms: 
Schultzo teptukui priskiriamas paveikslas tarsi teigia, kad mirusioji 
mergaitė yra, ji vizualiai reprezentuojama kaip esanti. Tačiau esanti 
nenatūraliu, o ypatingu būdu ir pavidalu: su karmelitės abitu rūmų 
terasoje, paradiniam portretui būdingos stambios kolonos ir peizažo 
su tolumoje regimu kryžiumi ant kalvos fone. Kitame Varšuvos Vizičių 
vienuolynui priklausančiame paveiksle nežinomas dailininkas analo- 
giškame rūmų terasos su kolona fone nutapė Pranciškos Olimpijos de 
Konrade portretą. Vėlesnėje, XVIII a. drobėje nutapytas juodu abitu 
vilkinčios mergaitės su obuoliu ir šuneliu portretas (Varšuvos naci- 
onalinio muziejaus). Visuose trijuose paveiksluose regimos mirusios, 
tačiau tarsi gyvos mergaitės. Jų nebuvimą tarp gyvųjų leidžia nujausti 
tik keistoka ir nejauki vaikiškų veidų ir vienuolinių drabužių dermė. 
Nors mūsų kraštuose yra žinomas paprotys sergantį vaiką apvilkti 

vienuoliniu abitu, kad jis pasveiktų, ar tėvų nuožiūra nuvežti į kokį 
nors konventą ir palikti, pasitikint vienuolių maldos galia, ar tiesiog 
paaukoti?“, tačiau vaikai vienuoliniais drabužiais sutinkami tik pomir- 
tiniuose portretuose. Tai ir regimoji nuoroda, kad jie buvo pašarvoti 
su to ordino apranga. 

EB 

Vaikai su abitais buvo šarvojami tėvų valia, taip vienuolijai patikint 
jų dvasinę globą ir nurodant savo palikuonių simbolinę narystę. 

Atvaizdo priemonėmis sukonstruotą Marijos Onos priklausomybę 
basųjų karmeličių ordinui nulėmė jos motinos, karalienės Liudvikos 
Marijos santykis su basųjų karmeličių konventu, kurį liudija Varšuvos 
konvento kronika, taip pat Onos Marchockos, vadinamosios Lenkijos 
Jėzaus Teresės, autobiografijos fragmentai??. 

Vos basosioms karmelitėms atsikėlus į Varšuvą, Marija Liudvika 
naujajame vienuolyne įsirengė kambarį, kad galėtų kartu su seseri- 
mis ir vienumoje melstis, atlikti dvasines praktikas. Vyresniosios Jė- 
zaus Teresės paragintos vienuolės 1649 m. meldėsi už karalių Joną 
Kazimierą ir valstybės sėkmę kare prieš totorius ir kazokus. Taip pat 
basųjų karmeličių vienuolyne buvo karštai meldžiamasi prašant kara- 
liškojo palikuonies*“. Vėliau Marija Liudvika, kentėdama vėlyvo nėštu- 
mo sunkumus, taip pat gąsdinama motinos ir vaiko mirtį numatančių 
astrologinių pranašysčių, savo būsimą kūdikį paaukojo basųjų kar- 
meličių vienuolijai, prisiekdama, kad jei vaikelis gims (kažin kodėl ji 
tikėjo, kad tai bus mergaitė) - ji bus basoji karmelitė ir vadinsis Terese. 


20 The Childin the painting from the 16th to the late 19th century in the collections of 
Polish museums, The Wilanėw Palace Museum, Warsaw, 2004, Nr. 28, p. 120; 

D. Žotądž-Strzelczyk, Child in Poland of the Past, Warsaw, 2002, p. 240. 

29 Žywot Wielebnej Matki Teresy a Jesu, klasztorow we Lwowie i w Warszawie, 
karmelitanek bosych, fundatorki, ktėry swoją reką z rozkazania przetozonych i 
powiednika swego, napisala, redaktorius K. Gorski, (ser. Pisarze ascetyczno-mistyczni 
Polski), t. II, Poznan, 1939. 

30 B. Fabiani, op. cit., p. 67-68. 








VAIZDO ANTROPOLOGIJA 


Pasak karalienės žodžių: „ir dabar tai pažadu, kad mano dukrelė bus 
pavadinta Terese ir Basąja karmelite"*'. Tokio pasakojimo kontekste 
mūsų atvaizdas gali būti interpretuojamas ne tik kaip pomirtinis, bet 
ir kaip votyvinis portretas, liudijantis votyvinį motinos gestą vienuo- 
lijai. Laimingai gimusi mergaitė buvo pakrikštyta Marija Ona Terese. 
Pirmaisiais gyvenimo mėnesiais motina ją vadino tiesiog Terese. „Šis 
vardas, - kaip liudija vienuolyno vyresnioji Jėzaus Teresė (Marchoc- 
ka), - karalienės buvo duotas iš didelio Jos didenybės pamaldumo 
mūsų Šv. Motinai Teresei ir jos vienuolijai. [...] Tai didis ženklas, kad 
[karalaitė] būsianti Dievo tarnaite ir tikra mūsų Motinos Teresės du- 
kra.'?* Vėliau vienuolyno kronikoje fiksuojama, kad vyresnioji spėjo, 
jog karalienė linkusi sulaužyti priesaiką ir paskubėjo ją perspėti, kad 
tai gali prišaukti kūdikiui mirtį33. Kitur trumpai nurodoma, kad vaikas 
sirgo nepagydoma liga. 

Aštuonių mėnesių karalaitė mirė. Rūmų koplyčioje pagal Giano Bat- 
tista Gislenio projektą buvo įrengtas katafalkas, jame stovėjo auksaka- 
lio Birfartho padirbintas karstas, kuriame gulintis velionės kūnelis, kaip 
rašoma kronikoje, buvo apvilktas karmelitišku rūbu: „Duota jai juodos 
gelumbės suknelė ir ilgas škaplierius, prie jos odinis diržas; ant galvos 
- juodas veliumas kaip vienuolės ir kanapinių sandalų apavas'**. Kara- 
laitė buvo ant basųjų karmelitų tėvų pečių nunešta ir palaidota basųjų 
karmeličių Šv. Dvasios bažnyčioje po didžiuoju altoriumi?s. Tuo metu 
buvo sukurtas ir mūsų nagrinėjamas portretas, kurį vėliau pati karalie- 
nė padovanojo savo funduotam Varšuvos Vizičių vienuolynui. 


31 Klasztory karmelitanek bosych w Polsce, na Litwie i Rusi. Ich początek, rozwėj i 
tulactwo w czasie rozruchėw wojennzch w XVII wieku. Rzecz osnuta na kronikach 
klasztornych. Lwow-Warszawa, sudarė O. Rudolf, Krakow, 1901, p. 27. 

32 Žywot Wielebnej Matki Teresy, p. 224. 

33 Plg. B. Fabiani, op. cit., p. 74. 

34 Klasztory karmelitanek bosych, 1901, p. 33. 

35 Marijos Onos Teresės širdelė atskirai patalpinta relikvijoriuje ir atiduota laikyti 
bažnyčios zakristijoje. 


227 














ALEKSANDRA ALEKSANDRAVIČIŪTĖ + GIEDRĖ MICkŪNAITĖ 


228 


Dar vienas semantiniame atvaizdo lygmenyje svarbus aspektas - 
portretuojamosios laikomi atributai. Mažosios Teresės karmelitiškas 
abitas „natūraliai“ suderintas su karmelitų šventųjų pamėgtais atri- 
butais: kryželiu ir lelija. Vaikai dažniausiai vaizduojami su atitinkamą 
simbolinę reikšmę turinčiais vaisiais, gėlėmis, šuneliu prie šono, kaip 
matėme mažojo Vladislovo Vazos ar XVIII a. mergaitės su abitu portre- 
tuose. Čia gi matome mergaitę, laikančią skaistybę simbolizuojančią 
lelijos šakelę ir pamaldumą ženklinantį kryželį, kaip ir šv. Kazimieras. 
Šie atributai sutinkami ir karmelitų šventųjų atvaizduose*“. Įdomu, 
kad su kryželiu rankose pavaizduota ir minėta Lenkijos Jėzaus Teresė 
(Marchocka). Vadinasi, konstruojamas ne šiaip vienuoliniais drabu- 
žiais vilkinčio vienuolijai paaukoto ir jos globojamo vaiko portretas, 
o tarsi „būsimos“, lūkesčių plotmėje įmanomos šventosios atvaizdas. 
Liudvika Marija, kuri greičiausiai ir buvo šio atvaizdo ikonografinės 
programos autorė, tartum konstravo dukters kaip šventosios karalai- 
tės tapatybę. Tad analogija su šv. Kazimieru galbūt šioje šventosios 
lūkesčio sferoje neatsitiktinė. 

„Perteikdamas realius fizinius asmens bruožus, kiekvienas portre- 
tas tapdavo jo bežadžiu atminimu, - rašo Andrė Grabaris, - taigi savai- 
mejis yra memorialinis kūrinys. Tai galima pasakyti apie daugumą gy- 
viesiems skirtų jų gyvų amžininkų portretų. Tačiau meninis portreto 
žanras akivaizdžiai išsiplečia ir pasiekia plačią laidojimo meno sritį. 37 
Įdomu kad šioje mirties ar „laidojimo meno“ srityje asmens atvaizde 
reprezentacija turi ne tik pasyvaus priminimo, bet ir aktyvaus kūry- 
biško (poetinio) teigimo - vaizdavimo paskirtis, siejamas su „portreto 
religinėmis, politinėmis arba socialinėmis funkcijomis'*š. 


36 Čia galime prisiminti ir XVII a. pabaigoje nežinomo autoriaus tapytą Šv. Marijos 
Magdalenos de Pazzi atvaizdą iš Vilniaus Šv. Petro ir Povilo bažnyčios, kur, anot 
Šinkūnaitės, „šventosios atvaizdas sukurtas pagal paradinio portreto ikonografinę 
schemą [...] [ir] įvyksta netikėtas portretinės ir religinės dailės „susitapatinimas“ 
(L. Šinkūnaitė, op. cit., p. 60). 

37 A. Grabar, op. cit., p. 97. 

38 Ibid., p. 101. 

Pasitelkdami Lietuvos dailėtyroje įsigalėjusias kategorijas, galėtu- 
me daryti išvadą, kad tai yra imaginacinis portretas**. O imaginacinio 
portreto pobūdį nulemia paskirtis: labai konkrečiai apibrėžtas nori- 
mas išreikšti turinys ir, kaip rašo Hansas Georgas Gadameris, atvaizdą 
lemiantis ir ontologinį pagrindą turintis proginis aspektas“. Šiuo atve- 
ju galima įžvelgti kelis mūsų atvaizdą lėmusius ir jo pavidalą apspren- 
dusius proginius aspektus: 1) karalaitės mirtį, 2) karalienės įžadą ir 
3) karalaitės kaip galimos šventosios regėjimą. 

Mirtis - būtiška proga pavaizduoti asmenį, valingu kultūriniu 
judesiu nebedalyvaujančiam gyvenime asmeniui suteikti galimybę 
kitu būdu „dalyvauti“. Vaizdo reprezentacijos pagalba leisti jam kitų 
akyse ir mintyse „gyventi“. 

Pas(iš)ventimas, įžadas votum - kito pobūdžio proga, nulemianti 
to dalyvavimo būdą: mažoji karalaitė mums reprezentuojasi kaip kar- 
melitė. Šiuo atveju mergaitės simbolinis lygmuo, pažadėtasis ryšys su 
vienuolija tapo jos laidosenos (šarvojimo) būdu ir paveiksle reprezen- 
tuojama socialine tapatybe. 

Dar viena atvaizde akivaizdžiai projektuota mergaitės tapatybė - 
jos priklausomybė šventųjų tarpui. Šventoji karalaitė kaip Abiejų Tautų 
Respublikos šventasis karalaitis Kazimieras, ir šventoji karmelitė kaip ve- 
lionės bendravardė neseniai kanonizuota šventoji Teresė iš Avilos. 

Marijos Onos Teresės portrete per sukonstruotą Mergaitės-vie- 
nuolės, karalaitės-šventosios tapatybę atsiveria dramatiškas karališ- 
kosios šeimos gyvenimo aspektas. Jis čia nėra nei konstruojamas, nei 
kaip nors nurodomas, jis tiesiog glūdi kaip nevaizduojama ir nepa- 
vaizduojama asmeninių ir visuomeninių lūkesčių istorija. 


39 Žr. M. Matušakaitė, Portretas XVI -XVIII a. Lietuvoje, Vilnius, 1984. 

40 Progiškumas, anot Hanso Georgo Gadamerio, yra reikšmė, turiniškai išauganti iš 
atvejo, dėl kurio ji buvo sugalvota, bet pati savaime apimanti daugiau (X. I: Tajamep, 
Hcmuna uMemod, iš vokiečių k. vertė b. H. BecconoBa, MockBa, 1988, p. 191). 

Tyrimo gairės 


Eglė Rakauskaitė, instaliacijos Taukuose vaizdo dokumentacija, 
1997, Lietuvos dailės muziejus, Nacionalinė dailės galerija, Vilnius 

Keturiolikai valan- 
dų į taukus, andai gyvu 
gyvulio kūnu buvusią 
medžiagą,  nugrimzdęs 
moters kūnas. Taukams 
stingstant ir keičiant spal- 
vą kūno vaizdas blėsta, 
matyti tik siluetas, galiau- 
siai belieka vaizdinė nuo- 
roda į gelsvoje mirusio 
kūno medžiagoje esantį 
gyvą kūną. Vaizdo įrašas - priemonė, leidžianti išsaugoti gyvą reginį, 
fiksuoja vaizdo nyksmą. Kas tai: gimimo ar mirties - taigi gyvenimo, 
redukcija, grįžimas į kūną ar išnykimas negyvame kūne? Ar blėstantis 
vaizdas, bet taukuose esantis kūnas įvaizdina nemarios sielos mitą? 
Koks yra į šiltus riebalus nyrančio ir jų švelnų stingdantį spaudimą 
jaučiančio kūno būvis? Kaip regimas vaizdas kompensuoja jusles? Ar 
rega ir mintimis pabuvus taukuose kyla poreikis švarintis, atlikti grį- 
žimo ritualą? 


Aušros vartų koplyčia ir Švč. Mergelės Marijos Gailestingumo Mo- 
tinos paveikslas Vilniuje 

Vartai - tai riba tarp dviejų pasaulių, čia miestas ir sava aplin- 
ka, ten - laukymės, kuriose negalioja bendruomenės tvarka. Perei- 
namosios erdvės, vartai, slenksčiai, prieangiai yra patikros zona, ją 
įveikus patenkame į kitą žinomą kokybę. Jungiančius ir skiriančius 
vartus reikia ženklinti bendruomenės ženklais. Aušros vartų ženklas 
- Švč. Mergelės Marijos paveikslas. Meilingai į savo miestą žvelgianti 
Mergelė guodžia ir teikia viltį, o votai, maldininkų nugludintos ir nu- 

čiupinėtos sienos jungia su nesančiais, bet 
čia buvusiais protėviais. Šalia vartų pardavi- 
nėjami Mergelės atvaizdai, jos galios ir mal- 
dininko apsilankymo liudininkai - Aušros 
vartų ženklai, perkeliami į asmeninę erdvę. 


Svajonė ir Paulius Stanikai, Ugnies eilės, 1994, fotopopierius, spal- 
vota fotografija, lakas, Lietuvos dailės muziejus, Nacionalinė dailės 
galerija, Vilnius 

Karščio suriesti, ap- 
skrudę kūnai. Neseniai 
buvę gyvi, fotografijoje 
- nebe, praradę formą, 
suodžiais ir išskyromis 
aplipę pavidalai. Kūnai 
- nebe subjektai, kūnai 
- nebe objektai, kūnai 
- objektai. Stanikų fo- 
tografija - tai subjektą 
naikinantis objektas. 
Naikina ne atspaudas, 
o mūsų santykis su 
užfiksuotu vaizdu, prikišamai teigiančiu mirtį. Kodėl jis atgrasus, juk 
puikiai žinomas ir iškart atpažįstamas? 

Giedrės Mickūnaitės nuotrauka, 2010 


Lietuvos dailės muziejaus nuotrauka 


















Arūno Baltėno nuotrauka, 2011 


ALEKSANDRA ALEKSANDRAVIČIŪTĖ + GIEDRĖ MICkŪNAITĖ 


232 


Juozapas Gedminas, vartai ir paminklai 
Nirtaičių kapinėse, XIX a. 9-10 deš. 

Nirtaičių kapeliai, vadinamasis Juozapo 
Gedmino šeimos nekropolis. Tvoros neremia- 
mi kapinių vartai ženklina gyvųjų ir mirusiųjų 
pasaulį, tačiau kapeliai pilni akmeninių šir- 
džių - tikėjimo simbolių. Greta jų - nežinia iš 
kur atsirandančios gyvybės metaforos: grani- 
tiniai baravykai ir aguonų galvutės, išbarsčiu- 
sios naujos gyvybės sėklas. Apvalūs antkapiai 
- tai gyvenimo ratas, paprastas it Donelaičio 
žodžiai: „Ratas ant ašies braškėdamas sukasi 
sunkiai... Akmeny įvaizdintas žmogaus ne- 
mirtingumo mitas, mirties kalnelyje. 

Vaizdinio suvokimo ir 
recepcijos teorijos 


GiEDRĖ MiCKŪNAITĖ 


Kaip žmogus suvokia regimus pavidalus? Kaip į regos dirgiklius 
atsako psichika? Tai vadinamosios eksperimentinės estetikos klausi- 
mai, kuriuos XIX a. pabaigoje kėlė ir atsakymo ieškojo psichofizikas 
Gustavas Theodoras Fechneris (1807-1887), siekdamas nustatyti vi- 
zualinės stimuliacijos ir suvokėjo patiriamo malonumo dėsningumus. 
Nors tokie dėsniai nebuvo atrasti, svarbus šių tyrimų kultūrinis kon- 
tekstas: Apšvietos įtvirtinta meninio skonio samprata ir modernisti- 
nės formos paieškos, ir ta aplinkybė, kad dailės lauke šie klausimai dė- 
mesį nuo autoriaus ir kūrinio perkėlė į suvokėją. Vaizdinio suvokimo 
tyrimus tęsė geštaltinė (vok. Gestalt - pavidalas, forma, figūra) psi- 
chologija, susiformavusi tarpukario Vokietijoje, o jos sampratas į dailę 
ir dailėtyrą perkėlė ir toliau JAV plėtojo Rudolfas Arnheimas (1904- 
2007). Svarbiausia Arnheimo tezė, jog mąstymas yra ne tik kalbinis, 
bet ir vaizdinis'. XX a. 10-ajame dešimtmetyje šį teiginį patvirtino 
psichologo Johno M. Kennedy atlikti nuo gimimo aklų žmonių vaiz- 
dinio suvokimo tyrimai, įrodę, kad vaizdinis mąstymas yra būdingas ir 
neregiams*. Taigi net neveikiamas regos dirgiklių žmogaus protas ku- 
ria vaizdinius/erdvinius modelius, padedančius suprasti pasaulį. Arn- 
heimas remiasi aksioma, kad žmogus geba atpažinti ir kurti vaizdinę 


1 Rudolf Arnheim, Visual Thinking, Berkeley: University of California Press, 1969. 

2 John Kenedy, Drawing and the Blind. Pictures to Touch, [interaktyvus], New 
Haven, London: Yale University Press, 1993, [žiūrėta 2011-09-10], 
http://hdl.handle.net/1807/1021. 

pasaulio tvarką, pavyzdžiui, protas grupuoja regimus objektus pagal 
bendras savybes, tokias kaip forma, spalva, padėtis, tekstūra, ir juos 
analizuoja pagal sandaros sudėtingumą. Rega suprantama ne kaip 
mechaniška tikrovės elementų fiksacija (juk tinklainėje atsispindintys 
regimieji objektai neatitinka tikrovės pavidalų), bet kaip prasmingų 
struktūrinių modelių suvokimas ir kūrimas. Trumpai tariant, vaizdinis 
pasaulio suvokimas organizuojamas pradedant nuo visumos ir ei- 
nant prie jos elementų, ne atvirkščiai. 

Kita vertus, suvokimą formuoja išmokimas. Žinomas dailėtyri- 
ninkų anekdotas pasakoja: kai XVII a. olandų jūrininkai, norėdami 
supažindinti su erdvine iliuzija, japonams parodė naudojant linijinę 
perspektyvą nupieštą kubą, japonai priėjo prie išvados, kad Vaka- 
ruose gamina labai keistos formos dėžes. Kitas įtaigus suvokimo ir 
išmokimo sąveikos pavyzdys - postimpresionistų tapyba. Iš pradžių 
matytas spalvingų potėpių chaosas vėliau tapo saulėgrąžomis, nuo- 
galėmis ar kalnais. Šis atvejis parodo, kad atskiri dėmenys pranyksta, 
kai suvokėjas atpažįsta tikrovės objektus. Elementas ir struktūra yra 
esminės Arnheimo dailės vertinimo kategorijos: meniškai pavykęs 
kūrinys - visumą perteikianti elementų tarpusavio sąveika, nevykęs 
- elementų kratinys. Įdomu, kad Arnheimas dailės nesieja su realiz- 
mu ir dailės vertinimą grindžia modernistinės tapybos ir abstrakcijos 
pavyzdžiais, kurie iš pirmo žvilgsnio yra nevienprasmiški vaizdiniai 
dirgikliai. Kiekvieną dailės laikotarpį - kartu ir žmogaus egzistencinę 
patirtį - apibūdina pastangos sukurti savam laikui prasmingą formą. 
Tad dailę Arnheimas apibrėžia kaip gebėjimą reprezentuoti vizualiai 
suvokiamus gamtos ir (ar) žmogaus sukurtus objektus ir (ar) veiks- 
mus, perteikiant jų pavidalus ir jėgų sąryšius taip, kad šios reprezen- 
tacijos atspindėtų tam tikrą žmogišką patirtį ir jos kaitą. Knygoje Dai- 
lė ir vaizdinis suvokimas (1954, 1974)* aprašyti struktūrų elementai iš 


3 Rudolf Arnheim, Art and Visual Perception: A Psychology of the Creative Eye. The 
New Version, Berkeley: University of California Press, 1954, peržiūrėtas ir papildytas 
leidimas, 1974. 

esmės analogiški tiems, kuriuos pasitelkia formalioji analizė. (Formos 
ir stiliaus teorijos) Tačiau dailėtyrai aktualu, jog Arnheimas išryškino 
mediją kaip esminį raiškos dėmenį. Anot jo, dailės kūrinys - tai me- 
dijai adekvati tikrovės reprezentacija, vadinasi, dailininkas sąmonės 
vaizdinį išverčia į medijai būdingą raišką. (Medžiagos, technikos, 
technologijos) 

Būtent reprezentacijos sąvoka yra esminė Ernsto Gombricho 
(1909-2001) dailėtyrą, suvokimo psichologiją ir psichoanalizę in- 
tegruojančiuose darbuose. Reprezentacija reiškia atstovavimą, ir 
Gombrichas klausia, kaip ir kodėl įmanu vizualiai reprezentuoti ti- 
krovės objektus ir patirtis taip, kad šios reprezentacijos būtų atpažįs- 
tamos. Kodėl tą patį daiktą galima vaizduoti įvairiai, nemažinant jo 
reprezentacijos galių? Kodėl įvairūs vaizdavimo būdai koegzistuoja ir 
tampa tradicijomis, būdingomis istoriniams laikotarpiams ar žmonių 
grupėms? Kodėl vaizdavimas kinta ir ši kaita lemia, kad dailė turi isto- 
riją? Atsakymų į šiuos klausimus Gombrichas ieško straipsnyje Apmąs- 
tymai apie žaislinį arkliuką (1951) ir studijoje Dailė ir iliuzija (1960)5, 
pasiūlydamas savo atitikmenų (angl. making-to-matching) principą. 
Juo remiantis, vaizdo gamyba visuomet yra pirminė, o gautas vaizdas 
derinamas su tuo tikrovės objektu, kuriam atstovauja tol, kol tampa 
atpažįstama - t. y. tinkamai tikrovei atstovaujančia - reprezentacija. 
Minėtame straipsnyje Gombrichas nagrinėja, kas žaislinį arkliuką, t. 
y. lazdą, kurią apsižergus „jojama“, leidžia suvokti kaip arklio repre- 
zentaciją. Lazdos ir arklio atitikimą lemia ne forma, bet funkcija, kuri 
svarbi ant lazdos „jojančiajam“, o ne „jojimą“ suvokiančiam žiūrovui 


4 Ernst Gombrich,„Meditations on a Hobby Horse or the Roots of Artistic Form“, 

in: Aspects of Form: A Symposium on Form in a Nature and Art, sudarė Lancelot 
Law Whyte, London: Lund Humphries, 1951, p. 209-228. Straipsnio pavadinimas 
dviprasmiškas, nes anglų kalbos frazė to be on ones hobbyhorse reiškia ilgai kalbėti 
savo mėgstama temą, taigi formos aptarimas yra Gombricho tyrimų arkliukas, bet 
vaikiškas arkliukas yra ir pagrindinis analizės objektas. 

5 Ernst Gombrich, Art and Illusion: A Study in the Psychology of Pictorial Representation, 
London: Phaidon, 1960; vertimas į lietuvių k.: Dailė ir iliuzija. Vaizdavimo psichologijos 
studija, vertė Rasa Antanavičiūtė, (ser. ALK), Vilnius: Alma littera, 2000. 

(pastarojo gali ir nebūti). Specifiniai arklio elementai - galva, karčiai, 
kamanos - „jojikui“ yra antriniai, bet padeda tokią lazdą laikyti arklio 
reprezentacija ir tada, kai ja nejojama. Šio pavyzdžio analizė pateikia 
tokias išvadas: reprezentacija - tai, visų pirma, pakaitas, o jo vaizdinė 
komunikacija tėra antrinis požymis. Tačiau dailės istorijoje reprezen- 
tacija taip pat yra portretas, taigi - panašybė. 

Dailėtyrinė Gombricho vaizdavimo ir vaizdinio suvokimo teorija 
nagrinėja, kaip ir kodėl reprezentuojama, kaip ir kodėl vienos repre- 
zentacijos yra pakaitai, o kitos - panašybės. Vaizdavimas yra kultūri- 
nis reiškinys, vaizdą formuojantis žmogus ne siekia sukurti neatski- 
riamą panašybę, bet remiasi jau esamomis vaizdavimo schemomis, 
kurias atpažįsta ir suvokėjas. Tai, kas matoma, priklauso nuo to, kas 
žiūri. Vakarų dailės istorijoje vaizdavimo kaita vyksta nuo žinomo 
link regimo objekto, nuo sutartinės reprezentacijos link panašybės. 
Be to, kai kurie žmogaus sukurti vaizdai keičia esamas schemas ir tai 
lemia vaizdavimo principų, vadinasi, ir jų visumos - stiliaus - kaitą. 
Schema - tai vizualaus mąstymo, vadinasi, suvokimo ir vaizdavimo, 
paradigma. Gombricho tyrimai pabrėžia, kad ir dailininkas, ir vaizdų 
vartotojas yra suvokėjai. Tačiau skiriasi jų suvokimo strategijos: dai- 
lininkas atmintyje kaupia jam aktualių vaizdų archyvą ir juo remiasi 
kurdamas naujus vaizdus. Vaizdų vartotojas ieško, kam ir kaip vaizdas 
atstovauja, be to, remdamasis vizualiomis schemomis geba mintyse 
pratęsti arba papildyti regimą vaizdą arba sprendžia vaizdo užduotas 
mįsles. Funkcinės ir mimetinės reprezentacijos prieigą Gombrichas 
pasitelkė tirdamas ornamentus. Veikalo Tvarkos jausmas (1979)“ išei- 
ties pozicija - hierarchinė reprezentuojamos figūros, kuri patraukia 
žiūrovo dėmesį, ir antraeilio fono opozicija. Gombrichas daro išvadą, 
kad ornamentas tėra fonas. Šis prieštaravimas kelia klausimą, kodėl 
suvokėjui reikia ornamento ir kodėl ornamentas - tai pakaitinė funk- 


6 Ernst Gombrich, The Sense of Order: A Study in the Psychology of the Decorative Art, 
London: Phaidon, 1979. 

cinė reprezentacija, o ne panašybė, nors jame ir gali būti pavaizduoti 
tikrovės objektai (pvz., augalai, kriauklės, veidai ir kt.). 

Gombricho vaizdavimo ir vaizdinio suvokimo bei žiūrovo indė- 
lio į vaizdo supratimą įžvalgos turi bendrumų su recepcijos teorija. 
Atsiradusi kaip literatūrologijos sritis, ji teigia, kad kūrinį užbaigia ne 
autorius, o jo suvokėjas?. Teorijos pradžia laikomas Umberto Eco (g. 
1932) straipsnis Atviro kūrinio poetika (1959)*, kuriame teigiama, kad, 
viena vertus, nesuvoktas kūrinys yra nebaigtas, kita vertus, kiekvie- 
nas kūrinys orientuojasi į numanomą suvokėją. Pavyzdžiui, „grožinis 
kūrinys pasiūlo skaitytojo modelį, atitinkantį realias ir leistinas teksto 
numatytas galimybes“?. Taigi, recepcijos teorijai aktualus suvokėjo 
vaidmuo suteikiant kūriniui prasmę ir suvokėjo atsakas į kūrinį, kuris 
dailėje leistų įvertinti gombrichišką žiūrovo indėlį. Tokiu atsaku laiky- 
tini vaizdiniai ir žodiniai kūriniai, pavyzdžiui, Salomėjos Nėries eilė- 
raščiai pagal Mikalojaus Konstantino Čiurlionio paveikslus, kiti dailės 
kūriniai, dailės kritika ir dalis dailės istorijos. Be abejo, daugelis atsakų 
turi tik žodinę raišką, daugybė jų niekada nebūna išreikšti. Taigi, ne tik 
vaizdas/objektas reiškiasi regimoje medijoje, į jo supratimą įtraukia- 
mas suvokėjas, ir tik suvoktas vaizdas yra prasmingas. 

Wolfgangas Kempas (g. 1946) savo pasiūlytoje recepcijos pri- 
eigoje, paties vadinamoje recepcine estetika, siekia atrasti suvokėjo 
įnašą į dailės kūrinį, taip pat nagrinėja, kokį numanomą suvokėją 
užprogramuoja dailės objektai ir ekspozicijų aplinka. Tyrinėdamas 


7 Žr.: Terry Eagleton,„Fenomenologija, hermeneutika ir recepcijos teorija“, in: Idem, 
Įvadas į literatūros teoriją, vertė Marijus Šidlauskas, (ser. ALK), Vilnius: Baltos lankos, 
2000, p. 84-99; Gregory Castle, „Reader-Response Theory“, in: Idem, The Blackwell 
Guide to Literary Theory, (ser. Blackwell Guides to Literature), Oxford: Blackwell 
Publishing, 2007, p. 174-180. 

8 Umberto Eco,„Lopera in movimento e la coscienza dell'epoca' in:, Incontri Musicali, 
1959, Nr. 3; vertimas į lietuvių k.: „Atviro kūrinio poetika“, in: Atviras kūrinys. Forma 
ir neapibrėžtumas šiuolaikinėje poetikoje, vertė Inga Tuliševskaitė, Vilnius: Tyto alba, 
2004, p. 62-88. 

9 John Lechte, Umberto Eco, in: Idem, Penkiasdešimt pagrindinių šiuolaikinių mąsty- 
tojų nuo struktūralizmo iki postmodernizmo, (ser. ALK), Vilnius: Charibdė, 2004, p. 152. 

Kempas stengiasi kūrinyje pamatyti žiūrovui skirtus ženklus: figū- 
ras, kurios kreipiasi į stebėtoją žvilgsniu ar gestu; numanomus, pa- 
vyzdžiui, uždengtus, elementus arba tokius, kuriuos žiūrovas turėtų 
mintimis pratęsti už fizinių kūrinio ribų; vizualiai neišreikštus dėmenis 
ar tokią perspektyvą, kuri suponuoja žiūrovo vietą ir galbūt priešta- 
rauja jo tikrai fizinei padėčiai (pvz., įstrižoji, aukštutinė ar žemutinė 
perspektyva); ekspozicinę erdvę, kuri sudaro fizines sąlygas žiūrėti. 
Kūrinio recepcijos kaita turėtų atskleisti jo prasmės istoriją“. Akivaiz- 
du, jog pastaroji glaudžiai susijusi su šaltiniotyra ir ikonografija, nes 
rašytiniuose ir vaizdiniuose šaltiniuose fiksuojamas atsakas į kūrinius. 
Kitas ne mažiau svarbus dėmuo - fizinės aplinkos arba paties kūrinio 
kaita ir atsakas vaizdais (pvz., votai šventajam paveikslui, komentarai 
rankraštinėse ir spausdintinėse knygose), kūrinio kartotės, reproduk- 
cijos ir perdirbiniai. Šie klausimai taip pat patenka į socialinės dai- 
lės istorijos, reprodukavimo ir sklaidos, ikonografijos ir ikonologijos 
tyrimų lauką. Lietuvos dailėtyroje istorines kūrinių matymo sąlygas 
rekonstruoja ir atsaką į vaizdines patirtis fiksuoja dailės istorikės Alek- 
sandra Aleksandravičiūtė, Rūta Janonienė, Dalia Vasiliūnienė, tokia 
recepcijos rekonstrukcija ypač vaisinga vieno kompleksinio objekto 
istoriniuose tyrimuose". 

Kelias skirtingas metodologijas apima Michaelio Baxandallio 
(1933-2008) dailės recepcijos tyrimai, išsiskiriantys jautria vizualinė 
pagava, ir jo sukurta laikotarpio žvilgsnio sąvoka"“. Suvokėjui svar- 


10 Wolfgang Kemp, „The Work of Art and Its Beholder: The Methodology of the Aest- 
hetics of Reception“, in: The Subjects of Art History: Historical Subjects in Contem- 
porary Perspective, sudarė Mark A. Cheetham, Michael Ann Holly ir Keith Moxey, 
(ser. Cambridge New Art History 8 Criticism), Cambridge, MA: Cambridge University 
Press, 1998, p. 180-196. 

11 Rūta Janonienė, Bernardinų bažnyčia ir konventas Vilniuje. Pranciškoniškojo dvasin- 
gumo atspindžiai ansamblio įrangoje ir puošyboje, Vilnius: Aidai, 2010; Dalia Vasi- 
liūnienė, Žemaičių Kalvarija: piligriminio centro istorija ir dailė XVII-XIX a., Vilnius: 
Aidai, 2010. 

12 Baxandalio metodologinę prieigą apibendrino kolegos straipsnių rinkinyje About 
Michael Baxandall, sudarė Adrian Rifkin, Oxford: Blackwell publishers, 1999. 

biausios yra vaizdinės kūrinio savybės, socialinis kontekstas antrinis, 

nors jame randami atsako liudijimai. Kūrinys skirtas suvokėjui ir turi 

derėti prie jo regos galimybių ir lūkesčių, kurias veikia patirtis ir išmo- 

kimas. Pastarųjų dėmenų kaita lemia, kad kiekvienas laikotarpis turi 

savo žvilgsnį. Baxandallio studijose žodžiais konstruojamos praeities 

regimosios patirtys, kurias papildo gausios įvairiais rakursais savo pir- 

minėje vietoje fotografuotų kūrinių reprodukcijos'*. Socialinė 
Recepcijos teorija taip pat atkreipia dėmesį į meninių įtakų klau- dailės istorija 

simą, kurį kėlė dar Aby Warburgas (1866-1933) ir atsakė į jį pasiū- 

lydamas reikšmingos formos (vok. Pathosformel) sąvoką. Recepcinė 

prieiga Warburgą papildytų teiginiu, kad formai prasmę suteikia su- 

vokėjas. Šį klausimą gvildenantys literatūrologai įvedė įtakos baimės 

sąvoką, jungiančią psichoanalitinį nerimą su socialine kūrinio sklai- 

da bei suvokėjo indėliu į kūrinio prasmę“. Pati įtakos baimės sam- Psichoanalizė 

prata formuluojama numanant kūrinio originalumą, tad taikytina 

tik Naujųjų laikų ir ypač modernistiniam bei nacionaliniam menui, /konologija 

be to, dažnai ši baimė yra ir tyrėjo (kuris visuomet yra ir kūrinio su- 

vokėjas) nuostatų projekcija į kūrinį ir jo autorių. Dailėtyroje įtakos 

baimės klausimą, kurį keliant suvokėjas yra tapatus autoriui, gvildena 

literatūrologo išsilavinimą turintis Normanas Brysonas (g. 1949)“. 

Pavyzdžiui, nagrinėdamas Jeano Auguste'o Dominigue'o Ingreso ir 

Raphaelio kūrybos ryšį, Brysonas teigia, kad nė vienas Ingreso darbas 

nėra Raphaelio sekinys, bet visoje Ingreso kūryboje jaučiama aistra 

Raphaeliui. Nagrinėdamas vaizdavimo ir vaizdinio suvokimo kaitą, 

Brysonas prieina prie priešingos išvados nei Gombrichas: ne esamos 


13 Michael Baxandall, Shadows and Enlightement, New Haven and London: Yale 
University Press, 1995. 

14 Harold Blogom, The Anxiety of Influence: A Theory of Poetry, Oxford: Oxford Univer- 

sity Press, 1973. 

15 Norman Bryson, Looking at the Overlooked: Four Essays on Still Life Painting, 
Cambridge, MA: Harvard University Press, 1990; Idem., Tradition and Desire: from 
David to Delacroix, New York: Cambridge University Press, 1984; Idem, Vision and 
Painting: the Logic of the Gaze, New Haven, London: Yale University Press, 1983. 

schemos ir jų tobulinimas lemia dailės kaitą, bet vizualumo politika. 
Įtakos baimės, vaizdavimo schemos ir vizualumo politikos sąsajas 
išryškina Karos Olsen Theiding šaltiniotyros studija apie art nouveu 
recepciją ir grynojo britiškumo paieškas XIX ir XX a. sandūros Angli- 
jos taikomojoje dailėje, kurios padarinys - pakeistas amatų mokymas 
ir keltiškojo ornamento „sugrąžinimas“ į dizainą““. Išvada tokia, kad 
regimoji patirtis visuomet patenka į medijos, aplinkos, nuotaikos ir 
idėjų kontekstą, o tai politiniai dėmenys. 

Kūrinio suvokimo ir suvokėjo atsako tyrimai susiduria su istoriš- 
kumo klausimu, nes numanomas suvokėjas tėra interpretatoriaus 
fikcija, ne realus asmuo. Dailės istorijoje suvokėjo vaidmenį perima 
tyrėjas, tačiau savo įžvalgas pristato ne kaip savas, o kaip būdingas 
praeities suvokėjui. Suprantama, esant pakankamai duomenų inter- 
pretaciją galima pagrįsti rašytiniuose ir vaizdininiuose šaltiniuose 
fiksuotu atsaku, bet pats tyrėjo empatiškas įsijautimas į praeitį yra 
praeities sudabartinimas, ne atkūrimas. Recepcijos teoriją pasirinkę 
dailėtyrininkai kartais krypsta link vaizdinio suvokimo ir mąstymo 
teorijos, kartais - link dailės istorijos. Ir, ko gero, tik vienaskaitos pir- 
muoju asmeniu rašoma dailės kritika sugeba įtikinamai sujungti šias 
dvi dalis. Savo regimosios patirties perteikimu ir prasminių suvokimo 
dėmenų įtvirtinimu išsiskiria Alfonso Andriuškevičiaus, Agnės Naru- 
šytės, Tojanos Račiūnaitės kritikos straipsniai. 

Vienas iš būdų recepcijos teoriją paversti patikimesniu tyrimo 
instrumentu - sukurti atskaitos sistemą. Pastarąją įmanu rasti asme- 
nybės psichologų darbuose, pavyzdžiui, Abrahamo Maslow (1908- 
1970) asmens poreikių teorijoje. 


16 Kara Olsen Theiding, „Anxieties of Influence: British Responses to Art Nouveau“, 
1900-1904, Journal of Design History, 2006, t. 19, Nr. 3, p. 215-231. 

SAVĘS REALIZAVIMO 
SAVIVERTĖS 


KOCIALIMIO ET4O 


HZIOLOGINIAI 


1943 m. pristatytoje asmens poreikių hierarchijos lentelėje“ 
[1 lentelė] Maslow išskyrė fiziologinius, fizinius ir psichologinius žmo- 
gaus poreikius ir išdėstė juos pagal svarbą, teigdamas, kad tik paten- 
kinus piramidės apačioje esančius poreikius įmanu tenkinti esančius 
aukščiau. Poreikius Maslow išdėstė penkiomis pakopomis: 1) kūno 
arba fiziologiniai poreikiai - tai kvėpavimas, maistas, vanduo, seksas, 
miegas, tuštinimasis; 2) saugumo poreikis - tai kūno, sveikatos, šei- 
mos, išteklių ir nuosavybės saugumas; 3) meilės arba socialinio ryšio 
poreikis — tai draugystė, šeima, seksualinis intymumas; 4) pripaži- 
nimo arba savivertės poreikis - tai savo vertės, pasitikėjimo savimi 
jausmas, savo laimėjimų vertinimas, pagarba kitiems ir kitų pagarba; 
5) savirealizacijos poreikis - tai moralus ir kūrybiškas elgesys, gebėji- 
mas spręsti problemas, tikslų turėjimas. Daugiausia dėmesio Maslow 
skyrė savirealizacijos poreikiui ir teigė, kad asmenybės tapsmui jis 
toks pats aktualus, kaip ir fiziologinių ar saugumo poreikių patenki- 


17 Abraham H. Maslow, „A Theory of Human Motivation“, in: Psychological Review, 
1943, t. 50, Nr. 4, p. 370-396. 


1 lentelė. 
Abrahamas Maslow, 
žmogaus poreikių 
hierarchijos 
piramidė. 

nimas. Tik save realizavęs žmogus jaučiasi laimingas. Nors šiuolaikinė 
psichologija Maslow piramidę siūlo pildyti ir taisyti, jos struktūra ir 
hierarchija išlaikoma'*. Dailėtyroje, kurios pagrindinis objektas - ne 
Žmogaus asmenybė, o vizualūs žmogaus kūrybos produktai, pirami- 
dė tinkama kūrinio sukeliamam atsakui fiksuoti ir analizuoti. Dailė ir 
architektūra rado būdus, kaip iliuziškai patenkinti aukščiausius žmo- 
gaus poreikius - antai reprezentacinis portretas atliepė pripažinimo 
poreikį; medalionas su artimo žmogaus atvaizdu, galbūt ir jo plau- 
kų sruoga - intymumo; aukštos tvoros, būdingos galios neturinčių 
bendruomenėms (pvz., judėjams Lietuvoje ar stačiatikiams osmanų 
valdomuose Balkanuose) - saugumo. Šiuolaikinėje kultūroje tikima- 
si, kad šiuos poreikius tenkins dizaino produktai. Siekiama, kad dizai- 
no gaminiai būtų ne tik funkcionalūs, saugūs vartoti, bet ir tenkintų 
socialinius, pripažinimo, saviraiškos poreikius arba atlieptų individo 
pažiūras ar įvaizdį'?. Priešingos strategijos būdingos šiuolaikinei eks- 
ponuojamajai dailei. Kūriniai neretai kuria grėsmės bendrumui (pvz., 
Damine Hirst, Atsiskyręs nuo bandos, 1994), kūno integralumui ar sau- 
gumui (pvz., Jurga Barilaitė, Audra stiklinėje, 2004, Louis Bourgeois, 
Mama, 1999), kelia konfliktą tarp nerimą keliančio kūrinio ir ekspo- 
zicijos erdvės saugumo ir taip plečia šiuolaikinio žmogaus fizines ir 
dvasines patirtis. 


18 Douglas T. Kenrick, Vladas Griškevičius, Steven L. Neuberg ir Mark Schaller, 
„Renovating the Pyramid of Needs: Contemporary Extensions Built upon Ancient 
Foundations“, in: Perspectives on Psychological Science, 2010, Nr. 5., p. 292-314. 

19 Žr., pvz., Peter-Paul Verbeek, Petran Kockelkoren, „The Things That Matter“, in: 
Design Issues, 1998, t. 14, Nr. 3, p. 28-42. 

Tyrimo klausimai: 


1. Kokios vaizdavimo schemos naudojamos kūrinyje? Ar ir kaip kūri- 
nys jas koreguoja? 

2. Ką ir kaip reprezentuoja kūrinys? 

3. Ar reprezentacija adekvati kūrinio medijai? 

4. Ar kūrinys turi savo vizualinius protėvius? Kaip jie veikia kūrinio 
suvokimą? 

5. Ar kūrinys ir jo ekspozicijos aplinka suponuoja numanomą žiūro- 
vą? Kokie kūrinio ir aplinkos elementai tai nurodo? Apibūdinkite 
numanomą žiūrovą ir jo santykį su kūriniu. 

6. Ar pavaizduotos figūros (jei tai igūrinė kompozicija) bendrauja tar- 
pusavyje? Ar į šį bendravimą įtraukiamas ir numanomas žiūrovas? 

7. Ar kūrinys gali sužadinti kitas jusles ar sukelti psichinius pojū- 
čius? Kaip šie pojūčiai siejasi su kūrinio utilitarine ar ekspozicijos 
paskirtimi? 

8. Kokie vaizdiniai ir žodiniai atsako į kūrinį liudijimai? Ką jie pasako 
apie recepcijos pobūdį ir kaitą? 

9.Į kuriuos žmogaus poreikius ir kaip apeliuoja kūrinys? 

10. Kaip kūrinio suvokimą veikia ekspozicijos aplinka? 


Dailėtyros tekstų pavyzdžiai 

Ernst Gombrich, „Panašumo ribos. Tiesa ir stereotipas“, in: 
Idem, Dailė ir iliuzija. Vaizdavimo psichologijos studija, vertė Rasa An- 
tanavičiūtė, (ser. ALK), Vilnius: Alma littera, 2000, p. 64-67. 


Dar vienas svarbus aspektas išryškėja psichologiškai aptariant 
kopijavimą: pavojinga supainioti tai, kaip figūra yra piešiama, su tuo, 
kaip ji matoma. „Paprasčiausių figūrų atkartojimas“, rašo profesorius 
Zangwillas, „konstituoja psichologiškai jokiu būdu ne paprastą pro- 
cesą. Dažniausiai jis iš esmės esti konstruktyvaus arba rekonstrukty- 

vaus pobūdžio; atkartojant konkrečius objektus dažniausiai visų pir- 
ma tarpininkauja žodinė ar geometrinė formulė (...)“. 

Jei figūra blyksteli ekrane, jos negalime įsiminti nepriskyrę atitin- 
kamai grupei. Jai suteiktas pavadinimas veikia schemos pasirinkimą. 
Jeigu pavyks atrasti gerą apibūdinimą - sėkmingiausiai atliksime 
rekonstrukciją. Garsaus F. C. Bartletto tyrimo metu studentai turėjo 
iš atminties nupiešti tokią „bereikšmę figūrą“. Kai kurie pavadino ją 
kirtikliu ir atitinkamai pasmailino atšakas. Kiti palaikė ją inkaru ir dėl 
to padidino žiedą. Tik vienas asmuo figūrą pakartojo teisingai. Šis 
studentas pasivadino ją „priešistoriniu kovos kirviu“. Galbūt jis mo- 
kėsi klasifikuoti tokius objektus ir todėl sugebėjo tiksliai pavaizduoti 
formą, netyčia atitikusią pažįstamą schemą. 

Ten, kur nėra išankstinės schemos, atsiranda iškraipymų. Jų povei- 
kis ypač įdomus tada, kai psichologas imituoja saloninį „piešimo pa- 
sekmių“ žaidimą. F. C. Bartlettas kopijavo ir perkopijavo egiptietišką 
hieroglifą tol, kol jis palaipsniui tapo pažįstamos katytės formos. 

Dailės istorikui šie pavyzdžiai įdomūs todėl, kad padeda išsiaiš- 
kinti tam tikrus svarbius principus. Viduramžių dailės studentas, pa- 
vyzdžiui, per kopijas nuolat susidurdavo su tradicijos problema. Pas- 
taruoju metu labai išpopuliarėjo keltų ir germanų genčių klasikinių 
monetų kopijos, laikomos barbarų „valios formuoti“ liudininkėmis. 
Manoma, jog šios gentys atsisakė klasikinio grožio, nes labiau vertino 
abstraktų ornamentą. Galbūt jos iš tikro nemėgo natūralistinių formų, 
bet jei taip, reikalingi kiti įrodymai. Tai, kad kopijuojamas ir perkopi- 
juojamas motyvas asimiliavosi su vietinių amatininkų schemomis, 
byloja apie tokį patį polinkį, koks privertė vokiečių medžio raižytoją 
Castel Sant' Angelo perdirbti į medinį Burg. „Valia formuoti“ greičiau 
yra „valia pritaikyti“ ['will-to-make-conform'], bet kokios naujos for- 
mos asimiliavimas su dailininkui žinomomis schemomis ir modeliais. 

Nortumbrijos perrašinėtojai buvo nepaprastai įgudę pinti orna- 
mentus ir formuoti raides. Susidūrę su užduotimi nukopijuoti žmogų, 
šv. Mato simbolį, atkeliavusį iš kitos tradicijos, jie visiškai pasitenkino 
jį sukurdami iš gerai žinomų elementų. Jų sprendimas garsioje Ech- 

ternacho evangelijoje toks išradingas, jog gali tik kelti susižavėjimą. 
Jis kūrybiškas ne todėl, kad skiriasi nuo numanomo prototipo (Bar- 
tletto katytė taip pat skiriasi nuo pelėdos), bet todėl, kad netikėtu ir 
sėkmingu būdu susidoroja su nepažįstamos užduoties iššūkiu. Meni- 
ninkas naudoja raidžių formas kaip savo raiškos priemonę, ir, pasiti- 
kėdamas savimi, iš jų kuria simbolinį žmogaus atvaizdą. 

Bet argi Bayeux gobeleno meistras elgėsi kitaip? Akivaizdu, kad jis 
buvo įpratęs kurti sudėtingus susipynusius XI a. ornamentus, ir me- 
džius jis pavaizdavo pakoregavęs tas formas tiek, kiek jam atrodė bū- 
tina. Jo formų pasaulyje šis veiksmas yra ir išradingas, ir nuoseklus. 

Ar jis galėjo pasielgti kitaip? Ar galėjo pavaizduoti natūralistinius 
bukus ar egles, jei tik būtų norėjęs? Paprastai dailės studentui nepata- 
riama kelti tokius klausimus. Tikimasi, kad jis ieškos stiliaus pagrindų 
remdamasis dailininko valia, o ne techniniais įgūdžiais. Be to, istorikui 
menka nauda iš klausimų „kas būtų, jeigu būtų“. Bet ar šis nenoras 
klausti apie dailininko laisvę keisti ir varijuoti savo idiomą nėra viena 
iš priežasčių, dėl kurių mes tiek mažai pažengėme besiaiškindami sti- 
liaus problemą? 


L 


Ernst Gombrich, „Funkcija ir forma. Pigmaliono galia“, in: 
Idem, Dailė ir iliuzija. Vaizdavimo psichologijos studija, vertė Rasa An- 
tanavičiūtė, (ser. ALK), Vilnius: Alma littera, 2000, p. 84-86. 


Vaiko pasaulyje nėra aiškios ribos tarp tikrovės ir išvaizdos. Neįti- 
kėčiausiems tikslams jis pritaiko neįtikėčiausius daiktus - apverstas 
stalas virsta erdvėlaiviu, dubuo - šalmu. Žaidimo kontekste jie pakan- 
kamai gerai atlieka savo funkciją. Dubuo „nereprezentuoja“ šalmo, jis 
yra tam tikras improvizuotas šalmas, galbūt netgi naudingas. Ten, kur 
žmogaus ketinimai ir veiksmai laisvi, nėra griežtos ribos tarp šmėklų 
ir tikrovės, tiesos ir melo. Tai, ką vadiname „kultūra“ ar „civilizacija“, 
remiasi žmogaus sugebėjimu kurti, rasti netikėtų vartojimo būdų ir 
pagaminti dirbtinius pakaitalus. 


249 














GiEDRĖ MICKŪNAITĖ 


250 


Žodis „dirbtinis“ mums atrodo be galo nutolęs nuo dailės. Tačiau 
taip buvo ne visada. Sumanių amatininkų darbų sąrašuose, mituo- 
se ir pasakojimuose yra brangių žaislų ir paslaptingų mašinų, dirbti- 
nių čiulbančių paukščių ir trimitus pučiančių angelų. O kai žmogus 
nustojo žavėtis išmonėmis ir ėmė garbinti gamtą, į talką pasikvietė 
sodininką, kuriantį dirbtinius ežerus, dirbtinius krioklius ir net dirb- 
tinius kalnus. Juk žmogaus pasaulis susideda ne vien iš daiktų; tai - 
simbolių pasaulis, kur ribos tarp tikrovės ir fantazijos iš tikrųjų nėra. 
Garbės svečias, dėdamas pirmąjį pamatų akmenį, tris kartus stukteli 
jį sidabriniu plaktuku. Plaktukas tikras, o smūgis? Šioje prieblandoje, 
simbolių zonoje, tokių klausimų niekas neklausia, todėl nereikalingi 
ir atsakymai. 

Lipdydami sniego senį, greičiausiai nesijaučiame konstruoją žmo- 
gaus šmėklą. Tiesiog darome žmogų iš sniego. Klausiame ne „Ar vaiz- 
duosime jį rūkantį?", o „Ar duosime jam pypkę?“ Sėkmingam rezulta- 
tui tikra pypkė tiks taip pat ar net geriau už simbolinį pagaliuką. Tik 
jau baigę jį galime iškelti idėją, kad sniego senis į ką nors panašus. 
Galime paversti jį portretu ar karikatūra, arba, pastebėję kam nors 
būdingus bruožus, juos išryškinti. Tačiau aš tvirtinu, jog darymas vi- 
suomet eina anksčiau už priderinimą, kūryba anksčiau už referenciją. 
Visai tikėtina, jog savo sniego seniui duosime tikrą vardą, vadinsime jį 
„Albertu“ ar „Alfonsu“, ir gailėsimės jo, kai ims tirpti ir smukti. 

Bet argi mes visai niekuo nesiremiame, darydami sniego senį? 
Argi neformuojame savo kūrinio pagal žmogaus idėją, kaip Platono 
dailidė, kopijuojantis lovos idėją? Arba, jei atmetame šią metafizinę 
interpretaciją, negi neimituojame galvoje saugomos žmogaus idė- 
jos? Tai - tradicinis atsakymas, tačiau ankstesniame skyriuje sužino- 
jome, kad jo nepakanka. Pirma, tai paverčia sukurtą objektą tikslia to, 
ko niekas nėra matęs, sniego senio, kurį lyg ir nešiojame savo gal- 
voje prieš jam įsikūnijant, kopija. Dar daugiau, toks pirminis sniego 
senis neegzistuoja. Iš tikro mums greičiausiai knieti formuoti sniegą 
ir dailinti jo tūrius, kol atpažįstame žmogų. Sniego krūva yra pirmoji 
schema, kurią tobuliname tol, kol ji ima atitikti minimalų mūsų api- 

brėžimą. Žinoma, tai - simbolinis žmogus, tačiau vis tik žmonių rū- 
šies, sniego senių porūšio narys. Taigi aš tvirtinu, jog studijuodami 
simbolizmą mes kaip tik ir sužinome, kad šių apibrėžimų ribos mūsų 
sąmonėje yra lanksčios. 

Tai ir vėl tikra problema. Platonui ir jo pasekėjams apibrėžimai 
buvo kažkas, duota iš aukščiau. Žmogaus, lovos ar dubens idėja buvo 
amžiams griežtai apibrėžta nepalenkiamais įstatymais. Dažniausių 
meno filosofijos ir simbolizmo filosofijos nesusipratimų pėdsakai 
veda būtent prie šio baugaus išeities taško. Jei sutiksite su teiginiu, 
kad egzistuoja griežtos daiktų klasės, jų atvaizdus jums teks apibū- 
dinti kaip iliuziją. Tačiau kieno iliuziją? Koks tapytojo, vaizduojančio 
kalną, uždavinys - ar jis kopijuoja konkretų kalną, atskirą klasės narį, 
kaip daro topografai, ar išdidžiai kopijuoja universalų modelį, kalno 
idėją? 

Suprantama, tai - nereali dilema. Mes patys nusprendžiame, kaip 
apibrėžti kalną. Galime pavadinti kalnu kurmiarausį, arba paprašyti 
savo sodininko, kad supiltų kalną. Galime sutikti dėl pirmojo ar antro- 
jo pagal savo norus ir užgaidas. Klaidinga manyti, jog tikrovei būdingi 
tokie bruožai, kaip kalnai, ir kad apžiūrinėdami vieną kalną po kito pa- 
mažu išmokstame apibendrinti ir suformuoti abstrakčią kalniškumo 
idėją. Matėme, kad ir filosofija, ir psichologija sukilo prieš šį garbingo 
amžiaus požiūrį. Nei mąstydami, nei suvokdami mes neišmokstame 
apibendrinti. Mes išmokstame smulkinti, artikuliuoti, pastebėti skir- 
tybes ten, kur anksčiau tebuvo tik nediferencijuota masė. 

Interpretacijos gairės 





Kristupas Polubinskis(?), Vilniaus buv. dominikonų Šv. Kryžiaus 
Atradimo bažnyčios skliauto tapyba, apie 1772 m. 

Remiantis Andreos Pozzo traktate Perspectiva pictorum argue 
architectorum (2 tomai, 1693, 1698) išdėstytu kvadratūros principu 
sukurtas iliuzinę architektūrą ir siužetines kompozicijas jungiantis 
skliauto dekoras. Dekoras iliuziškai naikina skliautą ir optiškai kuria 
plačios, tolstančios erdvės įspūdį. Į viršų besistiebiančios tapytos ko- 
lonos laiko plačių karnizų remiamus tapytus skliautus, kuriuose pa- 
vaizduoti krikščioniškos istorijos siužetai - Šv. Kryžiaus atradimas ir 
išaukštinimas. Tapybos priemonės kuria iliuziją, kad veiksmas vyksta 
danguje. Ant bažnyčios grindų stovintis žiūrovas patiria begalinės er- 
dvės, prasiskyrusios sienos įspūdį. Viena vertus, sukuriamas žmogiš- 
kojo menkumo prieš dangiškąją didybę jausmas, kita vertus, bažnyčia 
paverčiama ta vieta, kur tikėjimo tiesos ir viltys išsipildo regimybėje. 








Michelangelo Palloni, Šv. Kristupo nukirsdi- 
nimas, freska Pažaislio vienuolyno bažnyčios 
Šv. Kristupo koplyčioje, 1678-1685 

Kompozicija nutapyta ant koplyčios šo- 
ninės sienos, virš durų angos, taigi aukščiau 
žiūrovo akių linijos. Žvelgiantis į freską as- 
muo yra priverstas užversti galvą, tad yra 
aiškus fizinis tapybos ir žiūrovo aukščių skir- 
tumas. Dydžių santykį dar labiau sustiprina 
freskos žemutinė kompozicijos perspektyva, 
žiūrovą verčianti tapybą matyti vadinamuoju 
varlės žvilgsniu, ir kairiajame kampe klūpinti 
į melsvą apsiaustą susisupusio vyro figūra. 
Šis vyras žiūri į klūpintį šv. Kristupą ir kala- 
viju užsimojusį budelį, bet jo dešinė ranka 
nukreipta į žiūrovą ir kviečia žvelgti į vaizdą, 
tapti kankinystės liudininku. 

Giedrės Mickūnaitės nuotrauka, 2011 


Artūras Raila, Lopšys, garantuojantis pragmatišką infantilumą, 
spygliuota viela, plienas, tekinimas, 1994, Lietuvos dailės muziejus, 


Nacionalinė dailės galerija, Vilnius 

Medžiagos ir reprezentacijos konfliktas 
kelia prieštaringus jausmus, o dar labiau trik- 
do kūrinio pavadinimas. Lopšys - jaukumo ir 
saugumo simbolis, kūną žeidžianti bei aptva- 
rą simbolizuojanti spygliuota viela ir plieninis 
žindukas, kabantis aukštai virš lopšio. Saugu- 
mas ir grėsmė, kūno suvaržymas ir negalėji- 
mas augti, nepasiekiamas maisto šaltinis ir 
plieno skonis žindančiojo burnoje. 





Lietuvos dailės muziejaus nuotrauka 

Rištinis kilimas pagal Antano Tamošaičio projektą, vilna, dažymas, 
riškimas, 1934, VDA Tamošaičių galerija „Židinys“, Vilnius 


Stilizuojant ir stambinant 
etnografinius Suvalkijos lova- 
tiesių ornamentus, parenkant 
kontrastingų tonų, bet artimas 
rausvas, raudonas ir rudas spal- 
vas kuriamas dekoratyvus ir 
utilitarinis rištinis kilimas. Kaip 
ir kiekvienas taikomojo meno 
objektas, kilimas skirtas saugo- 
ti šilumai ir suminkštinti grindų 
plokštumai - teikia komfortą 
kūnui, šilumą ir saugumą aplin- 


kai. Art deco principais stilizuoti suvalkiečių namudinės tekstilės or- 
namentai yra dviguba - tautiškumo ir modernumo - reprezentacija. 
Toks kilimas tenkina ne tik fizines šilumos ir psichologines jauku- 
mo reikmes, bet ir poreikį pripažinti savo tautą bei jos modernė- 
jimą, taip pat politiškai save realizuoti - būti modernios valstybės 


piliečiu. 

Psichoanalizė 


GiEDRĖ MiCKŪNAITĖ 


Šiandienos humanitariniuose moksluose psichoanalizė - tai ben- 
dra žmogaus psichikos teorija, iš esmės besiskirianti nuo taip pat 
vadinamos ir ta pačia psichikos samprata besiremiančios psichote- 
rapijos praktikos. Sigmundo Freudo (1856-1939) suformuluotas 
psichoanalizės metodas kyla iš XIX ir XX a. sandūros Vakarų Europos 
visuomenės ir individo stebėjimo bei apmąstymų. XX a. Freudo tei- 
giniai ir siūloma psichoterapija ne sykį kritikuoti, tačiau jo hipotetinė 
dvilypės psichikos samprata, skirstanti ją į sąmonę ir pasąmonę, lai- 
koma aksioma. Freudo teorija kyla iš supratimo, kad žmogus, užuot 
atsidėjęs malonumams, turi dirbti (tuo ji siejasi su marksizmu), o rei- 
kalavimas dirbti ir noras patirti malonumus sukelia nuolatinį konflik- 
tą, kurį užglaisto visuomenės normos, aukštinančios darbą ir nieki- 
nančios malonumų siekį". Freudo struktūrinį psichikos modelį sudaro 
trys dalys - id, ego ir superego: pirmoji reprezentuoja nenumaldomą 
malonumų troškimą, antroji šį slopina ir performuoja, o trečioji atsto- 
vauja visuomenės priimtai tvarkai ir sukelia kaltės jausmą. Užslopinti 
troškimai niekur nedingsta, jie išstumiami ir kaupiami pasąmonėje, 
iš jos išsiveržę reiškiasi kaip juokai, kalbos riktai, užmiršimas, sapnai, 
netikėti poelgiai ar kaip nervų ligos. Pasąmonės neįmanoma tyrinėti 
tiesiogiai, tik per apraiškas, tad viena iš psichoanalitiko užduočių - 
skatinti pasąmonės raišką, sužadinant nekontroliuojamą prisiminimų 


1 Freudo teiginį apie nuolatinį žmogaus psichikos prieštaringumą galime lyginti 
su ūkiniais santykiais pagrįstu Karlo Marxo visuomenės modeliu. Abu jie neigia 
Apšvietos tikėjimą asmenybės vientisumu bei racionalumu ir žymi modernaus 
mąstymo įsitvirtinimą Vakarų kultūroje. 

srautą ir laisvąsias asociacijas. Pagrindinis psichoanalitinis emocinių 
sutrikimų gydymo metodas - kalbėjimo terapija. Pacientas nevaržo- 
mas kalba, o psichoanalitikas, pasitelkęs slystančio dėmesio techniką 
(t. y. jokiam pasakojimo elementui neteikdamas prioriteto), klausosi 
ir interpretuoja, pasąmonės apraiškoms priskirdamas reikšmes. Pasą- 
monė suprantama kaip belaikis prieštarų nepripažįstantis, malonumų 
siekiantis gaivalas. Iš jos išsiveržiantys troškimai galėjo būti išstumti 
ir ankstyvoje vaikystėje, ir nesenoje praeityje, o jų apraiškos gali būti 
akivaizdžiai konfliktiškos. 

Troškimai, anot Freudo, - tai seksualinė energija, kuri, nerealizuo- 
ta kitomis, visuomenei priimtinomis, formomis, ima veikti destruk- 
tyviai ir sukelia neurozes. Psichikos struktūros teoriją Freudas grindė 
vaiko raidos fazėmis ir joms atstovaujančiomis erogeninėmis kūno 
vietomis: 1) oraline, pagrįsta žindimo malonumu; 2) analine, sietina 
su tuštinimosi malonumu ir gebėjimu tuštinimąsi atidėti, malonumą 
patiriant vėliau ir manipuliuojant tėvų lūkesčiais; 3) faline, susijusia su 
savo lytiškumo suvokimu ir priešingos lyties potraukiu. 

Individo tapsmui svarbiausia yra falinė fazė, kai vaikas (Freudo te- 
orijoje tai berniukas) išgyvena Oidipo kompleksą: atsiskirdamas nuo 
motinos sūnus ima ją suvokti kaip kitą individą ir jos geidžia, o tėvą 
mato kaip varžovą ir išgyvena kastracijos baimę, nes tėvui paklususi 
motina yra kastruotas vyras. Sėkmingai išgyvenęs šį sunkų periodą 
vaikas suvokia savo lytiškumą, ima tapatintis su tėvu ir tampa „nor- 
maliu“ heteroseksualiu individu. Elektros vardu pavadinta moteriška 
šio komplekso versija prieštaringa, nes motinos ir dukters ryšys lai- 
komas homoseksualiu, nuo gimimo kastruota duktė išgyvena penio 
pavydą ir kaip kompensacijos trokšta kūdikio nuo savo tėvo. 

Psichoanalizė kaip terapija - tai nuolatinis kalbinis eksperimentas, 
kai pacientas pasakoja savo išgyvenimus ir kuria laisvųjų asociacijų 
sekas, o psichoanalitikas šią kalbą analizuoja ir padeda įvardyti į pasą- 
monę išstumtus troškimus, juos įsisąmoninti ir taip panaikinti sąmo- 
nėsir pasąmonės įtampą, id gaivalus perkelti įracionalųjį ego. Laisvųjų 
asociacijų metodą Freudas grindė sapnų, neretai vadintų vaizdinė- 








mis mįslėmis, studijomis. Aiškindamas sapnus Freudas pasitelkda- 
vo Antikos mitus, savo laiko grožinę literatūrą ir, kiek mažiau, dailės 
kūrinius. Visų pirma, tapymo ir sapno vaizdų formavimo analogiją. 
Sapnai, anot Freudo, turi išorinį turinį - sapnavusiojo atpasakojimą, 
ir latentinį turinį, išsiaiškinamą pasitelkus laisvąsias asociacijas. Pasą- 
monė dirba sapno darbą pasitelkdama sutirštinimą, kai vienas sa- 
pno elementas jungia keletą asociacijų grandinių, perkėlimą, kai vie- 
nam vaizdiniui priskiriamos kitų vaizdinių savybės, ir igūratyvumą, 
minčių ir abstrakcijų pavertimą sapne regimais vaizdais. Sapne reiš- 
kiasi į pasąmonę išstumti troškimai. Dailė - tai būdraujančio žmogaus 
pasąmonės troškimų perkėlimas į išorę, jų realizavimas ego priimtinu 
būdu - sublimacija. Vadinasi, dailės kūriniui būdingi tie patys ele- 
mentai kaip sapnui, o analizuodami kūrinį galime pažvelgti į auto- 
riaus pasąmonę, išryškinti id, ego ir superego sąveiką. 

Kūryba Freudui - tai viena iš sublimacijos formų, tad kūriniuose 
reiškiasi iš pasąmonės išlaisvinti troškimai, o kūryba ir meninė vaiz- 
duotė randasi iš žaidimo. Rašydamas apie dailę psichoanalizės pradi- 
ninkas vartojo savo laikui būdingas, dažnai iš romantizmo paveldėtas 
genijaus, kūrybos paslapties sąvokas. Jos vartojamos ir dailei skirtose 
Freudo studijose Michelangelo Mozė (1914)3 ir Leonardo da Vinci ir jo 
vaikystės prisiminimai (1910)*, kuriose suformuotas psichobiografinis 
tyrimo metodas. Interpretuodamas Michelangelo Mozės skulptūrą 
(1513-1515), Freudas teigia, kad pranašas pavaizduotas prieš pat tą 
momentą, kai matydamas aukso veršį garbinančius izraelitus sudau- 
žys Sandoros plokštes (Iš 32,20). Vis dėlto didinga Mozės figūra skiria- 
si nuo įprastinio įniršusio pranašo vaizdavimo. Kūno poza, žvilgsnis, 
pėdų padėtis, vos dešinės rankos pirštais prilaikomos plokštės, anot 


2 Plačiau žr. Sigmund Freud, „Sapnai“, in: Idem., Psichoanalizės įvadas. Paskaitos, 
vertė Austėja Merkevičiūtė, (ser. ALK), Vilnius: Vaga, 1999, p. 71-218. 

3 Sigmund Freud, „Der Moses des Michelangelo“, in: Imago, 1914, t. 3, Nr. 1, p. 15-36. 

4 Sigmund Freud, Eine Kindheitserinnerung des Leonardo da Vinci, Leipzig, Wien, 
1910. 

Freudo, perteikia superego pastangas užgniaužti pranašo įsiūtį. Dar 
sekundė, ir Mozė stosis, plokštės kris ir Dievo žodis duš. Freudo išvada 
- skulptūra kuria psichodinaminį izraelitų vadovo portretą, jį drasko 
įtūžis ir supratimas, jog privalo vesti savo tautą ir atkurti jos tikėjimą, 
tad skulptūra įvaizdina ego ir superego pergalę prieš gaivališkąjį id. 
Skulptūra suvokiama kaip Michelangelo psichinių jėgų atspindys, jos 
analizė paremta sapnų interpretavimo principais, tik Freudas inter- 
pretuoja ne paciento pasakojimą, o savo kaip meno kūrinio suvokėjo 
reakcijų, kurias sukėlė skulptūra, kaitą. Interpretacija yra suvokėjo są- 
moningų ir pasąmoninių atsakų dialogas ir projekcija į autoriaus bio- 
grafiją. Dėmesys menininko biografijai išsiskleidė studijoje Leonardo 
da Vinci ir jo vaikystės prisiminimai, kurioje lygindamas dailininko kū- 
rinius su asmeniniais užrašais Freudas aiškina Leonardo homosek- 
sualumą, jo negebėjimą užbaigti kūrinių, polinkį tyrinėti. Bene dau- 
giausia kritikos pelnė Leonardo aprašyto prisiminimo, kaip vaikystėje 
aitvaro uodega įlindusi jam į burną, interpretacija. Mat žodį „aitvaras“ 
Freudas išvertė kaip „plėšrus paukštis“ ir veikiausiai tikrą nuotykį pri- 
skyrė oralinėje raidos fazėje įstrigusiems pasąmonės vaizdiniams. 
Retrospektyviai taikoma psichoanalizė iš menininko palikimo atrinko 
dėmenis (autobiografines žinutes, tapybos kūrinių siužetus ir kompo- 
zicijos elementus) jo biografijai paaiškinti (pastaroji žinoma Giorgio 
Vasari dėka). Taigi Freudo indėlis į dailėtyrą prieštaringas: jis į darbo- 
tvarkę įtraukė klausimus apie dailininko psichiką, kūrybos prigimtį ir 
suvokėjo atsaką; dailininko, kūrinio ir suvokėjo ryšius skaidė į atskirus 
dėmenis ir kūrinį interpretavo pasitelkdamas psichinius reiškinius. 
Kita vertus, ir menas, ir psichika jam ne istoriniai objektai, todėl visai 
nekreipiamas dėmesys į dailininkų profesionalų pasirengimą, jų kūry- 
bos temų ir motyvų kultūrinį kontekstą, užsakovų pageidavimus“. 
Šiuos froidistinės psichoanalizės prieštaravimus dailėtyroje bandė 


5 Plačiau žr. Meyer Schapiro, „Leonardo and Freud: An Art-historical Study“, in: 
Journal of the History of Ideas, 1959 balandžio mėn., Nr. 17, p. 147-178. 

įveikti Meyeris Schapiro (1904-1996) analizuodamas obuolių moty- 
vą Cėzanne'o natiurmortuose. Anot Schapiro, obuoliai - tai objekto 
stokojantis erotinis impulsas. Savo interpretaciją dailėtyrininkas grin- 
dė obuolio kaip vaisingos meilės metafora Cėzanne'o mėgstamoje 
antikinėje pastoralinėje poezijoje. Šioje interpretacijoje pasąmonės 
raiška buvo analizuojama asmens biografijos ir kultūros istorijos 
kontekste“. Ikonologija 

Dailėtyrai svarbus ir programinis psichoanalizės įtraukimas į kul- 
tūrinę veiklą ir dailę. Freudo darbų (neretai paviršutiniškai suprastų) 
paskatinta susiformavo siurrealizmo kryptis, propagavusi laisvomis 
asociacijomis paremtą ir, manyta, pasąmonės raišką išlaisvinantį au- 
tomatizmo principą. Dada judėjimas kliovėsi Freudo teiginiu, kad su- 
perego apgauna humoras, ir siekė pokštais bei absurdu išlaisvinti id. 
Ypač didelę įtaką XX a. pirmosios pusės dailei padarė Freudo atlikta 
psichoanalitinė Wilhelmo Jenseno romano Gradiva (1903)7, pasako- 
jančio apie nueinančios moters vaizdo antikiniame reljefe apsėstą 
archeologą, interpretacija. Archeologinis romano dėmuo išryškino 
psichoanalizės kaip pasąmonės archeologijos sampratą, o dailinin- 
kus įkvėpė jungti vaizdą, vaikystės patirtis, sapnus ir tikrovę. Ir roma- 
nas, ir psichoanalitinė studija išryškino dailės kūrinio galią peržengti 
sąmonės, pasąmonės ir tikrovės plotmes. Ir kūryba, ir kūrinio suvoki- 
mas teikia malonumą, panašų į seksualinį pasitenkinimą. Kūryba - tai 
vaizduotės raiška, kurią stimuliuoja neįgyvendinti troškimai. 

Freudo darbai paskatino atsirasti keletą psichoanalizės krypčių, 
visos jos pripažino sąmonės ir pasąmonės skirtį, kūdikystės bei anks- 
tyvosios vaikystės įtaką psichikos formavimuisi, tačiau skirtingai jas 
interpretavo. Vienas pirmųjų Freudo sekėjų ir atskalūnų, analitinės 


6 Meyer Schapiro,,„The Apples of Cėzanne: An Essay on the Meaning of Still-Life“, 
in: Art News Annual, 1968, Nr. 34, p. 35-53. 

7 Wilhelm Jensen, Gradiva, ein pompejanisches Phantasiestūck, Dresden, Leipzig: 
ReiBner, 1903. 

8 Sigmund Freud, Der Wahn und die Trūume in W. Jensens Gradiva', Wien, Leipzig: 
Hugo Heller, 1907. 

psichologijos pradininkas Carlas Gustavas Jungas (1875-1961) 
suformulavo kolektyvinės pasąmonės teoriją. Kolektyvinė pasą- 
Monė - tai visai žmonijai bendras, bet neįsisąmonintas žinių aruo- 
das, kurio apraiškos - archetipai - formuliniai atsakai į egzistencines 
patirtis (pvz., seksualinį ryšį, ggmdymą, mirtį), išreikšti pasakojimais ir 
simboliais, randami mituose, dailėje, filosofijoje, sapnuose, istorinėje 
tradicijoje?. Pagrindiniai archetipai: šešėlis, dvasia, motina, gudruo- 
lis, vaikas, mergelė ir įvairūs jų junginiai. Kadangi sąmonė archetipų 
nevaldo, jų bijoma, o šios neįsisąmonintos baimės reiškiasi kaip psi- 
chikos sutrikimai. Archetipai, jų įtaka žmonijos kultūrai bei dvasiniam 
gyvenimui ir yra analitinės psichologijos tyrimo objektas. Kitaip nei 
Freudui, Jungui pasąmonė - ne asmenybės konflikto vieta, o žinoji- 
mo, savęs ir žmonijos pažinimo aruodas. Psichikos konfliktus žmonės 
sprendžia dviem būdais: vidiniu, būdingu intravertams, ir ekstravertų 
pasitelkiamu išoriniu. Jungiškosios krypties psichoanalitikai teigia, 
kad psichoanalizės bėda - jos oidipiškoji fiksacija. Jei ankstyvieji psi- 
choanalitikai būtų nagrinėję mitus, o ne taikę juos prie savo sukurtų 
schemų, žmogaus patirtis nebūtų seksualizuota. Juk Erosas ir Psichė 
kalba apie meilę, Dzeusas ir Hera apie vaisingumą ir santuoką, Ikaras 
ir Dedalas apie skrydį ir amatą, Arėjas apie kovą, pyktį ir naikinimą, 
Pigmalionas apie mimezę ir geismą, gebantį atgaivinti dirbinį"“. 
Jungas nenaudojo savo teorijos dailės kūriniams analizuoti, nes 
manė, kad ji nepajėgi vertinti meno estetikos, tačiau dailėtyrai jo mo- 
kymas aktualus, nes davė pradžią meno terapijai. Introspektyviai tir- 
damas savo pasąmonę Jungas tapė ir lipdė, o vėliau savo išbandytos 
vaizdinės raiškos principus taikė kaip terapiją. Pacientus ragino kurti 
atsidavus aktyviam vaizduotės srautui ir perkelti pasąmonės vaizdi- 
nius į medžiaginius vaizdus. Manoma, kad Jungo idėjos buvo reikš- 
mingos Jacksono Pollocko (1913-1956), 1948-1950 m. dalyvavusio 


o Plačiau žr. The Cambridge Companion to Jung, sudarė Polly Young-Eisendrath ir 
Terence Dawson, Cambridge: Cambridge University Press, 1997. 
10 Michael Vannoy Adams, The Archetypal School, in: Ibid., p. 112-113. 








jungiškosios krypties psichoterapijoje, kūrybai. Dailės kūriniuose 
Jungas skyrė du ikonografijos šaltinius: semiotinį, kai dailininkas dir- 
ba su žinomos prasmės vaizdu, ir simbolinį, kai dailininkas įvaizdina 
kitaip neišreiškiamą archetipą"". XX a. viduryje holistinės Jungo idėjos 
paskatino peržiūrėti kultūrų hierarchiją (nors pats analitinės psicho- 
logijos pradininkas iš aukšto žvelgė į moteris, juodaodžius ir „primity- 
viąsias“ kultūras). Šiandienėje humanistikoje jungiškoji psichoanalizė 
iš dalies prarado aktualumą, nes pasitelkusia grįsta kūrinių interpre- 
tacija baigiasi bendrybėmis ir nuvertina kultūrinę individualybę, kūri- 
nio savastį. Ši prieiga atskleidžia nebent archetipo gajumą, nepaisant 
nuolat kintančių vaizdavimo būdų. 

XX a. antrojoje pusėje susiformavo keletas psichoanalizės mo- 
kyklų, kurios pripažino Freudo apibūdintą psichikos struktūrą, bet 
kitaip ją interpretavo. Svarbiausiu interpretacijų ir tyrimų objek- 
tu tapo vaiko raidos ir ypač kūdikystės įtaka asmenybės tapsmui. 
Tarp autorių, padariusių įtaką dailėtyrai, minėtina Melanie Klein 
(1882-1960) ir jos suformuluota objektų ryšių teorija, išskirianti 
opozicines gerų ir blogų, pilnų ir dalinių objektų grupes. Šią teoriją 
toliau plėtojo ir dailėtyrai aktualiais pavyzdžiais papildė pediatras 
ir psichoanalitikas Donaldas Woodsas Winnicottas (1896-1971). 
Analizuodamas keturių-dvylikos mėnesių kūdikių elgseną, jis pa- 
stebėjo, kad šio amžiaus kūdikiai jaučia prieraišumą tam tikriems 
daiktams: antklodei, žaislui ir pan. Šis prieraišumas sutampa su kar- 
tojamais veiksmais, dažniausiai garsais. Šiuos daiktus ir veiksmus 
Winnicottas pavadino tranzityviaisiais objektais ir reiškiniais, 
nes jie naudojami kaip motinos pakaitai. Pastaruosius Winnicottas 
interpretavo kaip pirmąsias kūrybiškumo apraiškas, tad tranzity- 
vieji objektai ir reiškiniai yra meno pirmtakai. Pasak psichoanaliti- 
ko, visas menas yra tranzityvus, tai yra pakeičiantis kažką, kuo pats 


11 „Jung, Carl Gustav“, in: Grove Art Online, Oxford Art Online, [interaktyvus], [žiūrėta 
2011-09-10], www.lnb.lt. 

nėra“. Winnicotto teorija psichologiškai pagrindė kultūros antro- 
pologų pastebėtą redukcinę meno kūrinio prigimtį ir jo pakaitinę 
funkciją. 

Ego psichologija, kaip nurodo šios psichoanalizės krypties pava- 
dinimas, daugiausia dėmesio skiria ego tapsmui, raidai, santykiams 
su kitais dviem psichikos sandais - id ir superego. Ego yra holistinis 
konstruktas, reprezentuojantis asmenybės organizavimo struktūrinę 
vienovę ir atsakingas už visos patirties integraciją. Ego veikla apima 
psichikos turinį ir procesus, tarpininkaujančius tarp aplinkos poveikio 
ir vidinių būsenų. Išskiriama daug ego funkcijų, tačiau svarbiausios 
yra patiriamos tikrovės vertinimas, santykiai su objektais, emocijų ir 
impulsų valdymas, mąstymo procesai, gynyba ir integracija. Dailė- 
tyrai aktualūs ego psichologijos atstovo dailės istoriko Ernsto Kriso 
(1900-1957) darbai, ypač veikalas Psichoanalitiniai meno tyrinėji- 
mai (1952). Kūrybą jis apibūdino ego tarnaujančios atžangos - su- 
prantamos kaip atsinaujinimas grįžtant į pradinę būklę ir vėl ieškant 
sprendimo - sąvoka. Atžangai būdingos dvi fazės: įkvėpimas (sukel- 
tas vidinių ar išorinių paskatų ir lydimas intensyvių jausmų) ir plėtotė 
(tikslingas tvarkymas siekiant išspręsti problemą). Analizuodamas 
kūrybą, Krisas patvirtina Immanuelio Kanto teiginį, jog proto veikla 
yra malonumo šaltinis. Su Krisu glaudžiai bendradarbiavęs Ernstas 
Gombrichas jo studijas praplėtė socialiniu dėmeniu, teigdamas, kad 
kūriniai nagrinėtini tik savo laiko ir vietos kontekste, nes istorinis, lai 
iranonimiškas, dailininkas rinkosi vadovaudamasis esamos situacijos 
logika. Anot Kriso, ego atlieka tikslingą kūrybos kontrolę, sąmonėje 
jungia veiksmą ir jo vertinimą. Pavyzdžiui, tapytojas atsitraukia nuo 
tapomo paveikslo tam, kad įvertintų savo kūrinio bendrą vaizdą. Tad 
kūrybos procesas yra nuolatinė atžanga ir kontrolė: jei dominuoja 


12 Richard Kuhns, „Winnicott, Donald Woods“, in: Encyclopedia of Aesthetics, Oxford 
Art Online, [interaktyvus], [žiūrėta 2011-09-10], www.lnb.lt. 

13 Ernst Kris, Psychoanalytic Explorations in Art, New York: International Universities 
Press, 1952. 








pirmoji, vaizdas tampa perdėm asmeniškas, sunkiai suvokiamas ne 
tik žiūrovui, bet ir pačiam autoriui; jei dominuoja kontrolė, tikėtinas 
mechaniškas, šaltas rezultatas**. Atžangos sampratą į dailėtyrą perkė- 
lė Erwinas Panofsky (1892-1968) studijoje Perspektyva kaip simbo- 
linė forma (1927), teigdamas: kai vienas vaizdavimo būdas pasiekia 
aklavietę, įprasta grįžti prie ankstesniųjų, todėl dailės istorijoje nuolat 
kartojasi laikotarpiai, kai vaizdavimas paprastėja““. 

XX a. viduryje pasitelkęs semiotikos, lingvistikos, poststruktūra- 
lizmo teorijas ir instrumentus Freudo veikalus reinterpretavo ir de- 
biologizavo Jacgues'as Lacanas (1901-1981). Neretai vadinamas 
puikiai retoriką įvaldžiusiu šarlatanu, Lacanas padėjo pagrindus psi- 
choanalitiniams vizualiosios kultūros tyrimams, kino teorijai ir dailė- 
tyrai. Esminis Lacano teiginys, kad pasąmonė turi kalbos struktūrą 
ir todėl ne tik reiškiasi kalboje, bet ir naudoja kalbinės raiškos prie- 
mones. Froidiškasis sutirštinimas - tai metafora, o perkėlimas - tai 
metonimija. Pasąmonės apraiškos: norai, troškimai, vaizdiniai, - visa 
tai yra semiotiniai signifikantai, formuojantys signifikantų grandines. 
Tačiau tai signifikantai be signifikatų, ženklai be turinio, o asmeny- 
bės tapsmas yra nuolatinė prasmės ir „aš“ apibrėžties paieška. Anot 
Lacano, vystydamasis vaikas ne tik suvokia savo kūną, bet ir sulig kie- 
kviena raidos faze kitaip patiria ir supranta save. Freudo įvardytas ora- 
linę, analinę ir falinę vaiko raidos fazes Lacanas pervadino tikrovės, 
įsivaizduojama ir simboline plotmėmis. Tikrovė reprezentuoja 
amžių, kai kūdikis neskiria savęs nuo aplinkos, visų pirma, nesuvokia 


14 Richard Wollheim, „Kris, Ernst“, in: Grove Art Online, Oxford Art Online prieiga per 
www.lnb.lt [žr. 2011-09-10]. 

15 Erwin Panofsky, „Die Perspektive als,Symbolische Form“, in: Vortrage der Bibliothek 
Warburg 1924-5, 1927, Nr. 25, p. 258-331. 

16 Psichoanalizės ir dailėtyros ryšius iki XX a. 9-tojo deš. pabaigos išsamiai apžvelgia 
Jack Spector, „The State of Psychoanalytic Research in Art History“, in: The Art 
Bulletin, 1988, t. 70, Nr. 1, p. 49-76 

17 Plačiau žr. Audronė Žukauskaitė, J. Lacano psichoanalizė, in: Idem, Anapus 
signifikanto principo: rekonstrukcija, psichoanalizė, ideologijos kritika, Vilnius: Aidai, 
2001, p. 68-120 

skirties tarp savęs ir motinos kūno. Įsivaizduojama - tai laikotarpis, kai 
kūdikis pamato savo atspindį veidrodyje ir skatinamas aplinkinių ima 
tapatintis su regimu atvaizdu, suvokti savo kūno fizines ribas, skirti 
save nuo kitų žmonių, visų pirma, motinos. Simbolinė - tai laikas, kai 
imama vartoti kalba, anot Lacano, kylanti iš stokos, nes žodis - tai 
nesaties simbolis. Vaizdų interpretacijai ypač svarbi įsivaizduojama 
plotmė, nes joje susiformuoja žmogaus gebėjimas tapatintis su re- 
gimu atvaizdu - „aš iliuzija“. Atpažindamas savo atspindį žmogus ima 
suvokti save kaip regimą kūną. Įsivaizduojamos ir simbolinės plotmių 
raišką Lacanas paaiškino analizuodamas Hanso Holbeino dvigubą 
portretą Ambasadoriai (1533, Londono nacionalinė galerija). Pirma- 
jame paveikslo plane nutapyta anamorfinė kaukolė - tai simbolinės 
plotmės įsiveržimas į įsivaizduojamą, nes žiūrovas į kūrinį verčiamas 
žiūrėti tam tikru rakursu ir kartu siunčiamas pranešimas apie mirtį. 
Lacano analizė remiasi nauja žvilgsnio samprata, teigiančia, jog žiū- 
rėjimas yra vienas iš malonumo šaltinių. Šią sampratą jis iliustruoja 
Plinijaus vyresniojo pasakojimą apie Parazijaus ir Zeuksido varžybas 
užbaigdamas naujomis išvadomis: tikroviškai nutapęs vynuoges 
Zeuksidas apgavo paukščius, tačiau Parazijaus nutapyta užuolaida 
sužadino Zeuksido geismą ją praskleisti ir pažiūrėti, kas yra anapus. 
Lacanas sistemiškai pagrindžia Freudo samprotavimus apie vojeriz- 
mą- norą žiūrėti. Žiūrovas nėra tik asmuo erdvėje priešais vaizdą, bet 
noro pamatyti vedamas į vaizdą įsitraukęs subjektas**. Lacano išvada, 
kad žiūrovas yra regimo vaizdo subjektas, tapo esmine kino studijų 
paskata, ja taip pat remiasi dailėtyra. 

Freudas - tai motinos neturinčios psichoanalizės tėvas, teigė Ger- 
main Greer knygoje Moteris eunuchas (1970)'*. Psichoanalizėje mote- 
ris suprantama kaip nepilna, egzistuojanti tik lyginant su vyru, o mo- 


18 Stephen Bann, „Lacan, Jacgues“, in: Grove Art Online, Oxford Art Online, 
[interaktyvus], [žiūrėta 2011-09-10], www.lnb.lt. 

19 Anne DAlleva, Methods 4 Theories of Art History, London: Laurence King, 2005, 
P. 94. 








ters buvimas, anot Lacano, tėra maskaradas*“. Lai kastruotos moters 
samprata ir metaforiška, vyriškoje simbolinėje tvarkoje ji sulyginama 
su gyvuliais, kurie kastruojami tam, kad tiktų penėti ir būtų paklus- 
nūs. Taip patriarchalinė tvarka atskiria moterį nuo jos geismų ir gebė- 
jimo veikti, ir dėl jausminio nepakankamumo seksualizuoja motinos 
ir kūdikio ryšį. Šias nuostatas kritikavo ir specifinės moters psichinių 
jėgų raiškos ieškojo psichoanalizės prieigą pasirinkusios feministės, 
ypač Julija Kristeva (g. 1941) ir Luce lrigaray (g. 1932). Kristeva, ku- 
rios ankstyvuosiuose darbuose jaučiama Klein įtaka, paneigė moti- 
nos ir kūdikio ryšio seksualumą ir kėlė klausimą apie motinos ilgesį, 
kuris it tikrovės plotmės įspaudas lydi žmogų brandžiame gyvenime, 
o jo apraiškas įmanu fiksuoti kūryboje. Apibendrindama Giovanni 
Bellini'o madonų paveikslų analizę esė Motinystė pagal Giovanni Belli- 
ni (1975) Kristeva teigia: „Bellini'ui motinystė nėra nieko daugiau kaip 
nušviečianti erdvė, pirminė jouissance kalba, tebesanti už išstūmimo 
ribų, kur dar tik mezgasi kūnai, tapatybės ir ženklai:*" Šioje citatoje 
matyti tolesnių Kristevos tyrimų gairės - analizuoti tai, kas lieka ne 
tik už analizės, bet ir už artikuliacijos ribų, susitelkti į nehierarchiškus 
įsivaizduojamos plotmės tyrimus, kurie suaugusiųjų pasaulyje virsta 
kultūrinėmis motinystės fantazijomis, neigiančiomis motinystės pa- 
tirtį. Šia kryptimi dirba ir Irigaray, išsamiai nagrinėjanti motinos bei 
dukters ryšius ir išskirtinai moteriškus - mistikės, raganos, kerėtojos 
- kultūros istorijos tipus. Šių tyrimų rezultatus Irigaray perkėlė į litera- 
tūrą siekdama sukurti moterišką kalbą - moters pilnatvę išreiškiančią 
simbolinę kalbą?*. 


20 Plačiau žr.: Audronė Žukauskaitė, „Žvilgsnis ir maskaradas“, in: Idem., Anamorfozės. 
Nepamatinės filosofijos problemos, Vilnius: Versus aureus, 2004, p. 185-244. 

21 Julia Kristeva, „Motherhood According to Giovanni Bellini“, in: Desire in Language: 
A Semiotic Approach to Literature and Art, New York: Columbia University Press, 
1980, p. 269. 

22 Žr. Jonh Lechte, Julija Kristeva; Luce Irigaray, in: Idem., Penkiasdešimt pagrindinių 
šiuolaikinių mąstytojų. Nuo struktūralizmo iki postmodernizmo, Vilnius: Charibdė, 
2001, p. 167-171; p. 189-193 

Šiandienos humanitariniuose moksluose psichoanalizė suvokia- 
ma ne kaip psichoterapijos dalis, bet kaip žmogaus individualios ir 
kolektyvinės pasąmonės filosofija. Lietuvos dailėtyroje psichoana- 
lizės prieigą pasitelkia Erika Grigoravičienė, Renata Dubinskaitė, Al- 
fonsas Andriuškevičius, Agnė Narušytė, Monika Krikštopaitytė. Nors 
šiandieniai psichologai mano, kad pagrindinė pasąmonės vara nėra 
malonumo geismas, o prasmės ieškojimas, dailės kūrinių interpreta- 
cijose sėkmingai naudojamos nerimo, baimės, psichikos prieštaravi- 
mo, asmenybės skilimo ir kitos psichoanalitinės kategorijos. Kaip rašo 
vizualią kultūrą apmąstanti filosofė Audronė Žukauskaitė, „psichoa- 
nalizę galime laikyti tam tikra skaitymo praktika, kuri moko atkreipti 
dėmesį, kas ir kam kalba/rašo tam tikrą tekstą, su kuo ji(s) identifikuo- 
jasi. Psichoanalizė moko perskaityti teksto „baltąsias dėmes“, atkrei- 
pia dėmesį ne tik į tai, kas pasakyta, bet ir į tai, kas nutylima. Psichoa- 
nalizė leidžia rekonstruoti asmenines, istorines ir kultūrines traumas, 
„suteikia balsą“ neįgyvendintai subjekto istorijai:* 


Tyrimo klausimai: 


1. Kaip šiame vaizde reiškiamas id, ego ir superego? Kokie šių apraiškų 
hierarchiniai santykiai? 

2. Ar naudojami archetipiniai vaizdiniai? Kokie jie? Kokie jų tarpusa- 
vio santykiai? 

3. Ar esama vaizdų riktų? Kokie jie? Kokia jų prasmė turint omenyje 
autoriaus biografiją? 

4.Ką ir kaip kūrinys nutyli, išstumia iš regimojo paviršiaus? 

5. Ar kūrinyje yra kituose to paties autoriaus darbuose pasikartojan- 
čių motyvų? Kokia šių motyvų kultūrinė prasmė? Ar autorius jiems 
suteikia individualią prasmę (prasmės niuansų)? 

6. Jei vaizduojamas asmuo, ar jis išbaigtas, ar fragmentiškas? Ar iš- 
baigtumas ir fragmentiškumas susijęs su asmens lytimi? 

7. Kaip keičiasi asmens vaizdo samprata pasitelkus veidrodžio pako- 








pos prieigą? Koks yra šis „iliuzinis“ asmuo? 
8. Ar šis kūrinys tranzityvus? Kokios jo tranzityvumo apraiškos? 
9. Kokios psichinės jėgos glūdi anapus kūrinio? 


Dailėtyros tekstų pavyzdžiai 


Griselda Pollock, „Motinos kūno dvilypumas: psichoanali- 
tinė van Gogho legendos interpretacija“ , Šiaurės Atėnai, [inte- 
raktyvus], 2008-09-05, Nr. 907, [žiūrėta 2011-10-15], www.culture. 
It/satenai/?leid. id=9078kas=straipsnisėst id=16222 (sutrumpintas 
vertimas iš „The Ambivalence of the Maternal Body: Psychoanalytic 
Readings of the Legends of Van Gogh“, in: International Journal of Psy- 
choanalysis, vertė Linara Dovydaitytė, 1994, Nr. 75, t. 4, p. 801-813) 


Noriu pakalbėti apie piešinį, kurio nekenčiu. 

1885 m. van Goghas sukūrė didelio formato piešinių, vaizduojan- 
čių įprastais kaimo darbais užsiėmusius valstiečius ir valstietes, ciklą. 
Vienas piešinys visuomet mane ypač domino. Pavadintas „Pasilenkusi 
valstietė iš nugaros ir iš šono“, jis dabar yra saugomas Valstybiniame 
Krėller-Mūller muziejuje Oterle esančioje didžiulėje puikiausių van 
Gogho piešinių kolekcijoje. Šį nepaprastai populiarų, plakato pa- 
vidalu plačiai pardavinėjamą darbą laikau užgauliu senyvos kaimo 
moters, žeminančiai atstačiusios sėdmenis žiūrovui, atvaizdu. Meno 
istorija, kliaudamasi van Gogho vardu, atrodo, pagarbiai pateisina tai, 
kas galėjo būti gyvuliškų menininko fantazijų išraiška. Leiskite man 
pasiūlyti keletą šio atvaizdo interpretacijos strategijų, kurios pagrįs- 
tų spontanišką mano antipatiją ir tariamą pagarbos meno kanonui 
stoką. 

Pirmiausia turėsime nustatyti bendrą visuomeninę kultūrinės „van 
Gogho“ ikonos vertę ir paklausti, kokį vaidmenį jo gyvenimo istorija, 
atsispindinti jo mene, atlieka Vakaruose nuo XIX a. paskutinio dešim- 
tmečio. Tada mums reikės atsekti, kas paskatino suvokti jo darbus it 

tam tikrą pasaulietišką „misteriją“, psichodramą apie XX a. negandas. 
Galiausiai pasinaudosime psichoanalize kaip vertingu jo kūrinių in- 
terpretacijos būdu, leisiančiu neįsitraukti į tą visuotinę van Gogho 
figūros psichologizaciją, kuri tik kenkia jo kūrybos analizei. 

1890 m. sausį avangardinis kultūros žurnalas „Mercure de France“ 
išspausdino įtaigų Albert'o Aurier straipsnį apie tuomet mažai žino- 
mą olandų tapytoją Vincentą van Goghą: „Iš darbų galima daryti tam 
tikras išvadas apie patį Vincentą van Goghą, apie jo kaip žmogaus ar, 
veikiau, menininko būdą - išvadas, kurias norėdamas galėčiau pa- 
grįsti biografijos faktais. Tai, kas išskiria jo kūrybą, yra ekscesas - jėgos, 
nervingos energijos, išraiškos galybės perteklius. Išryškindamas pa- 
čią daiktų esmę, dažnai beatodairiškai supaprastindamas formas, įžū- 
liai tapydamas saulę iš priekio, pasitelkdamas itin išraiškingą piešinį ir 
spalvą (kalbama net apie jo technikos smulkmenas), jis atsiskleidžia 
kaip galingas vyras, nutrūktgalvis, dažnai brutalus, o kartais - nuošir- 
džiai švelnus. Negana to, sprendžiant iš kone nežabotos ekspresijos, 
būdingos viskam, ką yra nutapęs, prieš mus - dvasios milžinas, bur- 
žuazinio nuosaikumo ir smulkmeniškumo priešas, apsvaigęs titanas, 
nesutramdomas ir išprotėjęs genijus, dažniausiai didingas, kartais 
groteskiškas ir visada - balansuojantis ant patologinių būsenų ribos. 
[...] 

Aurier noras atrasti menininko asmenybės įspaudą kūryboje, tarsi 
ši būtų tiesioginis kuriančiojo asmens, tuo pat metu unikalaus kaip 
žmogaus ir tipiško kaip menininko, depozitas, išliks gyvas dviejose 
skirtingose šiuolaikinės van Gogho kūrybos kritikos kryptyse. Reikš- 
mingame straipsnyje „Van Goghas ir žodžiai" olandų meno istorikas 
Hammacheris vieną iš šių krypčių vadina la vie romancėe (pranc. „su- 
romantintas gyvenimas“) - tai populiarūs pusiau beletristiniai pasa- 
kojimai, kurių dėmesio centre atsiduria gyvenimo istorijos drama; 
kitą kryptį jis pavadina „patologiniu sindromu“. Pirmoji kryptis, ga- 
lima sakyti, populiarina nuo seno gyvuojančius vakarietiškus mitus 
apie menininkų „beprotybę“, kuriuose šioji yra ne klinikinis terminas, 
o sąvoka, paprasčiausiai nurodanti „skirtingumą“, kitoniškumą ir ne- 








paprastą asmeninės kančios mastą. Tokiu būdu van Gogho figūra, 
kaip parodysiu vėliau, gali tapti eilinio žmogaus, kuriame tiesiog visu 
stiprumu pasireiškia žmogiškoji lemtis, įsikūnijimu. [...] 

Antrojoje [patologinio sindromo] kryptyje ryškūs du pagrindiniai 
požiūriai; abu jie išreiškia svarbiausius dominuojančios meno istori- 
jos bruožus. Pirmuoju atveju psichinę van Gogho negalią bandoma 
aiškinti siejant periodiškus psichinių sutrikimų priepuolius su kūrybi- 
niais pakilimais ir taip įtvirtinti atnaujintą, modernizuotą, „mokslinę“ 
išprotėjusio genijaus sampratą. [...] Antruoju atveju tam tikro laiko- 
tarpio kūrinius mėginama interpretuoti pagal ypatingos psichozės - 
epilepsijos - formų analogiją. [...] 

Neketinu teisti kurios nors iš šių klinikinių diagnozių nei advoka- 
tauti nuo to laiko atsiradusioms kitoms. Vietoj to norėčiau atkreipti 
dėmesį į šių interpretacijų ir pačiai meno istorijai būdingų strategijų 
panašumą. Abu diskursai laikosi tos pačios subjekto ir meno kūri- 
nio kaip tiesioginės menininko saviraiškos sampratos. Meno istori- 
jos ir psichiatrijos prielaidos gali skirtis, tačiau jų veikimo būdai yra 
panašūs - jiems būdingas chronologinis ir teleologinis suvokimas; 
paveikslų kaip ženklų, išduodančių juos sukūrusį menininką, anali- 
zavimas, menininko kaip subjekto konstravimas iš jo kūrybos požy- 
mių; van Gogho kaip istorinio asmens patirčių ir kūrybos suplakimas 
į nedalomą vienį, į menininką „van Goghą“ - psichologiškai vientisą 
subjektą, ardomą tik ligos ar sutrikimų, į kuriuos menininko prigimtis 
esą nepaprastai linkusi. [...] 

Kokį vaidmenį atlieka psichoanalizė kuriant šį modernų mitą pagal 
vieno olando gyvenimą ir kūrybą - ar ji prisideda prie visų šių Ilegen- 
dų apie van Goghą, ar gali būti kritinė priemonė, padedanti, pirma, 
išsiaiškinti kolektyvinius poreikius, dėl kurių ir radosi tos legendos, 
antra, permąstyti meninės kūrybos kaip kitokio liudijimo apie žmo- 
giškąjį subjektyvumą galimybes? [...] 

„Van Gogho“ figūra veikia labai įvairiai. Kai kuriais požiūriais su 
juo elgiamasi itin žiauriai, kitąkart - ne mažiau švelniai. Van Goghas 
funkcionuoja kaip labai paslankus, nestabilus signifikantas, įvairiais 

būdais pasitarnaujantis skirtingoms grupėms. Taigi pradėjau gilintis, 
kaip XX a. radosi,van Gogho“ vaizdinys. Šiaip jau „van Gogho“ ženklas 
įgijo stabilumą, paplito ir buvo sunormintas tik septintajame dešim- 
tmetyje. Šio sudėtingo vaizdinio, kuris šiandien mums toks įprastas, 
kūrimo istorijoje galime atsekti tris lemiamus tarpsnius. 

Pirmasis, kurį jau trumpai aptarėme, buvo pradėtas Aurier 1890 
m.ir truko dar dešimtmetį po nelaime pasibaigusio van Gogho šūvio. 
Van Goghą stvėrė daug naujesnio mąstymo krypčių įvairiose Euro- 
pos šalyse. Bendro sutarimo nebuvo - vokiečių ekspresionistams jis 
buvo ekspresionizmo pradininkas, olandų simbolistai jį laikė vienu 
saviškių, fovistams Paryžiuje jis buvo nepaprastai drąsus koloristas 
ir „laukinio“ piešinio meistras, visgi besilaikantis estetinės tvarkos, ir 
t. t. Kalbant apie prekybą, tai labiau už kitus jo kūriniais susidomėjo 
vokiečių meno prekeiviai, todėl daugelis svarbiausių darbų atsidūrė 
Vokietijoje ir tapo jos kultūros dalimi, tuo tarpu Britanijoje iki trečiojo 
dešimtmečio beveik niekas apie juos nežinojo. 

Iki ketvirtojo dešimtmečio pradžios tiek kritikų, tiek menininkų 
dėmesys van Goghui buvo nuslūgęs. Viską pakeitė vienas reikšmingas 
įvykis. 1936 m. Niujorko Moderniojo meno muziejaus (MoMA) direk- 
torius sužinojo galįs nebrangiai surengti van Gogho parodą Niujorke, 
nes vieną iš svarbiausių olandų kolekcionierių ištiko finansinė krizė. 
Albertą H. Barrą, MoMA vadovą, patarėjai meno klausimais atkalbi- 
nėjo nuo šio projekto. Jie kategoriškai tvirtino, kad van Gogho menu 
nebesidomima ir kad personalinė jo paroda sukels tik nuobodulį. 

Susiklosčiusios aplinkybės parodė, kad jie klydo, bent jau dėl 
antrojo dalyko. Amerikiečių menininkai ketvirtajame dešimtmety- 
je tikrai nesidomėjo van Goghu, tačiau paroda sulaukė nepaprasto 
populiarumo tarp eilinės publikos - minios plūdo į muziejų per patį 
Krizės įkarštį. Kodėl? Pirmą kartą stengiantis į moderniojo meno par- 
odą pritraukti masinę publiką „suveikė“ išankstinė informacinė kam- 
panija ir triukšminga reklama - jų poreikį skatino ir didžiulė rizika, ku- 
rią prisiėmė Barras organizuodamas tokią nieko nežadančią parodą. 
Tačiau 1935 m. jau buvo išėjusi Irvingo Stone'o vie romancėe knyga 








„Gyvenimo geismas: romanas apie Vincentą van Goghą“, kuri ištrau- 
kė van Goghą iš atgyvenusio avangardo auką supusios užmaršties ir 
surado jam vietą masinėje vaizduotėje. Pusiau beletristine maniera 
Stone'o perpasakota olando gyvenimo istorija nesureikšmino jo „ki- 
toniškumo“, kad, pasinaudojus pasakojimais apie menininko skurdą, 
konfliktą su šeima ir nelaimingą meilę, būtų galima sukurti įvaizdį, 
kuris aiškiai atlieptų Krizės metais žmonių patirtus vargus. Taip ke- 
tvirtajame dešimtmetyje, kai, kapitalistinei ekonomikai išgyvenant 
nuosmukį, daugelis žmonių patyrė kultūrinę ir asmeninę krizę, van 
Gogho - vargšo vaikino, nusipjovusio ausį ir nusižudžiusio vienatvėje 
ir skurde — vardas paplito masinėje (o ne meninėje) apyvartoje. Jo 
istorija daugybei paprastų žmonių tapo jų pačių simboliu. 

Turėdamas unikalią galimybę pasiskolinti didelį skaičių vieno 
menininko kūrinių iš dviejų turtingų kolekcijų, Barras galėjo surengti 
visiškai naujo tipo „modernaus“ menininko kūrybos parodą. Šiai van 
Gogho parodai panaudotas modelis vėliau taps standartu moder- 
niojo meno muziejams visame pasaulyje. Pirmiausia kūriniai buvo 
iškabinti chronologine tvarka, kuri, žiūrovui einant muziejaus salė- 
mis, kūrė įsivaizduojamos menininko gyvenimo kelionės - dešimties 
metų - įspūdį. Tie dešimt metų, nuo 1880 iki 1890 m., trumpos van 
Gogho kūrybinės karjeros metai, čia atstojo ne tik visą jo gyvenimą, 
bet ir patį gyvenimą apskritai. Socialinės ir istorinės sąlygos, dariusios 
įtaką nevientisai van Gogho kūrybai, kuriai iš pradžių buvo būdingas 
savotiškas socialinis realizmas, vėliau iškeistas į koloristinį ir panteis- 
tinį romantizmą, kurį savo ruožtu pakeitė kopijos iš vaizduotės mu- 
ziejaus, liko neatskleistos arba paslėptos pačioje parodos struktūroje, 
kuri veikė kone religinio kelio principu. Jis vedė žiūrovą nuo susidū- 
rimo su tamsa, skurdu, pažeminimu link džiaugsmingo atsivėrimo 
šviesai, spalvai ir dosnios gamtos vaisingumui [...]. 

Naujoviškai išeksponuota van Gogho kūryba, susisiedama, ko 
gero, su misteriškais ankstyvųjų amžių kultais, su jų naudotais labirin- 
tais ir draminiais žemei ir saulei, šviesai ir tamsai skirtais ritualais, XX 
a. ketvirtojo dešimtmečio žiūrovui pateikė šiuolaikišką graikų-krikš- 

čionių ritualų inscenizaciją. Su krikščioniškuoju kontekstu šią dramą 
labiausiai siejo tai, kad ritualinis vyksmas baigėsi kančia. Daugumą 
parodų vengta užbaigti niūriais savinaikos ir savižudybės paženklinto 
Žmogaus gyvenimo pabaigos vaizdais. Aišku, kad tokia pabaiga, toks 
kritimas galėjo būti pernelyg slegiantys ir nuviliantys po viso to saulė- 
grąžų ir kviečių laukų triumfo. Manau, kad simboliška van Gogho par- 
odos, užsibaigiančios mirtimi, trajektorija vakarietiškai publikai buvo 
priimtina ir suprantama dėl to, kad ji asocijavosi su krikščioniškaisiais 
ritualais, kurių ašis - pasiaukojamos mirties, sujungiančios žemiškąjį 
ir amžinąjį gyvenimą, vaizdinys. 

Kita vertus, parodos organizatorius ir MoMA direktorius Alfredas 
H. Barras galėjo pasinaudoti neseniai į anglų kalbą išverstais van 
Gogho laiškais - paties menininko balsu, kuris leido papildyti ar, vei- 
kiau, formuluoti vaizdų reikšmes. Paroda, kurioje išraiška susijungė 
su išpažintimi, atrodė it neginčijamas liudijimas. Ji pasiūlė žiūrovams 
ne vieną identifikacijos būdą - ilgas paties van Gogho žodžių citatas 
jie galėjo naudoti ir kaip orientyrą jo kūriniams suvokti, ir kaip kelio- 
nės per jo kūrybines kančias vadovą. Prilyginus van Goghą Kristaus 
figūrai, su šiuo vaizdiniu buvo galima susitapatinti, o paskui nuo jo 
atsiriboti, mat taip suvokta kankinanti Kristaus mirtis tarsi perkėlė 
šio pasaulio kančias į kitą, šiuo atveju - meno, pasaulį. Šiame tekstų, 
istorijų ir erdvių junginyje van Goghas tapo ir identifikacijos figūra 
kovojusiems su Krize bei kiekvieną asmeniškai palietusiais slegian- 
čiais jos padariniais, ir kankiniu-auka, in extremis kenčiančiu už kitus 
ir galiausiai mirštančiu už tai, kad menas, savo netikroviškumu - arba 
pertekliumi, pasak Aurier, - teikiantis žiūrovams paguodą, gyvuotų 
iki šių dienų. 

Trečiuoju lemiamu tarpsniu van Gogho parodų pobūdis ir unikali 
galimybė įžvelgti jo paveiksluose bei laiškuose įkūnytus psichologi- 
nius graikų-krikščionių religijos modelius taip pat atliepė visuomenės 
poreikius ir jausmus tam tikru istoriniu laikotarpiu. Tikra tarptautinio 
masto masine ikona van Goghas tapo tik po Antrojo pasaulinio karo, 
olandų vyriausybei surengus jo kūrinių parodas svetur kaip padėkos 








sąjungininkams ženklą. Daugelyje šalių, kur vyko van Gogho paro- 
dos, jos padarė didžiulį emocinį poveikį - tik ne meniniais van Gogho 
nuopelnais modernizmui, o kaip drama, pasakojanti apie auką, ir 
kaip gyvenimo bei mirties simbolis. 1947 m. Tate'o galeriją Londone 
aplankė tiek žiūrovų, - apskurusių, prislėgtų, alkanų ir susisielojusių, 
mat, norėdami pamatyti parodą, jie kentė eilėse lietui lyjant, - kad po 
parodos reikėjo keisti muziejaus grindis, pirma laiko sudildytas neti- 
kėtos daugybės kojų. 

Vieno neurotiško, nepatrauklaus, apsėsto ir pretenzingo olando 
gyvenimo įvykiai buvo paversti melodrama ir pateikti, kaip daugelyje 
filmų, neistoriškai ir mitologizuotai sudėliojus jo meną - nuo tamsos 
link šviesos, nuo gyvenimo link mirties. Van Goghas tapo esme XX a. 
legendos, kuri, kaip ir legendos apie Edipą bei kitus antikos herojus, 
gali būti interpretuojama psichoanalitiškai siekiant atskleisti ne psi- 
chologinį asmens savitumą, o kolektyvinius XX a. visuomenės porei- 
kius ir psichologiją. [...] 

1885 m. rugpjūtį šiek tiek pinigų turintis olandas pasiūlė pagy- 
venusiai moteriai papozuoti jo studijoje. Jis priklauso buržua, ji - 
vargingųjų valstiečių klasei. Jis kilęs iš protestantiškos kaimo aukš- 
tuomenės, ji - iš nuskurdusios katalikiškos valstiečių ir darbininkų 
daugumos, kurią protestantiška buržuazija išnaudoja. Kodėl ji priė- 
mė siūlymą? Van Gogho laiškuose nuolat skundžiamasi dėl vietinių 
nenoro jam pozuoti - jie tai darydavo tik dėl pinigų. [...] Ši moteris 
tikriausiai buvo per sena sezoniniams laukų darbams. Pozuoti dėl 
pinigų jai atstojo darbą, kuriam ji buvo laikoma nebetinkama. Taigi 
pinigų turinčiam menininkui sukurti šį piešinį leido jo klasė ir lytis. Tai 
atsispindi paveiksle. 

Vyras priverčia moterį atsistoti tam tikra poza - pasilenkti nusisu- 
kus nuo jo. Nei buržua klasei priklausanti jo motina, nei sesuo nieka- 
da nestovėtų tokia poza, juolab vyro ar pašaliečio akivaizdoje. Nuo 
pat vaikystės buržua moters kūnas buvo drausminamas korseto ir 
negalėjo nei lankstytis, nei kitaip laisvai reikštis. Jis pakluso kostiumo 
dirbtinumui - nukūninto moteriškumo maskaradui. Tuo tarpu moters 

darbininkės kūnas buvo itin kūniškas: drabužis ryškino jo natūralumą 
- rankas, kojas, liemenį, krūtinę, klubus. XIX a. kūnai rodė tiek klasinę, 
tiek lytinę priklausomybę, o darbininkės atveju šios dvi - galios ir ta- 
patybės - tvarkos dažnai kirtosi. Pats faktas, kad kūnas dirba, pavers- 
davo jo moteriškumą neteisėtu. Kaip yra parodęs Freudas tekstuose 
apie savo klasės ir kartos vyrams būdingą meilės psichologiją, buržua 
vyrų fantazija skleidėsi tarpe tarp nesuderinamų damos ir darbinin- 
kės kūnų. Į šį plyšį jie projektavo skausmą, susijusį su jų pačių vyrišku- 
mo formavimusi, ir baudė moters darbininkės kūną, kuris žadino ne- 
rimą keliančius ir asmenybės raidą trikdančius troškimus, vaizduotėje 
tapdamas nevaržomo, gyvuliško seksualumo vieta. 

Atidžiau įsižiūrėjus, kūnas van Gogho piešinyje pavaizduotas ste- 
bėtinai neteisingai. Masyvus, kone milžiniškas, vietomis jis baisiai 
neproporcingas. Su kažkuo panašiu į galvą, šešėlio gožiamu veidu. 
Iš palaidinės nukarusi ranka raumeningu dilbiu netikėtai užsibaigia 
didžiuliu kumščiu. Sprendžiant iš apimties, tai archajinis motinos kū- 
nas, kuris ir ramina, ir čia pat gąsdina mažą vaiką, tačiau yra per di- 
delis, kad šis jį užvaldytų. Rankų, kojų ir sėdmenų piešiniui būdingas 
proporcijų iškraipymas ir perdėjimas dvelkia fetišizmu. Tad čia turė- 
tume kalbėti apie geismą ir jo atsižadėjimą, kai padidintos detalės 
kartu ir traukia žvilgsnį, ir atitraukia dėmesį nuo geidžiamo, o kartu ir 
bauginančio objekto. 

Visą keistumą kuria skirtingi rakursai, kuriais žvilgsniui pristato- 
mas kūnas: akis jį konstruoja apžiūrinėdama. Palyginti su plačiais klu- 
bais ir sėdmenimis, užimančiais beveik pusę piešinio ploto, liemuo 
per daug siauras ir trumpas. Tai reiškia, kad menininkas, piešdamas 
modelį iš viršaus ir iš užpakalio, žiūrėjo tiesiai. Tačiau veidas ir rankos 
pieštos žiūrint iš dešinės. Paskui žiūros taškas keičiasi, ir kojos su pė- 
domis vaizduojamos iš užpakalio ir apačios. Galiausiai pastebime, kad 
sėdmenys, į kuriuos žvelgta tiek iš viršaus, tiek iš apačios, yra dar ir pa- 
sukti, idant sutaptų su piešinio plokštuma ir būtų matomi „iš priekio“. 

Aišku, kad piešinys pateikia ne tikrą kūną, o fiksuoja, kaip kuria- 
mas fiktyvus, fantazminis kūnas. Rankos judesiai užfiksavo žvilgsnio 








kelionę po erdvę, o ne asmenį; objektą, o ne personažą. 

Piešinį sukūrusios rankos palikti ženklai užfiksavo geidžiantį 
žvilgsnį, tam tikri vaizdo sutirštinimai ir iškraipymai (anamorfozė) at- 
skleidžia tikslingą mėgavimąsi kai kuriomis kūno vietomis. Toks ša- 
liškumas reiškia psichinę „investiciją“ į jas, rodo kūno konstravimą iš 
pavienių, bet reikšmingų fragmentų, kurie ir sudaro fantazminį kūną, 
niekada nestovėjusį menininko studijoje. 

Perkeliamas į miglotą reprezentacijos ekraną, įsivaizduojamas 
kūnas buvo permodeliuotas ir suformuotas pagal tuos geismo mo- 
delius, kuriuos teikė XIX a. meninėje kultūroje įsitvirtinę valstietės 
vaizdavimo būdai. Tame pačiame piešinyje buvo užfiksuotos tiek iš 
dailininko, siekusio įsitvirtinti meno pasaulyje, sąmonės, tiek iš tam 
tikro sociopsichinio subjekto, kurį vadiname van Goghu, pasąmonės 
kilusios reikšmės ir impulsai. Tokiu būdu šis kūrinys sujungė keletą 
fantazijos struktūrų - individualų van Gogho ir tam tikram istoriniam 
laikotarpiui būdingą kolektyvinį buržua vyriškumą. 

Taikydami psichoanalizės teorijas platesnei kultūrinių istorijos for- 
mų analizei galime pasitelkti tokį argumentą. Buržuazinėje kultūroje 
kūnas buvo metafora, turinti tam tikras socialines reikšmes. O kūno 
dalys išreiškė pasaulio, kuriame natūraliai dominavo buržuazija, su- 
vokimą. Europietis buržua asocijavosi su galva, jo žmona - su širdi- 
mi, o darbo klasė ir visi kiti žmonės - su apatine kūno dalimi. Iš šio 
fantazminio socialinio kūno išplaukiančius troškimus sureikšmino di- 
delė dalis moderniosios kultūros, kuri buvo apsėsta tiek miesto, tiek 
jo kerinčią, o kartu ir atstumiančią tamsą, nuopuolį ir paslaptingumą 
reprezentavusios prostitutės temų. Skirtingai nuo naujosios miesto 
padugnių, kloakų, purvo ir užpakalinių kiemų simbolikos, kaimas 
ženklino sveiką socialinių varžtų neribojamo seksualinio malonumo 
erdvę, o „gamtos“ prieglobstyje gyvenantys kaimo žmonės asocija- 
vosi su gyvūnija. Tai teikė galimybę fantazuoti apie analinį ir gyvulinį 
seksualinį malonumą neperžengiant visuomenės kontroliuojamos 
ribos, kurią ji brėžė tarp švaros ir purvo, buržua ir prostitutės, - ribos, 
ties kuria sklandžiusius troškimus įkūnijo prostitucijos diskursas, ap- 

sėdęs XIX a. literatūrą, mediciną, policijos raportus ir, žinoma, moder- 
nųjį meną. 

Van Gogho piešinyje valstietės kūnas pavaizduotas be kruopščiai 
atkurtos idiliškos kaimo aplinkos ir naratyvinio konteksto, kurie buvo 
tokie būdingi ir būtini kuriant plačiajai publikai patrauklius ir estetiš- 
kai paveikius kaimo vaizdus XIX a. mene. Būdamas savamokslis, van 
Goghas menkai tesikliovė taisyklėmis, pagal kurias kuriamas menas 
„Sutramdo“ psichikos instinktus, užmaskuodamas juos estetinėmis 
konvencijomis ir tapdamas dviprasmiškų malonumų, kuriuos patir- 
davo buržua vyrai, rydami akimis dirbančių moterų kūnus įsivaiz- 
duojamose pievose, sublimacija. Todėl aš esu linkusi teigti, kad van 
Gogho piešiniai, o šitas - ypač aiškiai, skleiste atskleidžia seksualumo, 
psichiškai maitinusio tokio tipo meninius vaizdinius, struktūrą. 

Iš prigimties kūnas nėra seksualizuotas. Psichoanalizė teigia, kad 
kūnas yra vieta, seksualiniu požiūriu signiikuojama nuolatinio fizinio 
stimuliavimo ir psichinio įsivaizdavimo. Galima sakyti, kad kūnas yra 
fantazijų braižomas seksualumo žemėlapis. Jo topografija sukuriama 
pagal psichinių „investicijų“ pasiskirstymą; šios pamažu kuria įvairias 
erogenines zonas, kol seksualumą traumiškai sukoncentruoja genita- 
lijų srityje, nors visad lieka labiau išsklidusio ir nevaržomo infantilaus 
erotizmo, kurį Freudas vadino polimorfiniu ir perversišku, pėdsakų. 

Sėdmenys, šitaip išryškinti šiame van Gogho piešinyje, buvo ero- 
geninė zona dėl daugybės priežasčių, susijusių su vaikų auginimo 
tvarka XIX a. buržuazinėse šeimose. Čia socialinis pasidalijimas ko- 
reliavo su seksualiniu pasidalijimu. Todėl moteriškumas, su kuriuo 
susidurdavo berniukas, socialiniu požiūriu buvo padalytas į viršutinę 
kūno dalį, širdį ir galvą, kuri buvo susijusi su švaria, bet nutolusia mo- 
tina, ir juslingesnį kūną, priklausiusį auklei ir tarnaitei, kurios, kasdien 
prausdamos, maitindamos ir žaisdamos, glamonėjo vaiko kūną ir 
drauge, žindydamos, o vėliau - guosdamos, atidavė jam savąjį. Bū- 
tent šis proletarinis kūnas žadino prisiminimus apie vaikystėje patir- 
tą intymumą, taip stipriai veikusį buržua berniuko seksualinio kūno 
formavimąsi. 








Tokios tvarkos padariniai suaugusiojo gyvenimui ir seksualumui 
buvo paminėti Freudo veikale,„Apie visuotinį žeminimo polinkį meilės 
srityje“, kuriame jis analizavo atvejus, kai buržua vyrai jausdavo meilę 
tik negalėdami geisti, o geismą patirdavo tik negalėdami mylėti. Kad 
sukeltų geismą, geidžiamas objektas turėjo būti pažemintas ir taip 
išlaikyti atstumą nuo uždrausto incestinio objekto - motinos. Anali- 
nis erotizmas - ne iš esmės žeminanti lytinių santykių forma - buvo 
būdingas socialinių buržuazinio seksualumo santykių specifikai. Vaiz- 
duotėje perkoduotas, analinis erotizmas arba sėdmenų erotizavimas 
reiškė kitų gyvuliško gašlumo suvaržymų įveikimą - fantaziją, itin po- 
puliarią XIX a. literatūroje apie kaimo gyvenimą, kuri su dviguba jėga 
išreiškė buržuazinę svajonę pabėgti nuo kontroliuojamo, reprodukci- 
nio seksualumo tvarkos. Darbo klasės moterų kūnai buvo suplakti su 
gyvulių kūnais, pavyzdžiui, Zola romane „Žemė“. [...] 

1884-1885 m. tarp Niuneno valstiečių gimtajame Brabante su- 
kurti van Gogho darbai ne tik priklausė, bet ir skyrėsi nuo to meto 
meninės tradicijos ir socialinės istorijos, kurių kontekste jie atsirado. 
Pasikartojantys valstietės paveikslai išreiškė ne buržuazinį seksualu- 
mą, pasitelkiantį tyros damos / žmonos ir pažemintos prostitutės opo- 
ziciją, tokią būdingą miestietiškai modernybei; jie veikiau atskleidė 
kitą, ne mažiau vertą dėmesio fantaziją, svyruojančią tarp motinos ir 
valstietės auklės - reikšmingos figūros tiek Theodoro van Gogho, tiek 
Jacobo Freudo arba Vilkažmogio [Sigmundo Freudo aprašyto neuro- 
zės atvejo herojaus - L. D.] namuose. Mūsų analizuojamame piešinyje 
pavaizduotą valstietės moters figūrą reikia suprasti kaip prieštaringų 
ženklų ir reikšmių verpetą. Dydžiu į motiną panašioje figūroje skrupu- 
lingai, iki grotesko išryškinant klasinės priklausomybės ženklus pabrė- 
žiamas skirtumas nuo buržua motinai būdingo kūno. Ji preparuojama 
kiekvienu kreidos, kuria nupieštas paveikslas, brūkštelėjimu, stabtelint 
ties milžiniškais kumščiais, plokščiomis pėdomis ir pro sijono apačią 
žeminamai, tačiau su vaikišku nekaltumu stebeilijantis į sėdynę, kuri, 
keičiantis dailininko žiūros taškui, galop išstatoma, lyg kažkas viršesnis 
žvelgtų į ją iš aukščiau, pažeminimui ir bausmei. 

Klasės ir lyties galios santykiai, kuriuos piešėjas įkūnijo fiktyvio- 
je popieriaus lapo erdvėje, o vyras patyrė socialinėje tikrovėje, už 
brolio pinigus nusipirkęs senos moters laiką ir kūną, leido įvaizdinti 
gyvuliškas fantazijas, bylojančias apie praradimo kančią ir su ja su- 
sijusią agresiją kaip savigynos būdą, gimusias toje psichologinėje ir 
socialinėje aplinkoje, kurioje gyvavo istoriškai specifiniai buržua vyro 
ir darbo klasės moters santykiai. Ten, kur piešiant figūrą ir renkantis 
žiūrėjimo tašką vyrauja klasinės priklausomybės kodai, randasi vie- 
nas kūnas - šiurkščiai žeminamas ir atstumiamas kaip nusenęs, ne- 
padorus, gyvuliškas. Tačiau, nepaisant šio psichinio spaudimo, iškyla 
ir dominuoti ima kitas - monumentalus motinos kūnas, smalsiam, 
geismo kupinam vaikui keliantis ekstazę. 

Šis piešinys išryškina ar veikiau atskleidžia skirtingas konflikto, kurį 
galima pavaizduoti pasitelkus tokią schemą, briaunas. Ikiedipinėms 
fantazijoms apie meilę ir malonumą, kurie asocijuojasi su aukle vals- 
tiete ir jos kūnų, susidūrus su agresyviu, kastracijos baimės persmelk- 
tu edipiniu pasipriešinimu, sukylama prieš to socialinio Kito kūną ir 
kone pasišlykštėjimą keliančią apatinę kūno dalį. Piešinys atskleidžia 
blaškymąsi tarp šių grėsmės ir malonumo, meilės ir agresijos, baimės 
ir geismo impulsų. Juos sąlygojo netolygus, praradimų kupinas vyriš- 
kumo formavimosi procesas, kuriame anuomet dėl socialinio pasis- 
kirstymo auginant vaikus nedalyvavo motinų kūnai. [...] 








Renata Dubinskaitė, „Nuo narcizo iki komunikuotojo: Lietu- 
vos menininkų vaidmenys XX a. paskutinio dešimtmečio video- 
darbuose ir šiuolaikinėje fotografijoje“, in: Pažymėtos teritorijos, 
sudarė Rūta Goštautienė ir Lolita Jablonskienė, Vilnius: Tyto alba, 


2005, p. 77-104. 


[p. 78-83] 

NARCIZAS. Meno teoretikė Rosalinda Krauss, analizuodama dau- 
gybę ankstyvųjų videodarbų, kurie buvo sukurti visiškai uždaroje 
situacijoje, veikiant tik vienam veikėjui — pačiam menininkui — tei- 
gė, kad esminė videomeno priemonė yra narcisizmas. Tuo ji norėjo 
pabrėžti, kad video-kūryba iš esmės skiriasi nuo kitų vizualių menų, 
nes pastaruosiuose priemonėmis laikome kažkokius materialius fak- 
torius, objekto (skulptūros, tapybos ir t.t.) būseną, kuri skiriasi nuo pa- 
ties menininko būvio ir tik pereina per jo intencijas.' O videomenas 
atsiranda iš specifinės menininko psichologinės būsenos. Čia neigia- 
mi bet kokie aš ryšiai su praeitimi, su kitais asmenimis ir daiktais, ir 
santykis užmezgamas tik su antrininku monitoriuje, kuris tėra tik to aš 
perkėlimas. Situacijoje aš-aš kamera yra įrankis, tačiau ne priemonė. 

Pasak sociologo Anthony Giddenso, narcisizmas suponuoja nuola- 
tines asmens tapatumo paieškas, pasitraukimą prie grynai asmeninių 
reikalų, rūpinimąsi vien savo tobulėjimu, autentiškumu.? Ne vienas 
kultūrologas visą XX-ą amžių įvardina „narcisizmo kultūros“ terminu. 
Narcisizmas kaip video priemonė arba kaip esminė video kūrinio atsi- 
radimo priežastis yra aktualus ne tik ankstyviausiems darbams. Savęs 
ar savo kūno stebėjimas, savianalizė, bandymas vaizdiniais artiku- 
liuoti, formuluoti, kas esu aš, įvaizdinti ir tokiu būdu įsteigti savo bu- 
vimą, vis dar yra vienas svarbesnių menininkų rūpesčių. Šiuolaikinės 


1 R. Krauss, „Video: The Aesthetics of Narcissism“, in: October 1, 1976, Nr. 19, p. 51. 

2 Ibid., p. 55 

3 A. Giddens, Modernybė ir asmens tapatumas: Asmuo ir visuomenė vėlyvosios 
modernybės amžiuje, Vilnius: Pradai, 2000, p. 218. 

fotografijos auto-portretiniai darbai atspindi tokią pat problematiką 
ir gali būti analizuojami lygiagrečiai su narcistiniais videofilmais. 
Narcistinė kūryba interpretuojama remiantis psichoanalizės su- 
problemintu kūno ir atvaizdo santykiu. Vizualinės kultūros analizė- 
je jau įsigalėjo Jacgues'o Lacano „veidrodžio stadijos“ teorija. Pasak 
J. Lacano, veidrodžio stadija yra tokia raidos pakopa, kada kūdikis at- 
pažįsta atvaizdą veidrodyje kaip save (kūdikiai tai sugeba maždaug 
nuo šeštojo gyvenimo Mėnesio). Iki tol jis nesuvokia savęs kaip vi- 
sumos. Tačiau veidrodinis savęs identifikavimo procesas nulemia 
pamatinį, neišvengiamą subjekto skilimą, nes jo kaip vientiso subjek- 
to vaizdinys suteikiamas jam tik išorėje. Pasak Kajos Silverman, „vei- 
drodžio stadijos“ metu vaikas visiškai atskiria save ir kitą, o tuo pačiu 
— suvokia save kaip kitą. Pažinti save per išorinį vaizdą reiškia būti 
apibrėžtam per susvetimėjimą sau, per susitapatinimą su Kito žvilgs- 
niu.“ Įsivaizduojamoje plotmėje ego susikuria savo iliuzinį vaizdinį, 
o atvaizdas tampa tarsi ego idealu, kurio jis trokšta ir kuriam pavydi 
jo pilnumo. J. Lacanas tai vadina „pirmapradžio pavydo drama“ arba 
„pirmapradžiu narcisizmu“. Tik atsispindėdamas Kito žvilgsnyje (vei- 
drodžio akyje) subjektas įgyja vientisumo ir tapatumo pojūtį. Dėl šių 
priežasčių vientiso kūno įvaizdžio stabilumas visada yra nepatikimas. 
Elisabetha Grosz pabrėžia, kad jis negali būti priimtas kaip pasiektas 
faktas, reikalinga jį nuolatos atnaujinti tam, kad galėtume suvokti 
save kaip subjektą, atskirti nuo objektų, priimti valingą veiksmą. Ki- 
taip vientisos kūno schemos dezintegracija įmeta subjektą į iki-įsi- 


4 Pasak Paulio Valery, fenomenologinis, patiriamas kūnas, neturintis įsivaizdavimo 
apie savo kūno išbaigtą formą, nežino, kaip susijusios jo kūno dalys, be atvaizdo 
kūnas yra tik nepažįstama, asimetriška erdvė: „Aš negaliu įsivaizduoti erdvinių 
savo kelio ir nugaros santykių, mano kairioji ranka nieko nežino apie dešiniąją, 
todėl viena ranka paimti kitą reiškia paimti ką nors, kas nėra aš“. Žr. P. Valery, „Some 
Simple Reflections on the Body“, in: Fragments for a History of the Human Body,d. 2, 
redaktoriai M. Feher, R. Naddaff, Tazi, New York: Zone 1990, p. 399. 

5 Lacan, Ecrits, London: W. W. Norton and Company, 1977, p. 4. 
6 K. Silverman, „The Subject“, in: Visual Culture: the Reader, redaktoriai J. Evans, 
S. Hali, London: Thousand Oaks, New Delhi: SAGE Publications, 1999, p. 344. 








vaizduojamą realybę, sritį, „apgyvendintą“ psichozių. Tokiu atveju su- 
bjekto autonomiškumas žlunga — jis iškeičiamas į fantazijas, jog yra 
kontroliuojamas iš išorės, taip kuriant fragmentavimo vaizdinius? 

Taigi narcistinė kūryba atspindi esminę, neišvengiamą subjekto/ 
menininko tapatumo stoką. Ji svyruoja tarp dviejų priešingų galimy- 
bių -fragmentacijos, skilimo, savęs praradimo vaizdinių ir iliuzinio as- 
mens vientisumo, tapatumo, rišlumo kūrimo. 

Radikaliausia savo kūno fragmentacija nuolat regima Svajonės 
ir Pauliaus Stanikų fotografijose, kurių modeliai dažnai būna patys 
menininkai. Kai kuriuose jų darbuose kūnas yra ne tik suskaidytas. 
Pritaikant minėtą E. Grosz mintį, Stanikų fotografijose vientiso kūno 
vaizdinio neišlaikymas (atmetimas) sviedžia asmenį į psichozių sritį - 
ten, kur jį sunaikina prie varta, žaizda, erotizmas, mirtis. Žaisdami šiuo 
netapatumu sau, nuolat provokuodami „aš“ sunaikinimo vaizdinius 
Stanikai elgiasi tam tikra prasme antinarcistiškai, nes narcizas trokš- 
ta regėti patį save, savo vientisą atvaizdą, apoloniškai aiškią formą, 
o ne dionisišką niekieno kūną, kuriame „aš“ žlunga. Tačiau vis dėlto 
narcisizmas yra būdingas jų kūrybai. Stanikai per visą dešimtmetį 
nuosekliai tęsia savęs fotografavimo liniją, kuri dešimtmečio pabai- 
goje įgyja ir narcizui būdingesnių savęs stebėjimo, tyrinėjimo, regis- 
travimo bruožų (pvz., „Juodasis Paryžius“, 2003). Įvaizdintas „aš“ įgyja 
apčiuopiamą, artikuliuotą egzistencijos pavidalą, kuriuo mes sau įro- 
dome esantys ir vientisi. 

Kitas ryškus fragmentuoto narcistinio autoportreto pavyzdys — 
Jurgos Barilaitės skaidrių projekcija „Baimės ministerija“ (1999). Auto- 
portretinė fotografija yra ir fotomenininkės Violetos Bubelytės etike- 
tė. Kūno vientisumas arba jo padalijimas, susidvejinimai - visos šios 
būklės nekeičiant strategijos tyrinėjamos nuo dešimtmečio pradžios 
iki dabar. Taip autoportretinė fotografija tampa ir chronologine prie- 


7 E. Grosz, Volatile Bodies: Toward a Corporeal Feminism, Bloomington and 
Indianapolis, Indiana University Press, 1994, p. 43. 

mone, fiksuojančia kūno pokyčius laike, atvaizdo biografinę raidą. 

Vienas naujesnių Valdo Ozarinsko videodarbų Dy Range (2002) 
sukurtas narcizui tipiškoje uždaroje „aš-kamera“ situacijoje. Viena ver- 
tus, darbą galima būtų interpretuoti tiesiogiai - menininkas su ka- 
mera racionaliai tyrinėja savo atvaizdą, elgesį, nesąmoningą rankos 
judesį, tokiu būdu siekdamas save kontroliuoti — taip atvaizdas su- 
vokiamas kaip savęs įvaldymo priemonė. Tačiau čia panaudota ano- 
niminė stebėjimo kamera, automatinis kontrolės instrumentas, kuris 
menininkui judant tarsi gyvas pats keičia rakursus. Toks menininko 
ir jo atvaizdo tarpininkas pabrėžia to atvaizdo svetimumą, atvaizdo 
nepriklausymą asmeniui, tai atvaizdas-išdavikas, atvaizdas-įkaltis, at- 
vaizdas kitiems. 

Narcizas neišsitenka vien įtampos lauke tarp „aš“ ir atvaizdo. Narci- 
zui rūpi jo tapatumas iš esmės, o, pasak A. Giddenso, asmens tapatu- 
mas yra tai, „ką reikia rutiniškai kurti ir palaikyti refleksyvioje individo 


zu 


veikloje“, tai „aš“, kaip jį refleksyviai supranta asmuo, remdamasis savo 
biografija, kaip sugeba vartoti „aš“ besikeičiančiuose kontekstuose ir 
tęsti vientisą naratyvą.š Tai pasakojimas apie save, ištraukiantis gy- 
venimo faktus iš laiko ir patirčių chaoso į vientisą, logišką, įžodintą 
(įvaizdintą) istoriją, kurioje asmuo save suvokia, save kuria ir prista- 
to kitiems. Lietuvos videomene yra ne vienas ryškus dienoraštinės/ 
autobiografinės kūrybos pavyzdys. Vienas ankstyvesniųjų - Karlos 
Gruodis videofilmas „Neįvardinti prisiminimai“ (1995) - trauminis 
sugrįžimas į vaikystę, mėginant užkamšyti savo gyvenimo projekto 
spragas, pasenusio kūno kančiomis kompensuoti neįgyvendintas 
vizijas. Evaldo Janso darbas „Stenogramos“ (2001) - tipiškai dieno- 
raštinis, derinantis tekstines ir vaizdines savęs ir aplinkos refleksijas. 
Gintaro Makarevičiaus video „Upė“ (1999) fiksuoja menininką pievo- 
je prie upės, kur jis valgo, braido vandenyje, skaito savo dienoraštį, 
prisimindamas kai kuriuos sudėtingus biografijos periodus. Autorius 


8 A. Giddens, op. cit., p. 73. 








atveria giliausias krizes, nusivylimus, nepajėgumą kontroliuoti savo 
gyvenimo. Kamera suteikia papildomą savęs artikuliavimo galimybę, 
kurios negali duoti dienoraštis. Kamera savianalizę išviešina, tačiau 
šis viešumas gali būti suvokiamas kaip terapinis viešumas, simbolinis 
dalijimasis ant subjekto pečių gulančia našta, savo išgyvenimų atitoli- 
nimas paverčiant juos virtualia, menine realybe. Abiem autoriams bū- 
dinga „meno su gyvenimu“ paradigma, kuri metaforiškai pateikiamą, 
tiesiog reprezentuojamą subjekto problemą paverčia tikrovės dalimi 
ir atskleidžia pačios kūrybos vaidmenį „aš“ konstravimo procese. Me- 
notyrininkė Erika Grigoravičienė, apibendrindama G. Makarevičiaus 
ir E. Janso savianalitinius darbus, jų esminiu principu laiko subversijos 
terapiją, kai silpnumas paverčiamas privalumu, vaizdo kameromis fik- 
suojant ir reprodukuojant nemalonius kasdienio gyvenimo momen- 
tus.? E. Jansas filmuoja save kaip auką ar pasyvų, paklusnų pilietį dar 
keliuose darbuose - „Aš netelpu į tramdomąsias priemones“ (2000) 
ir „Biurokratinė trilogija“ (2001). Tačiau pabrėžtinas E. Janso pozicijos 
pasyvumas paradoksaliu būdu formuluoja paveikų kritinį pranešimą 
- tokia pozicija yra simptomiška 10-ojo dešimtmečio antrosios pusės 
menininkui antiherojui. Kamera tampa ir savotišku ginklu prieš kitus 
- disciplinuojančius, kontroliuojančius anonimus, - ir priemone savai 
istorijai formuluoti. E. Janso ir G. Makarevičiaus asmeninei pozicijai 
apibendrinti tinka ir menotyrininko Kasparso Vanagso terminas „ana- 
pus biografinio projekto“, kuriuo jis apibudina sąmoningai prisiimtą 
nevykėlio statusą. Nė vienas iš menininkų nesiima aktyvios pozicijos, 
neanalizuoja savo tikslų, nemąsto apie save ateityje, jų pasyvi reflek- 
sija nukreipta j praeities nesėkmes ir dabartinį momentinį būvį. Jie 
įkūnija nuoseklų viliojančių biografinio projekto perspektyvų atsisa- 
kymą, tačiau, anot K. Vanagso, „savo vizualiu įvaizdžiu nevykėliai ma- 
nifestuoja ne tik, kaip sakoma, savo asmeninį žlugimą arba nenorą 


9 E. Grigoravičienė, Antropologinės 7-10 dešimtmečio Lietuvos dailės dimensijos, 
daktaro disertacija, Vilnius: Vilniaus dailės akademija, 2001, p. 70. 

būti sėkmingiems, o tai, reikia pridurti, yra akivaizdžiai dirbtina. Nau- 
jasis įvaizdis iliustruoja pačios vartotojų visuomenės kaip nevykusios 
suvokimą.'* Taigi E. Jansas ir G. Makarevičius įkūnija savotišką opozi- 
ciją „normaliam“ subjekto refleksyviam projektui. Jų tapatumui netin- 
ka konstravimo sąvoka. Savo tapatumo artikuliavimą jie patiki pačiai 
meninei praktikai ir vaizdą fiksuojančioms priemonėms. 

Menininko prisiimta sąmoningo pasyvumo pozicija ir kameros 
teikiamos galimybės konstruoja naują autoportreto tipą. Atsiranda 
netiesioginis (nerodantis paties autoriaus) autoportretas, kurį galima 
pavadinti fenomenologiniu. Tokio autoportreto prielaidos apsvars- 
tytos Jeano-Luco Godard'o kinematografinėje koncepcijoje (filmus, 
kuriuose tyrinėjo patį save, jis ėmė kurti 1994-aisiais). Pasak J. L. 
Godard'o, menininko autoportretas turi rodyti ne patį menininką, o 
tai, ką jis gauna, suvokia, pastebi. Taip formuluojama autoriaus gavė- 
jo koncepcija, nes J. L. Godard'as perima Martino Heideggerio suvo- 
kimą apie duotybę, kuri yra įrašyta pačioje vokiečių kalboje. Vietoj „tai 
yra“ arba „esama“ vokiečiai sako es gibt. Tiesiogiai verčiant šie žodžiai 
reikštų „tai duota“ arba „duodama“. Taigi menininkas ne pats kažką iš 
aplinkos pasiima percepcijos būdu, o pati aplinka suteikia jam save 
kaip dovaną per subjekto percepcijos sugebėjimus. Tai, kas matoma, 
yra anksčiau už matantįjį, todėl ir pats matantysis atsiranda iš to, ką 
mato: „regimas pasaulis ne tik duoda save jam [subjektui], bet ir duo- 
da jį sau“."" Autoriaus gavėjo pozicija yra išskirtinė savo pasyvumu: 
atrodo, kad menininkas apskritai nieko nedaro, tik leidžia kamerai 
sekti jo akių kryptį. Ši strategija būdinga daugeliui E. Janso darbų, kur 
įteisinamas visiškas filmavimo natūralizmas, kamerai susitapatinant 
su menininko judesiais, kartu kratantis ir siūbuojant. Grynu fenome- 
nologiniu autoportretu galima vadinti E. Janso videodarbą „Kelias 
namo“ (2000), kur fiksuojama apgirtusio autoriaus kelionė iš baro 


10 K. Vanags, „On the Biographic Project“, in: Mare Arcticum: The Baltic Art Magazine, 
Issue 1 [6], 2000, p. 41. 
11 K. Silverman,,„The Author as Receiver“, in: October 96, 2001 pavasaris, p. 29. 








į namus. Menininkui beveik nededant jokių pastangų, kamera pati 
sukuria išraiškingą savo šeimininko portretą jo paties nefilmuodama. 
Kameros padėtis ir judesiai atskleidžia menininko fizinę būklę, aplin- 
ka ir jos garsai parodo jo mėgstamų vietų specifiką ir t.t. Tai savotiška 
narcizo evoliucija, pasitraukimas nuo gryno atvaizdo problemos į „aš“, 
suvokiamą kontekste. Fenomenologinis autoportretas piešiamas ir 
Lauros Stasiulytės darbe „Kasdienė kalba“ (2000), kuriame ji filmuoja 
paprastą savo dieną, prasidedančią vaikščiojant su šunimi ir pasibai- 
giančią apsiperkant parduotuvėje. Kamera susitapatina su meninin- 
kės akimi ir tampa jos pakaitalu. Mes suvokiame menininką per tai, 
ką kamera perduoda mums apie jo akiratį ir žvilgsnius. Narcizas kuria 
apie save, kad suvoktų save kaip visumą ir sudėliotų nuoseklią savo 
istoriją. Pasak Sigmundo Freudo, narcisizmas yra ego-libido - būsena, 
į kurią kas naktį grįžtame miegodami. Savęs įreikšminimas, įvaizdini- 
mas, įpasakojimas kaip ir ego-libido yra būtinas, kad galėtum kalbėti 
apie kažkokį,„aš“, kuriuo kreipiesi į kitus ir aplinką, kad būtum pajėgus 
objektiniam-libido - santykiui, meilei. Narcistiniuose darbuose labiau- 
siai išryškėja meno ir gyvenimo sąryšis, menas kaip savotiška autote- 
rapinė priemonė. 

Interpretacijos gairės 


Adomas Galdikas, Motina su vaiku, dro- 
bė, aliejus, 1930, LDM, (in: Jolita Mulevičiūtė, 
Modernizmo link. Dailės gyvenimas Lietuvos Res- 
publikoje 1918-1940, Kaunas: NMKČDM, 2001, 
115 pav. p. 137) 

Motinos glėbyje įsikūręs vaikas, jo kojos 
skęsta plačiame motinos skraite, jos tvirta 
ranka globia vaiko pečius ir glaudžia galvą 
prie krūtinės, ji nusigręžusi, jos veidas švie- 
siuose vaiko plaukuose. Abiejų veidai tik 
numanomi, abu tarsi vienas kūnas - saugus 
ir sauganti paveikslo tikrovės plotmėje. Su- 
grįžimo palaimą trikdo trečioji ranka ir už 
paveikslo rėmo vos kyšantis jos savininko 
siluetas. Trečioji ranka liečia motinos plaštaką, galbūt tuoj ją ims ir 
nukels nuo vaiko pečių, nes tikrovės saugumas laikinas, jį pakeis įsi- 
vaizdavimo iliuzijos. Ar tai motinystė? O gal susigūžęs vaikas glėbyje 
- tai id, motinos figūra - visa apimantis ego, o vaiko siluetas ir ranka 
- superego, kaltės ir sąžinės, reprezentacija? 





Šv. Pranciškaus legenda, sienų tapyba Vil- 
niaus bernardinų vienuolyno koridoriuje, 
XVI ir XVII a. sandūra, (in: Rūta Janonienė, 
Bernardinų bažnyčia ir konventas Vilniuje, Vilnius: 
Aidai, 2010, 3.11 pav, p. 150) 

Scena įkomponuota į pilko kontūro rėmi- 
namą pusapskritę arką, joje vaizduojami du 
siužetai, programiškai atspindintys kristolo- 
ginį ir marijinį pranciškonų pamaldumą: šv. 
Pranciškaus malda prie krucifikso ir šv. Pran- 
ciškaus malda prie koplytėlės su Švč. Mer- 

gelės Marijos statula. Psichoanalizės požiūriu įdomi maldos Kristui 
scena, kurioje vaizduojama, kaip Nukryžiuotasis viena ranka apglė- 
bia besimeldžiantį Pranciškų. Toks vaizdavimas itin paplitęs vėlyvųjų 
viduramžių dailėje - tai Pigmaliono mito įvaizdinimas, kai malda ir 
artumo troškimas atgaivina žmogaus rankomis padirbtą statulą. Ber- 
nardinų vienuolyno architektūros kontekste svarbu, kad su bernardi- 
nų abitu vilkinčiu šv. Pranciškumi, it su atspindžiu veidrodyje, galėjo 
tapatintis broliai bernardinai. 


Robertas Antinis, jaun., Puskalnis, 2009, plienas, žemė, velėna, 
Vilnius 

Psichikos skilimas — 
tai vienas kitam prieš- 
taraujantys ego spren- 
dimai, kurių  rezul- 
tatas —- asmenybės 
sutrikimas,  gręsiantis 
schizofrenija. Gamtos 
dėsniams  prieštarau- 
jantis žemės menas 
- be remiančių plieno 
konstrukcijų Lietuvos 
sąlygomis puskalnis 
neįmanomas. Akade- 
mistinei Meno sam- 
pratai prieštaraujantis 
kūrinys - neskirtas pagražinti ar patikti, bet provokuoti. Matomas it 
kupstas pro A. Goštauto gatve važiuojančio automobilio langus (ši 
gatvė neskirta pėstiesiems), Puskalnis pasirodo tik einantiems Neries 
krantine. Trūkstama antroji pusė ir šio trūkumo atspindys upės van- 
denyje, it išstumtas, bet retkarčiais matomas id gaivalas. Skilimas - 
atveria plyšį mąstymui, antrosios Puskalnio dalies interpretacija gali 
tapti kalbėjimo terapija meno lauke. 

Giedrės Mickūnaitės nuotrauka, 2011 














Giedrės Mickūnaitės nuotraukos, 2009 

ŽviLGSNIO TEORIJA 


Žvilgsnio teorija 


GiEDRĖ MiCKŪNAITĖ 


- kur dedas, nepasiekę tikslo, vyrų ir moterų žvilgsniai?* 


Rega - svarbiausia vaizdinio suvokimo juslė, todėl klausimai apie 
matymo būdus ir, žinoma, jų kaitą, žvilgsnio raiškas, galias ir negalias 
yra nuolatinė, nors ne nuolatos reflektuojama, dailėtyros praktikų da- 
lis. Žvilgsnio teorija yra dailėtyros ir jos vedinio vizualiosios kultūros 
studijų konstruktas, derinantis vaizdinio suvokimo, antropologijos, 
komunikacijos ir psichoanalizės prieigas. Esminis postūmis žvilgs- 
nio teorijai susiformuoti buvo Jacgues'o Lacano psichoanalizė, o 
žvilgsnio sampratas aktualizavo XX a. 8-ojo ir 9-ojo dešimtmečių 
poststruktūralistų mintis, paskatinusi humanistus atsigręžti į vi- 
zualumą. Vizualiosios kultūros studijos - vienas šio posūkio pro- 
duktų. Žvilgsnio / žiūrovo / regimosios patirties tyrimai yra dai- 
lės istorijos kasdiena. Vis dėlto būtent vizualumo tyrimai pasiūlė 
mokslinę, nors aiškios apibrėžties stokojančią, žvilgsnio sampratą. 

Žvilgsnio studijų pradžia laikoma Aloiso Rieglio (1858-1905) su- 
formuluota optinio ir haptinio meno skirtis*. Ją XIX ir XX a. sandūros 
eksperimentinės ir geštaltinės psichologijos atstovai ne tik patiksli- Formos ir 
no, bet ir hierarchiškai suskirstė, regos juslę susiedami su mąstymu, stiliaus teorija 


* Alfonsas Andriuškevičius, Vėlyvieji tekstai, Vilnius: Apostrofa, 2010, p. 120. 

1 Šiandienė dailėtyra neredukuoja dailės iki regimosios patirties, o vaizdinės raiškos 
neanalizuoja tik vizualiosios kultūros plotmėje. Embleminiu optinės ir haptinės 
patirties pavyzdžiu laikomi Lasko olos piešiniai, kuriuose, be vaizduojamų figūrų, 
matyti ir jas kūrusių rankų žymės. 

dvasia ir vaizduote, o lytėjimą palikdami kasdienių poreikių tenkini- 
mo plotmei. Susidomėjimas rega ir jai priskiriamas intelektualumas 
tiesiogiai veikė dailę ir, visų pirma, reiškėsi impresionizmo ir simbo- 
lizmo srovėse. Tačiau mėgaujantis optinėmis vaizdo savybėmis tarsi 
buvo užmirštas pats žiūrovas. Ši klaida ištaisyta regos sąvoką pakeitus 
žvilgsniu, neįmanomu be žiūrovo. Taigi, žvilgsnis yra vienas iš ben- 
dravimo būdų, kūno gestas, susiejantis žiūrovą, jo matymo objektą ir 
numatantis grįžtamąjį ryšį. Komunikacinė žvilgsnio prigimtis domino 
vokiečių ekspresionistus ir ankstyvuosius kinemotografus, plėtoju- 
sius grėsmingo ar hipnotizuojančio žvilgsnio temas. Tačiau tik XX a. 
antrojoje pusėje žiūra įėjo į antropologinę prieigą pasirinkusių dailė- 
tyrininkų istorinių tyrimų darbotvarkę*. Būtent šios studijos žvilgsnio 
teorijai suteikė istoriškumo dimensiją. 

Vakarų kultūrai regėjimo pilnatvė yra egzistencinė prielaida, 
kylanti iš regimos ir reginčios antikinės tradicijos ir jos jungties 
su neregimu hebrajų Biblijos dievu. Antikos dailėje žvilgsnis tapo 
gyvybės išraiška: statiškuose, alsavimo perteikti negalinčiuose 
meno kūriniuose atmerktos akys liudijo, kad pavaizduota figūra 
regi, vadinasi, yra gyva; užmerktos akys - mirties, glaudžiai sie- 
tos su miegu, išraiška. Interpretuojant Šventąjį Raštą žvilgsnio 
teorijos kontekste, svarbiausias rojaus ir žemės skirtumas - tai, 
jog rojuje žmogus galėjo matyti dievą. Kultūriškai dievo regėjimo 
- teofanijos - patirtį įteisino Mozės paveikslas Išėjimo knygoje: 
po susitikimo su dievu pranašo veidas švytėjęs. Krikščioniškosios 
tradicijos ir dailės pagrindas - įsikūnijęs, tai yra žemėje gyvenęs ir 
žmonių regėtas, dievo sūnus Jėzus Kristus. Regimoji dievo patirtis 
formavo krikščioniškąją kultūros tradiciją ir jos nevienareikšmišką 
santykį su atvaizdu. Iš Antikos paveldėtą krikščioniškų atvaizdų 


2 Išsami chronologinė apžvalga pateikta straipsnių rinkinyje Visuality before and 
beyond the Renaissance: Seeing as Others Saw, sudarė Robert S. Nelson, (ser. 
Cambridge Studies in New Art History and Criticism), Cambridge: Cambridge 
University Press, 2000. 








kultą skausmingai paveikė bizantiškoji ikonomachija (apie 726- 
730-787 ir 815-843), atskleidusi vaizdo galią viduramžių žmo- 
gaus sąmonei. Ikonoklastų traktatų beveik neišlikę, todėl sunku 
įvardyti jų pozicijas dėl vizualumo apskritai, ne tik figūratyvaus 
vaizdo. Tai, jog ikonoklastai neatsisakė puošybos, verčia manyti, 
kad jie neatsisakė ir vaizdinės patirties, tačiau, panašiai kaip ir XX 
a. abstrakcionistai, ieškojo į mąstymą ir vaizduotę apeliuojančios 
vaizdinės raiškos. Ikonodulų pergalė reiškė ne tik vaizdavimo ir 
atvaizdų gerbimo tradicijos sugrąžinimą, bet ir įtvirtino griežtes- 
nę vaizdo ir vaizduotės priklausomybę, kurios produktas religinė- 
je stačiatikių dailėje - vaizdavimo kanonas. Kanoniški atvaizdai 
tapo vienu iš įrankių stačiatikybei skleisti ir įtvirtinti, nes regimoji 
patirtis, vaizdai, yra ne tik vaizduotės šaltinis, bet ir jos valdymo 
priemonė. Šiandienė tokia praktika - filmų, TV laidų ar parodų 
žiūrovų skirstymas į amžiaus grupes, siekiant apsaugoti nebran- 
džią vaizduotę nuo vaizdinių stimulų ir iš jų kylančių veiksmų. 
Stačiatikybė pasitelkė atvaizdą kaip svarbiausią įrankį vaiz- 
duotei formuoti ir kontroliuoti, o viduramžių katalikybė kliovėsi 
kompensacinėmis regos funkcijomis. 1215 m. įvykęs IV Laterano 
Visuotinis Bažnyčios susirinkimas priėmė transubstanciacijos do- 
gmą, reglamentuojančią eucharistijos - duonos ir vyno virsmo 
Kristaus kūnu ir krauju per konsekraciją - naudojimą mišiose. 
Dogma įvedė liturgijos pokyčius, eucharistijos dalijimas tikin- 
tiesiems buvo apribotas iki vieno karto per metus, kitu laiku ti- 
kintieji tik stebėdavo aukojimą atliekantį kunigą*. Liturgijos pa- 
keitimas hierarchiškai išskyrė regos juslę: ankstesnis komunijos 
priėmimas, patirtas skoniu ir lyta, tapo regima praktika, o rega 


3 Plačiau žr.: Simona Makselienė, „Ikonomachijos sąjūdis“, in: Idem, Intelektualinis 
vėlyvosios Bizantijos gyvenimas, (ser. Bibliotheca Orientalia et Comparativa), t. X, 
Vilnius: KFMI, 2007, p. 36-46. 

4 Susirinkimo nutarimų įtaka dailei apibendrinta: The Oxford History of Western Art, 
sudarė Martin Kemp, Oxford: Oxford University Press, 2000, p. 138-139. 

iškilo virš kitų juslių tapdama jų pakaitu. Vėlyvųjų viduramžių 
dvasinio gyvenimo aprašuose gausu paminėjimų, kai žiūrint į 
atvaizdą sužadinami neregimieji pojūčiai. Pavyzdžiui, žvelgiant į 
Nukryžiuotąjį pajuntamas kraujo skonis, meldžiantis priešais Švč. 
Mergelės Marijos atvaizdą pajaučiamas jos globojantis prisilieti- 
mas ar akistatoje su šventosiomis relikvijomis girdimi angelų bal- 
sai3. Vizionieriškos patirtys buvo įvaizdintos dailėje ir tapo naujais 
ikonografijos šaltiniais. Regos evoliucija laikoma viena esminių 
paskatų atsirasti vėlyvųjų viduramžių devotio moderna sąjūdžiui 
dailėje“. Tada kūrinių užsakovai imti vaizduoti šventųjų aplinkoje, 
taip įvaizdinant bendravimo su šventaisiais idėją ir ją paverčiant 
regimąja tikrove?. Kita vertus, šie pokyčiai paskatino kitų juslių 
subordinaciją regai, taip pat atsirado juslių hierarchija (ir socia- 
linė). Istoriniams vaizdo ir žiūrovo santykiams apibūdinti puikiai 
tinka Lacano pateikti konceptai: žiūrovas kaip vaizdo subjektas 
ir asmenybės raidos veidrodžio stadija. Vis dėlto įdomu, kad bū- 
tent istorinė regos evoliucija suformavo žiūros praktikas ir įga- 
lino psichoanalitikus konstatuoti regimosios patirties viršenybę. 
Juk skaitant Lacaną paraidžiui galima padaryti išvadą, kad nuo 
gimimo aklų žmonių vystymasis neturi įsivaizduojamos plotmės, 
vadinasi, nepatiria „aš“ iliuzijos ir savo kitoniškumo. 

Nepaisant skirtingų istorinių patirčių, žvilgsnio terminas hu- 
manistikoje imtas vartoti tik XX a. antrojoje pusėje. Žvilgsnio ta- 
pimas kritinio mąstymo sąvoka ir akademinių interesų dalimi sie- 
tinas su Jeano Paulo Sartre'o (1905-1980) Būtimi ir nieku (1956)* 


5 Žr. pvz.: Mary Carruthers, „Sweetness“, in: Speculum, 2006, t. 81, P. 999-1013. 

6 Sąjūdį plačioje kultūros panoramoje aptaria Johan Huizinga, Viduramžių ruduo, 
vertė Antanas Gailius, Vilnius: Amžius, 1996. 

7 Žr. pvz.: Laura D.„Gelfand ir Walter S. Gibson, Surrogate Selves: The „Rolin 
Madona“ and the Late-Medieval Devotional Portrait“, in: Simiolus: Netherlands 
Ouarterly for the History of Art, 2002, t. 29, Nr. 3/4, p.119-138. 

8 Jean-Paul Sartre, Lėtre et le nėant: essai dontologie phėnomėnologigue, Paris: 
Gallimard, 1994. 








ir Michelio Foucault (1926-1984) panoptikono konstruktu, apra- 
šytu veikale Disciplinuoti ir bausti: kalėjimo gimimas (197 5)*. Pasak 
šių autorių, žvilgsnis yra ir galios raiška, ir galios įrankis (šios sam- 
pratos istoriškumą ir archaiškumą puikiai iliustruoja nuo piktos 
akies saugantys amuletai bei gausybė pasakojimų apie nužiūrėji- 
mą). Abu veikalus sieja okulofobija, kurią ypač išryškina nerimas, 
kad esi stebimas. Nematomas, bet kitomis juslėmis, dažniausiai 
klausa, patiriamas stebėtojas yra grėsmingas, o jei grėsmingas, 
vadinasi, galingas. Šios okulofobinės nuostatos suformavo žvilgs- 
nio kaip galios, geismo ir manipuliacijų įrankio diskursus. 
Dailėtyrai svarbūs Maurice'o Merleau-Ponty (1908-1961) dar- 
bai, jo mąstymas apie tapybą kaip nebylią kalbą“* ir šiuos tekstus 
interpretavusio Lacano įžvalgos. Prie anksčiau išsakytų teiginių apie 
žvilgsnio galią arba patirties šaltinį, Lacanas prideda gebėjimą regi- 
mąją patirtį versti mąstomu vaizdu ir žiūrovo bei žvilgsnio subjekto 
sampratas. Regėjimas yra esminė reginčio žmogaus buvimo pasau- 
lyje sąlyga ir savybė, regintis ir regimas žmogus yra žvilgsnio teorijos 
išeities pozicija ir dailės, vadinasi ir dailėtyros, egzistavimo sąlyga. 
Žvilgsnio teorijos prieigą pasirinkę autoriai ją papildo savo ideologi- 
nėmis nuostatomis. Antai situacionistas Guy Debord'as (1931-1994) 
manifestiniame veikale Spektaklio visuomenė (1967) marksistiškai 
išskleidžia galios, geismo, fetišistinės žiūros bei vartojimo plotmes. 
Žvilgsnio teorijos ir feminizmo principų jungtis yra įtakingos Lauros 
Mulvey (g. 1941) studijos Vizualinis malonumas ir pasakojamasis ki- 


9 Michel Foucault, Surveiller et punir: naissance de la primon, Paris: Gallimard, 1975; 
vertimas į lietuvių k.: Disciplinuoti ir bausti: kalėjimo gimimas, vertė Marius Daškus, 
(ser. ALK), Vilnius: Baltos lankos, 1998. 

10 Maurice Merleau-Ponty, Lil et Iesprit. Paris: Gallimard, 1961; vertimas į lietuvių 
k.: Akis ir dvasia, vertė Arūnas Sverdiolas, (ser. Idėjos), Vilnius: Baltos lankos, 2005; 
po autoriaus mirties išleista Le Visible et Vinvisible, suivi de notes de travail, sudarė 
Claude Lefort. Paris: Gallimard, 1964. 

11 Guy Debord, La Sociėtė du spectacle, Paris: Buchet/Chastel, 1967; vertimas į 
lietuvių k.: Spektaklio visuomenė, vertė Dainius Gintalas, Kaunas: Kitos knygos, 
2006. 

nas (1975)'* pagrindas. Remdamasi kino pavyzdžiais Mulvey pristato 
tris esminius žiūrėjimo būdus: 1) skopofilinį, kai į ekrane pasirodantį 
žmogų žiūrima kaip į seksualiai patrauklų objektą; 2) narcisistinį, kai 
mintyse susitapatinama su ekrane matomu žmogumi; 3) žvilgsnį kaip 
galios įrankį. Pasak Mulvey, moteris kine - vyro žvilgsnio objektas. 
Moteris vaizduojama, o vyras ją stebi. Toks žvilgsnis turi akivaizdžias 
socialines pasekmes, nes galios žiūrą prisiėmusi silpnoji pusė sten- 
giasi atrodyti taip, kaip ją nori matyti galingasis kitas. Taigi, moterys į 
save žvelgia vyrų akimis, vaikai - tėvų, mažuma - daugumos. Mulvey 
taip pat pasiūlė sprendimą, kaip riboti žvilgsnio galią: sąmoningu at- 
saku į žvilgsnį, kuris kine naudojamas parodant, kad vaizdas yra ka- 
meros produktas, o dailėje atsakant į žiūrovo žvilgsnį. Sąmoningas 
atsakas - tai ne Ėdouard'o Manet Olimpijos (1863) ar Pablo Picasso 
Avinjono gražuolių (1906-1907) gundomas, su prostitucija tapatina- 
mas žvilgsnis, bet iš žiūros konteksto išeinantis ir mąstymo aplink- 
keliais į ją grąžinantis vaizdas, kaip Barbaros Kruger fotokoliaže Tavo 
žvilgsnis užgauna mano skruostą (1981-1983). 

Žvilgsnio ir galios paralelė dominuoja šiandienėje skepsio ne- 
stokojančioje humanistikoje. Retesnė žvilgsnio kaip būdo tapti 
vaizdo subjektu interpretacija aktuali ir šiuolaikinių vaizdų, ir is- 
torinės dailės tyrimams. Pastarąja kryptimi teoriją plėtoja Mieke 
Bal (g. 1946). Jungdama fenomenologines žvilgsnio interpreta- 
cijas ir semiotikos tyrimo priemones, ji suformavo žiūroviškumo 
kryptį dailėtyroje. Bal išeities pozicija artima recepcijos teorijai, 
- tai vaizdas realiuoju laiku, kai yra žiūrima, ir teiginys, kad vaizdą 
užbaigia jo žiūrovas, tad kiekvienas vaizdas turi tiek pabaigų, kiek 
yra jo suvokimo momentų, be to, kiekviena pabaiga yra asmeniš- 


12 Laura Mulvey, „Visual Pleasure and Narrative Cinema“, in: Screen, 1975, t. 16, 
Nr. 3, p. 6-18; vertimas į lietuvių k.: Vizualinis malonumas ir pasakojamasis kinas“, 
in: Feminizmo ekskursai. Moters samprata nuo Antikos iki postmodernizmo. Antologija, 
sudarė Karla Gruodis, Vilnius: Pradai, 1995, p. 344-362. 

13 Mieke Bal, Looking In: The Art of Viewing, sudarė ir įžangą parašė Norman Bryson, 
Amsterdam: G8:B Arts International, 2001. 








ka - tai suvokėjo sąmonės įvykis. Taigi kūrinys nėra baigtinis savo 
laiko ir vietos produktas, jis kuriamas kiekvieną kartą, kai tampa 
žvilgsnio objektu. Dailės kūrinį (Bal daugiausia rašo apie tapybą) iš 
aplinkos išskiria ir riboja rėmai, šie rėmai - ir fizinė duotybė, ir te- 
orinis konstruktas - leidžia kūrinį perkelti iš vienos vietos į kitą, iš 
vieno laiko į kitą. Būtent rėmai kūrinį daro semantiškai mobilų, jo 
prasmės kinta pagal žiūrėjimo aplinkybes. Žiūrėjimas - tai žiūrovo 
kultūrinės patirties ir kūrinio dialogas. Žvilgsnis yra vaidybiškas ir 
žiūrėtojo vaidmuo priklauso nuo konteksto. Bal pasiūlyta žiūro- 
viškumo samprata yra artima dekonstruktyvistų siūlomai nuola- 
tinei interpretacijai, tačiau šiame modelyje ji ribota, nes tokia yra 
socialiai ir kultūriškai nulemta vaizdo fizinė irsuvokiamoji tikrovė. 
Bal teorija pagrįsta dailės kūrinių interpretavimo autorefleksija. 
Vienas ryškiausių jos praktikos pavyzdžių - esė apie Johanneso 
Vermeerio paveikslą Moteris, laikanti svarstykles (drobė, aliejus, 
apie 1662-1665, Vašingtono nacionalinė galerija)."* Interpretacija 
pradedama pastaba, jog kūrinio antrajame plane pavaizduotas 
kambaryje kabantis Paskutiniojo teismo paveikslas yra perkabin- 
tas - šalia jo matyti sienos įskilimas ir jį palikusios vinies žymė. 
Kabantis paveikslas yra pusiausvyros būsenos, perkabinimas tei- 
gia pusiausvyrą buvus suardytą, ji atstatyta pakeitus Paskutinio 
teismo paveikslo vietą. Pirmajame plane nutapyta moteris laiko 
tuščias svarstykles - jos nieko nesveria ir yra pusiausvyros būse- 
nos. Taigi daroma išvada, kad paveikslo fone nutapytas įskilimas 
skatina kūrinyje matyti dangiškosios ir žemiškosios pusiausvyros 
alegoriją. Interpretacija, pradedama tarsi antraeile detale, kelia 
klausimą, kiek dar kūrinio interpretacijų pražiūrėta, kiek dar žiū- 
rovo ir kūrinio dialogų neužmegzta. 

Prie komunikacinės žvilgsnio sampratos dailėtyroje grįžo Nor- 
manas Brysonas (g. 1949), į vizualumo sritį perkeldamas Michailo 


14 Mieke Bal, „Dispersing the Image: Vermeer Story“, Ibid., p. 65-78. 

Bachtino (1895-1975) suformuluotą daugiabalsiškumo sąvoką“:. 
Brysono išeities pozicija - galią naikinantis atsakas žvilgsniu. Jei 
žvilgsnis kelia grėsmę, vadinasi, žvilgsnis ją ir naikina. Taip dar sykį 
išryškinama, kad žvilgsnis, kaip ir visa kūno kalba, yra įvairiausių 
žmogiškųjų ryšių dalis, o galia tėra vienas iš galimų santykių. 

Lietuvos dailėtyroje žvilgsnio teorija dažniausiai pasitelkiama 
dailės kritikų siekiant jusliškai ir analitiškai perteikti regimąsias 
patirtis. Minėtini Alfonso Andriuškevičiaus, Agnės Narušytės, Eri- 
kos Grigoravičienės, Laimos Kreivytės straipsniai. Ir dailės kriti- 
koje, ir istoriniuose dailės tyrimuose šią prieigą naudoja Tojana 
Račiūnaitė, Jolita Mulevičiūtė, Rasa Andriušytė-Žukienė, Laima 
Laučkaitė-Surgailienė, Giedrė Mickūnaitė. Kur kas dažniau žiūro- 
viškumo patirtis išnaudoti ir plėsti linkę parodų kuratoriai ir archi- 
tektai, rengdami muziejų ir galerijų ekspozicijas. 


Tyrimo klausimai: 


1. Kuris kūrinio elementas pirmiausia patraukia dėmesį? 

2. Kokia objektą tyrinėjančio žvilgsnio trajektorija? Kodėl ji tokia? 
Koks tai žvilgsnis - skopofilinis, narcisistinis? 

3. Kaip žvilgsnis veikia žiūrovą kaip regintį vaizdo subjektą? 

4. Kokias patirtis suteikia žiūrėjimas į kūrinį? 

5. Kaip žiūrovo ideologinės nuostatos, seksualinė, etninė tapatybė ir 
amžius formuoja jo santykį su vaizdu ir žiūrėjimo būdą? 

6. Ar žvelgiant į kūrinį iškyla konfliktas tarp žiūrėjimo malonumo ir 
visuomenės normų? 


15 Norman Bryson,,„The Gaze in Exopanded Field“, in: Vision and Visuality, sudarė 
Hal Foster, (ser. Dia Art Foundation Discussions in Contemporary Culture 3), Seattle: 
Bay Press, 1988, p. 87-108. Bachtino mąstymo ir darbų apžvalgą žr. John Lechte, 
Michail Bachtin, in: Idem, Penkiasdešimt pagrindinių šiuolaikinių mąstytojų. Nuo 
struktūralizmo iki postmodernizmo, Vilnius: Charibdė, 2001, p. 22-27. 








7. Kokia žvilgsnio kultūrinė specifika? Kaip ją formuoja žiūrovo patir- 
tis, tapatybė ir regimas vaizdas? 

8.Kas vaizde nepastebėta? 

9. Ką žvilgsnis ir žiūrėjimas teigia apie žmogiškuosius santykius? 


Dailėtyros tekstų pavyzdžiai 


Agnė Narušytė, „Šių laikų Alisos. Dariaus Žiūros projektas 
„Portretai“ ŠMC“, in: 7 meno dienos, [interaktyvus], 2005-12-16, 
Nr. 46(688), p. 1,9, [žiūrėta 2011-10-31], www.culture.lt/7md/?leid. id 
=6888kas=straipsnis8st id=5317 


Jau ne kartą savęs klausiau: kodėl dabar fotografijoje taip dažnai 
kartojasi vienas vaizdo tipas - visu ūgiu nufotografuotas pozuojantis 
žmogus? Kitaip tariant, kodėl menininkai renkasi tą pačią strategiją, 
kuri suvienodina jų kūrybą? Juk šiuolaikinė fotografija - tai begalinės 
tokių griežtai formalizuotų portretų serijos. Čia galima prisiminti Ramu- 
nės Pigagaitės „Mano miesto žmones“, Eglės Rakauskaitės „Benamius“, 
estės Eves Kask „Kasmu žmones“ ir Peeterio Toomingo „Fotorondo“, la- 
tvės Intos Rukos „Mano kaimo žmones“ (net ir pavadinimai iš esmės 
vienodi), vokiečio Stefano Moses „Vokiečiai - Vakarai“ ir „Vokiečiai - Ry- 
tai“ ir tt. Ir štai Darius Žiūra ką tik Šiuolaikinio meno centre atidarytoje 
parodoje pristato fotografijas, kuriose užfiksuotos pozuojančios kaimo 
mergaitės (tai jau gerai žinomo parodų ciklo „Emisija“ dalis). 

Ne kartą teko girdėti komentarą, kad šitaip esą Žiūra seka olande 
Rineke Dijkstra, kuri turbūt išgarsėjo tuo, kad lygiai tokiu pat princi- 
pu užfiksavo nuogas moteris dieną, savaitę ir mėnesį po gimdymo. 
Tačiau kuo čia dėta Dijkstra? Gal vertėtų prisiminti vokietį Thomą Ruf- 
fą, kuris tiesiog išdidino pasines nuotrauka - iš jų jo pažįstami žvel- 
gia į mus nieko nesakančiomis akimis? O gal Nicholą Nixoną, kuris 
jau daugiau nei dvidešimt metų vėl tokiu pat principu fotografuoja 
keturias seseris stebėdamas, kaip asmenybė stengiasi išlikti besikei- 


ŽviLGSNIO TEORIJA 


301 














GiEDRĖ MICKŪNAITĖ 


302 


čiančiame kūne, kol galų gale pasiduoda, kai kūnas tarsi subliūkšta ir 
tampa neatpažįstamas? O gal visi keliai veda į Diane Arbus, kuri 6-aja- 
me - 7-ajame dešimtmečiais kaip tik šitaip fotografavo įvairiausius 
keistuolius, be to, pasirinkdama kvadratinį formatą - kaip ir Žiūra? 
Taip galima nukeliauti net iki Walkerio Evanso, 4-ajame dešimtmety- 
je važinėjusio po depresijos ištiktą Ameriką ir fiksavusio vargstančias 
šeimas - taip pat ištikimai pozuojančias fotografijai. O ir Evansas ne 
pats visa tai sugalvojo - jis tik į meninės fotografijos lauką perkėlė 
seną fotoamatininkų strategiją. 

Šitaip išplėtus palyginimų ratą, tampa akivaizdu, kad neverta ieš- 
koti tiesioginės įtakos grandinių: Dijkstra - Žiūra ar Arbus - Žiūra, o 
gal Arbus - Ruffas - Dijkstra - Rakauskaitė - Žiūra? Nenustebčiau, jei 
pats menininkas apie tai nieko net nenutuokia. Šiuo atveju fotogra- 
fijos strategija turbūt yra nesvarbi - argi neniekinamas dabar beato- 
dairiškas originalumo siekis kaip modernizmo atgyvena? (Nors šis 
teiginys yra toks pat diskutuotinas, kaip ir visi postmodernizmo teigi- 
niai.) Šiaip ar taip, šia strategija pasinaudojama siekiant įvairių tikslų, 
formos monotonija neturėtų kelti nuobodulio. 

Vis dėlto šis atviro (juk pozuojama) fotografavimo būdas neišven- 
giamai suteikia vaizdui tam tikras reikšmes, siūlo tam tikras interpre- 
tacijas ir kontekstus. 

Vieną kontekstą jau minėjau - tai į ateljė ateinantis žmogus, 

norintis, kad fotoamatininkas pagamintų jo atvaizdą. Tokio 
fotografavimo(si) akto metu užsimezga šiek tiek gamybinis, šiek tiek 
terapinis fotografo ir fotografuojamojo santykis. Veidas ar net visas 
portretuojamojo kūnas tampa tų dviejų aš susidūrimo lauku. Juk 
portretuojamasis stengiasi, kad į viešumą išlįstų jo pozityvusis aš, bet 
nežino, ar pavyko, kol nepamato vaizdo. Tuo tarpu fotografui tas po- 
zityvusis aš visai nerūpi, jis tik stengiasi pagaminti kokybišką vaizdą ir 
todėl veidą fotografuoja pagal taisykles. Veidas fotoamatininkui - tik 
medžiaga be individualybės. Todėl veidas skiria du dialogo partne- 
rius lyg siena, o nufotografuoto žmogaus akys išduoda kažką tarp 
nepasitikėjimo žiūrinčiuoju ir noro patikti. 








Tačiau yra ir kitas kontekstas. XIX amžiuje kaip tik tokia - forma- 
lizuojanti, sudaiktinanti ir „mokslinė“ fotografija buvo kito valdymo, 
rūšiavimo, redukavimo, prijaukinimo priemonė. Taip buvo sukauptos 
didžiulės kitų tautų, nusikaltėlių, vargšų, įvairių amatų atstovų atvaiz- 
dų kolekcijos. Tuomet pozuojančio žmogaus fotografavimas tam- 
pa lyg ir prievartos aktu, nes kitas čia pritaikomas dominuojančiam 
žvilgsniui, keičiamas pagal jo reikalavimus, taigi jis jau nebėra nepa- 
žįstamas ir bauginantis kitas, bet toks lyg ir daiktas. Kai Arbus, Kask ar 
Žiūra fotografuoja tam tikrų grupių atstovus, jie šiek tiek žvelgia į juos 
kaip į socialinį ir kultūrinį kitą. Šis žvilgsnis smalsus, matuojantis ir ti- 
riantis, bet labiausiai - pasisavinantis. O su tokia fotografija susidūręs 
suvokėjas nejučia pradeda tyrinėti: mergaitės apsmukusiomis kelnė- 
mis, slepiančiomis jų dar neseksualius kūnus, sijonėliais, demonstruo- 
jančiais naiviai kičinį kaimo žmonių skonį, visada iškreipiantį miesto 
mados ženklus. Į kitą fotografija visada žvelgia kiek iš aukšto. 

Bet ne vien tai. Žiūrai, kaip ir kitiems šią strategiją pasitelkiantiems 
menininkams, šie kiti nėra visiškai kiti. Dažniausiai jie yra tapę kitais, 
nors kažkada fotografuojantysis buvo vienas iš jų, bet dabar, nuėjęs 
tam tikrą kelią, atsisuka į savo praeitį ir nustebęs žvelgia į ją kaip į kitą. 
Taigi iš sostinės atvykusi Baltijos grafikos meno trienalės prezidentė 
Eve Kask fotografuoja kaimo, kuriame leido vaikystės vasaras, žmo- 
nes. Ramunė Pigagaitė iš Vokietijos, kur dabar gyvena, grįžta fotogra- 
fuoti savo gimtosios Varėnos gyventojų. Ir Žiūros fotografijose šmė- 
žuojantis kaimas taip pat galėjo būti vaikystės kaimas. O galbūt prie 
šios minties veda tiesiog tai, kad Žiūra fotografuoja vaikus ir žvilgsnis 
į kitą jau tampa mėginimu įveikti laiką. 

Į laiką atkreipia dėmesį parodoje eksponuojamas videofilmas: tos 
pačios mergaitės, kaip ir fotografijose, rimtai, bet kartais nesuvaldy- 
damos šypsenos, žvelgia į objektyvą vieną minutę. Tad užfiksuojantį 
fotografijos šūvį ištirpdo ištįsusi esatis, grynuoju pavidalu iškirpta iš 
gyvenimų, apie kuriuos taip nieko ir nesužinome. Fotografijos mo- 
mentiškumas apsaugo nuo susidūrimo su žvilgsniu, tačiau žiūrėti 
videofilmą tampa kur kas kebliau, nes dabar turime netiesiogiai at- 

laikyti žvilgsnius, taigi įsitraukiame į fotografo ir fotografuojamojo 
dvikovą. Prailgindamas laiką ir apsunkindamas jo išgyvenimą video- 
filmas paneigia tai, kad nufotografuotas žmogus buvo tiesiog smal- 
sumą keliantis kitas. 

Ir vis dėlto tuo dar ne viskas pasakyta. Mat šiuose portretuose 
užfiksuota specifinė ir visada problematiška kitų grupė - mergaitės, 
jau beveik paauglės, bet dar ne - to amžiaus, apie kurį rašė Vladimi- 
ras Nabokovas „Lolitoje“. Tačiau objekto pasirinkimas primena ir dar 
vieną fotografinį-literatūrinį atvejį. XIX amžiuje toks anglas Charle- 
sas Dodgsonas pagarsėjo mergaičių fotografijomis - lygiai taip pat 
visu ūgiu ramiai stovinčių priešais objektyvą. Tik tiek, kad fotografijos 
buvo nespalvotos, mergaitės stovėjo studijoje ir dažniausiai buvo ap- 
sirengusios aristokratiškais drabužėliais. Tiesa, retkarčiais Dodgsonas 
jas perrengdavo ir skarmalais - tai buvo teatras, šarados. Kartais ir 
visai išrengdavo. Taigi dabar jau manoma, kad šis fotografinis proce- 
sas nebuvo toks jau nekaltas - Dodgsonas taip esą kompensavo savo 
drovumą prieš moterį. O anglai iki šiol nežino, kaip elgtis su savo įžy- 
miuoju fotografu, mat jo slapyvardis buvo Lewisas Carollas, tas pats, 
kuris parašė „Alisą stebuklų šalyje“. Taigi fotografija rodo, kad galbūt 
fantastinis veidrodžio pasaulis pridengė nabokoviškas fantazijas. 

Nesakau, kad kažką panašaus reikėtų įžvelgti Dariaus Žiūros foto- 
grafijose. Anaiptol. Tačiau galbūt jam nė nejįtariant, ties slidžia, neper- 
matoma ir neįžvelgiama veidrodžio plokštuma įvyko dar vienas susi- 
dūrimas. Apleisto Lietuvos kaimo alisos nukleiptais batais dar kartą 
rimtai žvelgia į tą, kuris jas prašo papozuoti. Jų akys prieš objektyvo 
akį - du vienas kitą atspindintys veidrodžiai, slepiantys savas „stebu- 
klų“ šalis, kur galima pabėgti nuo savo geismo. 

O galbūt tuos veidrodžius man atvėrė mažytis bartiškas punctum? 
Juk viena Žiūros nufotografuota mergaitė pasipuošusi - jos sijonas 
pūpso beveik kaip Viktorijos laikais. Kaip Lewiso Carollo alisų. 








Hanneke Grootenboer, „Branginamas žvilgsnis: akies minia- 
tiūros ir intymioji rega“ (ištraukos vertimas iš Hanneke Grootenboer, 
„Treasuring the Gaze: Eye Miniature Portraits and the Intimacy of Vision; 
in: The Art Bulletin, 2006, t. 88, Nr. 3, D. 496-507) 


[p. 496-501] 

„Akis“ - tai akį vaizduojanti miniatiūra. [...] Romantiškas apsikeiti- 
mas akies portretais paskleidė britų aukštuomenėje šių niekučių madą, 
ji iš lėto paplito visoje Europoje ir tapo ypač populiari XIX a. pirmaisiais 
dešimtmečiais?. 

Šis neįprastas portretas staiga pasirodė įvairiais pavidalais. Akvarele 
ant dramblio kaulo nulieti ar guašu ant kartono nutapyti ad vivum akies 
portretai būdavo pritaisomi prie smeigtukų ar įmontuojami į seges, 
puošiami perlais ar deimantais, įstatomi į žiedus ar auksines apyrankių 
sagtis, įrėminami tabakinių dangteliuose, dantų krapštukų dėkluose, 
šokių programėlėse, knygų viršeliuose. Į medalionus su akies portre- 


5 Daugiausia remiamasi miniatiūrų ekspertu George'u Charlesu Williamsonu, kuris 
1905 m. straipsnyje akies atvaizdų pradžią Londone datuoja 1785 m.; žr. George 
C. Williamson, Catalogue of an Exhibition of Miniatures of Eyes by Richard Cosway, 
George Engleheart, 8 Others; and Miniature Portraits 8 Eyes by Alyn Williams, R.M.S., 
London: the Dowdeswell Galleries, 1905. Astrit Schmidt-Burkhardt nurodė, jog 
šis drąsus Williamsono teiginys klaidingas; žr. Astrit Schmidt-Burkhardt, Sehende 
Bilder: Die Geschichte des Augenmo tivs seit dem 19. Jahrhundert, Berlin: Akademie 
Verlag, 1992, p. 19-21. Vis dėlto pats Williamsonas nebuvo toks kategoriškas ap- 
rašydamas „akimis“ pavadintus objektus savo knygoje: Memoirs in Miniature: A Vo- 
lume of Random Reminiscences, London: Grayson and Grayson, 1933, p. 187-194. 
Šiame straipsnyje Williamsonas aptaria dailininko George'o Englehearto Pajamų 
knygą, kurios įraše minima akies miniatiūra, užsakyta kažkokios ponios Ouarring- 
ton 1783 m., faktas žinomas iš anksčiau; žr. Williamson ir Henry L. D. Engleheart, 
George Engleheart 1750-1829: Miniature Painter to George III, London: George Bell 
and Son, 1902, p. 110. [...] Be to, ankstyvieji šaltiniai atskleidžia, kad Didžiojoje 
Britanijoje akies miniatiūros iš pradžių laikytos prancūziška naujove. Laiške Osorio 
hercogienei, rašytame 1785 m. spalį, Horace'as Walpole'as sušunka: „Žinote, Ponia, 
kad dabar madinga turėti ne portretą, bet akį? Jie sako, „Pone, ar jūs ją pažįsta- 
te?“ Prancūzas čia ėmė tapyti akis!“; žr. Horace Walpole, Letters Addressed to the 
Countess of Ossory, from the Year 1769 to 1797, redaktorius R. Vernon Smith, t. 2, 
London: Richard Bentley, 1848, p. 250, laiškas Nr. 273. 


ŽviLGSNIO TEORIJA 


305 














GiEDRĖ MICKŪNAITĖ 


306 


tais, kaip ir su portretinėmis miniatiūromis, kartais būdavo dedama ir 
kruopščiai supintų ar sunertų plaukų sruogų, jos buvo pažymėtos šifru 
ir paslėptos po krištolo ar stiklo dangteliu. Šie niekučiai yra tos pačios 
rinkos dalis, kaip ir dovanos ar sentimentaliūs juvelyriniai dirbiniai, skir- 
ti įsimylėjėliams, draugams ir giminėms. Be to, kaip paaiškėja iš įrašų 
kitoje pusėje, daug juvelyrinių dirbinių su akies portretais buvo nešio- 
jami kaip mirusių mylimųjų atminimas. [...] Šių keistenybių mada buvo 
trumpa. [...] Jei tikėsime Charleso Dickenso romanu Dombis ir sūnus, 
1848 m. ji jau buvo praeityje". 

Manau, kad akies miniatiūros sukeičia vietomis žvilgsnio subjektą 
ir objektą; tai (ikifotografiniai) vaizdai, skirti ne žiūrėti, bet „būti ma- 
tomu“. Turėdami tokią funkciją, jie atstovauja alternatyviam abipu- 
sės žiūros modeliui, kurio žinomiausias pavyzdys - objektyvas. XX a. 
tokios abipusės žiūros pasekmes išsamiausiai teoretizavo Maurice'as 
Meleau-Ponty bei Jacgues'as Lacanas, neseniai ir Gėrard'as Wajcma- 
nas. Remdamasi Wajcmano knyga Fenėtre: Chronigues de regard et de 
lintime (Langas: žvilgsnio ir intymumo kronikos, 2004), keliu idėją, kad 
akies miniatiūra kaip žiūrėjimo taško vaizdas pasitelkia įdėmų žvilgsnį 
ir skatina žiūrovo virsmą reginiu. Būdami žiūrėjimo taško reprezentaci- 
jomis, šie akių paveikslėliai yra atsakas į klasikinę Alberti žiūros diadą, 
kaip kad ją aprašo Wajcmanas. Negana to, dviguba akies miniatiūros 
priklausomybė ir reprezentuojančiam objektui, ir žvilgsnio savininkui 
gali nušviesti kai kuriuos dailėtyros ginčus dėl vizualumo teorijos. Iki 
šiol sistemiškai netyrinėti akies atvaizdai ir skurdūs literatūros šia tema 
ištekliai su tokiais paveikslėliais susidūrusį dailės istoriką stato į meto- 


11 Pasirodo, mis Toks [Miss Tox] dėvima akis anksčiau priklausė jos mirusiam dėdei, 
praėjusių laikų ikonai, kas tampa akivaizdu iš portretinės miniatiūros, kurioje jis 
pavaizduotas su peruku ir kasele, Charles Dickens, Dealings with the Firm of Dombey 
and Son: Whole Sale, Retail and for Exportation, 3 t., London, 1897, t. 1, p. 9, p. 104. 

12 Akių miniatiūros turbūt nebuvo viešai eksponuojamos iki 1905 m. Londone 
Williamsono surengtos „miniatiūrų ir akių“ parodos (Catalogue of an Exhibition of 
Miniatures), pastaroji ekspozicija sužadino kolekcininkų susidomėjimą šiais beveik 
pamirštais objektais. Williamsonas turėjo nedidelę akies miniatiūrų kolekciją, kuriai 
priklausė Alyn Williams XX a. pradžioje nutapytos jo ir jo vaikų akys. 








dologiškai keblią padėtį'*. [...] Būdami natūrali vienos akies reprezenta- 
cijų istorijos dalis, akių atvaizdai peržengia grynojo simbolizmo rėmus. 
Skirdamiesi nuo bekūnių akių, kurios gali nurodyti visa matantį Dievą, 
išmintį, šlovę, Masonų ložę ar Apšvietos epochą (paminėsiu tik keletą 
galimų variantų), akies miniatiūros yra ne tiek simboliai, kiek portre- 
tai'“. Todėl jų prasmės reikia ieškoti už ikonografijos ribų. Vis dėlto, jei 
akies miniatiūras nagrinėsime kaip portretus, o ne simbolius, teks nu- 
sivilti, nes šie atvaizdai stokoja mimezės. Be abejo, pozuotojo artimieji 
akį galėjo atpažinti iškart [...]. Tačiau nepažįstamasis, ką jau kalbėti apie 
XXI a. tyrinėtoją, nieko nenutuokia apie pozuotojo tapatybę. Smulkūs 
spalvoti taškeliai neperteikia jokios kitos informacijos, tik plaukų spalvą 
ar rainelės atspalvį, o pozuotojo lytį nurodo madinga garbana ar žan- 
denų fragmentas. Akies portretai mažai kuo siejasi su portreto žanru; 
netgi svarstytina, ar juose dar likę tapybos. Vaizdinių ženklų stoka itin 
apsunkina atribuciją. Akies atvaizdas turėjo būti išskirtinai asmeniškas 
objektas, atpažįstamas ir prasmingas tik numanomam dovanos gavė- 
jui ir paslaptingas visiems kitiems. Todėl jis tyrinėtinas kaip specifines, 
ikonografiškai ir mimetiškai neišreiškiamas prasmes turintis objektas. 
Akies miniatiūras laikau ne kieno nors akies paveikslėliu, bet asmens 
žvilgsnio portretu. Dažniausiai pavaizduotas žvilgsnis krypsta tiesiai į 
žiūrovą, keldamas sąmyšį dėl to, kas yra tikrasis žiūrėtojas. Sudvejinta 
regimoji patirtis yra unikalus dailės istorijos atvejis. Paveikslai, kurie žiū- 
rovus patraukia aktyviai sutikdami jų žvilgsnį (ar priešingai, susitelkę 
viduje ir taip ignoruodami žiūrėtojus, ką yra aprašę Michaelas Friedas), 
leidžia žiūrovui susivokti, kad jis žiūri'*. Vis dėlto tokiuose paveiksluose 
išlaikomas reprezentacijos ir „interpeliacijos“ balansas: žiūrovas suvo- 
kia savo žiūrėjimą ir vis tiek mėgaujasi paveikslu. Priešingai, akies at- 
vaizdų susitikimas su žiūrovu nustelbia reprezentaciją. Žiūrinčioji akis 


14. XVIII a. tapyti portretai, kuriuose vaizduojama ant koto iškelta bekūnė akis trikam- 
piame rėme, galėjo įkvėpti akių miniatiūrų atradimą. Pvz., žr.: J. E. Nilsono Danijos 
karalienės Julijonos Marijos graviūrą Vindzoro rūmų Karališkoje bibliotekoje. 

15 Michael Fried, Absorption and Theatricality: Painting and Beholder in the Age of 
Diderot, Chicago: University of Chicago Press, 1980. 

arba grįžtamasis žiūrovo žvilgsnis yra vienintelis su šiais vaizdais susijęs 
veiksmas. Tiesą sakant, akies miniatiūrų siužetas yra intymi rega. Dailės 
istorikui keliama užduotis aprašyti šiuos ypatingus, mišraus tipo akies 
atvaizdus (iš dalies tapyba, iš dalies juvelyrika, ne visai portretas, ne vi- 
sai simbolis) veda link teorinių klausimų apie privatumo ribas peržen- 
giančią matymo reprezentaciją ir filosofinę vaizdinio suvokimo reflek- 
siją. Mus, dailės istorikus, šie keisti daiktai veikia ypatingai, nes verčia 
stoti į akistatą su nepažįstamais vaizdinio suvokimo sprendiniais. Todėl 
akies miniatiūras esu linkusi nagrinėti vizualumo, ne tik dailės istorijos 
kontekste. [...] Manau, kad staiga išpopuliarėję mažyčiai vienos akies 
portretai ir greita jų užmarštis žymi sudėtingą vizualumo istorijos mo- 
mentą, vadinamąjį mazgą, kurį išpainioję galėtume atskleisti anksčiau 
nepastebėtus žiūrėjimo būdus ir rodymo strategijas*7. 

[...] Aptarsiu, kaip akies portretai gali pagerinti žvilgsnio supratimą, 
pastarąjį suvokiant plačiame socialiniame vizualumo lauke. Remiuosi 
Marcia Pointon, kuri savo tekstuose apie britų portretines miniatiūras 
įvedė „žiūrėjimo žaidimų“ terminą, socialiniams žiūrėjimo tinklams, 
susiformavusiems XVIII a. pabaigos Anglijoje, apibūdinti'*. Šių žaidi- 
mų kontekste akies portretai - tai specifinio, žiūrovą kažkieno nuta- 


17 Dar viena už šio straipsnio ribų išeinanti priežastis akies portretą nagrinėti kaip 
vizualumo istorijos „mazgą“ yra tai, jog jis pasirodė apie 1800 m., t. y. tuo laiku, kai 
modernybės lūžis paskatino naujų vizualumo modelių radimąsi. Ypač svarbu buvo, 
kaip teigė Michelis Foucault, keičiantis vizualumo formoms naujai apibrėžtos ribos, 
skiriančios regimą nuo neregimo, pavyzdžiui, matyti ir būti matomam, kas paskati- 
no, staiga matomais pasidariusių daiktų radimąsi; žr. Michel Foucault, The Birth of the 
Clinic: An Archaeology of Medical Perception, vertė A. M. Sheridan Smith, New York: 
Vintage Books, 1994. Panašiai mąsto, bet prie skirtingų išvadų prieina Jonathanas 
Crary, aiškindamas, kaip vizualumo pertvarka XIX a. pradžioje suformavo naujo tipo 
- nuo savo stebėjimo objekto atskirtą - žiūrovą. Ankstesniais amžiais vizualumo 
modeliai rėmėsi camera obscura principu, iškeliančiu reprezentaciją ir užribyje 
paliekančiu atsitiktinumą ar kūno išskirtinumą, o Crary teigia, kad optiniai įrenginiai, 
tokie kaip kaleidoskopas (išrastas 1845), kūrė vadinamuosius „akiai priklausančius“ 
vaizdus; žr. Jonathan Crary, Technigues of the Observer: On Vision and Modernity in the 
Nineteenth Century, Cambridge, Mass.: MIT Press, 1992. 

18 Ypač Marcia Pointon, „Surrounded with Brilliants: Miniature Portraits in 
Eighteenth-Century England“, in: Art Bulletin, 2003, Nr. 83, p. 48-77. 








pyto žvilgsnio subjektu padarančio žiūrėjimo būdo išraiška. [...] Savo 
straipsnyje „Deimantų apsupty: portretinės miniatiūros XVIII a. Angli- 
joje“ Pointon aiškina, kad viešas miniatiūrų nešiojimas buvo aiškiai 
susietas su lytimi. Moterys galėjo eksponuoti šiuos portretus ant savo 
kūno, tačiau toks vyro veiksmas aiškiai reiškė vyriškumo praradimą“. 
Vyrai portretines savo mylimųjų miniatiūras slėpė po drabužiais. Gar- 
sioji ledi Hamilton miniatiūra buvo rasta ant lordo Nelsono kūno po 
Trafalgaro mūšio. (Liūdnai pagarsėjusi pora buvo apsikeitusi ir „aki- 
mis“)? [...] Sunku pasakyti, ar akies portretų nešiojimo taisyklės skyrė- 
si nuo tų, kurios galiojo portretinėms miniatiūroms. [...] Akies paveiks- 
lėlį itin lengva įmontuoti į segę ar smeigtuką, o šiuos paprasta segti 
į kaklaskarę ar atlapą, į šalį ar dekoltė kraštą. [...] Pointon parodo, jog 
įprastos portretinės miniatiūros funkcionuoja kaip tranzityvus žvilgs- 
nių žaidimams būtinas objektas: žiūrėtojo ir portretuojamojo atskir- 
ties ir bendrumo sąveika taip pat susieja viešas ir privačias erdves. 
Staiga išpopuliarėję į miniatiūras žiūrinčių jaunų moterų (ar vyrų) 
atvaizdai, Pointon manymu, liudija, kad portretinis objektas (taip ji 
vadina medalionus su miniatiūromis) ėmėsi tarp savęs ir kito tvyran- 
čių dvasios virpesių režisūros, nepalikdamas nuošalėje sąmoningos 
žiūros. Akies portretai iš tiesų tinkami jos aprašytų žvilgsnio žaidimų 
iniciatoriai: 

Miniatiūros, kuriose pavaizduota akis ir aplink ją esanti veido sritis, su plaukų sruo- 


ga metonimiškai atstoja visą žmogaus, į kurį žiūrima, veidą. Tai yra ir priemonė, ir 


24 Pointon, op. cit., p. 59. 

25 Apie ledi Hamilton miniatiūrą žr.: Christopher Lloyd ir Vanessa Remington, 
Masterpieces in Little: Portrait Miniatures from the Collection of Her Majesty Oueen 
Elizabeth II, London: Royal Collection Enterprises, 1996, p. 41. 1905 m. Londone 
Williamsono surengtoje akies portretų parodoje buvo eksponuojamos dvi, mano- 
ma, Richardui Cosway priklausiusios „akys“, kurios, tikima, vaizdavo lordo Nelsono 
ir ledi Hamilton akis. Ir atribucija, ir identifikacija yra ginčytina; vis dėlto akis su 
reverse išgraviruotu ledi Hamilton vardu priklausė Paryžiaus Carnavalet muziejaus 
kolekcijai. Ši akis dingo, veikiausiai buvo pavogta; žr. Williamson, Catalogue of 
an Exhibition of Miniatures, 7, kat. Nr. 21; taip pat žr.: David W. Bain, „A Tale of Two 
Rings“, in: Nelson Disparu, 1991 sausis, Nr. 4, p. 9-11. 

daiktinis duomenų apie tiesioginį ir sąmoningą žiūrėjimą šaltinis. Kitaip tariant, 

žvilgsnis yra socializuotas matymas??. 

[..] 

Išskirtinis miniatiūrų kūrėjo dėmesys akims, anot Pointon, liudija 
portretinių miniatiūrų svarbą žvilgsnių žaidimuose, o akies portretai 
yra sutirštinta miniatiūros atmaina. Priešingai nei Pointon, tvirtinu, jog 
nutapyta akis nėra sinekdocha; ji metonimiškai nereprezentuoja viso 
veido, ir, dar daugiau, neatstoja mylimojo veido, netgi jo ar jos akies. 
Veikiau ji atstoja jo ar jos žvilgsnį. Kaip žvilgsnio portretas, o ne veido 
dalis, akies atvaizdas žvilgsnių žaidimų tinklą reikšmingai papildo dar 
vienu portretinių miniatiūrų tyrimuose nekeliamu klausimu: kaip žiū- 
rovas virsta reginiu tapdamas kieno nors žvilgsnio subjektu. 


29 Pointon, op. cit., p. 63. 








Interpretacijos gairės 





Tiškevičių dvaro rūmai, prieigos, architektas Franzas Schwechtenas, 
ir parkas, kraštovaizdžio architektas Renė Edouardas Andrė, 1897, 
Palanga 

Scenografija regos puotai, paradinio ir vaidybiško žvilgsnio er- 
dvės. Rūmų svečiai pirma apvažiuoja cour d'honneur, kad apsižval- 


gytų ir savo atvykimą pademonstruotų terasoje juos pasitinkantiems 
ir atvykstančius žvilgsniu vertinantiems rūmų šeimininkams. Į terasą 
kylama išsišakojančiais laiptais, kad būtų pratęstas judėjimas ir prail- 
gintas stebėjimas/rodymasis. 

Rūmų kiemas skirtas pasivaikščioti ir iškylomis, čia terasos ir gė- 
lynai išdėsto žmones į žvilgsniui malonias ir žiūrėti patogias kompo- 
zicijas. Peizažinis dvaro parkas suprojektuotas taip, kad leistų nevar- 
žomai klajoti akiai, gamta paklūsta regos malonumų trokštančiam 
žvilgsniui. 


ŽviLGSNIO TEORIJA 


311 


Živilės Intaitės nuotrauka, 2011 














Kęstučio Stoškaus nuotrauka 


GiEDRĖ MICKŪNAITĖ 





312 





Šv. Stanislovo rankos relikvijorius, sidabras, lieji- 
mas, kalstymas, auksavimas, stiklas, pridėtinės dalys, 
Vilniaus katedra, XIV ir XV a. sandūra, BPM 

Šventojo rankos kaului saugoti skirtas indas rea- 
listiškai atkartoja žmogaus ranką, net sidabrinį pirštą 
puošia aukso žiedas. Prasiskleidusi rankovė apnuo- 
gina dilbį ir jame esantį langelį, pro kurį matyti reli- 
kvija - švento vyskupo rankos kaulas. Natūralistinė 
relikvijoriaus forma skatina įsivaizduoti tikrą ranką, o 
matoma relikvija paliudija vaizdinio tikrumą, ir akys 
patenkina geismą. 


Jonas Rustemas, Žydas (kortos piešinys), popierius, tušas, XIX a. 2-3-ia- 
sis dešimtmetis, Lietuvos dailės muziejus, Vilnius. (in: 
Lietuvos dailės istorija, sudarė Alfonsas Andriuškevičius 
ir kt., Vilnius: VDA leidykla, p. 227) 

Senyvo varginga sermėga vilkinčio, naginėmis 
avinčio, kreiva lazda pasiremiančio, maišeliu nešino, 
kepurę ant akių užsimaukšlinusio vyro tapatybę nu- 
rodo įrašas lapo viršuje „Juif de Troki N 587 (Trakų žy- 
das Nr. 58). Vyras vaizduojamas profiliu, bet jo veidą 
dengia kailinė kepurė, tad matoma tik stambi nosis ir 
susivėlusi barzda. Tai stereotipinis Trakuose įkurdinto 
žydo paveikslas, vizualizuojantis esminius Rytų Euro- 
pos krikščionių prietarus apie žydus. Vaizdas skirtas 
žiūrėti iš arti, žaisti, nepaliekant jokios galimybės šiam 
tipizuotam judėjų mažumos atstovui pažvelgti atgal. 

Antanas Sutkus, Pionierius, nespalvota foto- 
grafija, 1964, Lietuvos dailės muziejus, Nacio- 
nalinė dailės galerija, Vilnius (in: Lietuvos dailės 
istorija, sudarė Alfonsas Andriuškevičius ir kt., 
Vilnius: VDA leidykla, p. 330) 

Stambus vaiko portretas en face. Į objek- 
tyvą nukreiptas nedrąsus žvilgsnis ir prita- 
riamieji smalsūs, išdykę žvilgsniai antrame 
plane. Ryškūs apšviesti veidai ir tamsoje 
nugrimzdę kūnai, mes žiūrime į veidą, į akis, 
bet tai nėra nei galios, nei manipuliacijos, nei 
geismo žiūrėjimas. Iš fotografijos žvelgiančio 
berniuko žvilgsnyje sumišimas, galbūt neri- 
mas, į kurį žiūrovas atsako empatiškai, nes tai 
kiekvienam pažįstama būsena. Pionieriaus žvilgsnis neigia galios ir 





žvilgsnio lygybę ir kalba apie įvairialypius žmogiškuosius ryšius. 

Semiotika populiariai apibrėžiama kaip mokslas, tiriantis ženklus 
ir ženklų sistemas“. Viena vertus, tai yra studijų laukas, tyrinėjantis 
ženklų prigimtį, funkcionavimą ir komunikavimo procesus. Kita ver- 
tus, semiotika kaip metodologija taikoma įvairiose studijose, kurios 
tiria arba tyrimuose liečia įvairias reprezentacijos sistemas (nuo litera- 
tūros ir vizualumo studijų iki socialinių mokslų). Semiotikos samprata 
apima kelias teorines tradicijas, tarpusavyje siejamas pamatinės žen- 
klo sąvokos. Viena jų pradžią gavo iš logikos, antroji - iš lingvistikos ir 
susiformavo veikiama struktūralistinės minties. 


Peirce'o ženklo teorija 

Kartais amerikietiškąja vadinamos semiotikos tradicijos pradi- 
ninkas filosofas Charlesas Sandersas Peirce'as (1839-1914) ženklą 
siejo su loginio mąstymo procedūromis*. Savo semiotikos teoriją jis 
remia semiozės samprata, kurią apibrėžia kaip „veiksmą, poveikį, 
kuris yra [...] trijų subjektų - ženklo, jo objekto ir jo interpretantės - 
bendradarbiavimas“*. Ženklas čia suprantamas kaip „kažkas, kas kam 
nors tam tikru atžvilgiu ar tam tikru mastu atstoja kažką kitą“*. An- 
trasis semiozės subjektas interpretantė yra dar vienas ženklas, lygia- 


1 „Semiotika“, in: Kompiuterinis tarptautinių žodžių žodynas Interleksis, atsakingasis 
redaktorius Algimantas Kinderys, [CD-ROM], Vilnius: Fotonija, 2005. 

Kęstutis Nastopka, Literatūros semiotika, Vilnius: Baltos lankos, p. 63. 

3 Charles Sanders Peirce, Collected Papers 1931-58, Cambridge: Harvard University 
Press, 1935, p. 5484. Cituojama iš: Umberto Eco, A Theory of Semiotics, 
Bloomington: Indiana University Press, 1979, p. 15. 

4 Cituojama iš: Nastopka, op. cit., p. 64. 

vertis pirmajam, kurį šis sukuria interpretatoriaus sąmonėje. Interpre- 
tantės samprata, nors neretai gretinama su Fernando de Saussure'o 
signifikatu, perteikia ir vieną fundamentalią kultūros savybę - aiškinti 
savo reprezentacijas kitomis reprezentacijomis. Taip, anot Peirce'o te- 
oriją plėtojančio Umberto Eco (g. 1932), kultūra tampa fiziškai mums 
apčiuopiama per ženklus: „atvaizdus, interpretuojančius knygas, at- 
sakymus, interpretuojančius dviprasmiškus klausimus, žodžius, inter- 
pretuojančius apibrėžimus, ir atvirkščiai“. 

Peirce'o teorija - tai sudėtingas reprezentacijos filosofijos ir ženklų 
taksonomijos derinys, sunkiai pritaikomas konkretiems metodiniams 
įrankiams kurti. Semiotikos praktikoje plačiausiai žinoma ir taikoma 
Peirce'o pamatinė ženklų tipų - ikonos, indekso ir simbolio - triada, 
kurią išpopuliarinęs Romanas Jakobsonas (1896-1982) supapras- 
tindamas apibrėžė Saussure'o terminais. Ikonos pagrindas yra faktinis 
signifikanto ir signifikato panašumas (pvz., gyvūno piešinio ir gyvū- 
no), indekso - tiesioginis signifikanto ir signifikato ryšys (fizinis arba 
priežastinis, pvz., dūmai rodo, kad kažkur esama ugnies), simbolinio 
ženklo - nemotyvuotas signifikanto ir signifikato ryšys (pvz., bet koks 
žodis yra simbolis, nes nėra jokio priežastinio ryšio ar panašumo tarp 
idėjos ir ją žyminčio garsų rinkinio)“. Kaip teigia Terence'as Hawkesas, 
ikona, indeksas ir simbolis yra ne trys ženklų rūšys, bet trys santykio 
tarp ženklo ir objekto formos. Kiekvienu atveju vienas iš santykių 
dominuoja, taigi, visi ženklai turi ir ikonos, ir indekso, ir simbolio sa- 
vybių?. Ši ženklų tipologija dažnai taikoma analizuojant, pavyzdžiui, 
reklamoje naudojamas vizualumo strategijas. 


Eco, op. cit., p. 72. 

6 Anne DAlleva, Methods and Theories of Art History, London: Laurence King 
Publishing, 2005, p. 31. 

7 Terence Hawkes, Structuralism and Semiotics, London and New York: Routledge, 

2004, p. 105. 


vi 








Saussure'o semiologija 

Europinė semiotika siejama su moderniosios lingvistikos pradininko 
Ferdinando de Saussure'o (1857-1913) darbais. Bendrosios lingvistikos 
kurse, skaitytame 1906-1911 m., jis numatė galimybę atsirasti „mokslui, 
tiriančiam ženklų gyvavimą visuomenėje“*. Saussure'as teigė, kad kalba 
turi būti analizuojama kaip sistema, leidžianti iš riboto fonemų (garsų) 
rinkinio generuoti begales reikšmingų vienetų (žodžių). Ryšys tarp tam 
tikro garsų junginio (pvz.,„menas“) ir idėjos, kurią jis nurodo (meno sam- 
pratos), kalbant Saussure'o terminais - signifikanto ir signifikato - yra 
ženklas. Ženklai turi prasmę tik konkrečioje sistemoje (pvz., anglakalbiui 
lietuvių kalbos garsų rinkinys „menas“ nieko nesako) ir tik tiek, kiek jie 
skiriasi nuo kitų tos sistemos ženklų. Du to paties lygmens elementai 
(garsai, žodžiai ir t. t.), kurių skirtumas yra reikšmingas, sudaro priešprie- 
šų poras, arba binarines opozicijas. Vienos sistemos ženklus tarpusavyje 
sieja sintagmatiniai ir paradigmatiniai ryšiai. Kalboje sintagmatinis 
ryšys jungia į sakinį sudėtus žodžius (pvz., „dailė-yra-meno-šaka“), pa- 
radigmatinis ryšys - vienas kitą galinčius pakeisti kalbos vienetus (pvz., 
„Aailė/literatūra/architektūra/ir t. t. yra meno šaka"). 

Saussure'as struktūrinę lingvistiką laikė semiologijos - universa- 
laus ženklų mokslo, kuris tyrinėja įvairias kultūrinių skirtybių ir konven- 
cijų sistemas, įgalinančias reikšmingus žmogaus veiksmus, dalimi. Jo 
sistemos samprata tapo tiek struktūralizmo apskritai, tiek struktūra- 
listinės semiotikos pagrindu. Pastarąją XX a. 6-7-ajame dešimtmetyje 
išplėtoję teoretikai pritaikė kitoms signifikacijos sistemoms analizuoti, 
tarp jų - ir vaizdinėms (pvz., Roland'as Barthes'as analizavo reklamą ir 
fotografiją, Christianas Metzas - kiną). Prancūzų filosofas Maurice'as 
Merleau-Ponty taikė Saussure'o modelį suvokimo fenomenologijoje ir 
teigė, kad atvaizdas, kaip ir tekstas, yra sudarytas iš ženklų, jungiamų 
tam tikros sintaksinės logikos? (t. y. sintagmatinių ryšių). 


8 Nastopka, op. cit., p. 25. 
o DAlleva, op. cit., p. 33. 

Struktūralistinė semiotika kaip metodas 

Semiotika nėra susiformavusi kaip vientisas metodas, todėl pa- 
brėžtina, kad semiotinių tyrimų instrumentai yra konstruojami kon- 
krečios analizės““. Jų pasirinkimas priklauso tiek nuo tiriamo objek- 
to, tiek nuo semiotinės tradicijos (pvz., tokių masinės komunikacijos 
objektų kaip reklama, televizija ir t. t. semiotinė analizė dažnai deri- 
nama su įvairiomis komunikacijos, medijų teorijomis). Vienu iš pla- 
čiausiai išplėtotų struktūralistinės semiotikos metodų galima vadinti 
Algirdo Juliaus Greimo (1917-1992) reikšmės teoriją, padariusią 
didelę įtaką formuojantis Paryžiaus semiotikos mokyklai. Studijo- 
je Struktūrinė semantika: metodo ieškojimas (1966)" Greimas siekė 
struktūriškai apibrėžti reikšmę ir jos suvokimo procedūras bei pasiū- 
lyti instrumentarijų jai analizuoti. 

Semiotikams, kitaip nei ikonografijos ir ikonologijos atstovams, 
rūpi ne tiek, ką ir kodėl reiškia ženklai (formos), bet kaip jie reiškia. 
Struktūralistinės semiotikos užduotis yra atrasti analizuojamą tekstą 
valdančias giliąsias struktūras, slypinčias anapus paviršinės raiškos. 
Tekstu semiotikoje vadinama bet kokia analizuojama uždara reikš- 
minga visuma, kuri gali būti ne tik kalbinė, bet ir vaizdinė, erdvinė 
ir t. t. (reklama, paveikslas, architektūros objektas, instaliacija ir kt.). 
Visada svarbu apsibrėžti semiotinės analizės objekto ribas, tarkime, 
ar tai yra gyvai stebimas performansas, ar jį dokumentuojantis ir savą 
sintaksę turintis vaizdo įrašas. 

Struktūra laikomas toks reikšmės egzistavimo būdas, kai vienas 
elementas įgauna reikšmę tik santykiaudamas su kitu tos pačios 


10 Gintautė Lidžiuvienė, „Apie vizualinę semiotiką“, in: Formų difuzijos XX a. dailėje, 
sudarė Algė Andriulytė, Austėja Čepauskaitė, Viktoras Liutkus (ser. Acta Academiae 
Artium Vilnensis, 43), Vilnius: VDA leidykla, 2006, p. 66; Gillian Rose, „Semiology: 
laying bare the prejudices beneath the smooth surface of the beautiful", in: Visual 
Methodologies: An Introduction to the Interpretation of Visual Materials, London: 
SAGE, 2007, p. 79. 

11 Algirdas Julien Greimas, Sėmantigue structurale. Recherche de mėthode, Paris: 

Larousse, 1966; vertimas į lietuvių k.: Struktūrinė semantika, Vilnius: Baltos lankos, 2005. 








struktūros elementu. Taigi, analizuojant atvaizdą ar dailės kūrinį, ga- 
lima lygiai taip pat išskirti binarines opozicijas, arba priešpriešų po- 
ras, kaip ir tyrinėjant kalbą. Elementus į priešpriešų poras sujungia 
bendras lyginimo pagrindas (pvz., tokius paveikslo elementus kaip 
viršus ir apačia arba kairė ir dešinė lyginame remdamiesi vertikalu- 
mu ir horizontalumu). Toks bendru lyginimo pamatu grįstas dviejų 
elementų santykis vadinamas kategorija'*. Antai minėti elementai 
viršus, apačia, kairė, dešinė priklauso topologinei (išsidėstymo erdvė- 
je) kategorijai. 

Atliekant semiotinę analizę tekste ieškoma pasikartojimų ir opo- 
zicijų. Laikomasi nuostatos, kad ir forma, ir turinys turi būti analizuo- 
jami pagrečiui, o vieno teksto lygmens taisyklių pertvarkymas rodo 
ir kitų lygmenų pasikeitimą. Greimas išskiria tokius vaizdinio teksto 
lygmenis'3: 

1. Plastinis lygmuo - analizuojamos topologinės (elementų iš- 
sidėstymas vertikalios ir horizontalios ašies bei centro/periferijos at- 
žvilgiu), chromatinės (spalvų santykiai, kontrastai, tonai), eidetinės 
(formų) kategorijos, taip pat faktūra ar tekstūra (medžiagiškumas). Ty- 
rinėjant plastinį lygmenį siekiama kiek įmanoma atsiriboti nuo to, kas 
vaizduojama, ir kreipti dėmesį į tai, kaip vaizduojama. Analizuojant 
nustatoma, kurios pamatinės topologinės, chromatinės ir eidetinės 
priešpriešos yra konkrečiu atveju reikšmingos ir kaip jos išryškinamos. 
Pavyzdžiui, chromatinę priešpriešą gali sudaryti spalvota ir nespalvo- 
ta, bet lygiai taip pat kokia nors viena spalva gali sudaryti akivaizdžią 
priešpriešą su visu likusiu spalvų spektru. Plastinio lygmens analizė 
- tai atsakymas į klausimą „Kaip vaizduojama?“ 

2. Figūratyvinis lygmuo - analizuojamos figūros ir jų santykiai. 


12 Lidžiuvienė, op. cit., p. 67; Felix Thūrlemann, Nuo vaizdo į erdvę: Apie semiotinę 
dailėtyrą, Vilnius: Baltos lankos, 1994, p. 214-215. 

13 Algirdas Julius Greimas, „Figūratyvinė semiotika ir plastinė semiotika“, Baltos 
lankos, Nr. 23, 2006, p. 78-93; Idem, Struktūrinė semantika: metodo ieškojimas. 
Vilnius: Baltos lankos, 2005, p. 231-236; Lidžiuvienė, op. cit., p. 67-70; Nastopka, 
Op. cit., P. 93-94, 131-132, 153-154. 

Figūromis semiotikoje laikomi turinio vienetai, turintys atitikmenis 
jusliškai (kaip vaizdas, garsas, skonis ir t.t.) suvokiamoje tikrovėje. Prie 
figūrų priskiriamos teminės vertės - reikšmės, kurias figūros įgauna 
būtent tame konkrečiame tekste. Kitaip nei figūros, jos yra mąstymo 
konstruktai ir pačios savaime nėra suvokiamos jusliškai, tačiau nusta- 
tomos per jusliškai suvokiamas figūras. Pavyzdžiui, balandžio figūra 
gali turėti laisvės teminę vertę. Figūras galima išskaidyti į minimalius 
reikšmės vienetus semas, o tos pačios semos kartojimasis tekste su- 
daro izotopiją. Tai reiškia, kad skirtingos figūros gali turėti tų pačių 
reikšmės vienetų - taip sustiprinami reikšminiai santykiai. Analizuo- 
jant figūratyvinį lygmenį, jei reikia, nustatomi atlikėjai, erdvės ir laiko 
figūros. Paprastai tariant, figūratyvinio lygmens analizė atsako į klau- 
simą „Kas vaizduojama?“ 

3. Naratyvinis lygmuo - figūratyvinio lygmens analizėje nusta- 
tytiems atlikėjams priskiriami naratyviniai vaidmenys (aktantai) ir 
aprašomi jų santykiai. Kiekvieno teksto atlikėjai yra individualūs, o 
aktantai laikomi universaliomis kategorijomis, aptinkamomis bet ko- 
kiame pasakojime. Analizuojant šį lygmenį tiriamos transformacijos, 
kurios stumia veiksmą nuo pradinės iki galutinės situacijos. Naratyvi- 
niai vaidmenys sudaro priešpriešų poras, kurių tarpusavio santykiai 
ir lemia pasakojimo struktūrą. Tai: a) subjektas ir objektas, kuriuos 
sieja geismo ryšys (subjektas siekia objekto ir taip vykdo tam tikrą 
naratyvinę programą); b) adresantas ir adresatas: adresantas, arba 
lėmėjas, yra pasakojimo priežastis - jis užmezga komunikaciją ir ska- 
tina subjektą veikti; c) pagalbininkas ir priešininkas, kurie atitinka- 
mai padeda arba trukdo subjektui vykdyti programą. Vienas atlikėjas 
gali turėti kelis naratyvinius vaidmenis arba atvirkščiai, gali būti kele- 
tas atlikėjų, atliekančių tą patį vaidmenį. Naratyvinio lygmens analizė 
- tai pamatinės pasakojimo struktūros, arba pasakojimo gramatikos, 
aprašymas. 

4. Loginis-semantinis lygmuo - atskleidžiamos pamatinės teks- 
tą valdančios reikšmės struktūros (priešpriešos) ir fundamentalios 
vaizduojamo pasaulio vertybės. Anksčiau atliktos plastinio, figūraty- 








vinio, naratyvinio lygmens analizės leidžia abstrahuoti teksto reikš- 
mes iki elementariųjų reikšmės struktūrų. Anot Greimo, pasaulį 
mes suprantame per skirtumus, tačiau tai nėra vien binarinės opo- 
zicijos narių skirtumas. Pavyzdžiui, tautosakoje esama daug būtybių, 
kurios nepriklauso nei gyviesiems, nei mirusiesiems (vėlės, slogučiai, 
žaltvykslės ir t. t.), taigi papildo gyvenimo ir mirties priešpriešą už- 
imdami negyvenimo ar nemirties poziciją. Šiam lygmeniui analizuoti 
kaip priemonė gali būti pasitelkiamas vadinamasis semiotinis kva- 
dratas - jis išreiškia elementariąją reikšmės struktūrą sudarančių na- 
rių santykius'*: 


ss «+--------- > 
gyvenimas mirtis 
-S, -S, 
nemirtis negyvenimas 


Narius s, ir s., -s, ir -s, sieja priešingybės santykis, s, ir -s, bei s, ir 
-s, - prieštaravimo santykis, s. ir -s, bei s, ir -s, - papildymo santykis. 
Schemoje šiuos santykius iliustruoja universali gyvenimo ir mirties 
priešprieša. 

Nė vienas iš aukščiau išvardytų lygmenų (išskyrus loginį-seman- 
tinį) nėra būtinai būdingas (ar reikšmingas) visiems dailės kūriniams. 
Tai ypač pasakytina apie šiuolaikinį meną. Plastinis lygmuo reikšmin- 
gas tapybos, skulptūros, fotografijos ir pan. tekstuose. Tačiau gali 
būti beprasmiška analizuoti plastinį fotografijų, dokumentuojančių 
performansą, matmenį. Tokia analizė gali pasakyti šį bei tą apie do- 
kumentavimo tradiciją ar strategiją, tačiau ne apie patį meno kūrinį 
(todėl svarbu apibrėžti, kas analizuojama). Kita vertus, dokumentaci- 


14 Schema iš Kęstutis Nastopka, op. cit., p. 43. 

ja gali funkcionuoti ir kaip savarankiškas, naują sintaksę turintis kūri- 
nys (pvz., Eglės Rakauskaitės darbo Taukuose [1997] dokumentacija, 
paversta trijų TV ekranų instaliacija). Plastinis lygmuo ypač svarbus 
tiems meno kūriniams, kurie neturi figūratyvinio lygmens, t. y. ku- 
riuose negalime nustatyti figūrų - reprezentacijų (pvz., abstrakčiojo, 
optinio meno kūrinių reikšmė atskleidžiama plastiniu lygmeniu). Na- 
ratyvinis lygmuo paprastai būna reikšmingas analizuojant laikinius 
kūrinius, turinčius naratyvą (pasakojimą) - vaizdo įrašus, performan- 
sus ir kt. Tačiau naratyvumą galima apibrėžti ir plačiau - štai Felixas 
Thūrlemannas pasakojimo gramatikos terminus pasitelkia analizuo- 
damas Bruce'o Naumanno instaliaciją, kurioje subjektu laikomas po 
erdvę judantis suvokėjas'“s. 


Socialinė semiotika ir meno istorija 

Struktūralistinės semiotikos atstovai domisi, kaip struktūros ir tai- 
syklės valdo reikšmės perdavimą ir suvokimą, tyrinėja tekstus ir ieško 
juose giliųjų, pamatinių struktūrų. Šiuolaikinei semiotikos atmainai, 
socialinei semiotikai, rūpi, kaip „žmonės naudoja semiotinius „iš- 
teklius“ [struktūralistinės semiotikos terminais - ženklus - L. M.] ko- 
munikacijos artefaktams ir įvykiams kurti bei juos interpretuoti [...] 
specifinėse socialinėse situacijose ir praktikose“““, t. y. tiriama ne tai, 
ką reiškia ženklai, bet kaip ir kam jie naudojami. Socialinės semiotikos 
požiūriu taisyklės egzistuoja, tačiau jas kuria ir keičia žmonės, todėl 
šios teorijos šalininkai taip pat domisi, kaip žmonės reguliuoja semi- 
otinių išteklių naudojimą - kuria, taiko ir permąsto taisykles'?. 

Semiotiniais ištekliais socialinėje semiotikoje vadinami veiks- 
mai ir artefaktai, kuriuos žmonės naudoja komunikacijoje. Bet koks 
į socialinę komunikaciją įtrauktas išteklius turi semiotinį potencialą, 


15 Thūrlemann, op. cit., p. 169. 

16 Theo van Leeuwen, Introducing Social Semiotics, London, New York: Routledge, 
2005, p. Xi. 

17 Ibid., p. 47. 








kurį suformuoja tai, kaip jis buvo naudojamas praeityje, o kiekvienas 
naujas naudotojas atsirenka iš šio potencialo sau aktualų. Semioti- 
niai ištekliai naudojami socialiniame kontekste, kuris gali reguliuoti šį 
naudojimą arba suteikti vartotojui sąlyginę laisvę". Vadinamosios tai- 
syklės gali būti įvairios - tiek tikrieji įstatymai, tiek įtakingi naudojimo 
Modeliai, nusistovėję įpročiai ir pan. Pavyzdžiui, ilgus amžius meistrų 
darbų kopijavimas buvo būdas, kuriuo pradedantieji tapytojai mokė- 
si naudoti tam tikrus vizualinius išteklius. Taisyklės visada susijusios 
su galia - jas laužyti ar keisti paprastai įmanu tik didelę kultūrinę galią 
turintiems žmonėms“? Analizuojant taisykles keliami klausimai: kas ir 
kaip vykdo kontrolę? Kaip ją įteisina (priverčia ar įtikina paklūsti)? Kas 
įvyksta, kai taisyklės sulaužomos? Kas ir kodėl jas keičia? Ir t. t.2? Soci- 
alinė semiotika į savo tyrimo objektus žvelgia diachroniškai - domisi, 
kaip semiotinių išteklių naudojimas keičiasi su laiku. 

Kaip menotyros metodas socialinė semiotika gali būti taikoma, 
pavyzdžiui, analizuojant tokius šiuolaikinio meno kūrinius, kurie pa- 
remti socialinėmis situacijomis (socialiai angažuotas ir dalyvaujamasis 
menas, meninis aktyvizmas ir t. t.). Howardas Riley siūlo, kaip pritaikyti 
socialinės semiotikos įrankius santykių estetikos kūriniams analizuoti, 
lygindamas, kaip keičiantis socialinėms struktūroms keitėsi meno kū- 
rinių tipai ir ženklo santykis su referentu*". Be to, panašiai, kaip ir kiti 
poststruktūralizmo metodai, socialinė semiotika yra patogus įrankis 
meno institucijai analizuoti (pvz., meno autorystės, eksponavimo ir žiū- 
rėjimo taisyklėms nagrinėti). Struktūralistinė semiotinė analizė dažniau 
taikoma vienam konkrečiam meno kūriniui, o socialinė semiotika tyri- 


18 Ibid., p. 3. 

19 Carey Jewitt, Rumiko Oyama, „Visual Meaning: A Social Semiotic Approach'“, in: 
Handbook of Visual Analysis, sudarė Theo van Leeuwen ir Carey Jewitt, London: 
SAGE, 2001, p. 134-135. 

20 van Leeuwen, op. cit., p. 53. 

21 Howard Riley, „Relational Art as Social Semiotic“, in: Academia.edu, [interaktyvus], 
[žiūrėta 2011-12-10], http://swansea-metro.academia.edu/HowardRiley/Papers/ 
1107254/Relational Art as Social Semiotic. 

nėja semiotinių išteklių ir taisyklių inventorius, kurie gali būti sudaryti 
iš nevienalyčių objektų (pvz., atvaizdų, rašytinių tekstų, architektūros 
objektų ir t. t.). Pavyzdžiui, tyrinėdamas trimatiškumo kaip semiotinio 
ištekliaus naudojimą Theo van Leeuwenas pasitelkia ir produktų pa- 
kuotes, ir muziejaus salės planą, ir Giacometti skulptūrą?*. Taigi meno 
kūriniai tampa analizės objektais drauge su kitais kultūros artefaktais. 

Lietuvos dailėtyroje susidomėjimas semiotika itin išaugo XX a. 
10-ajame dešimtmetyje, kai 1992 m. Vilniaus universitete buvo įkur- 
tas A. J. Greimo semiotikos ir literatūros teorijos centras. Semiotinę 
prieigą pasitelkė Alfonsas Andriuškevičius, Gintautė Žeimytė, Agnė 
Narušytė ir kiti Lietuvos dailės tyrėjai. 


Tyrimo klausimai: 


1. Aprašykite analizei pasirinktą objektą, įvardykite jo ribas (ar tai vie- 
nas kūrinys, kūrinio dokumentacija, muziejaus ekspozicija ir pan.). 
Kokios jo eksponavimo sąlygos, kas yra jo adresatas? Apsvarstyki- 
te, kurie iš pirmiau aprašytų semiotinio tyrimo instrumentų labiau- 
siai tiktų objektui analizuoti, kaip juos taikant skirtųsi analizė. 


Struktūralistinė semiotika 

2. Kokias plastinio teksto lygmens topologines, chromatines, eideti- 
nes priešpriešas galima išskirti? Kaip jos organizuoja teksto „pavir- 
šių“? Ar tekste ryškus medžiagiškumas, faktūra, tekstūra? Koks jų 
santykis su kitomis plastinėmis savybėmis? 

3. Kokias figūras (reprezentacijas) galima išskirti tekste? Kokias gru- 
pes ir priešpriešas jos sudaro? Į kokius reikšminius vienetus (se- 
mas) galima išskaidyti figūras? Kaip plastinio lygmens ypatybės 
padeda organizuoti figūras? 


22 Ibid., p. 209-215. 








4. Ar tekstas turi naratyvinį lygmenį? Kas yra subjektas, kokio objekto 
jis siekia? Kaip pasikeičia pradinė situacija pasakojimo pabaigoje? 

5. Kokios pamatinės reikšminės priešpriešos ar priešpriešų grupės 
valdo šį tekstą? 


Socialinė semiotika 

6. Kokiame socialiniame kontekste funkcionuoja analizuojami objek- 
tai? Kokios jums žinomos taisyklės reguliuoja šių objektų kaip se- 
miotinių išteklių naudojimą, kas jas kuria ir gali keisti? 

7. Kokį semiotinį potencialą turi šis objektas? Kaip jis galėjo būti nau- 
dojamas praeityje, kaip naudojamas dabar? Kokių semiotinių in- 
ventorių dalis jis galėtų būti (kokių semiotinių išteklių analizei gali 
būti naudingas)? 

8. Aprašykite kelias galimas objekto interpretacijas. Kaip jos keičiasi pa- 
gal socialinę situaciją, interpretuotoją? Kokias interpretacijas galima 
pavadinti pageidaujamomis, vyraujančiomis, kokias opozicinėmis? 
Ar gali būti, kad vyraujanti interpretacija nesutampa su objekto „pa- 
geidaujama" interpretacija? Kokia socialinė situacija tai lemia? 


Dailėtyros tekstų pavyzdžiai 


Robert Hodge ir Gunther Kress, „Socialinė semiotika“, ištrauka 
iš grafičių intervencijos į „Marlboro“ cigarečių reklaminį stendą anali- 
zės (versta iš Robert Hodge ir Gunther Kress, Social Semiotis, Cambri- 
dge: Polity Press, 1988, p. 11; iš anglų k. vertė Lina Michelkevičė) 


Į šį tekstą įsibrauna vienas išskirtinis skaitymas, kruopščiai išnau- 
dojantis kai kurias šio teksto ideologinio komplekso prieštaras, - tai 
BUGAUP (angl. Billboard Utilising Grafhtists Against Unhealthy Promo- 
tions - Reklaminius stendus naudojantys grafitininkai prieš nesveikas 
reklamas - L. MJ) atliktas perskaitymas / perrašymas. Šis perskaitymas 
/ perrašymas priešinasi ir tokio ideologinio komplekso, ir logonomi- 

nės sistemos reikšmėms. Du pastarieji sukalbamam, nuolankiam skai- 
tytojui komunikacijos akte suteikia pasyvų vaidmenį, o štai BUGAUP 
skaitymas radikaliai puola tokią sistemą. Individas galėtų lygiai taip 
sugadinti šią reklamą žurnale, tačiau toks privatus aktas nesukeltų 
jokio atgarsio. „Sugadindami“ reklaminį stendą BUGAUP skaitytojai / 
autoriai imasi uždrausto semiotinio vaidmens: viešai - viešosiose er- 
dvėse - platinti ardomuosius pranešimus. Jie meta iššūkį kompanijos 
teisei, ir netiesiogiai - valstybės teisei, kurią ši yra perdavusi vietos 
valdžiai, kontroliuoti „viešųjų“ tekstų autorystę ir turinį. Taip darydami 
jie paliečia dar vieną prieštarą valstybėje, kuri reikalauja ant kiekvie- 
no cigarečių pakelio spausdinti įspėjimą dėl sveikatos, kontroliuoja 
arba draudžia tabako reklamą tam tikrose žiniasklaidos priemonėse 
ir kurią išlaiko įplaukos iš tabako mokesčių. 


Agnė Narušytė, Nuobodulio estetika Lietuvos fotografijoje, 
Vilnius: VDA leidykla, 2008. 


[p. 236-238] 

Vitas Luckus - kaip visada, įsiterpęs tarp dviejų estetikų - tyrinėja 
skirtumą tarp įvykį fiksuojančio vaizdo-simbolio ir tikrovės, kur nieko 
reikšmingo nevyksta, nėra jokios prasmės, jokios dramos, o užfiksuo- 
tas momentas yra trapus, be jokių užuominų į amžinybę, priešingai, 
nurodantis į tikrovės nykstamumą. Luckus šią skirtį išryškina (tikriau- 
siai sąmoningai) kai kuriuose kadruose gretindamas „lemiamo“ ir „at- 
sitiktinio“ momentų raišką. Tokia yra, pavyzdžiui, viena fotografija iš 
„Azerbaidžano“ ciklo (1981). Šis kadras horizontaliai padalintas į dvi 
apylyges dalis. Apačioje - ornamentu puošta plytų siena, gatvė, o vir- 
šuje - propagandinis plakatas (kaip dažnai pasitaiko Luckaus fotogra- 
fijoje). Sienos zonoje tarsi nieko ypatinga nevyksta - einantis vaikinas 
atsigręžia atgal, Luckus fiksuoja ištįsusį atsigręžimo judesį, ne jo kul- 
minaciją, o vaikinas lieka neryškus; kitas vaikinas dešinėje geria van- 
denį iš sienoje įtaisyto čiaupo. Tarp šių figūrų nėra jokio ryšio, nebent 








tai, kad jos beveik nematomos, tarsi dar nesusiformavusios, nenusi- 
stovėjusios, efemeriškos. Kompoziciškai figūros yra „išsibarsčiusios“, 
nustumtos į kadro pakraščius, blaškančios dėmesį - už jų esantis sie- 
nos ornamentas yra ryškesnis, intensyvesnis ir labiau traukia akį. 

Tuo tarpu viršuje kabantis plakatas reprezentuoja kitokią vizu- 
alinę kalbą. Jo centre pavaizduotas tvirto sudėjimo vaikinas, laikąs 
milžinišką vėliavą, kurioje galima perskaityti žodį 3xama. Vaikino mo- 
numentalumą paryškina jam už nugaros susirinkusi minia, pažymė- 
ta tik keliais smulkiais štrichais. Figūra nupiešta stambiais, raiškiais 
potėpiais, tamsūs drabužiai kontrastuoja su ryškiai apšviestu veidu 
ir kumščiais, kurie yra pagrindinis plakato retorikos elementas, turin- 
tis įteigti propaguojamą mintį - žiūrovas kviečiamas „stoti“ kartu su 
pavaizduota žmonių mase už monumentalios nugaros. Veržlus šios 
figūros judesys ir kontrastinga raiška reprezentuoja ir kartu ironizuoja 
„lemiamą momentą, kurį siekia sulaikyti fotografija. 

Tačiau svarbiausias čia yra dviejų skirtingų laiko patirčių sugreti- 
nimas. Viršutinėje, plakatinėje dalyje perteikiamas pranešimas tampa 
iš karto aiškus, žiūrėjimo į vaizdą laikas maksimaliai sutrumpinamas, 
jis iš esmės trunka tik momentą. Kadangi tai - ne tikrovės, o plakato 
nuotrauka, šio momento nepapildo numanoma praeitis ir ateitis, jis 
nepriklauso jokiai laiko tėkmei. Apačios vaizdas veikia priešingai. Net 
ir ilgai žiūrint bei tyrinėjant nepaaiškėja šios gatvės scenos užfiksa- 
vimo prasmė, visa, kas pavaizduota, atrodo nereikšminga, tai - ne- 
intensyviai išgyvenamas laikas be įvykių, nediferencijuota laiko tįsa. 
„Lemiamam“ momentui atstovaujanti nuotraukos dalis yra dirbtinu- 
mo išraiška, o apačia interpretuotina kaip reprezentuojanti „tikrovę“. 
Šia priešprieša Luckus netiesiogiai siūlo rinktis laiką be įvykių (tikro- 
vę), o ne dirbtinai ideologijos kuriamus „įvykius“. Tad kasdienybės 
nuobodulys (jį reprezentuoja be įvykių tekantis neįsisąmoninamas 
laikas) čia pasirodo kaip vertingas, nes tikras. 

Interpretacijos gairės 


Jurgio Mačiūno FLUXUS kabinetas, Šiuolaikinio meno centras, Vilnius 
Tai nuolatinė ekspozicija, 
įkurta 1997 m. (sudarytojas 
Jonas Hendricksas). Kabinete 
eksponuojami Fluxus judė- 
jimo dalyvių darbai, tarp jų 
Fluxus „įvykių“ partitūros ir 
dokumentacija, nuotraukos 
iš Fluxus festivalių, menininkų 
leidiniai, konceptualūs daik- 
tų rinkiniai, manifestai, kabi- 
netas išklijuotas Yoko Ono ir 
George'o Brechto tapetais. 

Atkreipkite dėmesį į eksponavimą (išdėstymą, kabinimą, rėmini- 
mą, aprašus, pagalbinius baldus) - koks jo santykis su muziejų/ga- 
lerijų ekspozicijų tradicija? Kokias reikšmes kuria būtent toks Fluxus 
judėjimo pristatymas? Koks yra numanomas šios ekspozicijos adresa- 
tas? Kokius skaitymo takus jam siūlo ekspozicija? 

Apsvarstykite, kaip skirtųsi ekspozicijos analizė taikant struktūra- 
listinę arba socialinę semiotinę analizę. Į ką pirmiausia atkreipiamas 
dėmesys atliekant plastinio ir figūratyvinio lygmens ekspozicijos 
analizę? Apsvarstykite, pavyzdžiui, kas išdėstyta ekspozicijos staluo- 
se, kas kabinama ant sienų? Koks vizualinės ir rašytinės informacijos 
santykis? Kokį vaidmenį atlieka tapetai? Kas atrodo tvarkinga, kas 
chaotiška? Išskirkite kitas ekspozicijos binarines opozicijas. Kokie 
būtų socialinės semiotinės analizės akcentai? Palyginkite, kaip galėjo 
tie patys objektai (pvz., Fluxus laikraščiai) būti naudojami anksčiau ir 
kokioms naudojimo taisyklėms jie paklūsta atsidūrę ekspozicijoje? 
Perskaitykite kabineto aprašą Šiuolaikinio meno centro interneto 
svetainėje (www.cac.lt/lt/fluxus). Kokias įtaigos strategijas naudoja 
aprašas, kaip pabrėžiama objektų vertė? 








Robertas Antinis, Pirštų galimybės, 2002, degtas molis, Nacio- 
nalinis M.K. Čiurlionio dailės muziejus, Kaunas 

Degto molio ku- 
bai su juos forma- 
vusių pirštų ir delnų 
žymėmis, ženklais: 
atspaudais, įspaudais, 
įrėžomis, įsmigimais, 
sugniaužimais, rodo- 
mi M. K. Čiurlionio 
muziejaus nuolatinėje 
ekspozicijoje, skirtoje 
neregiams. 

Tai darbai, kuriuos 
galima patirti ir vizua- 
liai, ir taktiliškai. Analizuojant plastinį lygmenį čia bene svarbiausia 
yra forma ir medžiagiškumas. Kokias eidetines priešpriešas išskirtu- 
mėte (pvz., gilu - seklu)? Pagalvokite apie regėjimo ir lytėjimo prieš- 
priešą, kurią akcentuoja kūrinys - kaip galimybė liesti papildo tai, ką 
matome? Ir, kita vertus, kaip regėjimas kompensuoja lytą (juslių si- 
nestezija)? Kaip medžiagiškumas, faktūra, tekstūra leidžia atsekti kū- 
rėjo rankos judesį neliečiant objektų? Kaip plastines savybes atspindi 
figūratyvinis lygmuo: kokias reikšmes (temines vertes) įgauna kubo 
figūra kaip pradinis objektų būvis ir jį keičianti (numanoma) rankos fi- 
gūra? Kaip apibūdintumėte kūrėjo rankos santykį su žiūrovo-čiuopė- 
jo ranka? Ar galima kūrėjo rankos paliktas žymes vadinti signifikantu 
(žyminčiuoju), o lytinčią ranką - signifikatu (žymimuoju)? 

Eglė Rakauskaitė, Be kaltės kaltiems. Pinklės. Išvarymas iš rojaus, 
1995, gyvoji skulptūra, performansas, videofilmas, Lietuvos dailės 
muziejus, Nacionalinė dailės galerija, Vilnius 
V Analizuodami kūrinį, at- 
kreipkite dėmesį į jo struktū- 
ros dalis: pavadinimą, atlikimo 
aprašą, dokumentacijos for- 
mas. Kokį naratyvą implikuoja 
kūrinio pavadinimas? Kokį kla- 
sikinį naratyvą jis komentuoja? 
Kaip pavadinimas santykiauja 
su vaizdinėmis figūromis (mer- 
gaitės, baltos suknelės, kasos, 
juodi vyriški paltai, surišimas, 
perkirpimas ir t. t.)? 
Peržiūrėkite performanso videodokumentaciją ir aprašykite jo na- 
ratyvo struktūrą: kas yra teksto subjektas, kokią programą jis vykdo, 
kokio objekto siekia? Kaip pradinė pasakojimo situacija pasikeičia 
pabaigoje? Performanse matome autorę, supinančią vieną su kita 
mergaičių kasas: koks jos vaidmuo šiame naratyve? Kaip interpretuo- 
tumėte tai, kad mergaitės iš pradžių yra pasyvios (kasos joms pina- 
mos), pabaigoje - aktyvios (pačios perkerpa kasas)? Apsvarstykite, 
kaip įmanoma analizuoti naratyvą belaike forma (fotografija), kuo jis 
skirsis, palyginti su filmuotu darbu. 





Lietuvos dailės muziejaus nuotrauka 


Mindaugas Navakas, Kablys, 1994, skulptūrinis objektas buvu- 
sių Geležinkelininkų kultūros rūmų fasade, Vilnius 

Tai skulptūrinė-architektūrinė intervencija į buvusius Geležinkeli- 
ninkų kultūros rūmus, tipišką stalinistinio neoklasicizmo pastatą. XX 
a. 10-0jo dešimtmečio pradžioje apleistas pastatas buvo paverstas 
naktiniu klubu, netrukus čia įsikūrusi tarpdisciplininio meno galerija 
Meno lyga ir užsakė kūrinį. 

Būtina atkreipti dėmesį į tai, kad kūrinys yra intervencija, taigi 

glaudžiai susijęs su architektūros objektu. 
Apsvarstykite, kokiame kontekste jis buvo 
sukurtas (Nepriklausomybės laikotarpio 
pradžia, pirmoji alternatyviojo meno galeri- 
ja), kaip galėjo būti interpretuojamas tada ir 
kaip suvokiamas šiandien. Kaip interpretaci- 
ją keičia autoritetas - tai, kad intervencija yra 
profesionalaus menininko (palyginti, pvz., 
su gatvės meno intervencijomis)? Ką reiškia 
kūrinio pavadinimas? Kokios dar taisyklės re- 
guliuoja vieno ir kito tipo intervencijų inter- 
pretaciją ir naudojimą? 

Kaip intervencija Kablys pats yra inter- 
pretacija. Kaip toks Navako perskaitymas 
komentuoja Geležinkelininkų kultūros rūmų 
pastatą (atkreipkite dėmesį į sukūrimo aplinkybes)? Koks jo santy- 
kis su stalininės architektūros pastatu? Kaip pasikeitė paties pastato 
interpretacija ir vieta miesto kontekste, atsiradus šiai intervencijai? 
Kokių semiotinių inventorių dalimi šis artefaktas galėtų tapti? Pavyz- 
džiui, kaip jis praverstų architektūros ir skulptūros santykio analizei? 
Medžiagiškumo analizei? 

Struktūralizmas, 
poststruktūralizmas, 
dekonstrukcija 


LiNA MicHELKEVIČĖ 
GiEDRĖ MiCKŪNAITĖ 


Struktūralizmas 

Struktūralizmu vadinamas filosofinis mąstymo būdas ir humani- 
tarinių bei socialinių mokslų metodologinė kryptis, svarbiausiu už- 
daviniu laikanti tiriamojo objekto struktūros ir jos elementų santy- 
kių analizę. Struktūralizmas nesudaro vientisos mokyklos ar studijų 
lauko. Šiuo terminu veikiau vadinama mokslinių tyrimų visuma, kurią 
sieja ne bendri analizės įrankiai, bet keli pagrindiniai mąstymo princi- 
pai: požiūris į struktūrą kaip į santykių visumą, sinchronijos (laiko mo- 
mento) pirmumas prieš diachroniją (istoriją), gamtamokslio objekty- 
vumo siekis humanitariniuose ir socialiniuose moksluose (subjekto 
pašalinimas). 

Kaip metodas struktūralizmas susiformavo XX a. 6-ojo dešimtme- 
čio Prancūzijoje, tačiau jo pagrindu tapo amžiaus pradžioje lingvis- 
to Ferdinando de Saussure'o (1857-1913) suformuluota sistemos 
samprata“. Jis teigė, kad kalbą reikia tyrinėti kaip savo vidinei tvarkai 


1 Vida Gumauskaitė, Struktūralizmo apmatai: sąvokos, metodas, filosofija, Vilnius: 
Lietuvos filosofijos ir sociologijos institutas, 2000, p. 9-10. 

2 Struktūrinės lingvistikos pagrindai išdėstyti Saussure'o paskaitų rinkinyje Bendrosios 
lingvistikos kursas (Ferdinand de Saussure, Cours de linguistigue gėnėrale, sudarė 
Charles Bally ir Albert Sechehaye [1916], Paris: Payot, 1979), parengtame pagal 
studentų užrašus. 

paklūstančią sistemą, atsiribojant nuo išorinių veiksnių ir jos vysty- 
mosi sąlygų. Iki tol kalbotyrininkai domėjosi daugiausia istorine kal- 
bų raida ir jų lyginimu. Saussure'ui rūpėjo ne kalbos istorija (diach- 
roninė analizė), o jos būsena ir funkcionavimas tam tikru momentu 
(sinchroninė analizė). Jis griežtai skyrė kalbą kaip visuotinę taisyklių 
visumą, kodą nuo šnekos - individualaus kalbos akto. Kalba yra bet 
kokios šnekos pagrindas ir būtina sąlyga, todėl būtent pirmajai lin- 
gvistas turįs skirti pagrindinį dėmesį. 

Nors Saussure'as nevartojo struktūros termino, tačiau kalbą iš prin- 
cipo suprato kaip struktūrą, kurią galima skaidyti į minimalius reikš- 
minius vienetus, apibrėžiamus santykio su kitais vienetais. Bet kokie 
du to paties lygmens elementai (garsai, žodžiai ir t. t.), kurių skirtumas 
yra reikšmingas, sudaro priešpriešų poras arba binarines opozicijas. 
Pavyzdžiui, tokia yra fonemų /k/ ir /g/ opozicija žodžiuose „karas“ ir 
„garas“. Garsai, kurie vienose kalbose sudaro reikšmines priešpriešas, 
kitose tokios opozicijos gali nesudaryti: mokydamiesi užsienio kalbų 
neretai turime išmokti skirti garsus, kurie mūsų kalboje suprantami 
kaip viso labo to paties garso tarimo variantai. 

Saussure'o sistemos idėja ir struktūrinės lingvistikos principai buvo 
pritaikyti įvairiai kultūros produkcijai analizuoti. Vienas pirmųjų čia 
buvo antropologas Claude'as Lėvi-Straussas (1908-2009). Jis teigė, 
kad tradicines bendruomenes valdančius įstatymus - totemizmą, mi- 
tus, tabu, ritualus - grindžia pamatinės struktūros, organizuojančios 
visas žmogiškojo gyvenimo sritis įvairiose kultūrose. Šios struktūros 
gali būti suskaidytos į minimalius vienas kitam oponuojančius reikš- 
mės vienetus (pvz., mitas į mitemas), tačiau nė vienas opozicijos na- 
rys neegzistuoja be kito - jį visada lydi antrojo šešėlis*. Mirtį apibrėžia 
santykis su gyvenimu, kultūrą - santykis su gamta, moteriška - santy- 
kis su vyriška ir t. t. Struktūralistai, analizuodami kultūros produktus, 


3 Terence Hawkes, Structuralism and Semiotics, London, New York: Routledge, 2004, 
p. 21. 

būtent ir ieško tokių giliųjų, pamatinių struktūrų. Jiems labiau rūpi 
ne tai, kas sakoma, bet tai, kas, t. y. kokios struktūros, įgalina pasaky- 
mą. Saussure'as teigė, kad tikrasis lingvisto tikslas yra perprasti kalbos 
struktūrą, o ne gilintis į paskiras šnekos apraiškas, taigi struktūralistai 
ieško tam tikros universalios „gramatikos“ (mitologijos, naratyvo, re- 
klamos ir kt.), kuri yra bet kurio paskiro mito, literatūros kūrinio, rekla- 
mos klipo ir kt. būtinas pagrindas. 

Struktūrinės lingvistikos ir antropologijos sėkmė atvėrė šiai pri- 
eigai kelią į kitas kultūros sritis. Rolandas Barthes'as (1915-1980) 
taikė Saussure'o ir Lėvi-Strausso idėjas analizuodamas šiuolaikinius 
civilizacijos mitus - ideologiją, madą, reklamą ir t. t.* Struktūralizmo 
principus taikant literatūros, o vėliau ir kino, dailės ar kitiems vizuali- 
niams tekstams analizuoti, susiformavo tokie metodai kaip semiotika 
(žr. skyrių „Semiotika“), struktūrinė naratyvo teorija - naratologijas. 

Struktūralistinio tyrimo objektas yra tekstas - bet kokia organi- 
zuota reikšmės vienetų seka. Tekstas gali būti ne tik žodinis (pvz., 
literatūros kūrinys, mitas), bet ir vaizdinis (pvz., paveikslas, pastatas, 
reklama), garsinis (pvz., muzikos kūrinys), socialinis (pvz., elgesio nor- 
mos) ir kt. Struktūralizmas nėra metodas, turintis konkrečius analizės 
įrankius, bet metodologinė nuostata, kuri remiasi keletu pagrindinių 
principų. Analizuodami struktūralistai: 

a) skiria dėmesį vidinei objekto sąrangai konkrečiu momentu, o 
ne istorinei raidos analizei (pvz., struktūralizmui nerūpi stilių ar žanrų 
istorija). Ir nors kai kurie struktūralistai pripažįsta ne tik sinchroninių, 
bet ir diachroninių, istorinių struktūrų egzistavimą, laiko jas esant ki- 
tokio pobūdžio ir gerokai sunkiau atskleidžiamas“; 


4 Roland Bartes, Mythologies, Paris: Seuil, 1957; Idem, Systėme de la mode, Paris: 
Seuil, 1967. 

5 Žr.: Gerard Genette, Narrative Discourse: An Essay in Method, New York: Cornell 
University Press, 1979; Nijolė Keršytė, „Prancūzų struktūralizmas: semiotika, nara- 
tologija“, in: XX amžiaus literatūros teorijos. Vadovėlis aukštųjų mokyklų filologijos spe- 
cialybės studentams, sudarė Aušra Jurgutienė, Vilnius: VPU leidykla, 2006, p.102-138. 

6 Gumauskaitė, op. cit., p. 83. 

b) nebelaiko individo (kūrėjo) visų reikšmių šaltiniu. Kaip tekste 
Autoriaus mirtis (1968) teigia Barthes'as, kūrinyje kalba ir veikia kal- 
ba, o ne jo autorius?. Kūrinys yra ne autoriaus saviraiškos aktas ar jo 
biografijos pasekmė, o viso labo platesnės tekstų sistemos, kalbos ir 
kultūros galimybių variacija. Taip pat struktūralizmui svarbus kuo di- 
desnis objektyvumas, siekiant išsaugoti gamtos mokslams būdingą 
objekto ir tyrinėjančio subjekto santykį? 

c) tekstą laiko uždara visuma, t. y. mano, kad vidinės teksto są- 
rangos analizės pakanka jo reikšmėms rekonstruoti. Struktūralistų 
požiūriu, bet koks kultūros produktas (pvz., meno kūrinys) yra savi- 
referentiškas: atrodo, kad vaizduoja išorinę tikrovę, tačiau kartu kalba 
apie fundamentalias, jį patį grindžiančias struktūras?; 

d) mano, kad bet kokį tyrimo objektą (tekstą) galima suskaidyti 
iki minimalių elementų, kurie tarpusavyje sudaro binarines opozicijas 
ir yra jų apibrėžiami. Opozicijos nariai nebūtinai lygiaverčiai: vienas 
jų dažnai vadinamas nežymėtuoju, t. y. įprastu, pirminiu, kitas žymė- 
tuoju, t. y. mažiau įprastu, antriniu““. Pavyzdžiui, prieš dvidešimt metų 
nespalvota fotografija buvo gerokai įprastesnė nei spalvota, taigi ją 
galima buvo pavadinti nežymėtuoju, o spalvotą - žymėtuoju šios 
opozicijos nariu. Fotografai kartais naudodavo tonavimą kaip speci- 
finį fotografijos sukeistinimo kodą. Šiandien atvirkščiai: skaitmeniniai 
fotoaparatai leidžia nuotrauką paversti nespalvota, taigi, dabartinės 
fotografijos kontekste nespalvota fotografija tampa žymėtąja. 

Struktūralizmas buvo kritikuojamas, kad ignoravo istoriją bei reiš- 
kinių raidos veiksnius ir ypač dėl siekio viską supaprastinti iki pamati- 
nių struktūrų. Kaip metodas struktūralizmas labiausiai tinkamas ana- 


7 Roland Barthes, „Death of the Author“, in: Participation, sudarė Claire Bishop, 
Whitechapel: MIT Press, 2006, p. 42. 
8 Gumauskaitė, op. cit., p. 10. 
9 Terry Eagleton, Įvadas į literatūros teoriją, vertė Marijus Šidlauskas, Vilnius: Baltos 
lankos, 2000, p. 113-114. 
10 Anne D'Alleva, Methods and Theories of Art History, London: Laurence King 
Publishing, 2005, p. 133-134. 

lizuoti stabiliems, tipiniams (pvz., folkloras, mitai, bažnytinis menas) 
ar akivaizdžiai ideologiniams (pvz. reklama, televizija, totalitarinių 
režimų menas) tekstams, tačiau dažnai lieka neatsakytas klausimas, 
koks vieno ar kito kūrinio estetinis poveikis“'. Kita vertus, menotyrai 
didelę įtaką turėjo struktūralizmo nuostata, kad meno kūrinys yra ne 
autonomiška menininko vidinio pasaulio ir vaizduotės išraiška, bet 
platesnės meno sistemos dalis ir yra pagrįstas bendromis reikšmės 
struktūromis ir universaliomis opozicijomis. 


Poststruktūralizmas 

Poststruktūralizmo teorijų laukas susiformavo kaip atsakas į struk- 
tūralizmą ir yra apibūdinamas santykio su struktūralizmo nuostatomis. 
Dėl glaudžios šių dviejų teorinės minties pakraipų sąsajos poststruk- 
tūralizmas kartais vadinamas struktūralizmo atmaina“. Ši prieiga atsi- 
rado ne tiek kaip priešprieša struktūralizmui, bet veikiau kaip jo tąsa. 
Daug kertinių struktūralizmo ir semiotikos autorių (Barthes'as, Julia 
Kristeva, Umberto Eco ir kt.) savo darbais davė pradžią ir poststruktū- 
ralizmui, todėl negali būti priskiriami tik vienai iš šių dviejų krypčių. 

Poststruktūralizmo teorija pradėjo formuotis XX a. 7-ojo dešim- 
tmečio Prancūzijoje. Subjurusios politinės nuotaikos, ypač 1968 m. 
gegužės protestai Paryžiuje, prisidėjo prie to, kad buvo susidomėta 
alternatyviomis filosofijos kryptimis (feminizmu, anarchizmu ir kt.) 
bei ideologijos kritika. Tuo metu įtakingas struktūralizmo judėjimas 
buvo kritikuojamas, kad ignoruoja istoriją ir siekia stabilizuoti reikš- 
mę. 1962 m. pasirodžiusioje esė rinktinėje Atviras kūrinys“? Umberto 
Eco (g. 1932) apibrėžė kūrinį kaip interpretacijai atvirą reikšmių lau- 


11 Kaip struktūralistinę estezės refleksiją galima nurodyti Algirdo Juliaus Greimo 
studiją Apie netobulumą (vertė Saulius Žukas, Vilnius: Baltos lankos, 2004), kurioje 
analizuojamas žmogaus juslinis santykis su pasaulio objektais ir mėginama apra- 
šyti estetinės patirties struktūra. 

12 Gumauskaitė, op. cit., p. 7. 

13 Umberto Eco, Atviras kūrinys. Forma ir neapibrėžtumas šiuolaikinėje poetikoje, vertė 
Inga Tuliševskaitė, Vilnius: Tyto alba, 2004. 

ką. Barthes'as publikavo studiją 5/Z (1970)“*, kurioje, taikydamas su- 
dėtingas skaidymo ir struktūravimo operacijas, analizavo Honorė de 
Balzaco novelę Saracėnė (1830), tačiau siekdamas ne aprašyti stabi- 
lias struktūras, bet atvirkščiai - apibrėžti tekstą kaip potencialiai dau- 
giareikšmį darinį, iš esmės kuriamą skaitymo proceso. 

Poststruktūralizmas, kaip ir struktūralizmas, tyrinėja struktūras, 
tačiau laikosi nuostatos, kad fiksuotos struktūros neįmanomos, nes 
jos nuolat kinta. Ši analizė nepretenduoja į universalumą ir neigia, 
kad įmanomas objektyvus žinojimas ir viena tiesa. Bet kokia analizė 
nulemta kultūriškai ir šališka, todėl negali būti atsieta nuo konteksto. 
Struktūralistinė analizė tarsi projektuoja idealaus skaitytojo (žiūrovo) 
modelį, o poststruktūralizmas siekia atsižvelgti į numanomus skaity- 
tojus, nes skaitymą laiko kultūros ir istorijos veikiamu procesu“s. Terry 
Eagletonas teigia: „Nusigręžimas nuo struktūralizmo iš dalies sutapo 
su posūkiu nuo „kalbos“ į „diskursą. „Kalba“ - tai objektyvus kalbėji- 
mas ar rašymas, ženklų seka be subjekto. ,Diskursas' apibūdina kalbą 
kaip pasakymą, atliekamą kalbančių bei rašančių subjektų ir todėl 
įtraukiantį, bent jau potencialiai, skaitytojus ir klausytojus:“““ Taigi, 
poststruktūralistinės analizės objektas yra nebe konkretus tekstas, o 
diskursas, tam tikra žinijos, taisyklių, konvencijų ir institucijų visuma, 
kurioje funkcionuoja tekstai'7. Diskursas suteikia struktūrą mūsų vie- 
no ar kito dalyko sampratai ir ja paremtai elgsenai. Pavyzdžiui, galima 
kalbėti apie šiuolaikinio meno diskursą, kurį sudaro konkrečiu istori- 
niu momentu egzistuojančios žinios, meno kūriniai, kritikos tekstai, 
nuostatos ir įsitikinimai, lemiantys tai, kaip mes suprantame, kas yra 
šiuolaikinis menas ir kaip su juo elgiamės. 


14 Roland Barthes,„S/Z', in: Langue francaise, [interaktyvus], 1970, Nr. 7, p. 121-123, 
[žiūrėta 2011-11-12], www.persee.fr/web/revues/home/prescript/article/lfr 0023- 
8368 1970 num 7 1 5520 

15 D'Alleva, op. cit., p. 136. 

16 Eagleton, op. cit., p. 123. 

17 Gillian Rose, Visual Methodologies: An Introduction to the Interpretation of Visual 
Materials, SAGE Publications, 2007, p. 142. 

Intertekstinė analizė. Teksto atvirumo ir interpretuotojo vai- 
dmens akcentavimas bei dėmesys per skaitymo procesą vykstančiam 
prasmės generavimui - poststruktūralistinės intertekstualumo teori- 
jos pagrindas. Intertekstualumo kaip pamatinės teksto egzistavimo 
sąlygos sampratą suformulavo Julia Kristeva (g. 1941). Šios teorijos 
požiūriu, bet koks tekstas yra intertekstas, nes rašomas skaitant kitus 
tekstus, tad kiekvienas žodis yra kitų žodžių susikirtimas, kiekviena 
struktūra kuriama kitos, kiekvienas tekstas išsiskleidžia kaip citatų san- 
kirtos erdvė, yra kuriamas iš kultūrinio (socialinio) teksto ir egzistuoja 
neatsietas nuo visuomenės ir istorijos. Todėl tekstas suprantamas ne 
kaip ženklas, bet kaip procesas, kai (skaitant) kuriamas ženklas'*. Šią 
idėją plėtoja ir Barthes'as, ir Michelis Foucault (1926-1984), teigda- 
mas:„Knygos ribos niekuomet nėra aiškiai apibrėžtos: anapus antraš- 
tės, pirmųjų eilučių, galutinio taško, anapus jos vidinės sąrangos ir 
autonomiškos formos ji pačiumpama nuorodų į kitas knygas, kitus 
tekstus, kitų sistemų sakinius: ji yra kaip mazgas tinkle? 

Kita vertus, intertekstualumas pasitelkiamas ir tekstams analizuo- 
ti. Nors intertekstinė analizė pirmiausia taikyta literatūros kūriniams, 
ji tinka ir vizualiniams tekstams bei intermedialioms sąsajoms (pvz, 
literatūros tekstų ir dailės kūrinių ar kino filmų) tyrinėti. Anot literatū- 
rologo Michaelio Riffaterre'o (1924-2006), skaitytojas privalo turėti 
kompetenciją apčiuopti agramatizmus - kito teksto įsiveržimo žen- 
klus - ir prasminius tarpus - citatas be nuorodų ir pan. Dviejų tekstų 
saitą Riffaterre'as vadina interpretante, kurią apibrėžia kaip žodį arba 
teksto fragmentą, atsiradusį dviejų semantinių arba formalių asociaci- 
jų sekų susikirtimo vietoje*“. Taigi interpretantė yra nuoroda, vedanti 
skaitytoją į kitą tekstą ir padedanti jam suvokti vieną ar kitą vietą kaip 


18 Irina Melnikova, Intertekstualumas: teorija ir praktika, Vilniaus universiteto leidykla, 
2003, p. 19. 

19 Michel Foucault, The Archeology of Knowledge, London: Tavistock Publications, 
1972, p. 23. 

20 Michael Riffaterre, Semiotics of Poetry, Bloomington: Indiana University Press, 
1978, p. 81-86. 

skaitomo ir nurodomo tekstų sąveikos rezultatą. Intertekstinės anali- 
zės tikslas yra aprašyti, kokią įtaką ši sąveika daro teksto supratimui ir 
kokias numato naujas interpretacijos gaires. 

Poststruktūralizmą galima apibūdinti lyginant nuostatas su jau 
išvardytais struktūralizmo principais: 

a) poststruktūralizmas yra ir istoriškas, ir deskriptyvus. Jis atsisa- 
ko struktūralizmui būdingo polinkio į laiko bei erdvės universalumą 
ir pabrėžia struktūrų bei reikšmių reliatyvumą ir istorinį specifišku- 
mą. Poststruktūralistui rūpi sistemos būklė konkrečiu momentu, bet 
tam, kad šią suprastų, jis pasitelkia istorinę sistemos kaitos analizę. 
Vis dėlto poststruktūralistinė istorija - tai ne tradicinė stilių, žanrų ar 
asmenybių, bet struktūrų istorija. Pavyzdžiui, Foucault darbuose yra 
istorijos (beprotybės, disciplinos, seksualumo), bet jam rūpi ne isto- 
rija pati savaime, o sistemos gimimas: kaip ji tapo tokia, kaip mes ją 
suprantame šiandien; 

b) poststruktūralistams rūpi subjektai, tačiau ne kaip individai, o 
kaip visa apimančių galios santykių produktai". Teksto reikšmę kuria 
skaitytojas, tačiau jo supratimą lemia diskursas. Tyrinėtojo ar kritiko 
užduotis yra pateikti skirtingas interpretacijas, atsižvelgiant, kaip jos 
priklauso nuo skaitytojo. Dailėtyrininkui poststruktūralistui rūpi, kaip 
keičiasi, pavyzdžiui, bažnytinės dailės supratimas keičiantis jos statu- 
sui ir diskursui, kuriame funkcionuoja (tampant muziejine vertybe); 

€) poststruktūralistai į tekstą žiūri ne kaip į uždarą vienetą, bet kaip 
į diskurso produktą. Kiekvienas tekstas yra kitų sankirtos erdvė. Be to, 
tekstai sąveikauja ir su kitais diskurso elementais: institucijomis, so- 
cialinėmis normomis, filosofinėmis nuostatomis ir kt. Diskursas kuria 
tekstus, o tekstai palaiko diskurso gyvavimą ir plėtrą. 


21 Audronė Žukauskaitė, Anapus signifikanto principo. dekonstrukcija, psichoanalizė, 
ideologijos kritika, Vilnius: Aidai, p. 9. 

Poststruktūralistai tebesilaiko Saussure'o nuostatos, kad diskur- 
syvaus elemento tapatybę gali kurti tik negatyvus skirtumo santykis 
su tuo, kuo ji nėra?*. Tačiau, kitaip nei teigia struktūralistai, opozicijos 
nėra nekintančios ir fiksuotos. Diskurso elemento reikšmę lemia kon- 
teksto sąranga. Pavyzdžiui, pirmiau minėta nespalvotos ir spalvotos 
fotografijos priešprieša skaitmeninės fotografijos kontekste iš dalies 
išnyksta, nes nei viena, nei kita neegzistuoja (yra tik skaitmeninis 
kodas, galintis tą pačią nuotrauką paversti vienokia arba kitokia). Ta- 
čiau gali būti aktualizuojamos kitos priešpriešos (pvz., žema - aukšta 
rezoliucija). 

Poststruktūraliamo ir dailėtyros santykis gali būti įvairiopas. Viena 
vertus, dailės kūrinys gali būti tam tikros savo laiko visuomeninės pa- 
radigmos atspindys. Pavyzdžiui, aktai perteikia tam tikrus konkretaus 
laikotarpio seksualumo ir erotiškumo kanonus: vienaip nuogas kūnas 
vaizduojamas Antikoje, kitaip XX a. pradžioje. Šiuo atveju meno kū- 
rinys praverčia imantis platesnės temos ar institucijos analizės. Pats 
menas taip pat gali būti analizuojamas kaip institucija ir diskursas, 
nustatantis savo ribas ir nuolat generuojantis naujus artefaktus (kū- 
rinius) bei kūrėjus. 

Kita vertus, poststruktūralistinis požiūris gali būti taikomas ir in- 
dividualiai kūrinio (pvz., intertekstinė analizė) ar medijos analizei. 
Pavyzdžiui, Barthes'as knygoje Camera Lucida (1980) analizuoja foto- 
grafijos mediją: reprezentaciją ir santykį su tikrove, poveikį suvokėjui, 
funkcionavimą visuomenėje??. Studijoje Tai nėra pypkė (Ceci n'est pas 
une pipe, 1973) Foucault analizuoja Renė Magritte'o paveikslus, kel- 
damas klausimus apie reprezentaciją, panašumą, teiginių prigimtį, 
lingvistinio ženklo ir plastinių elementų santykį Vakarų tapyboje*“. 


22 Ibid., p. 17. 

23 Roland Barthes, Camera Lucida, Farrar: Straus 84 Giroux, 1999. 

24 Michel Foucault, This is Not a Pipe, vertė James Harkness, Berkeley: University of 
California Press, 1983. 

Dekonstrukcija 

Tai iš poststruktūralizmo kilusi ir prieš savo ištakas atsigręžusi filo- 
sofijos kryptis, kurios esmę suformulavo Jacgues'as Derrida (1930- 
2004) knygose Apie gramatologiją ir Raštas ir skirtumas (abi 1967)3. 
Pagrindinis dekonstrukcijos - naujadaro iš žodžių de-strukcija ir 
kon-strukcija — klausimas: kaip konstruojama prasmė? Atsakymas 
miglotas: „Tai priklauso nuo..““ Priklausymas nurodo į kažką anapus 
ir šios priklausomybės kinta. Supratimas, anot Derrida, tai nuolati- 
nis reikšmės atidėliojimas: kadangi žodžiai gali būti apibrėžiami tik 
santykio su kitais žodžiais, galutinis apibrėžimas tampa iš principo 
neįmanomas. Šią visad slenkstinę prasmės būseną Derrida įvardija 
naujadaru diffėrance/skirsmas, paremtu dviem veiksmažodžio dif- 
fėrer reikšmėmis: „skirtis“ ir „paisyti'?*. Diffėrance tarimas nesiskiria 
nuo daiktavardžio diffėrence (pranc. „skirtumas"). Skirsmas yra rašto 
duotybė. Derrida perkelia dėmesį į raštą ir akcentuoja jo grafinę pras- 
mę. Raštas gali būti pakartotas, o pakartojamumas yra esminis ženklo 
požymis??. Taigi skirsmas rodo referentišką kaitą, nes kartu reiškia ir 
skirtybę, ir sąsają. Mąstymą grįsdamas palyginimais Derrida skirsmo 
kategoriją išskleidžia pasitelkdamas Sigmundo Freudo esė Pastaba 
apie mistinį bloknotą (1925). Joje Freudas pasitelkia vaškiniame blo- 
knoto paviršiuje išnykstančio įrašo pavyzdį, kad paaiškintų, kaip į 
pasąmonę įsirašo sąmonės impulsai - jie nematomi, bet tikrai buvę. 
Iš šios analogijos Derrida kildina pėdsako kategoriją. Nors pėdsakas 
nėra akivaizdus, jis yra nuo konteksto priklausanti praeities apraiška 
dabartyje. Pėdsakas taip pat yra metonimiška sąvoka, nurodanti, jog 


25 Jacgues Derrida, De la grammatologie, Paris: Minuit, 1967; vertimas į lietuvių k.: 
Apie gramatologiją, vertė Nijolė Keršytė, Vilnius: Baltos lankos, 2006; Jacgues Derrida, 
LEcriture et la diffėrence, Paris: Seuil, 1967. 

26 John Lechte, „Jacgues Derrida“, in: Idem., Penkiasdešimt pagrindinių šiuolaikinių 
mąstytojų. Nuo struktūralizmo iki postmodernizmo, Vilnius: Charibdė, 2001, p. 130. 
Žukauskaitė teigia, jog diffėrance sudarytas iš veiksmažodių „skirtis“ ir „atidėti“, 
Žukauskaitė, op.cit., p. 32. 

27 Žukauskaitė, op.cit., p. 28. 

žmogaus kūriniuose, visų pirma, raštuose ir vaizduose, išlieka tik gy- 
venimo pėdsakai. Kitaip nei semiotinis ženklas, Derrida pėdsakas ap- 
ima ir būtojo laiko dėmenį. Patirties fiksavimas yra vėlesnis už pačią 
patirtį, todėl nėra autentiškas. Patirties užrašymas padaro ją netikrą 
- vadinasi, nužudo, bet sudaro sąlygas pakartojamumui - vadinasi, 
jamžina. Ši interpretacija atskleidžia sąmoningai daugiaprasmių są- 
vokų ieškantį Derrida mąstymą. Antai, farmakono ir papildymo sąvo- 
kos parodo konteksto svarbą reikšmei. Farmakonas - tai ir vaistas, 
ir nuodas, jo poveikis, taigi ir prasmė, priklauso nuo to, koks kiekis 
ir kokiomis aplinkybėmis vartojamas. Papildymas - perteklius ir 
priedas. Šias paties sukurtas ar permąstytas sąvokas Derrida pasitelkia 
tekstui išbandyti pavyzdžiais, kai įvairios „tiesos“ tikrinamos, tam, kad 
jas paneigtų tikrovės pavyzdžiai. Daugiaprasmės mąstymo kategorijos 
reikalingos binarinių opozicijų dirbtinumui įrodyti. Pavyzdžiui, vaistas 
ir nuodas yra opozicijos, o jų junginys farmakonas apima abi priešingas 
reikšmes. Opozicijų poros sudaromos remiantis jų priešinga reikšme, 
tačiau jas taip pat sieja vidiniai hierarchiniai ryšiai: pavyzdžiui, karas - 
taika, juoda - balta, meilė - neapykanta, gyvenimas - mirtis, pirmasis 
dėmuo vertybių hierarchijoje nusileidžia antrajam, o brūkšnys tarp jų ir 
yra skirsmas. Dekonstrukcijos tikslas - parodyti reikšmės neapibrėžtu- 
mą. Bet kokia raiška, pretenduojanti į tikrumą, tiesą, nuoširdumą, tėra 
pretenzijos, kuriomis žmogus pats save kankina, nes sukuria taisykles, 
kurių neįmanoma laikytis. Taigi, dekonstrukcija yra mąstymo maištas 
prieš didžiuosius pasakojimus, neginčijamas tiesas, mokslinį objekty- 
vumą ir begalinė analitinė interpretacija, besimėgaujanti išsisėjusiu, 
takiu reikšmių daugiaprasmiškumu. Pavyzdžiui, Derrida perinterpre- 
tuoja Jacgues'o Lacano „aš iliuziją“ ir teigia, jog aš nėra tik iliuzija, aš 
- tai mąstomas ir patiriamas kitas, intertekstinė žaismė. (Psichoanalizė) 
Iš šio pristatymo atrodytų, jog dekonstrukcija išskirtinai negatyvus, de- 
maskavimo logika grįstas, priekabių ieškantis kriticizmas, dar daugiau 
- tekstinis terorizmas. Tačiau šiuos priekaištus atmeta pats dekonstruk- 
cijos pavadinimas - išardoma ne tam, kad būtų sudėta nauja interpre- 
tacija, bet tam, kad būtų atskleista interpretacijos begalybė. 

Derrida interpretavo ne tik kalbą ir šneką bei jų raiškas, bet ir vi- 
zualiuosius menus. Jiems skyrė veikalą Tapybos tiesa (1978)?3, kurio 
išvada jau akivaizdi - tiesos nėra. Esminis šio veikalo tekstas - atsakas 
į Martino Heideggerio ir Meyerio Schapiro neakivaizdinę diskusiją 
apie Vincento van Gogho paveikslą Seni batai (1886). Derrida išvada 
paradoksali: juk nuo to, kam priklausė nutapytieji batai — valstietei 
(Heideggeris) ar van Goghui (Schapiro) - paveikslo turinys nekita. Jau 
pats batų priklausomybės klausimas atrodo absurdiškas, o begalinės 
paveikslo interpretacijos, užkimbančios tai už fetišo, tai už psichoana- 
lizės, ankstesnių interpretatorių ideologijos, van Gogho nusipjautos 
ausies ar batraiščių, tikslas - neišsenkama interpretacija??. 

Derrida siekis įsiskverbti į paradokso vidų atsiskleidė jo kuruotoje 
parodoje Aklojo prisiminimai (Paryžius, Luvras, 1990), kurios koncep- 
cija - besigrumiančios vizualinė reprezentacija ir jos negalimybės“. 
Parodos išeities pozicija - grafinė vaizdo, kaip ir rašto, būklė. Piešda- 
mas dailininkas yra aklas piešimo padariniams. Taigi, dekonstrukcija 
domisi vaizdo poveikiu suvokėjui, galimybėmis įtraukti į kintančių 
reikšmių ir interpretacijų tinklus. Derrida mėgaujasi kūrinio vilione 
jį interpretuoti ir kartu teigia kūrinių priešinimąsi interpretacijai. Sė- 
kmingas dekonstrukcinis judesys taip pat veda į interpretacijos akla- 
vietę. Aporinė mąstymo būklė, akistata su neišsprendžiamybe, viena 
vertus, reikalauja sprendimo, kita vertus, verčia jį atidėti?". 


28 Jacgues Derrida, La Vėritė en peinture, Paris: Flammarion, 1978. 

29 Visi trys sutrumpinti tekstai publikuoti anglų kalba: Martin Heidegger, „The Origin 
of the Work of Art“, 1935 Meyer Schapiro, „The Still Life as a Personal Object - A 
Note on Heidegger and van Gogh“, 1968; Jacgues Derrida, „Restitutions of the 
Truth in Pointing LPointure'],1978, in: The Art of Art History: A Critical Anthology, 
sudarė Donald Preziozi, Oxford: Oxford University Press, 1998, p. 413-426; p. 
431-427; P. 432-449. Taip pat žr.: Martin Heidegger, Meno kūrinio ištaka, įžangą 
parašė Hans-Georg Gadamer, vertė Tomas Sodeika ir Jurga Jonutytė, Vilnius: Aidai, 
2003. 

30 Žr. parodos katalogą: Jacgues Derrida, Mėmoires d'aveugle. Lautoportrait et autres 
ruines, Louvre: Rėunion des musėes nationaux, 1990. 

31 Žukauskaitė, op. cit., p. 43-44. 

Dekonstrukcijos indėlis į dailėtyrą - prieštaravimus kelianti patir- 
ties įtampa kūrinio akivaizdoje. Literatūrologė Aušra Jurgutienė rašo: 
„Sąžiningas interpretatorius turėtų išmokti naujo interpretacinio 
santūrumo ir kuklumo meno, liautis primetinėti savo individualius 
įžiūrėjimus' kitiems kaip neginčytiną ir mokslinę objektyvybę. Taip 
jis tampa panašesnis į gatvės cirkininką, suburiantį nedidelę linksmų 
smalsuolių grupę, nei į žiniuonį, prieš kūrinio ikoną parklupdžiusį 
minias“? 

Dekonstrukcija, panašiai kaip ir marksizmas XIX a. viduryje ar froi- 
dizmas XX a. pradžioje, paveikė ne tik postmodernią dailėtyrą kaip 
vieną humanitarinių disciplinų, bet ir meno praktikas. Vadovaujantis 
daugybinės, nuolatinės ir takios interpretacijos principais imti pro- 
jektuoti pastatai, formos ir elementai su pėdsakų žymėmis, pradėti 
naudoti architektūroje, dizaine, dailėje, teatre. Architektūroje ir dizai- 
ne atsirado pasakojamasis dėmuo, dažnai ignoruojantis funkciona- 
lumą, nes kasdienybė nėra nei funkcionali, nei sistemiška. Dekons- 
trukcija tapo vienu postmodernios kūrybos principų ir apmMąstymo 
instrumentų. Minėtina dailės istoriko Paulio Barolsky studija Kodėl 
šypsosi Mona Lisa (1991)33, kurioje dekonstruojamos Giorgio Vasari 
dailininkų biografijos. Dailėtyrininkas atskleidžia Dantės, Petrarcos, 
Boccaccio veikalų pėdsakus Vasario parašytuose gyvenimuose, nu- 
rodo tik biografo vaizduotėje egzistavusius kūrinius ir autorius, taip 
pat suklastotas biografijas. Įtarus tyrėjo žvilgsnis ne tik nuvainikuoja 
renesanso autoritetą, bet ir parodo jo tekstinių nusikaltimų pėdsakus 
dailėtyroje. 

Dekonstruktyvistų pasiūlyta nuolatinė reinterpretacija sulaukė 
nemažai kritikos. Derrida prieiga vadinama ir privačiu žodynu besi- 
remiančia asmeninės fantazijos pseudofllosofija ar parodijos žanru 


32 Aušra Jurgutienė, „Dekonstrukcija“, in: XX amžiaus literatūros teorijos, p. 206. 
33 Paul Barolsky, Why Mona Lisa Smiles and Other Tales by Vasari, University Park, PA: 
Penn State University Press, 1991 

filosofijoje?*. Vis dėlto ši įtaigi, įtari, dažnai savitikslė interpretacija tai- 
kliai atliepia reikšmės neapibrėžtumu besimėgaujantį postmodernų 
kultūros būvį, ir yra tapusi tekstų „masinio naikinimo ginklu“*5. 

Lietuvos dailėtyroje poststruktūralistine ir dekonstrukcine prieiga 
išsiskiria Alfonso Andriuškevičiaus, Lolitos Jablonskienės, Erikos Gri- 
goravičienės dailės kritika, jos apraiškų esama istoriniuose Giedrės 
Mickūnaitės tyrimuose, Jūratės Markevičienės paveldosaugos kriti- 
koje. Neretai šią prieigą renkasi parodų kuratoriai, siekiantys išryškini 
ekspozicijoje nematomus kūrinių ryšius, pabrėžti objektų referentiš- 
kumą. Vis dėlto iš visų poststruktūralizmo vedinių Lietuvos dailėtyro- 
je dominuoja diskurso teorija. 


Tyrimo klausimai: 


1. Kokios retorinės figūros, temos, įvaizdžiai kartojasi vaizde ar vaizdų 
grupėje? Kas lieka už vaizdo ar vaizdų grupės užribyje? 

2. Kokias intertekstines nuorodas randate tekste? Koks kūrinio santy- 
kis su panašios tematikos kito laikotarpio tekstais? 

3. Kokioms vaizdavimo ar visuomenės kanonams ar normoms vaiz- 
das ar vaizdų grupė paklūsta? Ką pasako apie pasirinktą analizės 
temą? 

4. Ką kūrinys pasako apie istorines ar kultūrines aplinkybes, kuriomis 
yra sukurtas? 

5. Kokioje sistemoje funkcionuoja analizuojamas kūrinys (pvz., mu- 
ziejuose, galerijose)? Kaip istoriškai kito jo institucinis statusas 
(pvz., dizaino objektai ar taikomosios dailės kūriniai laikui bėgant 
tampa muziejinėmis vertybėmis)? 


34 Žukauskaitė, op. cit., p. 23; Robert Phiddian, „Are Parody and Deconstruction 
Secretly the Same Thing?“ in: New Literary History, 1997, t. 28, Nr. 4, Philosophical 
Thoughts, p. 673-696. 

35 Phiddian, op.cit., p. 676. 

6.Kaip jis eksponuojamas (atkreipti dėmesį į transtekstualius elemen- 
tus: rėmus, etiketes, medžiagų ir kt. aprašus, pristatymą žiūrovui)? 
Kokį elgesį jis primeta žiūrovui (reikalauja tik stebėti ar įsitraukti, 
numato judėjimo kryptis ir t. t.)? 

7.Ką tai pasako apie meno instituciją apskritai ir meno eksponavimo 
instituciją? 

8. Kaip keičiasi kūrinio suvokimas išėmus jį iš esamos sistemos? 

9. Kokių pėdsakų matyti kūrinyje? 

10. Kokios opozicijos yra šio kūrinio sandai? Kiek šios opozicijos pa- 
grįstos priešybėmis ir kiek vienove? Kaip įmanu jas sujungti? 


Dailėtyros tekstų pavyzdžiai 


Alfonsas Andriuškevičius, „Dabartinė Lietuvos tapyba pro Jono 
Gasiūno paveikslo prizmę“, in: Pažymėtos teritorijos, sudarė Rūta Goš- 
tautienė ir Lolita Jablonskienė, Vilnius: Tyto alba, 2005, p. 70-76. 


1. 1. Šiandienos Lietuvos tapyba šiurkščiai nesibruka žiūrovams 
į akis. Lyginant su ankstesniais laikais, ji tapo kur kas retesne viešnia 
ŠMC. Tačiau tai visiškai nereiškia, kad jos reikia ieškoti su žiburiu: pa- 
kanka užsukti i „Arką“, „Vartus“, „Maldį', „Lietuvos aidą“ ar dar kur nors, 
ir ji tučtuojau ištars jums „Sveiki!“ 

1. 2. Tačiau tai, kad ji ne taip dažnai pasirodo ŠMC (bene didžiausia 
jos „puokštė“ ten žėrėjo 2000-aisiais, 11-ojoje Vilniaus tapybos triena- 
lėje bei parodoje „Tradicija ir ateitis“, ir dabar vėl - 2004-ųjų viduryje) 
galėtų būti laikoma tam tikru simptomu. Suvokti, jog tai iš tiesų yra 
simptomas turėtų padėti tokie klausimai: kodėl jos tiek nedaug buvo 
ŠMC surengtuose pastarųjų kelerių metų ambicingiausiuose šiuolaiki- 
nio mūsų meno projektuose, pavyzdžiui, „Savigarboje“ (2001)? Kodėl ji 
taip kukliai atstovavo Lietuvai ambicingiausiuose (kuruotuose net ne 
mūsiškių! tarptautinio meno projektuose, surengtuose ŠMC, pavyz- 
džiui, „Traukos centre“ (2002)? Aišku, atsakyti į šiuos klausimus galima 

taip, kaip Lietuvoje dabar atsakoma ne į vieną klausimą: dėl sąmokslo. 
Sąmoksle idėja pas mus tebėra gyva, jos laikosi daug kas: nuo radikalių 
feminisčių (jų Lietuvoje dar esama) iki antisemitų. Ja remiamasi ir tada, 
kai kritikuojama ŠMC veikla. Bet... Bet gal, sakau, čia esama kitokių prie- 
žasčių. Gal šiandien mūsų tapyba (ar bent geroka jos dalis) nebėra vi- 
savertė (neseniai įsigalėjęs žodis!) šiuolaikinio meno lygos žaidėja? Gal 
ji, kalbant mažiau metaforiškai, nepajėgia taip greitai ir švariai atlikti 
šiuolaikinės kultūros „Brauno judesių“, kaip juos atlieka, tarkime, video? 
O gal čia aš kaltas - tiesiog išsipildė manoji 1994-ųjų pranašystė, kad 
lietuvių tapyba iš epicentro traukiasi truputį labiau pakraščio link? 

2.1. Ojuk tapybos pritapyta nežmoniškai daug ir kiekvieną dieną 
randasi dar daugiau, ją nesiliaudami gamina A. Savickas su A. Petru- 
liu A. Stasiulevičius su M, T. Rožanskaite, V. Antanavičius su E. A. Cu- 
kermanu, A. Andziulytė su V. Jankūnų, E. Ridikaitė su A. Kirvelyte, P. 
Jurkšaitytė su S. Teitelbaumu, Ž. Augustinas su P. Juška... Ir visi kiti (o 
jų yra keleriopai daugiau nei čia išvardytųjų) tebetapantys tapytojai. 
Visai kaip tame Wallace'o Stevenso eilėraštyje: This cloudy world by aid 
ofland and sea,/ Night and day, wind and guiet, produces/ More nights, 
more days, more clouds, more worlds." 

2. 2.Visą šitą milžinišką dabartinės (t. y. produkuojamos dabar ta- 
pybos luitą tenka suskaidyti į keletą mažesnių - kad paaiškėtų, iš ko 
jis sudarytas; kas jame dominuoja, o ko - tik trupiniai; ir t. t. 

2. 3. Pirmiausia siūlau smogti į tą vietą, kur, įsivaizduokim, susiei- 
na dvi dideles tapybos: senoji ir naujoji. Senąją patogumo dėlei kol 
kas siūlau vadinti modernistine (pačia plačiausia šio žodžio prasme), 
naująją - postmodernistine (irgi pačia plačiausia, bet - jau šio žodžio 
prasme). Nesileisdamas į pernelyg smulkias charakteristikas čia tepa- 
minėsiu, kad modernistinei tapybai (tai seniai seniai žinoma) būdin- 
ga prisistatyti kaip menui; be to, kaip aukštajam menui; be to, kaip 


1 Šis debesuotas pasaulis su sausuma ir jūra, / Su diena ir naktimi, su vėju ir tyla vis 
kuria / Daugiau dienų, naktų ir debesų, daugiau pasaulių. (Angl.) 

tapybai, t. y. pabrėžti savo specifinę kalbą; be to, neišmesti už borto 
referencijos, t. y. nuorodos į kažką už savosios sistemos ribų; be to, 
grožėtis savo subjektyvumu ir originalumu ir t. t. O štai postmodernis- 
tinei tapybai bemaž atvirkščiai. 

2.4. Nereikia tikėtis, kad smogus į tą vietą tapybos luitas skils kaip 
ledo gabalas, ir jo pakraščiai bus blizgūs bei lygūs. Jisai skils, bet taip 
kaip dar apyšiltės dervos gabalas: iš pirmosios dalies tįs daug „siūlų“ 
į antrąją ir atvirkščiai: tai bus vadinamieji tarpiniai atvejai (apie juos 
šiame tekste stengsiuosi nekalbėti). Bet vis dėlto jau turėsime du 
luitus. Ir tada pamatysime: pirmasis daug daug didesnis už antrąjį, 
modernistinės tapybos gabaritai keleriopai pranoksta postmoder- 
nistinės tapybos gabaritus. Rusiško anekdoto žodžiais tariant: Haiu 
KpacHoapcknū kpaii nokKpbiBaeT Baluy OpaHLiuio Kak 6bIK OBLIY“.? 

2. 5. Kas tie modernistai? A. Savickas, A. Petrulis, A. Stasiulevičius, V. 
Antanavičius, E. A. Cukermanas, A. Kuras, R. Katiliūtė, D. Kasčiūnaitė, H. 
Natalevičius, R. Sližys, R. Bartkevičius, S. Teitelbaumas... O kur dar neiš- 
vardytieji? Kas tie postmodernistai? M. Šalkauskas (neseniai miręs), Š. 
Sauka, J. Gasiūnas, V. Jankūnas, G. Žungaila, E. Ridikaitė, E. Gineitytė, P. 
Jurkšaitytė... Dar vienas kitas. Iš karto pabrėžiu: priklausymas tai ar tai 
stovyklai menkai tesusijęs su amžiumi. Antai jau beveik seniokas Jonas 
Gasiūnas (g. 1954) - dabar (atleiskime už praeitį) yra šimtaprocenti- 
nis postmodernistas. O dar beveik jaunuolis Solomonas Teitelbaumas 
(g. 1972) - irgi šimtaprocentinis, bet modernistas. Panašiai - ir su nej- 
vardytais tarpiniais atvejais. O ką bylojo 2003-aisiais ŠMC įvykusi VDA 
studentų bei nesenų absolventų darbų paroda „Mes ateinam“? 

3. 1. Bet gal ir pasikarščiavau, šias dvi tapybas, tegul ir sąlygiškai, 
pavadindamas modernistine ir postmodernistine. Gal iš tikrųjų ge- 
riau, kaip daro Erika Grigoravičienė, jas vadinti tiesiog senąja ir naują- 
ja. Taip ir padarysiu. 


2 Mūsų Krasnojarsko kraštas dengia jūsų Prancūziją kaip bulius avį. (Rus.) 

3. 2. Tačiau, kadangi skaidymo procesas dar nesibaigė, dabar teks 
perskelti į dvi dalis pirmiausia tą senąją, o paskui - ir tą naująją ta- 
pybą. Taigi turėsime jau keturis luitus: vienoje pusėje, naudojantis 
„pataisyta“ terminija, bus senoji senoji tapyba ir naujoji senoji tapyba; 
kitoje pusėje - senoji naujoji tapyba ir naujoji naujoji tapyba. Beje, 
šiuo atveju amžiaus faktorius pradės veikti. Tad - senoji senoji tapyba 
- modernizmas (vėl nesusilaikiau), kuriamas daugmaž senių, o nau- 
joji senoji tapyba - tas pats modernizmas, bet jau kuriamas jaunimo. 
O senoji naujoji tapyba - postmodernizmas (dar sykį nesusilaikiau), 
kuriamas jau tikrai subrendusių personų (vyresnių nei 35 metų, jei 
remsimės tarybiniais standartais), ir naujoji naujoji tapyba - tas pats 
postmodernizmas, gaminamas „žalio jaunimėlio“. 

3. 3. Ką matome dabar? Senosios senosios tapybos - nors vežimu 
vežk. Naujosios senosios tapybos - tikrai prireiks didelių karučių (ypač 
jeigu čia dar pridursiu bent kelias pavardes su dar tebeprilipusiu prie 
užpakalio studentišku lukštu: M. Kniubo, L Gelumbausko, J. Kačiušy- 
tės, A. Štelmano, A. Kulbytės, R. Noreikaitės-Miliūnienės, R. Gritėno ir 
pan. Senajai naujajai tapybai užteks vienerių neštuvų. O naujajai nau- 
jajai? Kur naujoji naujoji tapyba? Jos beveik nematyti! Štai ten šmėkšo 
Ž. Augustinas su P. Juška... Bet... Pusinių atvejų (tarp naujosios seno- 
sios bei naujosios naujosios) rastume, žinoma ... 

4. 1. Kažkaip kvailai išeina. Na, ką esmingai nauja man gali pasa- 
kyti visai šauni Gintaro Palemono Janonio tapyba, palyginus su (tyčia 
imkime bemaž bendraamžius) Artūro Railos akcijomis ir video? Arba 
taip pat šauni, taip pat tapyba (tiesa, naujausių darbų nesu matęs), 
kuriai S. Teitelbaumo ir M. Kniubo, palyginus su Lauros Stasiulytės 
video instaliacijomis ir skaidrių kolekcijomis? Taip paklausus tenka 
konstatuoti, kad Lietuvos modernistinės tapybos, kuri nuo Augusti- 
no Savicko ir Algirdo Petrulio „driekiasi“ iki Solomono Teiteibaumo 
ir Manto Kniubo, turinys iš esmės liko panašus, nors forma ir gerokai 
įvairavo. Ji (modernistinė tapyba) tebepristatinėja, pasak Donaldo 
Kuspito, savo autorių ego (pasak Erikos Grigoravičienės - jai būdinga 
spontaniška saviraiška). O tie jų ego - gerokai panašūs: truputį įskilę, 

truputį dramatiški, truputį ilgesingi. Bet panašūs! Modernizmas, var- 
tojant Kęstučio Nastopkos frazę, tapo prognozuojamas. Ir nors ge- 
riausių meistrų kūryboje vis dar atsiranda įdomių naujų niuansų, vis 
dėlto vietoj prognozuotos, tarkim, giedros tegali būti pragiedruliai, 
bet ne lietus. 

4. 2. Dar kvailiau, kai stovi prieš kokį naują, sakykime, A. Stasiu- 
levičiaus V. Antanavičiaus, A. Kuro, H. Natalevičiaus ar G. P Janonio 
paveikslą, juo šiek tiek mėgaujiesi, nes yra neblogas, bei drauge pri- 
simeni praeitą dešimtmetį ar net keletą dešimtmečių nutapytus ge- 
resnius jų kūrinius, kurių lygio (nekalbu apie vieną kitą išimtį) jie pa- 
tys jau niekados bepasieks. Modernistines gvardijos parako atsargos 
baigiasi, jau matyti jų parakinių dugnas. Ir čia nieko nei nuostabaus, 
nei smerktina. Bet... 

4.3. O ar gali dar ką nors ypatinga nuveikti naujieji modernizmo 
šauktiniai? Žiūrint iš jų pačių pozicijos - taip. Žiūrint iš modernistinės 
tapybos maisto dar alkstančios publikos (o jos yra, yra; ir gerai, kad 
yra; taip ir turi būti) pozicijų - irgi taip. Deja, žiūrint iš abstrakčios tre- 
čiosios pozicijos - vargu. Mat nors jaunimo parakinės tam tikra pras- 
me ir pilnos, pasikeitė pats ginkluotės tipas, ir nei su AKM, nei su AKS 
kaži ko jau nebepadarysi. 

5. 1. Bet, kaip sakiau, yra apypilniai neštuvai naujosios tapybos. 
Ji taip pat nevienodo lygio bei įvairaus pobūdžio. Bet turi ir bendrų 
bruožų. Ne šiaip sau bendrų, o bendrų naujosios tapybos bruožų. 
Vienas jų - ji kur kas sunkiau prognozuojama. Vadinasi, ji gali iškrėsti 
žiūrovams kur kas daugiau netikėtumų. Kitaip tariant - pasakyti ką 
nors iš esmės nauja. 

5. 2. Bet šitokio apibūdinimo, be abejo, maža. Todėl pasakysiu (šiek 
tiek pasikartodamas) daugiau. Ir neabstrakčiai, o baksnodamas pirštu 
į labai konkretų kūrinį: į J. Gasiūno 2002-aisiais akrilu, žvakės liepsna ir 
dūmais nutapytą paveikslą „Švč. Aušros vartų Mergelė“. Nes būtent šis 
darbas, kai tik jį absorbavo mano smegeninė, padėjo man aiškiau su- 
vokti, kaip šiuo metu atrodo visa mūsų tapyba. Kitaip tariant, pamačiau 
dabartinę lietuvių tapybos situaciją per J. Gasiūno paveikslo prizmę. 

5. 3. Tai hipertekstualus paveikslas: jis, būdamas tam tikras teks- 
tas, šakojasi į daugybę kitų tekstų, kreipdamas suvokėjo sąmonę iš- 
kart keliomis kryptimis. Pavyzdžiui, suvokdamas, kad tai Aušros vartų 
Marija, supranti, kad šis paveikslas - tai ikona. Todėl tenka prisiminti 
ikonų tėvynę Bizantiją ir kovas tarp ikonodulų bei ikonoklastų. Ne- 
gana to, negalima pamiršti, kad rusai gavo krikščionybę iš Bizanti- 
jos. O mes - iš Lenkijos. Bet mūsų Aušros vartai stovi prie pat rusų 
stačiatikių Šventosios Dvasios cerkvės... Šia kryptimi užteks. Eikime 
kita. Tai - Aušros vartų Marija. O patys vartai yra miesto sienoje. Sie- 
na - gynybos įrenginys. „Tavo apgynimo šaukiamės“. Be to, šventieji 
paveikslai, ikonos „dalyvaudavo“ mūšiuose ne tik tūnodami miesto 
sienų koplyčiose, bet ir atviruose kovų laukuose. Kartais jie padėdavo 
laimėti. Kartais - ne. Kai padėdavo ypač netikėtai - įvykdavo stebu- 
klas. Įdomu, kiek kartų LDK kariuomenė yra laimėjusi mūšį padedama 
stebuklo?.. Trečioji kryptis. Tai - Aušros vartų Marija. Ji stebuklinga. Va- 
dinasi, ir vieta, kurioje ji „reziduoja“ - stebuklinga. Kur yra kitos stebu- 
klingos Lietuvos vietos, kiek jų iš viso yra? Šiluva... Ketvirtoji kryptis. 
Tai - Aušros vartų Marija. Bet juk manoma, kad tai - ir Barboros Radvi- 
laitės portretas. Kažin, kuris atvaizdas turi daugiau panašumo. Nejau 
J. Gasiūno? 

5. 4. Tai kontekstualus paveikslas. Turiu galvoj ne tą konteksto 
sąvoką, kurią turėjo galvoj Hippolyte'as Taine'as, o tą, kurią turėjo 
galvoj Arthuras Danto: meno istorijos ir teorijos kontekstą, glūdintį 
sąmonėje. Tad ką iš meno istorijos pravartu prisiminti stovint priešais 
J. Gasiūno „Mariją“? Pavyzdžiui, kad Rytų bažnyčios ikonos daugeliu 
atvejų būdavo kopijuojamos, o ne kuriamos iš naujo; kad, vaizduojant 
šventuosius personažus, ikonoms egzistavo griežtesnės ikonogra- 
finės taisyklės, o Vakarų Europos šventųjų paveikslams - laisvesnės; 
kad ikonos tradiciškai buvo tapomos kiaušinine tempera, o Vakarų 
Europoje nuo Renesanso laikų įsigalėjo tradicija šventuosius paveiks- 
lus tapyti aliejumi; kad XX a. menininkai ne vienu atveju (čia jau ne 
apie šventųjų tapybą) metė šalin teptukus ir pradėjo tapyti kulnais, 
vaginomis, liepsnosvaidžiais, bokso pirštinėmis, kūnais; kad vokietis 

Anzelmas Kieferis ant vieno savo paveikslo užrašė šūkį: „Tapyti - tai 
deginti ugnimi"... O teorijos? Pavyzdžiui, kad, pasak Morriso Weitzo, 
neįmanoma surasti būtinų ir pakankamų meno kūrinio savybių, ku- 
riomis remiantis būtų apibrėžtas menas; kad, pasak George'o Dickie'o, 
meno kūrinys yra tiesiog artefaktas, sukurtas meno pasaulio publikai; 
kad, pasak Ihabo Hassano (ir daugelio kitų) postmodernizmas atsi- 
sako hierarchinio mąstymo, vadinasi, „aukštojo“ meno iškėlimo virš 
„žemojo“, „originalo“ virš „kopijos“ ir t. t. Ir t.t. 

5. 5. Tai įvairias „ribas“ ir įvairias „prigimtis“ kvestionuojantis pa- 
veikslas: tapybos, profesionalumo, sakralumo ir šventvagiškumo, 
originalo ir kopijos, etc. Ar tai tapyba, jei nėra potėpio, - jį atstoja 
žvakių dūmais išvestos linijos? Ar tai „meninis profesionalumas“, jei, 
autoriaus žodžiais tariant, darbo proceso metu didžiausias rūpestis 
buvo nepradeginti drobės ir nekvėptelėti taip, kad žvakės liepsna su 
visais dūmais nesiblokštų į nereikalingą pusę? Ar gali toks paveikslas 
žadinti, išgyvenimus, kurie pastūmėja žmogų sakralybės link, o gal 
jis - gryna šventvagystė? Ką čia pagamino J. Gasiūnas - Aušros vartų 
Marijos paveikslo kopiją ar labai originalų originalą? 

6.1. Žinoma, kiti Lietuvos naujosios tapybos kūriniai yra kitaip hi- 
pertekstualūs, kitaip kontekstualūs, kitaip kvestionuojantys. 

6. 2. Bet naujoji mūsų tapyba nėra nuobodi. Nuobodesnė (bent 
kai kuriems, panašiems į mane, žiūrovams) - senoji. 

6.3. Vis dėlto gerai, kad šios tapybos egzistuoja abi. Antraip - ką 
su kuo reikėtų lyginti? 

Audronė Žukauskaitė, „Performatavus menas ir politinis įvy- 
kis: Nomedos ir Gedimino Urbonų atvejis“, in: Menas kaip socialinis 
diskursas, sud. Agnė Naršytė (ser. Acta Academiae Artium Vilnensis 58), 
Vilnius: VDA leidykla, 2010, p. 195-203; 


[p. 195] 

Šiame straipsnyje ketinu apsvarstyti performatyvaus teiginio ir 
performatyvumo sampratas, susiedama jas su performanso ir perfor- 
matyvaus meno kūrinio sąvokomis. Šio straipsnio „darbinė“ hipotezė 
būtų ta, kad kiekvienas performatyvus teiginys (performatyvus aktas) 
reikalauja tam tikro performanso (tam tikrų tinkamų aplinkybių, sce- 
nos ar konvencijos), tačiau ne kiekvienas performansas turi perfor- 
matyvią galią. Kitaip tariant, ne kiekvienas performatyvus meno kūri- 
nys atlieka tai, ką teigia atliekąs, ne kiekvienas jų turi realių socialinių 
ir politinių pasekmių. Kita vertus, galime klausti, iš kur performatyvus 
meno kūrinys ima šią galią? Ar nėra taip, kad meniniai performatyvai, 
kaip ir kiekviena fikcija, parazituoja esamų socialinių ir politinių reikš- 
mių sąskaita, minta kažkieno sukurtomis reikšmėmis, tačiau būtent 
todėl laikomi „sėkmingais“ ir „reikšmingais“? Šie klausimai bus plėto- 
jami analizuojant Nomedos ir Gedimino Urbonų projektus Protesto 
laboratorija (2005) ir Villa Lituania (2007). [...] 

[p. 198-201] 

Šiame kontekste norėčiau pereiti prie konkretaus pavyzdžio ir 
apsvarstyti Nomedos ir Gedimino Urbonų projektą Villa Lituania, 
eksponuotą 52 Venecijos bienalėje 2007 metais. Projekto pagrindi- 
nis pasakojimas konstruojamas pasitelkiant Villa Lituania istoriją - tai 
tarpukario Lietuvos ambasados Italijoje pastatas, kuriame ambasada 
veikė 1933-1940 metais, ir kuris po Sovietų okupacijos 1940 me- 
tais tapo TSRS nuosavybe. Šiandien Villa Lituania veikia kaip Rusijos 
konsulatas Romoje, todėl pagrįstai gali būti laikoma „paskutine oku- 
puota Lietuvos teritorija“. Politinis Villa Lituania praradimo aspektas 
tampa svarbiausia projekto ašimi, sujungiančia skirtingas projekto 
dalis. Viena svarbiausių šio projekto dalių - tai idėja surengti sporti- 

nių balandžių lenktynes iš paviljono Venecijoje į Villa Lituania pastatą 
Romoje. Tokiu būdu į Villa Lituania būtų simboliškai siunčiami co- 
lomba della pace („taikos balandžiai“) - susitaikymo simbolis. Tačiau 
tam, kad balandžiai skristų į Villa Lituania, jie turi būti ten užauginti, 
kadangi balandžiai visuomet skrenda „namo“. Norint to pasiekti, rei- 
kėtų balandžiams pastatyti balandinę Romoje ir ten juos užauginti. 
Menininkai pradėjo ilgą derybų dėl balandinės procesą: iš pradžių 
su Rusijos konsulatu Romoje, vėliau - su Romos municipalitetu. Nors 
abiem atvejais derybos buvo nesėkmingos, t.y. jos baigėsi be rezulta- 
tų, pati ši nesėkmė buvo prasminga, nes derybos dėl balandinės čia 
simboliškai pakeitė „nesamą“ ar „trūkstamą“ derybų dėl Villa Lituania 
atgavimo procesą. Kaip žinome, Lietuvos diplomatai šiuo klausimu 
laikosi „švelnumo politikos“, t.y. daro viską, kad tik Rusijos ir Italijos 
valdžios „neįsižeistų“, išgirdusios apie Villa Lituania likimą. Taigi ba- 
landžių lenktynės iš Venecijos į Romą neįvyko, kitaip tariant, „neišde- 
gė“, tačiau ši nesėkmė kartu atskleidė Lietuvos politikų bejėgiškumą 
sprendžiant Villa Lituania klausimą. 

Kadangi varžybų Venecija - Roma scenarijus užstrigo biurokrati- 
nėse įstaigose, Venecijos bienalės atidarymo dieną įvyko improvizuo- 
tos „varžybos“, kuriose dalyvavo balandžiai iš Italijos, Lietuvos, Lenki- 
jos ir Rusijos. Balandžių narvai buvo atplukdyti barža į Didįjį Kanalą ir 
ten (netoli Lietuvos paviljono) paleisti skristi namo. Galima teigti, kad 
nepaisant viso šio reginio „grožio“, šios varžybos neatliko savo misi- 
jos, nes nei pats skrydis, nei jo kryptis neturėjo nieko bendra su Villa 
Lituania. Veikiau šios varžybos citavo tai, kas neįvyko - t.y. „tikrąsias“ 
varžybas iš Venecijos į Romą. Austino terminais šį performatyvą galė- 
tume pavadinti ,„neišdegusiu“. Kita vertus, šį skrydį galime apibūdinti 
ir kaip „intencijos nesėkmę“, t.y. savotišką „piktnaudžiavimą“ sporti- 
nių varžybų simbolika, kuri šaltojo karo sąlygomis žymėjo „santykių 
sureguliavimą“. Kitaip tariant, sportinis „susitaikymo“ diskursas čia 
pasirinktas neturint jokios intencijos taikytis; galima teigti, jog tiek 
sportinių varžybų, tiek ir „taikos balandžių“ diskursai yra išplėšiami iš 
konteksto ir ima žymėti ne „susitaikymą,, bet veikiau konfliktą ir prieš- 

priešą. Akivaizdu, jog tiek „taikos balandžiai“, tiek sportinės varžybos 
kaip komunikacijos žanras yra pasiskolinti iš totalitarinio diskurso: 
neatsitiktinai „taikos balandžius“ savo retorikoje dažnai pasitelkdavo 
Stalinas. Tačiau man atrodo gana paradoksalu, jog Villa Lituania pro- 
jekte šie totalitariniai diskursai pasitelkiami „skraidinti“ nacionalinius 
Nepriklausomos Lietuvos sentimentus. 

Kitą projekto Villa Lituania dalį sudaro ekspozicija Venecijos biena- 
lės paviljone, kuriame demonstruojama ankstesnių Urbonų projektų 
dokumentacija, dokumentiniai filmai iš Kazio Lozoraičio archyvų ir 
1:1 mastelio balandinės maketas. Turbūt tai nėra atsitiktinumas, kad 
balandinės maketo fasadas architektūriškai „atkartoja“ neoklasicisti- 
nį Villa Lituania stilių. Kaip teigia patys menininkai, šis architektūrinis 
sprendimas remiasi subversyvia „atkūrimo“ logika, kadangi „naciona- 
linės reprezentacijos jausmas yra atkuriamas ambasados pastatą įkū- 
nijant į balandinę".*5„Sukūrę balandžiams namus ir simboliškai paver- 
tę juos Villa Lituania piliečiais, [...] mes sukonstravome jiems Italijoje 
naują politinio sąmoningumo erdvę, į kurią jie gali patogiai sugrįžti.“ 
Galima teigti, jog ambasados pastato įkūnijimas balandinės makete, 
tai, jog balandinės maketas akivaizdžiai „cituoja“ Villa Lituania archi- 
tektūrinį stilių, yra savotiškas katachrezės arba „piktnaudžiavimo“ 
pavyzdys: tai visiškai pažodinis nacionalinio sentimento įkūnijimas 
(„atkurtoji“ Villa Lituania-balandinė čia pateikiama kaip fantazminis 
būdas sugrįžti į „prarastąją teritoriją“) ir kartu jo kritinė dekonstruk- 
cija. Svarbu pastebėti, jog šio projekto žiūrovas, norėdamas suvokti 
ekspoziciją ir peržiūrėti joje rodomą dokumentinę medžiagą, para- 
doksaliai pats turi užimti balandžio poziciją ir „pritūpti“ balandinė- 
je. Šioje vietoje man į galvą ateina mintis, jog balandžiai yra ne tik 
„taikūs“, bet ir šiek tiek kvailoki gyvūnai, nuolat tūpčiojantys aplink 
savo narvą ir negalintys iš jo niekaip išsilaisvinti (ar pagal analogiją 


15 Cristina Ricupero. “Flying High“: Cristina Ricupero in conversation with Nomeda 
and Gediminas Urbonas. In: CAC Interview, Nr. 7-8, vasara 2007, p. 62. 
16 Ibid. 

negalime pasakyti, kad niekaip negalime išsilaisvinti iš savojo nacio- 
nalizmo?). Šiame kontekste Villa Lituania „atkūrimas“ balandinės for- 
ma rodo savotišką dabartinės politinės vaizduotės suspensą, nega- 
lėjimą išsilaisvinti nuo fantazijų apie „prarastas teritorijas“ - nuo LDK 
žemių iki Valdovų rūmų ir ambasados pastato imtinai. Šiuo požiūriu 
Villa Lituania projektas veikia dvejomis kryptimis: jis dekonstruoja ne 
tik totalitarinės ideologijos, bet ir nacionalizmo ideologijos retoriką, 
paremtą fantazminiu prisirišimu prie „prarastų teritorijų“. 

Būtent teritorijos klausimas verčia pridurti dar kelis komentarus 
apie ankstesnius Urbonų projektus, kurių dokumentacija pristato- 
ma ir paviljono ekspozicijoje. 2005 metais Urbonai inicijavo projektą 
Protesto laboratorija, kurio tikslas buvo analizuoti protesto kultūrą 
Lietuvoje bei siekti išsaugoti kino teatrą „Lietuva“. Kaip žinoma, kino 
teatras „Lietuva“ buvo privatizuotas ir jo vietoje planuojama pasta- 
tyti apartamentų kompleksą. Protesto laboratorijos aktyvistai, vado- 
vaudamiesi viešuoju interesu, apskundė patį privatizavimo procesą 
ir šiuo metu kino teatro „Lietuva“ likimas sprendžiamas teismuose. 
Tačiau Protesto laboratorija neapsiribojo vien tik teisinėmis proble- 
momis: užėmę buvusias kino teatro administracines patalpas, jie 
įkūrė visą parą veikiančią laboratoriją, kurioje vyko diskusijos, medijų 
meno, muzikos, mados renginiai. Taigi nors išraiškos priemonėmis 
Protesto laboratorijos ir Villa Lituania projektai skiriasi, juos vienija ta 
pati - erdvės pasisavinimo - plotmė: Villa Lituania praradimą sąlygo- 
jo okupacija, kino teatro „Lietuva“ praradimą sąlygojo privatizacija. 
Tiek okupacija, tiek privatizacija turi šį tą bendra - tai nusavinimas. 
Urbonų meniniai projektai siekia naujai pasisavinti prarastas erdves 
- Protesto laboratorijos projekto atveju jie tiesiog fiziškai užima kino 
teatro patalpas ir inicijuoja teisinį kino teatro susigrąžinimo procesą; 
Villa Lituania projekto atveju sukuria simbolinę erdvę - Villa Lituania- 
balandinę. 

Taigi kaip galime vertinti Urbonų meninių projektų pranešimus? 
Akivaizdu, kad jie kuria ne šiaip sau performansus, bet performaty- 
vius meno kūrinius, siekiančius pakeisti status guo, dekonstruoti do- 

minuojančius galios diskursus, telkti kritines politines reakcijas. Kaip 
teigėme, performatyvus meno kūrinys yra tas, kuris, naudodamasis 
performatyvia pakartojimo, citavimo galia, geba dekontekstualizuoti 
tam tikrus reiškinius ir suteikti jiems naują reikšmę, naują kontekstą. 
Kartu jis interpeliuoja, kuria naują kolektyvinį subjektą, gebantį pa- 
naudoti, paleisti į apyvartą naujai aktualizuotas reikšmes. Tačiau ar 
galima performatyvų meno kūrinį gretinti su politiniu įvykiu Alaino 
Badiou apibrėžta prasme? Kokiu mastu meninis aktyvizmas gali būti 
lygintinas su politiniu aktyvizmu? Ar nėra taip, kad menininkai, nau- 
dodamiesi politinėmis realijomis, kuria fiktyvius, parazitinius perfor- 
matyvus, kurie sukelia efektą, labai panašų į tą, kurį sukelia ir politinis 
įvykis, tačiau patys lieka apsaugoti nuo realių politinių pasekmių (pa- 
našiai kaip santuokos priesaika, ištarta scenoje, neturi realių teisinių 
pasekmių, taip ir politinius ieškinius keliantys meno kūriniai patys ne- 
turi politinių įgaliojimų, todėl savotiškai žaidžia „karą be aukų“). 








Interpretacijos gairės 

Česlovas Lukenskas, Žvaigždės iš ciklo Persižvaigždavimas, 1993- 


2003, mišri technika, Lietuvos dailės muziejus, Nacionalinė dailės ga- 


lerija, Vilnius 


Raudonuose aliejiniuose dažuose išmirkyti 


drabužiai sukietėja ir suformuoja penkiakam- 
pę žvaigždę, daug žvaigždžių, daug dėvėtų 
(man taip atrodo) viršutinių drabužių - pal- 
tų, švarkų - ir nė vieno, kuris būtų glaudęsis 
arčiau kūno. Daug raudono dažo, įsigėrusio 
į audinį, ir drabužį sustingdžiusio į raudoną 
penkiakampę. Medžiaga, spalva, forma - tai 





Nacionalinės dailės galerijos nuotrauka 


individualūs reikšminiai kūrinių serijos sandai, kiekvienas bendros kū- 
rinio ir serijos interpretacijos indėlininkas, kiekvienas savyje saugantis 


būtojo laiko, būtųjų reikšmių pėdsakus. Dėvėtas, višutinis, nuo išorės 


negandų kūną saugantis drabužis buvo kiautas. Tapęs raudona žvaigž- 


de, jis tarsi prisipažino buvęs kiautu ir kartu atsikratė kiautiškumo. Ar jo 


atsikratė žvelgiantys į raudonas žvaigždes? 


Žirgelis, Trakų Švč. Mergelės Marijos pa- 
veikslo votas, XVII ir XVIII a. sandūra, sidabro 
skarda, Bažnytinio paveldo muziejus, Vilnius 

Votas - tai „asmeninės padėkos, įža- 
do arba prašymo ženklas, dedamas viešo- 
je maldos vietoje, prašant dieviškųjų jėgų 
pagalbos'*“. Ko prašė žirgelis? Kokius įžadus 
davė? Negrabiai sidabro skardoje iškastytta 
žirgo figūrėlė stebina savo atribucine kon- 
kretybe (žinoma jo paskirties vieta, galima 


36 Dailės žodynas, sudarė Jolita Mulevičiūtė, Giedrė Jankevičiūtė, Lijana Šatavičiūtė, 


Vilnius: VDA leidykla, 1999, p. 454. 





Giedrės Mickūnaitės nuotrauka, 2011 

Mindaugo Galkaus nuotrauka, 2007 

apytiksliai datuoti) ir interpretacine aklaviete. Prarasto ir nebeatkuria- 
mo maldingumo žirgelis. 


Sovietinių skulptūrų ekspozicija Grūto parke, nuo 1998 
K iš 47, Leninų miškas ar leninai 
+ Hi miške? Nuo postamentų aukš- 
tumų ant miško žemės nukel- 
tos akmens ir metalo figūros 
yra istorijos atrakcionai. Žiūro- 
vai fotografuojasi su Stalinio 
biustu, sėdasi Leninui ant ke- 
lių, tampo Melnikaitę už sijono 
ir linksmindamiesi suvedinėja 
+ sąskaitas su praeities stabais. 
Dailėtyrininkams tai vieta, kur 
gali akivaizdžiai apibrėžti socialistinio realizmo kanoną. Ekspozicijos 
sudarytojams - tai maršrutas, kuriuo praėjęs turi „galimybę pamatyti 
apnuogintą sovietinę ideologiją, daugelį dešimtmečių slėgusią ir žei- 
dusią mūsų tautos dvasią“*7. O kas tai skulptūroms? Ar ilgisi jos cen- 

trinių miestų aikščių, postamentų, vainikų ir saliutų? 


Plastinės chirurgijos centro administracinis pastatas / buvusi Ne- 
> 3 viažskių sinagoga Kaune, Liu- 
4 į dviko Zamenhofo g. 7 
1851 m. Neviažskių šeimos 
lėšomis pastatytoje sinagogos 
maldų salėje šiandien vyksta 
susirinkimai, rengiamos kon- 
ferencijos. Salės centre ketu- 


37 Grūto parko svetainė, [interaktyvi], [žiūrėta 2011-10-14], www.grutoparkas.lt/ 
ekspozicija.htm. 

rios kolonos remia akląjį kupolą su sietynu. Šiandien kolonos - tai 
funkcinis kliuvinys, užstojantis salėje sėdintiems ekraną ar pranešėją. 
Tuokart, iki holokausto, kolonos supo bimą, jų remiamas kupoliukas 
buvo simbolinis dangaus skliautas, po kuriuo sklido skaitomos Toros 
žodžiai. Kolonos - maldų ir susirinkimų salės skirsmas. 

Diskurso terminas nuo XX a. 7-ojo dešimtmečio plačiai paplito 
humanitariniuose ir socialiniuose moksluose: lingvistikoje, filosofijo- 
je, sociologijoje, kultūros teorijoje, muziejininkystėje, dailėtyroje ir kt. 
Tiesa, neretai laisvai, neapibrėžtai arba nepagrįstai jis laikomas temos 
ar tyrimo aspekto sinonimu. Skirtingose kalbose dažnai pabrėžiama 
viena šio žodžio reikšmių: tekstas arba kalbėjimo procesas (pokalbis, 
diskusija). Tam tikros mokslo srities teorinis kontekstas taip pat lemia 
vienų ar kitų termino reikšmių, diskurso teorijos raktažodžių pasirin- 
kimą ir pabrėžimą. Šiandien vartojamas terminas apima ir sakytinę, ir 
rašytinę kalbą, taip pat vaizdinius tekstus. 

Diskurso sampratą išrutuliojo lingvistai. Prancūzų kalbotyroje ją 
įtvirtino teoretikas Emile'is Benveniste'as (1902-1976), pabrėžda- 
mas kalbančio subjekto reikšmę konstruojant teiginius ir paneig- 
damas požiūrį į kalbą kaip universalią, nesuinteresuotą, beasmenę 
komunikacijos priemonę. Diskurso teorija formavosi veikiama posts- 
truktūralizmo filosofijos (žr. skyrių „Struktūralizmas, poststruktūraliz- 
mas, rekonstrukcija“). Svarbu, kaip ši filosofijos kryptis interpretuoja 
tikrovės suvokimo klausimą ir socialinio konteksto įtaką formuojamai 
reikšmei. Pasak poststruktūralistų, tikrovę mes suvokiame ne tiesio- 
giai tokią, kokia ji yra, o tik per tam tikras taisykles ir ribotas repre- 
zentacijos sistemas: kalbą, vaizdus ir kt. Pastarieji yra ne autonomiški 
dariniai, o socialiniai konstruktai. Pasak vieno įtakingiausių diskurso 
teorijos kūrėjų Michelio Foucault (1926-1984), diskursas - tai tam 
tikrame socialiniame kontekste funkcionuojantys teiginiai (vaizdai) ir 
jų grupės, organizuojantys bei struktūruojantys referuojamo reiškinio 
suvokimą. Tai socialiai determinuotas kalbėjimas, rašymas apie vieną 

ar kitą dalyką, taip pat vaizdavimas. Trumpai tariant, diskursas yra ne 
teiginiai ir vaizdai apskritai, o pagal tam tikras taisykles sukurtą reikš- 
mę, galią ir poveikį socialiniame kontekste turintys teiginiai ir vaiz- 
dai. Šis kontekstas, jame veikiančios ir jį palaikančios institucijos turi 
lemiamos įtakos diskurso vystymui, palaikymui ir cirkuliacijai. Pavyz- 
džiui, meno istorijoje genijaus diskursas - daugelio teiginių ir tekstų 
rinkinys, kurį sieja ir palaiko raktinės idėjos bei terminai. Jo sklaidą 
užtikrina muziejai, universitetai, leidyklos ir kitos institucijos. Per dis- 
kursą suvokiami objektai, pavyzdžiui, dailės kūriniai ar pastatai, patys 
tampa diskurso objektais. Diskursas nėra izoliuotas, jis sąveikauja su 
kitomis teiginių grupėmis ir dažniausia joms oponuoja. 

Diskurso terminą Foucault taikė kalbėdamas apie tiesą, žinojimą 
ir galią. Tiesa jam yra ne ideali abstrakti kokybė, būdinga teiginiui, - 
tai visuomenės produktas. Diskursas kuria ir organizuoja socialines 
reikšmes, sudarydamas bei įtvirtindamas tam tikras žinojimo formas 
ir tikslingai atmesdamas, nepripažindamas kitų. Pavyzdžiui, profesio- 
nalų ir mėgėjų meno priešstata. Foucault nuomone, galia yra vienas 
svarbiausių diskurso analizės raktažodžių. Galia nėra tapati valdžiai, 
tai diskurso ypatybė. Diskursas turi galią disciplinuoti subjektais, tai 
yra tuo, kaip mes mąstome ir elgiamės vedami tam tikrų sampratų. 
Galia nėra baudžiamoji ir draudžiamoji jėga, ji neateina „iš viršaus“, 
bet yra išsklidusi visame diskurse". Galia kuria diskursą, o nuolat teks- 
tus kuriantis diskursas palaiko galią. Galia yra tiesiogiai susijusi su 
žinojimu, kuris yra kovos dėl galios rezultatas. Galia kuria ir palaiko 
žinojimą, kita vertus, be pastarojo (kuris yra diskurso pagrindas) nėra 
ir galios. Žinojimu vadiname sampratų ir žinių visumą, kurias tam ti- 
kras diskursas laiko teisingomis. 

Foucault analizavo tam tikras pašalinimo procedūras, kuriomis per 
įvairias institucijas visuomenė kontroliuoja diskurso gamybą: draudi- 


1 Michel Foucault, „Truth and Power [interviu]“, in: Foucault Reader, sudarė Paul 
Rabinow, New York: Pantheon Books, 1984, p. 61. 








mą (įvairius tabu), perskyrimą ir atmetimą (pavyzdžiui, beprotybės), 
teisingų ir klaidingų teiginių priešpriešą. Pasak filosofo, esama ir paties 
diskurso viduje veikiančių kontrolės procedūrų. Pavyzdžiui, diskursą 
palaiko komentarai (citavimas, nuorodos) ir mokslo dalyko egzista- 
vimas. Discipliną, taip pat dailėtyrą, apibrėžia ne tik tam tikri tyrimo 
objektai ir metodai, taisyklės, bet ir teisingais bei klaidingais laikomų 
teiginių visuma. Kitokį žinojimą disciplinos išstumia už savo ribų. 
Pasak Foucault, subjektą taip pat konstruoja diskursas. Šis požiūris 
iš esmės paveikė autoriaus sampratą, svarbią ir dailėtyrai. Foucault 
ir Roland'as Barthes'as (1915-1980) suformavo autoriaus mirties 
teoriją. Barthes'as straipsnyje Autoriaus mirtis (1968)* teksto reikš- 
mės kūrėju pavadino skaitytoją, o Foucault Kas yra autorius? (1969)* 
analizavo autorių-funkciją kaip atskirų, dažnai nedaug bendrų bruo- 
žų turinčių tekstų grupavimo principą. Tokio grupavimo pavyzdys - 
nuosekliai aprašyta vieno dailininko kūrybos raida nuo ankstyvojo iki 
brandžiojo laikotarpio. Foucault kvestionavo autoriaus kūrybos kaip 
visumos, jos raidos ir plačiau - progreso naratyvus, teigdamas, kad 
tai veikiau yra tekstui primetama diskurso tvarka. Jis atkreipė dėmesį, 
kad vieniems diskursams autorius yra būtinas, o kitiems - ne. Antai 
teisiniai dokumentai nėra autoriniai, jų autoritetą kuria ne individas, 
o institucija. Dažniausiai autoriniais tituluojami įvairūs meniniai teks- 
tai, nors ankstesniais laikotarpiais jiems legitimuoti autorius nebuvo 
būtinas, o moksliniams - privalomas. Kaip teigia Foucault, istorija yra 
netolydi, trūkčiojanti, svyruojanti, todėl negali būti jokio bendro isto- 
riją brėžiančio naratyvo, nėra ir jokio tęstinumo. Visa paaiškinančių, 
vidinių prieštaravimų nepripažįstančių didžiųjų pasakojimų pabai- 
gą konstatavo ir Jeanas Francois Lyotard'as (1924-1998). Pasak jo, 


2 Roland Barthes, „The Death of the Author“, in: Aspen, [interaktyvus], 1967, Nr. 5/6, 
[žiūrėta 2011-10-07], www.ubu.com/aspen/aspensand6/threeEssays.htmlžtbarthes. 

3 Michel Foucault, „Ou'est-ce gu'un auteur?“, in: Bulletin de la Sociėtė francaise de 
Philosophie 63, 1969, Nr. 3, p. 73-104; vertimas į lietuvių k.:„Kas yra autorius?“, in: 
Metai, 1992, Nr. 9/10, p. 129-135. 

nuo Apšvietos Vakarų kultūroje išskirtinę galią įgiję didieji pasakoji- 
mai, plėtojantis mokslams, kėlė vis didesnį nepasitikėjimą, ir galiau- 
siai postmodernizmas jų atsisakė dėl skirtybės ir daugiabalsiškumo. 
Didžiojo pasakojimo pavyzdys - Modernizmo diskursas. Jį plėtojant 
XX a. dailės raidoje svarbiomis pripažįstamos tik tradiciją kvestionuo- 
jančios, eksperimentinės dailės kryptys. 

Foucault postulavo absoliutų visų reiškinių diskursyvumą, kiti 
diskurso teoriją plėtoję autoriai kėlė klausimą, ar galima patirtis ana- 
pus diskurso. Lyotard'o aprašytieji diskurso žanrai taip pat reguliuoja 
tikrovės pažinimą. Tačiau, jo požiūriu, baziniai kalbos elementai fra- 
zės nėra diskursyvūs. Tam tikrą kodinę reikšmę frazės įgyja diskurso 
kontekste. Ernesto Laclau (g. 1935) svarsto, kaip, teigiant tikrovės 
suvokimo diskursyvumą, apskritai galima apčiuopti vieną ar kitą dis- 
kursą, ar yra jį identifikuoti leidžianti riba. Remdamasis Jacgues'o La- 
cano (1901-1981) psichoanalitiniu požiūriu apie tikrovės patirtį (žr. 
skyrių „Psichoanalizė“), Laclau teigia, kad, atrodytų, neįmanoma riba 
egzistuoja, tik ji yra vienu metu ir tikrovės, ir tam tikros reprezenta- 
cijos sistemos dalis, atpažįstama joje kaip kliuvinys, plyšys ar stoka. 
Laclau ir Chantal Mouffe (g. 1943) diskurso teorijoje svarbi reikšmės 
reliatyvumo, laikinumo samprata. Jie teigia, kad bet kurio diskurso 
momento reikšmė yra santykinė, galima, bet nebūtina, negalutinė. 
Ženklas įgyja daugiau ar mažiau fiksuotą reikšmę tik santykiaudamas 
su kitais ženklais. Teoretikai taiko mazgo (angl. nodal point) terminą 
- tai privilegijuotas ženklas, organizuojantis kitų ženklų reikšmes. 
Diskursas yra galimų reikšmių užfiksavimas mazgo atžvilgiu ir kartu 
kitų reikšmių, kurias ženklai galėtų įgyti kitame kontekste, atmetimas. 
Diskurso teoretikų išrutuliotas požiūris į subjektą buvo išplėtotas ly- 
čių studijose. Remdamasi Foucault galios ir normos kategorijomis, 
Judith Butler (g. 1956) lyties identiteto formavimą interpretuoja 
kaip performatyvų procesą - nuolatinį visuomenėje dominuojančių 
lyties normų citavimą diskurso, kuris vyriškumą ir moteriškumą teigia 
esant pastoviais, natūraliais ir vienas kitą paneigiančiais požymiais, 
kontekste. 








Foucault rašė apie archeologinę ir genealoginę diskurso ana- 
lizę. Šios prieigos glaudžiai susijusios, viena kitą papildo. Taip pat 
svarbu suprasti, kad nė viena jų nereiškia tik diskurso ištakų, jo 
pradžios paieškų. Veikale Žinojimo archeologija (1972)* Foucault 
aiškino, kad archeologija - tai tam tikromis istorinėmis aplinky- 
bėmis susiformavusių ir funkcionuojančių diskursyvių struktūrų 
įvardijimas ir analizė. Jos tikslas - atskleisti vidinius ir išorinius dis- 
kursą palaikančius mechanizmus. Pavyzdžiui, analizuojant teiginį 
(reiškinį) „koloristinė lietuvių tapybos mokykla“, reikia išnagrinė- 
ti konkrečias jo reikšmės kūrimo ir sklaidos sąlygas bei atskleis- 
ti ne tik tai, kas įtraukiama į šį diskursą, bet ir kas į jį nepatenka. 
Taikant genealoginę diskurso analizę tiriami galios santykiai, tu- 
rintys įtakos reikšmės ir žinojimo formų kūrimui - istorinis, eko- 
nominis jų pagrindas ir legitimuojantis bei kontroliuojantis insti- 
tucijų vaidmuo. Pasak Foucault, galia nėra susijusi su subjektu ar 
jų grupėmis, ji reiškiasi skirtingų socialinių praktikų santykiuose. 
Be to, diskursas yra ne tik prievarta, bet ir kuriantis veiksnys: jis 
konstruoja subjektus, kūnus, žinojimą, skatina disciplinų ir insti- 
tucijų atsiradimą. Štai muziejaus diskursas neįsivaizduojamas be 
jo sukurtų kuratoriaus figūros ir muziejininkystės studijų. Tuo ši 
samprata skiriasi nuo Louis Althusserio (1918-1990) marksistinės 
apibrėžties, pabrėžiančios represinį valstybės ir ideologinio apara- 
to poveikį individams ir klasėms. 

1970 m. Prancūzijos kolegijoje (pranc. Collėge de France) skai- 
tydamas inauguracinę paskaitą Diskurso tvarka“ ir apibendrinda- 
mas savo tyrimų metodologiją, Foucault aiškino, kad genealogi- 
nė analizė remiasi netolydumo, savitumo ir išorybės principais. 
Netolydumo principas skatina žvelgti į diskursus kaip į netoly- 


4 Michel Foucault, LArchėologie du savoir, Paris: Gallimard, 1969. 

5 Michel Foucault, Lordre du discourse, Paris: Gallimard, 1971; vertimas į lietuvių k.: 
Diskurso tvarka. Inauguracinė paskaita Collėge de France perskaityta 1970 metų 
gruodžio 2 dieną, vertė Marius Daškus, (ser. ALK), Vilnius: Baltos lankos, 1998. 

džias praktikas, koegzistuojančias, susikertančias, išstumiančias ar 
ignoruojančias viena kitą. Pasak teoretiko, klaidinga manyti, kad 
anapus jų yra koks nors nuslopintas vientisas ir teisingas diskur- 
sas, kurį savo analize turime iškelti į paviršių. Savitumo principas 
byloja, kad diskursą reikia suvokti kaip prievartą daiktams ir reiš- 
kiniams; tik dėl jos diskurso įvykiai atrodo natūralūs, savaime su- 
prantami, reguliarūs. Geneologinė analizė, skverbdamasi pro šį 
natūralumo šydą, siekia įvardyti įvairius draudžiamus, paribio ar 
užmirštus pasakojimus. Išorybės principas teigia būtinybę ana- 
lizę pradėti ne nuo diskurso branduolio, jo reikšmės paieškų, o 
nuo jo reguliarumo kilmės, tyrinėjant išorines diskurso galimu- 
mo sąlygas ir cirkuliaciją. Foucault išskyrė ir apvertimo principą, 
leidžiantį atpažinti „diskurso praretinimą“ - tam tikrą primetamą 
tvarką, ir jam būdingą negatyvų skaidytojo vaidmenį, kai, pavyz- 
džiui, tam tikri autoriaus teksto, disciplinos ar įsitvirtinusio vaizda- 
vimo būdo teiginiai pripažįstami teisingais, o kiti atmetami kaip ne- 
teisingi. Tai teoretikas vadina kritine analize. 

Kritinė diskurso analizė ilgainiui tapo atskira disciplina, tyrinėjan- 
čia diskursų santykį su tam tikro laikotarpio socialiniais ir kultūriniais 
reiškiniais. Empirinius šios analizės principus suformulavo sociolin- 
gvistas Normanas Fairclough (g. 1941). Jo požiūriu, kiekvienas tei- 
ginys yra trijų tarpusavyje susijusių lygių komunikacijos aktas: teks- 
to (kalba, raštas, vaizdas ar jų junginys), diskursyvios praktikos (šių 
tekstų gamyba ir vartojimas) ir socialinės praktikos. Todėl atiliekant 
diskurso analizę būtina išnagrinėti teksto lingvistinius bruožus, su 
teksto gamyba ir vartojimu susijusius procesus bei platesnę sociali- 
nę praktiką, kurios dalis yra viena ar kita komunikacija. 

Dailėtyroje diskurso teorija taikoma analizuojant ir rašytinius ar 
sakytinius tekstus, ir dailės kūrinius ar jų grupes. Foucault į vaizdinį 
tekstą (pavyzdžiui, Diego Velėzguezo Las Meninas (1656) ar Renė 
Magritte'o Tai ne pypkė (1928-1929)) žvelgė kaip į reprezentacijos 
sistemą, kurioje atvaizdas yra subordinuojamas vaizduojamam 
objektui, o žodis - atvaizdui, siedamas ją su vaizdo panašumo į ti- 








krovę diskursu“. Dažnai diskurso teorija pasitelkiama tyrinėjant įvairias 
įsitvirtinusias žinojimo formas. Remiantis Foucault ir Lyotard'u, for- 
muluojama meno istorijos didžiojo pasakojimo kritika ir vėluojančios 
dailės istorijos sampratą atmetantis požiūris į nesinchroniškai įvairiose 
vietose iškylančius reiškinius, pavyzdžiui, dailės kryptis. Linijinę meno 
istoriją kvestionuoja Hansas Beltingas (g. 1937), horizontalios, polifo- 
ninės meno istorijos idėją plėtoja Piotras Piotrowskis (g. 1952). Dis- 
kurso teorija grindžiama ir kritinė „disciplinuojančių“ dailės institucijų 
(muziejaus, galerijos, parodos) analizė. Douglasas Crimpas (g. 1944) 
straipsnyje Ant muziejaus griuvėsių (1980)? muziejus prilygina Foucault 
aprašytiems kalėjimams ir beprotnamiams. Nuo XX a. 7-ojo dešimtme- 
čio diskurso analizė tapo viena iš konceptualaus meno strategijų ir jį 
interpretuojančios dailėtyros teorinių atramų. Pavyzdys - muziejaus 
ekspozicijos kaip diskurso įvaizdis Marcelio Broodthaerso (1924-1976) 
kūrinyje Modernaus meno muziejus. Erelių skyrius (1968). Diskurso teori- 
ją pasitelkia ir kiti dailės problematiką aprėpiantys tyrimai: lyčių, nacio- 
nalizmo, postkolonijinės studijos ir pan. 

Lietuvoje apie diskursą pradėta kalbėti XX a. 10-ajame dešimtmety- 
je. Diskurso teoriją interpretuoja ir analizuodami rašytinę bei vaizdinę 
kalbą taiko semiotikas Kęstutis Nastopka, filosofė Audronė Žukauskaitė, 
kultūros teoretikas Artūras Tereškinas. Lietuvos dailėtyrininkai nagrinėja 
dailės istorijos ir kritikos, ekspozicijų, ikonografijos ir vaizdavimo būdų 
diskursyvias struktūras, šiuolaikinio meno kūriniuose taikomus diskur- 
so analizės būdus, dailės produkciją, sklaidą ir recepciją reguliuojantį 
institucijų vaidmenį. Šią prieigą pasitelkia Austėja Čepauskaitė, Linara 
Dovydaitytė, Erika Grigaravičienė, Giedrė Jankevičiūtė, Laima Laukaitė 
- Surgailienė, Jolita Mulevičiūtė, Agnė Narušytė, Skaidra Trilupaitytė, Lai- 
ma Kreivytė, Milda Žvirblytė ir kiti dailės istorikai, kritikai ir kuratoriai. 


6 Michel Foucault, „Les suivantes“, in: Les Mots et les choses. Une archėologie des 
sciences humaines, Paris: Gallimard, 1966, p. 19-31; Idem, Ceci n'est pas une pipe, 
Montpellier: L'Ėditions fata Morgana, 1973. 

7 Douglas Crimp, „On the Museums Ruins“, in: October, 1980, t. 13, Nr. 2, p. 41-57. 

Tyrimo klausimai: 


1. Kokį diskursą galima įžvelgti dailės kūrinyje ar dailėtyros tekste? 

2. Kokie svarbiausi šio diskurso teiginiai, vaizdai, jų kūrimo 
priemonės? 

3. Kokiomis istorinėmis (ekonominėmis, politinėmis) aplinkybėmis 
susiformavo, tapo reguliarus ir ėmė funkcionuoti šis diskursas? 

4. Kokie vidiniai (dailės konteksto) ir išoriniai (institucijų, socialinių 
praktikų ir kt.) mechanizmai palaiko šią diskurso struktūrą? 

5. Kokius galios santykius reprezentuoja šis diskursas? Kas legiti- 
muoja ir reguliuoja jo funkcionavimą? 

6. Kokias kitas žinojimo formas, vaizdus ar vaizdavimo būdus margi- 
nalizuoja arba išstumia šis diskursas? 

7. Kokios priemonės (medžiagos, ikonografija, plastinės formos, 
tekstai ir kt.) šiuolaikinio meno kūrinyje įkūnija diskurso analizę? 


Dailėtyros tekstų pavyzdžiai 


SkaidraTrilupaitytė, „Kūrybos laisvės diskursai vėlyvojo soviet- 
mečio ir pirmųjų nepriklausomybės metų Lietuvos dailės gyveni- 
me“, in: Menotyra, 2007, t. 14, Nr. 2, p. 1-19. 


[P. 9-10] 
Lietuvos dailininkai tuo tarpu siekė išsilaisvinti iš „žeminančių“ 
meno tarybų, užsakovų reikalavimų, administracinės biurokratijos, 


į 


nors, kaip sakyta, tuo pat metu į visa tai buvo žiūrima ir „iš viršaus“. 
Stanislovas Kuzma 1987 m. diskusijoje, pavyzdžiui, teigė, jog dai- 
lininko materialinis aprūpinimas, kūrybos protegavimas ar kitokio 
pobūdžio sąlygos mažai ką turi bendra su kūrybos laisvumu. „Visa- 
da jausdavau gniuždantį aplinkos pasipriešinimą bet kurio kūrinio 
atsiradimui. Sunku dailininkui apsisaugoti nuo dvasinės deformaci- 
jos.<...> Tas pasipriešinimo pojūtis perauga į tam tikrą sindromą. Jį 








jaučia ir muzikas ar kitos srities menininkas, gavęs užsakymą, ir net 
dirbdamas be užsakymo. Menininkas yra iš anksto deformuotas, jei- 
gu jis nesugeba būti laisvas. Jis iš anksto - vergas, nors nėra ir jokio 
išorinio spaudimo.'33 

Dar aiškiau vidinės, nuo politinės santvarkos ir kitų išorinių suvar- 
žymų nepriklausomos kūrėjo laisvės imperatyvą S. Kuzma apibūdino 
po šešerių metų: „Savo gyvenime aš susidūriau su visais sluoksniais, 
kuriems negana valdžios ir viso kito. Jiems kyla tokia agresyvi preten- 
zija valdyti tave. Ne pinigais, o kitaip valdyt tavo dvasią. Labai keista, 
bet aš susidūriau lygiai su tuo pačiu Amerikoj. Tada supratau, kad ir 
čia tas pats. Nebūčiau dabar įvardijęs situacijos grėsmingumo, jei ne- 
būčiau to dalyko pamatęs tenai. <...> Ten grėsmė menininko laisvei 
didesnė negu čia. Kūrėjo laisvės kaina labai didelė/'* Žinia, net ir kone 
maksimalistinis kūrybos laisvės reikalavimas ne visada yra tapatus ki- 
tokiems - politinės ar socialinės - laisvės aspektams. 

Ši universali kūrybos laisvės idėja nebuvo svetima ir lietuvių išei- 
vijoje, kur toli gražu ne visi dailininkai propagavo disidentinę 8-ojo 
dešimtmečio kūrybos laisvės sampratą ir ne visi be išlygų neigė kū- 
rybinės raiškos laisvės išorinės (politinės) nelaisvės sąlygomis galimy- 
bes. Į minėtojo žurnalo „Metmenys“ 1978 m. klausimus atsakinėjęs 
pokario išeivijos dailininkas Pranas Lapė, pavyzdžiui, teigė „visiškai 
sutinkantis su L. Tuleikio tvirtinimu, kad jis ir kai kurie jo kolegos daili- 
ninkai Vilniuje jaučiasi kūrybiškai laisvi, nieko nevaržomi ir dirba taip, 
kaip jiems patinka"*5. Pozityviai apie sovietinių lietuvių dailininkų kū- 
rybą atsiliepė ir 1985 m. gimtinėje viešėjęs Kazys Varnelis - vienas 
ryškiausių emigracijos tapytojų, abstrakčiojo optinio meno atstovas: 
„Jūsų darbų yra labai gerų, šiandieninė lietuvių dailė verta didžiausių 


33 „Dailė dabartinėje lietuvių kultūroje“ (pokalbis-forumas), in: Kultūros barai, 1987, 
Nr. 11, p. 7. 

34 „Ši diena ir rytojaus vizija“ (1993 m. spalio 26 d.„Lietuvos Aido“ galerijoje Metų 
mėnraščio redakcijos surengtas pokalbis), in: Metai, 1994, sausis, p. 95. 

35 „Ar išsimiklinome būti prispaustais?“ in: Tylusis modernizmas Lietuvoje, 1962-1982, 
p. 164. 

komplimentų! Skulptūra tvirtai stovi ant kojų. <...> jūs turite ką pa- 
sauliui parodyti.'*“ Oficialiąją vėlyvojo sovietmečio lietuvių tapybą itin 
palankiai įvertino ir nuo 1986 m. Lietuvoje gyvenantis tapytojas Kazi- 
mieras Žoromskis??. Tokių pasisakymų, beje, nereikėtų sieti vien tik su 
tuometinei valdžiai atiduodama „mandagumo duokle“, palankumu 
pertvarkos procesams, politiniu korektiškumu ir pan. Tiek išeivijoje, 
tiek ir Lietuvoje propaguotos panašios kai kurių dailininkų nuomonės 
apie kūrybą ar meninės raiškos laisvės klausimus visų pirma siejosi su 
panašia meno funkcijos samprata. Subjektyvios ir objektyvios kūry- 
bos laisvės parametrų sąlygiškumą 1995 m. nusakė interjerus JAV ku- 
rianti pokario išeivijos dailininkė Aleksandra Kašubienė, teigusi, jog 
bet kokiomis politinėmis sąlygomis kūrėją veikia būtinybė prisitaikyti 
prie išorinių sąlygų. Tai iš dalies primena ir jau minėtus S. Kuzmos pa- 
sisakymus. Juk „kai raktas į laisvę ir į nelaisvę tavo paties rankose, kam 
paklusti ir kam prieštarauti? <...> Ir kas skriaudžiamas, kai tų vidinių 
derybų metu mes patys, niekieno neverčiami, pirkliaujame savais 
įsitikinimais?"33 


36 L. Kanopkienė, „Išreikšti ritmą erdvėje“, in: Kultūros barai, 1986, Nr. 10, p. 21. 

37 1988 m. dailininkas teigė, jog „prieš dešimt metų, pirmą kartą atvažiavęs į Lietuvą, 
gėrėjausi Jono Daniliausko, Silvestro Džiaukšto, Igorio Piekuro, Leopoldo Surgailio, 
Leonardo Tuleikio darbais. Kai kurie jų galėjo būti rodomi pasaulio meno parodo- 
se“. Žr.: D. Gerlikienė, „Tikrumo apraiškų beieškant“ (mintys apie jubiliejinę dailės 
parodą), in: Kultūros barai, 1988, Nr. 1, p. 8. 

38 A. Kašubienė, „Kūrybos laisvės parametrai, in: Priklausomybės metų (1940-1990) 
lietuvių visuomenė: pasipriešinimas ir/ar prisitaikymas, Vilnius: Baltos lankos, 1996, 
p. 151. 








Agnė Narušytė, „Žydėjimo diskursas“, in: Romualdas Rakauskas. 
Fotografijos, Vilnius: E. Karpavičiaus leidykla, 2009, p. 18-19. 


[p. 18-19] 

Praeitis tūno ir užsifiksuoja ne tik realybės pavidaluose, kuriuos 
pavyksta išsaugoti fotografijai, kad mes galėtume paskui ją studijuo- 
ti. Praeitis užsifiksuoja ir diskursuose, kurie taip pat perteikia būsenas, 
gyvenimo trupėjimą, patirties tarpsnius. Dabar neįmanoma kalbėti 
taip, kaip buvo kalbama, tarkim, prieš dvidešimt ar net dešimt metų. 
Fotografijos diskursas irgi nuolat kinta. Septintajame - aštuntajame 
dešimtmetyje atrodė stebuklas, kad fotografija gali sukurti tokį aiškų 
ir emociškai stiprų pranešimą kaip Rakausko. Štai, kaip, pavyzdžiui, 
džiaugėsi tokiais kadrais Viktoras Diominas: „Šio menininko fotografi- 
jose viskas tarsi įvardijama iš didžiosios raidės: Taika, Žemė, Pavasaris, 
Šviesa, Vaisius, Žydėjimas... kalbama apie pirmapradžius pirmykščius 


14 


būties elementus, bet jie ir pretenduoja į visuotinumą"". Toks buvo 
laikas - menas turėjo kalbėti stipriais, simboliais ir „didelėmis“ sąvo- 
komis, taip pat - šiek tiek abstrakčiai. Dabar tai rėžia akį todėl, kad 
šiuolaikiniai diskursai pagrįsti nutylėjimu ir dėmesiu beveik nemato- 
miems kasdienybės judesiams - mažosioms raidėms. 

Į kontekstą nurodo ir paties Rakausko pasisakymas 1980 m. pri- 
statant „Žydėjimą“ žurnalo „Sovietskoje foto“ redakcijoje susirinku- 
siems Maskvos menotyrininkams: „Šis ciklas - ne duoklė madai, ne 
paprasčiausias eilinis dvelktelėjimas, o laiko būtinybė“. Kodėl laiko 
būtinybė? Kas tame laike kūrė tokio virpančio grožio vaizdų poreikį? 
Mėginu įsivaizduoti. Pilki žurnalai su darbininkų portretais ir naujų 
statybų peizažais - tada nebuvo spalvotų gražių vaizdų, kuriais dabar 


1 ByukTop ĮĮemun, Lieemenue 3eMnU, MockBa: HAckyccTBO, 1987, p. 67. 

2 HcTHHbI TBOpuecTBa: Įna neneraTos II cbe3ja O6ujecTBa boTOWCKyCcTBa 
IluToBckoj CCP, O6ujecTBO boToKckyccTBa JluToBcCKOA CCP, Bcecoi03HbIA HayyHO- 
WCCcneAOBaTeNbCKYA UWHCTHTYT MCKYCCTBO3HaHA, pejakLua >xypHana «<CoBeTCKOe 
(bOTO», CocTaBHTeNb B. Crurnees, BunbHioc, 1980 (P. 54-64), p. 55. 

užtvindyta vizualioji kultūra, jų akiai trūko. O ir pats gyvenimas buvo 
gana vienspalvis, nes viskas buvo grubiai kontroliuojama iš biurokra- 
tų kabinetų, kasdienybė buvo griežtai įrėminta draudimų, o leistinų 
idėjų spektras buvo siauras ir buitinis. Taigi, galima sakyti, buvo jau- 
čiamas pakylėto, gražaus, jei ne spalvoto, tai bent aitriai kontrastingo 
vaizdo poreikis. Be to, tą poreikį skatino ir kultūros diskursą persmel- 
kęs prieštaringumas. Viena vertus, materializmas buvo privalomas 
filosofinis požiūris, o socialistinio realizmo reikalavimas reiškė, kad 
mene nebuvo galima nukrypti nuo tikroviškų pavidalų, negalima jų 
deformuoti ar dar kitaip transformuoti - realybės negalėjo nutvieks- 
ti joks idealizmas, jokia aliuzija į sielą ar transcendenciją. Kita vertus, 
nuolat kalamų į galvą ideologinių pranešimų diskursas buvo idealis- 
tinis - tai, kas sakoma (o tai vis buvo šūkiai ir marksizmo „tiesos“), jau 
seniai nebeturėjo realaus pagrindo, net akivaizdžiai prieštaravo rea- 
lybei, tam, ką žmonės matė gyvenimą. Todėl gali būti, kad šis prieš- 
taringumas ir padėjo realizuoti kažko didingesnio poreikį vaizdais, 
kuriuose realų pasaulį nepastebimai pertvarko idėjų kalba. Rakaus- 
ko surastas žydinti medis ar minioje pastebėtas švytintis merginos 
veidas kaip tik ir buvo idėjos blyksnis kasdienybėje, materializavęsis 
dvasios judesys. O žiūrint iš dabarties pozicijų, į akis krinta dar vienas 
dalykas - šis fotografinis diskursas kalbėjo panašiai pakylėtu tonu ir 
panašiu ritmu kaip ir oficialusis ideologinis diskursas, su juo susilie- 
damas ir užsimaskuodamas. Taip fotografija neva vaizdavo tarybinės 
tikrovės grožį (ir todėl prie jos neprikibsi), bet iš tikrųjų kalbėjo apie 
tai, ką stengėsi ištrinti iš atminties ideologija ir ko žmonės labai ilgė- 
josi: apie sielą, apie tiesą ir grožį kaip dvasinę kategoriją. 








Interpretacijos gairės 


Romualdas Rakauskas, Įkvėpimo žemė, ne- 
spalvotų fotografijų serija, 1983-1993, repro- 
dukuota (su autoriaus komentaru) knygoje 
Romualdas Rakauskas. Fotografijos, Vilnius: E. 
Karpavičiaus leidykla, 2009, p. 252-279 
Fotografijos vaizduoja Lietuvos rašytojus 
jų gimtosiose vietose. Analizuojant šią seriją, 
galima išryškinti jos atspindimą kūrėjo-auto- 
riaus diskursą. Kokiame kontekste vaizduoja- 
mas autorius? Ką liudija gimtinės motyvas? 
Kokią vietą portretuojamas autorius užima vaizde, ar jis kompozicijos 
centre, ar pavaizduotas stambiu planu? Koks juodos ir baltos spalvų 
kontrasto vaidmuo kūrėjo-herojaus diskurse? Galima kelti klausi- 
mus, kokią istoriškai susiformavusią autoriaus sampratą atitinka šie 
kūrėjų atvaizdai, įžvelgiant juose romantinę nuostatą, ir kokios (kai 
buvo pradėta ši serija) politinio, socialinio ir kultūrinio sovietmečio 
gyvenimo aplinkybės palaikė šios konservatyvios autoriaus sampra- 
tos gyvybingumą. Kur funkcionavo toks autoriaus diskursas (dailėje, 
kine, literatūroje, kt.)? Įvertinkite, kaip R. Rakausko kūrėjų portretai 
įkomponuojami į sovietmečio Lietuvos fotografijos diskursą. 


Nomeda iir Gediminas Urbonai, TVVV plotas, 1999, videofilmų ko- 
pijos saugomos Nacionalinės dailės galerijos | —-——-——4 
Informacijos centro archyve, projektas pri- 
statomas internete: www.nugu.lt/nugu. pdf/ 
urbonas 1999 tvvvplotas.pdf 
Transdisciplininis projektas, kurio rezulta- 
tas — vaizdo filmų serija, transliuota per Lietu- 
vos nacionalinę televiziją, analizuojanti me- 
nininko diskursą. Interpretuojant šį projektą 
diskurso teorijos požiūriu, svarbu atkreipti dė- 

mesį į jo daugiabalsiškumą - čia pristatoma ne universali kūrėjo sam- 
prata, o įvairūs šiuolaikinio menininko identiteto aspektai, susiję su so- 
cialinėmis praktikomis (švietimas, bendradarbiavimas), institucijomis, 
teorijoje ar kasdienybėje funkcionuojančiais diskursais (kūno, šiuolai- 
kinio meno ar šeimos). Remdamiesi pavadinimo koduojamomis reikš- 
mėmis, atsižvelgdami į pasirinktą mediją ir sklaidos būdą ir į diskusija 
grįstą projekto struktūrą, įvardykite kūrėjo traktuotės pokyčius šiame 
šiuolaikinio meno kūrinyje, susiekite juos su pačioje diskurso teorijoje 
pasikeitusia autoriaus samprata. Klaustina, kokios politinės, socialinės 
ir kultūrinės sąlygos paskatino šiuos poslinkius Lietuvoje XX a. 10-ąjį 
dešimtmetį. Dėmesys atkreiptinas į tai, kad projektas buvo vykdomas 
bendradarbiaujant ne tik su Lietuvos, bet ir užsienio respondentais, ir 
tai, kad jis buvo įgyvendintas už galiai atstovaujančių dailės institucijų 
ribų. Ką šie faktai teigia apie menininkų poziciją institucijų atžvilgiu? 


Jonas Gasiūnas, Mokytoja, 2004, drobė, akrilas, piešinys degančia 
žvake, Lietuvos dailės muziejus, Nacionalinė dailės galerija, Vilnius 
Paveikslas vaizduoja moterį interjere. Jis 
sukurtas derinant tradicines tapybos prie- 
mones ir fumažą (piešimą degančia žvake). 
Remiantis šiuo kūriniu, galima analizuoti ta- 
pybos tikroviškumo diskursą. Teiginys, kad ta- 
pyba atspindi tikrovę, yra diskursyvus. Klaus- 
tina, koks istoriškai susiformavęs paveikslo 
tipas vadinamas tikrovišku. Kas šiame Gasiū- 
no darbe neatitinka įsitvirtinusios tikrovišku- 
mo sampratos? Kaip interpretuojate vaizdo 
neužbaigtumą, atvirumą, sudėtingą planų 
struktūrą bei paveikslo plokštumą ir materia- 
lumą pabrėžiančias priemones (kompoziciją, piešinį, koloritą, tekstū- 
rą, vaizdo ir teksto santykį ir kt.)? Koks fumažo vaidmuo konstruojant 
vaizdo kaip fikcijos sampratą? Kokie kiti diskursai lemia šio vaizdo 
pobūdį? Kaip jis sietinas su judančiais vaizdais (kino, televizijos) ir po- 








puliariąja kultūra (karikatūrų, komiksų, reklamos)? Ar čia vaizduojama 
moteris trimis kojomis, ar tai filmo kadrų seką primenantis jos judesio 
fiksavimas? Įvertinkite konkrečias vidines (tapybos, šiuolaikinio meno) 
ir išorines aplinkybes, paskatinusias kritinę tikroviškumo diskurso ana- 
lizę Gasiūno kūryboje. 


Vilniaus kavinės Neringa interjeras, architektai Algimantas ir Vy- 
tautas Nasvyčiai, sienų tapyba Vlado Jankausko ir Vytauto Povi- 
laičio, skulptūrinis pano Juozo Kėdainio, 1959 

Šį interjerą tikslinga 
analizuoti atsižvelgiant 
į sovietiniais metais 
Lietuvos architektūros 
tyrimuose ir dailėtyroje 
įsitvirtinus; lietuviško 
nacionalinio interjero 
diskursą. Kokiomis isto- 
rinėmis aplinkybėmis 
jis susiformavo ir kaip 
reiškėsi (projektuojant, 
profesinėje ir populia- 
riojoje Lietuvos ir Sovietų Sąjungos spaudoje)? Kurie „Neringos“ inter- 
jero elementai (pvz., dekoro ikonografija) turi specifinių nacionalinių 
bruožų ir kurie atspindi tarptautinę XX a.Il pusės architektūros ir dizaino 
kryptį, vadinamąjį festivalinį stilių? Palyginkite „Neringą“ su tarpukario 
Lietuvos „nacionaliniais interjerais“, ir su XX a. 6-7-ojo dešimtmečių kitų 
Baltijos šalių, Lenkijos, Suomijos interjerų dizaino tendencijomis. Kaip 
lietuviškame nacionaliniame interjere jungiasi sovietinės ir internacio- 
nalinės architektūros diskursai? Ar pritaikant postkolonijinėje teorijoje 
išplėtotą diskurso teoriją, grindžiamą centro ir periferijos santykių ana- 
lize, galima teigti, kad nacionalinio interjero diskursas reprezentuoja 
subalterno (Sovietų Sąjungos periferijos) balsą ir jo įtaką centro skiepi- 
jamoms vertybėms bei identitetui? 


DISKURSO TEORIJA 





381 


Giedrės Mickūnaitės nuotrauka, 2011 














LoLiTA JABLONSKIENĖ 


382 


Literatūra 


Teorija: 

Fairclough, Norman., Discourse and Social Change, Cambridge: Polity 
Press, 1992. 

Foucault, Michel, Diskurso tvarka, vertė Marius Daškus, (ser. Idėjos), Vil- 
nius: Baltos lankos, 1998. 

Jorgensen, Marianne, Louise J. Philips, Discourse Analysis as Theory and 
Method, London, Thousand Oaks, New Delhi: SAGE Publications, 
2002. 

Lyotard, Jean-Francois, Postmodernus būvis: ataskaita apie žinojimą, 
vertė Marius Daškus, vertimą tikslino Nijolė Keršytė, (ser. Idėjos), Vil- 
nius: Baltos lankos, 2010. 

Lyotard, Jean-Francois, The Differend: Phrases in Dispute, Minneapolis: 
University of Minnesota Press, 1988. 

Mills, Sara, Discourse, London, New York: Routledge, 1997. 

Nastopka, Kęstutis, Literatūros semiotika, Vilnius: Baltos lankos, 2010. 

Ricoeur, Paul, Interpretacijos teorija: diskursas ir reikšmės perteklius, vertė 
Rasa Kalinauskaitė ir Gintautė Lidžiuvienė, Vilnius: Baltos lankos, 2000. 

Tereškinas, Artūras, Esė apie skirtingus kūnus: kultūra. lytis, seksualumas, 
Vilnius: Apostrofa, 2007. 

Žukauskaitė, Audronė, Anapus signifikanto principo: dekonstrukcija, psi- 
choanalizė, ideologijos kritika, Vilnius: Aidai, 2001. 


Dailėtyra: 

Belting, Hans, The End of the History of Art?, Chicago: University of 
Chicago Press, 1987. 

Crimp, Douglas, „On the Museum's Ruins“, in: October, 1980, t. 13, 
Nr. 2, p. 41-57. 

Čepauskaitė, Austėja, „Nacionalinis tapatumas Lietuvos dailės muzie- 
juje: dvi dailės istorijos versijos“, in: Menas kaip socialinis diskursas, 
sudarė Agnė Naršytė, (Acta Academiae Artium Vilnensis 58), Vilnius: 
VDA leidykla, 2010, p. 153-165. 








Foucault, Michel, This is Not a Pipe, Berkely, Los Angeles, London: 
University of Caltifornia Press, 1983. 

Jankevičiūtė, Giedrė, „Praeities nelaisvėje: apie XX a. Lietuvos dailės 
istorijos interpretacijas“, in: Pažymėtos teritorijos, sudarė Rūta Goš- 
tautienė, Lolita Jablonskienė, Vilnius: Tyto alba, 2005, p. 31-42. 

Narušytė, Agnė, „Žydėjimo diskursas“, in: Romualdas Rakauskas. 
Fotografijos, Vilnius: E. Karpavičiaus leidykla, 2009, p. 13-21. 

Trilupaitytė, Skaidra, „Kūrybos laisvės diskursai vėlyvojo sovietmečio 
ir pirmųjų nepriklausomybės metų Lietuvos dailės gyvenime“, in: 
Menotyra, 2007, t. 14, Nr. 2, p. 1-19. 


DiskURSO TEORIJA 


383 











V. (AT)PAŽINIMAS 


385 











ATRIBUCIJA 


Atribucija 


GiEDRĖ MiCKŪNAITĖ 


Autorius, pavadinimas, vieta, metai; medžiagos, technikos, dydis 
- tai privalomi kūrinio metrikos duomenys, rašomi kataloguose ir kar- 
tojami eksponatų etiketėse. Kūrinio metrika yra atribucijos rezultatas, 
o atribucija (lot. attributtio - priskyrimas) yra dažno istorinės dailės 
tyrimo tikslas ir interpretacijos pradžia. Paprastai tariant, atribucijos 
tikslas — nustatyti kūrinio laiko ir vietos koordinates. Dailės kūriniai 
yra sukurti tam tikromis aplinkybėmis ir egzistuoja nuolat kintančio- 
mis istorinėmis sąlygomis. Kūriniai išlieka dėl jiems priskiriamų verčių, 
atsitiktinai ar dėl užmaršties. Tik nedaugelis išsilaiko, nes buvo sukurti 
tam, kad liktų: iškalbingas pavyzdys - bene dažniausiai ir uoliausiai 
viešosiose erdvėse statomi ir naikinami paminklai. Taigi, kūrinio išliki- 
mas retai priklauso nuo socialinės jo kūrėjo intencijos, ir retas kūrinys 
lieka savo pirminėje paskirties vietoje. Būtent pirminio konteksto ne- 
tektis kelia atribucijos užduotį. 

Atribucijos raidoje laiko ir vietos kategorijos yra vėlesnės, jau aka- 
deminės dailėtyros sritis, o pradžia laikoma XVIII a. pradėjusi formuotis 
menorinka ir prekyba dailės kūriniais, visų pirma - tapybos darbais. Tuo 
metu kūrinio vertės šaltiniu laikytas jos autorius, o brangiausiai vertinti 
„Aidžiųjų meistrų“ — italų renesanso dailininkų darbai. XIX a. taip pat 
imti steigti pirmieji dailės muziejai, kuriantis nacionalinėms valstybėms 
jie tapo šalies kultūros ir istorinio prestižo reprezentantais. Meno rinkos 
plėtra ir autoriaus įtaka kūrinio kainai skatino prekybą klastotėmis. XIX 
a. nebuvo kitų priemonių klastotėms nustatyti, kaip tik pasikliauti dai- 
lės ekspertų, vadinamųjų žinovų, nuomone ir argumentais. Nuomonės 
pagrindimas remdavosi kultūros istorijos (neatsiejamos nuo progreso) 
žiniomis, kūrinio vertinimo tradicija ir regimąja patirtimi. 

Žinovystė (angl. connoisseurship) - tai taikomoji dailės išmanymo 
praktika, kartais šmaikštaujant vadinama dailėtyros sąmonės id", su- 
siformavo XIX a. ir buvo suprantama kaip specifinių, regimąja patir- 
timi bei lyginant įgyjamų ir kūrinių kilmei nustatyti pritaikomų žinių 
sistema. Dailininkas, tuomet dar būsimasis Londono nacionalinės ga- 
lerijos direktorius Charles'as Eastlake'as (1793-1865) esė Kaip žiūrėti 
(1835)* žinovystę apibūdino taip: „Žinovas, kaip tai nurodo pats žodis, 
yra tas, kuris ypač įgudęs žinoti. Pavadinimas turbūt nurodo faktų, o 
ne tiesų, išvaizdos ir rezultatų, o ne jų priežasčių pažinimą. Bendroje 
vartosenoje šis žodis teigia epochų, mokyklų ir individualių meistrų 
kūrybos bruožų išmanymą bei gebėjimą atskirti imitacijas nuo ori- 
ginalų. Esminis žinovo ir mėgėjo skirtumas yra tas, kad pirmojo ži- 
nios padeda priimti sprendimą, o antrojo skatina vaizduotę. Žinovo 
tyrimai taip pat gali būti ir platesni, skirti ne tik meistro rankai dailės 
kūriniuose atpažinti, bet ir gilintis į meistriškumo prigimtį ir principus; 
trumpai tariant, greta praktinio ir įprasto pavyzdžių pažinimo ir ge- 
bėjimo atmesti su jais siejamas kitų kūrinių pretenzijas, tai gebėjimas 
įsigilinti į pasaulį žavinčių kūrinių priežastis. Taigi apibendrinant gali- 
ma sakyti, kad žinovas jungia filosofinius menininko bruožus su eru- 
dicija, kurios retas menininkas siekia.“ Toks žinovystės apibūdinimas 
nepaaiškina atribucijos principų, todėl dažnai lieka nesuprantamas. 
Šią spragą ėmėsi užpildyti anatomas, politikas ir literatas Giovanni's 
Morelli's* (1819-1891). Jo sudarytas sisteminis lyginamasis tapybos 
atribucijos metodas skirtas atskirti „didžiųjų meistrų“ drobėms nuo 
sekinių, kopijų ir klastočių remiasi nuostata, kad individuali autoriaus 


1 Gary Schwartz,„The Penalty of Ahistoricism“, in: Artibus et Historiae, 1988, t. 9, 
Nr. 18, p. 202. 

2 Charles Eastlake,„How to Observe“, in: Contributions to the Literature of the Fine 
Arts, sudarė ledi Eastlake, 2-a laida, London: J. Murray, 1870, p. 199-300. 

3 Hugh Brigstocke ir Harold Osborne, „Connoisseur, Connoisseurship“, in: The Oxford 
Companion to Western Art, Oxford Art Online, [interaktyvus], [žiūrėta 2011-10-14], 
www.lnb.lt. 

4 Intelektualinę Morelli'o biografiją žr. Jaynie Anderson, „Morelli, Giovanni“, in: Grove 
Art Online, Oxford Art Online, [interaktyvus], [žiūrėta 2011-10-14], www.lnb.lt. 








raiška skleidžiasi ne pagrindiniuose kūrinio dėmenyse (kompozicija, 
spalvinė gama, figūrų pozos), bet antraeilėse detalėse. Morelli's tei- 
gė, kad kiekvienas autorius savaip vaizduoja ausis, plaštakas, delnus, 
pėdas, plaukus ir kitas bendram vaizdui esminės įtakos nedarančias 
žmogaus kūno dalis. Kadangi šios dalys nėra prasmės nešėjos, jos 
tapomos nemąstant, tarsi automatiškai, todėl ir atskleidžia tikrąją 
autoriaus ranką. Individuali dailininko maniera ar mėgstami kom- 
poziciniai sprendimai bei ikonografiniai motyvai yra antraeiliai, nes 
juos kopijuoja ir kūrinio sekėjas ar klastotojas, tačiau „neprasmingos“ 
kūno detalės yra nepakartojamos, jos slepia autoriaus individualybę. 
Morelli'o metodas glaudžiai susijęs su to meto mokslinės klasifikaci- 
jos principais, dalių bei visumos sąsajos teorijomis ir Johano Wolfa- 
gango Goethe's morfologijos samprata. Savo metodą Morelli's (pasi- 
rašinėjęs Ivano Lermolieffo slapyvardžiu) daugiausia taikė atlikdamas 
italų renesanso tapybos darbų Vokietijos galerijose atribuciją. Jis, 
pavyzdžiui, Giorgione'i priskyrė Miegančią Venerą (1510, Drezdeno 
paveikslų galerija), anksčiau, remiantis Giorgio Vasari'u, laikytą Tizia- 
no darbu (dabar Tizianui priskiriamas peizažinis fonas, nutapytas po 
Giorgione's mirties) ir paneigė Skaitančios Marijos Magdalenos (XVI a. 
I pusė, Drezdeno paveikslų galerija) priskyrimą Correggios. Morelli's 
savo metodą vadino moksliniu, jo klasifikavimo principai artimi to lai- 
ko botanikai ir geologijai. Savo tekstus jis iliustravo ne dailės kūriniais, 
o lyginamosiomis kūno dalių (dažniausiai ausų ir delnų) lentelėmis“ 
ir manė, kad remiantis jomis galima identifikuoti tapybos kūrinių 
autorius. 

Morellio metodu vadovavosi Bernardas Berensonas 
(1865-1959) studijuodamas italų renesanso tapybos kūrinius ir 
atlikdamas jų atribuciją. Savo praktiką Berensonas apibūdino taip: 
„Kai aš pamatau paveikslą, iškart atpažįstu, ar jis yra to dailininko, 


5 Ibid. 
6 Giovanni Morelli, Kunstkritische Studien ūber italienische Malerei, 3 t., Leipzig: 
F. A. Brockhaus, 1890-1893. 

kuriam priskiriamas, ar ne; tada belieka žvejoti įrodymus, kurie ir vi- 
siems kitiems atribuciją padarytų tokią pat akivaizdžią, kokia ji yra 
man“? Nepaisant to, jog Berensonas ieškojo faktų savo išvadoms 
pagrįsti, o ne išvadas kildino iš faktų analizės, jis laikomas vienu 
reikšmingiausių į kūrinį orientuotos dailėtyros autorių, ypač pavei- 
kusių anglakalbę dailės istoriją ir JAV dailės kolekcijas. Berensono 
atribucijų paveikumas susijęs su antrinių, kūrinio raiškos nelemian- 
čių, vaizdo detalių lyginimu ir įtikinama, ne tik tiriamą objektą, bet 
ir jo autorių apibūdinančia pateikiamų atribucijos išvadų retorika. 
Berensonas italų renesanso tapybą suskirstė mokyklomis pagal 
tam tikrus išskirtinus vaizdavimo bruožus ir identifikavo kiekvienos 
mokyklos meistrų „rankas“ žinomuose kūriniuose“. Dailėtyrininkai 
iki šiol naudoja šį skirstymą, tačiau paties žinovo itin glaudus ben- 
dradarbiavimas su antikvarinių kūrinių pardavėjais, jo išduodami 
kūrinių autentiškumo sertifikatai žinovystę glaudžiai susiejo su 
meno rinka ir sumenkino jos kaip į kūrinį nukreiptos tyrimo pri- 
eigos reputaciją. Moralinė ir metodologinė komercinės kūrinio 
ekspertizės, dažniausiai besiremiančios puikia vaizdine atmintimi 
ir meno rinkos išmanymu, ir mokslinės atribucijos skirtis reiškė 
žinovystės eliminaciją iš akademinių Vakarų Europos ir JAV dailės 
istorijos studijų. 

Šiandien kūrinių atribucija daugiausia užsiima muziejininkai, nes 
tam būtina tiesiogiai tyrinėti kūrinių originalus. Iškiliausiu muzieji- 
nės atribucijos procesu laikoma Rembrandto (1606-1669) kūrybos 
analizė, prasidėjusi dar 1870 m. ir vainikuota 1968-2011 m. vykdyto 


7 Harry Hahn, The Rape of La Belle, Kansas City: Frank Glen Publishing Company, 
1946, p. 103. 

8 Bernard Berenson, Three Essays in Method, Oxford: Clarendon, 1926. 

9 Idem, The Venetian Painters of the Renaissance, New York: G. P. Putnam, 1894; Idem, 
The Central Italian Painters of the Renaissance, London: G. P. Putnam, 1897; Idem, 
North Italian Painters of the Renaissance, New York: G.P. Putnam' Sons, 1907; Idem, 
The Drawings of Florentine Painters Classifed, Criticised and Studied as Documents in 
the History and Appreciation of Tuscan Art, 2 t., New York: Dutton, 1903. 








šio dailininko tyrimų projekto““. Rembrandto kūrinių atribucija sudė- 
tinga ir intriguojanti dėl gana gerai dokumentuoto dailininko gyve- 
nimo, kūrinių populiarumo, jo bendradarbiavimo su kitais to meto 
tapytojais, tapytų vienos temos variacijų ir kitų to laiko dailininkų 
sekinių, bei gausių graviūrų, buvusių ir tapybos pirmavaizdžiais ir sa- 
varankiškais kūriniais. Iškilusios problemos ir skirtingos, visų pirma, 
restauravimo ir dailėtyros prieigomis grįstos atribucijos buvo prista- 
tytos parodoje ,Rembrandtas / NeRembrandtas“ (1995-1996, Niujor- 
ko Metropoliteno muziejus) ir išdėstytos jos kataloge". Rembrandto 
kūrybos tyrimai suformavo vadinamąja „taip - galbūt - ne" kūrybinio 
palikimo skirstymo seką: „taip“ reiškia neabejotiną atribuciją, „galbūt“ 
- atribuciją su išlygomis, „ne“ - ankstesnių atribucijų paneigimą. 
Rembrandto tyrimų projektas išryškino svarbiausius atribucijos 
dėmenis. Visų pirma, tai vaizdinė tyrėjo atmintis. Taigi, atribucija grįs- 
ta vidinės kūrinio informacijos lyginimu, o lyginimas neįmanomas 
be sistemos. Tyrėjas dažniausiai specializuojasi vieno laikotarpio, 
vieno regiono dailės šakoje, pavyzdžiui, XVII a. II pusės Prancūzijos 
audinių ekspertas turi puikiai išmanyti verpalus, marginimo ir audi- 
mo technikas, audinių puošybą ir jos kaitą. Būtent vaizdavimo, figū- 
rų, motyvų, ornamentikos, medžiagų, technikų ir technologijų kaita 
tampa atskaitos tašku nustatant, kada kūrinys buvo sukurtas. Laikas 
apibrėžiamas lotyniškomis frazėmis terminus ante guem non ir termi- 
nus post guem non, įvardijančiomis, kad analizuojamas objektas buvo 
sukurtas ne anksčiau ir ne vėliau nei nurodytos laiko ribos. Ši sistema 
paremta vaizdavimo principų, t. y. stiliaus ir motyvų bei siužetų - iko- 


10 Plačiau žr.: Catherine B. Scallen, Rembrandt, Reputation, and the Practice of Con- 
noisseurship, Amsterdam: Amsterdam University Press 2004; „Rembrandt Research 
Project“, [interaktyvus], [žiūrėta 2011-10-26], www.rembrandtresearchproject.org. 
Atlikus 3/4 Rembrandtui priskiriamų kūrinių atribuciją, projektas sustabdytas dėl 
kompetentingų tyrėjų stokos. 

11 Hubert von Sonnenburg, Walter Liedtke, Carolyn Logan, Nadine M. Orenstein, 
Stephanie S. Dickey, Rembrandt/Not Rembrandt in the Metropolitan Museum of Art: 
Aspects of Connoisseurship, 2 t, New York: Metropolitan Museum of Art, 1995. 

nografijos, išmanymu. Ikiindustriniais laikais daugelis reiškinių buvo 
lokalūs, tad pagal tam regionui būdingus bruožus įmanu bent apy- 
tiksliai nustatyti kūrinio sukūrimo vietą ir laiką. Kaitos paaiškinimas ir 
yra atribucijos argumentacijos pagrindas. 

Atribucija remiasi kūrinio medžiagiškumo supratimu ir nuosta- 
ta, kad tai socialinis produktas. Taigi dailės kūrinys kyla iš idėjos, 
kurią įkūnija medžiaga, apdorota pasitelkiant specialias žinias, 
gebėjimus ir technologijas. Visi šie kūrinį apibrėžiantys veiksniai 
yra socialiai apibrėžti ir kinta. Bendros tam tikro laiko tendencijos 
sudaro stilių. Stilius analizuojamas lyginant ir grupuojant panašias 
formas. Taigi meninio stiliaus sąvoka suponuoja formos vieno- 
vę - individui, grupei ar laikotarpiui būdingą elementų, vaizdinių 
savybių ir raiškos pastovumą. Atribucija grindžiama nuostata, jog 
kūrinys - tai socialiai tikslingas produktas, veikiantis tam tikroje 
ryšių sistemoje, kurią apibūdina laiko, vietos, paskirties ir autorys- 
tės kategorijos. Trumpai tariant, kūrinys suvokiamas kaip medijoje 
vaizdu išreikšta mintis. 

Laikas nustatomas remiantis: 1) tiesioginiais duomenimis, pavyz- 
džiui, pačiame kūrinyje, rašytiniame šaltinyje įrašyta data, patvirti- 
nama vizualinių dokumentų (kopijų ar sekinių), arba netiesioginiais 
duomenimis, pavyzdžiui, atlikus medžiagų ar rinkinį sudarančių 
objektų datavimą bei pasitelkiant istorines aplinkybes (dailininkų ar 
užsakovų biografijos faktus, politinės situacijos, liturgijos ar adminis- 
tracinės sistemos pokyčius); 2) išvestiniais duomenimis, pavyzdžiui, 
stilistikos ir ikonografijos ir (arba) formų ar technologijų kaita. Dažnai 
tikslaus laiko pasakyti neįmanoma dėl duomenų stokos ir dėl to, kad 
kūriniai būdavo remontuojami, atnaujinami, pertapomi, permontuo- 
jami, pritaikomi prie naujų reikalavimų, todėl siekiama nustatyti lai- 
kotarpį teigiant, kad kūrinys buvo sukurtas ne anksčiau ir ne vėliau 
nei tam tikros laiko ribos. 

Vieta nustatoma remiantis geografiniams regionams ir moky- 
kloms būdingomis formos, medžiagos, technikos charakteristikomis. 
Ikimodernistinė Europos dailė skirstoma į Šiaurės ir Pietų, o skiriamoji 








linija sutampa su Alpių kalnais. XIX a. dailei buvo pritaikytas iš kalbo- 
tyros pasiskolintas skirstymas į dialektus ir taip suformuotos Veneci- 
jos, Florencijos, Romos italų renesanso ar baroko mokyklų sąvokos, 
olandų ir flamandų baroko tapyba, Pareinės ar Prūsijos vokiškoji vė- 
lyvųjų viduramžių skulptūra. Šiam skirstymui taip pat svarbios vietos 
medžiagos (nors reikia prisiminti, kad medžiagos yra transportabilios, 
o nuo XIX a. visoje Europoje imti naudoti vienodi sintetiniai pigmen- 
tai). Kūrinio kilmę dažnai nurodo tai vietai aktualus siužetas, nors ir 
paremtas bendrais motyvais. Pavyzdžiui, šventas karalaitis su lelija 
rankoje Lietuvos ar Lenkijos dailėje veikiausiai vaizduos šv. Kazimierą, 
o Vengrijos ar Slovakijos - šv. Emeriką. XVII a. išpopuliarėjusius natiur- 
mortus bandyta lokalizuoti pagal nutapytus augalus ar vaisius, tokia 
atribucija neapsiriboja dailėtyros žiniomis, nes daugelis augalų buvo 
tapomi kopijuojant botanikos atlasų iliustracijas; todėl reikia speci- 
alių botanikos žinių norint atsakyti į klausimą, ar to laiko sąlygomis 
šie augalai žydi, subrandina vaisius vienu metu, t. y. ar įmanoma, kad 
natiurmortas buvo nutapytas iš natūros, o ne vienoje kompozicijoje 
derinant atskirų augalų piešinius'*. 

Paskirtis. Dauguma ikimodernistinės dailės kūrinių būdavo ski- 
riami konkrečiai aplinkai ar žinomam užsakovui (išimtis — vėlyvųjų 
viduramžių medžio skulptūra ir Naujųjų laikų olandų mažaformatė 
tapyba), šiandien šie kūriniai neretai yra perkelti į paveikslų galerijas, 
taigi išimti iš pirminės aplinkos. Paskirties vieta dažniausiai nustato- 
ma remiantis rašytiniais ir vaizdiniais šaltiniais, friksavusiais kūrinį jo 
pirminėje vietoje. Vertinant skulptūrą, svarbu atkreipti dėmesį į igū- 
rų proporcijas, mat jų iškraipymai dažnai yra ne meistro klaida, o nuo- 
roda, jog skulptūra buvo skirta eksponuoti aukštesnėje vietoje (pvz., 
šv. Liudviko skulptūra iš Vilniaus Šv. Mikalojaus bažnyčios eksponuo- 
jama Bažnytinio paveldo muziejuje). 


12 Žr., pvz.: Danuta Natalia Zastawska, „The Floral Still Lifes of Andreas Stech“, in: 
AHAB, 2005, Nr. a, Artistic Identity, p. 101-137. 

Autorystė. Autoriaus vardas yra pirmoji kūrinio metrikos dalis, ir ilgą 
laiką atribucija buvo siejama su autorystės nustatymu (žinant dailininką 
dažnai nesunku nustatyti ir sukūrimo laiką, vietą bei paskirtį), vis dėlto 
tai nėra vienareikšmė sąvoka. Autorystė numato autorių, o pastarasis 
itin glaudžiai susijęs su XIX a. suformuoto kuriančio genijaus paveiks- 
lu. Šią sampratą iš esmės pakeitė socialinė dailės istorija, į dailės kūrinį 
žvelgianti kaip į darbo produktą ir rinkos objektą. Tyrimai atskleidė, kad 
dailininkų dirbtuvių darbas buvo organizuojamas labai panašiai, kaip 
ir vienalaikių manufaktūrų - atskiri meistrai kurdavo atskiras dalis: ta- 
pydavo peizažinį foną ar figūras, droždavo figūrą ar polichromuodavo 
skulptūrą. Vadinasi, toks kūrinys yra kolektyvinio darbo produktas. Dai- 
lės istorijoje iki šiol tvyro įtampa tarp individualios ir kolektyvinės iki- 
modernistinės dailės autorystės. Poreikį atpažinti dailininką iškalbingai 
liudija vadinamieji sutartiniai autoriai, pavyzdžiui, koks nors Šv. Agotos 
meistras, kuriam priskiriama keletas XV a. Silezijos medžio skulptūrų, 
veikiausiai nurodo ne asmenį, bet kažkurią to laiko dirbtuvę. Sutarti- 
nis autorius įvardijamas remiantis tam tikrai vieno laiko ir vietos darbų 
grupei būdingais bruožais, kurie leidžia numanyti jų bendrą kilmę. Vis 
dėlto kartais sutartinį autorių pavyksta paversti istoriniu asmeniu, pa- 
vyzdžiui, po išsamių kūrinių ir rašytinių šaltinių tyrimų buvo nustatyta, 
jog sutartinis Flėmalio meistras - tai Nyderlandų tapytojas Robertas 
Campinas (apie 1375-1444)3. Priskiriant kūrinį autoriui ar dirbtuvei, 
visų pirma, ieškoma signatūros ar dirbtuvės ženklo (paprastai spaudo 
arba įkalo). Signatūros šifruojamos ir pagal jas nustatoma autorystė ar 
kūrinys priskiriamas dirbtuvėms. Atliekant atribuciją naudojamasi dai- 
lininkų ir kitais biografijų žinynais, dirbtuvių ženklų sąvadais**. 


13 Trumpai žr. Otto Pacht, Metodiniai dailės istorijos praktikos principai, vertė Nerija 
Putinaitė, Vilnius: Aidai, 2003, p. 48-52. 

14 šsamiausias dailininkų žodynas - Allgemeines Kiinstlerlexikon. Die Bildenden 
Kiinstler aller Zeiten und Vėlker, Leipzig, Mūnchen: De Gruyter, 1991; taip pat žr.: 
Lietuvos dailininkų žodynas, 1 t., XVI-XVIII a., sudarė Aistė Paliušytė, Vilnius: KFMI, 
2005; Edmundas Laucevičius ir Birutė Rūta Vitkauskienė, Lietuvos auksakalystė. 
XV-XIX amžius, Vilnius: Baltos lankos, 2001. 








Šiuolaikinė atribucija tebesivadovauja vizualiomis kūrinio savybė- 
mis, tyrėjo vaizdine atmintimi ir giliu tyrimo lauko išmanymu, paskui 
prasideda fizikiniai ir cheminiai objekto tyrimai, jų lyginimas su kitų 
vizualiomis savybėmis artimų kūrinių fizinėmis ir cheminėmis savy- 
bėmis bei rašytinių šaltinių analizė. Vis dėlto lemiamas sprendimas 
priimamas tada, kai randama įtikinamų įrodymų, jog vienas ar kitas 
kūrinys buvo sukurtas tuo laiku, toje vietoje ir to(-ų) meistro(-ų). Lie- 
tuvos dailėtyroje atribucijos mįsles mena menkai dokumentuota ir 
vizualiai inertiška bažnytinė dailė. Daugeliui bažnyčių būdinga baro- 
kinė kompozicija ir stilistika, tačiau tyrinėjant rašytinius šaltinius pa- 
aiškėja, kad tai XIX a. ar net XX a. pradžios kūriniai, toks chronologijos 
ir stiliaus neatitikimas reikalauja plačios ikonologinės, socialinės ir 
antropologinės interpretacijos*s. 

Lietuvos muziejininkai ir dailėtyrininkai dažniausiai atlieka atri- 
bucijas, skirtas autorystei nustatyti, ypač minėtinas Mykolo Žilins- 
ko kolekcijos kūrinių tyrimas, išsklaidęs daug muziejų mitų, leidęs 
geriau suvokti Vakarų dailės rinką po Antrojo pasaulinio karo ir 
profesionaliai pristatęs reikšmingą Lietuvos viešąją dailės kolekci- 
ją. Atribucija būtina naujai atrastų kūrinių kilmei ir aplinkai įvardyti, 
vaizduojamam asmeniui identifikuoti ar dailininko kūrybos bruo- 
žams ir pirmavaizdžiams nustatyti'“. Atribucija yra pirminis istorinio 


15 Žr.: Aleksandra Aleksandravičiūtė, „Kada Lietuvoje baigėsi barokas?“ in: Istorinė 
tikrovė ir iliuzija: Lietuvos dvasinės kultūros šaltinių tyrimai, sudarė Dalia Klajumienė, 
(ser. Acta Academiae Artium Vilnensis, 31), Vilnius: VDA leidykla, 2003, p. 135-145; 
Dalia Klajumienė, XVIII a. sienų tapyba Lietuvos bažnyčių architektūroje, Vilnius: VDA 
leidykla, 2004; Idem, Tapyti altoriai (XVIII a.-XIX a. I p.): nykstantys Lietuvos bažnyčių 
dailės paminklai, Vilnius: VDA leidykla, 2006. 

16 Mykolo Žilinsko dailės kolekcija / Mykolas Žilinskas“ art collection: iliustruotas in- 
ventorinis katalogas, sudarė Violeta Krištopaitytė, Palmyra Sakalauskienė, Irmantė 
Randarčikaitė-Šarakauskienė, Kaunas: Nacionalinis M. K. Čiurlionio dailės muzie- 
jus, 2006; Aleksandra Aleksandravičiūtė, „Naujųjų amžių ornamentika Hozijaus 
namų tapyboje“, in: Kuriantis protas brangesnis nei turtai... Skiriama dailėtyrininkei 
Marijai Matušakaitei, sudarė Giedrė Mickūnaitė, Vilnius: VDA leidykla. 2009, p. 
41-59; Tojana Račiūnaitė, „Portretas ir asmens tapatybė. Radvilų ikonografijos fra- 
gmentai“, in: Kuriantis protas brangesnis nei turtai... Skiriama dailėtyrininkei Marijai 

kūrinio tyrimo etapas, būtinas kūriniui kontekstualizuoti ir toliau 


interpretuoti. 


Tyrimo klausimai: 


1 
2 


3 


"S 


a 


N 


„Kokios pagrindinės šio kūrinio vaizdinės raiškos ypatybės? 

„Kokio laikotarpio ir regiono kūriniams šios ypatybės būdingos? 

„Kokios antrinės kūrinio vaizdinės raiškos ypatybės? Su kokiu laiku, 
vieta, mokykla ar dirbtuve, autoriumi jos sietinos? 

„Kaip kūrinyje pavaizduotos siužetui reikšmės neturinčios detalės? 
Kokiems kitiems kūriniams ir kuo jos artimos? 

„Kokios kūrinio medžiagos ir atlikimo technikos (ar technologijos)? 
Kokiam laikui ir vietai jos būdingos? 

„Kokie (jei yra) rašytiniai šaltiniai susiję su šiuo kūriniu? Kokią infor- 
maciją jie teikia? 

„Kokie (jei yra) vaizdiniai šaltiniai susiję su šiuo kūriniu? Ar tai pir- 
mavaizdžiai, sekiniai, kopijos? 

„Su kokiais tekstais siejama kūrinio ikonografija? 


Matušakaitei, p. 61-81; Kristina Sabaliauskaitė, „Naujos prielaidos vyskupo Povilo 
Alšėniškio portreto identifikacijai ir atribucijai“, in: Katalikų mokslų akademijos 
metraštis, 2001, t. 19, p. 353-396; Idem, „Danielius Schūltzas (1615-1683) Vakarų 
Europos tapybos kontekste: meninių įtakų ir motyvų migracijos problema, in: 
Kūrinys, menininkas, erdvė, sudarė Marius Iršėnas, (ser. Acta Academiae Artium 
Vilnensis, 39), Vilnius: VDA leidykla, p. 7-31. 








Dailėtyros tekstų pavyzdžiai 


Dalia Vasiliūnienė, „Išganymo tema Žemaičių Kalvarijos krikš- 
tyklos dekore“, in: Pamaldumas Išganytojui Lietuvos kultūroje, sudarė 
Gabija Surdokaitė ir Liudas Jovaiša, Vilnius: KFMI, 2008, p. 191-210. 


[p. 191-204] 

Straipsnyje pristatomas meniniu požiūriu unikalus Lietuvos sakrali- 
nės dailės paveldo objektas - Žemaičių Kalvarijos bažnyčiai priklausiusi 
krikštykla. [...] Straipsnio tikslas - remiantis formaliąja, lyginamąja stilistine 
ir ikonografine analize nustatyti krikštyklos menines ypatybes ir vertę. 

[..] 

1818 m. inventoriaus, kuriame išsamiau aprašyta vidaus įranga ir 
liturginiai reikmenys, yra išlikęs tik nuorašas. Jame minima, kad Kal- 
varijos bažnyčioje (tuomet dar medinėje, XVIII amžiaus viduryje sta- 
tytoje) į dešinę nuo didžiojo altoriaus, už baliustrados stovėjo drožėjų 
darbo auksuota „rojaus medžio ovalios formos“ krikštykla ant kurios 
buvęs žaliai dažytas žaltys, laikęs uždraustąjį vaisių.* Ant „vazos“ - šv. 
Jono krikštijamas Jėzus, po ja - Adomo ir levos statulos. Viršuje buvęs 
pavaizduotas Dievas Tėvas su Šv. Dvasia debesyse ir spinduliuose. Ki- 
tuose Žemaičių Kalvarijos bažnyčios XIX a. pirmosios pusės vizitacijų 
metu surašytuose inventoriuose (ir senosios medinės, ir naujosios, 
1822 m. pastatytos mūrinės bažnyčios) ne kartą paminėta prie di- 
džiojo altoriaus stovėjusi krikštykla: rašyta, kad ji graži, drožėjų darbo, 
auksuota ir tvarkinga.“ 1891 m., penkeri metai prieš gaisrą, kuris su- 
naikino beveik visą barokinę bažnyčios vidaus įrangą, ši krikštykla dar 
minima stovinti prie pilioriaus.5 


3 APPD [Lenkijos dominikonų provincijos archyvas Krokuvoje], Kž 9, k. 5v (1818 m. 
inventoriaus nuorašas). 

4 VIA, f. 669, ap. 2, b. 221, I. 636 (1806 m. vizitacijos aktas); b. 224, I. 29v (1820 m. 
vizitacijos aktas); KAKA, b. 142, I. 745 (1826 m. vizitacijos aktas). 

5 LVIA, f. 696, ap. 2, b. 940, I. 4v (1891 m. inventorius). 


ATRIBUCIJA 


397 














GiEDRĖ MICKŪNAITĖ 


398 


Šį, matyt, bažnyčioje itin akį traukusį kūrinį XIX a. viduryje apra- 
šė poetė Karolina Praniauskaitė poemoje apie Žemaičių Kalvarijos 
atlaidų iškilmes: „Viduje krikštykla - kur Adomas ir Ieva / auksinius 
vaisius raško nuo rojaus medžio, / o gudrus Žaltys jiems pražūtin- 
gus patarimus šnabžda.- / Bet jau tą įžūlią galvą išdavystės pilną, 
/ trypia Mergelė... / O iš naujos aukos - čia kūdikiai ima tikėjimo 
šviesą...“ [...] 

Krikštyklos meninius ir ikonografinius ypatumus vienas pirmųjų 
deramai įvertino Kalvarijoje kunigavęs Antanas Ragažinskas. 1906 m. 
išleistoje knygoje jis aprašė Žemaičių Kalvarijos istoriją ir kai kuriuos 
bažnyčioje buvusius dailės kūrinius. Leidinyje netgi buvo publikuoja- 
ma prastokos kokybės krikštyklos nuotrauka. Rašyta, kad krikštykla 
yra „nebevartojama, bet dailaus artistiško darbo“ 7. Matyt, nebenau- 
dojama ji tapo po 1896 m. gaisro*. Laikyta, anot A. Ragažinsko, ant 
bažnyčios aukšto, lobyne, „kur yra taipogi daug gražiai paauksintų 
stovylų ir kitų daiktų, išneštų iš degančios bažnyčios“?. Autorius rašo, 
kad „ji padirbta iš medžio ir išreiškia du svarbiausiu Senojos ir Nau- 
jojos Sandoros atsitikimu: pirmųjų mūsų tėvų nuodėmę ir Kristaus 
Krikštą. Kaipo tai: po „medžio pažinimo gero ir pikto“ sėdi Jieva ir Ado- 
mas, ant kastuvo (Iopetos) pasirėmęs; medis aplipęs aukso obuoliais, 
oantjo pasikabinęs žaltys - gundytojas. Didžiausiame paauksintame 
obuolyje tilpdavo švęstas vanduo, o ant to obuolio dangčio yra šv. 
Jono, krikštijančio Jėzų paveikslas.“ 

Žemaičių Kalvarijos krikštykla patraukė ir Žemaitijos dvarininko 
dailininko, liaudies meno mėgėjo bei tyrinėtojo Juzefo Perkovskio dė- 
mesį. Telšių „Alkos“ muziejuje saugomas tarpukariu (1928-1940 m.) 
jo pieštas eskizas, kuriame apibendrintai, tačiau gana tiksliai užfik- 


Karolina Proniewska, Festyna Wielkiej Kalwaryi na Žmuazi, Wilno, 1856, p. 20. 

7 Kunigas Ragaišis (Antanas Ragažinskas), Žemaičių Kalvarijos aprašymas, Vilnius, 
1906, p. 37-39. 

8 P01921 m. surašytame inventoriuje aprašoma už didžiojo altoriaus stovėjusi visai 
kita paprasta stalelio pavidalo krikštykla (LVIA, F. 696, ap. 2, b. 942, I. 6v). 

9 Kunigas Ragaišis, op. cit., p. 61. 








suota krikštyklos kompozicija ir tuometinė būklė.'* Lakšto apačioje 
yra paties autoriaus įrašas lenkų kalba: „Stara chrzcelnica drewniana 
w Kalwaryi / (wysokošc - przesto 1 /2 m.)“ Ir prastos kokybės repro- 
dukcija A. Ragažinsko knygoje, ir J. Perkovskio eskizas neperteikia 
krikštyklos detalių, juo labiau drožybos ar polichromijos ypatumų, 
bet palyginę abu atvaizdus matome, kad 1906 m. Adomo skulptūra 
dar buvo sveika, o tarpukariu jai jau trūko kairiosios rankos. 

Nuo 1989 m. ne kartą teko būti Žemaičių Kalvarijoje, tačiau krikš- 
tyklos pėdsakų nepavyko aptikti. Neabejojau, kad XX a. pradžioje ne- 
benaudotas reikmuo pražuvo karo metais kaip daug kitų vienuolyne 
ir bažnyčioje buvusių daiktų. Tačiau 1998 m. dailėtyrininkė Marija 
Matušakaitė savo knygoje „Senoji medžio skulptūra ir dekoratyvinė 
drožyba Lietuvoje“ publikavo Vytauto Didžiojo karo muziejaus fon- 
duose atrastų, iš senosios Žemaičių Kalvarijos bažnyčios čia patekusių 
skulptūrų „Kristaus krikštas“ ir „Prisikėlęs Kristus“ (taip knygoje įvardy- 
ta Adomą vaizduojanti skulptūra) fotografijas“". [...] Jų autorystę siejo 
su XVII a. I pusės Vakarų Europos medžio drožėjų mokykla, atkreipė 
dėmesį įjų ekspresyvią plastiką, originaliai traktuotas draperijas ir ne- 
įprastus tipažus'*. 

Apžiūrėjus Vytauto Didžiojo karo muziejuje esančias skulptūras 
galima įsitikinti, kad ant jų dugno ir nugarinėje pusėje yra priklijuoti 
lapeliai su kilmę nurodančiu įrašu, o muziejaus inventoriaus knygo- 
je pažymėta, kad skulptūrėlės buvo gautos 1951 m. birželio 2 d. iš 
Kalvarijoje gyvenusio J. Tamašausko.'* [... ] Kitų krikštyklos elementų 
muziejuje nerasta. 


10 Užinformaciją apie J. Perkovskio piešinį (Gek 31.678-3) ir jo fotografiją dėkoju 
leidinio sudarytojai Gabijai Surdokaitei. 

11 Marija Matušakaitė, Senoji medžio skulptūra ir dekoratyvinė drožyba Lietuvoje, 
Vilnius, 1998, p. 39-40. 

12 Ibid. 

13 Į muziejaus inventorinę knygą skulptūros (Adomo skulptūra (116-E), dvi krikšto 
grupės statulos (123 air 123 b)) įtrauktos 1953 m. Nurodyta tik perdavusiojo 
asmens pavardė. 

Kai Žemaičių Kalvarijos bažnyčioje imtasi tvarkyti ilgus metus vir- 
šutinėje zakristijoje (vadinamajame lobyne) saugotą turtą, grindyse 
buvo atverta slėptuvė, kurioje sovietmečiu laikyti kai kurie bažnytiniai 
reikmenys". Aptiktos ir senosios medinės krikštyklos dalys - pagrin- 
dinis korpusas ir levą vaizduojanti skulptūra. Ne iš karto suprasta, kad 
tai dvi tarpusavyje susijusios vieno įrenginio detalės, tačiau galiausiai 
jos buvo identifikuotos ir viena po kitos, 2001 bei 2004 m. perduo- 
tos restauruoti į Lietuvos dailės muziejaus P. Gudyno restauravimo 
centrą. [...] Šiuo metu dalis krikštyklos (rojaus medį vaizduojantis kor- 
pusas ir Ievos statula) priklauso Telšių vyskupijai, Žemaičių Kalvarijos 
bažnyčiai, likusios skulptūros saugomos Vytauto Didžiojo karo mu- 
ziejuje. Taigi krikštyklos kaip vientiso kūrinio nuosavybės problema 
tebėra neišspręsta, tad ir pats kūrinys lieka nesukomplektuotas. No- 
rint geriau įsivaizduoti, kaip krikštykla turėtų atrodyti, tenka griebtis 
virtualios rekonstrukcijos. 

Krikštyklą galėtų sudaryti penki į skulptūrinę grupę sujungti ele- 
mentai. Visi jie buvo sumontuoti, kaip spėjama, ant vėlyvesnio sta- 
čiakampio medinio pagrindo, kuriame yra įdubos skulptūroms įsta- 
tyti.'* Centre prie pagrindo plokštės stambiomis kalvio darbo vinimis 
pritvirtintas medžio kamieną imituojantis stiebas, ant kurio iškelta 
didelė, apskrita, dangčiu užveriama krikštyklos taurė. Iš to paties 
kaip kamienas medžio masyvo išdrožtas ir kamieną apsivijęs žaltys. 
Nasruose jis laiko šakelę su obuoliu. Panašūs obuoliukai ir šakelės 
su lapais mediniais kaiščiais pritvirtinti prie taurės. Daug jų nubyrėję 
ir prarasti. Krikštyklos taurė ir jos dangtis iš vidaus sferiškai išskobti. 
Viduje buvo įstatomas metalinis dubuo su švęstu vandeniu. Regis, 
taurė vėliau iš vidaus šiek tiek paplatinta ir pritaikyta kitam, dides- 


14 Kun. Andriejaus Sabaliausko pasakojimas. Žemaičių Kalvarija, 2004 m. Užrašė D. 
Vasiliūnienė. 

16 Laima Kruopaitė, „Išskaidytos skulptūrinės kompozicijos - žala ansambliui, proble- 
mos restauratoriui“, in: LDM metraštis, Nr. 10, 2007. 








niam, metaliniam indui laikyti. Taurė su dangčiu sujungta vyriu taip, 
kad būtų galima pasukus dangtį nukelti. Tam tikslui ant dangčio yra 
ir metalinė rankena. Taurės ir dangčio kraštai apkalti dantukais karpy- 
tomis žalvario skardos juostomis, pritvirtintomis vinimis su didelėmis 
apskritomis galvutėmis. Krikštykla buvo rakinama - tą rodo išlikusios 
užrakto žymės. 

Anot restauratorių, didžioji dalis krikštyklos elementų drožti iš 
liepos medžio, apskritoji taurė išskobta iš ąžuolo.'? Pagrindo plokštė 
nudažyta rudais grindų dažais, negruntuota. Kitos krikštyklos dalys 
dengtos kreidiniu klijiniu gruntu. Kamienas dažytas plonu sluoksniu 
tamsių samaninių atspalvių dažais. Žaltys margintas rudomis spal- 
vomis. Kadangi 1818 m. inventoriuje minima žaltį buvus žalią, spė- 
jama, kad dabartinė jo polichromija neautentiška. Krikštyklos taurė, 
jos dangtis ir vaisius vaizduojantys drožiniai gruntuoti tokiu pačiu 
kreidiniu klijiniu gruntu ir dengti sidabro plėvele, kuri lesiruota ke- 
lių spalvų laku: taurė, dangtis ir obuoliukai - geltonu, imituojančiu 
auksą, lapeliai - mėlynu. Pageltus lakui lapeliai įgavo žalsvą atspal- 
vį'š. Ant obuoliukų sidabravimas išliko geriau, nuo taurės ir lapelių jis 
daugelyje vietų nubyrėjęs. Sidabravimas ir spalvinimas laku - baroko 
epochoje mėgta polichromijos technika, suteikdavusi pageidaujamą 
žvilgesį ir spalvos sodrumą. Tačiau nustatyta, kad taurės sidabravimo 
sluoksnis yra renovacinis, nes dengia ir liepos medžio intarpus, įsta- 
tytus XIX amžiaus viduryje taurę platinant ir taisant atsiradusius ply- 
šius.'? Visgi spėjama, kad šis sidabravimas atkartojo prieš tai buvusią 
polichromiją, nes XIX a. I p. dokumentuose rašyta, kad krikštykla yra 
auksuota.?? 


17 Ibid. 

18 Ibid. 

19 Intarpai iš vidaus sutvirtinti geležies plokštelėmis ir juostomis. Plyšeliuose tarp 
autentiškos medienos ir vėlesnių intarpų restauratoriai aptiko lenkiško laikraščio 
skiaučių. Jose esantys teksto fragmentai leido nustatyti, kad tai XIX a. vid. laikraš- 
tis, taigi manoma, kad būtent tuo laiku krikštykla ir buvo atnaujinta (Ibid.). 

20 APPD, Kž 9, I. 5v; KAKA, b. 142, I. 745; LVIA, f. 669, ap. 2, b. 221, I. 636; b. 224, I. 29v. 

Abipus rojaus medžio kamieno buvo įstatytos dvi skulptūros. 
Kairėje - kontraposto poza stovintis Adomas su kastuvu, dešinėje — 
sėdinti Ieva. Figūros nėra statiškos, abiem atvejais raiškiai perteiktas 
lengvo posūkio judesys. Įsidėmėtina, kad žmonijos protėvių skulp- 
tūros pavaizduotos ne apnuogintos, o apsivilkę panašaus kirpimo 
baltomis, ties liemeniu susiaurintomis tunikomis į apačią stipriai pla- 
tėjančiomis rankovėmis. Adomas nebeturi kairiosios į viršų ištiestos 
rankos, prarasti dešiniosios kojos pirštai, kastuvo dalys, sužalota ir de- 
šinioji ranka. Ievos figūra kompaktiškesnė, gal todėl mažiau nukentė- 
jusi, bet kairėje pusėje apačioje taip pat nuskelta. Figūrų veidai dažyti 
natūralia kūno spalva, plaukai - rudais dažais, akys - žydrais, lūpos ir 
skruostai parausvinti. Polichromija nešvari, suskeldėjusi, daug kur at- 
šokusi nuo grunto arba kartu su gruntu nubyrėjusi. Ant baltai dažytų, 
dabar pageltusių rūbų matyti ir geltonų dažų pėdsakų, nugarinė jų 
pusė nedažyta. Skulptūrų pagrindai padengti tamsiai žaliais dažais. 
Užtepta grubiai, kai kur perbraukta ir per pačias figūras. 

Ant taurės dangčio mediniais kaišteliais buvo pritvirtintos dvi ma- 
žesniosios Krikšto sceną vaizduojančios statulėlės - priklaupęs Jėzus 
ir šv. Jonas Krikštytojas. Jėzus pavaizduotas gana neįprastai žemiau 
liemens nusmaugtais baltais drabužiais, ant krūtinės sudėtomis ranko- 
mis. Šv. Jonas apsisiautęs tik apatinę kūno dalį dengiančia, nugarą įstri- 
ža juosta kertančia draperija. Ši skulptūrėlė taip pat nebeturi kairiosios 
rankos, kurioje anksčiau buvo įstatytas šventojo atributas - ilgakotis 
nendrinis kryžius.*" Dešinėje Krikštytojas tebelaiko apdužusią, kažkada 
rudai dažytą kriauklę. Abi figūrėlės polichromuotos panašiai kaip Ado- 
mas ir Ieva: natūraliomis kūno spalvomis, rūbai - balti. Šios statulėlės 
aplūžusios, jų polichromija prastos būklės. Ant Jėzaus figūrėlės rankų, 
aukščiau alkūnių, yra mažų medinių kaištelių žymės, matyt, čia buvo 
kas nors pritvirtinta - nimbas ar kokia kita detalė. Neatmestina ir netgi 
labai tikėtina, kad krikštykla yra praradusi ir daugiau elementų. 


21 Šis kryžius matomas A. Ragažinsko knygos reprodukcijoje, taip pat J. Perkovskio 
piešinyje. 








[...] 

Lietuvoje liko nedaug barokinių medinių krikštyklų, tad verti- 
nant Žemaičių Kalvarijos krikštyklos kompoziciją tenka remtis kitų 
šalių, visų pirma Lenkijos pavyzdžiais. [..] Baroko laikais krikštyklos 
ypač dažnai puoštos skulptūriniu dekoru, derintos su kitais bažny- 
čios interjero ansamblio elementais. Taurės forma išliko vyraujanti, 
O ypač puošnus tapo stiebas: jam galėjo būti suteikta Prisikėlusio 
Kristaus, angelo, medžio, žuvies ar delfino forma, o pačiai taurei 
- kriauklės pavidalas. XVII ir XVIII a. greta vyraujančių taurės tipo 
krikštyklų paplito originaliai sukomponuoti skulptūriniai įrenginiai: 
taurę laikantis angelas, Pažinimo medis su Adomu, leva ir kitomis fi- 
gūromis. XVIII a. būta Švč. Jėzaus Širdies, gulbės, kankorėžio formos 
krikštyklų. 

[...] 

Lietuvoje išlikę šios rūšies įrenginiai palyginti vėlyvi. [...] Iki 1970 
m. gaisro Batakių bažnyčioje buvo krikštykla (sukurta prieš 1774 m.), 
kurios retabulas buvęs papuoštas medinėmis šv. Jono Krikštytojo ir 
Jėzaus, o šonuose - Adomo ir Ievos statuloms?*, XIX a. Gaurės baž- 
nyčioje būta panašios krikštyklos su ant drobės tapytu iliuziniu reta- 
bulu, kuriame buvęs pavaizduotas šv. Jonas Krikštytojas, o šonuose 
ant sienos nutapytos Adomo ir levos figūros.?? Retabulo tipo mūrinės 
krikštyklos XVIII a. II pusėje įrengtos ne vienoje didesnėje Lietuvos 
bažnyčioje: Tytuvėnuose, Šiluvoje, Stakliškėse?“, Vilniaus Šv. Kryžiaus 
Atradimo bažnyčioje, taip pat ir Pasienėje (Latvija). Visas jas puošia 
reljefinės ar skulptūrinės kompozicijos su Jėzaus krikšto scenomis. 
Neretai šias scenas papildo ir peizažo elementai - medžiai, uolos, 
upės vilnys. Altoriaus retabului artima krikšto įrenginių struktūra Lie- 


28 Mindaugas Paknys, „Batakių Šv. Onos bažnyčia; Gaurės Šv. Arkangelo Mykolo baž- 
nyčia“, in: Tauragės kraštas. Istorija, kultūra, meno paminklai, Vilnius, 2007, p. 217, 
218 (už nuorodą dėkoju restauratorei Laimai Kruopaitei). 

29 Ibid., p. 231. 

30 Dalia Klajumienė, „Bažnyčios altorių, sakyklos, krikštyklos plastika ir ikonografinė 
programa, in: Tytuvėnų Bernardinų bažnyčia ir vienuolynas, Vilnius, 2004, p. 140-143. 

tuvoje plėtota ir XIX amžiuje?". 

Iš minėtų pavyzdžių Žemaičių Kalvarijos krikštykla išsiskiria origi- 
nalia, Lietuvoje analogų neturinčia skulptūrinės grupės principu su- 
daryta kompozicija. [...] 

Neabejotina, kad ši krikštykla - baroko kūrinys, tačiau jos kompo- 
zicija ir stilius, atrodo, neturi išlikusių analogų nei Lietuvos, nei Lenki- 
jos dailėje. 


Rasa Andriušytė, „Paveikslas „Šv. Rokas“, in: Lietuvos sakralinė 
dailė, t. 1, Vilkaviškio vyskupija, kn. 6, Šakių dekanatas, d. 1, Barzdžiai- 
Lukšiai, sudarė Regimanta Stankevičienė ir Gabija Surdokaitė, Vilnius: 
KFMI, 2006, p. 386-389. 


Paveikslas „Šv. Rokas“ įkomponuotas kairiajame šoniniame [Kai- 
melio bažnyčios] altoriuje. Jis yra vertikalaus stačiakampio formos, jo 
rėmo viršus - kiek banguotai išgaubtas. Gana paprasto profilio rėmas 
auksuotas ir dažytas geltona bronza. 

Kūrino stilistika netipiška M. K. Čiurlioniui, kadangi jis apskritai 
labai retai imdavosi religinės tapybos ir aliejinių dažų. Neatmestina 
prielaida, kad šis paveikslas sukurtas artimai sekant kol kas nežinomu 
pirmavaizdžiu. Kūriniui būdinga XIX a. pab. - XX a. pr. Vokiečių realiz- 
mo mokyklos stilistika. 

Pasirinktas populiarus šv. Roko (apie 1293-1327), ligonių (labiau- 
siai - maro) globėjo, vaizdavimo siužetas - šventasis, pakėlęs ap- 
siausto kraštą, rodo ant šlaunies esančią maro žaizdą. Jis klūpo, šalia 
guli numesta lazda. Taigi pavaizduotas momentas, kai šv. Rokas kaip 
piligrimas keliauja į Romą pas Popiežių. Kelionėse po maro apimtą 


31 Tokių pavyzdžių yra Slavikų, Simno ir daugelyje kitų Lietuvos bažnyčių (Aleksan- 
dra Aleksandravičiūtė, [Simnas] Keturi šoniniai altoriai, aukų altorėlis, krikštykla ir 
sakykla; [Slavikai] Trys altoriai, krikštykla, sakykla ir baliustrada, Lietuvos sakralinė 
dailė, t. 1, kn. 5, p. 397-418; kn. 6, d. 2, p. 346-354). 








Europą šventąjį lydėjęs šuo nutapytas prigludęs greta šv. Roko, nas- 
ruose laikantis duonos kepalėlį. Piligrimas ir šuo pavaizduoti plačioje 
dykvietėje, tik tolimajame paveikslo plane matyti bažnyčia su kupolu 
ir miesto pastatai. Architektūra schematiškai apibendrinta, todėl sun- 
ku nustatyti, Romos ar Venecijos (miesto, į kurį XV a. buvo pervežti šv. 
Roko palaikai) aplinkoje M. K. Čiurlionis nutapė šventąjį. 

Scena pavaizduota iš aukšto žiūrėjimo taško, todėl gerai matyti 
ne tik nemažas dykvietės plotas, bet ir tokia smulki, tačiau šv. Roko 
siužetui reikšminga detalė kaip maro žaizda. Kompozicija pagrįsta si- 
metrijos principu, tačiau atrodo dinamiška, kadangi ir šv. Roko, ir šuns 
figūros pavaizduotos trijų ketvirčių rakursu. Jų žvilgsniai nukreipti į 
dešinę, o priekyje gulinti dvišakė piligrimo lazda brėžia ryškią įstrižai- 
nę pirmajame paveikslo plane. Ją pratęsia švelniai violetinės spalvos 
šešėlis. Kompozicijos pusiausvyrą atstato tolumoje dunksantis hori- 
zontalus pastatų masyvas. Vertikalioji kompozicijos ašis sutampa su 
svarbiomis prasminėmis paveikslo detalėmis. Ji kerta prie krūtinės 
pakeltos kairiosios šv. Roko rankos riešą, sutampa su ant jo užmau- 
to rožinio karoliukų vertikale ir lotyniškojo kryželio stiebu nuslenka 
žemyn, paliesdama šuns figūrą. Šia ašimi pabrėžtos šv. Roko siužete 
ypač akcentuojamos krikščioniškosios vertybės - pamaldumas (ran- 
ka prie krūtinės, rožinis ir kryželis), kančia (žaizda, tas pats kryželis), 
ištikimybė (šuo), siekimas pasidalyti tuo, kas turima geriausio (duo- 
nos kepalėlis). 

Šv. Rokas pavaizduotas kaip aukštas prakaulus vyras liesu veidu, 
tiesia kakta ir nosimi, vešliais rusvais plaukais, su trumpa barzdele. Vi- 
sas jo kūnas, išskyrus nuogą dešiniąją koją, paslėptas po gausiomis 
plataus ir tamsaus piligrimo rūbo klostėmis. 

Paveikslo gaivi, šilta žalsvų ir violetinių spalvų gama šiek tiek nejį- 
prasta bažnytinei tapybai, bet tipiška ankstyvajam M. K. Čiurlionio kū- 
rybos periodui. Turtingą „Šv. Roko“ koloritą kuria šviesių žalių, violeti- 
nių, geltonų atspalvių ochros deriniai. Žalsvame fone išsiskiria tamsi 
rudai juoda piligrimo plotmė ir šviesių tonų, minkštais energingais 
potėpiais nutapyta šuns figūrėlė. Šv. Roko figūros šešėlis ryškus, vio- 

letinis. Autorių domino ne vien siužetas, bet ir XIX-XX a. pr. Meninin- 
kams aktualios plenerinės tapybos problemos - formos perteikimas 
spalva, jos kitimas keičiantis apšvietimui. 

M. K. Čiurlionis retokai naudojo aliejinę techniką (šioje srityje ne- 
buvo įgudęs), todėl ir paveikslo tapyba yra vidutiniška. Figūros ir dra- 
perijų potėpiai sukaustyti, net negrabūs, o spalvos menkai niuansuo- 
tos, todėl medžiagiškumas perteiktas netobulai. Minkšta faktūriška ir 
spalviškai niuansuota tapysena, gana tiksliu anatominiu piešiniu išsi- 
skiria nuotaikinga šuns figūrėlė pirmajame plane. Išraiškingiau nuta- 
pytas fonas, nes gamtos ir architektūros elementų perteikimas M. K. 
Čiurlioniui buvo įprastesnis meninis ir technologinis uždavinys. 

Paveikslo būklė gera. Tapyba autentiška. Kūrinys nebuvo restau- 
ruotas ar pertapytas. 2005 m. rudenį, prieš eksponuojant paveikslą 
Nacionaliniame M. K. Čiurlionio dailės muziejuje, šios įstaigos restau- 
ratoriai jį nuvalė. Paveikslas priskiriamas M. K. Čiurlioniui remiantis 
stilistinėmis analogijomis su ankstyvąja, 1903-1907 m., kūryba, am- 
žininkų atsiminimais ir dailininko ranka padarytu įrašu - data „1907“ 
ir fraze „Nieruszac“ (Neliesti) antrojoje drobės pusėje. 

Lyginant jį su kitais šio dailininko religinio turinio darbais („Kristus“, 
1905,,„Jėzus Alyvų kalne“, 1909), pastebi kai kurie bendri bruožai: vi- 
suose trijuose paveiksluose pasikartoja tas pats veido tipas - prakau- 
lus, šiek tiek atsikišusiais skruostikauliais, giliomis akiduobėmis, nuo- 
žulnia kakta ir nedidele, smailia barzdele. Būdingas M. K. Čiurlioniui ir 
rankų pavaizdavimas - plaštakos didelės, pirštai ilgi, liesi, anatomiškai 
ne visai tiksliai nupiešti. Paveiksluose „Šv. Rokas“ ir„Jėzus Alyvų kalne“ 
panašia maniera nutapytos ir rūbų draperijos. Skirtingais tos pačios 
spalvos tonais išryškinamos apšviestos rūbų dalys, perteikiamos ap- 
imtys ir planai. Potėpis abiejuose paveiksluose gana platus, forma 
kuriama ilgoku teptuko brūkšniu. „Šv. Roko“ paveiksle vyraujančios 
spalvos ir intensyvūs šešėliai būdingi, pvz., „laidotuvių simfonijos“ 
(1903) pirmiesiems paveikslams. Charakteringos violetinių krintančių 
šešėlių dėmės matomos „Tvano“ cikle (I, 1904), paveiksluose „Rytas“ 
(1904), „Ramybė“ (I, 1903-1904). Švelnesnis ir vientisesnis „Šv. Roko“ 








koloritas leidžia manyti, kad šis M. K. Čiurlionio kūrinys vis dėlto vėly- 
vesnis už ką tik minėtus ir gali būti datuojamas 1907 metais. 

Iš Jadvygos Čiurlionytės ir Antano Žmuidzinavičiaus atsiminimų 
žinoma, kaip M. K. Čiurlionio paveikslas atsirado Kaimelio bažnyčioje. 
Paveikslas buvo užsakytas Jurbarko Šv. Roko bažnyčiai, tačiau pasiro- 
dė esąs per mažas, todėl buvo perkeltas į priešingoje Nemuno pusėje 
esančio Kaimelio bažnyčią. Archyvinių dokumentų nei Jurbarko, nei 
Kaimelio bažnyčiose neišliko. 

Kaimelio paveikslas - savitas ir įdomus M. K. Čiurlionio darbas, pri- 
klausantis jo kūrybos palikime negausiai religingų katalikiškų kūrinių 
grupei. Jis liudija dailininko domėjimąsi, be kitų pasaulėžiūrinių siste- 
mų, ir krikščioniškąja pasaulio samprata, neabejingumą tradicinėms 
tautinėms vertybėms. 

Interpretacijos gairės 


Namo Priekulėje, Klaipėdos g. 10, balkono puošyba, metalas, skar- 
dos aplikacijos 


Priekulės centre, pagrindinėje gatvėje, 
stovinčio namo balkonas puoštas ne tik kalvio 
darbo grotelėmis, bet ir stilizuotais drėgnų 
vietų augalais bei iš skardos padarytomis kro- 
kodilo, gyvatės ir vėžlio aplikacijomis. Koks šio 
dekoro vietos (Priekulės ir Klaipėdos krašto) 
kontekstas? Kokiu laiku buvo populiarūs stili- 
zuoti vandens augmenijos ir gyvūnijos moty- 
vai? Ar balkono grotelės ir gyvūnų aplikacijos 
pagamintos vienu metu? Kokie šio dekoro 
pirmavaizdžiai? Kaip šie pirmavaizdžiai pasie- 
kė Klaipėdos kraštą (kaip spaudos iliustracijos, per gaminių katalogus, 
kaip gaminiai)? Kokioms dirbtuvėms galima priskirti šį dekorą? 





Giedrės Mickūnaitės nuotrauka, 2011 


Kėdainių evangelikų reformatų bažnyčios 
sakyklos ornamentinis dekoras 

1631-1653 m. statyta bažnyčia išsiskiria 
puošnia iš ąžuolo medienos pagaminta in- 
terjero įranga. Kokia buvo bažnyčios funda- 
toriaus, kalviniškosios Biržų-Dubingių linijos 
atstovo Kristupo II Radvilos (1585-1640) kul- 
tūrinė orientacija? Kokie sakyklos ornamen- 
tinio dekoro pirmavaizdžiai? Kuriuose kraš- 
tuose šie pirmavaizdžiai sulaukė daugiausia 
sekimų? Dalis dekoro sukurta intarsijos tech- 
nika. Kurios medžio dirbinių dirbtuvės nau- 
dojo šią techniką? Kokiais rašytiniais ir vaizdi- 
niais šaltiniais galima pagrįsti atribuciją? 





Giedrės Mickūnaitės nuotrauka, 2009 

Nežinomas šventasis, laikantis ritinį, sienų 
tapyba Trakų parapinėje bažnyčioje 

1409 m. didysis kunigaikštis Vytautas Tra- 
kuose įsteigė parapinę bažnyčią. Jos sienos, 
kaip rodo XVII a. vidurio rašytiniai šaltiniai, 
buvo puoštos graikiška tapyba. 2006 m. baž- 
nyčios navoje atidengti bizantinio stiliaus 
sienų tapybos fragmentai. Koks šios tapybos 
terminus ante guem non ir terminus post guem 
non? Koks šios tapybos kontekstas Lietuvoje 
(kokie dar bizantinės dailės pavyzdžiai žino- 
mi)? Kokios šios tapybos sąsajos su bizantine 
daile už Lietuvos ribų? Kaip bizantinė dailė 
plito Šiaurės kraštuose? Kokia galima šios 
tapybos kilmė? Kokios tikėtinos šios tapybos 
sukūrimo aplinkybės? 





Kęstučio Stoškaus nuotrauka, 2008 


Sienų tapyba Hozijaus name, Vokiečių g. 24, Vilniuje 

1521 m. Ulricho Hozijaus pastatyto namo 
antrajame aukšte išlikę tapytų draperijų fra- 
gmentai. Kokia tapytos draperijos funkcija 
interjero dekore? Kaip kompozicijoje sieja- 
mos „krintančios“ draperijos ir ją puošiančio 
kryžiaus formos? Kokios spalvos naudojamos 
kurti draperijos piešiniui? Ką rodo spalviškai 
kukli puošyba? Koks šios tapybos terminus 
ante guem non ir terminus post guem non? 
Kas šiuo laikotarpiu buvo pastato savininkai 
ar naudotojai? 





Giedrės Mickūnaitės nuotrauka, 2008 

Šaltiniotyra 


Šaltiniotyra - tai pirminių rašytinių, vaizdinių ir medžiaginių šalti- 
nių tyrimas ir interpretacija. Humanitariniai bei socialiniai mokslai turi 
savas krypčiai ar dalykui būdingas šaltiniotyros prieigas, neretai jų 
derinius. Dailėtyroje, kurios objektas yra vizualūs kultūros produktai, 
šaltiniotyros terminas dažniausiai apibūdina darbą su rašytiniais šal- 
tiniais. Dailėtyrininkų dėmesys rašytiniams dokumentams susijęs su 
socialinės prieigos iškilimu, visų pirma, marksizmo paskatintu dailės 
šaltinių rinkimu, vertimu į moderniąsias kalbas ir publikavimu, ku- 
rių viena pradininkių laikoma Elizabeth Gilmore Holt (1906-1987)'. 
Holt ne tik rinko, vertė, komentavo ir publikavo šaltinius, bet ir įvedė 
dailės šaltinių sąvoką. Dailės šaltiniu vadinamas rašytinis tekstas, 
teikiantis informacijos apie dailės lauką. Dailėtyrai aktualios dvi šalti- 
niotyros prieigos: istorinė ir sociologinė. Istorinė prieiga pasitelkiama 
tiriant visus būtojo laiko šaltinius, o sociologinė - renkant ir analizuo- 
jant dabartinius duomenis. Abi prieigos skiriasi mąstymo linija ir tyri- 
mo įrankiais, todėl toliau aptariamos atskiruose poskyriuose. 


1 Literary Sources of Art History: An Anthology of Texts from Theophilus to Goethe, 
sudarė Elizabeth Gilmore Holt, Princeton: Princeton University Press, 1947; 
peržiūrėtas ir papildytas leidimas Documentary History of Art, 2 t., Garden City, 
NY: Doublday, 1957. 

Dailės istorijos šaltinių tyrimas 


GiEDRĖ MiCKŪNAITĖ 


Visi dailės istorijos šaltiniai visų pirma yra istorijos šaltiniai, ar jie 
priskiriami prie dailės ar ne dailės grupės, priklauso nuo šią skirtį da- 
rančio dailėtyrininko, jo pasirinktos prieigos (pvz., galima ginčytis, ar 
užsakovo gyvensenos aprašai yra dailės šaltinis). Dailėtyrininko pasi- 
rinkta teorinė prieiga lemia, kokių šaltinių, kur ir kaip ieškoma ir tai, 
kaip interpretuojama randama informacija. Dirbant su istorijos šalti- 
niais svarbu įvertinti jų sukūrimo intenciją, autoriaus mąstymo būdą 
ir žanrą. Pagal intenciją šaltiniai skirstomi į sukurtus tam, kad išliktų, 
tai yra rašytus ir saugotus orientuojantis į ateitį, jie sudaro traditia 
(lot. traditio, -onis - perdavimas) grupę, kuriai priklauso, pavyzdžiui, 
metraščiai, teisės dokumentai, inventoriai, grožinė literatūra. Tradi- 
tia - gausiausia šaltinių grupė, nes juos buvo sąmoningai siekiama 
išsaugoti. Vestigia (lot. vestigium, -ii -pėdsakas) grupei priskiriami 
atsitiktinai išlikę šaltiniai, pavyzdžiui, juodraščiai, eskizai, privatūs 
rašteliai, grafičiai. Prie vestigia grupės šaltiniai priskiriami numanant, 
jog jie buvo kurti egzistuoti laikinai, ir ši prielaida, suprantama, yra 
šių dienų tyrėjo šaltinio kilmės interpretacija. Pagal mąstymo būdą 
šaltiniai skirstomi į sisteminius, nuosekliai aprašančius ar analizuo- 
jančius vieną temą ar objektą, pavyzdžiui, mokslo veikalus, dailės kū- 
rinių katalogus, ir nesisteminius, neturinčius aiškiai įvardytos temos, 
pavyzdžiui, mitai, pasakos, įvairenybių aprašai, kelionių dienoraščiai. 
Šaltinių skirstymas pagal sukūrimo intenciją ir mąstymo būdą pade- 
da tyrėjui apsibrėžti, ko tikimasi iš šaltinio. 

Vis dėlto didžiausią įtaką turi rašytinio dokumento žanras. Klasifi- 
kuojant pravartu vadovautis Lėopoldo Genicot (1914-1995) sudary- 








ta viduramžių šaltinių tipologija? ir jos pagrindu leidyklos Brepols lei- 
džiamais sąsiuviniais, išsamiai pristatančiais kiekvieną šaltinių žanrą, 
jo interpretacijos principus ir svarbiausius pavyzdžius3. Pagal turinį, 
funkciją ir žanrą rašytiniai šaltiniai skirstomi į: 1) pasakojamuosius: 
tai mitai, kronikos, metraščiai, istorijos, genealogijos, atsiminimai, 
biografijos, kelionių aprašai ir vadovai; 2) asmeninius ir viešuosius 
laiškus; 3) teisės šaltinius: tai civilinės, administracinės, baudžiamo- 
sios ir bažnytinės teisės aktai ir bylos, norminiai dokumentai, inven- 
toriai, testamentai ir kiti praktiniai dokumentai; 4) viešuosius, bažny- 
tinius ir privačius administracinius dokumentus; 5) intelektualinės 
veiklos šaltinius: tai instrukcijos, pavyzdžių knygos, enciklopedijos, 
mokslo veikalai, dailės teorijos ir praktikos traktatai, manifestai, dailės 
kritikos tekstai, nuomonės, interviu, disputai; 6) religinio gyvenimo 
šaltinius: tai bažnyčių inventoriai ir vizitacijų aktai, pamokslai, iko- 
nografijos pavyzdžiai ir aprašai, hagiografija; 7) grožinė literatūra: 
tai epai, poemos, eilėraščiai, romanai, apsakymai, pjesės, proginiai 
kūriniai, dedikacijos; 8) edukaciniai šaltiniai, kuriuose rašoma apie 
profesinį ar luominį pasirengimą, geras manieras, ūkio tvarkymą. 
Šaltiniotyra kaip pagalbinė istorijos disciplina ėmė formuotis XVII 
a. ir yra neatsiejama nuo šaltinių publikavimo, kurio pradžia laikomi 
Jeano Bollando, SJ, (1596-1665) ir vėliau į bolandistų draugiją susibū- 
rusių jėzuitų kalendoriaus tvarka parengtų Šventųjų darbų (Acta Sanc- 
torum) daugiatomis*. Kitas ryškus šaltiniotyros pavyzdys - Jacgues'o 
Paulio Migne'o (1800-1875) parengti Katalikų ir Stačiatikių bažnyčios 
tėvų raštai (Patrologia Latina ir Patrologia Graeca)3. Šaltinių publikavi- 


2 Lėopold Genicot, Typologie des sources du moyen ūge occidental, 1 sąs.: 
Introduction, Turnhout: Brepols, 1972. 

3 Typologie des Sources du Moyen Age Occidental (TYP), sąsiuvinių sąrašas prieinamas 
internete: www.brepols.net/Pages/BrowseBySeries.aspx?TreeSeries=TYP. 

4 Acta Sanctorum, 68 t. (1643-1940), visateksčiai dokumentai prenumeratoriams 
prieinami internete: http://acta.chadwyck.co.uk. 

5 Patrologia Latina, 221 t. (1844-1845), Patrologia Graeca, 85 t. (1856-1857), kartu 
su vertimu į lotynų kalbą - 165 t. (1857-1858). 

muiir tyrimui ypač svarbi vokiečių mokykla, suformavusi šaltiniotyros 
(vok. Ouellenkritik) principus, ir jais pagrįsta vokiečių istorijos šaltinių 
serija Vokiečių istorijos paminklai (Monumenta Germaniae Historia)“. 
Šiais principais rėmėsi ir Lenkijos bei Rusijos šaltinių leidėjai, kurių lei- 
diniuose publikuoti ir Lietuvos Didžiosios Kunigaikštystės rašytiniai 
šaltiniai". Pastaraisiais dešimtmečiais itin suaktyvėjo istorijos šaltinių 
skelbimas ir vertimas į lietuvių kalbą?. Visais šiais leidiniais ir gausiais 
nepublikuotais įvairiose kolekcijose saugomais dokumentais nau- 
dojasi dailėtyrininkai. Lietuvoje dailės šaltinių paiešką ir rengimą 
spaudai pradėjo Vladas Drėma (1904-1995)?, dailėtyrininkai nuolat 
skelbia su konkrečiu tyrimų objektu susijusius šaltinius, tačiau nėra 
inicijavę tęstinio dailės šaltinių paieškos ir publikavimo projekto. 
Dirbant su istorijos šaltiniais, pirmas klausimas, į kurį turi atsakyti 
tyrėjas: „Kodėl aš skaitau šį šaltinį?“ Atsakymas siejasi su tyrimo tiks- 
lu, o šaltinių paieška ir atranka kyla iš pasirinktos teorinės prieigos. 
Paprastai tariant, šaltiniai pasitelkiami tada, kai tyrimas neapsiriboja 
jusline kūrinio patirtimi ir asmeniška interpretacija. Pavyzdžiui, anali- 
zuojant Hiršo Leibovičiaus (mirė po 1785) raižytus Radvilų portretus, 
galima ieškoti šaltinių apie patį dailininką, tačiau jei domimasi daili- 
ninko statusu didikų dvare, paiešką verta išplėsti ir įtraukti šaltinius 
apie dailininkus, XVIII a. dirbusius kitoms LDK didikų giminėms. Jei 
dėmesio centras portretai, galima kelti individo ir giminės reprezen- 


6 Monumenta Germaniae Historiae, [interaktyvus], [žiūrėta 2011-10-17], www.mgh.de; 
visateksčiai šaltiniai prieinami internete: www.mgh.de/dmgh. 

7 Monumenta Poloniae Historica, 3 t. (1864-1893); Polnoe sobranie russkich letopisej, 

135 kn. (1775 - 2007, įskaitant pakartotinius ir papildytus leidimus). 

8 Serijoje Bibliotheca Baltica. Lithuania (nuo 1995) publikuojama lotyniškoji raštija 
kartu su kritiniu vertimu į lietuvių k.; serijoje Ištakos (nuo 1998) - senųjų raštų 
vertimai į lietuvių k.; leidžiamos Lietuvos Metrikos knygos, išleisti Baltų religijos ir 
mitologijos šaltiniai, 4 t., sudarė Norbertas Vėlius, Vilnius: Mokslo ir enciklopedijų 
leidykla, 1996-2005. 

o Žr.„Bibliografijos rodyklė“, sudarė Rita Kivilšienė ir Jūratė Zvėgienė, in: Atrasti 
Vilnių: skiriama Vladui Drėmai, sudarė Giedrė Jankevičiūtė, Vilnius: Lietuvos dailės 
istorikų draugija ir VDA leidykla, 2010, p. 382-408. 








tacijos klausimus, o atsakymų ieškoti XVIII a. tekstuose, mininčiuose 
ar aptariančiuose ne tik Radvilų, bet ir kitas įvairias portretų galerijas 
ar atskirus portretus. Skaitant šaltinį ne tik susiduriama su rašysenos, 
kalbos ir terminų problemomis, taip pat būtina įvertinti diskursą, ku- 
riam šaltinis priklauso. Šaltiniotyros praktika reikalauja: 

1) įvardyti šaltinio tipą, žanrą ir originalią būklę (pvz., rankraštis, 
įrašas kūrinyje, spausdintas tekstas ir pan.), jei dirbama ne su origi- 
nalu, svarbu atsižvelgti, kaip šaltinis yra prieinamas tirti (rankraštinė 
kopija, fotografija, ištrauka, kritinis leidimas, kritinis vertimas ir pan.), 
įvertinti prieinamos šaltinio būklės pranašumus ir trūkumus (pvz, 
elektroninės šaltinių publikacijos itin pagreitina paiešką, bet mąžta 
šaltinio kaip visumos suvokimas; darbą palengvina kritiniame leidi- 
me pateikiami komentarai ir paaiškinimai, bet kyla pavojus neįžvelgti 
komentatoriams neaktualių reikšmių, ir. t. t.); 

2) jei įmanoma, nustatyti autorių, jei autorystė problemiška, pa- 
aiškinti, kodėl, kam ir kuo remiantis galima (negalima) jį (jo) priskirti; 

3) nustatyti datą, jei problemiška, paaiškinti, kodėl bei kokiu lai- 
kotarpiu galima jį datuoti. Laikotarpį apytiksliai galima nustatyti pa- 
gal šaltinyje minimus asmenis ir (ar) įvykius. Taip pat verta išsiaiškinti, 
kada šio žanro šaltiniai paplinta, ar juose naudojamas žodynas ir ter- 
minai atitinka savo laikotarpį; 

4) įvertinti kilmę ir sukūrimo aplinkybes (pvz., daiktų sąrašas gali 
būti dovanojimo ir konfiskavimo aktas, kronikoje gali būti aprašyti ir 
autoriaus gyvenamojo laikotarpio įvykiai, ir daug ankstesni, bet žinomi 
tik iš šios kronikos - tada verta klausti, kodėl autorius juos minėjo); 

5) atkreipti dėmesį į šaltinio paskirtį ir artimiausią aplinką, t. y. 
atsakyti į klausimą, kokiu tikslu buvo parašytas ir kokioje aplinkoje 
veikė šaltinis, kokie kiti autoriai juo naudojosi (pvz, 1940 m. dvarų 
turto nacionalizavimo dokumentai buvo sudaromi, ne tik siekiant 
inventorinti turtą, bet ir paslėpti jo grobstymą; turtą surašydavo ne 
profesionalai, vėliau šiais sąrašais naudojosi muziejininkai); 

6) nustatyti šaltinio patikimumą įvertinant, ar jame pateikiama in- 
formacija žinoma iš kitų šaltinių, ar šaltinio autorius, adresatas buvo 

suinteresuotas slėpti ar atskleisti vienas ar kitas žinias; ar šaltinis para- 
šytas sudėtingomis sąlygomis (pvz., karo metais, tremtyje, pogrindy- 
je, sunkiai sergant, patyrus fizinę ar psichinę traumą); 

7) komentuoti šaltinio skaitymą pasižymint, su kokiais kitais ra- 
šytiniais šaltiniais ir dailės objektais ir (ar) reiškiniais gali būti susijęs 
(vėliau tai bus galima patikrinti); užsirašyti asmenvardžius ir vie- 
tovardžius, neaiškius žodžius ar terminus, kad vėliau būtų galima 
išsiaiškinti. 

Šaltiniotyra į rašytinį tekstą žvegia kaip į sinchroninių ir diachro- 
ninių ryšių fragmentą, o tyrimo tikslas lemia, kurie ryšiai aktualiausi. 
Dailėtyroje egzistuoja dvi pagrindinės šaltinių tyrimo strategijos. Pir- 
ma ir dominuojanti - kai šaltiniai tiriami siekiant gauti papildomos 
informacijos apie dailės lauką. Dažniausiai istorijos šaltiniai nagri- 
nėjami ieškant duomenų apie dailininkus ir dailės kūrinius“. Norint 
susieti šaltinio informaciją su konkrečiu asmeniu ar objektu, būtina 
kliautis daugeliu šaltinių. Palyginti gausiai kronikose, inventoriuose, 
testamentuose, vizitacijų aktuose minimi taikomosios dailės kūriniai, 
tačiau retai pavyksta įtikinamai susieti dabar egzistuojantį kūrinį ir 
šaltinyje minimą objektą. Keblumų kyla dėl skirtingų šaltinio autorių 
ir tyrėjų intencijų. Taikomosios dailės, ypač tekstilės ir auksakalystės, 
dirbiniai buvo turto sinonimas, šie objektai minėti kaip turtingumo 
įrodymai, tad tyrėjas turi priimti autorių nuostatas ir kelti klausimus 
apie šių dirbinių sampratą vienu ar kitu laikotarpiu. Vaizduojamoji 
dailė dažniausiai aprašoma perpasakojant siužetą ar perteikiant jos 
poveikį suvokėjui, kartais nurodant autorių ar savininką, bet nemi- 
nint kūrinio dydžio, medžiagų, kompozicinės sąrangos. Antroji tyrimo 
strategija patį šaltinį laiko dailėtyros objektu. Tiriami šaltiniai siekiant 
atsakyti į dailėtyrai aktualius vizualinės retorikos, vaizdų recepcijos, 


10 Svarbus šaltiniotyros darbas yra dailininkų žodynų rengimas, pvz.: Lietuvos daili- 
ninkų žodynas, 1 t.: XVI-XVIII a., sudarė Aistė Paliušytė, Vilnius: KFMI, 2005; Lietuvos 
sakralinės dailės katalogas, 1 t.: Vilkaviškio vyskupija, 6 kn., Vilnius: Gervelė/KFMI, 
1994-2004. 








reprezentacijos ir kitus įvairių teorinių prieigų keliamus klausimus““. 
Šią strategiją pasirinkusių dailėtyrininkų šaltinis neretai yra ankstesni 
dailėtyros tekstai. Apskritai dailėtyros šaltiniu gali būti bet koks dai- 
lėtyrininko interpretuojamas tekstas. Pavyzdžiui, dailėtyros veikalas 
bus šaltinis studijoje, nagrinėjančioje dailėtyros problemas, tas pats 
veikalas bus laikomas literatūra, jei tyrėjas remiasi jame išdėstytomis 
teorijomis, interpretacijomis ar faktais. Kita vertus, literatūros skirtis 
yra laikina, humanitariniuose moksluose literatūra paprastai laikomi 
ne senesni nei 70 metų veikalai, o senesnieji priskiriami prie šaltinių 
kategorijos. 

Dailės šaltinių tyrimas yra nuolatinis procesas, lemiamas kintan- 
čios dailėtyros ir humanitarinių mokslų būklės, todėl svarbu, o dau- 
geliu atvejų neišvengiama savo ir kitų autorių interpretacijas tikrinti, 
vėl atsiremiant į šaltinių informaciją. 


11 Pvz.: Gyvas žodis, gyvas vaizdas: Fabijono Birkowskio pamokslas apie šventuosius 
atvaizdus. Pamokslo faksimilė, vertimas ir studija, sudarė Tojana Račiūnaitė, Vilnius: 
VDA leidykla, 2009. 

Dailėtyros tekstų pavyzdžiai 


Birutė Rūta Vitkauskienė, Karaliaus Zigmanto Vazos užsakymai 
Vilniaus Žemutinėje pilyje, in: Dailė LDK miestuose: poreikiai ir užsaky- 
mai, sudarė Aistė Paliušytė (ser. Dailės istorijos studijos 2), Vilnius: KFMI, 
2006, p. 46-68. 


[p. 60] 

Galiausiai apsuptas [Žmonių (?) arba aptaisytas brangiomis medžiagomis] sarkofagas 
su savo lobiu sustojo marmurinėje koplyčioje, Zigmanto III [pradėtoje statyti] nuo 
pamatų, o Vladislovo IV šiemet laimingai išvestoje iki viršūnės, kuri visa, pastatyta iš 
įvairaus florentietiško marmuro [Paro (salos) akmens, t. y. marmuro], pasižyminti tiek 
puikiausiu menu, tiek dosniausiai išleistais pinigais, atvykstančiųjų akyse spindi tarsi 
ryškiausias veidrodis. Čia tiesiog pagal šv. Ambraziejaus mintį triumfuojanti karališka 
auka padėta vieton, kur auka yra Kristus - tas, kuris už mus kentėjo, ant altoriaus, o 
anas, kuris jo kančia buvo atpirktas, po altoriumi. Pats gi altorius, 100 000 imperi- 
nių auksinų (imperialų) vertės, po kurio mensa pro paauksuotas groteles matomas 
šventasis karstas, visas spinduliuoja nepaprastu juodmedžio medžiu ir turi dešimt 
nemažesnių už triuolektines statulų, kurios visos nulietos iš gryniausio sidabro. Ant 
puikaus darbo ir gražiai pastatytos [„išeksponuotos“] bazės gula didelis ir puošnus 
[altoriaus] tarpsnis, turįs keturias kaneliūruotas ir raitytais sidabro papuošimais išvar- 
pytas kolonas su kapiteliais ir „sparnais“, puoštais tvirta skarda [brangia aukso arba 
sidabro skarda]. To [tarpsnio] viduriniame lauke sidabrinis Jeruzalės atvaizdas, kuri(s) 
verta(s) dėmesio išraižytu paveikslu - ant kryžiaus tarp motinos ir mylimojo mokinio 
kabantis Kristus. Ten pat šonuose tarp kolonų [vienoje pusėje] stovi šv. karalius ir kan- 
kinys Zigmantas, o kitoje - šv. princas ir išpažinėjas Kazimieras. Viršuje šiuos tris apati- 
nius tarpsnius vainikuoja ilgesnė „viršutinė plokštuma“ [turbūt, frontonas], kurioje Šv. 
Dvasia balandžio pavidalu, siunčianti tolyn tviskančius spindulius [Šv. Dvasia spindu- 
lių aureolėje); abiejose jos [t. y. „viršutinės plokštumos“] galuose ant paties šelmens 
kiekvienas ant savo pakylos [?] stovi šv. Petras ir šv. Paulius. Viršutinę dalį užbaigia 
[„slegia“] triumfuojančio Kristaus atvaizdas; abipus jo [„čia ir ten“] du angelai, pasta- 
tyti ant savo bazių, užbaigia visą kūrinį. Prie tokio dailaus statinio prisidėjo ir auksinė 


lempa, pakabinta prie šventųjų palaikų altoriaus, vertinama 6000 auksinų.“* 








[-] 

[p. 62-64] Surastas į jėzuitų kroniką įtrauktas jo aprašymas pri- 
vertė pasidomėti vieno žymiausių Zigmanto ir Vladislovo Vazų 
dvaro dailininkų, architekto ir muzikanto Giovanni Battistos Gisleni 
(1600-1672) išlikusiais projektais. Be kitos įvairiapusės veiklos Gisleni 
buvo ypatingas tuo, kad kūrė medinių altorių projektus bažnyčioms. 
Varšuvos Archeologijos ir etnologijos instituto archyve saugoma 
jau mirusios tyrinėtojos Ninos Miks-Rudkowskos surinkta medžiaga 
apie Gisleni projektų rinkinius Londone ir Milane*“. Kita Gisleni pie- 
šinių dalis išliko Drezdene*". Šių piešinių fotografijas galima apžiūrėti 
Varšuvos meno instituto fototekoje (vad. Szkicownik drezdenski). Visi 
trys Gisleni projektų rinkiniai lenkų tyrinėtojams žinomi nuo XX a. 
septinto aštunto dešimtmečio, naujausias publikacijas su ankstesne 
bibliografija paskelbė Stanistawas Mossakowskis**. Tačiau kiek man 
yra žinoma, iš išlikusių Gisleni parengtų altorių projektų (20 variantų 
Londone ir 10 Drezdene) publikuoti ir su konkrečia vieta susieti tik 
du, identifikuojami kaip Čenstakavos Dievo Motinos paveikslo alto- 
riaus parengiamieji projektai??. Tuo tarpu peržiūrėjus Gisleni eskizus, 
galima pasakyti, kad kai kurie jo altorių projektai stebėtinai panašūs 
į pacituotą Šv. Kazimiero koplyčios altoriaus aprašymą. Gisleni pro- 
jektavo dviejų tarpsnių, puošnius barokinius retabulus, kartais su 


44 Vertė Liudas Jovaiša. 

50 Instytut Archeologii i Etnologii PAN w Warszawie, archiwum, sign. 162/62, cz. 1, 2 
ir 200/88: N. Miks-Rudkowska, Zbiory projektėw i rysunkėw architektonicznych z XVII 
wieku. Maszynopis z lat 1977-1978. Šiame darbe autorė perfotografavo ir aprašė 
116 piešinių iš: Sir John Soanes Museum Londone (121 t.) ir 118 iš Gabinetto dei dise- 
gni Castello Sforzesco Milane (Collezione Martinelli). 

51 Staatliche Kunstsammlungen, Kupferstich Kabinett, vad. Chiaveri eskizų rinkinys, inv. 
Nr. Ca. 67. 

52 St. Mossakowski, Uroczystošci wawelskie w styczniu roku 1649 a projekty Giovan- 
niego Battisty Gisleniego, Studia Waweliana, Krakow, 2000/2001, t. 9/10, p. 41-83; 
St. Mossakowski, Krėlowa czy podkanclerzyna? Dekoracja oltarzowa Giovanniego 
Battisty Gisleniego, Artyšci wloscy w Polsce, Warszawa, 2004, p. 411-420. 

53 O. J. Golonka OSPPE, O/tarz Jasnogėrskiej Bogurodzicy: Trešci ideowe oraz artystycz- 
ne kaplicy i retabulum, Częstochowa, 1996, p. 137, il. 118, 119. 


ŠALTINIOTYRA 


421 














GiEDRĖ MICKŪNAITĖ 


422 


spirališkai augaliniais motyvais apjuostomis kolonomis (Londonas, 
I. XXXVI), daugelyje projektų apatinis tarpsnis turi dvi poras kolonų, 
sustatytų abipus triumfo arkos, į kurią įkomponuojamas Nukryžiuo- 
tojo eskizas. Viename projekte kompozicija su Nukryžiuotoju, prie jo 
stovinčiomis Švč. Mergelės Marijos ir šv. Jono Evangelisto skulptūro- 
mis bei dviem evangelistais ir šventaisiais Petru ir Pauliumi iš kraš- 
tų, kyla virš predelos su karste gulinčia figūra (I. XXXVIII). Kurdamas 
šiuos projektus Gisleni negailėjo puošnių dekoratyvinių detalių bei 
skulptūrų, ko nepasakysi apie jo architektūrinius projektus, kuriuose 
matome sausokų ankstyvojo Baroko formų fasadus, portalus ir langų 
aprėminimus. Reikia pripažinti, kad nė vienas iš minėtuose rinkiniuo- 
se išlikusių altorių projektų visais požymiais neatitinka Šv. Kazimiero 
altoriaus aprašymo, bet juk ir minėti Čenstakavos altoriaus projektai 
labai skiriasi nuo įgyvendinto varianto. Kadangi kol kas aptikta tik ne- 
didelė Gisleni kūrybinio palikimo dalis, tikėtina, kad ateityje gali būti 
surasta daugiau jo piešinių. Šiame tyrimų etape kaip darbinę hipote- 
zę galima kelti prielaidą, kad Giovanni Battista Gisleni, atvykęs į Var- 
šuvą apie 1630 m., buvo tuojau pat priimtas tarnybon karališkajame 
dvare kaip tik dėl to, kad tuo metu Zigmantas Vaza buvo labai suin- 
teresuotas jo gabumais projektuoti įvairias dekoracijas. Svarbiausias 
valdovo rūpestis tuo metu buvo Šv. Kazimiero koplyčios užbaigimas. 
Jos altoriaus idėjinė programa ir meninė stilistika turėjo derėti prie 
architektūrinio dekoro ir atitikti moderniausius to meto italų dailės 
pasiekimus. Po šio altoriaus mensa ilsėjosi šv. Jogailaičio kūnas-reli- 
kvija, čia buvo jo kapo vieta. Tad labiausiai tikėtina, kad sukurti alto- 
riaus projektą buvo pavesta neseniai iš Italijos per Vieną atvykusiam 
dailininkui. 








Lijana Birškytė-Klimienė, Veliuonos Madonos ikonografija ir 
analogai, Menotyra, 2004, T. 36, Nr. 3, P. 1-9. 


[p. 2] Ant dešiniojo Dievo Motinos apsiausto krašto išraižyta re- 
nesansiniais majuskulais „AVE SANCTISSIMA MARIIAI“, o ant kairiojo 
-„DEI6R[EGINA ...] MVNDIėTV€EE".72 

[...] 

[p. 5] Įrašai ant Madonos apsiausto pakraščio nėra retas reiškinys. Jų 
dažnai pasitaikydavo išraižytų gotikiniu šriftu, vėliau - renesansiniais 
majuskulais ant XV a. pab. - XVI a. I pusės skulptūrų draperijų kraštų. 
Užrašydavo tai šventojo vardą, tai maldos žodžius, pavyzdžiui, ant 
madonos iš Liubeko, stovinčios ant mėnulio, apsiausto išraižyti 
maldos „Sveika Marija“ žodžiai“. Įrašus ant rūbų krašto ypač mėgo 
raišyti garsus vokiečių skulptorius Tilmanas Riemenschneideris 
(1470-1531)*“. Sunykusį Veliuonos Madonos įrašą sunku identifikuoti. 
Tai greičiausiai gali būti popiežiaus Siksto IV maldos sutrumpinta 
versija. Šią maldą tikintieji per atlaidus kalbėdavo priešais Asuntos 
su spindulių vainiku atvaizdą: „Ave, Sanctissima Virgo Maria, mater 
dei, regina coeli, porta paradisi..“*7. Ši malda plito ir per ksilografinius 
paveikslėlius su Asuntos atvaizdu, todėl neatsitiktinai ji buvo užrašyta 
ant to paties ikonografinio tipo Veliuonos skulptūros“. 


12 Žodyje,„SANCTISSIMA" antroji „S“ raidė klaidingai vaizduojama apsukta veidrodiniu 
principu. 

45 Museum fūr Kunst und Kunstgeschichte der Hansenstadt Lūbeck, Lūbeck, 1981, 

p. 130. 

46 Šv. Barbora iš Mūnnerstadt parapijinės bažnyčios dabar saugoma Miunchene, 
Bavarijos nacionaliniame muziejuje, žr. il. 23, M. Baxandall, Die Kunst der Bilschnit- 
zerer. Tilman Riemenschneider, Veit Stoss und ihre Zeitgenosen, Mūnchen: C. H. 
Beck, 1985; Rudolfo iš Šerenbergo antkapis iš Viurcburgo katedros ir daugelis kitų 
skulptūrų, žr. F. Knapp, Tilman Riemenschneider Wūrzburgs grosser Bidschnitzer, 
Wūrzburg, Paderborn, 1931; Tilman Riemenschneider, Text - Herman Flesche, 
Dresden, 1967. 

47 Sveika Švenčiausioji Mergele Marija, Dievo Motina, dangaus karaliene, dangaus 
vartai..., žr. M. Baxandall, ten pat, p. 68. 

48 M. Baxandall, ten pat, p. 68-70. 

Sociologiniai tyrimo metodai 


VIKTORIJA ŽiILINSKAITĖ 


Postmodernybės, arba antrosios modernybės, pasaulėžiūra ne- 
pripažįsta nei absoliučių vertybinių universalijų, nei išorinių atskai- 
tos taškų. Pasikeitusi pasaulėžiūra neišvengiamai susijusi su meno 
vietos ir vaidmens visuomenėje pokyčiais — jei pasaulis nesivysto 
kryptingai, jo ir negalima aplenkti; jei nėra aukštesniųjų vertybių, jų 
ir neįmanoma išaukštinti. Šie pokyčiai keičia ir meną tiriančių mokslų 
prieigas. Menotyra, pagrindinį dėmesį skyrusi meno kūrinių analizei 
ir interpretacijai, vis labiau gilinasi į meno suvokimą bei menininkų 
savivoką. 

Klasika jau tapusioje knygoje Skirtis (1979) * bei ankstesniuose 
menines praktikas analizuojančiuose veikaluose? Pierre'as Bourdieu 
(1930-2002) pateikia „socialinę skonio sprendimų kritiką“ (tai nurodo 
knygos paantraštė). Atkreipdamas dėmesį, kad „socialiai pripažįsta- 
ma menų, o juose - žanrų, mokyklų ir periodų, hierarchija atitinka 
(atspindi) socialinę vartotojų hierarchiją'*, Bourdieu suteikė prieigą 
menotyrininkams, ieškantiems socialinių meno tyrimo kriterijų bei 
šaltinių, ir paskatino į meną žvelgti visuomenės ar konkrečių jos gru- 
pių akimis, o analizę remti jų skoniais. 

Visuomenės skonių svarba menotyrą, kaip ir nemažai kitų šiandie- 


1 Pierre Bourdieu, La distinction, critigue sociale du judgement, Paris: Minuit, 1979; 
vertimas į anglų k.: Distinction. A Social Critigue of the Judgement of Taste, vertė 
R. Nice, London: Routledge, 1989. 

2 Pierre Bourdieu, Luc Boltanski, Robert Castel, Jean-Claude Chamboredon, Un Art 
moyen. Essai sur les usages sociaux de la photographie, Paris: Minuit, 1965; Pierre 
Bourdieu, Alain Darbel, Dominigue Schnapper, LAmour de lart. Les musėes et leur 
public, Paris: Minuit, 1966. 

3 Bourdieu, Distinction, p. 2. 








nių humanitarinių ir socialinių mokslų, priverčia pasitelkti sociologijos 
metodologiją. Pastaroji menotyrininkams padeda dvejopai. Ryškiau- 
sias menotyros iš sociologijos perimtas bruožas - įvairių visuomenėje 
paplitusių požiūrių pripažinimas. Suvokdama skonį kaip „kasdienio gy- 
venimo įpročių derinimą bei derinimo vertinimą“* ir išlaikydama kritinį 
santykį su požiūrių kilme, sociologija neneigia sistemų, ne tokių nuo- 
seklių kaip pati prieštaringiausia harmonijos sistema, teisės egzistuoti 
bei nesiekia jų taisyti ar keisti - pačiai visuomenei palieka teisę keistis 
ir keisti požiūrius. Ji nevertina visuomenės, nors kritiškai ją tiria. Būtent 
šis kritiškumą ir neutralumą derinantis požiūris yra geriausiai regimas 
sociologijos bruožas šiandienėje menotyroje. Be šio požiūrio, iš socio- 
logijos perimti empiriniai tyrimo metodai, reikalingi siekiant į meno 
kūrinius žvelgti visuomenės ar konkrečių jos grupių akimis. Be empi- 
rinių visuomenės tyrimo metodų, tegalimos spekuliacijos ir spėlionės 
apie visuomenės skonius ar menininkų savivoką. 


Mokslinio tyrimo problemos samprata sociologijoje 

Empirinis tyrimas pradedamas įvardijant problemą. ,„Sociologą do- 
minančios problemos nebūtinai yra „problemos“ kitų žmonių many- 
mu. <...> meistro „problema“ paskatinti darbininkus efektyviau dirbti 
arba rikiuotės karininko — paskatinti vadovaujamą kariuomenės dalį 
efektyviau pulti priešą visai nėra probleminiai sociologui (išskyrus tuos 
atvejus, kai bendrovė ar kariuomenė samdo sociologą „problemoms“ 
ištirti). Sociologinė problema viena - suprasti, kas čia vyksta socialinės 
sąveikos prasme. <...> svarbiausia - kaip funkcionuoja visa sistema, ko- 
kios jos prielaidos ir kas ją vienija.“ Taigi, sociologijos metodus taikantis 
meno tyrėjas pirmiausia siekia suvokti ir paaiškinti, kaip ir kodėl funk- 
cionuoja meno laukas, apimantis tiek kūrėjus, tiek meno kūrinius, tiek 
meno mėgėjus, tiek meno skleidėjus visuomenėje. 


4 Ibid.,p. 170. 
5 Peter L. Berger, Sociologija. Humanistinis požiūris, Kaunas: Litterae Universitatis, 
1995, p. 39. 

Apsibrėžęs problemą tyrėjas įvardija tyrimo objektą ir dalyką. Pir- 
masis dažniausiai ir yra sistema arba socialinė kategorija (pvz., meninin- 
kai, meno mėgėjai, meno sklaida), antrasis - tie sistemos arba sociali- 
nės kategorijos aspektai, kuriuos reikia tiesiogiai ištirti (pvz., menininkų 
savivoka, meno mėgėjų požiūris į šiuolaikinį meną, meno sklaidos sis- 
temos funkcionavimas visuomenėje). Tyrimo tikslai įvardija galutinį 
siekį — tai išsiaiškinęs tyrėjas galės laikyti, kad atlikęs konkretų tyrimą 
sužinojo, ką norėjo. Uždaviniai tyrimo tikslus išskirsto į pakopas, jie 
įvardija tai, ką reikia atlikti, norint įgyvendinti tyrimo tikslus. Metaforiš- 
kai uždavinius galime įsivaizduoti kaip laiptelius link tikslo. 


Teorija ir empirinis pažinimas 

Mokslo samprata dažnam atrodo savaime suprantama ir nekelian- 
ti klausimų. Mokslas apibrėžiamas kaip žinių kūrimas, kuriam būdin- 
gi „sisteminiai empiriniai tyrimo metodai, duomenų analizė, teorinis 
mąstymas bei loginis įrodymų vertinimas““. Taigi, teorijos kūrimas ir 
tikrinimas yra vientisas ir nedalomas procesas. 

Visuose moksluose empirinis tyrimas svarbus tikrinant teorijas, 
taigi „teorinės prielaidos ankstesnės už stebėjimą ir aiškinimą". 
Teorija - mokslinis dviejų ar daugiau reiškinių ryšio paaiškinimas - at- 
skiria mokslinį tyrimą (apimantį eksperimentinę plėtrą) nuo padriko 
informacijos rinkimo ir atsitiktinių bandymų. Deja, empirinis tyrimas 
šiandienos kasdienybėje suvokiamas kaip apklausa, interviu ir medi- 
jų turinio analizė. Toks suvokimas dažnai susiaurina tyrėjo vaidmenį 
iki buvimo nerefleksyviu tiriamųjų ruporu, kai, užuot analizavęs, jis 
paprasčiausiai nekritiškai retransliuoja tiriamųjų požiūrius. Tam, kad 
tirtum, o ne rinktum padriką medžiagą, reikia labai išsamaus išanksti- 
nio tiriamo objekto pažinimo, paremto tiek kitų žmonių žiniomis, pu- 
blikuotomis mokslo straipsniuose, tiek ir asmenine tyrėjo patirtimi. 


6 Anthony Giddens, Sociology, 5-ta laida, Cambridge: Polity Press, 2006, p 78. 
7 Jeffrey C. Alexander, „Faktai-ženklai ir kultūros sociologija: kaip prasmės kūrimas 
išlaisvina socialinę vaizduotę“, in: Sociologija. Mintis ir veiksmas, 2010, Nr. 2 (27), p. 6. 








Rengiantis empiriniam tyrimui neįmanoma pervertinti teorijos 
svarbos. Kaip jau minėta, empiriniais tyrimais tikrinamos teorijos. Te- 
orija padeda tyrimo pagrindus, leidžia nusistatyti tiriant matuojamus 
parametrus. Remdamasis savo ir kitų žiniomis bei patirtimi (publi- 
kuotais darbais, atliktais tyrimais) tyrėjas sudaro teorinį tyrimo mo- 
delį, pradedamą išankstine sistemine objekto analize, hipotezė- 
mis, kurios bus tikrinamos atliekant empirinį tyrimą, ir empirinėmis 
sąvokų sampratomis. 

Išankstinė sisteminė analizė neatsiejama nuo Lietuvoje ir pasau- 
lyje atliktų tos temos tyrimų apžvalgos ir analizės. Joje iš esmės ap- 
rašomas modelis, kurio tinkamumą planuojama tikrinti empiriniais 
metodais. Hipotezės - detalesni spėjimai, kurie gali pasitvirtinti, 
pasitvirtinti iš dalies ar net būti atmesti - formuluojamos remiantis 
išankstine sistemine objekto analize. Svarbu pabrėžti, kad mokslo ir 
kasdienybėje vartojamų sąvokų sampratos ir apibrėžtys skiriasi. Todėl 
tyrėjas pateikia vartojamų sąvokų apibrėžtis, pagrindžia, kodėl pasi- 
rinko konkrečią sąvokos reikšmę. 

Anthony's Giddensas (g. 1938) sociologinius klausimus suskirstė 
į keturias grupes: faktiniai, lyginamieji, raidos ir teoriniaič. Tiriant ne 
tik aprašomas reiškinys, bet ir siekiama išsiaiškinti, ar šis reiškinys yra 
visuotinis, ar jis kito su laiku ir kas jį sukėlė. Faktinis reiškinio aprašy- 
mas nelyginant su kitais reiškiniais, neišgryninant ir netikrinant rai- 
dos analizės ir funkcionavimo modelio suteikia tik labai ribotų žinių, 
neleidžia įvertinti reiškinio universalumo ar išskirtinumo. 

Tarkime, ketiname tirti šiandienės Lietuvos menininkų savivoką. Iš- 
ankstinei sisteminei objekto analizei - galimiems savivokos modeliams 
kurti - reikia apžvelgti Lietuvos ir pasaulio mokslinę literatūrą apie meni- 
ninkų savivoką, meno ir visuomenės santykį, menininkų socialinę padėtį 
ir pan., įvardijant, kodėl vieni ar kiti apžvelgiamų mokslo darbų aspek- 
tai tinkami arba ne šiandienės Lietuvos menininkų savivokos tyrimui. 


8 Giddens, op. cit., p. 77-78. 

Tarkime, totalitarinės valstybės menininko, sprendžiančio dėl požiūrio į 
santvarką raiškos meno kūrinyje, dilema bent iš dalies gali būti tinkama 
analizuoti demokratinės valstybės menininko, besirenkančio iš komer- 
cinio ir nekomercinio meno, dilemai. Išankstinėje sisteminėje objekto 
analizėje siedami pasirinkimą su meno ir visuomenės santykio mode- 
liais, hipotezes formuluotume konkrečiau, įvardydami konkrečių meno 
ir visuomenės santykio modelių sąsajas su konkrečiais meno kūrinio ver- 
tinimo aspektais (pvz., menininkai, kuriems būdingas romantinės meno 
paradigmos požiūris į meno ir visuomenės santykį, išliekamąją meno 
kūrinio vertę laiko svarbesne už meno kūrinio populiarumą dabartyje). 
Empirines apibrėžtis, leidžiančias atskirti tiriamus dalykus, reikėtų pateik- 
ti visoms sąvokoms, ypač galinčioms turėti ne vieną reikšmę. Apibrėžtos 
turėtų būti tyrimui galiojančios sąvokos, pavyzdžiui: menininkas (Baigęs 
menų akademiją ar universiteto menų specialybę kūrėjas? Iš meno kū- 
rinių pardavimo ar jų eksponavimo ir atlikimo pragyvenantis kūrėjas?), 
romantinės paradigmos požiūris į meno ir visuomenės santykį (Įsitikini- 
mas, kad tikras menas yra aplenkęs visuomenę? Įsitikinimas, kad tikro 
meno amžininkai dažniausiai nevertina?). 


Empirinis tyrimas ir pažinimas 

Pradedant empirinį tyrimą ne mažiau svarbus ir mokslinio paži- 
nimo galimybių bei ribų klausimas. Pažinimo problemą analizuoja 
mokslo filosofija. Iš grynosios filosofijos, konkrečiau - Immanuelio 
Kanto (1724-1804) darbų, atėjęs klausimas, kiek pasaulis pažinus, 
ypač būdingas sociologijos klasikams, pavyzdžiui, Maxui Weberiui 
(1864-1920). Sociologinės žinios yra žinios, „susijusios“ su empirine 
tikrove, tačiau jos neatskleidžia pasaulio esmės ir nesuteikia objekty- 
vios informacijos, yra orientuotos į priežastingumo atskleidimą bei į 
empatinį supratimą". Šiandien pasaulio pažinumo klausimas sociolo- 


9 Max Weber, „Critical Studies in the Logic of the Cultural Sciences: A Critigue of 
Eduard Meyer's Methodological Views“, in: The Methodology of the Social Sciences, 
New York: The Free Press, 1949, p. 113-188. 








gijos metodais nagrinėjamas gerokai rečiau, dažniau klausiama, kiek 
surinkta konkretaus empirinio tyrimo informacija patikima ir pras- 
minga, ar tiesiogiai remiantis individų bei dalykų analize galima teikti 
prasmingus tyrimo apibendrinimus. 

Išankstinė sisteminė objekto analizė, hipotezės, tiriant naudoja- 
mos sąvokų sampratos leidžia tyrėjui apsispręsti dėl optimalios atlie- 
kant tyrimą surinktinos informacijos, jos šaltinio (-ių) ir rinkimo 
metodų ir priemonių. Tyrėjui, pavyzdžiui, gali tekti spręsti klausimą, 
kas geriau žino apie požiūrį į meno kūrinio vertinimo kriterijus: jį su- 
kūręs menininkas, kiti menininkai, menotyrininkas ar kuo didesnę 
auditoriją siekiantys pritraukti televizijos darbuotojai? Kaip rinkti 
informaciją: apklausa, stebėjimu, eksperimentu, medijų turinio anali- 
ze? Kokius rodiklius naudoti požiūriui nustatyti? Be kritinės analitinės 
prieigos, bus tik požiūrių rinkimas, t. y. jei nežinoma, kokius rodiklius 
fiksuoti (stebint ar klausiant), tai informacija bus paviršutiniška. Tarki- 
me, ne visuomet galima tikėtis, kad menininkas, paklaustas apie jam 
būdingą meno ir visuomenės santykį, galės jį įvardyti menotyros ter- 
minais. Todėl fiksuojami (užduodant klausimus ar stebint) požymiai, 
aprašyti empirinėse sąvokų apibrėžtyse, pavyzdžiui, ne klausiama, 
ar jo požiūris atspindi romantinę meno paradigmą, o klausiama, ar 
meno kūrinio vertę gali įvardyti amžininkai, ar ji gali būti suvokta tik 
praėjus nemažai laiko. 

Informaciją galima rinkti tiek apie savaiminius dalykus, tiek ir 
eksperimentiškai modeliuojant apskritai arba konkrečiu erdvėlaikiu 
savaime nepasitaikančias arba retai pasitaikančias situacijas. Pirmu 
atveju koncentruojamasi į esamą situaciją, antruoju sukuriamos 
aplinkybės ir situacijos, kuriomis mėginama ištirti modelius, nebūti- 
nai pasitaikančius kasdienybėje. Tuo pačiu tyrimu, pavyzdžiui, galima 
analizuoti tiek konkrečiame socialiniame erdvėlaikyje esančius meni- 
ninko sprendimus bei pasirinkimus, tiek ir sprendimus bei pasirinki- 
mus, kuriuos menininkas priimtų, jei galėtų neatsižvelgti į socialinio 
erdvėlaikio reikalavimus ir sąlygas. 

Skiriami du informacijos rinkimo būdai: stebėjimas (tiesioginis ar 

apimantis veiklos rezultatus, pvz., medijų turinį) ir apklausimas (for- 
malus, neformalus). Pirmu atveju gaunama tik ta informacija, kurią 
atskleidžia pats tiriamasis, antruoju siekiama gauti ir tą, kurios jis pats 
nepateiktų. 

Abiem atvejais informacija renkama ne iš visų, galinčių ją pa- 
teikti, o sudaromos imtys, pavyzdžiui, apklausiami ne visi šalies ar 
teritorijos gyventojai, ne visi aukštųjų ar vidurinių meno mokyklų 
moksleiviai, studentai, mokytojai ar dėstytojai, stebimos ne visos 
televizijos laidos apie meną, o, atsižvelgiant į tyrimo tikslus ir užda- 
vinius, atrenkami tiesiogiai tiriami - stebimi ar apklausiami - žmo- 
nės ar objektai. 

Imtis gali būti reprezentatyvioji arba nereprezentatyvioji. Repre- 
zentatyvioji imtis - tiesiogiai tiriama generalinės visumos dalis, ati- 
tinkanti ją savo esminėmis charakteristikomis. Generaline visuma 
vadinami visi analizuojami, nors nebūtinai tiesiogiai tiriami žmonės 
ar objektai. Reprezentatyviosios imties dydžio skaičiavimas remiasi 
Matematinės statistikos teorija. Ją sudarant vadovaujamasi tam tikrais 
kriterijais, svarbiausi iš jų: esminių charakteristikų atitiktis generalinei 
visumai (pvz, jei tiriami pilnamečiai Lietuvos gyventojai, pagrindinės 
charakteristikos yra lytis, amžius, tautybė, regionas, išsilavinimas, mies- 
to ir kaimo gyventojų skaičius; jei tiriami meno mokyklų Mokytojai, 
nelygu, kokie tyrimo tikslai ir uždaviniai, pagrindinės charakteristikos 
galėtų būti dalykas, kvalifikacija, mokytojo stažas, mokyklos tipas), ti- 
riamosios visumos homogeniškumas (kuo įvairesnė tiriamoji visuma, 
tuo didesnė turi būti imtis), pagal hipotezes planuojamas analizuojamų 
grupių skaičius ar požiūrių įvairovė (kuo daugiau požiūrių gali išsiskirti, 
tuo didesnė turi būti imtis) ir imties pakankamumas analizei pagal no- 
rimą rezultatų tikslumą bei patikimumą (kuo tikslesnių ir patikimesnių 
rezultatų norima, tuo didesnė turi būti imtis). Formuojant reprezenta- 
tyviąją imtį dažniau atliekama atsitiktinė atranka. Nors yra ne viena at- 
sitiktinės imties atmaina, visoms joms būdinga tai, kad visi objektai turi 
vienodą tikimybę pakliūti į imtį (paprastai sunku užtikrinti, kad į imtį 
pakliūtų ne tik norintys, bet ir nenorintys atsakinėti į klausimus). 








Kai neįmanoma empiriškai nustatyti generalinės visumos (pvz., 
meno mėgėjai) ir sudaryti reprezentatyviosios imties, tada sudaro- 
mos nereprezentyviosios imtys. Siekiant išryškinti reiškinio skir- 
tumus (pvz., skirtingus lankančiųjų parodas ir jų nelankančių po- 
žiūrius į meną) reprezentatyviosios imties sudarymas gali būti ne 
toks prasmingas nei kiti imties formavimo būdai. Dažniausiai nau- 
dojamos netikimybinės imtys yra ekspertų (remiasi tyrėjo gebėji- 
mu įvertinti tiesiogiai tiriamų žmonių ar objektų pasirinkimą, pvz., 
tyrėjas pagrindžia kriterijus, kuriais vadovaudamasis apklausai pa- 
sirenka konkrečius menininkus), kvotinė (generalinės visumos gru- 
pėms nustatomos kvotos, bet tiriamieji neturi vienodos galimybės 
patekti į imtį, pvz., numatoma apklausti po tam tikrą skaičių meno 
parodas lankančių ir jų nelankančių žmonių) ir „sniego gniūžtės“ 
(priklauso nuo gaunamos informacijos, pvz., oficialūs mecenavimo 
įstatymą rengę žmonės nurodo neoficialiai prie jo dirbusius meni- 
ninkus). Atliekant žvalgomuosius tyrimus (jie aptariami vėliau šia- 
me poskyryje) taip pat naudojama parankioji imtis (tiesiogiai tiriami 
lengviausiai pasiekiami generalinės visumos žmonės ar objektai). 
Savanorių visumos (sudaromos, pvz., publikuojant prašymą išreikšti 
požiūrį internete, spaudoje, siunčiant (elektroniniu) paštu, neatsi- 
žvelgiant į atsakiusiųjų skaičių) nėra reprezentatyviosios ir iš esmės 
dažniausiai priskirtinos prie parankiųjų. Jos dažniausiai atliekamos 
siekiant išryškinti aktyvesnių, aiškią nuomonę turinčių bei norinčių 
ją išreikšti požiūrius. 

Vadovaujantis reprezentatyviosios imties tyrimo duomenimis, 
daromos išvados apie visą generalinę visumą. To neleidžia daryti 
nereprezentatyviosios tyrimo imties duomenys, tačiau remiantis jais 
galima aprašyti grupių ir požiūrių skirtumus. 

Dažniausiai pasitaikantys informacijos rinkimo būdai: 

+ anketos; 

+ interviu (ekspertų interviu, giluminis interviu, gyvenimo istorija, 
grupinė analizė, žodinė istorija); 

+ medijų turinio analizė. 

Anketos dažniausiai pasitelkiamos siekiant apklausti daug res- 
pondentų. Tuomet visų apklausiamųjų požiūriai matuojami remian- 
tis tomis pačiomis skalėmis. Anketomis gali būti renkama informacija 
tiek sudarant reprezentatyviąsias imtis, savo esminėmis charakteristi- 
komis atitinkančias generalinės visumas (visuomenė, tam tikros am- 
žiaus grupės, kai kuriais atvejais - profesinės ar išsilavinimo grupės), 
tiek ir nereprezentatyviąsias imtis. Gali būti apklausiami ir eksperi- 
mentų dalyviai bei kontrolinės grupės. Atviri klausimai į anketas de- 
dami retai ir dėl didelės apimties bei jų analizei reikalingų sąnaudų, ir 
dėl galimybės patikslinti atsakymą nebuvimo. 

Interviu dažniausiai atliekami vadovaujantis ne konkrečiu klau- 
simynu, o jo gairėmis. Nesvarbu, koks interviu tipas, apklausiamasis 
laikomas ekspertu - savo gyvenimo, srities, kurioje dirba. Interviu 
skiriasi pagal analizuojamą sritį: ekspertų interviu atliekamas siekiant 
išsiaiškinti konkrečios srities atstovų (darbuotojų ar savanorių) veiklą 
lemiančius veiksnius; giluminis interviu nukreiptas konkrečios temos, 
su kuria susiduria tiriamasis, analizei; gyvenimo istorija siekiama suži- 
noti žmogaus raidos ypatumus bei pasaulėžiūros formavimosi veiks- 
nius; žodinės istorijos tikslas - jos interpretacijos bei poveikio gyveni- 
mui tyrimas; grupinė analizė atliekama siekiant gauti suformuluotos 
temos įvairiapusę analizę. Nors apklausėjas gali prisiimti įvairius vai- 
dmenis: naivus, ekspertas, provokuojantis, pasyviai renkantis infor- 
maciją, besitikslinantis, jis turi gerai nusimanyti srityje (pvz., meno fi- 
nansavimo įvairovė, menininkų kasdienė veikla, istorinis kontekstas), 
kurios analizei renkama informacija. 

Formuluojant anketos ir interviu klausimus svarbu nepraleisti po- 
žymių ir rodiklių, reikalingų hipotezėms tikrinti. Tarkime, tikrinant hi- 
potezę apie romantinės meno paradigmos sąsajas su kūrybos verti- 
nimo kriterijais, reikėtų formuluoti klausimus ir apie romantinę meno 
paradigmą, ir apie kūrybos vertinimo kriterijus. Klausimuose reikėtų 
vengti dviprasmybių (pvz., termino „populiarusis menas“, nes jis gali 
būti vartojamas tiek meno judėjimui, kuriam priskiriami vertinami 
menininkai, tokie kaip Richardas Hamiltonas, Roy'us Lichtensteinas, 








Andy's Warholas, tiek ir menkaverčiams kūriniams įvardyti), terminų, 
kurių apklausiamieji gali nesuprasti (pvz., turėtų būti formuluojamas 
ne vienas klausimas apie požiūrį į romantinę meno paradigmą, o už- 
duodami keli klausimai: ar amžininkai visuomet gali įvertinti meno 
kūrinio vertę, ar menas turi išreikšti jausmus ir pan.). Klausimai turi 
būti neutralūs, kad apklausiamasis nesijaustų nejaukiai pasirinkda- 
mas jam artimiausią atsakymo variantą, o tai gali nutikti, jei klausyme 
arba atsakymo variantuose yra minimas, pavyzdžiui, kičas. Ir interviu, 
ir anketoje verta užduoti ne tik klausimus apie nuostatas ir požiūrius, 
bet ir apie priežastis, pavyzdžiui, po klausimo apie požiūrį pateikiant 
klausimą „Kodėl taip manote?“. 

Medijų turinio analizė gali būti nukreipta ir į konkrečių rodiklių 
(pvz., straipsnio apimtis, vieta, iliustracijos, dalykų, personalijų ir temų 
minėjimas) fiksavimą, ir į turinio vidinių sąryšių interpretaciją. Pirmu 
atveju išvados daromos vadovaujantis statistiniais rodiklių sąryšiais, 
antruoju - sąryšių ieškoma pačiuose tekstuose. 

Be minėtų informacijos rinkimo būdų, meno lauko tyrimuose gali 
būti atliekamas stebėjimas. Pavyzdžiui, galima fiksuoti žiūrovų susto- 
jimo ties konkrečiais kūriniais parodoje laiką bei ištaras ir šią informa- 
ciją lyginti su kainomis, už kurias parduoti kūriniai. Stebint gautą in- 
formaciją galima papildyti trumpais interviu, tikslinančiais sustojimo 
ties paveikslais priežastis, požiūrį į menininką bei jo kūrinius ir pan. 

Rengiantis tirti menkai išnagrinėtą sritį gali būti atliekamas žval- 
gomasis tyrimas, kai aiškinamasi, kaip geriausia analizuoti konkrečią 
grupę ar temą, kas yra optimalūs informacijos teikėjai, kada reikėtų 
juos apklausti. Pavyzdžiui, besirengiant tirti fotografijos mėgėjus, fo- 
tomeno parodų ar festivalių organizatorių verta paklausti apie gali- 
mybę susisiekti su galimais lankytojais, norint išsiaiškinti, ar geriausia 
apklausiamuosius pasiekti per parodą, festivalį, ar yra pastovūs infor- 
macijos siuntimo kanalai, socialinių tinklų grupės ar pan. Parengta 
tyrimo metodika gali būti tikrinama - atliekamas tyrimas ir juo re- 
miantis taisoma metodika. Nesant galimybės atlikti bandomąją ap- 
klausą, verta paprašyti bent keleto tiriamųjų požymius atitinkančių 

pažįstamų (pvz., planuojant tirti menininkus tinka menų specialybes 
studijuojantys bendramoksliai, visuomenės požiūrį į meną - meno 
nestudijavę giminės, buvę bendraklasiai, kaimynai ir pan.) užpildy- 
ti klausimyną ar atsakyti į interviu klausimus, pakomentuoti klau- 
simus, atsakymo variantus, paaiškinti, kokios mintys jiems kilo per 
apklausą. 


Informacija ir pažinimas 

Nors atliekant tyrimą surinkta medžiaga gali būti įdomi pati sa- 
vaime, prasmę jai suteikia interpretacija ir lyginimas. Kaip jau minėta, 
tyrimo klausimai gali būti faktiniai, lyginamieji, raidos ir teoriniai“. 
Apibendrinamos išvados apie tiriamo reiškinio paplitimą gali būti pa- 
teikiamos tik atlikus reprezentatyvųjį tyrimą, o tai meno tyrimų srityje 
ne visuomet yra prasminga (pvz., analizuojant požiūrį į šiuolaikinės 
dailės ir meninio pažinimo sąsajas prasmingiau nagrinėti parodų lan- 
kytojų nuomonę nei atlikti reprezentatyviąją visuomenės apklausą) 
ar verta dėl didelių reprezentatyviosios apklausos finansinių sąlygų 
(individualaus tyrėjo ar tyrėjų grupės jėgomis atliekama tokia apklau- 
sa pernelyg išsitęstų, todėl padidėtų tikimybė, kad atsiras tyrėjų ne- 
kontroliuojamų veiksnių, pvz., medijose pasirodančios informacijos, 
poveikis). Net ir turint reprezentatyvius duomenis, nelyginamas su to 
paties reiškinio paplitimu kitais laikotarpiais ar kitose visuomenėse, 
analizuojamo reiškinio paplitimas negalėtų būti vertinamas kaip daž- 
nas ar retas reiškinys (pvz., parodos lankomos rečiau nei kino teatrai, 
tačiau ankstesniais metais ar kitose visuomenėse padėtis gali būti 
kitokia). 

Galima lyginti ne tik skirtingų tyrimų duomenis, bet ir įvairių to 
paties tyrimo tiriamųjų požiūrius tarpusavyje. Pavyzdžiui, per paran- 
kiųjų imčių apklausas surinktą medžiagą galima lyginti pačios imties 
viduje (pvz., meno mokyklas baigusių ir jų nebaigusių parodų lanky- 


10 Giddens, op. cit., p. 77-78. 








tojų požiūrio į šiuolaikinę dailę skirtumus). 

Surinkta informacija analizuojama, duomenys grupuojami ir inter- 
pretuojami, nustatomi tiesioginiai ir netiesioginiai ryšiai, aiškinamos 
ir interpretuojamos pagrindinės priklausomybės ir savybės, tikrina- 
mos hipotezės, rengiamos tyrimo išvados. 

Nors, kaip buvo minėta pristatant interviu, apklausiamasis laiko- 
mas ekspertu, analizuojant ir pateikiant surinktą medžiagą, nesvarbu, 
koks jos rinkimo būdas, apklaustieji nėra laikomi ekspertais, galinčiais 
paaiškinti visuomenės funkcionavimą. Jie yra savo gyvenimo ir savo 
veiklos ekspertai, tačiau iš jų gauta informacija analizuojama kritiškai 
(pvz., apklausos duomenims rodant, kad daugelis apklaustųjų teigia- 
mai ar neigiamai vertina vieną ar kitą meno kūrinį, neturi būti teigia- 
ma, kad meno kūrinys yra geras ar prastas, o atradus požiūrio sąsajas 
su, pavyzdžiui, apklaustųjų išsilavinimu meno srityje, formuluojama 
išvada apie šio išsilavinimo poveikį meno vertinimo kriterijams; ana- 
lizuojant interviu medžiagą apie menininko pašaukimo sampratą, 
daroma išvada apie menininko pašaukimo sampratas, o ne apie patį 
pašaukimą). 

Apskritai galima teigti, kad tyrimo ir pažinimo duomenys skiriasi 
įprasminimu. Dar daugiau, analizės duomenis prasmingiau pateikti 
kaip mokslo darbe pristatomo teorinio modelio iliustraciją. „Stebė- 
dami randame pavyzdžių, tipizuojame, apmąstome bendruosius 
teorinius modelius." 


Mokslo darbai remiasi tyrimų medžiaga. Šiandienė dailėtyra daž- 
nai grįsta empiriniais tyrimais. Dažnai šių tyrimų medžiaga yra patei- 
kiama platesniame kontekste, analizuojamas reiškinio kontekstas ir 
ankstesni tyrimai. Lietuvos dailėtyroje sociologiniai tyrimo metodai 
pasitelkiami siekiant pristatyti skirtingus dailės lauke egzistuojan- 
čius ir už jo ribų besiskleidžiančius požiūrius. Interviu su dailininkais 


11 Alexander, op. cit., p. 6. 

ir kitais dailės lauko dalyviais rengia Giedrė Jankevičiūtė, Alfonsas 
Andriuškevičius, dailės lauko stebėjimus ir analizę vykdo Austėja Če- 
pauskaitė, pokalbiai su dailės lauko dalyviais skelbiami kultūrinėje 
spaudoje, pavyzdžiui, savaitraštyje 7 menos dienos, interneto svetai- 
nėje artnews.lt, šiai iniciatyvai buvo skirtas Šiuolaikinio meno centro 
leidinys Interviu. 


Dailėtyros šaltinių pavyzdžiai 


Alfonsas Andriuškevičius, 72 dailininkai apie dailę, Vilnius: 
VDA leidykla, 1998. 


Pratarmė (I) 

[p. 9-10] 

Iš pradžių paruošiau klausimų lapą. Štai jisai: „Gerbiamas Tams- 
ta! Esu pasiryžęs parengti leidinį „Dabartiniai lietuvių dailininkai -apie 
dailę“, kuriame mūsų tapytojai, grafikai, skulptoriai išdėstytų savo mintis 
tokiomis temomis: a) sava kūryba; b) dabartinė lietuvių dailė; c) dailė 
ir kitos meno bei kultūros sritys. [...] Kviečiu Tamstą pasisakyti. Siūlyčiau 
paliesti šiuos klausimus: 

1. kas pastūmėjo Tamstą tapti dailininku; kokių patyrei paskatų, 
įtakų; kuo (ir kodėl) labiausiai domiesi gamtoje, daiktuose, mene; kas 
stimuliuoja ir kas slopina Tamstos kūrybą; kaip provokuoji kūrybinę 
būseną; kokios yra kūrinio gimimo fazės; aprašyk kuo nuodugniau 
vieno dviejų savo kūrinių atsiradimą; kas Tamstą pirmiausia domina 
plastikoje, ar sieki kokių plastinių tikslų sąmoningai; kaip veikia kū- 
rybą vaikystės, gimtinės prisiminimai; kaip reaguoji į kolegų, kritikų, 
žiūrovų nuomonę apie savo kūrybą; 

2. kaip apibūdintum dabartinę lietuvių dailės (ar bent savo šakos) 
situaciją, ką čia vertini teigiamai, ką neigiamai ir kodėl; kokių mūsų 
dailininkų kūryba Tamstai patinka, kokių nepatinka ir kuo; ką pasa- 
kytum apie dailės kritiką; ko lauki iš lietuvių dailės ateityje; 








3. ką dailė (ir visas menas) duoda žmogui; kaip įsivaizduoji dailės 
(ir viso meno) santykį su mokslu, dorove; koks autoriaus dorovingumo 
ir jo kūrybos meniškumo santykis; ar sieki kokių pažintinių, dorovinių, 
politinių ir t. t. tikslų savo kūryba; kaip vaizduojiesi dailės santykius su 
literatūra, muzika, etc.; kokia kita meno sritis Tamstai artima ir kuo. 

Nebūtina nei rašyti visais klausimais, nei laikytis tokios pačios kaip čia 
eilės tvarkos; antra vertus, prašom pakalbėti ir apie tai, kas Tamstai dar 
rūpi, bet apie ką čia neužsiminta, tačiau visas tekstas neturi būti dides- 
nis kaip 7 mašinraščio puslapių. [...] 

Prašom nejsižeisti, jeigu tebus panaudotas tik Tamstos pasisakymo 
fragmentas. Kitkas pateks į archyvą. “ 

Lapas buvo išsiųstas 130 dailininkų. 

1989 


Pratarmė (II) 

[p. 10] 

Štai ir atėjo 1998-ieji [...]. Pasiūliau rašyti dar 23 dailininkams. Jau- 
niems, talentingiems, daugiausia vartojantiems netradicinę dailės 
kalbą. 


[p. 36-41] 

Jurga BARILAITĖ (g. 1972) 

Tai kas pastūmėjo tapti dailininke? Galima sakyti, priežastys la- 
bai subjektyvios ir asmeniškos. Visąlaik mėgau daryti, kas man pa- 
tinka, o piešti patiko ir sekėsi nuo ankstyvos vaikystės. Mano tėvai 
matematikai norėjo, kad ir aš rinkčiausi saugesnį tiksliųjų mokslų 
pasaulį, bet šiaip augau laisvai ir pati atsirinkdavau, kas man tinka. 
Kokių šešerių metų visą savo kambarį išdažiau raudonu guašu ir 
jau laikiau save dailininke, o baigusi vaikų dailės mokyklą jau ma- 
niausi perėjusi keletą kūrybinių periodų. Anksti pajutau vidinio 
nuotykio troškimą - savaip iš spalvų ir vaizdinių konstruoti realybę 
ir prisiliesti prie kažko, kas yra už ar šalia jos. Visą laiką mėgau prieš- 
taringus dalykus - ir atsiveriančius, begalinius lygumų peizažus su 

daug dangaus, žema horizonto linija, ir daugiasluoksnį kontrastin- 
gą miesto vaizdą, žmonių ir daiktų sambrūzdį: viską, kas leidžia pa- 
siekti kuo didesnę kompozicijos ekspresiją, ryškius toninius, spal- 
vinius, faktūrinius kontrastus. Būtent kontrastai ir ekspresija, man 
atrodė, geriausiai perteikia prieštaravimų kupiną tikrovę, tą jos ner- 
vą. Ir mano nervingą, neramų būdą išduodavo ekspresyvūs gestai, 
linijos, vaizdiniai. Tie vaizdiniai, aišku, laikui bėgant transformavosi 
ir deformavosi kartu su mano žmogiška ir profesine patirtimi, bet 
tai buvo maždaug tokie gamtoj ar žmogaus aplinkoj pamatyti ir 
vidinį nerimą fiksuojantys bei fokusuojantys dalykai: apipuvę me- 
džiai, suklypę pastatai, neveikiantys mechanizmai, visokios šiukš- 
lės, seni daiktai, deformuoti veidai, žmogaus kūno faktūros (kar- 
tais įgaunantys ir asmeniškų, ir socialinių prasmių). Man niekada 
nebuvo artimos abstrakčios, formalios erdvės ir konstrukcijos. Ir 
nors kuo toliau, tuo labiau man kūryba tampa intelektualinėmis 
studijomis, vis tiek didžiulę reikšmę man turi spontaniška intuicija, 
aistringas išgyvenimas, kraštutiniai troškimai. Man visą laiką trūko 
nuoseklumo Asmeninis ir kūrybinis gyvenimas klostosi labai per- 
mainingai. Paskutiniais studijų akademijoje metais manęs visiškai 
netenkino tas romantiškas ekspresionizmas ir tapybos priemonės. 
Tai vertė ieškoti truputį kitos kalbos, formalių netikėtumų plastiko- 
je, sudėtingų ir problemiškų technologijų ir medžiagų derinių, są- 
moningai neryžtingų gestų ar atvirkščiai - socialinio, visuomeninio 
angažuotumo. Man niekada netrūko prieštaringų, skirtingų idėjų, 
bet rinkdamasi jas aš vis dėlto labiausiai pasitikiu plastine intuicija 
- gal todėl, kad pasitikiu vizualine vaizdo galia ir jaučiu atsakomy- 
bę dėl vizualinės kokybės. Plastinis formos patvarumas man reiškia 
ir vidinės, ir išorinės konstrukcijos pojūtį, kuris leidžia ir ištrūkti iš 
realybės, ir kartu suartina su ja. Suvaldyta plastika man yra elemen- 
taraus profesionalumo matas. Nors plastinė kalba gali būti įvairi; 
man ne tiek kūrinio idėjinė koncepcija nurodo, kokią plastinę kalbą 
turiu rinktis, o plastinė vizija nulemia, apie ką bus tas darbas, gal 
tiksliau, tai atsiranda kaip tos vizijos plėtotės rezultatas. 








Besimokydama akademijoje domėjausi „naujomis“ netapybinė- 
mis medžiagomis ir jas naudojant išgaunamomis faktūromis ir pras- 
mėmis. Dideli autoritetai buvo Kieferis, Beuysas, Kleinas. Naudojau 
pigmentus, riebalus, suodžius, dervą, cementą. Dabar mažiau krei- 
piu dėmesio į medžiagą. Nebijau prarasti asmeninį stilių ir indivi- 
dualią manierą; netikiu, kad socialinę, tautinę ar kokią asmeninę 
tapatybę gali išsaugoti, grįždamas prie modernizmo ideologijos. 
Nors man pačiai dar teko mokytis vadinamojo „tyliojo moderniz- 
mo“ laiku, informacijos stygiaus situacijoje, o vėliau patirti tarsi 
kokį kultūrinį šoką, kai išvažiavau apsidairyti po Vakarus. 

Galiu aprašyti, kaip atsirado du gana skirtingi kūriniai, kurie gal 
galėtų iliustruoti ne tik skirtingus mano darbo būdus, bet ir besi- 
keičiantį požiūrį į kūrinio formą ir problematiką. 

Vienas - 1995 metų didelio formato „Mimikrija I". Jį kurdama aš 
pirmiausia ieškojau tapybos paviršiaus faktūrų skirtumų ir dermės 
-natūralių žemės pigmentų aksominio paviršiaus ir dervos plastma- 
siško blizgesio. Kad tiesiogiai pajusčiau ir išreikščiau tą medžiagiš- 
kumą, aš išsimurkdžiau (tikrąja to žodžio prasme) tuose pigmen- 
tuose, riebaluose, suodžiuose ir atspaudžiau savo kūną drobėje. 
Sąmoningai siekiau atsitiktinumo ir gaivališkumo, o tai savo ruožtu 
diktavo beveik nevaldomą ir neprognozuojamą ir darbo, ir kom- 
pozicijos ritmą. Intuityviai jaučiau, kad šalia natūralių žemės spal- 
vų pigmentų reikia kažkokios tvirtos faktūros, gilaus tono, kokį turi 
derva, su visomis savo simbolinėmis prasmėmis ir asfalto tvaiku. 
Tačiau nors ir turėjau intencijų atgaivinti pirmykštį tapybos ritualą 
ir vėliau impulsyviai jį sudarkyti juodu naikinančiu gaivalu, svar- 
biausia man buvo paviršiaus faktūrų tinklas, natūraliai užaugintas 
spalvinis sluoksnis. 

O visai kitokio pobūdžio darbas buvo „Rožės naktis“ (sukurtas 
maždaug po metų). Jo pirminė idėja lyg buvo irgi panaudoti gai- 
valingas judančias faktūras ir surasti kažkokią priešpriešą joms, bet 
paskui jis išaugo į daiktišką instaliaciją, kur paviršiaus faktūros netu- 
rėjo didelės reikšmės. Norėjau kažko komplikuoto, paradoksalaus ir 

žaismingo, ir metafiziško, tarpstančio ir socialinės asmeninės sferos 
daiktiškumo ribose, ir peržengiančio jas. Todėl instaliacijos objektų 
svarba, detalės ir jų santykis darbo metu labai keitėsi. Iš pradžių 
padariau tonos talpos stiklinį vandens baseiną su kunkuliuojančiu 
vandeniu ir dar tris stiklo ir metalo dėžes, kuriose norėjau įrėminti 
savo veido dalių fotografijas, bet paskui, ieškodama kažko mažiau 
asmeniško ir rafinuotesnio, jas pakeičiau padidintais sentimen- 
taliais amžiaus pradžios atvirukais, nes nusprendžiau viską insta- 
liuoti apleistoje barokinėje bažnyčioje. Bandžiau pasinaudoti ir 
ta buvusio rafinuotumo ir dabarties rūstumo įtampos persunkta 
atmosfera, prisiliesti ir prie istorinės atminties, ir prie komplikuotos 
dabarties. Atvirukus su anoniminių gražuolių atvaizdais ir sveikini- 
mo užrašais paryškinau gipsinių rožių faktūromis, tarsi barokinius 
šventųjų atvaizdus, ir įkišau į stiklo dėžes - tarsi į šiuolaikines vi- 
trinas. Darbas vienokį kontekstą įgavo bažnyčioje (eksponavau Šv. 
Ignoto bažnyčioje Vilniuje), kitokį - parodų salėje (Šiaulių miesto 
galerijoje), o dar kitokį - traukinių stotyje (Erfurte, Vokietijoje). Da- 
bar galiu pasakyti, kad nesugebėjau techniškai ir plastiškai iki galo 
susidoroti su tokios Komplikuotos konstrukcijos darbu (Erfurte sti- 
klinės baseino sienos neatlaikė slėgimo ir sprogo žiūrovų akivaiz- 
doje): nepavyko suteikti kūriniui tos paprastos vizualinės galios, 
kurioje tilptų ir nevalingas metafizinis daugiaprasmiškumas, ir soci- 
alinis angažuotumas, ir lengva Poetinė forma. 

Tapytojų nuomonė apie šį mano darbą buvo maždaug tokia: 
beviltiškas nuklydimas nuo tapybos ir asmeninių įvaizdžių. Kons- 
truktyvios kritikos sulaukiau tik iš bendraamžių, kurie taip pat ku- 
ria ne tapybą, ir iš kritikų, iš draugų menotyrininkų. Tačiau nors ir 
pati likau nelabai patenkinta savo darbu, prie tapybos nebegrįžau 
ir toliau kuriu komplikuotus reginius. Manau, kad mano kartos iš- 
raiška neišvengiamai susijusi su įvairių kalbos būdų, technologijų ir 
medžiagų derinimo keblumais. Nes ar nori konstatuoti daugialypę 
idėjų situaciją, ar atrasti netikėtą plastinę dermę - vis tiek susidursi 
su daugybe kontekstų ir turėsi kalbėti šiuolaikiška, sau ir kitiems 








suprantama kalba. Aišku, aš gerbiu ir kitus kalbos būdus - pavyz- 
dys galėtų būti P. R. Vaitekūno tapyba. Tai tarsi kokia dvasinė prak- 
tika, orientuota perkelti kūrybinę išraišką už istorinio konteksto 
ribų, neatpažįstamumas ir nepriklausymas jokiai vietai. (Paradoksas, 
bet kai kas jį vertina kaip ypač „lietuvišką“.) Man atrodo, lietuvių ta- 
pyboj mažai tokių, kurie taip stoiškai laikosi tos pozicijos - gal koks 
Kuras, Čerapas, Velaniškytė, Petrašiūnaitė (buvo Kampas). 

Išvis mūsų Meninis gyvenimas ribotas dėl kultūrinės ir ekono- 
minės periferijos sąlygų. Sunku įgyvendinti ambicingus, daug kai- 
nuojančius šiuolaikinio meno projektus, nėra nei meno rinkos, nei 
įvairesnių fondų, nei galerijų (išskyrus ŠMC). Antra vertus, meninis 
vyksmas, bent jau Vilniuje, yra apynormalis. Yra ambicingų ir pro- 
fesionalių žmonių, kurie dirba ir randa kaip pasirodyti. Man įdo- 
miausi tie lietuvių menininkai, kurie pakankamai profesionaliai yra 
įvaldę įvairias technikas, ieško dabartinės kalbos, kreipiasi į įvairius 
kontekstus, bet kuriems labai svarbi plastinė išraiška ir maksimalis- 
tiškas nusiteikimas. Tokie man yra Navakas, Raila, Urbonas, Rakaus- 
kaitė, Stanikai, Jansas ir kt. Nemėgstu darbų, kuriais tik konstatuoja- 
ma dabartinė situacija, sauso konceptualizmo, o visuose kūriniuose 
ieškau plastinės gyvybės ir daugiaprasmio vizualinio poveikio. 

Kiek menas yra susijęs su bendravimu, tiek jis susiduria ir su 
moraliniais, doroviniais dalykais. Man moralu ir dora, kas sveika. 
Sveikas ir normalus žmogus lengvai gali atskirti tikrą degradaciją ir 
tik provokuojančius nukrypimus nuo normos, kurie naudojami 
konstatuoti bendrą situaciją ar provokuoti puritonišką moralę. Vis 
dėlto yra elementarios tiesos ir ribos, kurios skiria dorą ir nedorą 
poziciją. Smurtas, melas, visokie iškrypimai manęs nedomina. Man 
atrodo, jei žmogus geras, jis ir skleidžia gerus dalykus. Noras pajusti 
ribines situacijas, fiksuoti jas ar panaudoti jas kaip išraišką (alkoho- 
lis, narkotikai ar įvairios nuopuolio inscenizacijos) gali ir pastūmėti 
peržengti tas ribas, bet drauge gali ir padėti pasiekti maksimalų me- 
ninį poveikį. Tai priklauso nuo sveikų intencijų ir sugebėjimo pajusti 
atsakomybę sau ir kitiems. 

Man įdomu, kokią vietą gali užimti tai, ką aš bandau pasakyti, 
išreikšti savo kūryba. Žinoma, visi viliasi ko nors reikšmingo iš savęs, 
- aš irgi. Nors galų gale teužsiimu tuo, ką moku, ir teieškau įdomu- 
mo. Pažiūrėsim. 

1998 


Skulptoriaus dosjė: Vladas Urbanavičius, sudarytoja ir tekstų 
autorė (su kitais) Giedrė Jankevičiūtė, Vilnius, Kaunas: AICA, Naciona- 
linis M. K. Čiurlionio muziejus, 2009. 


[p. 90-95] 

3-4. „Išpreparavus istoriją, nelieka teksto ir didelė dalis mūsų 
modernizmo kūrinių tampa niekam neįdomiomis pastabo- 
mis paraštėse“. D. Narkevičius atsako į Giedrės Jankevičiūtės 
klausimus 


Norėčiau, kad prisimintum 1996-uosius ir papasakotum, kas 
tave pastūmėjo surengti ŠMC parodą „Išgyvenimui“. Tuomet 
jau buvai pakankamai žinomas, veržlią karjerą darantis jaunas 
skulptorius, o čia staiga nuo meno kūrybos atitraukianti kurato- 
riaus veikla. Kodėl? 

Visų pirma man nepatiko, kaip buvo sureikšmintos Sorošo šiuo- 
laikinio meno centro metinės parodos. Jos buvo kuruojamos vieno 
žmogaus, taigi teigė vieną kuravimo metodą ir vieną požiūrį į mūsų 
meno realybę. Lietuvių menas buvo matuojamas Vakarų moderny- 
bės matuokliais, ignoruojant vietinę, sovietinę, modernybės patirtį. 
Neseniai buvau grįžęs iš Londono. Ten praleidau beveik metus. Po 
tenykščių galerijų, parodų, meno įvykių gausos vieno projekto su- 
reikšminimas man atrodė gana juokingas. Sąmoningai nuėjau dirbti 
į neseniai pradėjusį veikti Šiuolaikinio meno centrą. Man atrodė, kad 
tai vieta, kurioje įmanoma normali, rutininė parodinė veikla. Galvo- 
jau apie parodas, o ne festivalius, kuriems triukšmingai ruošiamasi ir 
kurie greitai pamirštami. Norėjau parodyti, kad ne visi dalykai telpa į 








festivalinio pobūdžio metines Sorošo centro parodas. ŠMC tuo metu 
jau irgi pradėjo žymėti takoskyrą tarp menininkų. Mačiau, kad ta kon- 
troversija remiasi daugiau emociniu, o ne intelektualiniu ar estetiniu 
pagrindu. Tikėjausi, kad sugebėsiu ir kitiems padėsiu pasižiūrėti į 
situaciją kaip ir iš šalies. Šiuolaikinio meno matomumas tada buvo 
daug didesnis negu dabar; parodos labiau lankomos ir labiau pas- 
tebimos. Net nedidelė parodėlė galėdavo sukelti smarkų rezonansą 
ir paveikti bendruosius meno procesus. Taip sakydamas remiuosi ir 
asmenine patirtimi. Pavyzdžiui, mano diplominio darbo ekspozicija 
„Akademijos“ galerijoje vyresnius menininkus labai suerzino, o jau- 
niesiems buvo stiprus ieškojimų stimulas. Taip pat reaguota ir į kitų 
menininkų viešus pasirodymus. Meninis diskursas buvo nepalygina- 
mai gyvesnis. 

Taigi norėjau parodyti, kad išsilaisvinimą suprantu ne tik kaip nau- 
jos informacijos nevaržomą srautą, bet pirmiausia kaip mūsų realybės 
permąstymą. Paroda „Išgyvenimui“ kaip tik teigė, kad naujos meni- 
nės praktikos nereiškia kažkokio radikalaus lūžio, bet liudija natūralią 
mūsų meno raidą, kuri turi teorinį ir praktinį pagrindą. Savo intencijas 
pakankamai plačiai išdėsčiau katalogo įžangoje. Dar man rūpėjo, kas 
iš to, kas vyksta, išliks, turės tęsinį. 


Ir vis dėlto, kodėl Urbanavičius, kodėl jo „Ranka“? 

Maniau, kad vertinant naujas menines praktikas, svarbu referuo- 
ti meno istoriją. Siekiau parodyti, kokio modernizmo būta anksčiau. 
Galėjau pristatyti Navaką, bet jis tuo metu ir taip buvo labai rodomas, 
jo darbai matomi ir veikė naujojo meno formavimąsi. Tie, kas lankė 
parodas, buvo gerai susipažinę su jo kūryba. Be to Navakas yra ryškus 
„eksterjeristas“. Urbanavičius man tada buvo svarbus kaip interjero 
skulptorius. Ne ta prasme, kad jis kuria interjerui pritaikytas formas; 
man rūpėjo jo kameriškumas. Jo skulptūras vertinau kaip klasikinius 
„objektus“, įdomiai reaguojančius į baltą erdvę. Pasirinkau Urbanavi- 
čiaus medinių darbų seriją, kuri man imponavo dėl savo keisto santy- 
kio tarp figūratyvaus ir abstraktaus. Dabar sakyčiau, kad tai tam tikra 

siurrealizmo forma, bet perteikta labai koncentruotai, taupiai, be kla- 
sikinio siurrealizmo ekscentriškumo. 


Kodėl eksponavai tik vieną kūrinį? 

Jo visiškai pakako parodyti, kaip šalia esantys kitų menininkų 
objektai formaliai atliepia Urbanavičiaus meninio metodo vieną ar 
kitą aspektą. 


Darau išvadą, kad tau Urbanavičiaus kūryba jau buvo neblo- 
gai pažįstama, turėjai su ja aiškų, argumentuotą santykį. Kokio- 
mis aplinkybėmis susidūrei su jo darbais, kada juos pastebėjai? 

Kai mokiausi Čiurlionio mokyklos vyresnėse klasėse lankydamas 
parodas atkreipiau dėmesį į Petro Mazūro, Navako, Urbanavičiaus 
darbus. Mane intrigavo tai, ką jie daro. Kažkodėl manęs niekada 
nežavėjo tas paprastas realizmas, kurio tada buvo labai daug, kurio 
reikalauta, stojant į dailės institutą. Gerai įsidėmėjau vadinamosios 
„šešiukės“ parodą Tarybinio meno galerijoje, bet stipriausią įspūdį vis 
dėlto paliko Navako „neatpažinti objektai“. Ilgai sukau galvą: kodėl jie 
tokie? 


Jurėnaitė įžvelgia ir Urbanavičiaus įtaką tavo ankstyvajai kū- 
rybai. Pavyzdžiui, mediniams objektams, kuriuos 1991 m. vežei į 
Krokuvoje vykusią parodą „Nežinoma Europa“. Kaip vertini tokią 
nuomonę? 

Tie darbai buvo daromi aštriai polemizuojant su kiek anksčiau už 
mane karjerą pradėjusiais menininkais Algiu Lankeliu, Artūru Raila. 
Jie, savo ruožtu, „augo“ šalia Navako, Urbanavičiaus. Kažkoks ryšys to- 
kioje situacijoje neišvengiamas, tačiau mano aktyvus dialogas vyko 
su bendraamžiais. Tik visa tai labai greitai, vos po kelerių metų išnyko 
kaip dūmas. Ir dėl politinių permainų, ir dėl įkandin jų sekusių visų 
mūsų gyvenimo pokyčių. Po pirmųjų kelionių į užsienį pradėjau žiū- 
rėti į savo ankstyvus kūrinius ir į tai, kas iš viso buvo padaryta Lietu- 
voje, kiek kitaip: su pagarba, bet nebesureikšmindamas taip stipriai, 








kaip anksčiau. Pamačiau, kad toks menas - tik viena iš galimybių, ku- 
rių yra labai daug. 


Vis dėlto siekis įvardinti į ką remtasi, tau tebebuvo aktualus? 
Supratau, kad ignoruoti tai, kas vyksta ir vyko Lietuvoje, reiškia būti 
ne visai išsilavinusiu ir tuo pačiu - ne visai pasiruošusiu iššūkiams. 


Ar dabar mes šiuo požiūriu stipresni, labiau susivokę ir 
pasirengę? 

Nemanau, nors pagausėjo mėginimų koreliuoti dabartį su pra- 
eitimi, kartais įvyksta tam skirtos parodos, ruošiamasi atidaryti Na- 
cionalinę galerija, kuri pamažu, nelabai noriai statoma ir tuojau bus 
įrenginėjama. 


Kaip vertini paruošiamąsias Nacionalinės galerijos ekspozici- 
jos parodas? 

Požiūris į Lietuvos XX a. dailės raidą yra pernelyg lokalizuotas. Tam 
tikri laikotarpiai vertinami iš amžininkų suformuotų pozicijų ir tai yra 
nelogiška. Reikėtų labiau sudabartinti, pervertinti tuos požiūrius, 
tačiau šis procesas yra gerokai įstrigęs. Būtina surasti būdą vaizdžiai 
parodyti, ką reiškė sukurti kažką nauja bekraštėje socrealistinio ofici- 
ozo jūroje. Štai paskutinė paroda „Eksperimentas“ (2007 m. Radvilų 
rūmuose atidaryta Lietuvos modernizmo dailės paroda - red. past.). 
Silpniausias jos aspektas kaip tik tas: visiškai nematyti, kokiame kon- 
tekste vyko pristatytieji eksperimentai. Kur kombinatai, cechai, dai- 
lės fondas, brangiai apmokamų užsakymų mechanizmas? Juk buvo 
sukurta monstriška sistema, aptarnavusi valstybiškai svarbaus meno 
poreikius! Neužtenka stalininio paveikslo, reikia parodyti Lenino mo- 
numentą, garsiuosius luitinio stiklo vitražus, kuriais lietuviai taip di- 
džiavosi. Bent jau iš Grūto parko buvo galima atsigabenti keletą tenai 
atsidūrusių kūrinių. Tada ir kuklūs mūsų menininkų eksperimentai 
įgytų kitą skambesį, ir pats pavadinimas „Eksperimentas“ neatrodytų 
juokingai, nes iš tiesų kaip eksperimentas buvo pristatyta daugybė 

kompromisų. Sugretinus valstybės ideologiškai bei ekonomiškai re- 
miamą oficiozą, daug didesnį svorį būtų įgijusios ir kameriškos Ur- 
banavičiaus abstrakcijos, ir Navako maži bronziukai. Bent dvidešimt 
biustų bei galvų, pastatytų šalia, labai aiškiai leistų suprasti, kas vyko 
Lietuvos mene tais metais ir ką tokie darbai iš tiesų reiškė. Išprepara- 
vus istoriją, nelieka teksto ir didelė dalis mūsų modernizmo kūrinių 
tampa niekam neįdomiomis pastabomis paraštėse. 


Tai tu manai, kad mes vis dar nesuvokiame, neįstengiame ar- 
tikuliuotai įvertinti sovietmečio kultūros? Gal dėl to ir mūsų vi- 
suomenė tebesiilgi sovietinio „moderuoto modernizmo“? 

Sovietinė praeitis traukia dėl skirtingų priežasčių. Yra žmonių, 
kuriems tiesiog labai įdomūs anachronistiniai dalykai. Tai esu ir pats 
išmėginęs savo mene. Tačiau pas mus šitaip į praeitį žiūri nedaugelis. 
Artikuliuoto santykio tebetrūksta. Dėl to dar gyvas neofolkloro idea- 
las, įsišaknijęs mūsų modernizme nuo Ars laikų, nuo Samuolio ir Gu- 
daičio. Šis idealas trukdo pamatyti ir adekvačiai priimti tai, kas vyksta 
labiau išsivysčiusiose Vakarų civilizacijos šalyse. Vertinant meną, pas 
mus labai svarbus rankų darbas, bet ne atlikimo kokybė, o pats manu- 
alizmas, taip pat medžiaga. Urbanistinės aplinkos menas kol kas dar 
nepriimamas. Tiesą sakant, jis Lietuvoje neturi gilių tradicijų. Manau, 
kad Navako darbai - pirmieji tikri objektai, skirti urbanistinei erdvei: 
kiemui, aikštei, skverui, architektūriškai sutvarkytam parkui. Kitokios 
skulptūros, urbanistinio meno atsiradimą ženklina ir čia jau minėta 
Urbanavičiaus bronzinių abstrakcijų paroda Menininkų rūmuose. 


Kodėl pirmiesiems „urbanistams“ priskiri tik Navaką ir Urba- 
navičių? O kaip vertintum, pavyzdžiui, Valaičio kūrybą, jo meta- 
linę „Vėtrungę“ Lazdynuose arba interjerines dekoracijas? 

Apie Valaitį sunku kalbėti. Jis žuvo labai jaunas, jo kūryba nespėjo 
išsiskleisti. Nežinome, ką būtų daręs vėliau. Sutinku, kad jis jau kitoks 
negu jo bendraamžiai, pavyzdžiui, Vildžiūnas. Bet vis dėlto ir jis dar 
pernelyg romantiškas. Vargu, ar būtų įstengęs nutraukti bambagyslę, 








siejančią su neofolkloru. Kalbant apie akivaizdžius Lietuvos meno po- 
kyčius, man įdomiausi bei novatoriškiausi yra oficialieji, užsakomieji 
Šarapovo darbai. 


Kodėl paminklai, kodėl ne „mažoji plastika“, kuria ypač žavisi 
jo buvę bendraminčiai bei pasekėjai? 

Jo paminklai, dar ir reljefai buvusiai Aukščiausiai tarybai, kurie 
turiniu ir forma prilygstantys paminklams, leidžia vertinti Šarapovą 
kaip vieną iš nedaugelio Lietuvos menininkų, įdiegusių realizmą kaip 
kairįjį diskursą. Jo oficialieji kūriniai - nebe sovietinis buitinis socre- 
alizmas, bet tikrai europinis menas. Artimiausia analogija būtų italų 
neorealizmas, italų komunistų, pavyzdžiui, Manzu, kūryba. 


Nori pasakyti, kad tai svarbu, nutraukiant ryšius su sovietų 
ideologų adaptuota kaimo kultūros parafrazavimo tradicija, kuri 
buvo formuojama ir diegiama dar ketvirtame dešimtmetyje? 

Taip, tai labai svarbu. 


Kaip Šarapovo įtaką susietum su Urbanavičiaus arba Navako 
kūryba? Man regis, kad tai sunkiai padaroma vien dėl pažiūrų 
skirtumo. 

Ryšys akivaizdus, jei kalbame apie kontekstą, apie atotrūkį nuo 
neofolklorizmo. 


Deja, tektų konstatuoti, kad tavo nurodytas atotrūkis dar ne- 
pakankamas. Urbanistinis menas pas mus iki šiol labai sunkiai 
skinasi kelią į viešąsias erdves. 

Ilgą laiką, „atsivėrus sienoms“ ir pasikeitus ideologinei bei ekono- 
minei situacijai, mes vis dar nejutome poreikio „turėti“ meną viešu- 
moje. Tai nerūpėjo, nei užsakovams, nei architektams, nei rangovams; 
kontakto su menininkais jie neieškojo. 


Kai žvalgydamiesi į Vakarus pradėjo ieškoti, kas galėtų pada- 

ryti skulptūrinį objektą naujoms architektūrinėms erdvėms, at- 
sigręžė į neofolklorinį modernizmą. Daugumai nuoširdžiai gražu 
blizgančio žalvario ir poliruoto granito dekoratyvios formos, no- 
risi romantikos, jausmingumo, o koks nors urbanistinis objektas 
iš betono ar aprūdijusio metalo kelia siaubą. 

Kitur žmonės diskutuoja, ar trimatė skulptūra apskritai reikalinga 
viešojoje erdvėje, nes viešoji erdvė ir taip yra siaubingai perkrauta 
visokios vizualinės informacijos, tačiau mes kol kas dar turime kiek 
kitokių problemų. Skulptūros atsiradimas viešojoje erdvėje apskritai 
implikuoja daugybę įvairių klausimų, kurie turi būti svarstomi nuo 
pat sumanymo užuomazgos, per visą jo įgyvendinimo procesą. Išeitis 
- laikini objektai. Tačiau pas mus vis dar norima galynėtis su amžiny- 
be, neturint tam pakankamų resursų ir nesusimąstant, kad šiuolaiki- 
niame pasaulyje tai neturi prasmės. Statyti laikinus objektus naudin- 
ga visais požiūriais. Nepavykęs darbas pasibaigus jo panaudos laikui 
būtų pašalintas, o pavykusį būtų galima palaikyti ilgiau ar perkelti į 
kitą vietą. 


Tokių pavyzdžių jau turime: Vlado „Sąrama“, sukurta Pirmo- 
sios šiuolaikinės dailės kvadrienalės užsakymu ir apie pusmetį 
prastovėjusi Vilniaus geležinkelio stoties aikštėje, iškeliavo į 
atkuriamą privataus dvaro parką Rokiškio rajone, Kairėnų bo- 
tanikos sode 2006-2007 m. nuo vasaros iki kito rudens išbuvę 
M. Navako ir V. Urbanavičiaus objektai buvo perkelti į Jeruzalės 
skulptūrų sodą. 

Šita praktika praverstų ne tik įrengiant rekreacijos zonas, bet ir 
formuojant reprezentacines miesto erdves. Padėtų ugdyti ir miesto 
erdvės pojūtį, ir istorijos sampratą. Kol skelbiant konkursus pamin- 
klams himno autoriui ar tautoms kančioms bus nustatoma, kas ir kaip 
turi būti pavaizduota, neįgysime gebėjimo priimti ir pajusti savo isto- 
riją, ją atrasti ir suprasti. Žymėsime pastabas paraštėse, o ne rašysime 
originalų tekstą. 

2008 m. rugpjūčio 5 d. 








Interpretacijos gairės 


Gabrielė Giunterytė-Puzinienė, Vilniuje ir Lietuvos dvaruose. 
1815-1843 metų dienoraštis, vertė Irena Aleksaitė, Vilnius: Regionų 
kultūrinių iniciatyvų centras, 2005. 


[p. 259-260] „Verkiai buvo nuolatinė saulė, pramogų žvaigždė, o 
per Sekmines ten būdavo sukviečiamas visas miestas. Tą gražią rezi- 
denciją, rūpestingai perdažytą ir išpuoštą, tą dieną vyras padovanojo 
kunigaikštienei Leonildai, savo žmonai, įteikęs jai dovanojimo aktą. 

Verkių, kuriuose anksčiau, kai jie priklausė maršalkai Jasinskiui, 
lankydavomės kasmet, negalima buvo pažinti. Kieme tryško fonta- 
nas, kunigaikščių Masalskių rūmų vietoje žydėjo gėlynai, o prie sta- 
taus Vilijos skardžio stovėjo apvalus mūrinis bastionas, apsodintas 
alyvomis. Tačiau niekas negalėjo nei pridėti, nei atimti apylinkių gro- 
žio, kurį suteikė Dievas. Fligelyje, kuris tapo nedideliais rūmais, dar 
nebuvo žiemos sodo ir riterių salės, kurie atsirado po kelerių metų, 
bet kambarius jau buvo sunku pažinti. Ponas Rudamina pasišovė pa- 
pasakoti apie paveikslus. Ten buvo ir senesnių paveikslų, nes ponas 
Jasinskis jų daug turėjo, netgi puikių. Naujesnieji buvo iš šiuolaikinės 
prancūzų mokyklos, o Gvidino /e Mėle de Naples viešpatavo ant pa- 
grindinės sienos. Vakare paveikslai atrodydavo dar puikiau, nes lem- 
pos, savo šviesos pluoštus mesdamos tik ant sienos, puikiai apšvies- 
davo paveikslus, ir per vakarienę sėdint priešais Tisbę, nepastebinčią, 
kad vanduo pilasi per ąsočio kraštą, atrodė, kad ji klausosi ne myli- 
mojo dainos, sklindančios iš už sienos, o orkestro, griežiančio mums 
už nugaros. Bronzinės skulptūrėlės, Dantano gipso lipdiniai puošė 
kabineto lentynas, net laiptus. Ant stalelių ir etažerių gulėjo daugybė 
raižinių, albumų, kurie traukte traukė net labiau už šokius.“ 


Kaip kito Verkių rūmų ansamblis ir kaip ši kaita vertinta XIX a. I pusė- 
je? Kokių žinių šaltinio ištrauka suteikia apie rūmų interjerą ir dailės rinki- 
nius? Kokia rūmų funkcija to laiko Vilniaus aukštuomenės gyvenime? 

Vilniaus vyskupo Valerijono Protasevičiaus 1579 m.kovo 26 d. 
testamentas, ištrauka iš: „Testamento santrauka lietuvių kalba“, in: 
Darius Antanavičius, „Vilniaus vyskupo Valerijono Protasevičiaus 1579 
m. kovo 26 d. Testamentas", Lietuvos istorijos metraštis 2005, 2006, Nr. 
1, P. 115-144. 


[p. 120] 

„Dėl kitų namų apyvokos daiktų, kaip antai: drabužių, sienų dan- 
galų, virtuvės bei vyno rūsio rykų ir pan., - nurodąs taip. Pirmiausia 
Vilniaus vaitui Augustinui Rotundui Mieleskiui, savo gerbiamam bi- 
čiuliui, dovanojęs auksinį žiedą su gražiu safyro akmeniu, kurį laikąs 
naujoje raudonoje dėžutėje savo kambaryje, kur paprastai saugas ir 
kitus daiktus bei kai kuriuos raštus, taip pat geriausią asmeninės lo- 
vos apklotą iš tamsiai raudono atlaso, apsiūtą žaliu šilku, vadinamąją 
kitaiką, ir vieną iš dviejų asmeninės lovos baldakimų, raudoną arba 
melsvą, kurį pasirinks. 

Vilniaus kanauninkui Tomui Makowieckiui, kurį kartu su jo velio- 
niu broliu visada ypač mylėjęs, dovanojąs: mažąjį vežimą, vadinamąją 
kolebką, su visa jo įranga ir 4 žirgais iš asmeninės arklidės, apvalų pa- 
auksuotą laikrodį iš savo kambario su įrašu „Kiek skaičių, sukantis ra- 
tui, praleidžiame, tiek, žinok, sutrumpėjo tavo gyvenimas“, romėniško 
stiliaus kryžiaus pavidalo šilkinius mėlynus paveikslus ar atvaizdus [?] 
ir avinėlio medalioną su dėžute“ 


Kaip testatorius vertina dovanojamus daiktus? Kaip minimus daik- 
tus įmanu identifikuoti to meto aplinkoje? Ką sužinome apie daiktų 
saugojimo ir perdavimo praktikas? Ką apie daiktą teigia minimas lai- 
krodžio įrašas? 








Halina Kairiūkštytė-Jacinienė, Pažaislis, baroko vienuolynas 
Lietuvoje [1930], vertė Nijolė Žvirgždienė, Albinas Motiejūnas, Jurga 
Ludavičienė, Irena Katilienė, Vilnius: VDA leidykla, 2001. 


[P. 152-153] 

„Apie dešimt kilometrų į rytus nuo Kauno, labai skoningai pasi- 
rinktoje tapybiškoje vietovėje, kuriai dar daugiau žavesio suteikia iš- 
kilminga vienumą, ant miškingo kalnagūbrio, stačiai nusileidžiančio 
į dešinįjį Nemuno krantą, nusidriekia didelis Pažaislio vienuolyno an- 
samblis. Prieš ūksmingą, visad žalią girią iš visos aplinkos įspūdingai 
iškyla vienišas vienuolynas ir užvaldo vietovę virš medžių viršūnių iš- 
nirusiu dideliu, tolydžio į viršų smailėjančiu kupolo siluetu ir iš šonų jį 
lydinčiais dviem varpinės bokštais. 

Keliautojas, nenorintis pasinaudoti įprastu į vienuolyną vedan- 
čiu keliu iš šiaurės per mišką, o artėjantis prie jo iš vakarų pusės, eina 
tiesiu, kadaise akmenimis nužymėtu, iš dalies grįstu keliu, apsodintu 
aukštomis senomis drebulėmis. Kelias miško viduryje pamažėle kyla 
ir iškilminga tiesia linija veda į vienuolyną. Taip nuo pat pradžių pa- 
brėžiama visą vienuolyną simetriškai perskrodžianti ašis, ir lankytojas 
jau iš tolo pakilioje vietovėje parengiamas monumentalių pastatų 
poveikiui. 

Įspūdinga ilga įvažiavimo alėja baigiasi triumfo arkos pavidalo 
vartais, kurie aukštai kyla virš supančio mūro siauro fasado ir jau iš 
tolo patraukia žvilgsnį. Du apvalūs bokšteliai, apvainikuoti liepsnos 
pavidalo viršūnėlėmis, iš šonų užbaigia ne itin aukštą priekinę sie- 
ną, ją tarsi sutvirtindami. Lankytojui per šituos vartus atsiveria puiki 
perspektyva į vienuolyno vidų. Jis įžengia į tiesią, aukštą ir ūksmingą 
liepų alėją, pasodintą paties vienuolyno įkūrėjo, kuris tęsė tautos tra- 
dicijas. Šita 83 metrų ilgio alėja sui generis via triumphalis buvo, kaip 
anoji miško alėja įveista daugiau dekoratyviniais tikslais, būtent, kad 
įvažiuojant kiltų solidumo, iškilmingumo įspūdis. Alėją iš abiejų lydi 
aukštos mūro sienos, atskirdamos ją nuo išorinio pasaulio. Šitos sie- 
nos pusračiu prasiplečia priešais ilgą vienaukštį skersai pastatyto va- 

karinio fligelio fasadą ir suformuoja apskritą priekiemį, išplėsdamos 
reginį į fligelio fasadą ir tam tikra prasme paruošia įėjimą į pagrindi- 
nį kiemą, esantį priešais vienuolyno bažnyčią. Portalas su frontonu 
iš abiejų pusių pabrėžia apskritos aikštės skersinę ašį. Fligelio fasado 
viduryje yra meniškai sukurta įėjimo halė, kuri užpakalyje atsiveria į 
pagrindinį vienuolyno kiemą. 


Kaip šioje ištraukoje atsispindi modernizmo dailės principai? Kaip 
ištraukos interpretaciją pakreiptų reikšmingos formos, emocinio įsi- 
jautimo sąvokos? Kaip aprašant Pažaislio prieigas pasitelkiamos dar- 
nos ir pasyvumo, tapybiškumo ir linijiškumo opozicijos? Kaip XVII a. 
pabaigos architektūra permąstoma modernizmo kategorijomis? 


Konstantinas Bogdanas, Lenta, 2007,VDA Senųjų rūmų kiemas, 
Vilnius 

Monika Krištopaitytė, „Geriausiai žinomas kaip „Nežinomas“ daili- 
ninkas“, in: 7 meno dienos, [interaktyvus], 2008-01-04, Nr. 783, [žiūrė- 
ta2011-11-14], www.culture.lt/7mMd/?leid id=7834st id=789881xt= 
Konstantinas+Bogdanas 


Tavo sukurtą memorialinę lentą negarsiam ir neįvertintam 
dailininkui pamačiau truputį vėliau. Ir pagalvojau du dalykus. 
Pirma, kad tai puikus kūrinys, nes yra ir jautrus, ir su gera ironija, 
ir kiekvieną paliečia asmeniškai. Antra - praktiškai galima saky- 
ti, kad sukūrei paminklą savo kuriamam menininko identitetui. 

Galima ir taip sakyt. Aš neturėjau tokios minties. 


Tikiu, bet pradėjus kalbėti apie šitą kūrinį, automatiškai nuo- 
rodos nukrypsta į visus tavo darbus. 

Gal ne visus. Nežinau. Iš tikrųjų aš norėjau „pagerbti“ sudužusias 
iliuzijas. Dauguma jaunų žmonių, pasirinkdami kūrybinę profesiją, yra 
kupini vilčių palikti pasauliui kažką įsimintina ir verta įrašyti į istoriją. 
Deja, statistiškai absoliuti dauguma dėl įvairių priežasčių savo mak- 








simalistinių siekių nej- 
gyvendina. Bet šie žmo- 
nės nėra nevykėliai - jie 
labai svarbūs bendram 
visuomenės kultūriniam 
klimatui. Taigi ši len- 
ta skirta ir jiems. Labai 
svarbus vietos konteks- 
tas. Esu dėkingas Aka- 
demijos administracijai, 
kad man leido lentą pakabinti šalia jau pakabintų lentų savo iškiliai 
profesūrai. 

Sausio gale Lenkijoje, Bydgoščiuje, šalia miesto galerijos, atideng- 
sim grindinio akmenį nežinomam menininkui. Čia svarbūs jau kiti as- 
pektai - viena vertus, tai paminklas nežinomam menininkui, panašiai 
kaip nežinomam kareiviui, kita vertus, tai aliuzija į garsiąją Josepho 
Beuyso frazę - „kiekvienas yra menininkas“. Žinoma, ne kiekvienas tą 
potencialą panaudoja, ne kiekvienas atsiskleidžia, ir tai išnyksta. Taigi, 
tai paminklas galimybėms, kurios slypi kiekviename iš mūsų. 

Kokia dailininko pozicija dailės lauke ir visuomenėje? Kaip Bogda- 
no požiūrį į dailininką apskritai perteikia Lenta? Kokias kūrinio inter- 
pretavimo strategijas siūlo interviu ištrauka? 

Paveldo tyrimai 


JūRATĖ MARKEVIČIENĖ 


Kas tiria paveldą? 

Plačiąja prasme paveldas yra visa, kas atsirado, įvyko arba buvo 
sukurta praeityje ir dėl daugelio priežasčių egzistuoja dabarties kul- 
tūrose įvairiais materialiais ir nematerialiais pavidalais. Siauresne 
prasme paveldas yra dabarties kartų pripažįstama, vertinama, spe- 
cialiomis priemonėmis saugoma ir ateities kartoms perduodama 
praeities materialiosios ir nematerialiosios kūrinijos dalis. Praeitį ir jos 
atminimo raišką visuomenėje tiria įvairūs humanitariniai ir socialiniai 
mokslai (filosofija, kultūros antropologija, sociologija, etnologija, is- 
torija, dailėtyra, architektūrologija, urbanologija, archeologija ir kt.). 
Pastaruoju metu į šiuos tyrimus vis įvairiau įtraukiami gamtos mokslai 
(fizika, chemija, biologija, geografija, geologija, paleontologija ir kt.) 
bei matematika. Šių mokslų skiriasi tyrimų tikslai, metodai ir įžvalgos. 
Todėl gautieji duomenys dažnai tarpusavyje nelyginami, netgi nely- 
gintini. Vienaip į tą patį objektą žvelgs dailėtyrininkas, kitaip procesų 
istorikas, archeologas arba geografas. Jeigu jų įžvalgas ir žinias tie- 
siog sudėsime kartu, veikiausiai nepavyks gauti bendro vaizdo apie 
tiriamąjį praeities fragmentą. Bandant integruoti, kai kurios taip su- 
kauptos žinios pasirodys perteklinės, kitų stigs, dar kitos tiesiog bus 
nesuderinamos. Be to, tokie tyrimai ne visada atsako į svarbius pavel- 
do pažinimo ir saugos klausimus. 

Kas yra paveldo tyrimai? 

Paveldo tyrimai kaip atskira humanitarinių mokslų sritis pradėjo 
formuotis maždaug prieš 30 metų' ir vis labiau skleidžiasi. Tačiau pa- 
veldo tyrimų laukas iki šiol nėra atskira mokslo sritis. Kodėl? Jie neturi 
atskiro tyrimų objekto, nes praeitį tiria labai įvairūs mokslai. Nėra ir 
specialaus instrumentarijaus bei atitinkamai kvalifikuotų tyrėjų - juk 
universitetuose rengiami dailėtyrininkai, archeologai, geografai, isto- 
rikai, kurie tuos pačius praeities dalykus tiria savo mokslo metodais 
ir instrumentais. Kita vertus, paveldas ir žmonių santykiai su juo yra 
labai įvairūs, o kultūriniai kontekstai - daugialypiai. Todėl nė viena 
mokslo sritis negali visko aprėpti. Paveldo tyrimai yra tarpdalykiniai 
ir jungia daugelio mokslų žinias. Tačiau to nepakanka, nes paveldo 
apsaugai reikia visuminių, sisteminių žinių. 

Paveldo tyrimų visuotinumą ir vientisumą užtikrina bendra 
doktrina ir teorinis pagrindas - paveldo apsaugos, arba konser- 
vavimo, teorija“. Ji nustato idealiuosius paveldo apsaugos tikslus, 
pagrindines vertybes ir principus, kuriais paprastai vadovaujamasi 
atliekant tyrimus. Jos pagrindus padėjo žinomi XIX ir XX a. teoretikai: 
archeologai, dailėtyrininkai, restauratoriai. Šiuolaikinėje paveldo ap- 
saugoje ji kuriama tarptautinėms ekspertų organizacijoms priimant 
vadinamuosius doktrininius tekstus - chartijas, rekomendacijas ir 
pan. Paveldo apsaugos teorija yra vientisa, tačiau bendrieji principai 
skirtingai taikomi įvariose paveldo apsaugos srityse (archeologijos, 
dailės ir muziejinių objektų, kraštovaizdžio, urbanistikos ir architektū- 
ros, sakralinio bei tradicinio paveldo). Skirtumai atsiranda dėl nevie- 
nodų vertybinių kontekstų ir apsaugos tikslų bei metodų. Atliekant 
paveldo tyrimus, būtina atsižvelgti į šiuos skirtumus. 


1 Heritage Studies: Methods and Approaches, sudarė Marie Louise Stig Sorensen ir 
John Carman, London, New York: Routledge, 2009, p. 11. 

2 Anglakalbėje mokslinėje aplinkoje: Theory and Philosophy of Conservation, Theory 
of Conservation-Restoration, neretai pridedant Heritage (paveldo); prancūzų k.: 
Thėorie et Philosophie de la Conservation; italų k.: Teoria del Restauro; vokiečių k.: 
Theorie der Denkmalpflege. 








Paveldo tyrimai skirstomi į fundamentaliuosius, kai paveldas ti- 
riamas siekiant pažinti, ir taikomuosius, daugelyje šalių vadinamus 
konservaciniais, kurių reikia konkrečiais praktiniais apsaugos tiks- 
lais: objektui identifikuoti ir įvertinti, teisinei apsaugai suteikti, kon- 
servavimui ir restauravimui atlikti ir pan. 

Paveldo tyrimai neturi jokio bendro ir vienintelio metodo, kuris 
tiktų visais atvejais. Fundamentaliesiems paveldo tyrimams galima 
taikyti visus atitinkamų mokslo sričių metodus, o jų pasirinkimas pri- 
klauso nuo paties tyrėjo vidinių nuostatų ir išsikeltų mokslinio pažini- 
mo tikslų. Konservaciniams tyrimams tinka tik kai kurie, o pasirinkimą 
lemia pats paveldo objektas, jo kontekstas ir nuo tyrėjo nepriklau- 
sančios išorinės nuostatos: taikomieji, paprastai su apsauga susiję 
tikslai. Pastarųjų tyrimų metodai dažnai įteisinami - patvirtinami 
oficialiomis instrukcijomis, gairėmis, klausimynais, kartais reikalauja- 
ma atsakymus standartizuoti: taikyti specialius tezaurus ir kodus (žr., 
pvz., 2009 m. pradėtą kurti Lietuvos integralią muziejų informacinę 
sistemą LIMIS3). 


Paveldo tyrimų tikslas 

Praeitį tiriantiems humanitariniams ir socialiniams mokslams bū- 
dinga diferencijuoti tyrimus pagal konkrečius laikotarpius, atskiras 
jų sritis ir objektus: vieni mokslininkai savo veiklą skiria viduramžiams, 
kiti - antikai arba naujiesiems laikams, vieni - renesansui, kiti - ro- 
mantizmui ir t. t. Kitaip tariant, tiriami tam tikri horizontalūs temi- 
niai istorijos pjūviai ir atskiros jų dalys. Gan sunku tiesiogiai susieti 
skirtingus gautus rezultatus, kad jie atitiktų konkrečius paveldo tyri- 
mų tikslus. Paveldo tyrimai, priešingai, yra visuminiai, jais siekiama 
nustatyti bendrus atskirų paveldo objektų (nuo geografinių sistemų 
iki smulkių buities daiktų) vaizdus. Šie tyrimai apima vertikalius isto- 


3 Lietuvos integrali muziejų informacinė sistema (LIMIS), prieiga per internetą: 
www.emuziejai.lt/LIMIS/tezaurai.html. 

rijos pjūvius: atskirų paveldo objektų istorines laiko linijas“ (nuo 
objekto priešistorės iki dabarties) ir visas atitinkamo gyvenimo sritis 
(meninę kūrybą, gyvenseną, tradicijas, kitus socialinius ir kultūrinius 
procesus, istorinius įvykius, asmenybes ir pan.). 

Tokie tyrimai reikalingi, nes paveldo pažinimas neatsiejamas nuo 
įvertinimo ir apsaugos. Vertės kinta - skirtingos kartos, bendruomenės, 
asmenys tame pačiame paveldo objekte įžvelgia sau artimų arba sveti- 
mų dalykų. Tačiau kiekvienam paveldo objektui gali būti priskirta daug 
skirtingų verčių. Jeigu daiktus kiekvienąsyk keistume pagal tokius san- 
tykinius vertinimus, paveldo apkritai neliktų. Todėl viena iš kertinių pa- 
veldo apsaugos sąvokų yra paveldo autentiškumas - daiktai turi būti 
tikri praeities faktai, o ne kadaise buvusių daiktų imitacijos. Palaikyti 
autentiškumą yra paveldo apsaugos pagrindas, padedantis išsaugoti 
daiktus nepaisant nuolat kintančių vertybių interpretacijų. Taigi pavel- 
do tyrėjai siekia sukaupti įvairiausių sričių žinių apie paveldo objektus, 
kad visuomet atsirastų argumentų jiems „apginti“. 

Be to, išsamiai ir visapusiškai neištyrus ir nesuvokus kūrinio, jo 
meninės esmės ir materialios sandaros, medžiagų ypatybių, pokyčių, 
kyla didelis pavojus parinkti netinkamus konservavimo ir restauravi- 
mo metodus, sudaryti netinkamas sąlygas paveldo objektui saugoti, 
gabenti, eksponuoti. Neretai kūrinius labiausiai ir negrįžtamai suža- 
loja anaiptol ne savaiminis yrimo procesas, bet nesąmoninga arba 
sąmoninga žmogaus veikla. 

Todėl paveldo tyrimais nustatoma ir paveldo objekto sandara, 
vidiniai ypatumai, ir kilmė, istorija bei reikšmė bendresniame 
sociokultūriniame kontekste. 

Ontogenetiniais tyrimais nustatoma paveldo objekto istorinė 
raida (istorinė laiko linija) nuo užuomazgos iki mūsų dienų. Italijos 
dailės istorikas ir vienas žinomiausių konservavimo teoretikų bei 


4 Bernard M. Feilden ir Jukka Jokilehto, Pasaulio kultūros paveldo vietų bei vietovių 
priežiūros gairės, Vilnius, Savastis: 1998. 








praktikų Cezare'as Brandi (1906-1988) išskyrė tris dailės kūrinio lai- 
kotarpius: kūrybinį procesą; pereinamąjį laikotarpį (nuo sukūrimo iki 
dabarties); šiuolaikinį kūrinio pripažinimą stengiantis išsaugoti ir per- 
duoti ateities kartoms. Tačiau nemažai paveldo objektų formavosi 
laipsniškai ir yra ne vieno, bet daugelio autorių arba net kartų kūri- 
niai (pavyzdžiui, etnografiniai daiktai, miestai, kraštovaizdžiai, kartais 
bažnyčių interjerai ir t. t.). Tuomet du pirmieji laikotarpiai susijungia, 
tačiau trečiasis visuomet lieka atskiras. Šiais tyrimais nustatomas ir 
daikto istorinis autentiškumas. 

Morfogenetiniais tyrimais nustatoma objekto ir jo aplinkos ma- 
terialiosios formos raida. Paprastai paveldo objektai mus pasiekia ge- 
rokai pakitę.Pavyzdžiui, altoriaus paveikslą galėjo perkelti į kitą altorių, 
bažnyčią, miestą, paversti didiko rūmų rinkinio arba muziejaus eks- 
ponatu, pertapyti arba supjaustyti į gabalus. Labai kito architektūros 
kūriniai, pavyzdžiui, gotiką keisdavo renesansas, baroką klasicizmas ir 
t. t. Todėl kai kurių dailės šakų (ypač architektūros ir tapybos) kūriniai 
turi istorinių sluoksnių, kurie nustatomi stratigrafiniais (sluoksnių) 
tyrimais. Jie atskleidžia ir daikto materialųjį autentiškumą. 

Filogenetiniais tyrimais nustatomas objekto „rūšies“ vystymasis. 
Paprastai atliekami tipologiniai lyginamieji tyrimai, kuriais ieškoma 
objekto meninio, funkcinio, istorinio sąsajumo su kitais panašiais 
daiktais ir istoriniais kultūriniais kontekstais (taip pat vadinamais isto- 
riniu kultūriniu fonu); taip identifikuojamas daikto unikalumas arba 
tipiškumas. Šios žinios yra labai svarbios nustatant paveldo vertes, 
reikšmingumą ir apsaugos reikalavimus. 

Siekiant visapusiškai pažinti objektas apžvelgiamas iš įvairių so- 
ciokultūrinių rakursų, o analizė turi būti sinchroninė (apimanti įvai- 
rius vieno laikotarpio aspektus) ir diachroninė (apimanti įvairių lai- 
kotarpių, sudarančių objekto istorinę laiko liniją, požymius). 


5 Cesare Brandi, Theory of Restoration, vertė Cynthia Rockwell, redaktorė Dorothy 
Bell, sudarė Giuseppe Basile, Firenze: Nardini, 2005. 

Šaltiniai 

Paveldo tyrimams naudojami trys skirtingi šaltiniai: tekstai (įskai- 
tant diskursus), žmonės (jų žinios, požiūriai, elgsena) ir materialūs 
objektai (daiktai, tarp jų ir meno kūriniai). Jiems tirti taikomi įvairūs 
metodai, pradedant tekstų analizėmis bei socialinėmis apklauso- 
mis, baigiant gamtos (pvz, medžiagotyros) ir formaliųjų mokslų 

Šaltiniotyra metodais“. 

Tekstai. Paveldo tyrimams svarbi dviejų rūšių tekstinė informa- 
cija: aprašanti paveldą (pačius daiktus, jų raidą, kontekstus, tradicijas 
bei ritualus ir t. t.) ir paveldo sampratą (vertybinės nuostatos, teoriniai 
veikalai ir diskursai, teisiniai paveldo apsaugos tekstai ir pan.). Tekstai 
yra būtini paveldo objektų istorijai pažinti. Dailėtyrininkui svarbu ži- 
noti, kad skirtingi humanitariniai ir socialiniai mokslai turi savų tikslų 
bei metodų tekstams tirti, ir mokėti juos identifikuoti, nes tik tuomet 
jis gebės iš tokių duomenų bei interpretacijų atrinkti paveldo tyri- 
mams būtiną informaciją. 

Daiktai - nuo smulkiausių materialių liekanų iki paveldovaizdžių 
- yra pagrindinis žinių apie paveldą šaltinis, nes šiuolaikinė paveldo 
apsauga yra materialiosios kūrinijos išsaugojimas įvairioms žmonių 
ir visuomenių dvasinėms bei utilitarioms reikmėms. Drauge jie vi- 
suomet yra nematerialiojo kultūros paveldo - gyvensenos, ritualo, 
istorinės atminties - kūnas, fizinė realybė, kurioje skleidžiasi dvasinis 
vyksmas. 

Tirdami daiktus pažįstame jų materialiąją sandarą ir pavidalus, 
nustatome, kaip daikto forma susijusi su jo paskirtimis, aplinka, tech- 
ninėmis atlikimo galimybėmis, užsakovo bei visuomenės norais ir 
poreikiais, pačių daikto kūrėjų įžvalgomis ir pan. Atskiras daiktų rūšis 
tiria skirtingi mokslai, jų tyrimo metodais gaunami skirtingi rezulta- 
tai apie tuos pačius daiktus, o paveldo tyrimais gautieji duomenys 
yra apibendrinami siekiant pažinti daiktą kaip visuminį kultūrinį ar- 


6 Heritage Studies, p. 5-8. 

tefaktą. Teisėje paveldą įprasta skirstyti į materialųjį ir nematerialųjį. 
Kartais tokia skirtis pateikiama ir moksliniuose kultūros diskursuose, 
tačiau paveldo tyrimuose į paveldą reikėtų žvelgti kaip į visumą, jun- 
giančią materialius ir nematerialius aspektus. 

Tiriant reikia nuolatos gretinti tekstų ir daiktų teikiamą informaci- 
ją. Tekstuose galima aptikti ne tik prisiminimų apie daiktus ir su jais 
susijusius įvykius, bet ir identiikuotų daiktų pavidalų, o daiktuose - 
pamatyti istorijos pėdsakų. 

Žmonės gali pateikti informacijos apie paveldą ir jo vertinimus. 
Jie prisimena legendas, tradicijas, savo ir protėvių istorijas, buvusius 
daiktų pavidalus bei likimą. Vis labiau populiarėjantys gyvosios is- 
torijos tyrimai ypač padeda sukaupti dar išlikusių žinių apie moksli- 
ninkus mažiau dominusius, todėl mažiau tyrinėtus ir dokumentuotus 
žmonių gyvenimo aspektus, kurie įtraukia ir atminimus apie paveldą 
bei jo apsaugą. Tokia informacija kaupiama vykdant apklausas ir ste- 
bėjimus (žmonių tradicijų, papročių, ritualų, kitokios elgsenos tam 
tikroje aplinkoje, tam tikrų įvykių, pvz., per šventes, ir pan.). Šiems 
tyrimams taikomi etnologijos, kultūros antropologijos, sociologijos, 
psichologijos ir pan. mokslų metodai. Tačiau iš šio šaltinio galima su- 
žinoti tik apie kai kurių rūšių paveldą ir palyginti artimus laikotarpius 
(kiek siekia gyvenančių kartų atmintis). 


Gautosios informacijos ir žinių integravimas 

Tai baigiamasis tyrimų etapas. Atliekančiam paveldo tyrimus dailė- 
tyrininkui tenka dvigubas vaidmuo. Vadovaudamasis bendraisiais šių 
tyrimų principais, jis atlieka šakinius - dailėtyros - tyrimus. Drauge jis 
turi būti apibendrintojas: formuluoti paveldo tyrimams būtinus klau- 
simus, į kuriuos turėtų atsakyti kitų sričių, įskaitant ir gamtos mokslus, 
specialistai, taip pat atrinkti, susisteminti ir sujungti į visumą įvairias 
skirtingų mokslų metodais sukauptas žinias, siekdamas nustatyti ben- 
drą tiriamo paveldo objekto vaizdą įvairiais jo gyvavimo laikotarpiais ir 
mūsų dienomis. Vėliau, jei būtina praktinėms reikmėms, nustatomos 
atitinkamos šio paveldo objekto vertės ir apsaugos reikalavimai. 

Paveldo tyrimų ribos 

Akivaizdu, kad visa apimantiems fundamentaliesiems paveldo 
tyrimams reikia daug laiko, žmogiškųjų ir finansinių išteklių. Gali at- 
sitikti, kad tuo metu tiriamasis objektas nukentės, sunyks arba bus 
sunaikintas. Todėl dažnai apsiribojama konservaciniais tyrimais. Jais 
sukaupiami riboti, tačiau būtini duomenys iš daugelio susijusių sričių, 
o gautoji informacija integruojama ir sisteminama taip, kad paveldo 
objektą būtų galima: identifikuoti; interpretuoti; įvertinti; nustaty- 
ti apsaugos reikalavimus; konservuoti ir (arba) restauruoti; pateikti 
visuomenei. 

Atliekant konservacinius tyrimus reikia išlaikyti pusiausvyrą tarp 
noro pažinti ir būtinybės apsiriboti, gebėti aibėje įvairios medžiagos 
įžvelgti ir kuo tiksliau atrinkti esminius su tyrimo tikslu susijusius da- 
lykus. Priešingai, svarbūs paveldo objekto apsaugos klausimai gali 
apskritai likti neatsakyti. Todėl paveldo tyrimuose svarbu aiškiai skirti, 
kas yra duomenys, informacija, žinios ir pažinimas, išmanyti, ko- 
kiais metodais jie gaunami, ir laikytis šios tyrimo sekos. Ne mažiau 
svarbu nustatyti tyrimų aprėptį ir ribas. 

Kartais, ypač atliekant konservacinius tyrimus, apsiribojama duo- 
menų kaupimu, o informacijos gavimo ir pažinimo etapų atsisakoma 
taupant laiką ir lėšas. Gera praktika susieja tyrimų apimtis su numato- 
mais apsaugos veiksmais. 

Nedidelės apimties konservavimo darbams pakanka kryptin- 
gų techninių tyrimų (fizinių, cheminių, mikrobiologinių) - informaci- 
jos apie objekto medžiagas, konstrukcijas ir jų būklę. 

Numatant visuminį konservavimą ir restauravimą arba 
objekto keitimą (dažniausiai pritaikant šiuolaikinėms reikmėms), 
būtina įgyvendinti visus tris etapus, nes nežinojimas gali tapti grės- 
me paveldui. 

Išsamių žinių reikia apskaitai. Ši medžiaga įrašoma į duomenų 
bazes, todėl rengiami standartizuoti, gan panašaus turinio klausimy- 
nai. Pavyzdžiui, ICOMOS (angl. International Council for Monuments 
and Sites - Tarptautinė paminklų ir istorinių vietų taryba) Paminklų, 








statinių grupių ir vietų bei vietovių aprašų sudarymo nuostatos? re- 
komenduoja nurodyti paveldo objekto ir jo dalių vidaus bei išorės: 
ypatumus, pobūdį ir savybes; kultūrinę, meninę ir mokslinę reikšmę, 
kurią turi medžiagos, konstrukcijos, dekoras, įrašai, baldai ir kita įran- 
ga; pagalbinių statinių, sodų bei parkų, kraštovaizdžio ir vietos kultū- 
rines, topografines bei gamtines savybes; regimųjų ir funkcinių ryšių 
su aplinka įvertinimą; tradicines technologijas, reprezentatyvius sta- 
tybinių technologijų ir panaudotų medžiagų elementus; duomenis 
apie kilmę, atsiradimo laiką, autorystę, nuosavybę, originalią formą, 
funkcijas ir dekorą; duomenis apie visą naudojimo istoriją, susijusius 
įvykius, struktūros ar dekoro keitimus ir kitus žmogaus arba gamtos 
poveikius ir t. t. Panašius principus rekomenduoja Europos Ministrų 
komitetas*. Remiantis Lietuvos muziejams skirta apskaitos instrukci- 
ja, „inventorizuojant dailės kūrinį, aprašymas pradedamas nusakant 
žanrą, apibūdinant kompozicijos tipą. Po to kiek įmanoma išsamiau 
aprašomas struktūrinių kompozicijos dalių išsidėstymas plokštumoje 
ir gradacija planais, jei tai dviejų išmatavimų kūrinys, ir erdvinis kom- 
pozicijos dalių išdėstymas, jei tai trijų išmatavimų kūrinys. Apibūdina- 
mas formos perteikimo ir piešinio charakteris, tapysenos pobūdis, li- 
nijos ar štricho, lipdybos, kalybos ir pan. ypatumai, kūrinio paviršiaus 
charakteristika - faktūra, tekstūra ir kt. Aprašomas koloritas, pavir- 
šiaus polichromija. Aprašymas baigiamas signatūros, sukūrimo datą 
ir vietą nusakančių įrašų, jų atlikimo technikos apibūdinimu. Šie įrašai 


7 Principles for the Recording of Monuments, Groups of Buildings and Sites, Text ratified 
by the 11th ICOMOS General Assembly, held in Sofia, Bulgaria, from 5 to 9 October 
1996, [interaktyvus], www.international.icomos.org/charters/recording. e.htm. 
Lietuvių kalba paskelbta: Bernard M. Feilden ir Jukka Jokilehto, op. cit., p. 137-141. 

8 Recommendation No. R (95) 3 of the Committee of Ministers to Member Sta- 
tes on co-ordinating documentation methods and systems related to historic 
buildings and monuments of the architectural heritage (adopted by the Com- 
mittee on 11 January 1995 at the 525th meeting of the Ministers'Deputies), 
[interaktyvus], [žiūrėta 2011-07-10], https://wcd.coe.int/wcd/com.instranet. 
InstraServlet?command=com.instranet.CmdBlobGetėInstranetlmage=53 544185 
ecMode=18.Docld=5177308.Usage=2 

kiek įmanoma tiksliau nukopijuojami. Senos etiketės, užrašai abiejo- 
se eksponato pusėse ir kiti svarbūs įrašai nurašomi““. 


Tyrimų eiga 

Paveldo objekto tyrimai pradedami autopsija - daiktinio šalti- 
nio apžiūra. Šie tyrimai atliekami įprastiniais dailėtyros metodais. Jais 
identifikuojamas objektas, atliekama pirminė atribucija (jei įmanoma), 
nustatomas autentiškumas (paprastai šiuo požiūriu įvertinama forma, 

Atribucija konstrukcijos, medžiagos, atlikimo būdas, funkcijos ir aplinka). 

Tačiau plika akimi matyti anaiptol ne viskas. Be to, regimieji stilisti- 
niai požymiai ir materialieji pavidalai gali klaidinti. Pavyzdžiui, vienas 
garsiausių XX a.klastotojų Hanas van Meegerenas (1889-1947) Antro- 
jo pasaulinio karo metais ir kiek anksčiau padirbinėjo Johanneso Ver- 
meerio (1632-1675) kūrinius. Tuomet žinovams nekilo abejonių, jog 
ši tapyba tikrai Vermeerio. O šiandien sunku suprasti, kodėl ekspertai 
nepastebėjo akivaizdžių stilistinių skirtumų, nepamatė, jog prieš juos 
- kito dailininko ir kito šimtmečio kūriniai (žr. pav.). Atsitinka ir prie- 
šingai, kai vertingi kūriniai neatpažįstami. Pavyzdžiui, žinomą Sandro 
Botticellio kūrinį Marsas ir Venera 1851 m. Londono nacionalinė gale- 
rija įsigijo kaip mažiau vertingą, galbūt Botticelli'o dirbtuvės darbą, o 
maždaug 1500 m. šio žymaus dailininko imitatoriaus nutapyta Alego- 
rija buvo įsigyta nepalyginti brangiau ir, nepaisant akivaizdaus skirtu- 
mo, iki 1951 m. laikyta autentišku Botticelli'o kūriniu'. Pasitaiko, kad 
nesuvokus ar neištyrus kūrinio, originali autorinė tapyba pašalinama 
palaikius ją vėlesniu užtapymu, o autentiškas, tarkime, XVII a. kūrinys 
palaikomas daug vėliau sukurta imitacija, todėl nevertinamas, kartais 
net nesaugomas. 


9 Dėl muziejuose esančių rinkinių apsaugos, apskaitos ir saugojimo instrukcijos 
patvirtinimo, Lietuvos Respublikos kultūros ministro įsakymas 2005 m. gruodžio 
16 d. Nr. ĮV-716. 
10 Being Botticelli, Londono nacionalinė galerija, [interaktyvus], [žiūrėta 2011-07-10], 
www.nationalgallery.org.uk/paintings/research/being-botticelli. 

Todėl mūsų laikais vis labiau pasitelkiamos ir nuolat tobulinamos 
techninės dailės istorijos (žr. toliau) priemonės - neinvaziniai ir inva- 
ziniai tyrimai, kurie leidžia rasti, kas paviršiuje nematoma. Jais nusta- 
toma medžiagų sudėtis, konstrukcijos, atlikimo technologijos, daiktų 
ir medžiagų amžius, kilmės ir buvimo vieta bei kt. Atskleidžiami poky- 
čiai, kuriuos kadaise darė patys kūrinių autoriai arba vėlesnių amžių 
meistrai. Visa ši informacija padeda geriau pažinti ir suprasti objektą 
bei jo istoriją, tiksliau datuoti ir atlikti atribuciją. Taip pat nustatoma 
objekto materiali būklė, sandara ir pokyčiai. Ši diagnozė leidžia pa- 
rinkti tinkamiausius „gydymo“ - konservavimo ir restauravimo - bū- 
dus, optimalias saugojimo, eksponavimo arba pervežimo sąlygas. 

Tuo pat metu arba anksčiau tiriami tekstiniai - bibliografiniai ir ar- 
chyviniai - ištekliai. Ieškoma atsakymų į klausimus: Ar šis objektas jau 
tyrinėtas? Kaip? Kas neištirta? Kas teisinga, o kas abejotina ir tikslinti- 
na? Ir pan. Jeigu reikia, tiriami žmonių prisiminimai, papročiai ir t. t. 

Galiausiai sukaupti duomenys, gauta informacija ir žinios yra siste- 
minami. Taip atskleidžiama vientisa kūrinio istorija, jo vieta praeities 
kultūrose, reikšmė ir prasmė dabarties bei galbūt ateities kartoms. 


Techninė dailės istorija 

Techninė dailės istorija leidžia pažinti dailės raidą ir dailininkų kūry- 
bą tiriant visus daiktų sukūrimo procesus. Analizuojamos medžiagos, 
konstrukcijos, atlikimo būdai. Šios prieigos priemonėmis galima identi- 
fikuoti, kaip gimsta materialus kūrinys, pavyzdžiui, nuo pirmųjų piešinio 
kontūrų iki paveikslo arba freskos užbaigimo, sužinoti, kaip vienas arba 
kitas dailininkas kurdamas keitė savo sumanymus, atrasti kelių autorių 
braižą darbuose, kurie tradiciškai buvo priskiriami vienam, paneigti arba 
patvirtinti autorystę (atlikti atribuciją), pamatyti įvairius amžininkų arba 
vėlesnių laikų meistrų padarytus pokyčius, nustatyti arba patikslinti kū- 
rinių kilmę, atsiradimo laiką, mokyklą, galiausiai aptikti klastotes. 

Techninė meno istorija išsirutuliojo iš konservuojant ir restauruo- 
jant taikytų gamtos mokslų (daugiausia fizikos, chemijos ir biologijos) 
tyrimų, sujungiant juos su dailės ir jos technologijų istorija, žinovyste, 

neretai ir kitais mokslais. Tuomet jie buvo vadinami tiesiog „techniniais 
tyrimais“ ir pirmiausia padėdavo restauratoriams tiksliai nustatyti daikto 
sudedamąsias medžiagas, atlikimo technologijas ir dabartinę būklę. Ta- 
čiau jau rentgenografija ir kiti optiniai tyrimų metodai suteikė daugiau 
pažinimo galimybių. Rentgenogramos parodė, kas glūdi po paveldo 
objektų paviršiumi, padėjo aptikti pakeitimus, kartais po naujesniais 
kūriniais glūdinčius senesnių amžių meistrų darbus. Tyrimai ultraviole- 
tiniais spinduliais (UV), kurie sužadina nevienodą skirtingų medžiagų 
švytėjimą (liuminescenciją), padeda nustatyti paviršių homogenišku- 
mą, naudotas medžiagas, pokyčius ir kt. Tyrimai infraraudonaisiais spin- 
duliais (IR) gali parodyti gilesnius dailės kūrinio sluoksnius, atskleidžia, 
pavyzdžiui, tapybos parengiamuosius piešinius po dažais. IR termogra- 
fija leidžia pamatyti paveldo objektų fizinę sandarą ir iš išorės nemato- 
mus kitimus ir pažeidimus. 

Pagarba paveldo objektų materialiam autentiškumui skatina kiek 
įmanoma atsisakyti invazinių (ardomųjų) tyrimų. Pavyzdžiui, optiniai 
spektroskopiniai metodai (Ramano spektroskopija, rentgeno fluores- 
cencinė spektroskopija) leidžia nustatyti medžiagas nepažeidžiant kūri- 
nio. Termografijos, ultragarso, magnetinio rezonanso ir kitais nuotolinio 
jutimo prietaisais galima pamatyti daiktų vidinę sandarą, įžvelgti, kas 
glūdi po žeme arba po sienų paviršiumi. Dendrochronologija pade- 
da nustatyti medienos amžių, kiti biologiniai, geologiniai ir cheminiai 
metodai - organinių ir neorganinių medžiagų (pigmentų, lakų, drobės, 
akmens ir pan.) sudėtį ir kilmę. Archeologiniam ir panašiam paveldui 
taikoma metalografija, trasologiniai, paleomagnetiniai tyrimai, radioan- 
glinė analizė, archeogenetiniai tyrimai ir t. t. 

Tačiau neinvaziniai metodai ne visada gali pateikti galutinius atsaky- 
mus (pavyzdžiui, apie dažų sluoksnius, tikslią medžiagų cheminę sudėtį 
bei amžių, jie parodo scheminius daiktų vaizdus, o ne pačius daiktus), 
todėl esant būtinybei mikroskopiniai mėginiai vis dėlto imami, o arche- 
ologijos žinios ir toliau kaupiamos kasinėjant. 

Pastaruoju metu į dailės istorijos tyrimus įsitraukė matematikai. Pa- 
vyzdžiui, taikant matematinį vaizdinės stilometrijos metodą ir statisti- 








nes funkcijas, bandoma sudaryti senosios tapybos kūrinių arba piešinių 
atribuciją pagal smulkiuosius dailininko braižo požymius, panašiai kaip 
grafologinėje rašysenos analizėje. 

Techninės dailės istorijos tyrimus drauge atlieka dailėtyrininkai, 
restauratoriai ir gamtos mokslų specialistai, vis daugiau mokslininkų 
įgyja daugiašakę - dailėtyros, gamtos mokslų, kartais ir restauravimo 
- kvalifikaciją. Šie tarpdalykiniai moksliniai tyrimai sparčiai populiarėja. 
Per pastarąjį dešimtmetį buvo peržengtos konservacinių tyrimų ribos, 
atverta naujų dailės istorijos tyrimų barų, pateikta vien humanitariniais 
mokslais grįstai dailės istorijai netikėtų įžvalgų. 


Vertinimas 

Mokslinių tyrimų tikslas yra pažinimas. Tačiau paveldo apsaugos 
reikmėms to dažniausiai nepakanka - konkrečius objektus dar reikia 
įvertinti. Vertinimas yra socialinė būtinybė, nes jokia visuomenė - tiek 
dvasiniais, tiek utilitariais sumetimais - nepajėgia (ir nesiekia) išsaugoti 
viso, ką yra paveldėjusi iš praeities. Paveldo objekto vertė yra sociokul- 
tūrinė paskata saugoti arba nesaugoti, o vertybės - objektas bei reiš- 
kiniai, kuriuos visuomenė laiko svarbiais ir todėl vertina. Vertes visuo- 
met lemia konkretaus praeities objekto reikšmė konkrečiai dabartinei 
visuomenei, todėl jos yra santykinės ir kintamos: priklauso nuo kultūros, 
sociokultūrinės grupės, laikotarpio ir pan. Kitaip tariant, mes patys įver- 
tiname daiktus, įžvelgdami sau reikšmingų savybių. Paveldo objektams 
dažniausiai priskiriamos šios vertės: istorinė, estetinė, meninė, socialinė 
ir tapatumo, mokslinė pažintinė, retumo, reprezentyvumo ir t. t." 


11 Pvz., Pasaulinio kultūros ir gamtos paveldo globos konvencijoje „kultūros pavel- 
du“ laikomi objektai, turintys išskirtinę visuotinę vertę istorijos, meno, mokslo, 
estetiniu, etnologiniu ar antropologiniu požiūriu (1 straipsnis), remiantis Lietuvos 
kilnojamųjų kultūros vertybių apsaugos įstatymu, „kilnojamosios kultūros verty- 
bės - pagal paskirtį ir prigimtį kilnojamieji žmogaus veiklos medžiaginiai kūriniai 
ir kiti kilnojamieji daiktai, turintys kultūrinę vertę“, o „kultūrinė vertė - kilnojamojo 
daikto ar jo dalies savybė, vertinga etniniu, archeologiniu, istoriniu, meniniu, 
moksliniu, techniniu, religiniu, estetiniu, memorialiniu ar kitu požiūriu“ (2 straips- 
nis, 2 ir 7 dalys). 

Vertybinė paveldo atranka paprastai įteisinama įstatymais, drau- 
ge apibrėžiant vertes ir nustatant atrankos kriterijus. Atrankos rei- 
kmėms įvairios šalys taiko bendrus, kartais gan išsamius, klausimy- 
nus". Pagal atrankos kriterijus nustatoma, kuo ypatingas vertinamas 
objektas, pavyzdžiui, kad jis yra reikšmingas kultūrinės bei istorinės 
raidos pavyzdys; glaudžiai arba savitai siejasi su istorinėmis asmeny- 
bėmis, įvykiais; išsiskiria ypatingomis estetinėmis savybėmis arba yra 
nepaprasto kūrybiškumo ar techninės meistrystės pavyzdys; yra la- 
bai susijęs su konkrečia bendruomene, kultūrine grupe arba vietove 
dėl socialinių, kultūrinių arba dvasinių priežasčių; yra labai būdingas 
arba neįprastas, retas arba priklauso nykstančiai rūšiai ir panašiai. To- 
kio pobūdžio identifikaciniams duomenims gauti paprastai atliekami 
lyginamieji tyrimai. 


Tyrimo klausimai: 

1. Paveldo objekto (įskaitant jo pagrindinius elementus ir 
aplinką) autopsiniai tyrimai: identifikacija ir pradinė morfoge- 
netinė analizė. Kokia yra dabartinė objekto paskirtis, sudėtis ir pa- 
vidalas? Kiek ir kaip dabartinė objekto išvaizda atskleidžia istorinę 
paskirtį? Kuriems stiliams, laikotarpiams, mokykloms ir autoriams 
priskirtinas objektas? Ar visi pagrindiniai objekto elementai yra sti- 
listiškai vienodi, ar priklauso skirtingiems stiliams bei laikotarpiams? 
Kokios yra paveldo objekto konstrukcijos, medžiagos, atlikimo (sufor- 
mavimo) būdai? Ar visi jie atitinka objekto stilius, laikotarpius, moky- 
klas ir autorius, ar tarpusavyje nesutampa? 


12 Pvz,, žr.: Siūlomų įrašyti į kultūros vertybių registrą kilnojamųjų daiktų vertinimo krite- 
rijų aprašas, patvirtintas Lietuvos Respublikos kultūros ministro 2009 m. vasario 
2 d. įsakymu Nr. ĮV-42, [interaktyvus], [žiūrėta 2011-07-10], www.kpd.lt/lt/ 
node/327; Nekilnojamųjų kultūros vertybių vertinimo ir atrankos kriterijų aprašas, 
patvirtintas Lietuvos Respublikos kultūros ministro 2005 m. balandžio 15 d. įsaky- 
mu Nr. ĮV-150 ir 2011 m. birželio 15 d. įsakymu Nr. ĮV-447, [interaktyvus], [žiūrėta 
2011-07-10], www.kpd.lt/It/node/327. 








2. Paveldo objekto (įskaitant jo pagrindinius elementus ir 
aplinką) istoriniai irtechninės dailės istorijos tyrimai. Kokia objek- 
to istorinė laiko linija? Kaip kito jo paskirtis? Koks buvo ir kaip kito 
objekto pavidalas įvairiais laikotarpiais, kuriems stiliams, mokykloms 
ir autoriams jis priskirtinas? Kurie istoriniai objekto ir jo aplinkos ele- 
mentai išliko iki šiandien, kur, kaip ir kiek jie matomi objekte? Kuriuos 
stilius ir laikotarpius reprezentuoja objektas šiandien? Ar jis stilistiškai 
vientisas? Jei ne, kaip tarpusavyje susieti skirtingų laikotarpių ir stilių 
elementai? Kokios yra paveldo objekto konstrukcijos, medžiagos, at- 
likimo (suformavimo) būdai? Ar visi jie atitinka objekto stilius, laiko- 
tarpius, mokyklas ir autorius, ar tarpusavyje nesutampa? Kaip objektą 
apibūdindavo ir vertino, kokias socialines, kultūrines ir kitas prasmes 
jam priskirdavo amžininkai įvairiais laikotarpiais? Su kokiais istoriniais 
įvykiais bei istorinėmis aplinkybėmis jis susijęs? Kurie išlikę objekto 
pavidalai liudija arba gali liudyti šiuos istorinius faktus? 

3. Paveldo objekto (įskaitant jo pagrindinius elementus ir 
aplinką) lyginamieji tyrimai ir vertinimas. Kuo unikalus, retas 
arba tipiškas (reprezentatyvus) šis objektas (jo paskirtis, pavidalas, 
medžiagos, atlikimo būdas, buvimo vieta ir pan.), palyginti su kitais 
panašios paskirties, rūšies, stiliaus, mokyklos arba autoriaus kūrybos 
pavyzdžiais? Kokia objekto istorinė reikšmė: su kokiais reikšmingais 
laikotarpiais, aplinkybėmis, įvykiais bei asmenybėmis jis susijęs? Ko- 
kia objekto tapatumo reikšmė: kuo jis svarbus visuomenei ir bendruo- 
menei sociokultūriniu, religiniu, memorialiniu, gyvensenos tradicijų ir 
pan. atžvilgiais? Kokia objekto estetinė ir meninė vertė: yra ypatingas 
kraštovaizdis arba jo dalis, yra itin darniai arba nepakartojamai susijęs 
su aplinka, ypač išradingas, įspūdingas, tobulas meno kūrinys ir pan.? 
Kokios dar objekto savybės vertingos ir saugotinos? 

Dailėtyros tekstų pavyzdžiai 


Monika Miętus-Ziomek, „Paveikslo Pajūrio peizažas su keliau- 
tojais, priskiriamo Josse de Momperui, konservavimas ir atri- 
bucijos tyrimai“ (sutrumpintas vertimas iš Monika Mietus-Ziomek, 
„Konserwacja i badania atrybucyjne obrazu „Pejzaž nadmorski Zz wę- 
drowcami" przypisywanego Josse de Momperowi naležącego do 
zbiorėw Towarzystwa Przyjaci6t Sztuk Pieknych w Krakowie““, in: Biu- 
letyn Informacyjny Konserwatorėw dziet sztuki, 2003, t. 14, Nr. 1/2, p. 
34-47; iš lenkų k. vertė Aleksandra Aleksandravičiūtė, kursyvu išskirti 
Jūratės Markevičienės aiškinamieji intarpai). 


Straipsnis yra rengiantis restauruoti atlikto tyrimo ir paties restau- 
ravimo proceso pavyzdys. Pateikiamos ištraukos supažindina su moks- 
liniu atribuciniu tyrimu, kurį atliekant derinami dailėtyros, istorijos bei 
techninės dailės istorijos metodai. Ištraukos atskleidžia tyrėjo mąstymo 
procesą ir parodo, kad mokslinis tyrimas nėra tiesus kelias nuo „a“ (tyri- 
moužduoties) iki „z“ (galutinio atsakymo) - priešingai, tyrėjas turi maty- 
ti visumą ir gebėti kritiškai vertinti bei tikrinti savo tarpinius atradimus, 
įžvelgti tyrimo pradžioje galbūt neįtikimus rakursus, užduoti sau naujus 
klausimus, prireikus pasitelkti kitų mokslų metodus, nebijoti grįžti prie 
jau atliktos analizės, ją pildyti, tikslinti, kartais netgi paneigti ankstesnes 
savo išvadas, o tuomet žengti toliau. 


1 Straipsnis yra sutrumpintas magistro baigiamojo darbo „Tempera ant lentos 
tapyto paveikslo, priskiriamo Josse de Momperui jaunesniajam, konservavimo ir 
atribucijos bandymas“ variantas. Darbas atliktas Krokuvos dailės akademijos Dai- 
lės kūrinių konservavimo ir restauravimo fakultete. Darbo vadovė Gražyna Korpal, 
recenzavo prof. Matgorzata Schuster- Gawlowska. Dailės istorijos srities tyrimams 
vadovavo dr. Pawtas Pencakowskis. 








Krokuvos dailės bičiulių draugijos rinkiniuose išliko paveikslas, nu- 
tapytas tempera ant medinio pagrindo, 44,7 x 75,2 cm, vaizduojantis 
pajūrio peizažą su stafažu. Apie šį vertingą kūrinį nėra monografijos, 
jis iki šiol netyrinėtas, o jo istorija labai mįslinga. Draugijos dokumen- 
tuose jis pavadintas „Šeimos išvyka E"*. 

Žinios apie restauracijai priimtą paveikslą buvo labai menkos. Ne- 
aiški autorystė, paveikslas nesignuotas, o teorijos apie jo autorių - tik 
hipotetinės. Tikriausiai jis priklausė paskutiniojo Lenkijos karaliaus 
Stanislovo Augusto Poniatovskio kolekcijai, jis tą paveikslą veikiausiai 
padovanojo Dominikui Ostreicheriui, lenkų mokslininkų „dinastijos“ 
pradininkui. Tą informaciją patvirtina pastabos paskutiniojo paveiks- 
lo savininko, Krokuvos Jogailaičių universiteto profesoriaus Karolio 
Estreicherio (1906-1984) užrašuose, šis jį priskyrė Josse de Mompe- 
rui jaunesniajam (1564-1635). Tačiau peizažas nėra minėtas naujau- 
sioje Klauso Ertzo monografijoje apie Josse de Momperą“. 

Tikriausiai „Šeimos išvyka E“ paveikslą pavadino Estreicheris. Daž- 
nai pavadinimus paveikslams vėliau suteikdavo dailės istorikai arba 
tiesiog savininkai. Tai įrodo faktas, jog tas pats paveikslas įvairiuose 
bibliografiniuose šaltiniuose figūruoja kitu pavadinimu. Tačiau visa- 
da, ypač flamandų paveiksluose, pavadinimas siejasi su tapybos vaiz- 
du, yra tarsi jo trumpa charakteristika. Todėl man atrodo priimtinas 
siūlymas atsisakyti pavadinimo „Šeimos išvyka E“ ir pakeisti jį aprašo- 
muoju „Pajūrio peizažas su keliautojais“. 

Pagrindinis restauravimo darbų tikslas buvo nustatyti pažeidimų 
priežastis ir sustabdyti tapybinio sluoksnio destrukciją, taip pat su- 
grąžinant kūriniui pirmines estetines tapybos vertybes. Prireikus res- 


2  Obrazy dawnych mistrzėw: Katatog Wystawy, Towarzystwo Przyjacid! Sztuk 
Pieknych w Krakowie, Krakow, 1955, p. 17. 

3 Pastabos:,Porownaj:,„Bruxela Muzeum Gallery obraz Momper Josse nr 1103, 
delikatniej malowane“,„Momper Josse (1564 -1635) nr 1103 delikatniej malowane 
[obraz ten barzdo padobny do obrazu będącego moją wlasnošcią, a pochodzącego 
zgalerii Stanist. Augusta]". 

4 K.Ertz, Josse de Momper der Jingere, Luca Verlag, Freren, 1986. 

tauruoti paveikslą atsirado galimybė atlikti kompleksinius techninius 
tyrimus, kurių rezultatai leistų tiksliau apibūdinti jo istoriją ir atlikimo 
techniką“. Siekdama nustatyti paveikslo autorystę vykdžiau tyrimus, 
remdamasi formaliąja paveikslo analize, taip pat interpretuodama 
techninių tyrimų išvadas. 


Atribucija ir datavimas remiantis formaliąja tapybos analize 

Pagrindinė kūrinio tema yra peizažas, praturtintas buitinio žanro 
valstietiškosios krypties tapybos elementais. Paveikslo kompozicija 
- kalvota vietovė, nusitęsianti gilyn lygiagretėmis reljefo bangomis, 
iškylančiomis vienos virš kitų, - tęsia XVI a. manieristinės Joachimo 
Patiniero panoraminio peizažo schemos, susijusios su viduramžiškąja 
pasaulio koncepcija, tradicijas. Įstrižinė paveikslo erdvės kompozicija 
kilusi iš Pieterio Breughelio vyresniojo „kosminio“ peizažo, o koloritas 
ir erdvės struktūra, kai pirmame plane išdėstomi medžiai su lapija, ku- 
rią nukerta paveikslo kraštas, išduoda Frankentalio tapybos mokyklos, 
kurios iškiliausias atstovas buvo Gillisemas van Coninxlloo, įtaką“. 

Parengiamoji lyginamoji analizė hipotezę, kad autorius yra Josse 
de Momperas, parodė esant labai įtikinamą. Studijuodama jo nuta- 
pytus peizažus Belgijos ir Olandijos muziejuose, pastebėjau peizažo 
tapymo panašumą, tačiau paveikslų figūros gerokai skyrėsi. 

Josse de Momperą dailėtyrininkai „atrado“ XX a. 3-iojo dešim- 
tmečio pabaigoje, ir jau tada buvo pripažinta, jog jis bendradarbiavo 
mažiausiai su keletu dailininkų, šie jo peizažuose tapė figūras". Taip 
iškilo klausimas, kas yra šio peizažo figūrų autorius? Hanna Benesz iš 


5 Medžio rūšių identifikaciją atlikau vadovaujama magistro Wojciecho Ptako 
Krokuvos dailės akademijos Dailės kūrinių konservavimo ir restauravimo fakulteto 
Konservavimo ir tapybos technologijų ir technikų laboratorijoje, kuriai vadovauja 
dr. Maria Ligęzy, dr. Maria Rogož ir dr. Jan Rutkowski. Dendrologinius tyrimus atli- 
ko inž. dr. Tomasz Wažny iš Varšuvos dailės akademijos Konservavimo fakulteto. 

6 J.Biatostocki,,„Manieryzm i począatki realizmu w peizažu niderlandzkim“, in: 
Biuletyn historii sztuki, Nr. 1-4, 1950. 

7 K.Ertz, Jan Brueghel der Altere, Luca Verlag, Freren, 1979, p. 470. 








Varšuvos nacionalinio muziejaus išreiškė nuomonę, jog figūras galė- 
jo sukurti Janas Breughelis vyresnysis (1568-1625). Šie du dailininkai 
tikrai bendradarbiavo apie 1602-1621 m. ir kartu nutapė apie šimtą 
peizažųs. 

Tyrimai, kuriuos atliko Klausas Ertzas, patvirtina, jog Mompero pa- 
veikslų kompozicijos teikia užuominų apie tapymo laiką. Mano res- 
tauruojamo paveikslo kompozicijos analizė leidžia jį įtraukti į viduri- 
nįjį dailininko kūrybos laikotarpį (1600-1620). Kūrinį galima priskirti 
nedidelei serijai kalvotų peizažų, kurie buvo tarsi pereinamasis eta- 
pas tarp tikrųjų kalnų peizažų ir žemumų kaimų bei miestų vaizdų". 
Serijos pirmavaizdis buvo 1610 m. piešinys““. Tai apriboja paveikslo 
atsiradimo laiką 1610-1621 m. 

Atskirai analizavau stafažo figūras. Ertzas nustatė Jano Breughe- 
lio vyresniojo paveikslų chronologiją, remdamasis būdingais stafa- 
žo motyvais, kuriuos jis tam tikru metu vaizdavo savo paveiksluose. 
Tarp kitko, jis nustatė, jog valstietiškosios krypties stafažas atsirado 
1602-1615 m.“ Galima daryti išvadą, jog maždaug tuo metu Janas 
Breughelis naudojo panašius motyvus ir Mompero peizažuose. Taigi 
paveikslas priklauso peizažų serijai, kurios kompozicijos pirmavaizdis 
buvo Mompero 1610 m. piešinys, o stafažo elementai kilę iš paren- 
giamųjų Breughelio eskizų. 

Šiame paveiksle galime pastebėti tris datuojamus motyvus: ar- 
klių kinkinius, kuriuos Breughelis tapė po 1610 m., moterį su krepšiu 
ant galvos, nutapytą 1605-1613 m., ir krovinius nešantį mulą, tapy- 
tą apie 1610 m. Šios įžvalgos leistų paveikslą datuoti 1610-1613 m. 
Tačiau turint omenyje, jog Janas Breughelis stafažus su valstiečiais 
tapė iki 1615 m., reikia elgtis atsargiai ir apibrėžti paveikslo sukūri- 
mą 1610-1615 m. 


8 K. Ertz, Jan Brueghel, op. cit., p. 474. 

9 K. Ertz, Josse de Momper, op. cit., p. 145. 
10 K. Ertz, Josse de Momper, op. cit., p. 95. 
11 K. Ertz, Jan Brueghel, op. cit., p. 77. 

Palyginus tiriamąjį paveikslą su kitais kalnuoto peizažo pavyz- 
džiais, nutapytais abiejų autorių, matyti daug panašumų ir juos sie- 
jančių elementų. Pirmiausia dėmesį atkreipia panašus pačių paveiks- 
lų formatas ir dydis. Atskiros paveikslų dalys tapomos panaudojant 
analogiškus elementus. Stafažo figūros vaizduojamos perspektyviniu 
rakursu, taip pat būdingas atrodo figūrų ar vežimų vaizdavimas ties 
pirmojo plano riba. 

Beto, nagrinėjamas kūrinys yra labai panašus į paveikslą,„Smėlėtas 
peizažas“ (Varšuvos nacionalinis muziejus), kurį Klausas Ertzas repro- 
dukavo kaip neabejotinai autentišką, atsiradusį Momperui bendra- 
darbiaujant su Breugheliu (Ertzas paveikslą datavo 1610-1615 m.). 

Peizažo nepasirašė nė vienas iš minėtų autorių. Ertzo tyrimai pa- 
rodė, kad Josse de Momperas kartais pasirašydavo savo piešinius, 
o jo tapybos darbai, priešingai, dažniausiai nesignuoti?. Tačiau Ja- 
nas Breughelis nepasirašinėdavo paveikslų, kuriuos tapydavo su 
Momperu'“. 


Bandymas nustatyti paveikslo autorystę remiantis techniniais 
tyrimais 

Iš šio skyrelio matyti, kokios informacijos dailėtyros analizei gali su- 
teikti gamtos mokslai ir gautų rezultatų lyginimas su techninės dailės 
istorijos ir kitomis dailėtyros žiniomis. 


Dendrologinė analizė 

Ant medienos - originalaus paveikslo tapybos pagrindo - suskai- 
čiuota atitinkamai: viršutinėje lentoje - 140 metinių rievių, apatinėje 
lentoje - 332 metinės rievės. 

Teigiami rezultatai gauti sinchronizuojant duomenis su europinės 
ąžuolo chronologijos duomenimis. Nustatyta, jog išmatuotos meti- 


12 K. Ertz, Josse de Momper, op. cit., p. 439. 
13 K. Ertz, Jan Brueghel, op. cit., p. 476. 








nės rievės atsirado: viršutinė lenta - 1460-1599 m., apatinė- 1276- 
1599 m. Medienos kilmė - Vyslos arba Nemuno upių baseinai“. 

Atsižvelgiant į minimalų pervežimo ir natūralaus džiovinimo lai- 
kotarpį, trunkantį 2 metus, gauname anksčiausią galimą paveikslo 
sukūrimo datą - 1610 m. Turint omenyje rekordinį viršutinės lentos 
rievių skaičių - 322, paveikslo sukūrimo data negalėtų būti vėlesnė 
kaip XVII a. trečiasis dešimtmetis'*. 

Tapybos darbai, sukurti XVII a. Antverpene, privalėjo centrinėje 
nevaizdinės pusės dalyje turėti išdegintus Šv. Luko gildijos ženklus: 
delną ir pilį'“. Tačiau paveikslo nevaizdinėje pusėje neaptikau jokio 
ženklo. Vis dėlto tie ženklai galėjo būti sunaikinti montuojant parketo 
konstrukciją arba galėjo būti šios konstrukcijos uždengti". 


Paveikslo tyrimas ultravioletiniais spinduliais 
Technologinių sluoksnių fluorescencijos stebėjimas ultravioleti- 
nėje šviesoje išryškino užtapymo apimtis ir dviejų rūšių retušą. 


Rentgenografinis paveikslo tyrimas 

Švitinimas rentgeno spinduliais parodė: 

dviejų pagrindo lentų jungties siūlę ir parketo konstrukcijos 
piešinį; 

švino baltaisiais dažais užteptą parengiamąjį tapybos sluoksnį; 
[---] 

nutrinto autorinio tapybos sluoksnio vietas, kurios rentgenogramo- 
je matomos kaip juodos dėmės, tai reiškia, kad autorinis gruntas neturi 
sudėtyje švino baltųjų pigmentų (tai patvirtino ir cheminiai tyrimai); 

baltą pertrūkstantį kontūrą, „matomą apatiniame paveikslo kraš- 


14 Tuo metu flamandai ir olandai importavo medieną iš Baltijos jūros regiono. 

15 Tyrimą atliko dr. Tomasz Wažny Varšuvos dailės akademijos Konservavimo fakultete. 

16 M. Schuster-Gawlowska, Znaki cechowe na odwrotach fNlamandzkich obrazow na 
drewnie, propozycja systematizacji i dokumentacji. Studia i Materyaly Wydzialu Konser- 
wacji i Restauracji Dziet Sztuki Akademii Sztuk Pieknych, Krakow, t. II, 1992, p. 21. 

17 Konservuojant parketas nebuvo išmontuotas. 

te ir primenantį užrašytą nevaizdinėje pusėje skaičių „150“ (toje vie- 
toje nevaizdinė pusė yra papildyta vėlesniu ąžuoliniu intarpu). 

Stebėjimas ultravioletinėje šviesoje atskleidė trijų rūšių retušą, o 
tyrimas rentgeno spinduliais - gausius grunto sluoksnio papildymus. 
Atliekant konservacinius tyrimus nustatyta, kad paveikslas mažiau- 
siai 6 kartus restauruotas. Atliekant vieną iš atnaujinimų pagrindas 
buvo sustiprintas XIX a. būdinga parketo konstrukcija. Labai gera 
konstrukcijos kokybė ir kruopštus atlikimas liudija, kad ji buvo paga- 
minta profesionalioje restauravimo dirbtuvėje. Tai įrodo, jog tuome- 
tis savininkas puikiai žinojo didelę kūrinio vertę. 


Tyrimas infraraudonaisiais spinduliais 

Tyrinėjant paveikslo paviršių reflektografijos metodu, infraraudo- 
nieji spinduliai išryškino parengiamąjį piešinį, kuriame laisvai aran- 
žuojama peizažo pirmojo plano kompozicija ir kuris tikriausiai atliktas 
juoda kreida arba anglimi. Eskizas, kurio pagal autoriaus sumanymą 
turėjo nesimatyti baigus darbą, padėjo dailininkui išdėstyti paveiks- 
lo paviršiuje atskirus peizažo elementus: kalveles, ežeriuką ir tiltelį. 
Detalesniu tyrimu nustatyta, jog parengiamojo piešinio būta tik pei- 
zažinėje paveikslo dalyje, o stafažas įgijo grafinį pobūdį tik tapybos 
priemonėmis ir potėpiais. Tai patvirtina prielaidą, jog paveikslą ben- 
dradarbiaudami tapė du dailininkai. Laisvo eskizo nustatymas leido 
atmesti prielaidą, jog paveikslas yra XVII a. ar vėlesnė kopija. 

Infraraudonuosiuose spinduliuose matomą piešinį nutariau paly- 
ginti su kitų Josse van Mompero paveikslų eskiziniais piešiniais. Todėl 
išsiunčiau paveikslo IR fotografijas į kitus muziejus, kurių rinkiniuose 
saugomi de Mompero kūriniai*. Deja, iki šiol toks [jo paveikslų] tyri- 
mas niekur nebuvo atliktas. 


18 Muzeum Narodowe w Warszawie, Muzeum Narodowe w Poznaniu, Kunsthistorishes 
Museum Wien, Rijksmuseum Amsterdam, Koninklijk Museum voor Shone Kunsten An- 
twerp, Koninklijke Musea voor Schone Kunsten van Belgiė, Brussel, Statens Museum 
for Kunst, Kopenhagen. 








Trijų Varšuvos nacionaliniame muziejuje saugomų paveikslų 
(„Smėlėtas peizažas“, „Kalnų peizažas su čigonais ir nulaužtu medžiu“ 
ir „Kalnų slėnis su keliautojais“) reflektrografiniai infraraudonųjų spin- 
dulių tyrimai parodė, kad parengiamasis piešinys yra tik„Kalnų slėny- 
je su keliautojais“*?. Tai reiškia, jog Josse de Momperas ne visada pra- 
dėdavo savo darbą nuo parengiamojo eskizo. Dailininkas tapė daug 
paveikslų, pagrįstų ta pačia kompozicine schema, todėl gali būti, jog 
piešinys atsirasdavo tik pirmame konkrečios serijos paveiksle. Jei tai 
tiesa, tuomet „Smėlėtas peizažas“ yra vėlesnis už „Pajūrio peizažą su 
keliautojais“. 

Panašus parengiamasis piešinys matyti peizaže „Žiemos kaimo 
kelias“**, kuris reprodukuotas Ertzo monografijoje apie Janą Bru- 
eghellį. Tas piešinys prasišviečia pro viršutinius tapybos sluoksnius, 
kurie sendami skaidrėja. Palyginus abu eskizus galima tvirtinti, jog 
juos galėjo nupiešti tas pats dailininkas. 

Taip pat galima palyginti išryškėjusį parengiamąjį eskizą su origi- 
naliais Mompero piešiniais, kurie reprodukuoti Ertzo knygoje*". Štri- 
cho pobūdis neskatina atmesti galimybės, jog tai to paties autoriaus 
piešiniai. 

Toliau autorė pristato pigmentų ir rišamųjų dažų medžiagų tyri- 
mą. Išsamiai aprašomi pigmentų (jų iš viso 12) tyrimai, nurodoma, iš 
kurių paveikslo vietų paimti mėginiai ir kuriais metodais tirta (mikrokris- 
taloskopija, spektrinė emisinė analizė ir sugerties spektrofotometrinė 
analizė infraraudonaisiais spinduliais). Daroma išvada, kad: Nė viena 
šių pigmentų analizių neatmetė galimybės, jog peizažas nutapytas 
XVII a. pradžioje. Paveikslo „Pajūrio peizažas su keliautojais“ tapybai 
nepanaudotas joks pigmentas, kuriuo būtų pradėta prekiauti vėliau 
nei XVII a. Pigmentų paletėje panaudota geltoni cinko ir alavo dažai, 


19 Tyrimą mano prašymu atliko Romanas Stasiukas 2000 m. kovą, maloniai sutikus 
Varšuvos nacionalinio muziejaus direkcijai. 

20 Vokietija, privati kolekcija, 65 x 154. 

21 K. Ertz, Josse de Momper, op. cit., P. 94-96. 

kurie buvo paplitę 1350-1750 m.?? Ši analizė leidžia patvirtinti tik tai, 
jog paveikslas buvo nutapytas iki 1750 m. 


Toliau tiriami autoriaus tapybos darbo pokyčiai ir autorinės techni- 
kos bei technologijos ypatumai: 


Pentimenti [it. autorinės pataisos] 

Atidžiai įsižiūrėjus į paveikslo „Pajūrio peizažas su keliautojais“ fi- 
gūrų tapyseną, galima įžvelgti stafažo autoriaus pentimenti: pataiso- 
mas priekinio arklio čiurnų piešinys, pirmojo plano vežimas ir būdingi 
baltai tapyti kontūrai, kurie sudarydami kontrastą išryškina tamsius 
elementus. Panašūs pentimenti pastebėti ir Varšuvos nacionalinio 
muziejaus saugomame „Smėlėtame peizaže“ nutapytame priekinio 
arklio paveiksle. Tačiau būdingi baltai tapyti apvadai matyti ir kituo- 
se paveiksluose, kurių autorius buvo Janas Breughelis vyresnysis. Tų 
technologinių priemonių palyginimas yra argumentas, galintis pa- 
tvirtinti, jog „Pajūrio peizažo su keliautojais“ stafažo autorius yra Ja- 
nas Breughelis vyresnysis. 

Palyginus dažų ir grunto sluoksnių krakeliūrų tinklelį su Spike'o 
Buclow tyrimų rezultatais?3 pasitvirtina, jog šis peizažas yra flamandų 
tapybos paveikslas. 


Autorinio (pirminio) paveikslo atlikimo technika ir technologija 
Atlikti techniniai tyrimai leido atkurti pirminę paveikslo atlikimo 
techniką ir technologiją. Paveikslas nutapytas temperos technika, už- 
baigiant lesiruotėmis, ant medinio horizontalaus 44,7 x 75,2 cm pa- 
grindo, kuris susideda iš dviejų gulsčiai sujungtų ąžuolinių 18,0 ir 25,0 
cm pločio spindulinio pjūvio lentų, išpjautų iš medžių, užaugusių Vys- 
los ar Nemuno baseine, ir tipiškai sujungtų vienos krypties pusėmis. 


22 H. Kūhn, Lead-tin yellow, Studies in Conservation, [$.l.], 1968, p. 9. 
23 C. Bucklow, „The description of creaguellure“, in: Studies in Conservation, 1997, 42, 
p. 129-140. 








Toliau nagrinėjamas lentų jungimas, pagrindo storis ir sutvirtinimai, 
buvę paveikslo rėmai, kuriuos „liudija priešpriešinės angos paveikslo 
lentos šonuose“. Toliau autorė apibūdina grunto ir tapybos sluoksnius: 
Taip parengtas pagrindas buvo įklijintas ir padengtas kreidos ir klijų 
grunto mišiniu, tikriausiai dviejų sluoksnių (be švino baltųjų pigmen- 
tų). Išlygintas grunto paviršius padengtas imprimatūra [it. /imprima- 
tura - parengiamasis tapybos sluoksnis, kuris paprastai tepamas ant 
grunto, siekiant pagerinti jo savybes ir (arba) sukurti reikiamus meni- 
nius efektus, - J. M.] ir siekiant, kad tapybos sluoksniai geriau sukibtų, 
tirpikliu - kad mažiau įsigertų į gilesnius grunto sluoksnius, o atvaiz- 
das turėtų vientisą tonaciją. Būtent todėl panaudota dengiamoji na- 
tūralios umbros spalvos „liesoji“ (gliuteno rišiklių pagrindu). 

Ant imprimatūros tikriausiai juoda kreida arba anglimi atliktas pie- 
šinys, laisvai aranžuojantis peizažo kompozicijos apmatus be stafažo. 
Piešinys tikrai atliktas laisva ranka, o ne kruopščiai perkeltas per kalkę. 
Piešinys matosi infraraudonųjų spindulių nuotraukoje, vietomis persi- 
šviečia ir per vėlesnius sluoksnius, kurie laikui bėgant tapo perregimi. 

Toliau sluoksnis buvo modeliuotas (tikriausiai vynuogių juoduoju 
pigmentu su rišikliu), o ant jo atsirado dar vienas dengiamasissluoksnis, 
kuriam buvo panaudotas dengiamųjų ir alavo baltųjų pigmentų mišinys 
bei rišamoji medžiaga - „riebi“ tempera (tikriausiai kiaušininė aliejinė). 
Paveikslas baigtas tapyti dengiamaisiais pigmentais, naudojant tempe- 
ros rišamąją medžiagą. Bendrą paveikslo koloritą ir erdvę kuria imprima- 
tūros umbros dažų atspalvis, prasišviečiantis pro spalvinius sluoksnius. 

Beveikpusę kompozicijos sudaro dangus, tapytas plačiais potėpiais, 
naudojant du pigmentus: smaltą ir alavo baltąją. Dangus nutapytas 
plokščias, išskyrus švelnius kamuolinius debesis, kurie labiau dengia. 

Peizažas tapytas umbra, alavo baltąja, geltonąja ir raudonąja 
ochra bei cinoberiu, plačiomis dėmėmis su tamsiais paryškinimais. 
Tapysena laisva, palikti gryni ir smarkūs teptuko potėpiai, ypač jūros 
plote (smalta) ir medžių lapijoje (vario žaluma, cinko ir alavo gelto- 
noji). Žmonės ir gyvūnai nutapyti ant anksčiau visiškai parengto ir iš 
apačios prasišviečiančio peizažinio fono. 

Priešingai nei peizažas, kurio autorius naudojo parengiamą- 
Jį piešinį, figūros rodo tapytoją dirbus visiškai be jo; galbūt pirmu 
darbo etapu jis tamsia spalva išsidėstė figūras, o vėliau jas užpildė 
spalva ir užbaigė juodu kontūru. Tačiau tai buvo vientisas kūrybos 
procesas. Ypač išskirtiniu būdu figūros išryškintos fone. Šviesiose 
peizažo vietose pirmiausia jos nutapomos tamsia spalva, o paskui 
šviesinamos (priekinis vežimas). O štai figūras, esančias tamsiame 
fone, dailininkas tapo šviesiai, panaudodamas anksčiau nutapyto 
peizažo spalvas (antrasis ir trečiasis vežimai, šarkos, vyras su me- 
džiokliniais šunimis). 

Figūros nutapytos naudojant temperos rišamąją medžiagą ir pi- 
gmentus: alavo baltąją, smaltą, indigo, cinoberį, cinko ir alavo gelto- 
nąją, geltonąją ochrą, vario žalumą. Žmonių ir žvėrių figūros pavaiz- 
duotos judesyje, nutapytos labai plonu sluoksniu, eskiziškai, šviesiose 
vietose naudojant pabaltintą ir sutirštintą fono spalvą, apibrėžiant 
būdingu kontūru ir papildant bei paryškinant detales. Patraukia dė- 
mesį meistriški drąsūs potėpiai. Labai eskiziškai traktuoti personažų 
veidai. Prie pirmojo vežimo matyti arklio kojų taisymai ir balti figūrų 
apvadai, padedantys sustiprinti kontrastą. 

Pirmojo plano figūros nutapytos ypač rūpinantis detalių tikslumu, 
o kuo toliau, tuo schematiškiau jos tapomos. Užbaigta lesiruotėmis, 
naudojant aliejaus ir dervos rišiklius. Pagaliau visas paveikslas buvo 
padengtas baigiamuoju lako sluoksniu. Parengiamasis piešinys, ku- 
riame neatsižvelgta į stafažą, ir prasišviečiantis pro figūras peizažinis 
fonas rodo, jog figūros įtapytos į anksčiau sukurtą peizažą. Paveikslo 
„Pajūrio peizažas su keliautojais“ atskirų sluoksnių atlikimo technika 
ir technologija yra tipinė XVII a. flamandų tapybos technika. 

Savo tyrimų rezultatus tikėjausi palyginti su kitomis Josse de 
Mompero paveikslų techninėmis analizėmis**, Vienintelis iki tol man 
žinomas ištirtas paveikslas yra „Žydų kova su amalekitais“ iš Krokuvos 


24 Susirašinėjimas su muziejų, kurių kolekcijose yra Mompero paveikslų, darbuotojais. 








Vavelio karališkosios pilies, kurį nutapė Josse de Momperas drauge 
su Hansu Jordaensu“. Palyginus jų atlikimo techniką ir technologi- 
ją galima išvada, kad abiejų šių paveikslų tapyba atitinka taisykles, 
taikytas Flandrijoje XVII a. pradžioje. Tiek panašumai, tiek skirtumai 
neskatina atmesti galimybės, jog abu paveikslai sukurti to paties dai- 
lininko dirbtuvėje. Abiejų paveikslų technikos palyginimas gerokai 
praplečia žinias apie Mompero taikytą techniką, taip pat gali pravers- 
ti kaip lyginamoji medžiaga kitiems jo paveikslų tyrinėtojams. Mano 
tyrimų rezultatai taip pat atskleidžia Jano Breughelio vyresniojo tai- 
kytą techniką. 

Darant šių tyrimų ir paieškų išvadas galima tvirtai teigti, jog pa- 
veikslas „Pajūrio peizažas su keliautojais“ nutapytas Flandrijoje XVII a. 
pradžioje, o tiksliau - po 1610 m. Tai patvirtina dendrologiniai tyri- 
mai, atlikimo technika ir technologija, pigmentų analizė ir krakeliūrų 
lyginimas. O formaliosios analizės išvados apibūdina paveikslą kaip 
atsiradusį Josse de Momperui jaunesniajam bendradarbiaujant su 
Janu Breugheliu vyresniuoju 1601-1615 m. 


Orange gatvės apsaugos zona (sutrumpintas vertimas iš Co- 
meau MacKenzie Architecture Partnership, Orange Street Preservation 
Area, prepared for The Preservation Review Board - City of Saint John, 
1988 lapkritis; iš anglų k. vertė Giedrė Mickūnaitė, kursyvu išskirti Jū- 
ratės Markevičienės komentarai) 


Pateikiamas tekstas yra tipinės saugomos urbanistinės teritorijos tei- 
sinės dokumentacijos ištrauka: moksliniais tyrimais nustatytų paveldo 
pobūdžio ir verčių aprašas. Pagal tokius aprašus vykdoma apsauga ir 
nustatoma, ką teritorijoje būtina saugoti, o ką galima keisti. Pateikiamos 
ištraukos yra mokslinio tyrimo santrauka, atskleidžianti tyrimo temas. 


25 Tyrimai atlikti Oliwijos Buchwald kaip baigiamasis magistro darbas. 

Mokslinio tyrimo tikslas 

Mokslinio tyrimo tikslas - išnagrinėjus Orange gatvės istoriją bei 
architektūrą pagrįsti saugomos teritorijos įsteigimą ir atitinkamų 
teisės aktų priėmimą. Projektą paskatino 1986 m. Orange gatvės 
bendruomenės laiškas Sent Džono (angl. Saint John) miesto tarybai, 
kuriuo prašoma priimti sprendimą dėl šios gatvės paskelbimo saugo- 
ma teritorija. Miesto taryba nurodė Išsaugojimo vertinimų valdybai 
atlikti reikiamą tyrimą. 1988 m. Bendruomenės planavimo departa- 
mentas pasamdė įmonę Comeau MacKenzie Architecture Partnership 
moksliniam tyrimui atlikti ir planui parengti. 


Pradžioje trumpai apibūdinama gatvės istorija ir pobūdis bei teritori- 
jos fizinė sandara. Toliau pateikiamos išsamesnės santraukos. 


Istorinė raida 

[...] Prieš įtraukiant į Paulio Bedelle'io [...] sudarytą pirminį miesto 
planą, [...] užbaigtą 1783 m. gruodžio 17 d., ši teritorija buvo beveik 
neišvystyta. [...] 

Pirminiame plane gatvė rodoma beveik tokios pat formos, kaip 
ir dabar. Ji buvo suskirstyta į keturis skirtingus kvartalus, kurių kie- 
kvienas dar suskirstytas į 20 užstatyti skirtų sklypų, po 10 sklypų kie- 
kvienoje gatvės pusėje, iš viso 73 sklypai. Prie gatvės sklypai buvo 
maždaug 12 m pločio ir tęsėsi į gilumą maždaug 38 m. 

Kitą šimtmetį ši teritorija pamažu virto gyvenamaisiais namais 
užstatyta gatve, o dauguma jos gyventojų priklausė darbininkų ir 
prekybininkų klasėms. Užstatyta daugiausia karkasiniais mediniais 
namais, tačiau pagrindinės vietos - tokios kaip kalvos viršūnė, nuo 
kurios atsiveria pietinė miesto dalis ir Fandžio įlanka už jos - skirtos 
mūriniams pastatams. 

[...] 

Sent Džono miesto didysis gaisras ir precedento neturintis su- 
klestėjimas paskutinįjį XIX a. ketvirtį pakeitė fizinį ir socialinį gatvės 
pobūdį. Iškart po gaisro Orange gatvėje buvo pastatyta keletas ele- 








gantiškiausių miesto namų, skirtų keletui iškiliausių miestiečių šeimų. 
Šiuo laikotarpiu taip pat iškilo nemažai daugiabučių namų, kuriuose 
įsikūrė įvairių socialinių sluoksnių gyventojai. Šis heterogeniškas, visą 
socioekonominę skalę atitinkantis gyventojų mišinys yra unikalus iki 
šiol išlikęs gatvės bruožas. 

[...] 

XX a. 7-ąjį dešimtmetį išaugo grėsmė gatvei netekti būtent to 
urbanistinio audinio, kuris lemia jos išskirtinį pobūdį. Senesnieji 
namai, kuriems reikėjo priežiūros, buvo keičiami, dažnai praran- 
dant jų architektūrinį unikalumą. Pasikeitusi demografinė sudėtis 
skatino didinti nuomojamų namų ūkių skaičių, prie to prisidėjo ir 
daugelio ankstesnių individualių namų skaidymas į butus ir dau- 
giabučius korpusus. Tai, kad Orange gatvėje nebegyveno namų 
savininkai, skatino laikinųjų būstų atsiradimą ir bendrą gatvės so- 
cialinės sudėties menkėjimą ir fizinio audinio irimą. Gaisrai ir grio- 
vimai išretino užstatymą, todėl gatvės teritorijoje atsirado neužsta- 
tytų sklypų. 

1986 m. gatvės gyventojai, suprasdami ypatingą savosios kaimy- 
nijos architektūros ir istorijos vertę, pareikalavo miesto tarybos to im- 
tis. Taryba kreipėsi į Išsaugojimo vertinimų valdybą, kad ši apsvarsty- 
tų Orange gatvės paskelbimą saugoma teritorija ir tai reglamentuotų 
įstatymiškai. 


Demografinė sudėtis 

Iki šių dienų Orange gatvės gyventojai sudaro itin heterogeniš- 
ką junginį, kuriame plačiai atstovaujami įvairios socioekonominės 
kilmės žmonės. Fiziškai ir istoriškai šį unikalų bruožą galima aptikti 
analizuojant Orange gatvės pastatus. 


L. 


Toliau aprašomos gyventojų profesijos, verslai, pabrėžiant ypatingą 
jų įvairovę, atskleidžiama atskirų asmenų istorinė reikšmė. 

Architektūra 

Orange gatvėje yra keletas reikšmingiausių ir geriausiai išlikusių 
Sent Džono gyvenamosios architektūros pavyzdžių. Būtent jie Oran- 
ge gatvei suteikia ypatingą charakterį, nuotaiką ir dvasią. Siekdami iš- 
samiau ištirti savitą Orange gatvės architektūros pobūdį nagrinėsime, 
kaip amžius, stilius, vientisumas, fizinė būklė ir gatvėvaizdis siejasi su 
esamu architektūriniu audiniu. 


Amžius 

Aprašius, kaip kito gatvės užstatymas ir gyventojų sudėtis istorijos 
raidoje, apibūdinama tai, kas išliko iki mūsų dienų. 

[...] 70 proc. Orange gatvės pastatų yra maždaug 100 metų senu- 
mo ar senesni. Taip pat 65 proc. jų buvo pastatyti per trumpą istorinį 
ir stilistinį laikotarpį, o tai lėmė išskirtinę gatvės architektūros darną. 


Stilius 

Analizuojant Orange gatvėje dominuojančius architektūros stilius 
nustatyta, kad jie priskiriami dviem pagrindiniams stiliams: pirma - 
pajūrio namelių ir pajūrio ietinio, antra - Viktorijos. Daugiau kaip 90 
proc. gatvės pastatų yra šio stiliaus. 


Toliau abu šie stiliai smulkiau apibūdinami. 


[...] Orange gatvės architektūroje vyraujantys pajūrio ir Viktorijos 
stilistiniai motyvai išryškina tvirtą ir vientisą architektūrinę sanglau- 
dą, tiesiogiai susijusią su gatvės topografija ir demografija. Dėl jų ga- 
tvėvaizdis pasižymi išliekamąja architektūros vienove ir darna, o tai 
yra tikroji Sent Džono pusiasalio architektūros kokybė. 


Architektūros vienovė 

Architektūros vienovę nusako laipsnis, kiek išlikusios pirminės sta- 
tinio ar jų grupės formos, audiniai, detalės ir charakteris. Ši vienovė 
ypač svarbi, nes ji nustato Orange gatvės architektūros kokybės lygį ir 








todėl pagrindžia jos saugotiną vertę. 

Kalbant apie architektūros vienovę, per 80 proc. išlikusių Orange 
gatvės pastatų laikytini gerais arba puikiais. Tai rodo, jog gatvėvaizdis 
yra nepaliestas ir išsiskiria itin kokybiška ir autentiška architektūra, o 
tai išties unikalu tokio amžiaus pastatų rinkiniui. [...] 


Fizinė būklė 

Fizinė būklė yra dabartinė pastatų konstrukcijų, audinio ir kons- 
trukcinių elementų būklė, atsižvelgiant į atliktus remonto arba prie- 
žiūros darbus. [...] atlikus lauko tyrimus nustatyta, jog per 93 proc. 
esamų Orange gavės pastatų būklė vertintina nuo gan geros iki pui- 
kios. Įvertinus statybos laikotarpį ir tai, kad daugumoje namų gyvena 
jų savininkai (63 proc.), bendroji gatvės fizinė būklė yra geresnė už 
vidutinę, o išsaugoti istorinį užstatymą akivaizdžiai yra bendruome- 
nės garbės reikalas. 


Gatvėvaizdis 

Ne tik Orange gatvės architektūros stilistinių motyvų sanglauda, 
bet ir viso gatvėvaizdžio sąlygos ir galimybės yra ypatingos. [...] Ka- 
dangi viešieji kraštovaizdžio formavimo, šaligatvių ir gatvės elemen- 
tai yra utilitaraus pobūdžio, o daugumos naudojimo laikas beveik 
pasibaigęs, atsiveria nepakartojama galimybė atsargiai praturtinti 
gatvėvaizdį. Ypač atsižvelgiant į iš gatvės atsiveriančias perspektyvas, 
topografinę įvairovę ir didelį gyventojų didžiavimąsi savo bendruo- 
mene, atsargūs patobulinimai padidintų gatvėvaizdžio kaip vietos 
raišką. [...] 


Unikalūs bruožai 

Be pasigėrėtinų Orange gatvės fizinių ir socialinių savybių, minėti- 
ni kai kurie ypač verti dėmesio unikalūs bruožai. 

XIX a. pabaigoje didžiojo uosto vaizdas buvo taip vertinamas, kad 
apžvalgos patalpos, tam tikra „našlių aikštelių“ [Naujosios Anglijos ko- 
lonijinėje architektūroje taip vadintos aptvertos aikštelės ant pajūrio 

namų stogų, iš kur jūreivių žmonos galėdavo stebėti atplaukiančius 
laivus, kartais atgabenančius žinią apie vyro žūtį - The New Oxford 
American Dictionary - J. M.] stogo atmaina, buvo įrengtos kai kurių 
namų pastogės lygyje, keletą galime matyti ir šiandien Orange gatvės 
75-79 namuose. Vienas iš ankstesnių Orange gatvės gyventojų orga- 
nizavo apžvalgos aikštelių statybų apribojimus gretimuose sklypuo- 
se. Žemos raudonplytės arklidės, stovinčios tarp Orange gatvės 71 ir 
78 namų, yra šių apribojimų pavyzdys. 

Po 1877 m. gaisro kai kurie sklypai buvo suskaidyti, o kai kurie su- 
jungti. Pitt ir Crown gatvių ribojamo Orange gatvės kvartalo viduryje 
yra L formos bendruomenės viešosios erdvės sklypas. Ji ypatinga tuo, 
kad buvo sukurta Orange gatvės vaikams. Nors joje niekada nebuvo 
įrengta žaidimų aikštelė, tačiau teritorija tebėra saugoma būtent šiai 
paskirčiai. [...] 

Daugelyje Orange gatvės sklypų tebestovi autentiški statiniai 
- karietinės, arklidės, daržinės ir garažai. Kai kurie jų vėliau paversti 
gyvenamaisiais namais. Dažnai šie pagalbiniai pastatai yra to paties 
didingo ir elegantiško stiliaus, kaip ir pagrindiniai namai. Jie sudaro 
reikšmingą sudėtinę istorinių Orange gatvės statinių dalį. 


Toliau šiame dokumente pateikiamos rekomendacijos, kad Orange 
gatvės teritorija turi būti paskelbta saugoma dėl šių priežasčių: vietos 
mieste, demografinės sudėties, bendruomenės didžiavimosi savo gyve- 
namąja aplinka ir reikalavimo ją išsaugoti, architektūros, fizinės būklės 
ir gatvėvaizdžio. Taip pat nurodama, kad „išsaugojimo plano įgyvendi- 
nimas įtvirtins, sustiprins bei pagyvins istorinei kaimynijai būdingą dva- 
sią bei charakterį ir taps veiksminga socialinio ekonominio stabilumo 
bei įvairovės strategija“ Pagaliau dokumente išsamiai apibūdinamas 
kiekvienas gatvės sklypas, jo statiniai, nurodomos jų vertės, būklė ir visa, 
ką reikia išsaugoti ir ką leidžiama keisti. 








Interpretacijos gairės 


Bendra nuoroda. Atsakant į pateiktus klausimus ir formuluojant 
kitus, svarbu atsižvelgti į reikiamus tiriamojo paveldo ontogenezės, 
mMorfogenezės bei filogenezės aspektus, parinkti atitinkamų rūšių šal- 
tinius ir gerai apgalvoti, kuriuos atsakymus galima gauti vien dailėty- 
ros metodais bei priemonėmis, o kuriems reikės ir kitų humanitarinių 
bei gamtos mokslų, taip pat techninės dailės istorijos tyrimų. 


Bokšto gatvė Vilniaus senamiestyje 

Bokšto gatvė yra būdingas nevienalytės Vilniaus urbanistinės 
raidos pavyzdys. Ji formavosi nuosekliai prisitaikydama prie Vilnios 
senvagės šlaitų ir sujungdama skirtingų gatvių bei takų atkarpas. 
Viduramžiais šioje senamiesčio dalyje kompaktiškai gyventa stačia- 
tikių, stovėjo nemažai cerkvių, būta kapinių, amatininkų dirbtuvių, 
vandens malūno, galbūt gynybinių įtvirtini- 
mų. Kai kurie tyrėjai mano buvus ir pagoniš- 
kų šventyklų (be vėliau atsiradusių jėzuitų 
ir augustijonų vienuolynų). Vėliau netoliese 
nusidriekė Vilniaus gynybinė siena, kilo di- 
dikų rūmai (Chodkevičių, Gosievskių ir kt.) 
bei vienuolijų kompleksai (Šaričių ligoninė- 
vienuolynas, Augustijonų ir Jėzuitų vienuo- 
lynai). XIX a. pabaigoje-XX a. pradžioje buvo 
pastatyta nemažai daugiabučių gyvenamųjų 
namų. Antrojo pasaulinio karo metais kai ku- 
rios šios gatvės dalys nukentėjo nuo gaisrų, 
pokariu dalis pastatų buvo nugriauta, atsi- 
rado ir naujų statinių. Todėl šioje gatvėje su- 
sipina įvairūs architektūros stiliai, skirtingos 
statybos tradicijos. Gatvė susijusi su dauge- 
liu reikšmingų Vilniaus istorinių įvykių, as- 

menybių ir institucijų. Čia atliekami archeologiniai tyrimai nuolatos 
atskleidžia nežinomų senojo Vilniaus raidos aspektų. 

Atliekant šios gatvės kaip paveldo objekto morfogenetinius tyri- 
mus reikėtų nustatyti: 1) kokia yra dabartinė jos erdvinė forma (gatvė- 
vaizdis); 2) kokie yra gatvės planinės bei erdvinės sandaros elementai 
(žemės valdos, statiniai, reljefo formos ir t. t.), kaip juos klasifikuoti; 
3) kurie elementai yra gatvėvaizdžio dominantės (pavyzdžiui, yra 
didžiausi, labiausiai išsiskiriantys, jų čia daugiausia ir pan.); 4) kokio 
gatvėvaizdžio būta įvairiais laikotarpiais, kaip jis kito; 5) kuriems lai- 
kotarpiams priskirtini konkretūs gatvėvaizdžio elementai, kurie laiko- 
tarpiai vyrauja ir pan. 

Atliekant ontogenetinius tyrimus reikėtų nustatyti gatvės istorinę 
laiko liniją: 

1) kada, kodėl ir kaip atsirado, kito ir įgavo dabartinį pavidalą tiek 
pati gatvė, tiek atskiros jos žemės valdos ir statiniai; 

2) kokia buvo gatvės paskirtis ir reikšmė miesto gyvenime įvairiais 
laikotarpiais; 

3) su kokiais padavimais, gyvensena, istoriniais įvykiais, aplinky- 
bėmis ir asmenybėmis ji buvo susijusi; 

4) kurie dabartinio gatvėvaizdžio elementai liudija arba gali liudy- 
ti šiuos istorinius faktus? 

Atliekant filogenetinius tyrimus reikėtų nustatyti, kuo šios gatvės 
pavidalas ir istorija yra ypatingi arba būdingi, palyginti su: 1) ben- 
druoju Vilniaus senamiesčio kontekstu; 2) kitomis Vilniaus senamies- 
čio gatvėmis apskritai; 3) su kitomis panašiomis (tokios pat paskirties, 
laikotarpio, stiliaus, ant panašaus geomorfologinio pagrindo (kalvos 
keteros) nutiestomis ir pan.) gatvėmis ir taip toliau. 

Atliekant vertinimą taip pat reikėtų atsižvelgti į gatvėvaizdžio au- 
tentiškumą nustatant, ar išliko vientisas istorinis gatvėvaizdis, ar tik 
atskiri pavieniai elementai įsiterpia į naują gatvėvaizdį. 








Švč. Mergelės Marijos Nekaltojo Prasidėjimo bažnyčia Žvėryne, 
Vilniuje 

XIXa.pabaigoje-XXa. 
I pusėje buvo suplanuo- 
tasirsuformuotas Žvėry- 
nogyvenamasis rajonas. 
XX a. pradžioje čia iškilo 
trys skirtingų konfesijų 
šventyklos: stačiatikių 
Dievo Motinos ikonos 
„Ženklas iš dangaus“ 
cerkvė (1899-1909 m,, 
architektas Michailas 
Prozorovas), pastatyta 
priešais pagrindinę Vil- 
niaus gatvę (buvusį Šv. 
Jurgio, dabar Gedimino prospektą) kaip Vilniaus arkikatedros bazili- 
kos „atsvara“, karaimų kenasa (1911-1923 m., architektas Michailas 
Prozorovas) ir katalikų Švč. Mergelės Marijos Nekaltojo Prasidėjimo 
bažnyčia (1906-1925 m., architektas Vaclovas Michnevičius). Ši neo- 
romaninio stiliaus bažnyčia liko nebaigta. 1914 m. išmūrytos sienos, 
iki 1925 m. - skliautai, ištinkuotas ir baltai išdažytas vidus. Jos išorė 
daugeliu atžvilgiu skiriasi nuo Michnevičiaus projekto, o vidus buvo 
pamažu tvarkomas kur kas vėliau: 1969-1990 m. įrengta puošni pres- 
biterija su didžiuoju altoriumi, puošnios klausyklos, iki 1998 m. - vi- 
tražai ir pan. 

Atliekant šios bažnyčios kaip paveldo objekto tyrimus reikėtų: 

1) ištirti jos esamą ir suplanuotą urbanistinį kontekstą, atsižvel- 
giant į visų trijų Žvėryno bei Saltoniškių (taip iki Antrojo pasaulinio 
karo vadinta šiaurinė dabartinio Žvėryno dalis) sakralinių objektų vi- 
sumą, nustatyti išlikusius ir pakitusius miestovaizdžius; 

2) palyginti bažnyčios projektą ir esamą pastatą, nustatyti pagrin- 
dinius skirtumus bei išsiaiškinti, kodėl jie atsirado; 

3) palyginti su kitomis Michnevičiaus (1866-1947) suprojektuo- 
tomis bei pastatytomis bažnyčiomis, ypač neogotikinėmis, nustatyti 
jos reikšmę šio architekto kūrybai; 

4) palyginti su kita Lietuvos ir Europos šalių (ypač kaimynių) neo- 
romaninio stiliaus architektūra, pabandyti nustatyti, kiek originalus 
arba tipiškas yra šis architekto kūrinys; 

5) įvertinti naujųjų vidaus bei išorės elementų atitiktį neoromani- 
niam bažnyčios stiliui; 

6) nustatyti bažnyčios ir jos artimiausios aplinkos istorinę laiko 
liniją. 


Lietuvos mokslų akademijos rūmų pagrindinio vestibiulio ir didžio- 
sios salės interjeras 


Lietuvos mokslų akade- 
mijos rūmai (Gedimino pr. 
3) — tai buvęs Valstybinio 
banko pastatas(1905-1909 
m. architektas Michailas 
Prozorovas). Vėliau pasta- 
tas buvo naudojamas tiek 
banko, tiek įvairių valdžios 
įstaigų reikmėms, 0 1956 
m. nutarta jį perduoti Lie- 
tuvos mokslų akademijai. 
Reikšminga rūmų istorija 
siejama su daugeliu istorinių asmenybių bei įvykių, ypač su Lietuvos 
persitvarkymo sąjūdžio atsiradimu. Rūmų architektūroje supinta ne- 
oklasicizmo bei modernizmo stilistika. Puošniausia dalis yra pagrin- 
dinis vestibiulis ir tiesiai su juo sujungta didžioji salė. Dėl paskirties 
kaitos, gaisro ir nusidėvėjimo rūmai kelis kartus remontuoti, todėl 
vestibiulis ir didžioji salė yra kiek pakeisti. 

Atliekant šio dviejų erdvių interjero kaip paveldo objekto tyrimus, 
reikėtų nustatyti tiek bendrą interjero meninį sprendimą, atsižvel- 








giant į kūrybinę idėją, jos raišką bei dabartinį interjero pavidalą, tiek 
interjerą formuojančius atskirus elementus, kurie ir patys savaime 
gali būti meno kūriniai arba estetinę bei techninę vertę turintys meis- 
triškumo pavyzdžiai. 

Tiriant interjero visumą reikėtų nustatyti: 

1) utilitarią ir idėjinę paskirtį; 

2) stilių ir meninį sprendimą, įvertinant planinę bei erdvinę sanda- 
rą ir interjerą formuojančius materialius elementus; 

3) unikalumą arba tipiškumą, palyginti su kitais šio autoriaus ir ati- 
tinkamais laikotarpio kūriniais; 

4) autentiškumą (planinės bei erdvinės sandaros ir pagrindinių 
elementų išlikimą, pokyčių mastą ir pobūdį). 

Tiriant interjero elementus reikėtų nustatyti: 

1) jų sudėtį (kokių rūšių bei tipų elementai sudaro šį interjerą, pa- 
vyzdžiui, durys, langai, kolonos, baldai, sieninė tapyba ir t. t.); 

2) konkrečių elementų pobūdį (kokia jų techninė sandara bei me- 
ninis pavidalas, iš kokių medžiagų ir kaip jie pagaminti bei apdailinti 
ir pan.); 

3) unikalumą arba tipiškumą, palyginti su kitais to paties auto- 
riaus ir laikotarpio meniniais sprendimais ir amatininkų kūriniais tiek 
Vilniuje, tiek didesniame regione; 

4) autentiškumą (kurie techniniai arba dekoro elementai yra pir- 
miniai, o kurie - nebe; kada, kaip, kiek ir kodėl jie pakito, pavyzdžiui, 
buvo pakeista forma, konstrukcijos, medžiagos, atlikimo būdas, ap- 
daila). Taip pat reikia įvertinti, kaip ir kiek dėl to pakito interjero meni- 
nis pavidalas ir techninė struktūra. 

Trakų Dievo Motinos paveikslas Trakų Švč. 
Mergelės Marijos Apsilankymo bažnyčioje 

Aliejumi ant liepos lentų tapytas paveiks- 
las vaizduoja sėdinčią Švč. Mergelę Mariją su 
Kūdikiu, o kitoje jo pusėje esantis lotyniškas 
įrašas teigia, jog šį atvaizdą Bizantijos im- 
peratorius Emanuelis II Paleologas 1382 m. 
dovanojo kunigaikščiui Vytautui Didžiajam 
krikšto proga ir tas pats paveikslas padėjęs 
Konstantinopoliui atremti persų kariuome- 
nės apgultį. Rašysena datuojama XVIII a. pra- 
džia, tad įrašas gali būti siejamas su 1718 m. 
įvykusiu Trakų Dievo Motinos vainikavimu. 
Vis dėlto užrašyta istorija, jog paveikslas - 
tai bizantinė ikona, žinoma iš XVII a. rašytinių šaltinių. Be to, 1645 m. 
išleistoje Trakų bažnyčios istorijoje rašoma, kad kadaise paveikslas 
vaizdavo Mariją visu ūgiu, bet buvo per didelis naujam altoriui, todėl 
patrumpintas, nupjaunant apatinę dalį, ir atnaujintas. 

1994 m. Trakų Dievo Motinos paveikslas buvo restauruotas. Pa- 
veikslą apšvietus ultravioletiniais spinduliais išryškėjo gausus dra- 
bužių klosčių ir Marijos skruostų retušas. Infraraudonųjų spindulių 
šviesoje pasimatė, kad anksčiau Marijos tunikos ir Kristaus chitono 
apykaklės buvo platesnės bei dekoruotos kitu ornamentu, koreguota 
Marijos plaštakų padėtis. Rentgeno nuotrauka parodė, kad, iki XVII 
a. I pusėje buvo atnaujintas, paveikslas vaizdavo Švč. Mergelę Mari- 
ją nepridengta galva, dėvinčią rožių vainiką, - toks Marijos vaizdavi- 
mas būdingas vėlyvajai gotikai, priskirtinas Gražiųjų madonų stiliui ir 
atvaizdą leidžia datuoti XVI a. pradžia. Iš pirmojo tapybos sluoksnio 
išlikęs tik Marijos veidas ir apytikslis siluetas, nauji nutapyti Kristaus 
figūra ir Marijos apsiaustas, fono ornamentas perraižytas ir perauk- 
suotas. Pakeista ne tik tapyba, bet ir paveikslo kompozicija. 

Tiriant šį paveldo objektą reikėtų nustatyti: 

1) ar dabartinis pavidalas yra pirminis, o jei ne - kaip, kada ir kodėl 








paveikslas buvo keičiamas; 

2) kuriam laikotarpiui, stiliui, mokyklai ir autoriui (-iams) jis 
priskirtinas; 

3) kokia paveikslo istorinė laiko linija; 

4) kuo unikali arba tipiška jo meninė kokybė ir istorinė raida; 

5) kokia jo tapatumo reikšmė, su kokiais dvasiniais ir kitais sociali- 
niai kultūriniais kontekstais jis susijęs. 

